
Pasakojimas 
apie Chatimą at Tajį 


O jei kalbėsime apie kilniaširdžius, tai pasakojimų apie juos 
yra labai daug, prie jų galima priskirti ir tai, ką girdėjau apie 
Chatimo at Tajo! didžiadvasiškumą. 

Kai jis mirė, žmonės palaidojo jį kalno viršūnėje, o prie kapo 
iškasė du akmeninius tvenkinius ir pastatė palaidaplaukių merginų 
skulptūras. To kalno papėdėje tekėjo srauni upė, ir kai keliau- 
ninkai apsistodavo ten, kiaurą naktį girdėdavo nuo kalno viršūnės 
sklindančius riksmus, bet prašvitus prie kapo nerasdavo nieko, 
tik merginų skulptūras. Ir kai tame slėnyje sustojo pailsėti iš savo 
genties pabėgęs Zu'l Kūra, chimjaritų? karalius, prabuvo jis ten 
visą naktį... 

Tuo tarpu išaušo rytas, ir Šachrazada nutraukė pasakojimą. 


Du šimtai septyniasdešimt pirmoji naktis 


Kai atėjo du šimtai septyniasdešimt pirmoji naktis, Šachrazada 
tęsė: 

Pasakojama, o laimingasai karaliau, kad Zu'l Kūra apsinak- 
vojo tame slėnyje. Išgirdęs riksmus, jis paklausė: 

— Kas ten kalno viršūnėje taip klykia? 


! Chatimas at Tajis — ikimusulmoniškosios epochos 
pusiau legendinis herojus ir poetas. Mirė VI a. pradžioje. 
* Chimjaritai — Pietų Arabijos gentis, buvusi galinga 
pirmaisiais mūsų eros amžiais; jos valdos apėmė didžiąją 
Pietų Arabijos dalį ir kai kurias Rytų Afrikos sritis. 


- „94, > +4yB.8 


jūrų kelias į Indiją. 

— Ten Chatimo at Tajo kapas, šalia jo yra du akmeniniai 
tvenkiniai ir palaidaplaukių merginų skulptūros. Visi, kas tik 
sustoja šiame slėnyje, naktį girdi rėkiant ir klykiant, — buvo 
atsakyta jam. 

Ir Zu'l Kūra, chimjaritų karalius, pašaipiai tarė: 

— O Chatimai, šiandien mes tavo svečiai, bet pilvai mūsų 
tušti. 

Ir jis užmigo saldžiu miegu, tik staiga nubudo baisiai išsi- 
gandęs ir sušuko: 

— Ei, arabai! Nucikite prie mano kupranugario! 

Nuėję žmonės pamatė, kad kupranugaris blaškosi, tampomas 
traukulių, tad papjovė jį, iškepė ir suvalgė. Paskui paklausė 
karalių, kodėl gyvulys krito, ir tas atsakė: 

— Vos tik užmerkęs akis, susapnavau Chatimą at T'ajį, kuris 
priėjo prie manęs su kardu rankoje ir tarė: “Tu atėjai pas mus, 
bet mes neturėjom kuo pavaišinti!" Tada jis smogė kardu kupra- 
nugariui, ir jei nebūtumėt nuėję ir pribaigę jo, būtų pats 
nudvėsęs. 

Kai išaušo rytas, Zu'l Kūra sėdo ant kito kupranugario, kuris 
priklausė vienam jo žmogui, o tą pasisodino už savęs. Vidurdienį 
jie pamatė raitelį, jojantį ant kupranugario ir besivedantį dar 
vieną. 

— Kas tu? — paklausė arabai. 

— Aš esu Adijus, Chatimo at Tajo sūnus. Kuris iš jūsų Zu'l 
Kūra, chimjaritų emyras? 

O kai jam parodė, Adijus tarė: 

— Sėsk štai ant šito kupranugario, nes tavąjį papjovė tau 
mano tėvas. 

— O iš kur tu žinai? — nustebo Zu'l Kūra. 

— Šią naktį man sapne pasirodė tėvas ir pasakė: “O Adijau, 
sūnau, Zu'l Kūra, chimjaritų karalius, paprašė manęs vaišių, ir 
aš papjoviau jo paties kupranugarį; pasivyk jį dabar ir atiduok 
jam gyvulį — nieko kito aš negalėjau padaryti". 

Zu'l Kūra paėmė kupranugarį, nepaprastai stebėdamasis 
Chatimo at Tajo, netgi mirusio, kilniaširdiškumu. 

Prie istorijų apie kilniaširdžius galima priskirti ir pasakojimą 
apie Maną ibn Zaidą. 


6 


271 naktis 


Pasakojimas apie Maną ibn Zaidą 


Sykį Manas ibn Zaidasž buvo medžioklėje ir užsinorėjo gerti, 
bet jo tarnai nebeturėjo vandens. Tik staiga priėjo prie jo trys 
merginos, nešinos trimis burdiukais su vandeniu... 

Tuo tarpu išaušo rytas, ir Šachrazada nutraukė pasakojimą. 


Du šimtai septyniasdešimt antroji naktis 


Kai atėjo du šimtai septyniasdešimt antroji naktis, Šachrazada 
tęsė: 

Pasakojama, o laimingasai karaliau, kad prie jo priėjo trys 
merginos, nešinos burdiukais su vandeniu, Manas paprašė 
atsigerti, ir jos išpildė jo prašymą. Manas paliepė, kad tarnai 
atneštų merginoms dovanų, bet tie nesurado nė jokio pinigėlio, 
tada Manas kiekvienai merginai davė iš savo strėlinės po dešimt 
strėlių, kurių antgaliai buvo gryno aukso. 

Viena mergina tarė savo draugei: 

— Klausyk, šitaip padaryti gali tik Manas ibn Zaidas. Pasa- 
kykim jam pagiriamąsias eiles! 

Ir pirmoji mergina tarė: 


Paauksiuęs antgalius savo strėlių, 
Jis ginas nuo priešų bulkų įžūlių. 


Ir sužeistus gydo, pardavęs strėles, 
Ir įkapes kritusiems berka už jas“. 


O antroji taip pasakė: 
Jis didis karys. Dešinė jo dosni. 
Bičiuliai ir priešai brisimena jį. 


Strėlių jo galai grynu auksu spindės, 
Ir mūšiuos nedings dosningumas širdies. 


3 Manas ibn Zaidas — islamo pradžios karvedys ir 
valstybės veikėjas (užmuštas apie 770 m.). Kaip ir 
Chatimas at Tajis, garsėjo dosnumu. * Čia ir 
toliau eiles vertė Jonas Strielkūnas. 

Ir trečioji tarė: 


Dosnumą jo žino ir priešai pikti, 
Kai žėri tie antgaliai, auksu lieti. 


Kas sužeistas — vaistams tą auksą išleis, 
Kas sveikas — tas įkabėm draugą apskleis. 


Dar pasakojama, kad Manas ibn Zaidas su savo žmonėmis 
išvyko į medžioklę ir pamatė būrį gazelių. Medžiokliai išsisklaidė 
persekiodami jas, ir Manas, besivydamas gazelės jauniklį, atsiskyrė 
nuo savo palydovų. Pavijęs nulipo nuo žirgo ir pribaigė gaze- 
liuką, tik staiga žiūri — kažkoks žmogus joja per dykumą ant 
asilo. Manas sėdo ant žirgo ir nujojo tam žmogui priešais, ir 
pasveikino jį, ir paklausė: “ 

— Iš kur tu? 

— Aš joju iš Kudos? žemių, — atsakė tas. — Jau keletą metų 
ten žemė neduoda derliaus, bet šiemet pavyko kai ką užauginti. 
Aš buvau pasėjęs agurkų, o jie užaugo anksčiau laiko, tad nu- 
skyniau geriausius ir vežu juos emyrui Manui ibn Zaidui, nes 
daug sykių esu girdėjęs apie jo dosnumą. 

— O kiek tu tikiesi iš jo gauti už tuos agurkus? — paklausė 
Manas. 

— Tūkstantį dinarų. 

— O jei jis sakys — per daug? 

— "Fuomet penkis šimtus dinarų. 

— O jeigu jis vis tiek sakys — per daug? 

— "Tris šimtus dinarų. 

— O jei ir tiek neduos? 

— "Tada prašysiu šimto. 

— O jei vis tiek neduos? 

— Tuomet penkiasdešimt. 

— O jeigu jis vėl sakys — per daug? 

— Trisdešimt dinarų. 

— O jei dar kartą sakys — per daug? 

— Tuomet savo asilą aš nuvesiu į jo haremą ir nieko nepešęs, 


* Kuda — genčių, gyvenusių Arabijos šiaurėje, žemės. 

tuščiomis rankomis, grįšiu namo! — atsakė žmogus. 

Manas nusijuokė ir paraginęs žirgą pasivijo palydovus. Prijojęs 
prie savo namų, jis liepė vartų sargui: 

— Kai atjos žmogus ant asilo su agurkais, atvesk jį pas mane. 

Po valandos atjojo tas žmogus, ir vartų sargas įleido jį. Žmo- 
gus, pamatęs emyrą, nepažino, jog tai raitelis, kurį buvo sutikęs 
dykumoje, nes dabar Manas, puošniai apsirengęs, sėdėjo soste 
ir jį supo daugybė tarnų. 

Kai Žmogus pasveikino emyrą, tas paklausė: 

— Ko tu čia atkeliavai, arabų broli? 

— Aš atvežiau emyrui pačių ankstyviausių agurkų, — atsakė 
žmogus. 

— Kiek tu norėtum už juos? — paklausė Manas. 

— Tūkstantį dinarų! 

— Per daug! 

— Penkis šimtus. 

— Daug! 

— Tris šimtus. 

— Daug! 

— Šimtą dinarų. 

— Daug. 

— Penkiasdešimt. 

— Daug! 

— Trisdešimt. 

— Daug! 

Tada atvykėlis sušuko: 

— Prisiekiu Alachu, tas žmogus, kurį buvau sutikęs dykumoj, 
pikta man lėmė! Bet juk tu neduosi man mažiau kaip trisdešimt 
dinarų? 

Manas nusijuokė, bet nieko neatsakė, ir tada arabas suprato, 
kad prieš jį — tas sutiktasis dykumoje, ir tarė: 

— O pone, jei nepaliepsi atnešti man trisdešimties dinarų, tai 
ten mano asilas prie vartų, o štai sėdi Manas! 

EĖmyras net nugriuvo iš juoko, o paskui pasikvietė savo pa- 
tikėtinį, liepė jam atnešti ir tūkstantį dinarų, ir penkis šimtus 
dinarų, ir tris šimtus dinarų, ir šimtą dinarų, ir penkiasdešimt 
dinarų, ir trisdešimt dinarų ir paprašė žmogų palikti savo asilą 
prie vartų. 

Arabas apstulbo gavęs du tūkstančius šimtą aštuoniasdešimt 
dinarų — teapipila Alachas savo malonėmis juos visus! 


Pasakojimas 
apie Labtaito miestą 


Pasakojama, o laimingasai karaliau, kad buvo kadaise miestas, 
vadinamas Labtaitu“, gyveno jame rumai, ir stovėjo tame mieste 
rūmai, visą laiką užrakinti. Kiekvieną kartą, kai rumų karalius 
mirdavo ir jo vieton ateidavo kitas, tuos rūmus užrakindavo dar 
viena spyna. Taigi ant rūmų vartų kabojo dvidešimt keturios 
spynos — po vieną nuo kiekvieno karaliaus. 

O paskui į sostą sėdo nekarališkos šeimos žmogus, ir užsi- 
manė jis atrakinti tas spynas ir pažiūrėti, kas yra ten, tuose 
rūmuose. Visos karalystės didikai ėmė jį atkalbinėti, barė ir 
smerkė, bet jis nenusileido ir sušuko: “Būtinai atrakinsiu tuos 
rūmus!“ Tada didikai sudėjo jam po kojų visus savo turtus ir 
brangenybes, kas ką turėjo, kad tik jis neatrakintų vartų, bet 
karalius neatsisakė... 

Tuo tarpu išaušo rytas, ir Šachrazada nutraukė pasakojimą. 


Du šimtai septyniasdešimt trečioji 
naktis 


Kai atėjo du šimtai septyniasdešimt trečioji naktis, Šachrazada 
tęsė: 

Pasakojama, o laimingasai karaliau, jog didikai sunešė valdo- 
vui visus savo turtus ir brangenybes, kad tik jis neatrakintų vartų, 
bet tas neatsisakė savo užmačios ir nukabinęs spynas atidarė 
rūmų vartus. Rūmuose jis rado atvaizdus arabų, kurie jojo ant 
arklių ir kupranugarių, su karančiais turbanais, apsijuosę kardais, 
rankose laikydami ietis. Dar karalius rado knygą ir atvertęs ėmė 
ją skaityti, ir aptiko tokius žodžius: “Kai šitie vartai bus atrakinti, 


* Legendiniu Labtaito miestu buvo vadinamas vienas iš 
Toledo, senosios Ispanijos sostinės, priemiesčių. 

šalį nukariaus arabai, panašūs į tuos, kurie čia pavaizduoti: sau- 
gokitės ir dar kartą saugokitės atrakinti vartus!" 

O tas miestas buvo Andalūzijoje, ir nukariavo jį Tarikas ibn 
Žijadas tais pačiais metais, ir prijungė prie al Valido ibn Abd 
al Maliko, Omejo sūnaus, kalifato. Valdovas buvo negarbingai 
užmuštas, moterys ir jaunuoliai paimti į nelaisvę, pagrobti di- 
džiuliai turtai. Tarikas rado ten gausybę brangenybių — per šimtą 
septyniasdešimt perlų, rubinų ir safyrų vainikų, ir pamatė ten 
rūmus, kur buvo vietos raiteliams kautis ietimis, ir surado tiek 
aukso ir sidabro indų, kad nė suskaičiuoti nebuvo galima. Ten 
buvo ir staliukas, priklausęs Alacho pranašui Suleimanui, Daūdo 
sūnui, — ramybė jiems abiems! — ir tas staliukas, sako, buvo 
padarytas iš žalio smaragdo, iki šiol jis tebestovi Romos mieste, 
o ant jo — aukso taurės ir agato lėkštelės. Ir rado jis ten psalmes, 
surašytas graikiškomis raidėmis ant auksinio popieriaus, nu- 
sagstyto brangiaisiais akmenimis. Ir rado knygą, kurioje buvo 
kalbama apie akmenų ir augalų naudingąsias savybes, miestų ir 
kaimų pranašumus, talismanus, ir dar ten buvo išdėstytas mokslas 
apie cheminę aukso ir sidabro sudėtį, ir aptiko jis dar vieną kny- 
gą, kurioje buvo pasakojama apie rubinų ir brangiųjų akmenų 
apdirbimo meną ir kaip pagaminti nuodų ir priešnuodžių, toje 
knygoje dar buvo nupiešta žemė, jūros, šalys ir rūdynai. Rūmuo- 
se dar surado didžiulį kambarį, kur buvo saugoma daug eliksyro, 
kurio viena drachma gali tūkstanti drachmų sidabro paversti gry- 
nu auksu. Ir rado jis ten veidrodį, didelį, apvalų ir nepaprastą, 
pagamintą Alacho pranašui Suleimanui, Daūdo sūnui, — ramybė 
jiems abiems! Ir kai pasižiūri į tą veidrodį, matai visus septynis 
klimatus'. Ir dar rado jis patalpą, pilną raudonųjų granatų, kurių 
ir suskaičiuoti neįmanoma. 

Ir Tarikas, sukrovęs ant kupranugarių, nugabeno visa tai al 
Validui ibn Abd al Malikui, o arabai išsisklaidė po užkariautas 
žemes, juk tai buvo viena iš didžiausių šalių. Tai ir pasakojimo 
apie Labtaito micstą pabaiga. 


" Arabų, kaip ir graikų, geografai dalijo žinomas jiems 
žemes į septynias išilgines juostas, arba klimatus (nuo 
graikiško žodžio “klima" — palenkimas, pasvirimas), 
iš pietų į šiaurę. 

Pasakojimas apie kalifą Chišamą ir jaunikaitį 


Dar pasakojama, kad Chišamas, Abd al Maliko ibn Mervano* 
sūnus, sykį medžioklėje pamatė gazelės jauniklį. Jis su šunimis 
leidosi jį vytis ir pamatė jaunikaitį, arabą klajoklį, ganantį avis. 

— O jaunikaiti, štai šitas gazeliukas pabėgo nuo manęs! 

Jaunikaitis pasisuko į jį ir atsakė: 

— O tu, kurs gerumo prasmės nesuvoki, tu žvilgsniu mane 
žemini, o kalba mane nickini! Žodžiai tavo — skriaudiko žodžiai, 
poelgiai tavo — asilo poelgiai! 

— Vargas tau, argi tu manęs nepažįsti? 

— Kaipgi tavęs nepažinsi, juk tik nemokša gali ištarti tokius 
žodžius vietoj pasveikinimo! 

— Vargas tau — aš esu Chišamas ibn Abd al Malikas! 

— Te Alachas atitolina nuo tavęs gimtąją šalį ir neduoda 
gyvybės kapui tavo! Kiek daug tu pasakei, bet pagarbos ne- 
parodei! 

Tuo metu kalifą apsupo jo palydovai ir tarė: 

— Ramybė tau, tikratikių valdove! 

— Mažiau kalbėkite, o griebkite šitą jaunikaitį, — supykęs 
paliepė Chišamas. 

Piemenį iš visų pusių apsupo kariai. Pamatęs tiek daug 
didžiūnų ir vizirių, jaunikaitis nesutriko ir nekreipė į juos dė- 
mesio, neištarė nė vieno sveikinimo žodžio, tik žemai nuleido 
galvą ir nuėjo prie Chišamo nudūręs akis sau po kojomis, o 
priėjęs irgi nepakėlė galvos, tik žiūrėjo į žemę netardamas nė 
žodžio. Vienas iš tarnų sušuko jam: 

— O arabų šunie, kas tau kliudo palinkėti tikratikių valdovui 
ramybės? 

Jaunikaitis piktai pasisuko į tarną ir sušuko: 

— O asilo balne, sukliudė ilgas kelias, aš visas suplukau, kol 
laiptais taip aukštai užkopiau! 

— O jaunikaiti, blogą dieną tu mane sutikai, nes ji tau — 
paskutinė! — vis labiau niršdamas sušuko Chišamas. 

— Prisiekiu Alachu, Chišamai, — atsakė jaunikaitis, — jei 


* Chišamas ibn Abd al Malikas (724—743) — 
Omejadų dinastijos kalifas. 

likimas man lėmė nesulaukti šios dienos vakaro, tai tavo žodžiai 
negali man nei pakenkti, nei padėti. 

— O bjauriausias iš visų arabų, kaip tu drįsti atsakyti žodžiu 
į kiekvieną tikratikių valdovo žodį? — sušuko vienas didikas. 

— Teužpuola tave kančios, gundymai ir klaidos! — skubiai 
sušuko jaunikaitis. — Argi tu nežinai, kad didysis Alachas yra 
pasakęs: “Tą dieną, kai kiekviena siela ginčysis norėdama apginti 
save..." 

Čia Chišamas baisiai įniršęs atsistojo ir sušuko: 

— Ei, budeli, atnešk man to jaunuolio galvą! Jis daug kalba 
apie tai, ko ir įsivaizduoti negalima. 

Ir budelis nuvedė jaunikaitį ant kraujo kilimo?, užsimojo 
kardu ir tarė: 

— O tikratikių valdove, štai tavo vergas, besididžiuojantis pats 
savimi ir skubantis į kapą. Ar aš, nukirtęs jam galvą, neatsakysiu 
už pralietą kraują? 

— Ne, neatsakysi, — tarė Chišamas. 

Ir budelis paprašė leidimo antrą kartą, ir Chišamas vėl leido. 
Budelis paprašė trečią kartą, ir jaunikaitis suprato, kad jei 
Chišamas ir dabar leis, budelis jį nukirsdins. Tad jis nusijuokė, 
net visi dantys blykstelėjo, o Chišamas, dar labiau supykęs, 
sušuko: 

— O jaunikaiti, manau, kad tu netekai proto! Argi nematai, 
kad atėjo tau paskutinioji? Ko gi juokiesi tyčiodamasis iš savęs? 

— O tikratikių valdove, — atsakė jaunikaitis, — jei man dar 
nelemta atsisveikinti su gyvybe, tai niekas negali man pakenkti. 
Bet aš prisiminiau eiles, išklausyk jas, nes nužudyti mane visada 
suspėsi. 

— Sakyk, tik trumpai! — sušuko Chišamas. 

Ir jaunikaitis ištarė tokias eiles: 


Aš girdėjau: vieną sykį sakalas galingas 
Dykumoj staiga užklupo žvirblį nelaimingą. 


Kol į mėlyną padangę sakalas tas kilo, 
Jo aštrių nagų sugniaužtas žvirblis taib prabilo: 


* Kraujo kilimu vadintas kilimėlis, ant kurio būdavo 
vykdoma mirties bausmė ir kuris sugerdavo 
nubaustojo kraują. 

“Nepasotins menkas grobis kūno tokio didžio, 
Aš juk mažas ir nevertas tavo aukšto skrydžio". 


Ir kol sakalas, apsalęs nuo savosios galios, 
Džiaugėsi, — nuo jo paspruko sumanus žvirblelis. 


Tada Chišamas nusišypsojo ir tarė: 

— Prisiekiu savo giminyste su Alacho pranašu, jei jis būtų 
ištaręs šiuos žodžius pačią pirmą minutę ir pareikalavęs ko nors 
mažiau už kalifatą, aš tikrai būčiau davęs! Ei, tarne, prikimšk 
jo burną brangiųjų akmenų ir duok jam gerą dovaną! 

Ir tarnas dosniai apdovanojo klajoklį, o tas patraukė savais 
keliais. 


Pasakojimas 


apie Ibrahimą ibn al Mahdį 


Prie įdomių pasakojimų galima priskirti ir šitą istoriją: Ibra- 
himas ibn al Mahdis“, HNarūno ar Rašido brolis, kai kalifatą ėmė 
valdyti al Mamūnas, Harūno ar Rašido sūnus, atsisakė prisiekti 
naujajam valdovui, nuvyko į ar Rėjaus!! miestą ir pats pasiskelbė 
kalifu. Taip jis gyveno vienerius metus vienuolika mėnesių ir dvy- 
lika dienų, o jo sūnėnas al Mamūnas vis laukė, kada tas paklus, 
nusilenks jam ir prisijungs prie bendruomenės, bet galiausiai pra- 
rado viltį šito sulaukti. Ir tada al Mamūnas su raiteliais ir 
pėstininkais įžengė į ar Rėjų, ieškodamas Ibrahimo. Ibrahimas, 
sužinojęs apic tai, suprato, kad jam belieka bėgti į Bagdadą ir 
pasislėpti ten, jei nori išlikti gyvas. O al Mamūnas pažadėjo šimtą 
tūkstančių dinarų tam, kas pasakys, kur yra Ibrahimas. 

— Kai sužinojau apie tokį didelį užmokestį, — pasakojo 


W Ibrahimas ibn al Mahdis (774—839) — kalifo 
Harūno ar Rašido brolis, neilgam buvo atėmęs sostą iš 
savo sūnėno al Mamūno (tas valdė nuo 813 iki 833 m.). 
Nebūdamas geras valstybės veikėjas, Ibrahimas garsėjo 

giliu muzikos ir poezijos pažinimu ir yra žinomas 
iš šios istorijos. " Ar Rėjaus miestas (sugriautas 
XIII a.) buvo šiaurės vakarų Irane, 
netoli dabartinio Teherano. 

Ibrahimas, — aš išsigandau... 
Tuo tarpu išaušo rytas, ir Šachrazada nutraukė pasakojimą. 


Du. šimtai septyniasdešimt ketvirtoji 
naktis 


Kai atėjo du šimtai septyniasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad Ibrahimas taip kal- 
bėjo: 

Kai sužinojau apie tokį užmokestį, aš išsigandau ir pasi- 
mečiau. Persirengęs vidurdienį išėjau iš savo namų nežinodamas, 
kur man eiti, ir įsukau į kažkokią gatvę, o pamatęs, kad tai 
akligatvis, sušukau: “Iš tikro mes priklausome Alachui ir grįšime 
pas jį! Aš pražuvęs! Jei dabar eisiu atgal, mane ims įtarinėti, juk 
matyti, kad esu persirengęs!“ Ir gatvės gale pamačiau juodą 
vergą, stovintį prie savo namo vartų, ir priėjau prie jo, ir pa- 
klausiau: 

— Ar turi čia vietą, kur galėčiau rasti priedangą kokiai va- 
landai? 

— Taip, — atsakė tas ir atkėlė vartus. 

Aš įėjau į švarų namą, išklotą dembliais ir odos pagalvėlėmis, 
o vergas, įvedęs mane, užrakino duris ir išėjo. Aš ėmiau įtarinėti, 
kad jis žino apie užmokestį už mano galvą, ir pamaniau: “Jis 
nuėjo išduoti manęs!" Ir ėmiau virti lyg vanduo katile svarsty- 
damas, ką čia dabar padarius, tik staiga įėjo negras, o su juo 
— nešikas, kuris atnešė visa, ko reikia: duonos, mėsos, naujus 
katilus, įrankius, naujus puodelius ir ąsočius. Vergas nukėlė nuo 
jo nešulį ir tarė man: 

— Tebūnie mano siela kaip išpirka už tave! Aš nuleidinėju 
kraują ir žinau, kad tu nesibjaurėsi manim dėl tokio mano 
amato. Štai tau šitie daiktai, kurių dar nelietė niekieno ranka. 
Elkis, kaip išmanai. 

Aš buvau alkanas ir išsiviriau valgyti. Nepamenu, kad būčiau 
valgęs ką nors skanesnio. Kai pasisotinau, negras tarė: 

— O pone, te Alachas padaro mane išpirka už tave! Ar neno- 
rėtum vyno? Jis gardus ir nuveja rūpesčius. 

— Aš nieko prieš, — atsakiau norėdamas susidraugauti su juo. 

Ir negras atnešė naujus stiklo indus, dar niekieno neliestus, 
kvepiantį ąsotį ir tarė: 

— Nukošk jį pats, kaip esi įpratęs! 

Gerai nukošiau vyną, o negras dar atnešė taurę, vaisių ir 
gėlių, o paskui tarė: 

— Ar leisi man atsisėsti kamputyje, išgerti vyno ir pasidžiaugti 
tavim? 

Aš jam leidau, išgėriau vyno, negras irgi išgėrė, ir aš pajutau, 
kad vynas sujudo mumyse. Kraujaleidys nuėjo į kamarą ir atnešė 
liutnią, papuoštą geležinėmis juostelėmis, ir tarė man: 

— O pone, aš ne tokio rango, kad drįsčiau prašyti tavęs pa- 
dainuoti, tačiau būdamas kilnus žmogus, tu jautiesi esąs man 
skolingas, ir jei manysi reikiant pagerbti savo vergą, spręsk pagal 
savo norą. 

Ir aš, visai nemanydamas, kad jis pažino mane, paklausiau: 

— O iš kur tu žinai, kad aš gražiai dainuoju? 

— Tebūnie pagarbintas Alachas! Mūsų valdovas šituo garsus! 
Tu esi mano ponas Ibrahimas ibn al Mahdis, mūsų vakarykštis 
kalifas, už kurį al Mamūnas pažadėjo šimtą tūkstančių dinarų, 
bet manęs tau nėra ko bijoti. 

Ir kai negras šitaip pasakė, labai išaugo mano akyse, aš įsi- 
tikinau jo kilnumu ir sutikau išpildyti jo pageidavimą. Paėmęs 
liutnią, suderinau stygas ir uždainavau, prisiminęs išsiskyrimą su 
sūnumi ir šeima: 


Tas, kurs Juozapui kadaise šeimą sugrąžino, 
Kurs kalėjime jį guodė, skausmą jo malšino, 


Mus išgirs ir bo klajonių vėl sujungs laimingus, — 
Viešpats mūs visų, Alachas didis ir galingas. 


Negras baisiausiai susižavėjo, gyvenimas jam pasirodė nepap- 
rastai malonus (sako, kad Ibrahimo kaimynus, kai tie išgirsdavo 
jį tariant: “Ei, berniuk, balnok mulą!" — apimdavo susižavėjimas). 
O kai negro siela pradžiugo ir pralinksmėjo, jis tarė: 

— O pone, ar leisi man išsakyti tai, kas atėjo į galvą, nors 
mano amatas visai kitoks? 

Aš leidau, negras paėmė liutnią ir uždainavo: 

Kai mieliesiems gailiai skundžiaus, kad naktis ilga, 
Jie atsakė, jog trumpa jiems ta naktis pilka. 


Tai todėl, kad miegas merkia jiems akis iškart, 
Vien tik man gėla neleidžia čia akių užvert. 


Kai mane tamsoj užklumpa širdgėla nuožmi, 
Aš liūdžiu, o jie laimingi šypsos migdami, 


Jeigu jiems kentėti tektų tas kančias nuožmias, 
Tai pamirštų savo guoliuos jie naktis ramias. 


Aš sušukau: 

— Tu tobulai atlikai tas eiles, mano širdies drauge, ir nuvijai 
mane slėgusį liūdesį. Padainuok dar! 

Negras vėl uždainavo: 


Jeigu saugo savo garbę vyras brakilnus, 
Mes nematome, kad rūbas jo neprašmatnus. 


Ji man sako, kad nedaugel tos garbės vertų, 
Aš alšaunu, kad nuo amžių maža išrinktų. 


Te nedaug jų, — bet kaimynas mūsų juk toksai, 
Nors kiti tokių kaimynų neregi visai. 


Mes juk tie, kurių nebaido ietys ir kardai, 
Kai Salulis ar Amiras puola nelauktai. 


Žūt mes trokštam už gimtinę prie namų akmens, 
Tegu jie, mirties babūgę, be garbės gyvens. 


Taip, mes galim netikėti kalbomis kitų, 
Betgi jie virpės nuo žodžių, mūsų ištartų. 


Išgirdęs šitas eiles, aš nepaprastai nustebau, didis susižavė- 
jimas nulenkė mane, ir aš užmigau. Nubudau tik po vakarinės 
maldos, nusiprausiau veidą, ir vėl man kilo mintys apie šito krau- 
jaleidžio kilniaširdiškumą, jo mokėjimą elgtis, ir aš, pažadinęs 
ji, paėmiau savo maišelį, pilną dinarų, ir mečiau jam sakydamas: 

— Palieku tave Alacho globai — aš išeinu! Prašom, imk iš 
šito maišelio tai, ką ten rasi, ir leisk savo reikalams, o kai aš 
būsiu saugus ir neslėgs manęs baimė, gausi didžią dovaną! 

— O pone, — atsakė negras, grąžindamas man maišelį, — 
tokie skurdžiai kaip aš neverti jūsų dėmesio, ir kaip aš galiu imti 
pinigus už tai, kad laikas padovanojo man laimę priimti tave savo 
namuose? Jei tu prieštarausi man ir dar sykį mesi pinigus, aš 
nusižudysiu. 

Ir aš paslėpiau maišelį rankovėje... 

Tuo tarpu išaušo rytas, ir Šachrazada nutraukė pasakojimą. 


Du šimtai septyniasdešimt penktoji 
naktis 


Kai atėjo du šimtai septyniasdešimt penktoji naktis, Šachra- 
zada tęsė: 

Pasakojama, o laimingasai karaliau, kad Ibrahimas ibn al 
Mahdis kalbėjo toliau: 

Ir aš paslėpiau maišelį rankovėje, nors sunku buvo jį nešti, 
ir išėjau. Kai priėjau prie vartų, negras tarė: 

— O pone, tau čia slėptis geriausia, geriau nei kur kitur, ir 
man nesunku išlaikyti tave; lik pas mane, kol Alachas atsiųs tau 
pagalbą! 

— Su sąlyga, kad tu leisi pinigus iš mano maišelio, — tariau 
aš, ir negras leido suprasti, kad sutinka, tad aš grįžau ir išbuvau 
pas jį kelias dienas, nuostabiai leisdamas laiką, tačiau mano 
pinigų jis nė nepalietė. Man pasidarė sarmata gyventi jo išlaiko- 
mam ir išėjau, persirengęs moteriškais rūbais — batais ir skraiste. 
Tačiau gatvėje mane apėmė baimė, baisi baimė, ir aš patraukiau 
tilto link, ir priėjau vandens užlietą vietą. 

Tik staiga mane pamatė kareivis, vienas iš tų, kurie tarnavo 
man, pažino mane ir sušuko: “Štai tas, kurio reikia al Mamūnui!" 
Jis griebė mane, o aš, gelbėdamas savo gyvybę, pastūmiau jį, 
jis toj šlapioj vietoj paslydo ir griuvo kartu su arkliu. Žmonės 
pripuolė prie jo, o aš paspartinau žingsnį ir, perėjęs tiltą, įsukau 
į kažkokią gatvę. Vieno namo vartai buvo atkelti, prie jų stovėjo 
moteris. Aš tariau jai: 

— O ponia, pasigailėk manęs ir išgelbėk mano kraują nuo 

prakeiksmo — mane persekioja baimė. 

— Eikš, tavęs čia laukia ramybė ir jaukumas, — atsakė ji ir 
įsivedė mane į švarų kambarį, paklojo man patalą ir atnešė 
valgyti. 

— Tegu tavo baimė išsisklaido, nė gyva dvasia nesužinos apie 
tave, — tarė ji. 

Tik staiga kažkas smarkiai pabeldė į vartus. Moteris juos 
atkėlė, ir įėjo mano priešininkas, kurį aš pastūmiau ant tilto; galva 
jo buvo aprišta, o rūbai sutepti krauju; arklio nebuvo. 

— Kas gi tau atsitiko? — paklausė moteris. 

— Aš sučiupau jaunuolį, bet jis paspruko, — atsakė kareivis 
ir papasakojo, kaip viskas buvo. 

Moteris švaria skiaute perrišo jam galvą, paklojo patalą, ir 
tas atsigulė, nes blogai jautėsi. Tada moteris įėjo pas mane ir 
tarė: 

— Manau, tu esi tas, apie kurį kalbėjo šitas kareivis. 

— Taip, — atsakiau aš. 

— Nebijok, nieko blogo tau neatsitiks, — dar kartą nuramino 
ji mane. 

Aš išbuvau pas ją tris dienas, o paskui ji tarė: 

— Bijau dėl tavęs — tas žmogus labai piktas, kad tik jis ne- 
sužinotų apie tave ir nepraneštų tavo priešui. Gelbėk savo sielą. 

Aš pasiprašiau pabūti iki nakties, ir ji mielai sutiko. O kai 
sutemo, persirengiau moterimi, išėjau iš jos namų ir patraukiau 
pas savo buvusią vergę, kurią paleidau iš vergovės. Pamačiusi 
mane, ji ėmė verkti rypuoti, garbinti Alachą, kad išgelbėjo mane. 
Netrukus ji išėjo neva į turgų nupirkti maisto, aš patenkintas 
laukiau jos, bet nespėjau nė apsidairyti, ir regiu ateinantį Ibra- 
himą Mosulietį'? su tarnais ir karciviais, o priešaky ėjo moteris, 
rodydama kelią. 

Aš įdėmiai pažvelgiau į ją ir staiga supratau, kad tai mano 
atleistinė — namo, kur aš slėpiausi, šeimininkė, išdavusi mane. 
Mirtis dabar jau žvelgė man į akis, ir kareiviai vedė mane pas 
al Mamūną su tais pačiais moteriškais rūbais, kaip buvau, o jis 


2 Ibrahimas Mosulietis — Harūno ar Rašido 

epochos žymus dainininkas ir muzikantas; šiame 

pasakojime jis — anachronizmas, nes mirė gerokai 
anksčiau, nei atsitiko aprašomieji įvykiai. 

paliepė sušaukti visus didžiūnus ir atvesti mane. Aš jį pasveikinau, 
kaip dera sveikinti kalifą, bet jis sušuko: 

— Tenesuteikia Alachas tau ramybės ir teneprailgina tavo 
gyvenimo! 

— Neskubėk, tikratikių valdove, — atsakiau aš, — keršto 
valdovui duota valia bausti ir atleisti, tik atleidimas yra arčiau 
dievobaimingumo, ir Alachas tavo atlaidumą iškėlė aukščiau kitų 
atlaidumo, lygiai kaip mano nuodėmę iškėlė aukščiau kitų 
nuodėmių. Ir jei tu bausi, tai pelnytai, o jei atleisi, tai iš malonės. 

Ir paskui aš pasakiau tokias eiles: 


Taip, nuodėmė man baisi, 
Tačiau tu juk didis esi. 


Matai, kaip tavęs aš bijaus? 
Buk geras, atleisk ir užjausk. 


Jei aš neteisus be kalbų, 
Nors Lu ne toksai šiandien būk. 


Al Mamūnas pakėlė galvą ir pažvelgė į mane, ir tada aš 
paskubėjau pasakyti tokias eiles: 


Taip, nuopolis mano didus, 
Tačiau buki man atlaidus. 


Atleisi — trykš meilės versmė, 
Nubausi — teisi ir bausmė. 


Kalifas nuleido galvą ir tarė: 


Jei mano bičiulis užrūslins ūmai, 
Jei keiksiu jį springdamas prakeiktinai, 


Vis tiek jam alleisiu visas jo kaltes, 
Nes kaibgi be draugo gyvenimą tęst? 


Išgirdęs tokius jo žodžius, aš pajutau malonės dvelksmą, o 
al Mamūnas kreipėsi į visus susirinkusius klausdamas, ką, jų 

nuomone, reikėtų daryti. Ir visi patarė nužudyti mane, tik baus- 
mės būdus siūlė skirtingus. Tada al Mamūnas kreipėsi į 
Achmedą ibn Chalidą!*: 

— O tu, Achmedai, ką pasakysi? 

— O tikratikių valdove, jeigu tu jį nužudysi, mes surasim tokių 
kaip tu, nužudžiusių tokius kaip jis, o jei atleisi, niekur nerasim 
tokio kaip tu, atleidusio tokiam kaip jis... 

Tuo tarpu išaušo rytas, ir Šachrazada nutraukė pasakojimą. 


Du šimtai septyniasdešimt šeštoji naktis 


Kai atėjo du šimtai septyniasdešimt šeštoji naktis, Šachrazada 
tęsė: 

Pasakojama, o laimingasai karaliau, kad al Mamūnas, tikra- 
tikių valdovas, išgirdęs Achmedo ibn Chalido žodžius, nuleido 
galvą ir ištarė: 


Mano brolį valdiniai juk nužudė kažkada. 
Ar ir man įsmigs strėlė, mano rankos paleista? 


O paskui pasakė tokius poeto žodžius: 


Atleiski draugui, kai teisingai 
Jis tavo žodžių nesupras. 


Išsaugoki jam savo meilę, 
Ar jis priims ją, ar atmes. 


Ir neskubėki briekaištaulti, 
Jei jį bpatrauks kreivi keliai. 


Žiūrėk, ant kilimo šalimais 
Doros ir blogio obuoliai. 


Ir saldų ilgaamžiškumą 
Abkartina žili plaukai. 


5 Achmedas ibn Chalidas (tiksliau, ibn Abu 
Chalidas) — al Maniūno viziris, daręs 
jam nemažą įtaką. 

Ir bajunti dyglius aštriuosius, 
Kai rudenio vaisius raškai. 


Kas žemėj šioj nenuodėmingas, 
Kas čia teisus, parodyk man. 


Apžvelgęs amžininkų kelią, 
Regi - suklydo dauguma. 


Išgirdęs šiuos žodžius, aš nusitraukiau galvos apdangalą ir 
sušukau: “Alachas didis!" — ir pagarbinau Alachą pačiais gražiau- 
siais žodžiais, o paskui pasakiau: 

— Mano nuodėmė, tikratikių valdove, pernelyg didelė, kad 
galėčiau ištarti atsiprašymo žodžius, o tavo atlaidumas pernelyg 
didelis, kad, jo sulaukęs, galėčiau dėkoti! 

Ir aš uždainavau: 


Nešykštėjo Alachas tau dorybių jokių, 
Septintajam imamui nuo Adomo laikų. 


Žmonės virpa iš baimės, į tave žvelgdami, 
Bet priglaudžia kiekvieną tavo siela romi. 


Aš paklust nenorėjau (šiurkščios virvės klaidų 
Mane tempė), kai troškau aš tavųjų valdų. 


Bet atleidai tu tam, kam uelengva alleist, 
Nors ir nieks neužstojo, neskubėjai nuteist. 


Pagailėjai vaikelių lyg viščiukų mielų 
Ir jų motinos skausmo, ir blaukų jos žilų. 


Al Mamūnas tarė: 

— Aš pasakysiu, pamėgdžiodamas mūsų poną Jusufą, — 
ramybė mūsų pranašui ir jam! — nėra šiandien tau nė vieno prie- 
kaišto žodžio, teatleidžia tau Alachas — mielaširdingiausias iš visų 
micelaširdingiausių! Aš atleidžiu tau, dėde, ir grąžinu visą tavo 
turtą. 

Aš sukalbėjau už jį maldas, o paskui pasakiau tokias eiles: 

Grąžinai mano turtą, pykčio man nejulai 
Ir išsaugojai mano gyvybę prieš tai. 


Jei banusčiau gyvybę tau dabar dovanot, 
Visą turtą, net apavą tau atiduol, 


Tai tik grįžtų atgal tau manoji skola, 
Nieko jau iš tavęs nebedrįsčiau aš laukt. 


Jei bamirščiau, koks man gailestingas buvai, 
Tebasmerkia mane ir vaikai, ir tėvai. 


Al Mamūnas pagarbiai ir maloniai išklausė tuos žodžius ir 
tarė: 

— O dėde, Abu Ischakas ir al Abasas patarė man nužudyti 
tave. 

— Jie geri patarėjai, o tikratikių valdove, bet tu padarei tai, 
ko esi vertas, ir tuo, ko aš tikėjausi, nuvijai tai, ko aš bijojau. 

— O dėde, — tarė al Mamūnas, — savo atsiprašymo gyvybe 
numarinai mano pyktį, ir aš atleidžiu tau, neversdamas tavęs 
nuryti priekaištų kartėlio. 

Al Mamūnas atsistojo ir krito kniūbsčias prieš mane, o paskui 
pakėlė galvą ir paklausė: 

— O dėde, ar žinai, kodėl aš kritau kniūbsčias? 

— Gal norėdamas padėkoti Alachui už tai, kad jis atidavė 
tave į tavo priešo rankas? 

— Ne, aš padčkojau Alachui, kad įkvėpė mane mielaširdingai 
atleisti tau. Papasakok savo istoriją. 

Aš išdėsčiau visą savo bylą ir papasakojau, kaip man buvo 
su kraujaleidžiu, kareiviu, jo žmona ir atleistine, išdavusia mane. 
Ir al Mamūnas liepė atvesti tą atleistinę (o ji namie laukė, kada 
bus atneštas užmokestis). 

Kai ji stojo prieš kalifą, tas paklausė: 

— Kas paskatino tave išduoti savo poną? 

— (Godumas, — atsakė ji. 

— Ar turi vyrą, vaikų? — vėl paklausė kalifas. 

— Ne! — atsakė moteris. 

Ir kalifas liepė įkirsti jai šimtą kirčių rimbu ir amžiams 
uždaryti belangėje. O paskui įsakė atvesti kraujaleidį ir kareivį 

su žmona. Kai tie atėjo, al Mamūnas paklausė kareivį, kodėl jis 
taip padaręs. 

— Esu godus pinigų, — atsakė tas. 

— Tau reikia būti kraujaleidžiu, — nusprendė kalifas ir liepė 
perkelti jį pas kraujaleidį, kad išmoktų to amato, o kareivio žmo- 
ną pagerbė ir liepė nuvesti į rūmus sakydamas: — Tai protinga 
moteris, ji gali padėti svarbiuose reikaluose. 

O paskui jis tarė kraujaleidžiui: 

— Tu buvai toks kilnus, kad tave reikia dar labiau pagerbti! 
— ir liepė atiduoti jam kareivio namus ir visa, kas juose buvo, 
ir padovanojo jam prabangius drabužius, ir dar liepė mokėti po 
penkiasdešimt tūkstančių dinarų kasmet. 


Pasakojimas apie 


Abd Alachą, Abu Kiliabos sūnų 


Pasakojama, kad Abd Alachas ibn Abu Kiliaba išsiruošė 
ieškoti savo pabėgusių kupranugarių. Jis keliavo per Jemeno dy- 
kumas ir Sabos!“ žemes ir pamatė didelį miestą, apsuptą 
įtvirtinimais, o aplink tuos įtvirtinimus stūksojo rūmai, šaunantys 
į dangų. Abd Alachas pasuko miesto link, norėdamas jo gyven- 
tojus paklausti apie savo kupranugarius. Tačiau prijojęs pamatė, 
kad miestas tuščias, nėra ten nė vieno žmogaus. 

Ir aš nulipau nuo kupranugario, — pasakojo Abd Alachas... 

Tuo tarpu išaušo rytas, ir Šachrazada nutraukė pasakojimą. 


Du šimtai septyniasdešimt septintoji 
naktis 


Kai atėjo du šimtai septyniasdešimt septintoji naktis, Šachra- 
zada tęsė: 


4 Saba — genties ir srities pietvakarių Arabijoje pava- 
dinimas. Sritis garsėjo derlingumu ir turtingumu. Jau 
VIII-VI a. pr. Kr. sabiečių rankose buvo prekyba aro- 
matinėmis medžiagomis, žemės ūkio produktais ir 
brangiaisiais akmenimis. Prekybinę sabiečių galią pakirto 
jūrų kelio į Indiją atradimas, nes tada iškilo kita 
arabų gentis — jūreivių chimjaritų. 

Pasakojama, o laimingasai karaliau, kad Abd Alachas ibn 
Abu Kiliaba bylojo: 

Ir aš nulipau nuo kupranugario, sukaupiau drąsą ir per tuščią 
miestą patraukiau prie tvirtovės. Ten pamačiau dvejus vartus, 
dar nematyto didumo ir aukštumo. Jie buvo išpuošti brangiaisiais 
akmenimis — baltais, raudonais ir geltonais. Aš nepaprastai 
nustebau, tai pamatęs, ir viskas čia man rodėsi nepaprasta. Iš- 
sigandęs ir priblokštas įėjau į tvirtovę ir pamačiau, kad ji pailga 
ir didžiulė, lyg miestas. Ten stovėjo daug aukštų rūmų, o kiek- 
vienuose rūmuose buvo menės iš aukso ir sidabro, papuoštos 
rubinais, safyrais, topazais ir perlais. Ir durų sąvaros šiuose rū- 
muose buvo tokios pat gražios kaip ir tvirtovės. O ant žemės 
buvo pribarstyta didelių perlų, muskuso, ambros ir šafrano ru- 
tuliukų. Ir kai aš įsitikinau, kad tikrai mieste nėra nė gyvos 
dvasios, vos nenumiriau iš baimės. Įlipęs į aukščiausius bokštus, 
išvydau tekančias upes, miesto aikštėse augančius vaismedžius 
ir aukštas palmes, pastebėjau, kad visi pastatai sudėti iš auksinių 
ir sidabrinių plytų. Ir tada tariau sau: “Be abejonės, tai ir yra 
rojus, žadamas būsimajame gyvenime!“ 

Ir ėmiau iš smėlio rinkti perlus ir muskuso rutuliukus, ir pri- 
rinkau tiek, kad vos galėjau panešti. O grįžęs namo viską 
papasakojau žmonėms. 

Apie tai sužinojo ir Muavijus ibn Abu Sufjanas"“, o jis tuo 
metu buvo al Chidžazo kalifas. Jis parašė laišką į Jemeno Saną 
savo vietininkui, prašydamas surasti mane ir išklausinėti smulkiau. 
Tas taip ir padarė, ir aš papasakojau visa, ką mačiau, ir vieti- 
ninkas pasiuntė mane pas Muavijų. Aš ir jam viską papasakojau, 
bet kalifas suabejojo mano žodžių teisingumu. Tada parodžiau 
perlus, ambros, muskuso ir šafrano rutuliukus, kurie dar tebe- 
kvepėjo, tik perlai buvo pageltę... 

Tuo tarpu išaušo rytas, ir Šachrazada nutraukė pasakojimą. 


Du šimtai septyniasdešimt aštuntoji 
naktis 


Kai atėjo du šimtai septyniasdešimt aštuntoji naktis, Šachra- 
zada tęsė: 


5 Muavijus ibn Abu Sufjanas (valdė 661—680 m.) 
— pirmasis Omejadų dinastijos kalifas. 

Pasakojama, o laimingasai karaliau, kad Abd Alachas ibn 
Abu Kiliaba tęsė: 

Tik perlų spalva buvo pasikeitusi — jie pagelto. Nustebo 
Muavijus ibn Abu Suljanas, pasiuntė pakviesti Kabą al Achbarą!“ 
ir tarė jam: 

— O Kabai al Achbarai, aš pakviečiau tave, nes noriu įsitikinti 
vienu dalyku ir viliuosi gauti iš tavęs tikrų Žinių. 

— Klausau, tikratikių valdove! — atsakė Kabas al Achbaras. 

— Ar tu žinai, kad yra micstas, pastatytas iš aukso ir sidabro 
plytų, kolonos jame — iš topazo ir rubino, vietoj smėlio ten — 
perlai ir ambros, muskuso ir šafrano rutuliukai? 

— Taip, tikratikių valdove, — atsakė Kabas, — tai daugia- 
bokštis Iremas!', kuriam lygių nėra žemėje, o pastatė jį Šedadas, 
vyresniojo Ado sūnus. 

— Papasakok mums visa, ką Žinai. 

— Vyresnysis Adas turėjo du sūnus — Šedidą ir Šedadą. Kai 
tėvas mirė, abu broliai valdė visą žemę, ir nebuvo valdovo, 
nepaklusnaus jiems. Kai mirė Šedidas ibn Adas, pasaulį ėmė 
valdyti vienas Šedadas, o jis mėgo skaityti senąsias knygas. Ir 
kai aptiko jis būsimojo gyvenimo ir rojaus aprašymą, kokie ten 
stovi rūmai, kokios menės, kokie auga vaismedžiai ir visa kita, 
Šedado širdis panoro visa tai sukurti žemėje. Jam buvo paklusnūs 
šimtas tūkstančių karalių, ir kiekvienas jų valdė dar šimtą 
tūkstančių valdovų, o tie kiekvienas savo ruožtu turėjo po šimtą 
tūkstančių karių. Ir sukvietė Šedadas juos visus, ir tarė: 

— Iš senųjų knygų ir pasakojimų aš žinau, kaip atrodo bū- 
simojo gyvenimo šalis, ir panorau padaryti ką nors panašaus 
žemėje. Eikite į pačią plačiausią ir gražiausią pasaulio lygumą 
ir pastatykite ten miestą iš aukso ir sidabro, o smėlis tebūna ten 
iš topazų, rubinų ir perlų. Ir pastatykite tam mieste bokštus iš 
topazo, ir kad daug ten būtų rūmų su šviesiomis menėmis, ir 


" Kabas al Achbaras (“rabinas Kabas") — žydas iš 
Jemeno, priėmęs islamą. Jis buvo laikomas senųjų 
legendų žinovu; mirė keletą metų prieš Muavijui 
įžengiant į sostą. " Korane minimas pasakiškasis 
Iremas, ir legenda apie jį labai paplitusi. 
Ši pasaka — vienas iš legendos variantų. 

pasodinkite ten medžių su prinokusiais vaisiais, ir nutieskite 
kanalus aukso ir sidabro vamzdžiais. 

— Kaipgi mes, paprasti mirtingieji, padarysime visa tai, kaip 
tu apsakei? Iš kur imti brangiuosius akmenis, kuriuos tu minėjai? 
— paklausė visi. 

— Argi jūs nežinote, kad viso pasaulio karaliai paklūsta man, 
ir visa, kas gyva žemėje, nedrįsta man prieštarauti? — paklausė 
Šedadas. — Tad eikite į topazų, rubinų, perlų, aukso ir sidabro 
kasyklas ir dirbkite negailėdami jėgų. Ir nebandykit nepaklausyti 
manęs! 

Ir jis visiems karaliams išsiuntinėjo laiškus, liepdamas rinkti 
tuos brangiuosius akmenis, nors ir iš jūros gelmių. 

Rinko tuos akmenis dvidešimt metų, o karalių, valdžiusių že- 
mėje, buvo trys šimtai šešiasdešimt. Paskui Šedadas sukvietė 
matininkus ir išminčius, darbininkus ir amatininkus iš visų šalių 
ir kraštų, ir ėjo jie per stepes, dykumas ir lygumas, kol priėjo 
žemę, lygią, be kalnų ir kalvų. Ten tekėjo upeliai, čiurleno 
šaltinėliai. Ir jie nusprendė: “Štai žemė, kurią karalius įsakė mums 
surasti!" 

Ir ėmė jie statyti miestą — tokį, kokio norėjo pasaulio karalius 
Šedadas, ir užstatė visą tą lygumą, ir nutiesė vamzdžius kanalams, 
ir pastatė tokias kolonas, kaip buvo sakyta. O karaliai jūra ir 
sausuma siuntė brangiuosius akmenis ir tauriuosius metalus, ir 
darbininkai jų turėjo tiek, kad nei apsakysi, nei suskaičiuosi. 

Statė jie tą miestą tris šimtus metų, o kai baigė, nuėjo pas 
karalių ir pranešė jam apie tai. Jis tarė: 

— Apjuoskite tą miestą neįveikiama tvirtove, o prieš ją pa- 
statykite tūkstantį rūmų, ir kad prie kiekvienų rūmų plevėsuotų 
tūkstantis vėliavų, ir sėdėtų juose po vizirį. 

Per dvidešimt metų viskas buvo padaryta. Tada Šedadas liepė 
savo viziriams (o jų buvo tūkstantis), visiems didžiūnams ir tiems, 
kuriais pasitikėjo, ruoštis vykti į daugiabokštį Iremą, o vesiąs juos 
jis pats, pasaulio karalius Šedadas, Ado sūnus. Ir liepė visiems 
— tarnams, vergėms ir žmonoms iš haremo — taisytis, kas nori, 
vykti kartu. Ruošėsi jie dvidešimt metų, o tada Šedadas iškeliavo, 
lydimas kariuomenės... 

Tuo tarpu išaušo rytas, ir Šachrazada nutraukė pasakojimą. 

Du šimtai septyniasdešimt devintoji 
naktis 


Kai atėjo du šimtai septyniasdešimt devintoji naktis, Šachra- 
zada tęsė: 

Pasakojama, o laimingasai karaliau, kad Šedadas ibn Adas, 
lydimas kariuomenės ir artimųjų, iškeliavo į Iremą ir džiaugėsi, 
kad pagaliau jo troškimas išsipildys. Taip jis keliavo, kol iki 
miesto beliko viena diena kelio. 

Ir Alachas iš savo galybės aukštumų sugriaudėjo baisiu balsu 
ir pražudė visus netikėlius, ir nepasiekė to miesto nei Šedadas, 
nei joks palydovas. Ir Alachas lėmė stovėti tam miestui per am- 
žius, kol ateis paskutiniojo teismo diena. 

Nustebo Muavijus, kai Kabas al Achbaras papasakojo jam 
šitą istoriją, ir paklausė: 

— Ar tą miestą gali aplankyti žmogus? 

— Taip, gali vienas pranašo sekėjas — ramybė jam! Išvaizda 
jis panašus į žmogų, kuris sėdi štai čia — negalima nei suklysti, 
nei apsirikti! 

Sakė aš Šabis'*: “Iš chimjaritų mokslininkų, kurie gyvena Je- 
mene, yra žinoma, kad tuomet, kai žuvo Šedadas ir tie, kurie 
buvo su juo, į sostą įžengė jo sūnus, Šedadas jaunesnysis, ir tėvas 
jam buvo palikęs valdyti Chadramauto!* ir Sabos žemes. Kai jis 
sužinojo, kad jo tėvas žuvo, taip ir nepasiekęs Iremo miesto, liepė 
pernešti jo palaikus į Chadramautą ir iškasti jam kapą oloje. Kai 
kapas buvo iškastas, paguldė palaikus į aukso guolį ir užklojo 
septyniasdešimčia apsiaustų, ataustų auksu ir nusagstytų bran- 
giaisiais akmenimis, o prie jo galvos padėjo aukso lentą, ant 
kurios buvo parašytos tokios eilės: 


Pasimokyk iš mano klaidų, 
Jei manai visada būt laimingas. 


Aš Šedadas, aš Ado sūnus, 
Aš valdovas tvirtovės galingos. 


* Aš Šabis — sakmių pasakotojas, mirė VIII a. 
pradžioje. * Chadramautas — šalis pietryčių 
Arabijoje, pietuose skalaujama 
Adeno įlankos vandenų. 

Aš stipresnis buvau už visus, 
Pats apsvaigęs nuo savo galybės. 


Žmonės lenkėsi man paklusniai 
Ir bijojo manosios rūslybės. 


Nuo rytų iki bal vakarų 
Pripažino visi mano galią. 


Iš dykrų atkeliavęs žmogus 
Kvietė grįžt mus į tikrąjį kelią. 


Jo pamokslų neklausėme mes. 
“Kur vedi?" - klausinėjom įširdę. 


Ir mus pasiekė baisūs klyksmai, 
Po pbadange toli pasigirdę. 


Ir kaip sėklas išblaškė visus 
Mus po tuščią, bevaisę dykynę. 


Ir, pilkais palaikais virsdami, 
Laukėm rūsčio dienos nusiminę. 


Sakė as Salibis*?: “Buvo taip, kad du žmonės įėjo į tą olą 
ir viduryje pamatė laiptus. Nusileidę jais, išvydo šimto uolekčių 
ilgio ir keturiasdešimties uolekčių pločio kapą, o jo aukštis buvo 
šimto uolekčių. Ten stovėjo aukso guolis, o ant jo gulėjo didžiulis 
žmogus, užimantis visą guolį į ilgį ir plotį, ir buvo jis apvilktas 
auksu ir sidabru ataustais rūbais, su brangenybėmis, o prie jo 
galvos buvo aukso lenta su eilėmis. Tie žmonės paėmė tą lentą 


ir išsinešė iš ten visa, ką tik galėjo panešti". 


Pasakojimas apie Ischaką Mosulietį 


Pasakojama, kad Ischakas Mosulietis?! sakė: “Sykį vakare aš 
išėjau iš al Mamūno ir patraukiau namo, ir užsimaniau nusileng- 


" As Salibis — įvairiapusis ir vaisingai dirbęs rašytojas 
(mirė 1038 m.). ? Ischakas Mosulietis — Ibrahimo 
Mosuliečio sūnus, irgi garsus muzikantas ir daini- 


ninkas (mirė 849 ar 850 m.). 

vinti, tad įsukau į skersgatvį ir atsistojau prie sienos, nes bijojau, 
kad tupintį mane gali pamatyti. Ir pamačiau kažkokį daiktą, ka- 
bantį prie namo, paliečiau jį, kad suprasčiau, kas tai yra, ogi 
ten — didelis krepšys su keturiomis ąsomis, uždengtas brokatu. 
“Toks dalykas turi turėti kokią nors priežastį!" — tariau pats sau 
ir sutrikau nebežinodamas, ką daryti toliau. 

Išgertas vynas sukurstė mane sėsti į tą krepšį, tik staiga šei- 
mininkai pakėlė jį kartu su manim į viršų manydami, kad aš 
tasai, kurio jie laukė. Kai pakilau iki viršaus, išgirdau keturių 
vergių balsus, sakančius man: 

— Eikš, tebūnie tau čia gera ir jauku! 

Ir viena vergė ėjo priekyje su degančia žvake, kol nusilei- 
dome į apačią, į prabangius kambarius, kokius buvau matęs tik 
kalifo rūmuose. Aš atsisėdau ir nespėjau dar atsipeikėti, o vienoje 
pusėje prasiskleidė užuolaidos ir pasirodė tarnaitės, nešinos Žva- 
kėmis ir smilkalais, o priekyje jų ėjo mergina, graži lyg tekantis 
mėnulis. Ji pasodino mane ir paklausė, kaip čia užklydau, ir aš 
jai viską papasakojau, tada ji tarė: 

— Nieko blogo tau neatsitiks, ir aš tikiuosi, kad tu dar 
džiaugsies tuo, kuo baigsis šitas reikalas. O kuo tu vertiesi? 

— Aš esu pirklys iš Bagdado prekyvietės. 

— Ar tu moki kokių eilių? 

— Moku truputį. 

— Pasakyk, ką prisimeni, — paprašė mergina. 

Bet aš tariau: | 

— Tas, kuris atėjo, jaučiasi sumišęs, geriau tu pradėk. 

— Tu teisus, — atsakė mergina ir ėmė sakyti švelnias eiles, 
senas ir dabar sukurtas, pačias geriausias visų laikų eiles, o aš 
klausiausi ir nežinojau, kuo labiau gėrėtis — jos grožiu ir žavesiu 
ar nepaprastu mokėjimu sakyti ciles. 

Paskui mergina paklausė: 

— Ar jau praėjo tavo sumišimas? 

— O taip, prisiekiu Alachu! — sušukau aš. 

— Jei nori, dabar tu sakyk man kokias nors eiles. 

Ir aš pasakiau tiek senųjų poetų eilių, kad jai buvo gana. 
Mergina pagyrė mane ir sušuko: 

— Prisiekiu Alachu, niekad nemaniau, kad tarp krautuvininkų 
vaikų gali atsirasti toks kaip tu! 

Ir tada ji liepė nešti valgymus... 


Ir tarė Dunjazada, Šachrazados sesuo: 

— O sese, koks nuostabus, koks saldus, koks malonus tavo 
pasakojimas, koks jis švelnus! 

— Kitą naktį aš papasakosiu dar įstabesnių dalykų, jei karalius 
pasigailės manęs ir dovanos man dar vieną naktį! 

Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimtoji naktis 


Kai atėjo du šimtai aštuoniasdešimtoji naktis, Šachrazada tęsė: 

— Aš galiu papasakoti dar įstabesnių dalykų, jei karalius 
pasigailės manęs! 

— Užbaik pradėtą pasakojimą, — leido karalius. 

— Su mielu noru, — tarė Šachrazada. — Pasakojama, o lai- 
mingasai karaliau, kad Ischakas Mosulietis kalbėjo: | 

Tada mergina liepė nešti valgymus, o atneštus statė prieš ma- 
ne (o kambaryje buvo visokiausių gėlių ir rečiausių vaisių, 
kuriuos ragauja tik karaliai). Kai atnešė vyno, ji prisipylė taurę, 
išgėrė pati ir padavė man, ir tarė: 

— O dabar atėjo pasikalbėjimų ir pasakojimų metas. 

Ir aš ėmiau pasakoti visokiausias istorijas. Moteris pralinks- 
mėjo ir tarė: 

— Iš tikro aš labai stebiuosi, kad pirklių luomo žmogus 
atsimena tokių įdomių istorijų. Jos tinka tik karaliaus ausims. 

— Turėjau kaimyną, — tariau aš, — kuris valgydavo su kara- 
liais ir kalbėdavosi su jais. Kai būdavo laisvas, aš užeidavau pas 
ji, ir jis dažnai papasakodavo ką nors įdomaus, o aš įsiminiau. 

— Prisiekiu savo gyvybe, tu gerai įsiminei! — sušuko mergina, 
ir mes maloniai kalbėjomės, kol praėjo didžioji nakties dalis, o 
smilkalų kvapas sklandė po kambarį. 

Aš jaučiausi taip, kad jei al Mamūnas tai žinotų, skriste nu- 
skristų pas ją. 

— Iš tikro tu pats švelniausias ir sąmojingiausias žmogus, kokį 
tik esu sutikusi! — tarė mergina. — Dabar liko dar vienas dalykas. 

— Koks gi? 


— Ak, jei tu dar mokėtum dainuoti pritariant liutniai! 

— Praeity aš tai dariau, bet ne kažin ką pasiekiau ir mečiau, 
nors mano širdy dega karštas noras, ir norėčiau dabar padainuoti 
čia, šiame kambaryje, kad mūsų naktis būtų tobula! 

— Tu tarytum užminei, kad reikia atnešti liutnią? 

— Spręsk tu pati, visa, ką darysi, bus teisinga, — atsakiau aš. 

Ir mergina liepė atnešti liutnią ir padainavo tokiu balsu, 
kuriam lygaus aš nebuvau girdėjęs, ir skambino liutnia tiesiog 
tobulai. 

— Ar žinai, kieno čia žodžiai ir kieno muzika? — padainavusi 
paklausė mergina. 

— Ne. 

— Eilės — tokio ir tokio, o melodija — Ischako. 

— Negi Ischakas toks talentingas? — paklausiau aš. 

— Ak, ak! — sušuko mergina. — Jis nepaprastai gerai išmano 
tą dalyką! 

— Garbė Alachui, kuris dovanojo tam žmogui tai, ko nedavė 
niekam kitam! 

— O kas būtų, jei išgirstum dainuojant jį! 

Taip mes leidome laiką, o kai nušvito aušra, prie merginos 
priėjo senė, neva jos auklė, ir tarė: “Laikas!" Tada mergina atsi- 
stojo ir pasakė: 

— Niekam nesipasakok apie šią naktį, nes tik kuklumas saugo 
visus susitikimus... 

Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimt pirmoji naktis 


Kai atėjo du šimtai aštuoniasdešimt pirmoji naktis, Šachrazada 
tęsė: 

Pasakojama, o laimingasai karaliau, kad mergina tarė: 

— Niekam nesipasakok apie šią naktį, nes tik kuklumas saugo 
visus susitikimus! 

— Tebūsiu aš išpirka už tave! Manęs nereikia mokyti! 

Ir aš atsisveikinau su mergina, ir jos vergė išleido mane pro 
vartus, ir aš parėjau namo. Sukalbėjau rytines maldas ir numigau, 
o tada atėjo pas mane al Mamūno pasiuntinys, ir aš nuėjau pas 
jį, ir išbuvau ten iki vakaro. Kai sutemo, prisiminiau, kas atsitiko 
man praėjusią naktį — o tai dalykas, kurio atsisakyti gali tik 

kvailys, — ir vėl nuėjau prie pintinės, sėdau į ją, mane pakėlė, 
ir aš vėl atsidūriau tame pačiame kambaryje. 

— Tu tapai pavyzdingas, — tarė mergina. 

— Manau, kad iki šiol buvau tik nestropus! — sušukau aš. 

Ir mes ėmėme šnekučiuotis, ir sakėme eiles, ir pasakojome 
visokiausias istorijas — ji man, o aš jai — iki pat aušros. Paskui 
parėjau namo, sukalbėjau rytines maldas, numigau, ir vėl mane 
pasikvietė al Mamūnas. O kai atėjo vakaras, tikratikių valdovas 
man tarė: 

— Užkeikiu tave, pasėdėk ir palauk, kol aš sutvarkysiu vieną 
reikalą. 

Kai kalifas išėjo, mane apėmė nerimas, aš prisiminiau, kaip 
nuostabiai praleidau tas dvi naktis, ir manęs laukianti bausmė 
už nepaklusnumą pasirodė man niekingai maža. Aš bėgte nubė- 
gau prie tos pintinės, mane pakėlė, ir vėl atsidūriau tame 
kambaryje. Mergina paklausė: 

— Tai gal tu esi mūsų draugas? 

— Taip, prisiekiu Alachu! — sušukau aš. 

— Argi mano namas — tavo gyvenama vieta? — vėl paklausė 


— Te aš būsiu išpirka už tave! Svetingumas trunka tris dienas, 
ir jei aš ateisiu dar kartą, tu galėsi pralieti mano kraują! 

Ir mes vėl sėdėjome, maloniai leisdami laiką, o paskui aš 
pagalvojau, kad al Mamūnas būtinai manęs paklaus, kur buvau, 
ir nurims tik tada, kai išgirs visą mano istoriją. Ir aš tariau mer- 
ginai: 

— Matau, tu mėgsti dainavimą, o aš turiu pusbrolį, gražesnį 
už mane, labiau išsilavinusį, aukštesnio rango, ir jis geriau už 
visus Alacho kūrinius moka Ischako melodijas. 

— Negi tu koks prisitrynėlis? — paklausė mergina. 

— "Tu pati turi nuspręsti. 

— Jei tavo pusbrolis iš tikrųjų yra toks, kaip tu apsakei, tai 
pažintis su juo neturėtų būti nemaloni. 

Kai nušvito rytas, aš patraukiau namo, bet nespėjau dar nė 
priciti savo namų, o al Mamūno pasiuntiniai šiurkščiai užpuolė 
mane ir pagriebę... 

Tuo tarpu išaušo rytas, ir Šachrazada nutraukė pasakojimą. 

Du šimtai aštuoniasdešimt antroji naktis 


Kai atėjo du šimtai aštuoniasdešimt antroji naktis, Šachrazada 
tęsė: 

Pasakojama, o laimingasai karaliau, kad Ischakas Mosulietis 
kalbėjo: 

Bet nespėjau dar nė prieiti savo namų, o al Mamūno pasiun- 
tiniai šiurkščiai užpuolė mane ir pagriebę nuvilko pas kalifą. 
Pamačiau jį sėdintį ant suoliuko, labai ant manęs supykusį. 

— Tu neklausai manęs, Ischakai? — paklausė jis. 

— O ne, ne tai, tikratikių valdove! — sušukau aš. 

— Tai papasakok man visą tiesą, kodėl vakar išėjai. 

— (Gerai, bet tik tuomet, kai liksim dviese. 

Al Mamūnas mostelėjo visiems pasišalinti, ir aš jam viską pa- 
pasakojau ir pridūriau: 

— Aš jai pažadėjau, kad tu ateisi. 

— Gerai padarci, — atsakė al Mamūnas. 

Mes smagiai praleidome visą dieną, o kalifo širdis palinko 
prie tos merginos. Ir kai pagaliau atėjo vakaras, mes patraukėme 
link jos namų, ir aš vis mokiau al Mamūną: “Jos akivaizdoje ne- 
vadink manęs vardu, aš — tik tavo palydovas". 

Taip mes ir sutarėme, o prie jos namų radome dvi pintines 
ir atsidūrėme man jau pažįstamame kambaryje. Įėjo mergina ir 
pasveikino mus, o al Mamūnas net sutriko nuo jos grožio ir Ža- 
vumo. Mergina ėmė pasakoti visokias istorijas ir sakyti eiles, 
paskui atnešė vyno, ir mes gėrėme; al Mamūnas ir mergina buvo 
lipšnūs vienas kitam. Paskui mergina paėmė liutnią ir paklausė 
manęs: 

— Ar tavo pusbrolis irgi iš pirklių? 

— Taip, — atsakiau aš. 

— Iš tikro jūs labai panašūs! — pridūrė ji. 

O kai al Mamūnas išgėrė tris ritlius*, užvaldė jį linksmumas 
ir džiugesys, ir jis šūktelėjo: “O Ischakai!" — “Aš čia, tikratikių 
valdove!“ — atsakiau. 

Tuomet mergina suprato, kad tai kalilas, ir išėjo į kitus 
kambarius. Kalifas tarė: 


2 Ritlis — skysčių tūrio matas, lygus maždaug 0,5 I. 

— Pažiūrėk, kas šito namo šeimininkas! 

Kažkokia senė paskubėjo atsakyti: 

— Tai al Hasano ibn Sachlio** namai! 

— Pakviesk jį tučtuojau! — sušuko kalifas, ir senė nuskubėjo 
vykdyti įsakymo. 

Kai atėjo al Hasanas, valdovas paklausė: 

— Ar turi dukterį? 

— Taip, ji vardu Chadidžė, — atsakė tas. 

— Ji ištekėjusi? — vėl paklausė al Mamūnas. 

— Ne, prisiekiu Alachu! 

— Tai aš peršuosi jai! 

— Ji tavo vergė, o tikratikių valdove, ir priklauso tau. 

— Aš imu ją į žmonas, — tarė tuomet kalifas, — ir duodu 
už ją trisdešimt tūkstančių dinarų išpirkos grynais pinigais, kuriuos 
tau atneš šiandien rytą, o gavęs pinigus, vakare atsiųsk man savo 
dukterį. 

— Klausau ir vykdau! — atsakė al Hasanas. 

Kai išėjome, kalifas paprašė niekam šitos istorijos nepasakoti. 
Aš ir tylėjau, kol al Mamūnas buvo gyvas. Ir niekas niekada taip 
nesimėgavo gyvenimu kaip aš tas keturias dienas — su al Mamū- 
nu praleisdavau dieną, su Chadidže sėdėdavau naktį — ir, 
prisiekiu Alachu, nesutikau daugiau tokio vyro kaip al Mamūnas, 
ir nepažinojau daugiau tokios moters kaip Chadidžė: nei suma- 
numu, nei protu, nei iškalba niekas daugiau neprilygsta jai, o 
Alachas žino geriau už mus! 


Pasakojimas 
apie valytoją ir moterį 


Dar pasakojama, kad sykį žmonės nuėjo aplankyti šventųjų 
vietų ir per apeigas būriavosi ant kelio, tik staiga vienas žmogus 


3 Al Hasanas ibn Sachlis — al Mamūno epochos 
valstybės veikėjas ir karvedys, persų kilmės (mirė 850 ar 
851 m.). Jo laikais Bagdade, Abasidų sostinėje, kilo 
maištas, kurį al Hasanas, padedamas turtingųjų, 
žiauriai nuslopino. 

įsitvėrė Kaabos apdangalo** ir iš visos širdies tarė: “O Alachai, 
prašau tavęs taip padaryti, kad ji supyktų ant savo vyro, ir aš 
galėčiau turėti ją!" Tai išgirdo visi, kas buvo šalia, čiupo jį ir 
nuvedė pas kelionės viršininką, pakeliui sočiai pavaišinę smūgiais, 
ir paaiškino, ką jis darė ir sakė. O tas liepė jį pakarti. Žmogus 
tarė: 

— O emyre, Alacho pasiuntinio vardan prašau išklausyti 
mano istoriją, o paskui daryk su manim, ką nori! 

— Pasakok! — leido emyras. 

— Žinok, o emyre, — pradėjo žmogus, — kad aš esu valytojas, 
dirbu skerdykloje ir vežioju iš ten visą purvą ir šiukšles. Ir vieną 
dieną aš einu, apkrovęs savo asilą, tik žiūriu — bėga žmonės į 
visas puses, ir vienas iš jų man tarė: 

— Lisk į šitą skersgatvį, jei nori likti gyvas. 

— O ko tie žmonės bėga? — paklausiau. 

— Tai kažkokio didžiūno haremas, — paaiškino kitas, — ir 
eunuchai veja visus iš kelio ir pliekia lazdomis. 

"Tad aš su savo asilu įsukau į skersgatvį... 

Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimt trečioji naktis 


Kai atėjo du šimtai aštuoniasdešimt trečioji naktis, Šachrazada 
tęsė: 

Pasakojama, o laimingasai karaliau, kad žmogus sekė tokią 
istoriją: 

Tad aš su savo asilu įsukau į skersgatvį ir sustojau palaukti, 
kol minia išsivaikščios. Pamačiau eunuchus su lazdomis rankose, 
lydinčius apie trisdešimt moterų, o tarp jų buvo viena, lyg gluos- 
nio šakelė ar trokštanti gazelė, tobulo grožio, ir visi jai patarnavo. 
Priėjusi to skersgatvio, kur aš stovėjau, vartus, moteris pažvelgė 
kairėn ir dešinėn, paskui pasišaukė vieną eunuchą ir kažką pa- 
šnibždėjo jam į ausį. Staiga eunuchas prišoko prie manęs ir 


* Kaaba — gausiai lankoma musulmonų šventykla. Iš 
senų senovės atėjo paprotys kabinti ant jos kilimus; šių 
apdangalų skiautės laikomos talismanais. Apeiti aplink 
Kaabą — viena iš svarbiausių kelionės 
į šventąsias vietas apeigų. 

sugriebė, o žmonės išsilakstė. Tada kitas eunuchas čiupo mano 
asilą ir nusivedė, paskui mane surišo virvėmis, ir aš niekaip ne- 
supratau, koks čia reikalas, o žmonės, stovėję už mūsų, šūkavo: 
“Alachas to neleidžia! Tai valytojas, paskutinis vargšas, kodėl jį 
surišo? Pagailėkit jo, ir Alachas jūsų pagailės, paleiskite jį!" O 
aš pats sau sakiau: “Eunuchai sučiupo mane tik todėl, kad jų 
ponia pajuto purvo smarvę, ir jai pasidarė bjauru, arba ji nėščia, 
arba jai bloga. Nėra jėgos ir galybės, didesnės už visagalį 
Alachą!" 

Eunuchai nusivedė mane, ir mes priėjome prie didelio namo 
vartų, ir jie įvedė mane į didelį kambarį, — nežinau, kaip aprašyti 
jo grožį, — išklotą puikiais kilimais. Paskui atėjo moterys (o aš 
surištas stovėjau šalia eunucho), ir tada pamaniau: “Jos tikrai 
kankins mane, kol numirsiu. Ir niekas nesužinos apie mano 
mirtį!" 

Paskui mane nuvedė į nuostabią pirįį namo viduje, ir kai aš 
sėdėjau ten, atėjo trys vergės, susėdo aplink mane ir liepė nu- 
simesti savo skudurus. Aš taip ir padariau, tada viena ėmė trinti 
man kojas, kita trinkti galvą, trečia maigyti man kūną. Viską pa- 
dariusios, padėjo prieš mane ryšulį su naujais drabužiais ir tarė: 

— Apsivilk! 

— Prisiekiu Alachu, aš nežinau, kaip juos vilktis! — sušukau 
išsigandęs. 

Vergės nusijuokė ir apvilko mane, paskui apšlakstė rožių van- 
deniu ir nuvedė į kitą kambarį ir, prisiekiu Alachu, aš nerandu 
žodžių aprašyti jo gražumą, tiek daug ten buvo kilimų ir vertingų 
daiktų. Ir aš pamačiau moterį, sėdinčią bambuko guolyje... 

Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimt ketvirtoji 
naktis 


Kai atėjo du šimtai aštuoniasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad žmogus sekė savo 
istoriją: 

Ir aš pamačiau moterį, sėdinčią bambuko guolyje (o jo kojos 
buvo iš dramblio kaulo), prieš ją stovėjo daugybė vergių. Ji pa- 

sisodino mane šalia, liepė vergėms nešti valgymus, ir tos prinešė 
tiek daug ir tokių, kad aš net pavadinimų jų nežinau. Kai pa- 
valgėme, vergės atnešė vyno ir uždegė smilkalus. Ir viena vergė, 
graži lyg pilnatis, ėmė girdyti mudu vynu, skambant liutnios 
stygoms, ir mudu apsvaigome, aš ir toji moteris, ir man rodės, 
kad tai tik svajonės, kad aš sapnuoju. O paskui moteris davė 
vergėms ženklą, kad paklotų patalą, ir kai šitai buvo padaryta, 
paėmė mane už rankos, nuvedė prie patalo ir paguldė, o pati 
atsigulė šalia. Taip mes kartu praleidome visą naktį, ir kiekvieną 
kartą, kai glausdavau ją prie krūtinės, užuodžiau muskuso ir kve- 
palų aromatą ir maniau, kad atsidūriau rojuje arba sapnuoju. 

Rytą moteris paklausė, kur aš gyvenu, ir aš jai paaiškinau. 
Ji liepė man eiti sau ir įdavė skarelę, apsiūtą auksu ir sidabru, 
ir jon buvo kažkas įrišta. 

— Už tuos pinigus vaikščiok į pirtį, — tarė ji man, o aš nu- 
džiugęs pamaniau: “Jei čia rasiu nors penkis felsus?, bus šiandien 
puikūs pietūs". 

Ir aš išėjau iš jos tarytum iš rojaus, parėjęs į savo lūšną, at- 
rišau skarelę ir radau ten penkiasdešimt miskalių auksu. Aš 
užkasiau juos ir, nusipirkęs už du felsus duonos ir prieskonių, 
atsisčdau prie savo vartų. Pavalgęs ėmiau svarstyti, kas ir kodėl 
su manim atsitiko, ir taip prasėdėjau iki vakaro, tik staiga atėjo 
vergė ir tarė: “Mano ponia šaukia tave!" 

Mane vėl nuvedė pas tą moterį, mes vėl valgėme ir gėrėme, 
vėl praleidome naktį kartu, o rytą ji man davė kitą skarelę su 
penkiasdešimčia miskalių auksu, ir parėjęs namo užkasiau juos 
prie pirmųjų. Taip gyvenau aštuonias dienas, kas vakarą eidavau 
pas ją, o rytą grįždavau namo. 

Aštuntą naktį, kai aš micgojau greta tos moters, staiga įbėgo 
vergė ir tarė man: “Kelkis, eime į kitą kambarį!" 

Įėjęs pamačiau, kad tas kambarys išeina į gatvę, ir pasigirdo 
triukšmas ir pasagų caksėjimas. Kambaryje buvo langas, kaip tik 
virš vartų; pažvelgęs pro jį pamačiau jaunikaitį, lyg tekantį mė- 
nulį, raitą ant žirgo, apsuptą tarnų ir kareivių. Jis įėjo į vidų ir 
pamatė moterį, sėdinčą guolyje, pabučiavo žemę prie jos kojų, 
paskui rankas, bet ji neištarė jam nė žodžio. Ir jaunikaitis tol 


“ Felsas — smulki varinė moneta. Miskalis (apie 4,5 g), 
kaip piniginis vienetas, dažnai lygus dinarui. 

maldavo ir žeminosi, kol jie susitaikė, ir jis tą naktį praleido šalia 
jos... 
Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimt penktoji 
naktis 


Kai atėjo du šimtai aštuoniasdešimt penktoji naktis, Šachra- 
zada tęsė: 

Pasakojama, o laimingasai karaliau, kad žmogus sekė savo 
istoriją: 

Kai tos moters vyras susitaikė su ja, praleido jos guolyje naktį, 
o rytą atėjo jo kareiviai, ir jie visi išjojo. Toji moteris atėjo pas 
mane ir tarė: 

— Tai buvo mano vyras. Aš papasakosiu tau, kas tarp mūsų 
buvo atsitikę. Sykį mes sėdėjome sode, jis staiga atsistojo ir paliko 
mane, ir ilgai jo nebuvo. Aš einu ieškoti, užėjau į virtuvę ir, pa- 
mačiusi vergę, paklausiau, ar čia nėra mano vyro. O ji parodė 
man jį, gulintį ant merginos, kuri mazgojo pas mus indus. Ir čia 
aš daviau didžią priesaiką, kad būtinai nusidėsiu su baisiausiu 
apskretėliu ir nevaleika. Tada, kai eunuchas sučiupo tave, ėjo 
ketvirta diena, kai aš vaikščiojau po miestą ir ieškojau tokio, 
kokio man reikia, ir neradau nevalyvesnio už tave. Parsivedžiau 
tave į namus, ir tarp mudviejų, Alachui lėmus, buvo tai, kas bu- 
vo, ir dabar aš laisva nuo priesaikos. O kai mano vyras vėl 
parkris ant tos merginos, aš ir vėl pasikviesiu tave tam reikalui, 
kurį mes tiek kartų atlikom. 

Kai aš išgirdau jos Žodžius, kai jos akių strėlės įsmigo man 
į širdį, gailiai pravirkau ir pasakiau tokias eiles: 


Bučiuok dešimt sykių mane iš kairės, — 
Už dešinę daug vertingesnė kairioji: 


Gėdingąją vietą pažįsta geriau, 
Kasdien visą purvą nuo jos numazgoja. 


Ir ji mane išvarė, aš gavau keturis šimtus miskalių auksu, tad 
dabar ir leidžiu juos. Ir atėjau čia pasimelsti Alachui, kad jos 

vyras dar sykį susigundytų verge, — galbūt aš grįšiu prie to, kas 
jau buvo. 

Išgirdęs žmogaus pasakojimą, viršininkas paleido jį laisvėn 
sakydamas: “Vardan Alacho, melskitės už jį — jam atleidžiama". 


Pasakojimas apie apsimetėlį kalifą 


Dar pasakojama, kad kalifas Harūnas ar Rašidas vieną naktį 
pajuto didelį nerimą, pasišaukė vizirį Džafarą Barmakidą ir tarė: 

— Man spaudžia krūtinę, ir šią naktį aš noriu pasivaikščioti 
Bagdado gatvėmis, pasižiūrėti, ką veikia Alacho vergai, su sąlyga, 
kad mes persirengsim pirkliais, idant niekas mūsų nepažintų. 

Viziris atsakė: “Klausau ir vykdau!" Ir, persirengę paprastes- 
niais drabužiais, jie trise — kalifas, viziris Džafaras ir ginklanešys 
Masrūras — leidosi į miestą. Kai jie priėjo Tigro upę, pamatė 
senį, sėdintį valtyje, priėję pasveikino jį ir tarė: 

— O seneli, būk toks malonus, pavėžink mus savo valtele. 
Štai tau dinaras užmokesčio... 

Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimt šeštoji naktis 


Kai atėjo du šimtai aštuoniasdešimt šeštoji naktis, Šachrazada 
tęsė: 

Pasakojama, o laimingasai karaliau, kad jie tarė seniui: 

— Pavėžink mus savo valtele. Štai tau dinaras užmokesčio. 

— Kas gi gali plaukioti šia upe, — atsakė senis, — jei kalifas 
Harūnas ar Rašidas kas vakarą plaukia Tigru mažu laiveliu, o 
jo šauklys skelbia: “O žmonės, visi iki vieno — dideli ir maži, 
aukštakilmiai ir vargšai, vaikai ir seniai — nedrįskite plaukti upe, 
tam, kas nepaklus, nukirsiu galvą ir pamausiu ant stiebo!“ Ir, 
man rodos, jūs netrukus jį pamatysite, štai atplaukia jo laivas! 

Kalifas ir Džafaras tarė: 

— O seneli, štai tau du dinarai, nuvesk mus į kokią nors pa- 
vėsinę, kol praplauks kalifo laivas! 

— Duokit šen auksą ir pasikliaukite Alachu! — atsakė senis. 

Jis paėmė auksą, kick paplaukėjo su jais, tik staiga iš Tigro 
vidurio priartėjo laivas, skaisčiai apšviestas žvakių ir deglų. 

— Ar nesakiau, kad kalifas plaukia čia kiekvieną vakarą? — 
tarė senis ir ėmė šaukti: — O globėjau, nenuimk apdangalų! 

Ir senis nuvedė tuos tris į pavėsinę ir užmetė ant jų juodą 
apsiaustą; tie, žiūrėdami pro plyšį, pamatė laivo priekyje stovintį 
žmogų, kuris laikė rankoje raudonojo aukso deglą, o ten degė 
smilkalai. Žmogus buvo užsimetęs raudono atlaso apsiaustą, 
vienas petys buvo išsiuvinėtas geltonai, ant kito buvo žalio šilko 
maišelis, pilnas smilkalų, kuriuos jis degino vietoj deglo, ant 
galvos tas žmogus buvo užsimovęs mosulišką turbaną. Taip pat 
apsirengęs žmogus su tokiu pat deglu rankoje stovėjo ir laivūgaly. 
Laive jie pamatė du šimtus vergų, stovinčių abipus raudonojo 
aukso sosto, o tame soste sėdėjo jaunikaitis, skaistus lyg mėnulis, 
apsirengęs juodo šilko drabužiais, siuvinėtais geltonu auksu. Šalia 
jo stovėjo žmogus, panašus į vizirį Džafarą, ir dar vienas, panašus 
į eunuchą Masrūrą, kuris laikė rankoje apnuogintą kardą. Ir dar 
kalifas pamatė dvidešimt stalabendrių. 

Išvydęs visa tai, kalifas šūktelėjo: 

— Džafarai! 

— Aš čia, tikratikių valdove! — atsiliepė tas. 

— Gal čia vienas iš mano sūnų — al Mamūnas ar al Aminas? 
— pasakė kalifas ir, įdėmiai pažvelgęs į jaunikaitį, pamatė, kad 
jis tobulo grožio ir sudėjimo. — Prisiekiu Alachu, tas, kuris ten 
sėdi, nieko nepamiršo, kas dera kalifui, ir tas, kur stovi šalia, 
panašus į tave, Džalarai, o dar vienas panašus į Masrūrą, o jo 
stalabendriai — tarytum mano stalabendriai, ir mano protas nepa- 
jėgia šito suprasti... 

Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimt septintoji 
naktis 


Kai atėjo du šimtai aštuoniasdešimt septintoji naktis, Šachra- 
zada tęsė: 

Pasakojama, o laimingasai karaliau, kad kalifas, pamatęs tokį 
dalyką, sutriko ir sušuko: 

— Prisiekiu Alachu, o Džafarai, aš nepaprastai nustebęs! 

— Aš irgi, o tikratikių valdove! — atsakė Džafaras. 

Tuo tarpu laivas nutolo, o senis išplaukė savo valtele ir 
sušuko: 

— Garbė Alachui, kad viskas taip sėkmingai baigėsi ir niekas 
mūsų nepamatė! 

— O seneli, ar kalifas kas vakarą plaukia upe? — paklausė 
Harūnas ar Rašidas. 

— Taip, pone, jau ištisi metai, kai jis taip daro. 

— O seneli, — tarė tada kalifas, — būk toks geras, ryt vakare 
lauk mūsų toje pačioje vietoje, duosim tau penkis dinarus auksu. 
Mes esame svetimtaučiai, ieškom pramogų, o gyvename al Chan- 
dake?", 

Taip jie ir sutarė, ir kalifas su Džalaru ir Masrūru grįžo į 
rūmus, vėl apsivilko prabangius rūbus ir susėdo į savo vietas, 
ir ėmė rinktis emyrai, viziriai, dvariškiai ir vietininkai, ir salė 
prisipildė žmonių. 

Vakare, kai įvairių luomų žmonės išsivaikščiojo, Harūnas ar 
Rašidas tarė: 

— Na, Džafarai, eime, pasižiūrėsime į antrąjį kalifą. 

Džafaras su Masrūru nusijuokė, apsirengė pirklių rūbais ir 
visi išėjo iš rūmų pro slaptas duris. Prie Tigro senis laukė jų, 
kaip buvo sutarta, ir jie susėdo į valtį; nepraėjo nė valanda, ir 
pasirodė kalifo laivas, pamažu artėdamas. Jie ėmė įdėmiai žval- 
gytis po laivą ir pamatė, kad, be vakarykščių, yra dar du šimtai 
vergų, O viskas taip pat kaip ir vakar. 

— O viziri, — tarė kalifas, — tai toks dalykas, kad niekad ne- 
būčiau patikėjęs, jei kas būtų pasakojęs, bet dabar matau savo 
akimis! 

O paskui kalifas tarė seniui: 

— Štai, seneli, tau dešimt dinarų, ir plauk greta jų. Laive daug 
šviesų, mes būsime šešėlyje ir daug pamatysime, o jie mūsų ne- 
pastebės. 

Senis taip ir padarė — ėmė plaukti šalia laivo, slėpdamasis 
jo šešėlyje... 

Tuo tarpu išaušo rytas, ir Šachrazada nutraukė pasakojimą. 


* Al Chandakas — didelė gyvenvietė netoli Kairo, o 
pasakos veiksmo vieta — Bagdadas. 

Du šimtai aštuoniasdešimt aštuntoji 
naktis 


Kai atėjo du šimtai aštuoniasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad senis, gavęs dešimt 
dinarų, ėmė plaukti šalia laivo, slėpdamasis jo šešėlyje. Priplaukę 
sodus, jie pamatė aptvertą laukymę, ir laivas sustojo prie jos. 
O ten stovėjo tarnai, laikydami pabalnotą mulą, ir apsišaukėlis 
kalifas išlipo iš laivo, sėdo ant mulo ir nujojo, lydimas stala- 
bendrių. Harūnas ar Rašidas, Džafaras ir Masrūras irgi išlipo, 
įsimaišė į tarnų ir vergų minią ir patraukė kartu su jais. Tačiau 
vergai greit pamatė, kad čia svetimi, mirktelėjo vienas kitam, 
čiupo juos ir nuvedė pas apsišaukėlį kalifą. Tas paklausė: 

— Kas jūs tokie, kaip čia patekote ir ko ieškote tokią vėlyvą 
valandą? 

— O valdove, mes esame svetimtaučiai pirkliai, atvykome tik 
šiandien ir išėjome pasivaikščioti, bet staiga atplaukei tu ir tavo 
žmonės, jie čiupo mus ir atvedė pas tave. Štai ir visa mūsų 
istorija, — atsakė jie. 

— Jums nieko blogo neatsitiks, nes jūs svetimtaučiai, o jei 
būtumėt Bagdado gyventojai, galvas palydėtumėt! — tarė apsi- 
šaukėlis ir šūktelėjo savo viziriui: — Paimk tuos žmones, šįvakar 
jie mano svečiai! 

Viziris nusivedė juos į aukštus, nuostabius rūmus, pastatytus 
taip tvirtai, kad joks sultonas dar tokių neturėjo: rūmai kilo iš 
dulkių ir siekė debesis, o jų vartai buvo iš teko?" medžio, puošto 
raudonuoju auksu. Pro tuos vartus patekdavai į salę su fontanu, 
išklotą kilimais, pagalvėlėmis, brokato dembliais ir pailgais čiu- 
žiniais. Nuo tos prabangos galėjo susidrumsti protas, o ant durų 
buvo parašyti du dvieiliai: 


Štai rūmai, te džiaugsmai jų neaplenkia! 
Išvysta grožį tas, kas čia įžengia. 


Tiek čia retenybių, keistenybių, 
Kalamas aprašyt jų neįstengia. 


" Tekas — itin tvirtos medienos medis, labai tinkamas 
laivams statyti. 

Su visais savo žmonėmis apsišaukėlis įėjo ir atsisėdo į aukso 
sostą, puoštą brangiaisiais akmenimis, susėdo ir jo stalabendriai, 
o ginklanešys atsistojo priešais. Vergai padengė stalą, visi pavalgė, 
nusimazgojo rankas, tada buvo atnešta vyno ir taurės, ir gėrimas 
keliavo ratu, bet kai atėjo eilė gerti Harūnui ar Rašidui, tas at- 
sisakė. 

— Kodėl tavo draugas negeria? — paklausė apsišaukėlis Dža- 
farą. 

— O valdove, — atsakė tas, — jis jau seniai negeria vyno. 

— Aš turiu ko kito, kas tiks tavo draugui — obuolių gėrimo, 
— tarė apsišaukėlis, ir kai vergai jo atnešė, padavė Harūnui ar 
Rašidui ir liepė gerti, kai ateis jo eilė. 

Taip jie linksminosi ir gėrė vyną, kol tas užvaldė jų galvas 
ir aptemdė protą... 

Tuo tarpu išaušo rytas, ir Šachrazada nutraukė pasakojimą. 


Du šimtai aštuoniasdešimt devintoji 
naktis 


Kai atėjo du šimtai aštuoniasdešimt devintoji naktis, Šachra- 
zada tęsė: 

Pasakojama, o laimingasai karaliau, kad apsišaukėlis kalifas 
ir jo stalabendriai linksminosi ir gėrė vyną, kol tas užvaldė jų 
galvas ir aptemdė protą. Ir Harūnas ar Rašidas tarė savo viziriui: 

— O Džafarai, prisiekiu Alachu, mano rūmuose nėra indų, 
lygių šitiems! Kad aš galėčiau sužinoti šito jaunikaičio istoriją! 

Ir kol jie taip tylomis kalbėjosi, apsišaukėlis metė į juos žvilgs- 
nį ir tarė: 

— Šnibždėtis — storžieviška! 

— Jokiu būdu, valdove, — atsakė Džafaras, — mano draugas 
pasakė, kad jis yra apkeliavęs visokiausias šalis, valgęs su didžiai- 
siais karaliais, draugavęs su narsiausiais karvedžiais, bet nėra 
matęs nuostabesnės puotos, nėra praleidęs puikesnės nakties nei 
šita, tačiau Bagdado gyventojai sako: “Gėrimas be muzikos daž- 
nai sukelia galvos skausmą". 

Apsišaukėlis nusišypsojo ir pralinksmėjo. Rankoje jis laikė 
lazdelę ir sudrožė ja per apvalią pagalvėlę, tik staiga atsivėrė du- 
rys ir įėjo eunuchas, nešinas dramblio kaulo suoleliu, puoštu 

raudonuoju auksu. O jam iš paskos ėjo nepaprasto grožio mer- 
gina, ir kai eunuchas pastatė suolelį, mergina atsisėdo ant jo, 
tarytum tekanti saulė skaidriame danguje, o rankose ji laikė liut- 
nią, pagamintą Indijoje. Ji pasidėjo tą liutnią ant kelių, palinko 
prie jos, kaip motina palinksta prie kūdikio, ir užgavo stygas, 
o paskui sudainavo tokias eiles: 


Vien meilės kalba manojoj širdy viešpatauja, 
Byloja jinai, kad skirti geidžiu vien tik tau ją. 


Paliudija tai manoji dvasia iškankinta 
Ir karštis vokų, kai graudžiosios ašaros krinta. 


Tikėk, prieš tave dar nieko nesu aš mylėjus, 
Bet nuosprendį savo netrunka baskelbti Kūrėjas. 


Apsišaukėlis, išgirdęs vergės dainą, sušuko baisiu balsu ir per- 
siplėšė drabužius, nuo viršaus iki apačios. Prieš jį nuleido 
užuolaidą ir atnešė kitus, dar puikesnius, rūbus persirengti, o 
paskui jis vėl atsisėdo kaip pirma. Ir kai taurė atėjo prie jo, jis 
sudavė lazdele per pagalvėlę, tik staiga atsidarė durys ir įėjo 
eunuchas, nešinas aukso suoleliu, o jam iš paskos ėjo mergina, 
dar puikesnė nei pirmoji, rankoje laikydama liutnią, galinčią nu- 
liūdinti pavyduolio širdį. Ir ji, skambindama liutnia, sudainavo 
tokias eiles: 


0, kaip iškentėti, kai sieloje skausmas liebsnoja 
Ir ašarų polvynis blūust iš akių nenustoja! 


Paliudys Alachas: gyvenimas man nebemielas, 
Iš kurgi imt džiaugsmo, kai skausmas nedingsta iš sielos? 


Jaunikaitis vėl sušuko baisiu balsu ir persiplėšė rūbus, ir vėl 
tarnai atnešė jam kitus, o kai jis persirengė ir atsisėdo prie stalo, 
atrodė toks kaip anksčiau, ir linksmai kalbėjosi su stalabendriais. 
Ir trečią sykį, kai pačmė taurę, jis sudavė per pagalvėlę, ir 
pasirodė eunuchas su suoleliu, o jam iš paskos sekė dar nuosta- 
besnė mergina nei ankstesnioji, ir ji atsisėdo ant suolelio, užgrojo 
liutnia ir uždainavo: 

Sulrumpinki mano vienatvės dienas, 
Ir būsiu ber amžius dėkinga tau aš! 


Liūdnos, varganos bagailėki manęs .- 
Iš broto aš kraustaus nuo meilės ugnies. 


Ligos iškankinta, aistros bribaigta, 
Ar Viešpats man laimės nelems niekada? 


O saule bo mano vienatvės skliautu, 
Kodėl tik tavęs aš ilgiuos, ne kilų? 


Apsišaukėlis, išgirdęs tuos žodžius, suriko baisiu balsu ir 
persiplėšė drabužius.. 
Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimtoji naktis 


Kai atėjo du šimtai devyniasdešimtoji naktis, Šachrazada tęsė: 

Pasakojama, o laimingasai karaliau, kad apsišaukėlis kalifas 
vėl suriko baisiu balsu, persiplėšė drabužius, o paskui krito apal- 
pęs. Prieš jį, kaip paprastai, norėjo nuleisti uždangalą, bet virvės 
užstrigo, ir Harūnas ar Rašidas, metęs žvilgsnį į persirengiantį 
jaunikaitį, pamatė ant jo nugaros rimbo kirčių žymes. Dar sykį 
pažvelgęs ir įsitikinęs, kad taip iš tikro ir yra, kalifas Džafarui 
tarė: 

— O Džafarai, prisiekiu Alachu, jis gražus jaunikaitis, bet bjau- 
rus vagis! 

— Iš kur tu žinai? — nustebo Džafaras. 

— Argi tu nepastebėjai rimbo kirčių“ žymių ant jo kūno? 

Jaunikaitis persirengė, vėl atsisėdo prie stalo ir pamatė kalifą 
ir Džafarą besišnibždančius. 

— Apie ką jūs kalbatės, šaunuoliai? — paklausė jis. 

— O valdove, — atsakė Džafaras, — tu jau žinai, kad mano 


* Pagal musulmonų įstatymus už vagystę baudžiama nu- 
kertant dešinę ranką, tačiau tik esant keletui sąlygų. Jei 
trūksta nors vienos iš jų, vagis baudžiamas 
plakimu, ir dar jis turi grąžinti 
nukentėjusiajam visą sumą. 

draugas — pirklys, apkeliavęs daugybę šalių ir draugavęs su di- 
džiais žmonėmis, tai jis pasakė man, kad dar niekad nematęs 
tokio išlaidumo, joks karalius dar nėra taip elgęsis: juk šią naktį 
tu tiek kartų persiplėšei drabužius, o kiekvieni iš jų kainuoja tūks- 
tantį dinarų, ir jis tai laiko pernelyg dideliu išlaidumu. 

— Ei tu, — atsakė apsišaukėlis, — pinigai — mano pinigai, 
audiniai — mano audiniai, ir visa tai — iš malonių tarnams. Kiek- 
vienas perplėštas rūbas tenka kuriam nors stalabendriui, ir dar 
aš duodu jiems po penkis šimtus dinarų. 

— Tai nuostabu, o valdove! — tarė Džafaras ir pasakė tokias 
eiles: 


Ant tavojo delno namus pasistatė dorybės, 
Bet leidai eikvoti visiems tu savąsias gėrybes. 


Ir kai mes ant vartų dorybės atrasime spyną, 
Tik tavo ranka bus tas raktas, kur ją atrakina. 


Išgirdęs tokias eiles, jaunikaitis liepė duoti jam tūkstantį 
dinarų ir drabužius, ir vyno taurė vėl ėjo ratu. Ar Rašidas su- 
šnibždėjo: 

— O Džafarai, paklausk jį apie kirčius, kurių žymes aš mačiau 
ant jo kūno; pažiūrėsim, ką jis tau atsakys. 

— Neskubėk, valdove, tai pavojinga — geriau pakentėti, — at- 
sakė viziris. 

— Prisiekiu savo galva ir al Abaso kapu, — sušuko kalifas, 
— aš užpūsiu tavo gyvybės liepsną, jei tu nepaklausi! 

"Tuomet jaunikaitis pasisuko į vizirį ir paklausė: 

— Apie ką judu vėl kalbatės? 

— Nieko tokio, — atsakė Džafaras. 

— Prašau tavęs, vardan Alacho, pasakyk man! — sušuko jau- 
nikaitis. 

— O valdove, — tarė tuomet Džafaras, — jis pamatė ant tavo 
kūno rimbo kirčių žymes ir nepaprastai nustebo — kaipgi galima 
plakti kalifą! Jis norėtų išgirsti tavo istoriją! 

Jaunikaitis nusišypsojo ir tarė: 

— Žinokite, kad mano istorija nepaprasta, tiesiog negirdėta; 
jeigu ji būtų adatomis išrašyta akių kampučiuose, besimokantiems 
tai būtų puiki pamoka! 

O paskui jis atsiduso ir pasakė tokias eiles: 


Istorija mano, tikėkit, tikrai negirdėta. 
Nebėr išeilies, ir basakot noriu pradėt ją. 


Jei geidžiat klausytis, klausykitės, nieko nelaukę, 


Tegu tik nė vienas manosios kalbos nenutraukia. 


Manuosius žodžius įsiminkit, išgirsti juos verta, 
Ne melą, o tikrą teisybę išklosiu šį kartą! 


Aistra mane žudo, pašėlusi meilė kankina, 
Juk tarb stambiakrūčių radau aš gražiausią merginą. 


Jos žudančios akys lyg indiškas durklas sužeidžia, 
Jos antakių lankas strėles nuodingiausias paleidžia. 


Širdim pajutau aš, kad mūsų imamas čia klausos, 
Kalifas, garsingos genties palikuonis šauniausias. 


Antrasis, kurį Džafaru tarp savęs jūs vadinat, — 
Kalifo viziris, kurs viską pasaulyje žino. 


Tretysis — Masrūras, rūstus tartum kardas teisėjas, 
Ir jei prie teisybės čia melo esu nepridėjęs, 


Tai basiekiau savo, kai žodį jums tart pasiryžau, 
Ir didelis džiaugsmas į manąją širdį sugrįžo. 


Išgirdęs šias jaunikaičio eiles, Džafaras prisiekė, pavartodamas 
dviprasmiškus žodžius, kad jie — visai ne tie žmonės, apie kuriuos 
jis kalbėjo, o jaunikaitis nusijuokė ir tarė: 

— Žinokite, ponai, kad aš nesu tikratikių valdovas, o pasi- 
vadinau juo tik todėl, kad gaučiau iš miesto gyventojų tai, ko 
trokštu. Aš vardu Muchamedas Alis, Alio sūnus, juvelyras. Mano 
tėvas buvo didikas, mirdamas paliko man didelius turtus — auk- 
so, sidabro, perlų, koralų, rubinų, topazų ir kitų akmenų, dvarus, 
pirtis, giraites, sodus, krautuves, kepyklas, vergų, vergių, tarnų. 
Ir atsitiko taip, kad sėdėjau aš savo krautuvėje, apsuptas tarnų, 
ir aijojo ant mulo mergina, lydima trijų vergių, gražių lyg 

mėnulis. Prisiartinusi ji nulipo nuo mulo, atsisėdo šalia manęs 
ir paklausė: 

— Ar tu esi juvelyras Muchamedas? 

— Taip, tai aš, tavo vergas, — atsakiau aš. 

— Gal tu turi brangiųjų akmenų vėrinių, kurie galėtų papuošti 
mane? — paklausė ji. 

— O ponia, aš parodysiu tau viską, ką turiu, ir jei tau kas 
nors patiks, tai tavo vergas nudžiugs, o jei nepatiks, jis keiks savo 
piktą likimą. 

O aš turėjau nedidelį vėrinį, kurį buvo pirkęs mano tėvas 
už šimtą tūkstančių dinarų, ir nė vienas sultonas neturėjo nieko 
panašaus, tad aš tariau jai: 

— O ponia, liko man vėrinys iš brangiųjų akmenų, ir nei 
vargšas, nei turtuolis tokio dar nėra turėjęs. 

— Parodyk man jį, — tarė mergina ir, vos tik užmetusi akį, 
sušuko: — Čia kaip tik tai, ko aš ieškau, ko norėjau visą gyve- 
nimą! Kiek kainuoja tas vėrinys? 

— Mano tėvas sumokėjo už jį šimtą tūkstančių dinarų. 

— Turėsi iš jo penkis tūkstančius dinarų pelno. 

— O ponia, štai prieš tavo akis vėrinys ir jo šeimininkas, o 
jis neprieštarauja! 

— Pelnas būtinai turi būti, tu padarei man malonę! — tarė 
mergina. 

Tuomet skubiai pakilo, sėdo ant mulo ir tarė man: 

— O pone, eime su mumis, paimsi pinigus; ši diena mums 
tarytum pienas?! 

Aš užrakinau krautuvę ir patraukiau su ja, saugomas Alacho, 
ir mes priėjome jos namus, alsuojančius laime. Jų vartai buvo 
puošti auksu, sidabru ir mėliu, ir ant jų buvo išrašytos tokios 
eilės: 


O name, te gėla tave aplenkia, 
Tegu prošal klastingas laikas žengia! 


Svetiugas buk tu kiekvienam praeiviui, 
Kada visi svečių iš Lolo vengia. 


2 T. y. balta, nuostabi tarytum pienas. 

Mergina nulipo nuo mulo ir įėjo vidun, o man liepė pasėdėti 
ant suoliuko prie vartų, kol ateis pinigų keitėjas. Aš truputį pa- 
sėdėjau, ir atėjo vergė kviesti manęs vidun, esą negražu buvo 
palikti mane lauke, ir nuvedė mane į priebutį. Tada atėjo kita 
vergė ir pakvietė mane pasėdėti prie menės durų, kol atskaičiuos 
pinigus. Ji nuvedė mane į kambarį, ir staiga aš pamačiau aukso 
suoliuką, o prieš jį buvo nuleista šilko uždanga. Ją staiga pakėlė, 
ir aš išvydau merginą, nupirkusią vėrinį, ir ji atsidengė veidą, 
lyg mėnulio pilnatį, o jos kaklą juosė naujasis vėrinys. Man net 
protas aptemo pamačius merginos grožį; ji pašoko, pribėgo prie 
manęs ir sušuko: 

— O mano akių šviesa, kiekvienas, kuris yra toks gražus kaip 
tu, pasigailėtų savo mylimosios! 

— O ponia, — atsakiau aš, — visą gražumą esi sukaupusi tu, 
grožis — viena iš tavo savybių. 

— O juvelyre, žinok, aš myliu tave, ir negaliu patikėti, kad 
matau tave savo namuose! 

Ir ji palinko prie manęs, ir aš ją pabučiavau, ir ji mane pa- 
bučiavo, ir prisitraukė mane arčiau, ir prisiglaudė iš visų jėgų... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt pirmoji naktis 


Kai atėjo du šimtai devyniasdešimt pirmoji naktis, Šachrazada 
tęsė: 

Pasakojama, o laimingasai karaliau, kad juvelyras sakė: 

Ir ji prisiglaudė prie manęs iš visų jėgų ir suprato, kad aš 
noriu susijungti su ja, ir tarė: 

— O pone, ar nori turėti mane slaptai? Tačiau teneatsiranda 
toks, kuris darytų tokias nuodėmes. Aš — nekalta mergina, niekas 
dar nėra manęs palietęs, ir aš garsi mieste. Ar tu žinai, kas aš? 

— Ne, ponia, prisiekiu Alachu! — atsakiau. 

— Aš Sit Dunja, Jachjos ibn Chalido*, Barmakido, duktė, o 


mano brolis — Džafaras, kalifo viziris. 


* Jachja ibn Chalidas — vizirių Barmakidų 
dinastijos antrasis atstovas, kalifo Harūno ar Rašido 
(valdė 786—809) auklėtojas ir viziris, iš esmės 
pats valdęs kalifatą. 

Išgirdęs tai, aš atšokau nuo jos ir sušukau: 

— O ponia, aš nekaltas, kad puoliau tave: tu pati geidei ar- 
tumo ir todėl atsivedei mane čionai! 

— Nieko blogo tau neatsitiks! Ir tu būtinai pasieksi trokštamo, 
Alachui leidus. Aš pati sau ponia, ir kadis surašys mūsų vedybų 
popierius. Aš noriu būti tavo žmona, noriu, kad tu būtum mano 
vyras. 

Ji tučtuojau liepė pakviesti kadį ir liudininkus, ir kai tik tie 
atėjo, tarė: 

— Muchamedas Alis, Alio sūnus, juvelyras, panoro turėti ma- 
ne per žmoną ir davė man štai šitą vėrinį kaip kraitį, aš paėmiau 
jį ir sutikau būti jo žmona. 

Ir mūsų vedybų popieriai buvo surašyti, ir aš nuėjau į jos 
kambarius, o ji liepė paduoti vyno, ir taurė ėjo ratu, o kai vynas 
mušė mums į galvas, mergina liepė savo vergei padainuoti, pri- 
tariant liutniai, ir toji užtraukė: 


Jis siūlo mėnulį, gazelę ir žydinčią šaką, 
Težūsta širdis, jei ne jam ji bpamilusi plaka! 


Gražuolis! Jo veidą blakstienos britemdyt galėjo, 
Tačiau dar skaisčiau jo akys švytėti pradėjo. 


Su įkarščiu ginčytis puolu, kai ima jį peikti, 
Kai tvirtina uoliai, kad galima meilę įveikti. 


Klausaus mandagiai, kai kitą įpiršti man bando, 
Tačiau tik pas jį paslapčia mintys manosios skrenda. 


O pranašas grožio! Jis visas — grožybė jaunalvės, 
Tačiau tokio veido dar niekas pasauly nematęs. 


Ir abgamas tartum Bilialis ant jauno jo skruosto, 
Kakta deimantinė, kai švintantis rytas ją glosto. 


Kad aš jį bamirščiau, beikėjas beprotiškai geidžia, 


Bet mano širdis bamiršt nei išduoti neleidžia. 


Mergina buvo sužavėta vergės balso ir eilių švelnumo. Ir 
vergės dainavo viena po kitos, ir sudainavo jų dešimt, o paskui 
liutnią paėmė Sit Dunja ir pasakė tokias eiles: 

Aš prisiekti galiu tavo šonu švelniu, 
Kad toli nuo tavęs vien tavim gyvenu. 


Pagailėki liebsnojančios mano širdies, 
0 mėnuli šviesus begalybėj nakties! 


Dovanok man artumą — iš batamsių baugių 
Tartum žėrinčią taurę tavo grožį regiu. 


Tartum rožė afyaušrio bilko metu 
Man iš tolo švieti tu tarb mirtų baltų. 


O tada aš pačmiau liutnią ir, užgavęs stygas, kaip tik aš 
moku, uždainavau: 


Didis Viešpats, atsiuntęs tokią gražią tave. 
Aš iš meilės blaškaus tartum liūtas narve. 


O gražioji, kuri apkerėjai minias, 
Sulaikyki strėles, bagailėki mangs. 


Dvi priešybės — ugnis ir vanduo ugnyje — 
Tavo skruostai rausvi, mano meilės svaja. 


Tu ir laimė, ir sielvartas mano širdy, 
O, kokia tu karti, o, kokia tu saldi! 


Išgirdusi tai, mergina labai nudžiugo, paskui atleido visas 
verges, ir mudu nuėjome į nuostabų kampelį, kur buvo paklotas 
patalas iš žiedlapių. Ir mergina nusimetė visus rūbus, ir aš 
susijungiau su ja, kaip susijungia mylimieji, ir pamačiau, kad 
perlas dar nepragręžtas, kumelaitė nejodinėta, ir labai nudžiugau, 
ir nebuvo mano gyvenime malonesnės nakties nei ta... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt antroji 
naktis 


Kai atėjo du šimtai devyniasdešimt antroji naktis, Šachrazada 
tęsė: 

Pasakojama, o laimingasai karaliau, kad Muchamedas ibn Alis 
sekė savo istoriją: 

Ir kai aš įėjau pas Sit Dunją, Jachjos ibn Chalido dukterį, 
pamačiau, kad ji — nepragręžtas perlas, nejodinėta kumelaitė. 

Aš su ja praleidau ištisą mėnesį, pamiršau savo krautuvę ir 
artimuosius, o vieną dieną ji tarė: 

— O mano akių šviesa, o Sidi Muchamedai, šiandien aš 
nutariau eiti į pirtį. Lauk manęs šiame guolyje ir nepajudėk nė 
iš vietos, kol aš negrįšiu. 

Ir ji privertė mane prisiekti, kad nepasitrauksiu iš čia, ir nuėjo 
su vergėmis į pirtį. Prisiekiu Alachu, o broliai, nespėjo ji nė 
pasukti į skersgatvį, ir atsidarė durys, įėjo senė ir tarė: 

— O Sidi Muchamedai, tave kviečia Sit Zubeida: ji girdėjo 
kalbant, kad tu išsilavinęs, sąmojingas ir gražiai dainuoji. 

— Prisiekiu Alachu, aš nepajudėsiu iš šitos vietos, kol nepareis 
Sit Dunja! 

— O mano pone, — tarė senė, — neužrūstink Sit Zubeidos, 
nes ji taps tavo priešu! Nucik gi, pasikalbėk su ja ir grįžk į savo 
vietą. 

Ir aš nuėjau paskui senę, o ji nuvedė mane pas Sit Zubeidą, 
ir toji tarė: 

— Tai tu Sit Dunjos mylimasis? 

— Aš tavo vergas! 

— Teisus buvo tas, — sušuko Sit Zubeida, — kuris sakė, kad 
esi tobulo grožio, išsilavinimo ir žavumo! Visi žodžiai prieš tave 
bejėgiai! O dabar padainuok man, aš noriu išgirsti tavo balsą. 

Ir, užgavęs liutnios stygas, aš uždainavau: 


Pamilusią sielą už meilę vis bara, 
Pamilusiam kūnui gyventi negera. 


Bet myli kiekvienas, kas žirgą balnoja, 
Ir jo mylimoji toj vilkstinėj joja. 


Alachui mėnulį kely patikėjau, 
Tylėjau, tačiau paslapčia jį mylėjau. 


Ar juokias, ar širsta — juo džiaugiasi siela, 
Juk viskas, ką mylimas daro, mums miela. 

Kai baigiau dainuoti, ji sušuko: 

— Tesuteikia Alachas sveikatos tavo kūnui, tebūnie kvapnus 
tavo alsavimas! Tu tikrai esi tobulas! O dabar skubėk, kad 
grįžtum anksčiau, nei pareis Sit Dunja, nes neradusi tavęs, ji labai 
supyks. 

Aš pabučiavau žemę prie Sit Zubeidos kojų ir išėjau, lydimas 
senės, o kai įėjau į savo kambarį, pamačiau, kad Sit Dunja, jau 
grįžusi iš pirties, miega guolyje. Aš atsisėdau prie jos kojų ir 
ėmiau jas trinti, o Sit Dunja pravėrė akis ir, pamačiusi mane, 
suglaudė kojas ir taip pastūmė, kad aš net nukritau nuo guolio. 

— Apgavike, — tarė ji, — tu sulaužei priesaiką! Pažadėjai, kad 
lauksi manęs čia, o nuėjai pas Sit Zubeidą! Prisiekiu Alachu, jei 
nesigėdyčiau, apvožčiau jos rūmus jai ant galvos! — Ir, pasisukusi 
į vergą, pridūrė: — O Sauabai, stok, nukirsk galvą šitam apga- 
vikui ir melagiui — man jo daugiau nebereikia! 

Ir vergas priėjo prie manęs, nuplėšęs padurko kraštą, užrišo 
man akis ir norėjo nukirsti man galvą... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt trečioji naktis 


Kai atėjo du šimtai devyniasdešimt trečioji naktis, Šachrazada 
tęsė: 

Pasakojama, o laimingasai karaliau, kad Muchamedas Alis, 
juvelyras, sekė savo istoriją: 

Ir vergas, užrišęs man akis, norėjo nukirsti galvą, bet tada 
atsistojo visos Sit Dunjos vergės, didelės ir mažos, ir tarė: 

— O ponia, ne pirmas jis suklydo nepažindamas tavo būdo. 
Jis nenusipelnė mirties! 

— Prisiekiu Alachu, aš būtinai paliksiu savo žymę ant jo kūno! 
— sušuko Sit Dunja ir liepė išplakti mane. 

Tai, ką jūs matėte, — to plakimo žymės, o paskui mane 
nuvedė toli nuo rūmų ir paliko. Šiaip ne taip aš pasiekiau savo 
namus, pasikviečiau gydytoją, ir jis išgydė mane. O tada nuėjau 
į savo krautuvę ir pardaviau visa, kas ten buvo, už tuos pinigus 
nusipirkau keturis šimtus vergų ir pasistačiau laivą, ir kas vakarą 
po du šimtus vergų plaukdavo su manim, o aš pasivadinau kalifu 
ir savo vergams sutcikiau tikro kalifo artimųjų pareigas ir išvaiz- 

dą, ir nukirsdavau galvas visiems, ką sutikdavau plaukdamas. 
Šitaip aš gyvenu štai jau metai, bet nieko negirdėjau apie Sit 
Dunją ir neaptikau jos pėdsakų. 

Harūnas ar Rašidas, išklausęs jaunikaičio pasakojimą ir su- 
žinojęs, kad jis yra įsimylėjęs ir kamuojamas aistros, sumišo ir 
nebežinojo, ką daryti iš nustebimo, ir sušuko: 

— Garbė Alachui, kuris padarė taip, kad kiekvienas dalykas 
turi savo priežastį! 

Tada jie paprašė jaunikaitį leidimo išeiti, ir tas leido, o 
Harūnas ar Rašidas nutarė atkurti teisingumą ir puikiai apdo- 
vanoti tą juvelyrą. Ir jie grįžo į rūmus, vėl apsirengė savo 
drabužiais, ir Masrūras stojo prieš juos, o kalifas liepė Džafarui 
atvesti tą jaunikaitį... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt ketvirtoji 
naktis 


Kai atėjo du šimtai devyniasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad kalifas liepė Džafarui 
atvesti tą jaunikaitį. Viziris nuėjo pas jį ir tarė: 

— Eik kalbėtis su Harūnu ar Rašidu, tikratikių valdovu! 

Ir jaunikaitis nuėjo, sargybos lydimas. Įėjęs į rūmus ir pama- 
tęs kalifą, jis pabučiavo Žemę prie jo kojų, palinkėjo amžinos 
garbės, sėkmės, vilčių išsipildymo ir nesibaigiančios laimės. 

Kalifas nusišypsojo ir atsakė į jo pasveikinimą, ir pagerbė jį 
pasodindamas priešais save, ir tarė: 

— O Muchamedai Ali, aš noriu, kad tu papasakotum, kas 
tau atsitiko šią naktį — juk tai buvo stebuklingas, nematytas 
dalykas! 

— O valdove, — atsakė jaunikaitis, — duok man pirma pasigai- 
lėjimo skarelę, kad nurimtų mano širdis ir išsisklaidytų baimė. 

— Tavęs bus pasigailėta, — tarė kalifas, ir jaunikaitis papa- 
sakojo visą savo istoriją. 

Kalifas suprato, kad įsimylėjęs jaunikaitis atskirtas nuo myli- 
mosios, ir paklausė: 

— Ar nori, kad aš ją grąžinčiau tau? 


57 


294 naktis 


— Tai būtų tikratikių valdovo malonė, — atsakė jaunikaitis. 

Tada kalifas pasisuko į vizirį ir paliepė: 

— O Džafarai, atvesk čia savo seserį Sit Dunją, vizirio Jachjos 
ibn Chalido dukterį! 

Ir kai viziris ją atvedė, kalifas paklausė: 

— Ar tu pažįsti, kas čia toks? 

— O tikratikių valdove, — atsakė ji, — iš kur moterys gali 
pažinoti vyrus? 

Kalifas nusišypsojo ir tarė: 

— O Dunja, jis yra tavo mylimasis, Muchamedas Alis, juve- 
lyro sūnus. Mes sužinojome visą judviejų istoriją, nuo pradžios 
iki galo, ir niekas neliko nuslėpta, nors slėpti buvo bandyta. 

— O tikratikių valdove, — atsakė Sit Dunja, — taip buvo 
parašyta likimo knygoje, ir aš prašau Alachą atleisti už tai, kas 
įvyko per mano kaltę, o tavęs prašau atleisti man. 

Ir kalifas nusijuokė ir pakvietė kadį ir liudininkus, kad at- 
naujintų Sit Dunjos ir Muchamedo Alio susitarimą. Ir likimas 
lėmė jai laimingiausią laimę, o pavyduoliams — susikrimtimą. 
Muchamedas Alis tapo kalifo stalabendriu, ir gyveno jie džiaugs- 
mingai, mėgavosi savo laime, kol atėjo pas juos Malonumų 
Griovėja. 


Pasakojimas apie maišą 


Dar pasakojama, kad kalifas Ilarūnas ar Rašidas vieną naktį 
pajuto nerimą ir, pasikvietęs savo vizirį, tarė: 

— O Džafarai, man krūtinę suspaudė didelis nerimas, ir aš 
prašau tavęs sugalvoti ką nors, kas pradžiugintų mano širdį. 

— O tikratikių valdove, aš turiu draugą, vardu Alis Persas, 
jis nuostabiai moka pasakoti visokiausias istorijas. 

— Greičiau atvesk jį čia! — sušuko kalifas. 

Ir viziris nuskubėjo vykdyti įsakymo... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt penktoji naktis 


Kai atėjo du šimtai devyniasdešimt penktoji naktis, Šachra- 
zada tęsė: 

Pasakojama, o laimingasai karaliau, kad viziris nuskubėjo 
vykdyti įsakymo, ir netrukus Alis Persas įžengė pas kalifą. Tas 
liepė jam sėstis ir tarė: 

— O Ali, šią naktį mano širdį užgulė sunkumas, o apie tave 
aš girdėjau, kad žinai daug pasakojimų ir istorijų, tad papasakok 
man ką nors, kas išsklaidytų mano rūpesčius ir pralinksmintų 
širdį. 

— Ar tau papasakoti tai, ką matė mano akys, ar tai, ką gir- 
dėjo mano ausys? 

— Jei esi matęs ką įdomaus, tai pasakok! — tarė kalifas. 

— Žinok, o tikratikių valdove, — ėmė pasakoti Alis, — kad 
tokiais ir tokiais metais aš išvykau iš savo miesto, iš Bagdado, 
o mane lydėjo tarnas, kuris nešė maišą. Mes atvykome į vieną 
miestą, ir kai aš ten pirkau ir pardavinėjau, staiga kažkoks kur- 
das, baisus nusikaltėlis, puolė mane, atėmė maišą ir tarė: 

— Tai mano maišas, ir visa, kas ten yra, priklauso man! 

— O musulmonai, — ėmiau šaukti aš, — išvaduokite mane 
iš šito bjauraus skriaudiko nagų! 

Žmonės, išklausę mus abu, tarė: 

— Eikite pas kadį; kaip jis pasakys, taip ir bus! 

Ir mes nuėjome pas kadį, o aš iš anksto sutikau su jo nuo- 
sprendžiu. Kadis paklausė: 

— Ko atėjote? 

— Mudu — varžovai, šaukiamės tavo teismo ir sutinkame su 
tavo sprendimu, — tariau aš. 

— Kuris iš jūsų skundėjas? — pasiteiravo kadis. 

Tada kurdas žengtelėjo į priekį ir tarė: 

— Teįkvepia Alachas kadį, mūsų teisėją! Šitas maišas — mano 
maišas, ir visa, kas jame yra, priklauso man. Jis man dingo, ir 
aš jį pamačiau štai pas tą Žmogų. 

— O kada jis tau dingo? 

— Vakar, ir dėl to aš kiaurą naktį nesumerkiau akių, — atsakė 
kurdas. 

— Jei tu atpažinai savo maišą, pasakyk, kas jame yra. 

Kurdas ėmė vardyti: 

— Maiše yra dvi sidabrinės adatos, visokie juodi plaukų dažai, 
skarelė rankoms, ir dar aš buvau įdėjęs ten du paauksuotus 


59 


295 naktis 


puodus ir dvi žvakides, ir dar ten yra dvi palapinės, du dubenys, 
du šaukštai, dvi lempos, pagalvė, du kilimai, du ąsočiai, padėklas, 
katilas, du puodeliai, samtis, adatinė, du krepšiai, katė, du šunys, 
dubenėlis, du dideli maišai, kaftanas, dveji kailiniai, karvė, du 
veršeliai, ožka, pora ėriukų, avis, pora ožiukų, dvi žalios pala- 
pinės, kupranugaris, dvi kupranugarės, buivolė, pora jaučių, liūtė, 
du liūtai, meška, dvi lapės, suoliukas, du guoliai, rūmai, dvi pa- 
vėsinės, skliautuoti vartai, dvi menės, virtuvė su dvejomis durimis 
ir minia kurdų, kurie patvirtins, kad šis maišas — mano maišas. 

— Na, o tu ką pasakysi? — paklausė manęs kadis. 

Aš žengiau į priekį, pritrenktas kurdo žodžių, ir tariau: 

— Teišaukština Alachas mūsų kadį! Tame maiše yra tik 
sugriuvęs namelis ir kitas namelis be durų, šuns būda, vaikų mo- 
kykla, jaunikaičiai, lošiantys kauliukais, palapinės, virvės, Basros 
miestas, Bagdadas, Šedado, Ado sūnaus, rūmai, kalvio žaizdras, 
žvejo tinklas, pagaliai, smaigteliai, merginos, jaunuoliai ir tūks- 
tantis sąvadautojų, kurie paliudys, kad šitas maišas — mano 
maišas! 

Ir kurdas ėmė šaukti raudoti: 

— O kadi, mūsų valdove, šitas maišas daugeliui žinomas, yra 
aprašyta visa, kas jame yra, — įtvirtinimai ir tvirtovės, gervės ir 
liūtai, žmonės, žaidžiantys šachmatais, šitam maiše yra kumelė 
ir du kumeliukai, kumelys, du arkliai, dvi ilgos ietys, liūtas, du 
kiškiai, miestas ir du kaimai, merga, du vikrūs raiteliai, pasilei- 
dėlis moteriškais rūbais, du pakaruokliai, vienas aklas ir du 
regintys, šlubis, šventikas su dviem djakonais, patriarchas ir du 
vienuoliai, kadis ir du liudininkai, kurie paliudys, kad šitas maišas 
— mano maišas! 

— O tu, Ali, ką pasakysi? — kreipėsi į mane kadis. 

— Tepalaiko Alachas mūsų kadį! — atsakiau aš... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt šeštoji naktis 


Kai atėjo du šimtai devyniasdešimt šeštoji naktis, Šachrazada 
tesė: 

Pasakojama, o laimingasai karaliau, kad Persas toliau sekė: 

Ir aš supykau, priėjau prie kadžio ir tariau jam: 

— Tepalaiko Alachas mūsų kadį! Šitame mano maiše yra 
šarviniai marškiniai ir geležtės, ginklų sandėliai, tūkstantis besi- 
badančių avinų, gyvulių ganyklos, tūkstantis lojančių šunų, sodai, 
vynuogynai, gėlės, smilkalai, datulės, obuoliai, ąsočiai ir taurės, 
paveikslai, statulos, puikios nuotakos, dainininkės, vestuvės, 
bruzdesys ir triukšmas, didelės valdos, laimingieji broliai, nuos- 
tabūs draugai — o su jais jų kardai, ietys, lankai ir strėlės, 
bičiuliai, mylimosios, pažįstami, erelių narvai, sugėrovai, tam- 
būrai?!, švilpynės, vėliavos, vaikai, merginos, nuotakos atidengtais 
veidais, vergės, penkios abisinės, trys indės, keturios medinietės, 
dvidešimt rumių, penkiasdešimt turkių, septyniasdešimt persių, 
aštuoniasdešimt kurdžių ir devyniasdešimt gruzinių, Tigras, 
Eufratas, žvejo tinklas, skiltuvas, pintis, daugiabokštis Iremas, tūks- 
tantis pasileidėlių, sąvadautojas, varžybų aištė, gardai, mečetės, 
pirtys, akmentašys, dailidė, medgalys, vinis, juodas vergas su flei- 
ta, viršininkas, arklininkas, miestai ir sritys, šimtas tūkstančių 
dinarų, Kufa su al Anbaru*, dvidešimt skrynių su audeklais, pen- 
kiasdešimt sandėlių su atsargomis, Gaza, Askalonas**, žemės nuo 
Dumjato iki Asuano, Chosrovo Anuširvano rūmai, Suleimano 
karalystė, žemės nuo Namano slėnio iki Chorasano valdų, 
Balchas, Isfahanas ir šalis nuo Indijos iki Juodųjų žemės**. Ir dar 
tame maiše yra apatiniai drabužiai, audinių atraižos, tūkstantis 
išgaląstų skustuvų, kurie nuskus kadžiui barzdą, jeigu jis išdrįs 
mane bausti ir nuspręs, kad maišas ne mano! 

Kadis, išgirdęs mano žodžius, visai sutriko ir sušuko: 

— Matau, kad abu esate nedori žmonės arba zindikai“, jūs 


1 Tambūras — muzikos instrumentas. " Kufa — mies- 
tas vakariniame Eufrato krante, į pietus nuo senojo 
Babilono griuvėsių. Vienu tarpu jis buvo kalifato sostinė. 
Al Anbaras — senas miestas Žemutinėje Mesopotami- 
joje." Gaza — miestas, garsus kryžiaus žygių istorijoje, 
išsidėstęs Palestinos pietvakariuose. Askalonas — mies- 
tas į šiaurę nuo Gazos, ant Viduržemio jūros kranto, irgi 
dažnai minimas kryžiaus žygių istorijoje. * Dumjatas ir 
Asuanas — Egipto miestai. Namano slėnis — arabų 
žemėse dažnai pasitaikantis vietovardis. Kur jis yra — 
nežinia. Balchas ir Isfahanas — Irano miestai. 
Juodųjų žemė (Sudanas) — Afrikos dalis, esanti į 
pietus nuo Sacharos, kur įsigalėjo islamas. 

5 Zindikas — eretikas, laisvamanis. 

šaipotės iš kadžio orumo ir įstatymų, nebijote pasmerkimo, nes 
rašantieji dar niekad nėra aprašę, o girdintieji nėra girdėję nieko 
keistesnio už tai, ką jūs dabar apsakėte, ir joks kalbantysis nėra 
pasakęs nieko panašaus! Prisiekiu Alachu, nuo Kinijos iki Um 
Gailano kaimo ir nuo Persų šalies iki Sudano žemės, ir nuo Na- 
mano slėnio iki Chorasano valdų nesutalpinsi to, ką jūs dabar 
minėjote, ir niekas nepatikės tuo, ką jūs tvirtinate! Negi šis maišas 
— jūra, neturinti dugno, ar apžiūros diena“, kai susirenka visi 
teisieji ir neteisieji? 

Ir kadis liepė atidaryti maišą, aš jį pravėriau, o jame gulėjo 
duona, citrina, sūris ir alyvuogės! Tai aš trenkiau tą maišą kurdui 
po kojų ir išėjau. 

Kalifas, išklausęs pasakojimą, kad pradėjo juoktis, o paskui 
dosniai apdovanojo Alį Persą. 


Pasakojimas apie Abu Jusufą 


Pasakojama, kad Džafaras Barmakidas sykį vakarieniavo kartu 
su ar Rašidu, ir kalifas tarė: 

— O Džafarai, sužinojau, kad tu pirkai vergę, kurią aš jau 
seniai trokštu nusipirkti, nes ji nepaprasto grožio, ir mano širdis 
seniai palinkusi į ją. Parduok ją man! 

— Neparduosiu, o tikratikių valdove, — atsakė Džafaras. 

— Na tai padovanok! 

— Nedovanosiu! 

Ir tada ar Rašidas sušuko: 

— Aš triskart išsiskirsiu“ su Zubeida, jei tu neparduosi ar 
nepadovanosi man tos vergės! 

— Aš triskart išsiskirsiu su savo Žmona, jei tau parduosiu ar 
padovanosiu tą vergę! — sušuko Džafaras. 

Paskui jie prablaivėjo ir suprato įklimpę į nemalonų reikalą, 


* Apžiuūros diena — vienas iš daugelio frazės “pas- 
kutiniojo teismo diena" sinonimų. * Priesaiką triskart 
skyrybomis musulinonai laiko viena iš tvirčiausių, ir ją 
sulaužius, skyrybos būna galutinės, po kurių vyras ne- 
betenka teisės parsivesti žmoną atgal. Zubeida — 
mylima Harūno ar Rašido žmona. 

niekaip negalėjo sugalvoti kokios gudrybės, ir ar Rašidas sušuko: 

— Štai reikalas, kurį sutvarkyti gali tik Abu Jusufas?! 

Ir tuojau pat, vidurnaktį, jie pasiuntė žmogų atvesti Abu 
Jusufo. Tas išsigandęs pašoko iš miego ir pamanė: “Matyt, kokia 
nelaimė bus ištikusi islamą, jeigu mane kviečia tokiu laiku!“ 

Ir Abu Jusufas skubiai išėjo ir sėdo ant mulo, o savo tarnui 
liepė paimti krepšį su pašaru ir kalifo rūmuose, kol jis pats 
kalbėsis su ar Rašidu, pasirūpinti mulu. 

Pamatęs Abu Jusufą, kalifas atsistojo, pasisodino jį šalia savęs 
ant guolio ir tarė: 

— Mes pašaukėm tave tokiu laiku, kad iškilo svarbus reikalas, 
ir be tavęs negalim sugalvoti jokios gudrybės! O reikalas toks 
ir toks! 

— O tikratikių valdove, — tarė Abu Jusufas, — sutvarkyti tai 
labai lengva! Džafarai, kalifui pusę vergės parduok, o pusę pa- 
dovanok, ir jūs abu išlaikysit priesaiką. 

Kalifas nepaprastai nudžiugo, kad taip lengvai pavyko išspręsti 
keblų reikalą, ir sušuko: 

— Tučtuojau atveskite man tą vergę!.. 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt septintoji 
naktis 


Kai atėjo du šimtai devyniasdešimt septintoji naktis, Šachra- 
zada tęsė: 

Pasakojama, o laimingasai karaliau, kad kalifas sušuko: 

— Tučtuojau atveskite man tą vergę! 

Ir kai ją atvedė, kalifas kreipėsi į Abu Jusufą: 

— Aš noriu turėti ją šiandien pat, neturiu kantrybės laukti, 
kol praeis būtinas apsivalymo laikas“! Ką gi man daryti? 

— Atveskite man kokį nors vergų vergą, kuris dar niekad ne- 
buvo atleistas iš vergijos! — liepė Abu Jusufas, ir kai vergas atėjo, 


* Abu Jusufas, Jokūbas — garsus įstatymų žinovas 
(mirė 828 m.), darė didelę įtaką Harūnui ar Rašidui. 
* Apsivalymo laikas — laikas, kai išsiskyrusi 
žmona ar vergė neturi teisės sudaryti 
naujos santuokos. 

paaiškino: — Leisk, aš jį sutuoksiu su šia verge, paskui jis išsiskirs, 
nė nejėjęs į jos kambarį, ir tada tu galėsi turėti ją šiandien pat, 
nesibaigus apsivalymo laikui! 

Šita gudrybė patiko ar Rašidui dar labiau nei pirmoji, ir jis 
liepė kadžiui sutuokti juos. Sutuokęs kadis tarė vergui: 

— O dabar išsiskirk su ja, gausi šimtą dinarų! 

— Ne, nesiskirsiu! — sušuko vergas. 

Kadis vis kėlė užmokestį, bet jis atsisakinėjo, ir galų gale 
Jusufas pasiūlė tūkstantį dinarų. Tada vergas paklausė kadį: 

— Ar skyrybos mano rankose, ar tavo, ar tikratikių valdovo 
rankose? 

— Tavo rankose. 

— Prisiekiu Alachu, — sušuko vergas, — aš niekuomet nesi- 
skirsiu su ja! 

Kalifas supyko ir sušuko: 

— Kurgi gudrybė, Abu Jusufai? 

— O valdove, nesijaudink, čia reikalas paprastas! Atiduok savo 
vergei šitą vergą! 

— Aš atiduodu savo vergei šitą vergą! — tarė kalifas. 

— Sakyk: “Priimu", — liepė vergei kadis. 

— Priimu, — pakartojo ši. 

Ir tada kadis sušuko: 

— Juos reikia išskirti, nes vergas dabar priklauso šitai vergei, 
vadinasi, jų santuoka suiro! 

Kalifas pašokęs tarė: 

— Toks kaip tu turi būti mano kadžiu! 

Ir liepė atnešti padėklus su auksu, ir paklausė Abu Jusufą: 

— Ar turi kur supilti šitą auksą? 

Tas prisiminė krepšį su pašaru mului ir liepė jį atnešti, ir 
aukso buvo tas pilnas krepšys. Kadis išjojo namo, o rytą tarė 
savo draugams: 

— Nėra tiesesnio kelio į tikėjimą ir gerovę nei žinių kelias: 
šitą krūvą aukso aš gavau už du ar tris klausimus! 

Pažvelk, o trokštantysis pasimokyti, koks tai įdomus nutikimas: 
jame daug gražaus — laisvas vizirio elgesys su ar Rašidu, kalifo 
išmintis ir dar gilesnė kadžio išmintis. Tepasigaili didis Alachas 
mūsų sielų! 

Pasakojimas apie 


Chalidą ibn Abd Alachą al Kasrį 


Dar pasakojama, kad Chalidas ibn Abd Alachas al Kasris 
buvo Basros emyras. Pas jį atėjo galybė žmonių ir atsivedė 
jaunikaitį, nepaprasto grožio, išsilavinusį ir protingą, švariai ap- 
sirengusį, ramų ir orų. 

Chalidas paklausė, kas jis toks, o žmonės atsakė, jog tai vagis, 
kurį jie vakar vakare sučiupę savo namuose. Chalidui patiko jau- 
nikaitis, jo grožis ir apsirengimas, ir jis liepė paleisti jį. 

O paskui emyras priėjo prie jaunikaičio ir paklausė, kas jis 
toks ir kokia jo istorija. 

— Šitie žmonės sakė teisybę, viskas taip ir buvo, — atsakė 
jaunikaitis. 

— Kodėl tu ėjai vogti? Juk esi gerai apsirengęs ir gražus! 

— Ėjau vogti, nes troškau žemiškų gėrybių, ir tokia buvo 
Alacho valia — garbė jam per amžius! 

— Tepameta tave tavo motina! — sušuko Chalidas. — Negi 
tavo protas, grožis ir puikus išsilavinimas nesulaikė tavęs nuo 
vagystės? 

— Gana kalbų! Atlik savo pareigą — nubausk mane už tai, 
ką paglemžė mano rankos, juk Alachas nėra vergų skriaudėjas, 
— tarė jaunikaitis. 

Chalidas patylėjo kurį laiką, mąstydamas apie jo bylą, o 
paskui tarė: 

— Mane sutrikdė tavo prisipažinimas liudininkų akivaizdoje, 
nes aš nemanau, kad esi vagis. Papasakok man savo istoriją. 

— O emyre, — atsakė jaunikaitis, — nieko aš tau negaliu pa- 
pasakoti, išskyrus tai, ką sakė šitie Žmonės: aš įsilaužiau į jų 
namus ir pavogiau, kas pasitaikė po ranka, o jie mane užklupo, 
atėmė vogtus daiktus ir atvedė pas tave. 

Tada Chalidas liepė uždaryti jaunikaitį kalėjiman ir skelbti 
visoje Basroje: “Ei, norintieji pasižiūrėti, kaip nubaus tokį ir tokį 
vagį ir nukirs jam ranką, ateikite rytą ten ir ten!" Ir kai jaunikaitį 
kalėjime sukaustė grandinėmis, jis suaimanavo ir pasakė tokias 
eiles: 

Žadėjo Chalidas nukirsti man ranką, 
Jei aš neišduosiu, ką slėpti man tenka. 


Tariau: “Neišduosiu, nors žūti reikėlų, 
Trapių paslapčių, vien tik man balikėtų. 


Tenukerta ranką - geriau to sulaukti, 
Nei mylimai savo nešlovę užtraukti". 


Jo sargai, tai išgirdę, nuėjo pas Chalidą ir viską papasakojo. 
O kai nusileido naktis, emyras liepė atvesti tą jaunikaitį, ėmė 
jį klausinėti ir pamatė, kad šis yra protingas, išsilavinęs, supra- 
tingas ir sąmojingas. Tada jis liepė atnešti jaunikaičiui valgyti, 
ir kai tas pasisotino, Chalidas tarė: 

— Aš žinau, kad tu ne viską man papasakojai apie tą vagystę. 
Kai rytą ateis pas tave kadis ir paklaus apie tavo bylą, viską 
paneik ir pasakyk ką nors, kad išvengtum bausmės. Juk Alacho 
pranašas pasakė: “Nukreipkite bausmę teisindamiesi abejotinomis 
aplinkybėmis". 

Paskui jaunikaitį vėl nuvedė į kalėjimą... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt aštuntoji 
naktis 


Kai atėjo du šimtai devyniasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad Chalidas, pasikalbėjęs 
su jaunikaičiu, liepė jį vėl nuvesti į kalėjimą. Rytą ėmė rinktis 
žmonės pažiūrėti, kaip jam nukirs ranką, ir visoje Basroje neliko 
nei moters, nei vyro, kuris būtų likęs namie. Atjojo ir Chalidas, 
lydimas aukštakilmių gyventojų, ir liepė jis pakviesti teisėjus ir 
atvesti jaunikaitį. Tas atėjo sukaustytas grandinėmis, ir visi pra- 
virko iš gailesčio, jį pamatę, o moterys raudojo balsu. Teisėjas 
nutildė moteris ir paklausė: 

— Šitie žmonės tvirtina, kad tu įsilaužei į jų namus ir pavogei 
jų turtą; gal tu pavogei mažiau, nei jie sako? 

— Ne, — atsakė jaunikaitis, — jie sako teisybę. 

— Galbūt tai jūsų bendras turtas? 

— Ne, viskas priklauso jiems, aš neturiu jokios teisės į jų 
nuosavybę. 

Tada Chalidas supyko, priėjo prie jaunikaičio, kirto jam 
rimbu per veidą ir pasakė tokį poeto dvieilį: 


Panoro vyras gauti tai, ko geidžia, 
Bet gaus tik tai, ką jam Alachas leidžia. 


Ir pašaukė emyras budelį, kad nukirstų jaunikaičiui ranką, 
ir budelis priėjo išsitraukęs peilį, o jaunikaitis atkišo ranką, ir 
budelis jau prisitaikė kirsti, tik staiga iš moterų būrio išpuolė 
mergina, apsirengusi purvinais drabužiais, ir sušuko, ir metėsi 
prie jaunikaičio, o paskui ji atsidengė veidą — lyg mėnulio pilnatį 
— ir žmonės ėmė garsiai šūkauti, vos nesukėlė riaušių. Mergina 
visu balsu sušuko: 

— Užkeikiu tave Alacho vardu, o emyre, nebausk jo, pirma 
neperskaitęs šito popieriaus! — ir padavė jam popierių. 

Chalidas išskleidė jį, o ten buvo parašyta: 


O Chalidai, to, kurs myli, nenubauski, pagailėki, 
Tai manųjų žvilgsnių strėlės jam į širdį tiesiai lėkė. 


Tai manųjų žvilgsnių strėlės jo jaunon širdin bakliudė, 
Tai aistra negailestinga vos jo jauno nepražudė. 


Niekam blogo nepbadaręs, jis vagim pasivadino 
Tik todėl, kad mano meilę, garbę manąją brangino. 


Nenuskriausk jaunuolio liūdno, nenubausk jo! Iš tikrųjų 
Ne vagis jis — nekaltesnis ir už daugelį šventųjų. 


Perskaitęs emyras pačėjo į šalį, mostu pasikvietęs tą merginą, 
ir paklausė, kaip čia yra. Ir ji papasakojo, kad tas jaunikaitis myli 
ją, o ji myli jį, jis norėjęs tik aplankyti ją ir, atėjęs prie jos namo, 
metė akmenėlį, duodamas jai ženklą, kad atėjęs. O jos tėvas ir 
broliai, išgirdę barkštelėjimą, nuėjo pažiūrėti, kas ten, tuo tarpu 
jaunikaitis, išgirdęs juos ateinant, ėmė čiupti visokias atraižas ir 
daiktus, neva jis vogti atėjęs, ir taip apgynė mylimosios garbę. 

— Kai maniškiai jį pamatė, — tęsė mergina, — griebė jį, ap- 
šaukė vagimi ir nuvedė pas tave. Ir jis prisipažino vogęs, ir 
tvirtino vagis esąs, kad neužtrauktų man gėdos. Tai šitaip pasielgė 
jis: dėl nepaprasto kilnumo ir dvasios didybės apkaltino save va- 
giliavimu! 

— Iš tikro jis vertas, kad padėčiau jam pasiekti trokštamą 
tikslą! — sušuko Chalidas ir, pasišaukęs jaunikaitį, pabučiavo jį 
į kaktą, o paskui pasikvietė merginos tėvą ir tarė: 

— O seneli, mes buvome pasiruošę įvykdyti nuosprendį ir 
nukirsti tam jaunuoliui ranką, tačiau Alachas — didis ir šlovingas! 
— apsaugojo mane nuo šito. Ir aš įsakiau išmokėti tam jaunuoliui 
dešimt tūkstančių dirhemų, nes jis nepagailėjo savo rankos, kad 
išsaugotų tavo ir tavo dukters garbę ir išgelbėtų jus nuo gėdos. 
Aš įsakiau išmokėti dešimt tūkstančių dirhemų ir tavo dukteriai, 
nes ji papasakojo man visą tiesą, o dabar prašau tavo sutikimo 
sutuokti juos. 

— O emyre, aš mielai sutinku, — atsakė senelis, ir Chalidas 
pagarbino Alachą, ir pasakė puikų pamokslą... 

Tuo tarpu išaušo rytas, ir Šachrazada nutraukė pasakojimą. 


Du šimtai devyniasdešimt devintoji 
naktis 


Kai atėjo du šimtai devyniasdešimt devintoji naktis, Šachra- 
zada tęsė: 

Pasakojama, o laimingasai karaliau, kad Chalidas, pagarbinęs 
Alachą ir pasakęs puikų pamokslą, tarė jaunikaičiui: 

— Aš apvesdinu tave su tokia ir tokia mergina, kuri yra čia, 
jai pačiai sutikus ir jos tėvui leidus, štai už šiuos dešimt tūkstančių 
dirhemų! 

— Sutinku ją vesti, — atsakė jaunikaitis. 

Ir Chalidas liepė sudėti pinigus ant padėklų ir nunešti juos 
į jaunikaičio namus, ir žmonės, nurimę ir džiugūs, išsiskirstė. Aš 
nebuvau matęs įstabesnės dienos! Prasidėjo ji ašaromis ir siel- 
vartu, o baigėsi linksmybe ir džiaugsmu. 

Pasakojimas apie 
Džafarą Barmakidą ir pupų pardavėją 


Dar pasakojama, kad Harūnas ar Rašidas, nukryžiavęs Dža- 
farą Barmakidą, liepė nukryžiuoti kiekvieną, kuris verks Džafaro 
arba gailėsis jo. Ir žmonės vengė net pažvelgti nukryžiuotojo pu- 
sėn. O tolimoje dykumoje gyveno toks beduinas, kuris kasmet 
ateidavo pas Džafarą ir pasakydavo jam kasidą, tokias giriamąsias 
eiles, o tas duodavo jam tūkstantį dinarų, ir už tuos pinigus be- 
duinas visus metus išlaikydavo šeimą. Taigi beduinas, kaip 
paprastai, atėjo pas Džafarą su kasida ir sužinojo, kad tas 
nukryžiuotas. Nuėjęs į bausmės vietą, jis parklupdė savo kup- 
ranugarį ir ėmė garsiai raudoti ir sielvartauti, ir pasakė savo 
kasidą, o paskui nuėjo miegoti. Sapne jam pasirodė Džafaras Bar- 
makidas ir tarė: 

— "Tu vargai keliaudamas pas mane ir radai tai, ką radai, tad 
dabar keliauk į Basrą, surask ten tarp pirklių žmogų tokiu ir 
tokiu vardu ir pasakyk jam: “Džafaras Barmakidas siunčia tau 
linkėjimus ir liepia duoti man tūkstantį dinarų parodžius pupą". 

Nubudęs beduinas tuojau pat iškeliavo į Basrą, susiieškojo 
minėtąjį pirklį, apsakė jam savo sapną ir ką Džafaras kalbėjo 
sapne. Išgirdęs tai, pirklys ėmė taip verkti, kad vos neatsisveikino 
su žemiškuoju gyvenimu, o paskui su pagarba pasisodino beduiną 
šalia ir išlaikė jį svečiuose tris dienas, paskyręs patogius kam- 
barius. Ir kai beduinas susiruošė iškeliauti, pirklys davė jam 
tūkstantį penkis šimtus dinarų tardamas: 

— Buvo liepta duoti tau tūkstantį dinarų, o dar penkis šimtus 
aš pridedu nuo savęs — iš pagarbos tau, ir kasmet aš tau duosiu 
tūkstantį dinarų. 

— Vardan Alacho, prašau tavęs, papasakok man pupos is- 
toriją, kad žinočiau, kas ir kaip, — paprašė beduinas. 

Ir pirklys štai ką papasakojo: 

Anksčiau aš gyvenau vargingai ir Bagdado aikštėse parda- 
vinėjau virtas pupas, vos sudurdamas galą su galu. Vieną šaltą 
ir lietingą dieną aš išėjau prekiauti, ir mano kūno nedengė joks 
šiltas rūbas, aš drebėjau iš šalčio, mirkau po lietum, ir padėtis 
mano buvo apgailėtina. 

O Džafaras tą dieną sėdėjo kieme, kuris išėjo į aikštę, pas 
jį buvo susirinkę artimieji. Pamačius mane, jo širdį užplūdo 
gailestis, ir jis pasiuntė vieną savo Žmogų atvesti manęs. Kai 
atėjau, Džafaras tarė: 

— Parduok savo pupas man ir mano artimiesiems. 

Ir aš ėmiau seikėti pupas saikeliu, ir kiekvienas, imdamas pu- 
pas, mokėjo man saikeliu aukso, kol mano pintinė ištuštėjo. Aš 
pasiėmiau visą tą auksą, o Džafaras paklausė: 

— Gal dar liko tau kiek pupų? 

— Nežinau, — atsakiau aš, ėmiau ieškoti pintinėje ir suradau 
dar vieną pupą. 

Džafaras paėmė ją, perskėlė pusiau, vieną pusę pasiliko sau, 
o kitą padavė vienai iš savo mylimų vergių ir paklausė: 

— Kiek tu sumokėsi už šitą pupos puselę? 

— Dvigubai tiek, kiek čia yra aukso, — atsakė ji. 

Aš nežinojau, nė ką begalvoti, ir pamaniau: “Tai neįma- 
noma!" Bet kol aš stebėjausi, moteris pasiuntė savo vergę aukso 
ir kai tik toji atnešė, atidavė man — lygiai dukart tiek, kick jau 
turėjau surinkęs. Tada Džafaras tarė: 

— Aš nupirksiu savąją pupos puselę už dvigubai tiek, kick 
iš viso čia yra aukso. Štai, imk užmokestį už savo pupas, — ir 
įmetė man į pintinę aukso dvigubai tiek, kiek ten jau buvo. 

Tada aš nukeliavau į Basrą ir ėmiau verstis prekyba, o 
Alachas vis gausino mano turtus. Ir jei aš tau kasmet duosiu po 
tūkstantį dinarų, — Džafaro malonės dalį — mano padėtis nė kiek 
nepablogės. 

Tad matote, kokios Džafaro dorybės — tebūnie jis pašlovintas 
gyvas ir po mirties, tebūna Alachas jam maloningas! 


Pasakojimas apie Abu Muchamedą Tinginį 


Dar pasakojama, kad sykį Iarūnas ar Rašidas sėdėjo savo 
soste, ir atėjo pas jį tarnas iš eunuchų, laikydamas rankoje karūną 
iš raudonojo aukso, puoštą tokia daugybe brangiųjų akmenų, kad 
jokiais pinigais jų neapmokėsi. Eunuchas priėjo, pabučiavo žemę 
prie sosto ir tarė: 

— O tikratikių valdove, Sit Zubeida... 

Tuo tarpu išaušo rytas, ir Šachrazada nutraukė pasakojimą. 

— Kaip puikiai, kaip įdomiai tu pasakoji, — tarė Šachrazados 
sesuo. 

— Aš papasakosiu dar įdomesnių dalykų, jei karalius pasi- 
gailės manęs ir paliks gyvą! 

Ir karalius pamanė: “Prisiekiu Alachu, aš nežudysiu jos, kol 
neišgirsiu pasakojimo pabaigos!“ 


Trys šimtoji naktis 


Kai atėjo trys šimtoji naktis, Šachrazados sesuo tarė: 

— Užbaik savo pasakojimą! 

— Su mielu noru, jei karalius man leis! — atsakė Šachrazada. 

— Pasakok, Šachrazada, aš leidžiu! — tarė karalius. 

Ir Šachrazada tęsė: 

Pasakojama, o laimingasai karaliau, kad eunuchas tarė kalifui: 

— Sit Zubeida sako, kad tu žinai, jog ji padarė šitą karūną, 
ir jai dabar reikia didelio brangakmenio papuošti viršūnę. Ji ieš- 
kojo savo skrynelėse, bet nesurado tokio didelio akmens, kaip 
kad norėtų. 

Ir kalifas liepė dvariškiams ir vietininkams suieškoti tokį 
akmenį, kokio nori Zubeida, bet ir tie, pasirausę skryniose, 
nerado nieko tinkamo. 

— Kaipgi taip? Aš, kalifas, žemės karalių karalius, negaliu 
gauti vieno akmens? Vargas jums, eikite pas pirklius! — sušuko 
kalifas. 

O pirkliai, sužinoję, kokio akmens nori Sit Zubeida, tarė: 
“Mes nė vienas neturime nieko panašaus. Tik vienintelis žmogus 
turi tokį akmenį, o vardu jis Abu Muchamedas Tinginys ir 
gyvena Basroje". 

Sužinojęs apie tai, kalifas liepė savo viziriui Džafarui pasiųsti 
raštą emyrui Muchamedui az Zubeidžiui, Basros valdytojui, kad 
tas surastų Abu Muchamedą Tinginį ir atvyktų su juo pas 
tikratikių valdovą. Džafaras parašė tokį raštą ir pasiuntė jį per 
Masrūrą““. 

Basros emyras, pamatęs Masrūrą, nudžiugo ir parodė jam 


“ Masrūras — svarbiausias Harūno ar Rašido budelis. 

deramą pagarbą, o sužinojęs, kokiu reikalu tas atvyko, pasiuntė 
drauge su juo pas Abu Muchamedą Tinginį būrį savo žmonių. 
Priėjęs prie reikiamų namų, Masrūras pasibeldė ir tarnui, atida- 
riusiam duris, liepė: 

— Pasakyk savo ponui: “Tavęs reikia tikratikių valdovui!" 

"Tarnas persakė tuos žodžius savo ponui, tas tučtuojau išėjo 
ir pamatė Masrūrą, kalifo dvariškį, o su juo — daugybę Basros 
emyro žmonių. Abu Muchamedas pabučiavo žemę prie jų kojų 
ir tarė: 

— Klausau ir vykdau tikratikių valdovo valią, bet užeikite 
vidun! 

— Nebent labai trumpam, nes valdovas įsakė mums pasku- 
bėti. 

— Palaukite viduj, kol aš susiruošiu į kelią, — tarė Abu 
Muchamedas. 

Tačiau jis ilgai turėjo prašyti ir įkalbinėti, kol visi sutiko. O 
įėję pamatė, kad durys užleistos žydro brokato užuolaida, siuvi- 
nėta raudonuoju auksu, o paskui Abu Muchamedas liepė savo 
tarnams nuvesti Masrūrą į pirtį, ką tie ir padarė. Masrūras 
nustebo, pamatęs pirties sienas ir marmurines grindis — neregėto 
gražumo, papuoštas auksu ir sidabru, o vanduo pirtyje buvo su- 
maišytas su rožių vandeniu. Tarnai patarnavo Masrūrui ir tiems, 
kurie buvo su juo, o išėjusius iš pirties aprengė brokato dra- 
bužiais, ataustais auksu. Kai svečiai įėjo pas Abu Muchamedą, 
rado jį sėdintį menėje, virš jo kabojo brokato užuolaidos, ataustos 
auksu ir siuvinėtos sidabru; visa menė buvo išklota pagalvėlėmis, 
siuvinčtomis raudonuoju auksu, o Abu Muchamedas sėdėjo guo- 
lyje, puoštame brangiaisiais akmenimis. Pamatęs Masrūrą, 
šeimininkas pakilo, pasisodino jį šalia ir liepė vergams atnešti 
stalą su valgiais. Kai įnešė stalą, Masrūras labai nustebo: net pas 
kalifą nebuvo matęs tokios prabangos — įvairių įvairiausi valgiai 
buvo sudėlioti į porcelianines paauksuotas lėkštes. Taigi iki 
vakaro jie valgė ir gėrė, vakare šeimininkas kiekvienam davė po 
penkis tūkstančius dinarų, o rytą visi buvo aprengti žaliais paauk- 
suotais drabužiais. Tada Masrūras tarė: 

— Mes negalime ilgiau delsti, bijome kalifo. 

— O valdove, palauk iki rytdienos — mes susiruošim ir 
iškeliausim. 

Taip Masrūras svečiavosi dar vieną dieną, o kitą rytą tarnai 
pabalnojo Abu Muchamedo mulą aukso balnu, puoštu įvairių 
rūšių perlais ir kitais brangiaisiais akmenimis. Masrūras pamanė: 
“Kažin, ar kalifas, pamatęs tokią prabangą, paklaus, iš kur 
atsirado tokie turtai?" 

Paskui jie atsisveikino su Basros emyru ir nujojo į Bagdadą. 
Kai jie stojo prieš kalifą, Abu Muchamedas mandagiai tarė: 

— O tikratikių valdove, aš atvežiau tau dovanų. Ar galiu jas 
dabar parodyti? 

Kalifui sutikus, Abu Muchamedo vergai atnešė skrynią, ir jis 
ėmė traukti iš ten visokius retus, nematytus daiktus, o tarp jų 
buvo ir aukso medžiai su balto smaragdo lapeliais ir vaisiais iš 
raudonų, geltonų ir baltų brangiųjų akmenų. Kalifas didžiai 
nustebo pamatęs tai. O paskui Abu Muchamedas liepė atnešti 
antrą skrynią ir išėmė iš ten brokato palapinę, nusagstytą perlais, 
rubinais, smaragdais, topazais ir kitais brangiaisiais akmenimis, 
jos kojelės buvo iš jauno indiško medžio, o palapinės skvernai 
buvo išsiuvinėti žaliais smaragdais. O viduje buvo visokių Žvėrių 
ir paukščių atvaizdai, ir jie buvo puošti brangiaisiais akmenimis 
— smaragdais, topazais, Badachšano“! rubinais — ir brangiaisiais 
metalais. Ar Rašidas labai nudžiugo pamatęs tai. 

Paskui Abu Muchamedas Tinginys tarė: 

— O tikratikių valdove, nemanyk, kad aš dovanoju šitai ko 
nors bijodamas ar ko nors norėdamas. Aš paprastas žmogus, o 
visa tai, mano galva, tinka turėti tik tikratikių valdovui. Ir jei 
leisi, aš parodysiu tau, ką moku. 

— Daryk, ką nori, mes pasižiūrėsim, — atsakė kalifas. 

Abu Muchamedas sukrutino lūpas, pirštais pamojo rūmų 
sienos kuorams, ir tie palinko ties juo, o paskui jis parodė kitą 
ženklą, ir kuorai stojo į vietą. Po to jis pavartė akis, ir priešais 
jį atsirado narvai su užrakintomis durelėmis, tada jis kažką ištarė, 
ir atsakė jam paukščių balsai. Ar Rašidas nėpaprastai nustebo 
ir paklausė: 

— Iš kur atsirado tavo turtai ir sugebėjimai, jei tu vardu Abu 


“ Badachšanas — kalnuota vietovė Amudarjos 
aukštupyje. Viduramžiais Badachšano rubinai 
garsėjo visuose musulmoniškuosiuose 
kraštuose. 

Muchamedas Tinginys, be to, man pasakojo, kad tavo tėvas buvo 
pirties patarnautojas ir nieko tau nepaliko? 

— O tikratikių valdove, — atsakė Abu Muchamedas, — iš- 
klausyk mano istoriją... 

Tuo tarpu išaušo rytas, ir Šachrazada nutraukė pasakojimą. 


Trys šimtai pirmoji naktis 


Kai atėjo trys šimtai pirmoji naktis, Šachrazada tęsė: 

Pasakojama, o laimingasai karaliau, kad Abu Muchamedas 
Tinginys atsakė kalifui: 

— O tikratikių valdove, išklausyk mano istoriją, ji iš tikro 
nepaprasta! 

Ir, kalifui sutikus, Abu Muchamedas ėmė pasakoti: 

Žinok, o tikratikių valdove, — tejamžina Alachas tavo jėgą 
ir galybę! — kad žmonių kalbos, jog esu tinginys ir jog tėvas man 
nieko nepaliko, yra gryna teisybė, nes mano tėvas iš tikrųjų buvo 
pirties kraujaleidys, o aš dar vaikas buvau pats didžiausias tin- 
ginys visoje žemėje, toks tinginys, kad jei man gulint patekėdavo 
saulė ir imdavo baisiai kaitinti, aš tingėdavau pasislinkti į šešėlį. 
"Taip man sukako penkiolika metų, ir mirė tėvas, nepalikęs man 
visiškai nieko, o mano motina išėjo tarnauti svetimiems, ji maitino 
ir girdė mane, o aš tik gulėdavau ant šono ir nieko neveikdavau. 
Ir štai kartą ji atėjo pas mane su penkiais dirhemais ir tarė: 

— Vaike mano, aš sužinojau, kad šeichas Abu'l Muzafaras 
susiruošė į Kiniją. — (O tas šeichas buvo geros širdies, gailėjo 
vargšų.) — Paimk štai penkis dirhemus, nueik pas jį ir paprašyk, 
kad nupirktų už juos ką nors Kinijoje — gal per tai Alachas duos 
tau pelno. 

Bet aš patingėjau eiti, tada ji prisiekė Alacho vardu, kad ne- 
maitins ir negirdys manęs, apskritai nebekels kojos į mano 
kambarį ir paliks mane mirti badu, jei dabar neisiu. Ir aš su- 
pratau, tikratikių valdove, kad ji įvykdys savo grasinimą. 

— Pasodink mane! — paprašiau aš, ir ji pasodino. — Dabar 
atnešk man apavą! O dabar apauk mane! O dabar prilaikyk ir 
paremk mane, kad galėčiau eiti! 

Jos prilaikomas, painiodamasis drabužio skvernuose, aš nuėjau 
iki jūros, pamačiau tokį senį ir paklausiau: 

— O dėde, ar tu būsi Abu'l Muzafaras? 

— Taip, aš tavo paslaugoms! 

— Imk šituos dirhemus ir nupirk man už juos ką nors Kinų 
žemėse — gal per tai Alachas atsiųs man pelno. 

— Ar jūs pažįstate šį jaunuolį? — paklausė Abu'! Muzafaras 
savo Žmones. 

— Taip, jis vardu Abu Muchamedas Tinginys, ir mes iki šiol 
nesam matę, kad jis būtų koją iškėlęs iš namų, — atsakė jie. 

Ir šeichas Abu'l Muzafaras tarė: 

— Na, vaike, duok man savo pinigus, tepalaimina juos Ala- 
chas! 

Mudu su motina grįžome namo, o šeichas su būriu pirklių 
nuplaukė į Kiniją. Jie ten pirko ir pardavinėjo, paskui sėdo į laivą 
ir pasuko namų link. Kelionėje praėjo trys dienos, tik staiga 
šeichas tarė: 

— Stabdykite laivą! 

— Kas atsitiko? — paklausė pirkliai. 

— Aš visai pamiršau tuos penkis Abu Muchamedo dirhemus. 
Man reikia grįžti atgal ir nupirkti ką nors, kas atneštų jam 
naudos. 

— Vardan Alacho, atsisakyk savo sumanymo! Mes jau taip 
toli nuplaukėm ir tiek daug iškentėjom visokių baisybių! — ėmė 
prašyti pirkliai. 

— Mes privalome grįžti! — atsakė šeichas. 

Tada pirkliai pasiūlė savo pinigus, keletą sykių daugiau, negu 
penki dirhemai galėtų atnešti pelno, ir Abu'l Muzafaras atsisakė 
ketinimo plaukti atgal. O netrukus laivas priplaukė salą, ir pirkliai 
išlipo krantan ieškoti tinkamų prekių. Šeichas pamatė ten sėdintį 
žmogų, o prieš jį — daugybė beždžionių, ir viena iš jų buvo nu- 
pešiotu kailiu. Kai tik šeimininkas nusisukdavo, visos puldavo 
tą vargšelę kumščiuoti, lupti ir pastumdavo ją ant šeimininko, 
o tas supykęs mušdavo ir kankindavo beždžiones, už tai jos ir 
nekentė tos apipešiotosios. Ir Abu'l Muzafarui labai pagailo tos 
beždžionės. 

— Gal tu man parduotum ją? — kreipėsi jis į sėdinį žmogų. 

— Pirk! — atsakė tas. 

— Aš turiu penkis dirhemus, kurie priklauso našlaičiu. Ar 
parduosi už tą kainą? 

— Parduosiu, telaimina tave Alachas! — atsakė žmogus. 

Šeichas parsivedė tą beždžionę ir pririšo laive, o paskui visi 
nuplaukė į kitą salą. Ten atėjo nardytojai, kurie jūros dugne ieško 
perlų ir kitų brangenybių, pirkliai sumokėjo jiems, ir tie puolė 
nardyti. Beždžionė, pamačiusi, ką jie daro, nežinia kaip atsirišo 
virves ir nėrė į jūros gelmę. 

— Nėra jėgos ir galybės, didesnės už visagalį Alachą! — 
sušuko Abu'l Muzafaras. — Pražuvo beždžionė, kurią nupirkau 
to vargšo laimei! 

Ir jie prarado viltį išgelbėti beždžionę, tik staiga narai vienas 
po kito ėmė kilti į viršų, ir paskutinė pasirodė beždžionė, o le- 
tenose ji laikė saują brangiųjų akmenų, kuriuos padėjo Abu'l 
Muzafarui prie kojų. Tas labai nustebo ir sušuko: 

— Matyt, čia slypi didelė paslaptis! 

O paskui laivas pakėlė bures ir nuplaukė į Zindžių“* salą — 
ten gyvena juodųjų gentis, suvalganti daug Adomo vaikų; ir juo- 
dieji salos gyventojai, pamatę laivą, priplaukė prie jo su daugybe 
valtelių, užpuolė, surišo visus ir nuvedė pas savo karalių. Tas 
liepė papjauti galybę pirklių ir iškelti puotą, o kitus, stipriai 
suraišiotus, patupdė į belangę. Visi pirkliai buvo nepaprastai 
nusiminę, o kai atėjo naktis, prie Abu'l Muzafaro priėjo beždžio- 
nė ir atnarpliojo virves. Pamatę išlaisvintą šeichą, pirkliai sušuko: 

— O Abu'l Muzafarai, turbūt Alachas nori, kad laisvę mes 
gautume iš tavo rankų! 

— Žinokite, kad didžiajam Alachui lėmus, mane išlaisvino ne 
kas kitas, o šita beždžionė... 

Tuo tarpu išaušo rytas, ir Šachrazada nutraukė pasakojimą. 


Trys šimtai antroji naktis 


Kai atėjo trys šimtai antroji naktis, Šachrazada tęsė: 

Pasakojama, o laimingasai karaliau, kad Abu Muchamedas 
toliau sekė savo istoriją: 

Ir tada šeichas tarė: 

— Alachui lėmus, mane išlaisvino beždžionė, ir aš sumoku 
jai tūkstantį dinarų. 


“ Zindžių sala — Zanzibaro sala, esanti prie rytinių 
Afrikos krantų. 

— Ir mes sumokėsim po tūkstantį dinarų, jeigu ji mus išlais- 
vins, — vienu balsu pažadėjo pirkliai. 

Ir beždžionė ėjo nuo vieno prie kito, atraišiodama mazgus, 
ir išlaisvinti pirkliai nuskubėjo į savo laivą, ir pamatė, kad laivas 
sveikas ir nieko iš jo nepaimta. 

Tad jie džiūgaudami nuplaukė, o Abu'l Muzafaras tarė: 

— O pirkliai, išpildykite pažadą, duotą andai beždžionei! 

Ir visi, atsirišę kapšus, sumetė po tūkstantį dinarų, ir pinigų 
susirinko didelė krūva. O paskui jie atplaukė į Basrą, kur juos 
pasitiko draugų ir artimųjų minia. Abu'l Muzafaras paklausė: 

— O kur Abu Muchamedas Tinginys? 

Apie tai sužinojo mano motina ir nusiuntė mane į prieplauką 
pasižiūrėti, kas teko mano daliai. Kai atėjau, šeichas tarė: 

— Būk pasveikintas, nes per tavo dirhemus aš ir visi šitie pirk- 
liai buvome išgelbėti nuo mirties — taip lėmė Alachas! Imk štai 
beždžionę, aš ją nupirkau tau, ir eik namo, o aš netrukus ateisiu 
pas tave! 

Ir aš nusivedžiau beždžionę murmėdamas: “Iš tikro tai nuos- 
tabi prekė!" Namie motinai pasakiau: 

— Kiekvieną sykį, kai atsigulu, tu liepi man keltis ir eiti pre- 
kiauti. Tad pažvelk į štai šitą prekę! 

Ir vos tik aš atsisėdau, atėjo Abu'l Muzafaro vergai, o jiems 
iš paskos įžengė pats šeichas. Aš pabučiavau jam rankas, ir šei- 
chas pakvietė mane eiti su juo. Parsivedęs į namus, jis liepė 
vergams atnešti pinigus, o man tarė: 

— Vaike mano, štai raktai nuo skrynių, kurias mano vergai 
nuneš į tavo namus, o tose skryniose — pinigai, pasiųsti tau 
Alacho kaip pelnas nuo penkių dirhemų. 

Motina, pamačiusi tiek pinigų, nepaprastai nudžiugo ir su- 
šuko: 

— O vaike mano, jei Alachas pasiuntė tau šitiek pinigų, mesk 
tingėjęs ir imkis prekybos! 

Aš taip ir padariau — turgavietėje atidariau krautuvę, o 
beždžionė visąlaik sėdėjo šalia manęs ant suoliuko. Kai aš val- 
gydavau, ji valgydavo kartu su manim, kai gerdavau, ji gerdavo 
kartu, bet kiekvieną dieną nuo ryto iki vidurdienio ji kažkur 
dingdavo, o parsiradusi padėdavo man prie kojų kapšą su 
tūkstančiu dinarų. Ir susirinko gausybė pinigų, ir prisipirkau aš, 

o tikratikių valdove, dvarų ir laukų, pasodinau sodus, įsigijau 
vergų ir vergių. Ir štai vieną dieną, sėdėdama šalia manęs, 
beždžionė ėmė kraipytis į visas puses. Aš nustebau — kas gi 
atsitiko? Ir suteikė Alachas beždžionei iškalbą, ir ji tarė: 

— O Abu Muchamedai! 

Aš vos nenuvirtau iš baimės, o beždžionė tęsė: 

— Nebijok, aš tau viską apie save papasakosiu. Esu maridas*? 
iš džinų, atėjau pas tave, norėdamas tau pagelbėti, nes tau buvo 
striuka. Dabar tu pinigų negali net suskaičiuoti, o aš turiu į tave 
reikalą, ir jis atneš tau naudos. 

— Kokios? 

— Aš noriu apvesdinti tave su mergina, gražia lyg mėnulio 
pilnatis. 

— O kokiu būdu? 

— Rytoj apsirenk puošniausiais rūbais, sėsk ant mulo su aukso 
balnu ir jok į pašarų prekyvietę. Susirask ten šerifo“ krautuvę, 
sėsk prie jos ir pasakyk šeimininkui: “Aš noriu imti į žmonas 
tavo dukterį". Jeigu jis atsakys, kad tu be pinigų, be padėties 
ir esi nekilmingas, duok jam tūkstantį dinarų; jeigu jis sakys: 
“Pridėk dar!“ — dėk ir dėk dar, kol jam pasirodys gana. 

Aš taip ir padariau. Kitą rytą pasipuošiau ir susiieškojau tą 
krautuvę, ir šeimininkas sėdėjo viduje, tad aš nulipau nuo mulo, 
pasveikinau jį ir atsisėdau šalia... 

Tuo tarpu išaušo rytas, ir Šachrazada nutraukė pasakojimą. 


Trys šimtai trečioji naktis 


Kai atėjo trys šimtai trečioji naktis, Šachrazada tęsė: 

Pasakojama, o laimingasai karaliau, kad Abu Muchamedas 
toliau sekė savo istoriją: 

— Aš nulipau nuo mulo, pasveikinau jį ir atsisėdau šalia, o 
su manim buvo dešimt vergų. 

— Gal turi kokį prašymą, kurį mielai išpildyčiau? — paklausė 
šerilas. 


S Maridas (ifritas, džinas) — arabų tautosakoj geroji 
arba blogoji dvasia. * Šerifai (“aukštakilmiai") — Alio 
ibn Abu Talibo ir Fatimos, pranašo Mahometo dukters, 

sūnų — al Hasano ir al Huseino — palikuonys. 

— Taip, turiu prašymą. Aš noriu tavo dukrą imti į žmonas. 

— Tu gi be pinigų, be padėties ir esi nekilmingas, — atsakė 
šerifas. 

Tada aš išsitraukiau kapšą su tūkstančiu dinarų, padaviau jam 
ir tariau: 

— Štai mano padėtis ir kilmingumas. Pranašas (telaimina jį 
Alachas!) juk pasakė: “Puiki padėtis, kurią sukūrė turtas". O kaip 
teisingai pasakė poctas: 


Kas dirhemų porą turi, tas paleist liežuvį gali 
Ir plepėti visą dieną, neprašaudamas pro šalį. 


Kiek draugų pas tokį veržias ir be perstojo jo klausos, 
Pamalytum, kaip jis bučias tarb klausovų — pats svarbiausias! 


Juk turtuoliui, jeigu kartais ir netiesą jis iškloja, 
Skuba tuoj visi pritarti: “Tu teisus, neabejojam“. 


O jei vargšas tikrą tiesą sako, jei nuliūdęs guodžias, 
Jį išjuokia: “Tu meluoji!" — niekas netiki jo žodžiais. 


Iš tikrųjų — juk dirhemas kiekvienam krašte vertingas, 
Kas pakankamai jų turi, tas ir didis, ir protingas. 


Pinigai — kalba gražiausia tiems, kas nori būt kalbovai, 
Ir geriausias ginklas tiems, kas pirmenybę teikia kovai. 


Išgirdęs eiles ir suvokęs jų prasmę, šerifas susimąstė, o paskui 
tarė: 

— Jei tai neišvengiama, aš noriu iš tavęs dar trijų tūkstančių 
dinarų! 

Ir aš tučtuojau pasiunčiau vieną vergą namo atnešti tiek pi- 
nigų ir padaviau juos šerifui. Tada jis uždarė savo krautuvėlę 
ir nusivedė mane namo, o ten surašė mūsų vedybų popierius 
ir pridūrė: “Po dešimties dienų aš nuvesiu tave pas ją". 

Aš laimingas grįžau namo ir papasakojau beždžionei viską, 
kaip buvo, ir toji mane pagyrė. O kai dešimt dienų ėjo į pabaigą, 
beždžionė tarė man: 

— Turiu prašymą, ir jei tu man padėsi, gausi viską, ko tik 
norėsi. 

— O koks reikalas? — susidomėjau aš. 

— Tame kambaryje, kur bus švenčiamos tavo vestuvės, ant 
pakylos yra kamara, o ant jos durų — varinis žiedas, po žiedu 
— raktai. Paimk juos, atsirakink duris ir įeik. Rasi ten geležinę 
skrynią, kurios keturi kampai papuošti keturiomis vėliavomis — 
tai talismanai, o tarp jų stovi dubuo, pilnas pinigų, o šalia jo 
vienuolika gyvačių, o ant pinigų guli surištas baltas gaidys su 
skelta skiautere, o šalia skrynios guli peilis. Tuo peiliu papjauk 
gaidį, suplėšyk vėliavas ir apversk skrynią, o tai padaręs, eik pas 
nuotaką ir atimk jai nekaltybę. 

— Gerai! — atsakiau aš. 

Paskui nuėjau pas šerifą ir pamačiau tos kamaros duris, ir 
viskas buvo taip, kaip sakė beždžionė. Kai likome su nuotaka 
vienudu, aš pasigėrėjau jos grožiu, lieknumu ir žavesiu ir nu- 
džiugau dėl to; kai atėjo vidurnaktis ir nuotaka užmigo, aš 
atidariau kamaros duris ir įėjau vidun, o ten radau peilį, papjo- 
viau gaidį, suplėšiau vėliavas ir apverčiau skrynią. Kai moteris 
atsibudusi pamatė šitai, sušuko: 

— Nėra jėgos ir galybės, didesnės už visagalį Alachą! Maridas 
pagrobė mane! 

Ir dar nebaigė ji sakyti, o aplink namą ėmė sukinėtis maridas 
ir pagrobė nuotaką. Kilo triukšmas, atėjo šeichas, mušdamas sau 
per veidą, ir sušuko: 

— O Abu Muchamedai, ką tu padarei? Ar tai tokios padėkos 
aš tikėjausi sulaukti? Tą talismaną aš padėjau kamaroje, nes 
bijojau, kad prakeiktas maridas padarys mano dukteriai ką pik- 
ta — tą padaryti jis norėjo seniai, bet negalėjo. Dabar tau čia 
su mumis nebėr vietos, eik savo keliais! 

Aš parėjau namo ir puoliau ieškoti beždžionės, bet jos ir pėd- 
sakai buvo ataušę. Tada supratau, kad ji ir yra tas maridas, kuris 
apgavo mane ir pagrobė mano žmoną. Aš ėmiau labai apgai- 
lestauti, persiplėšiau drabužius, mušiau sau per veidą ir visoje 
žemėje tapo man ankšta. Ir tą pat valandą aš išėjau iš namų ir 
patraukiau į tyrus, ir ėjau tol, kol sutemo vakaras, ir aš atsisėdau 
nežinodamas, kur eiti ir ką daryti. Tik staiga pamačiau dvi gy- 
vates — raudoną ir baltą, jos kovėsi tarp savęs. Čiupau nuo 
žemės akmenį ir užmušiau raudonąją gyvatę, o kaip tik ji ir buvo 
užpuolusi baltąją. Paskui baltoji gyvatė nušliaužė ir netrukus 

atsivedė kitas dešimt baltųjų gyvačių, jos prišliaužė prie raudo- 
nosios, sudraskė ją į gabalėlius, palikusios tik galvą, ir nuėjo savo 
keliais. O aš priguliau, nes alpėjau iš nuovargio, ir kai aš gulėjau 
ir mąsčiau, staiga pasigirdo balsas, kurį aš gerai girdėjau, bet 
kalbančiojo nemačiau, ir tas balsas sakė tokias eiles: 


Te, kamanas įtempęs, likimas tavo skrieja, 
Išsaugok laisvą sielą prieš piktą laiko vėją. 


Kol tu akis užmerksi ir jas atmerksi vėlei, 
Pradings, Alachui leidus, tamsios būties šešėliai, 


Kai aš tai išgirdau, o tikratikių valdove, susimąsčiau, kaip 
dar niekas niekada nėra susimąstęs, ir staiga vėl išgirdau balsą, 
sakantį tokias eiles: 


0 musulmone, gerbiantis Koraną, 
Neliusk — lavoji laimė dar gyvena. 


Neišsigąski Lykančio šėtono, 
Negali nieks įveikti musulmono. 


Aš tariau: 

— Užkeikiu tave tuo, ką tu garbini, pasirodyk man! 

Tas, kuris kalbėjo, pasirodė man žmogaus pavidalu ir tarė: 

— Nebijok, mes žinome, kad tu padarei mums gerą darbą, 
o mes — tikratikių džinų gentis. Jei turi kokią bėdą, pasakyk 
mums, su džiaugsmu tau padėsim. 

— Turiu bėdą — ištiko mane didelė nelaimė, ir nėra daugiau 
pasaulyje Žmogaus, patyrusio tokią nesėkmę. 

— Tai gal tu Abu Muchamedas Tinginys? 

— Taip, — atsakiau. 

— O Abu Muchamedai, aš esu tos baltos gyvatės, kurią tu 
išgelbėjai, brolis. Mes esam keturi broliai, ir visi keturi dėkojam 
tau už suteiktą malonę. Žinok, kad tas, kuris buvo pasivertęs 
beždžione ir apgavo tave, — maridas iš maridų-džinų, ir jei ne 
jo suktybė, nebūtų jam pavykę pagrobti merginos. Jis jau seniai 
ją myli ir nori turėti, bet jam trukdė tas talismanas. Tačiau tu 
nesikrimsk taip — mes nuvesim tave pas tą merginą ir užmušim 
maridą, nes turim atsilyginti už gerą darbą. 

Ir paskui jis suriko baisiu balsu... 
Tuo tarpu išaušo rytas, ir Šachrazada nutraukė pasakojimą. 


Trys šimtai ketvirtoji naktis 


Kai atėjo trys šimtai ketvirtoji naktis, Šachrazada tęsė: 

Pasakojama, o laimingasai karaliau, kad Abu Muchamedas 
toliau sekė savo istoriją: 

Pažadėjęs pagalbą, ifritas sušuko baisiu balsu, ir jį apsupo 
minia, kurią jis paklausė apie beždžionę, ir vienas iš atėjusių tarė: 

— Aš žinau, kur ją galima rasti. 

— O kur? — paklausė ifritas. 

— Variniame mieste, virš kurio nepateka saulė. 

— O Abu Muchamedai, — tarė tada ilritas, štai tau mūsų 
vergų vergas, jis nuneš tave ant nugaros ir pamokys, kaip 
pagrobti moterį. Tik žinok, kad tai maridų maridas, ir skrisdamas 
ant jo neminėk Alacho vardo, antraip jis pabėgs nuo tavęs ir 
tu krisdamas užsimuši. 

Ir aš sėdau maridui ant nugaros ir nuskridau oru, net pasaulis 
pasislėpė nuo mano akių ir pasirodė žvaigždės, lyg tvirtai sto- 
vintys kalnai, ir pasigirdo rojaus angelų giesmės. O maridas visą 
tą laiką kalbino mane ir linksmino, kad nepaminėčiau netyčiom 
Alacho vardo. Tik staiga pamačiau skrendantį į mane žmogų 
žaliais rūbais, garbanotais plaukais ir šviečiančiu veidu, o rankoje 
jis laikė kibirkščiuojančią ietį. Tas žmogus priskrido prie manęs, 
piktai užsimojo ietimi ir tarė: 

— O Abu Muchamedai, pasakyk: “Nėra kito dievo, išskyrus 
Alachą, o Mahometas — Alacho pasiuntinys!“ Jei nepasakysi, aš 
smogsiu tau. 

Aš neišlaikiau ir pakartojau tuos žodžius, ir tada tas žmogus 
smogė maridui ietimi, ir maridas ištirpo, virto pelenais, o aš 
ėmiau kristi žemėn ir įkritau į šniokščiančią, banguojančią jūrą. 
Staiga pasirodė laivas su penkiais jūreiviais, kurie, pamatę mane, 
įkėlė į laivą ir ėmė kalbinti, bet aš nesupratau nė vieno jų žodžio. 
Jie plaukė iki vakaro, tada užmetė tinklus, pagavo žuvies ir pa- 
maitino mane. Taip mes atplaukėm į jų gimtąjį miestą. Mane 
nuvedė pas karalių, aš suklupau prieš jį ir pabučiavau žemę prie 

jo kojų, ir jis apdovanojo mane. Tas karalius mokėjo arabiškai 
ir tarė: 

— Tu būsi mano asmens sargybinis. 

— O kaip vadinasi šitas miestas? — paklausiau aš. 

— Chinadas, — atsakė karalius, — o stovi jis kinų žemėse. 

Paskui savo viziriui jis liepė aprodyti man miestą, ir mes 
išėjome. O senovėje šito miesto gyventojai buvo stabmeldžiai, 
kuriuos didysis Alachas pavertė akmenimis; ir niekur aš dar ne- 
buvau matęs tiek daug medžių ir vaisių kaip tam mieste. Ir aš 
išbuvau ten mėnesį, ir štai kartą nuėjau prie upės ir atsisėdau, 
tik staiga prijojo raitelis ir paklausė: 

— Ar tu Abu Muchamedas Tinginys? 

— Taip. O kas tu? 

— Nebijok, mes nepamiršome tavo paslaugos. Aš esu brolis 
tos gyvatės, kurią tu išgelbėjai. Dabar tu esi netoli tos vietos, 
kur paslėpta moteris, prie kurios krūtinės nori prisiglausti. 

Tada jis nusivilko savo rūbus ir aprengė jais mane, pasisodino 
ant žirgo sau už nugaros ir, nulakinęs į visiškai tuščią vietą, tarė: 

— Lipk nuo arklio ir eik tarp tų dviejų kalnų, kol pamatysi 
varinį miestą. Tik neženk į jį, palauk nuošaliau, kol aš atjosiu 
ir pasakysiu, ką daryti toliau. 

Aš taip ir padariau — ėjau, kol pamačiau miestą, apjuostą 
vario siena. Ieškodamas vartų, apėjau jį, bet vartų neradau, tik 
staiga prijojo prie manęs gyvatės brolis ir padavė man kardą su 
talismanu, kad tapčiau priešams nematomas. Vos tik jis nujojo, 
staiga išgirdau riksmus ir pamačiau galybę žmonių, kurių akys 
buvo ant krūtinės. Jie paklausė: | 

— Kas tu toks ir kaip čia patekai? 

Kai aš viską papasakojau, jie tarė: 

— Moteris, kurios tu ieškai, gyvena šiame mieste kartu su ma- 
ridu. Mes esame tos gyvatės broliai; nežinome, ką tas maridas 
padarė su moterimi. Matai va ten upelį? Eik pasroviui, upelis 
nuves tave į miestą. | 

Aš taip ir padariau, ir upelis nuvedė mane į požemį, o iš 
ten patekau į miestą ir suradau tą moterį, sėdinčią aukso guolyje; 
prieš ją buvo nuleista brokato užuolaida, už nugaros jai augo 
sodas, kurio medžiai buvo iš aukso, o vaisiai iš brangiųjų akmenų 
— rubinų, topazų, perlų ir koralų. 

Kai tik toji moteris pamatė mane, tuoj pažino, pirmoji 
pasisveikino ir paklausė, kas mane čia atvedė. Aš jai viską 
apsakiau, ir tada ji tarė: 

— Žinok, jog tas prakeiktasis iš didelės meilės man papasa- 
kojo, kas jam kenkia ir kas teikia naudą, ir aš sužinojau, kad 
šiame mieste yra talismanas, kuriuo jis, jei tik panorės, gali pra- 
žudyti visus miesto gyventojus. Ir ifritai padarys viską, kad ir ką 
jis įsakytų. O šitas talismanas — ant stulpo. 

— O kur tas stulpas? Ir kaip atrodo talismanas? 

— Stulpas ana ten, o talismanas — erelio atvaizdas, ant jo yra 
užrašas, kurio aš nesuprantu. Pastatyk talismaną prieš save, uždek 
gorę su žarijomis ir įmesk truputį muskuso — pakils dūmai, 
pritraukiantys ifritus, ir tada jie visi iki vieno stos prieš tave. Eik 
ir padaryk taip, jei leis Alachas. 

Aš padariau taip, kaip ji sakė, ir netrukus prieš mane išsi- 
rikiavo visi ifritai ir tarė: 

— Mes tavo paslaugoms, pone; įsakyk — viską įvykdysim! 

— Surakinkite maridą, kuris pagrobė moterį. 

Jie nuskubėjo, stvėrė maridą, surišo jį, dar surakino grandi- 
nėmis, o aš grįžau pas moterį, papasakojau jai viską ir paklausiau: 

— Ar eisi su manim? 

— Taip, — atsakė ji. 

Ir mes nuėjome pas žmones, kurie man parodė, kur jos 
ieškoti... 

Tuo tarpu išaušo rytas, ir Šachrazada nutraukė pasakojimą. 


Trys šimtai penktoji naktis 


Kai atėjo trys šimtai penktoji naktis, Šachrazada tęsė: 

Pasakojama, o laimingasai karaliau, kad Abu Muchamedas 
toliau sekė savo istoriją: 

Ir mes nuėjome pas žmones, kurie parodė, kur man ieškoti 
moters, ir aš paprašiau juos parodyti kelią, vedantį į mano žemes, 
ir nuvedė jie mus prie jūros, ir pasodino į laivą. Pūtė palankus 
vėjas, ir mes greitai pasiekėme Basrą. Kai aš nuvedžiau moterį 
į jos namus ir tėvai pamatė ją, kilo neapsakomas džiaugsmas ir 
linksmybė. Tada aš vėl aprūkiau erelį muskusu, ir pas mane 
susirinko visi ifritai, pasiruošę vykdyti kiekvieną mano įsakymą. 

Aš liepiau jiems pernešti į mano namus Basroje visus turtus, 
esančius vario mieste, — tauriuosius metalus, brangiuosius akme- 
nis ir visa kita ir atvesti tą beždžionę. Ją atvedė, pažemintą ir 
suniekintą, ir aš liepiau įkišti ją į vario ąsotį, o jo kaklelį užlydyti 
švinu. 

Ir gyvenu aš su žmona maloniai ir džiaugsmingai, ir turiu, 
o tikratikių valdove, tokius turtus, lobius ir retenybes, kad jų nei 
suskaičiuosi, nei aprašysi. Ir jei tau reikia pinigų ar dar ko — 
tik pasakyk, tučtuojau liepsiu džinams viską tau atnešti — iš 
didžiojo Alacho malonės. 

Tikratikių valdovas labai nustebo, išgirdęs tokią istoriją, o 
paskui apdovanojo Abu Muchamedą, atsidėkodamas už gautas 
dovanas, ir apipylė jį visokiomis malonėmis. 


Pasakojimas apie 


Jachjos ibn Chalido“ kilniaširdystę 


Dar pasakojama, kad sykį Harūnas ar Rašidas pasikvietė 
vieną iš savo asmens sargybinių, vardu Salichas (tai buvo dar 
tuomet, kai ar Rašidas buvo palankus Barmakidams), ir tarė jam: 

— O Salichai, eik pas Mansūrą ir pasakyk jam: “Tu turi 
tūkstantį tūkstančių mūsų dirhemų, ir aš reikalauju, kad tučtuojau 
juos grąžintum". Ir aš įsakau tau, Salichai, nukirsti jam galvą ir 
atnešti man, jei iki vakarinės maldos neturėsi dar tų pinigų. 

Salichas nuėjo pas Mansūrą ir perdavė jam kalifo žodžius. 

— Aš pražuvęs, prisiekiu Alachu! — sušuko Mansūras. — Par- 
davus visus mano daiktus ir visą turtą už pačią didžiausią kainą, 
nesurinkčiau daugiau kaip šimtą tūkstančių. O iš kurgi man 
paimti kitus devynis šimtus tūkstančių dirhemų? 

— Sugalvok kokią nors gudrybę, antraip tikrai žūsi, — tarė 
Salichas. — Aš negaliu atidėti bausmės nė sekundei po nurodyto 
laiko, negaliu nepaklausyti kalifo. Tad paskubėk su gudrybe, kad 
išsisuktum iš šitos padėties. 

— O Salichai, — paprašė Mansūras, — padaryk malonę — 


S Jachja ibn Chalidas (mirė 805 m.) — Barmakidų 
vizirių dinastijos įkūrėjo sūnus. 

palydėk mane namo, kad galėčiau atsisveikinti su artimaisiais ir 
duoti paskutinius nurodymus. 

Ir aš nuėjau su juo į jo namus, — pasakojo Salichas, — ir 
jis atsisveikino su šeima, namuose pasigirdo raudos ir aimanos. 
Ir aš pasakiau Mansūrui: 

— Man atėjo į galvą, kad Alachas gal pasiųs tau pagalbą iš 
Barmakidų rankų. Eime pas Jachją ibn Chalidą. 

Mes nuėjome, ir Mansūras apsakė jam savo apverktiną padėtį. 
Chalidas susikrimto, tai išgirdęs, ir giliai susimąstė, o paskui 
pakėlė galvą, pasišaukė savo iždininką ir paklausė: 

— Kiek pinigų mes turime ižde? 

— Apie penkis tūkstančius dirhemų, — atsakė tas. 

Tada Chalidas pasiuntė savo sūnui al Fadlui tokį laišką: “Man 
siūlo pirkti puikius dvarus, kurie niekada nesunyks; atsiųsk kiek 
nors pinigų". O kitam sūnui, Džafarui, jis parašė tokį laišką: 
“Turiu sutvarkyti vieną reikalą, kuriam reikia kiek pinigų". Taip 
Jachja siuntinėjo laiškus visiems Barmakidams, ir visi atsiųsdavo 
jam pinigų, taigi jis surinko labai daug, o Salichas ir Mansūras 
nežinojo apie tai. Ir Mansūras tarė Jachjai: 

— O valdove, aš kimbu tau į skverną, nes žinau, kad pinigų 
galiu gauti tik iš tavęs, juk tu visuomet kilniaširdis. Tad sumokėk 
už mane mano skolos likutį ir paleisk mane iš vergijos. 

Jachja nulenkė galvą, pravirko ir tarė: 

— Ei, berniuk, tikratikių valdovas kažkada mano vergei 
Dananyrai, skambinančiai liutnia, padovanojo nepaprastai vertingą 
perlą. Nueik pas ją ir paprašyk, kad atneštų man jį. 

Tarnas atnešė perlą Jachjai, ir tas tarė: 

— O Salichai, šį perlą aš nupirkau tikratikių valdovui, o jis 
padovanojo jį mano vergei Dananyrai. Ir kai jis pamatys jį tavo 
rankose, be abejo, pažins, ir parodys tau pagarbą, o iš pagarbos 
mums nepralies tavo kraujo. O štai pinigai — visi, kiek reikalauja 
kalifas. 

Ir aš nunešiau perlą ir pinigus ar Rašidui ir greta manęs ėjo 
Mansūras. Tik staiga girdžiu, kaip jis sako dvieilį: 


Ne, ne iš meilės aš skubu pas juos, 
Tiktai bijau aš jų strėlės taiklios. 

Aš nusistebėjau jo piktumu, sugedimu, žema kilme ir paprieš- 
taravau: 

— Nėra šioje Žemėje geresnių už Barmakidus ir bjauresnio 
už tave! Jie išgelbėjo tave nuo pražūties, išgelbėjo iš mirties nagų, 
padarė tau didelę malonę, o tu nedėkoji, nepagiri jų, nesielgi 
taip, kaip dera laisvam žmogui, bet atsakai tokiais žodžiais! 

Ir paskui aš nuėjau pas ar Rašidą ir viską jam papasakojau... 

Tuo tarpu išaušo rytas, ir Šachrazada nutraukė pasakojimą. 


Trys šimtai šeštoji 
naktis 


Kai atėjo trys šimtai šeštoji naktis, Šachrazada tęsė: 

Pasakojama, o laimingasai karaliau, kad Salichas toliau sekė: 

Aš viską apsakiau tikratikių valdovui, ir jis didžiai nustebo 
dėl Jachjos kilniaširdystės ir dosnumo, dėl Mansūro nedėkingumo 
ir bjaurumo ir liepė perlą atiduoti Jachjai ibn Chalidui saky- 
damas: 

— Ką padovanojom, netinka imti atgal! 

Salichas grįžo pas Jachją ir užsiminė jam apie negražų 
Mansūro poelgį, o Jachja tarė: 

— O Salichai, kai žmogus vargšas, kai krūtinę jam spaudžia 
baimė ir galvoje sukasi tik liūdnos mintys, negalima jo smerkti, 
kad ir ką jis padarytų, nes visa tai eina ne iš širdies. 

Ir Salichas pravirko: 

— Dar nemačiau, kad sukantysis dangaus skliautą būtų su- 
kūręs tokį žmogų kaip tu! O varge! Kaip galima užkasti žemėje 
tą, kurio būdas toks kaip tavo ir kurio kilnumas toks kaip tavo! 

Ir jis pasakė tokias eiles: 


Jei kokį gerą darbą nuveikti ketini, 
Skubėk, ne visada juk lemtis tau bus dosni. 


Be to, dažnai kas nors tau tą darbą sukliudys. 
Skubėki, kol tavęs nesustabdys mirtis. 

Pasakojimas 
apie suklastotą laišką 


Dar pasakojama, kad tarp Jachjos ibn Chalido ir Abd Alacho 
ibn Maliko al Chuzajos buvo slapta nesantaika, kurios šiaip jie 
nerodė. O tos nesantaikos priežastis buvo ta, kad Harūnas ar 
Rašidas, tikratikių valdovas, nepaprastai mylėjo Abd Alachą ibn 
Maliką, net Jachjos sūnūs tvirtino, kad Abd Alachas užbūrė ar 
Rašidą. Taip praėjo daug laiko, o neapykanta jų širdyse negeso. 
Ir atsitiko, kad ar Rašidas paskyrė Abd Alachą Armėnijos val- 
dytoju ir nusiuntė jį ten. Kai jis įsikūrė Armėnijos sostinėje, 
keliavo ten iš Irako žmogus, labai išsilavinęs, įžvalgus ir supra- 
tingas, tačiau atsitiko taip, kad baigėsi jo pinigai, ir jo padėtis 
susvyravo. Žmogus parašė laišką Abd Alachui ibn Malikui neva 
nuo Jachjos ibn Chalido ir, nuėjęs prie Abd Alacho rūmų, įteikė 
tą laišką vienam dvariškiu. Abd Alachas, perskaitęs tą laišką, 
pamąstė ir suprato, kad laiškas suklastotas. Jis liepė atvesti žmogų, 
perdavusį laišką, o tas maloniais žodžiais pasveikino valdovą ir 
visus, buvusius su juo. Tada Abd Alachas paklausė: 

— Kas privertė tave keliauti tokį ilgą kelią ir nugalėti tiek 
sunkumų su suklastotu laišku? Ir nurimk — nieko blogo tau 
neatsitiks. 

— Teprailgina Alachas tavo gyvenimą! — atsakė žmogus. — 
Jei mano atvykimas tau nemalonus, tai neieškok pasiteisinimų, 
kad nenori manęs priimti. Alacho žemės plačios, visiems rasis 
vietos. O laiškas, kurį aš tau atnešiau nuo Jachjos ibn Chalido 
— tikras, ne klastotė. 

— Aš parašysiu laišką savo patikėtiniui į Bagdadą, prašydamas 
pasiteirauti, kokį čia laišką man atncešei, ir jeigu jis pasirodys esąs 
tikras, aš paskirsiu tave kokios nors žemės emyru arba duosiu 
du šimtus tūkstančių dirhemų, žirgų, grynakraujų kupranugarių 
ir garbės drabužius. O jei laiškas suklastotas, liepsiu tau įkrėsti 
du šimtus lazdų ir nuskusti barzdą““. 

O paskui Abd Alachas liepė nuvesti tą žmogų į tokį kambarį 


“ Viduramžių musulmonams barzdos nuskutimas buvo 
baisi negarbė. 

ir duoti jam visko, ko reikia, kol tas reikalas išsispręs, o pats 
savo patikėtiniui parašė tokį laišką: “Pas mane atvyko žmogus 
su laišku nuo Jachjos ibn Chalido, o aš manau, kad jis padirbtas. 
Sužinok viską, ką gali, apie šitą laišką ir nedelsdamas duok man 
žinią, kad galėčiau atskirti melą nuo tiesos". 

Kai patikėtinis Bagdade gavo šitą laišką, tuojau pat sėdo ant 
arklio... 

Tuo tarpu išaušo rytas, ir Šachrazada nutilo. 


Trys šimtai septintoji 
naktis 


Kai atėjo trys šimtai septintoji naktis, Šachrazada tęsė: 

Pasakojama, o laimingasai karaliau, kad Abd Alacho patikė- 
tinis, vos tik gavęs laišką, sėdo ant arklio ir nujojo pas Jachją 
ibn Chalidą, o tas vakarieniavo tuo metu su savo draugais ir 
artimaisiais. Patikčtinis pasveikino jį ir padavė jam laišką, o tas 
perskaitęs tarė: 

— Ateik rytoj, aš parašysiu atsakymą. 

Kai patikėtinis išėjo, Jachja kreipėsi į stalabendrius: 

— Kaip atmokėti tam, kuris mano priešui nunešė laišką, neva 
mano ranka rašytą? 

Ir kiekvienas stalabendris paminėjo vis kitokį, vis baisesnį kan- 
kinimą tam žmogui, tačiau Jachja tarė: 

— Jūs labai klystate; jūsų patarimai — nedidelio proto ir ne- 
tyros sielos padarinys. Jūs žinote, kaip arti tikratikių valdovo stovi 
Abd Alachas ir koks tarp mūsų tvyro pyktis ir priešiškumas. 
Didysis Alachas pasiuntė tą žmogų, kad jis sutaikytų mus, kad 
mūsų sielose užgestų neapykantos liepsna, per dvidešimt metų 
įsideganti vis smarkiau. Aš privalau gerumu atmokėti tam žmo- 
gui, padėti jam ir todėl parašysiu Abd Alachui ibn Malikui al 
Chuzajai prašydamas pagerbti jį ir išpildyti visus prašymus. 

Stalabendriai labai nustebo dėl tokio nepaprasto Jachjos kil- 
numo, o tas pareikalavo kuo rašyti ir savo paties ranka parašė 
tokį laišką: “Mielaširdingojo Alacho vardu — aš gavau tavo laišką 
ir nudžiugau, kad tau gerai klojasi ir kad esi visiškai laimingas. 
Tu pamanei, kad tas garbingas žmogus suklastojo laišką nuo 

manęs, bet tai netiesa, laišką iš tikrųjų rašiau aš ir tikiuosi, kad 
tu, būdamas kilnus ir maloningas, patenkinsi to žmogaus prašy- 
mus ir norus, parodysi jam deramą pagarbą, nes tai garbingas 
ir doras žmogus. Aš būsiu tau labai dėkingas už visa, ką gera 
tu jam padarysi". 

Kai Abd Alachas gavo šį laišką, nudžiugęs pasikvietė tą žmo- 
gų ir paklausė: 

— Kurio apdovanojimo iš dviejų žadėtų labiau nori? 

— Dovana man būtų mieliau, — atsakė žmogus. 

Ir Abd Alachas liepė duoti jam du šimtus tūkstančių dir- 
hemų, dešimt arabiškų arklių — penkis su šilko gūniomis, penkis 
su šventiškai išpuoštais balnais, dvidešimt ryšulių drabužių, dešimt 
raitų vergų ir brangiųjų akmenų. Taip Abd Alachas apipylė jį 
malonėmis ir su didžia pagarba išsiuntė į Bagdadą. Atkeliavęs 
į Bagdadą, tas žmogus pirmiausia, net nepasisveikinęs su šeima, 
pasibeldė į Jachjos vartus ir pasiprašė įleidžiamas. 

Vartų sargas nuėjo pas Jachją ir tarė: 

— O pone, tave nori matyti garbiai atrodantis, gražios išvaiz- 
dos žmogus, turtingas, su daugybe tarnų. 

Jachja liepė jį kviesti, ir tas žmogus įėjęs Žemai nusilenkė. 

— Kas tu? — paklausė Jachja. 

— O pone, aš tas, kurį gyvenimo negandos buvo numari- 
nusios, 0 tu jį prikėlei iš permainingumų kapo ir pasiuntei į 
ieškojimų rojų. Aš tas, kuris suklastojo ir nunešė Abd Alachui 
ibn Malikui tavo laišką. 

— Ir ką jis padarė, ką jis tau davė? 

— Aš gavau gausybę dovanų, ir visos jos atėjo iš tavo rankų, 
per tavo visa apimantį kilnumą ir visa apglėbiantį gerumą, per 
tavo didį protą ir plačią malonę. Aš atvežiau tau visas dovanas, 
jos prie tavo vartų, ir nuosprendis tavo rankose. 

— Tu su manim pasielgei dar gražiau negu aš su tavim, — 
atsakė Jachja. — Tai tu padarei man didelę malonę, nes prie- 
šiškumą ir neapykantą, kerojusią tarp manęs ir Abd Alacho, tu 
pavertei pagarba ir meile. Aš padovanosiu tau lygiai tiek, kiek 
ir Abd Alachas ibn Malikas. 

Taip per dviejų kilniaširdžių sielų didybę tas žmogus susi- 
grąžino buvusią gerovę sau ir savo šeimai. 

Pasakojimas apie 
mokslininką ir kalifą al Mamūną 


Dar pasakojama, kad tarp kalifų iš al Abaso palikuonių 
nebuvo kalifo, labiau nusimanančio įvairiuose moksluose, kaip 
al Mamūnas*'. Dvi dienas per savaitę jis rengdavo mokslininkų 
disputus; jam dalyvaujant susėsdavo besivaržantys mokslininkai, 
įstatymų žinovai ir teologai pagal rangą ir padėtį. Ir vieną sykį 
atėjo į susirinkimą svetimas žmogus baltais padėvėtais drabužiais 
ir atsisėdo tarp paskutinių žmonių, už įstatymų žinovų, nežymioje 
vietoje. Prasidėjo mokslinis ginčas, sunkių klausimų svarstymas, 
o ten buvo toks paprotys, kad sunkesnis klausimas būdavo už- 
duodamas visiems susirinkusiems iš eilės, ir kiekvienas, kas 
turėdavo pasakyti kokią subtilią pastabą ar juoką, galėdavo sakyti. 
Ir vienas toks klausimas ėjo ratu, kol pasiekė tą svetimą žmogų, 
šis ėmė kalbėti ir atsakė geriau nei kiti įstatymų žinovai. Kalifas 
pagyrė jo atsakymą... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuntoji naktis 


Kai atėjo trys šimtai aštuntoji naktis, Šachrazada tęsė: 

Pasakojama, o laimingasai karaliau, kad kalifas al Mamūnas 
pagyrė svetimojo žmogaus žodžius ir persodino jį į aukštesnę 
vietą. O kai pasiekė antras klausimas, jis atsakė dar geriau nei 
pirmą kartą, ir al Mamūnas persodino jį dar aukščiau; kai ratu 
ėmė eiti trečias klausimas, tas svetimas žmogus atsakė dar iš- 
samiau ir teisingiau nei anuos du sykius, ir al Mamūnas 
pasisodino jį arti savęs. O kai disputas baigėsi, buvo atnešti 
valgymai, ir visi pavalgė, tada įstatymų žinovai pakilo ir išėjo. 
Al Mamūnas neleido išeiti tam žmogui, pagyrė jį, pažadėjo savo 
malones ir globą. Paskui atėjo vakarienės metas, susirinko sta- 
labendriai, ir ratu ėmė keliauti taurė, ir kai ji priėjo iki to 
žmogaus, jis atsistojo ir tarė: 


“ Al Mamūnas — Harūno ar Rašido sūnus. Jo val- 
dymo laikotarpis (813—833 m.) laikomas puikiausia 
viduramžių arabų kultūros epocha. 

— Jei tikratikių valdovas leis, aš noriu pasakyti keletą žodžių. 

— Sakyk, ką nori, — leido al Mamūnas. 

— Aukštakilmis žino, jog vergas šiandien buvo šitam gar- 
bingam susirinkime, tarp nepažįstamų žmonių, ir kad tikratikių 
valdovas išskyrė jį iš kitų, iškėlė už visus aukščiau ir pasisodino 
šalia savęs dėl to, kad jis parodė turįs truputį proto. O dabar 
valdovas nori atimti iš jo tą truputį, kuris iškėlė jį po pažeminimo 
ir davė jam gausą po nepriteklių. Tačiau to nebus, o neįma- 
nomas dalykas, kad tikratikių valdovas pavydėtų savo vergui to 
proto trupinėlio, įžvalgumo ir garbingumo, kurį jis turi, nes jei 
vergas išgers vyno, paliks jį protas, o ateis kvailumas, ir nusiris 
jis vėl ant to niekingo laiptelio, nuo kurio pakilo, ir vėl žmonių 
akyse taps niekingas, nepastebimas; ir aš tikiuosi, kad aukštakilmis 
dėl savo maloningumo, didingumo ir kilnumo nepavogs iš vergo 
jo perlo. 

Kalifas al Mamūnas, išgirdęs tokius žodžius, pagyrė tą žmogų, 
padėkojo jam, pasodino į vietą ir pajuto jam pagarbą. Ir kalifas 
davė jam šimtą tūkstančių dirhemų, pasodino ant žirgo ir pado- 
vanojo prabangius drabužius, ir kiekviename mokslininkų 
susirinkime iškeldavo tą žmogų ir pasodindavo arčiau savęs nei 
kitus, kol tas tapo aukščiausio rango įstatymų aiškintoju, o 
Alachas žino geriau. 


Pasakojimas apie Alį Šarą ir Zumurudę 


Pasakojama, jog kažkada, senais laikais, Chorasano Žemėje 
gyveno pirklys, vardu Madž ad Dinas. Turėjo jis daug pinigų, 
vergų ir tarnų, tik sulaukė jis šešiasdešimties metų, o vaikų taip 
ir neturėjo. O paskui didysis Alachas pasiuntė jam sūnų, kurį 
pavadino Aliu. Kai berniukas išaugo, tapo panašus į mėnulio 
pilnatį. O kai sulaukė vyro amžiaus ir įgijo visas tobulųjų savybes, 
jo tėvas susirgo mirtina liga, pasikvietė sūnų ir tarė: 

— Vaike mano, artėja mano paskutinė valanda, ir noriu tave 
pamokyti, noriu palikti tau patarimų: nebendrauk su žmonėmis, 
venk to, kuris atneša žalą ir bėdą. Saugokis pikto pašnekovo — 
jis tarytum kalvis: jei neapdegins jo liepsna, tai pakenks jo dūmai. 
O kaip gerai pasakė poetas: 

Jau niekas tavęs nemylės niekados, 
Likimas neglostys, ir draugas išduos. 


Gyvenki vienatvėj be žodžių meilių, — 
Tik tiek nuoširdžiausiai balarti galiu. 


O štai kito poeto žodžiai: 


Nedorą savo slebia žmonės, 
Ir tu nelauk iš jų malonės. 


“Visi klastūnai ir šlykštynės", — 
Ištarsi, juos geriau pažinęs. 


Arba kito: 


Su žmonėmis bendrauti man sunku — 
Kiek abkalbų piktų, bergždžių šnekų. 


Tiktai tada gali su jais bendraut, 
Kai nori mokslo ar naudos sau gaut. 


Arba dar kito: 


Kai su žmonėm protingas bašuekės, 
Tai nieko jau iš jų nesitikės, 


Supratęs, kad jų meilė vien klasta, 
Kad veidmaininga jų malda karšta. 


— O tėve, išklausiau ir įvykdysiu. O ką dar man daryti? — 
paklausė Alis. 

— Kai tik gali, daryk gerus darbus, padėk žmonėms. Nau- 
dokis kiekviena proga apiberti kitus savo malonėmis, nes anaiptol 
ne visuomet, kai užsimanai, pavyksta tai padaryti. Kaip gerai pa- 
sakė poetas: 


Prisiminki, kad šios žemės klaidžiame kely 
Ne kas mirksnį gerą darbą padaryt gali. 


Tad skubėki juos daryti, kai tik bus dingstis, 
Nes netruks tau sutrukdyti negera lemtis. 

— Išklausiau ir įvykdysiu. O dar ką? — paklausė Alis. 
Tuo tarpu išaušo rytas, ir Šachrazada nutraukė pasakojimą. 


Trys šimtai devintoji 
naktis 


Kai atėjo trys šimtai devintoji naktis, Šachrazada tęsė: 

Pasakojama, o laimingasai karaliau, kad jaunikaitis tarė savo 
tėvui: 

— Išklausiau ir įvykdysiu. O dar ką? 

— Vaike mano, — tęsė tėvas, — saugok paklusnumą Alachui, 
ir jis saugos tave; taupyk savo pinigus ir nebūk švaistūnas; jei 
leisi pinigus neskaičiuodamas, prireiks tau niekingiausiojo iš 
žmonių pagalbos. Žinok, kad žmogus vertas tiek, kiek turi de- 
šinėje rankoje, ir kaip gerai pasakė poetas: 


Kai binigo nėr, mus palieka draugai, 
Ir atveda šimtą draugų pinigai. 


Ir priešai draugaus, kai turi pinigų, 
O be pinigų nebeliks ir draugų. 


— O dar ką? — paklausė Alis. 

— Klausyk patarimo tų, kurie amžiumi vyresni už tave, ir ne- 
pulk prie to, ko trokšti. Gailėkis to, kuris žemiau už tave, — ir 
pagailės tavęs tas, kuris aukščiau už tave, ir nieko neskriausk, 
antraip Alachas atiduos tave valdžion to, kuris gali tave nu- 
skriausti. Kaip gerai pasakė poetas: 


Suderinki savo mintis su kitu — 
Ir tikrąją tiesą surasit kartu. 


Jei veidrodis veidą parodo tiktai, 
Šu veidrodžiais dviem — ir pakaušį matai. 


Ir kitas poetas: 


Nebulk išsyk daryt, ką įsigeistum, 
Kitiems atleiski, kad ir tau atleistų. 

Visi bajus Alacho rūustų pirštą: 
Kas daro pikta, tas nuo bikto miršta. 


Ir dar kitas: 


Nebuk skriaudikas, jei tiki manim, - 
Skriaudikas vaikšto keršto ašmenim. 


O nuskriaustasis budi, kai saldžiai 
Miegi, ir viešpals žvelgia atidžiai. 


Ir negerk vyno — jis yra visokio blogio pradžia; vynas nuveja 
protą ir atima garbę, ir kaip gerai pasakė poetas: 


Prisiekiu vyno neragaut, neliest taurių aukštų, 
Kol kūnas su dvasia draugaus, o žodis su protu. 


Nesigaivinsiu aš vynu vidur dienos karštos 
Ir draugo vien tik tarp blaivių ieškosiu visados. 


Štai kokie mano pamokymai. Teneišdyla jie iš tavo atminties, 
ir Alachas padės tau kaip tikras tėvas. 

Paskui jis nutilo, užsimerkė, o atsipeikėjęs paprašė Alacho 
atleidimo, ištarė abu išpažinimus““ ir paliko šią ašarų pakalnę. 
Pravirko jo sūnus, o paskui ėmėsi jį šarvoti. Ir laidotuvių pro- 
cesijoje ėjo dideli ir maži, skaitovai skaitė, sustoję aplink kapą, 
ir sūnus palaidojo tėvą kaip pridera, nepamiršęs nė vienos smulk- 
menos, ir ant antkapio iškalė tokius dvieilius: 


Iš dulkių kilęs, gyvas tu budėjai, 
Su žmonėmis žmonių kalba kalbėjai. 


Į dulkes grįžęs, vėl esi tu miręs, 
Lyg niekad su jomis neišsiskyręs. 


Gedėjo Alis Šaras savo tėvo, priiminėjo kitų užuojautą, kaip 


* Musulmonų religijos išpažinimas sudarytas iš dviejų da- 
lių: “Liudiju, kad nėra kito dievo, išskyrus Alachą" ir 
“Liudiju, kad Mahometas — Alacho pranašas". 

įprasta tarp turtingųjų Žmonių, o netrukus pasimirė ir jo motina, 
po tėvo neilgai tepagyvenusi, ir Alis Šaras ją palaidojo taip pat 
iškilmingai. Paskui jis atsisėdo savo krautuvėje, ėmė pardavinėti 
ir pirkti ir, klausydamas tėvo patarimo, su niekuo nedraugavo. 
Tačiau po metų jo pasitikėjimą ir draugystę gudrumu pelnė 
nedorų moterų sūnūs, ir Alis Šaras iškrypo iš tiesaus kelio, 
patraukė jį paleistuvystė. Didelėmis taurėmis jis gėrė vyną, rytais 
ir vakarais svečiavosi pas gražuoles ir kalbėjo sau: “Tėvas sukrovė 
šitiek pinigų, ir jeigu jų neišleisiu, tai kam gi jie liks? Prisiekiu 
Alachu, darysiu taip, kaip sakė poetas: 


Jei dienas braleidi ir metus, 
Vien tik stropiai kaupdamas turtus, 


Tai kada gi sbėsi, bo galais, 
Pasidžiaugt tais aukso gabalais? 


Ir Alis Šaras švaistė pinigus į kairę ir į dešinę, ir pagaliau 
pinigai baigėsi, jis nuskurdo. Kai padėtis visai pablogėjo ir nuo 
to aptemo protas, jis pardavė krautuvę, visas patalpas ir visa kita, 
o vėliau ir drabužius, ir nieko jam nebeliko, tik viena baltinių 
pamaina. Tada apsvaigimas jam išgaravo, sugrįžo blaivus protas, 
ir Alis Šaras ėmė sielvartauti. 

Sykį jis išsėdėjo kiaurą dieną, nė trupinėlio burnoj neturėjęs, 
ir tarė sau: “Eisiu pas tuos, kurie naudojosi mano pinigais. 
Galbūt kuris nors duos valgyti". Ir jis apėjo visus draugus, bet 
visur, kur tik beldėsi, šeimininkas pasislėpdavo ir neatidarydavo 
durų, ir jį ėmė kamuoti alkis. Jis nuėjo į prekyvietę... 

Tuo tarpu išaušo rytas, ir Šachrazada nutraukė pasakojimą. 


Trys šimtai dešimtoji naktis 


Kai atėjo trys šimtai dešimtoji naktis, Šachrazada tęsė: 

Pasakojama, o laimingasai karaliau, kad Alį Šarą ėmė kamuo- 
ti alkis, ir jis nuėjo į prekyvietę, ir pamatė ten minią Žmonių, 
apstojusių kažką ratu. Jis tarė sau: “Reikia pasižiūrėti, ko jie čia 
susirinko. Prisiekiu Alachu, nepajudėsiu iš vietos, kol nesužinosiu, 
ką jie apstoję!“ Prasispraudęs į priekį, pamatė aukštą, liekną 

merginą rausvais skruostais, stangria krūtine, neregėtai gražią ir 
žavią, kaip apie tokias yra pasakęs poetas: 


Tarytum pats grožis jinai sukurta, 
Pažvelgus į formas gražiausias, lieta. 


Ir grožis patsai ją bamilo karštai, 
Jos nelietė skausmas, biktybė, vaidai. 


Jos veidas — Lyg mėnuo, liemuo — Lyg ieva, 
Alsavimas — muskusas, ryto gaiva. 


Tarytum iš deimantų visa nulieta, 
Ir šviečia iš tolo ranka jos balta. 


O ta vergė buvo vardu Zumurudė. Alis Šaras, ją pamatęs, 
pametė galvą ir sušuko: “Prisiekiu Alachu, aš nepajudėsiu iš 
vietos, kol nesužinosiu, kokia kaina bus sumokėta už tą merginą 
ir kas ją nupirks". Ir jis atsistojo greta pirklių, o tie pamanė, kad 
jis irgi norėtų pirkti, nes žinojo, kad tėvas paliko jam daug 
pinigų. Pardavėjas atsistojo prie vergės ir tarė: 

— O pirkliai, o žmonės prie pinigo, kas atvers šitos vergės 
kainos vartus? Vergės, vardu Zumurudė, mėnulio ponios ir spin- 
dinčio perlo, trokštamos ieškančiajam, palaimos trokštančiajam? 
Atverkite vartus — nei priekaišto, nei kreivo žvilgsnio nenusipel- 
nys tas, kuris pirmas juos atvers! 

Vienas pirklys tarė: “Duodu penkis šimtus dinarų", o kitas 
pridūrė: “Ir dar dešimt". Vienas senis, vardu Rašid ad Dinas, 
— O jis buvo mėlynakis“ ir bjaurus — tarė: “Ir dar šimtą", o kitas 
pridėjo dar dešimt dinarų, dar vienas — šimtą, ir tada Rašid ad 
Dinas sušuko: “Duodu tūkstantį!" Ir visi pirkliai nutilo. Pardavėjas 
pasitarė su merginos šeimininku, o tas tarė: 

— Prisiekiu, aš ją parduosiu tik tam, kurį ji pati pasirinks! 
Tarkis su ja! 

Pardavėjas priėjo prie merginos ir tarė: 

— O mėnulio ponia, štai tas pirklys nori tave pirkti! 


* Mėlyną akių spalvą arabai laiko pikta lemiančiu 
ženklu. 

Mergina pažvelgė ir pamatė, koks jis bjaurus, ir pasakė par- 
davėjui: 

— Manęs neparduos seniui, kuris taip sukriošęs, kad vos be- 
pakruta! Alachas įdėjo žodžius į lūpas to, kuris pasakė: 


Prašiau aš glamonių, bet ji pastebėjo, 
Kad aš jau pražilęs (nors turtai žibėjo), 


Ir tarė: “Prisiekiu žvaigždynais ir saule, 
Ir tuo, kas iš nieko sukūrė pasaulį, — 


Plaukai tie žili man visai neparipo, 
Nejaugi aš medvilnę glausiu prie lubų?" 


Išgirdęs jos žodžius, pardavėjas tarė: 

— Prisiekiu Alachu, šitai tau atleistina, o kaina tavo — dešimt 
tūkstančių dinarų! 

Jis pasakė, kad mergina nesutinka būti parduota tam seniui, 
ir šeimininkas liepė pasiūlyti merginai kitą pirkėją. Tada į priekį 
žengtelėjo kitas žmogus ir tarė: 

— Parduok ją man už tą kainą, kurią siūlė senis, netikęs jai! 

Mergina pažvelgė į jį, pamatė dažytą jo barzdą ir ištarė tokias 
eiles: 


Regiu jį tokį, kad užkanda žadą: 
Pakaušį bliką tartum kurpės badą 


Ir barzdą, kur visokie gyviai lando, 
Ir tartum storą virvę lenktą sbrandą. 


Staiga grožybių mano įsigeidęs, 
Žinok, ne tau liemuo tas ir tas veidas. 


$lepi tai, kas yra, dažaisi žilę, 
Ir jei viena barzda mane apvylė, 


Sugrįžęs su kita, giries: “Aš kitas!" 
Nelyg šešėlis, teatre malytas. 


Išgirdęs jos eiles, pardavėjas sušuko: 

— Prisiekiu Alachu, tu pasakei tiesą! 

Pirklys paprašė persakyti jam merginos žodžius ir suprato, 
kad teisybė jos pusėje, tad atsisakė jos. 

Tada žengė į priekį dar vienas pirklys, bet mergina, nužvel- 
gusi jį, pamatė, kad jis kreivas, ir pasakė tokias eiles: 


Tu niekad nedraugauk su kreivašoniais, 
Bijok jų melo ir jų nemalonės. 


Jei gėrio jie nors trupinį Lurėtų, 
Tai į Alachą žvelgt ramiai galėtų. 


"Tada pardavėjas tarė jai: 

— O ponia, pati pasirink, kuris iš čia stovinčių tau patinka, 
ir aš tave parduosiu jam! 

Mergina vieną po kito įdėmiai apžvelgė pirklius, ir jos žvilgs- 
nis užkliudė Alį Šarą... 

Tuo tarpu išaušo rytas, ir Šachrazada nutraukė pasakojimą. 


Trys šimtai vienuoliktoji naktis 


Kai atėjo trys šimtai vienuoliktoji naktis, Šachrazada tęsė: 

Pasakojama, o laimingasai karaliau, kad merginos žvilgsnis 
užkliudė Alį Šarą ir sustojo, ir jos širdis palinko į jį, nes jis buvo 
nepaprasto grožio ir mielesnis už šiaurės vėjelį. Ir ji tarė: 

— O pardavėjau, aš būsiu parduota tik jam — mano ponui, 
kurio veidas skaistus ir stuomuo lieknas, tai apie jį pasakė vienas 
poetas: 


Vos parodę man gražuolį, 
Priekaištaut už meilę puolė. 


Kam gi rodė tavo veidą, 
Jei mylėt tavęs neleido? 


Niekas daugiau manęs neturės, tik jis, nes jo skruostai ovalūs, 
jo burnos drėgmė — Selsebilis“, jo seilės išgydo ligonį, jo ža- 


9 Selsebilis — pagal musulmonų legendas — rojaus 
šaltinis. 

vumas sutrikdo tą, kuris suvėrinėja ir išbarsto, kaip yra pasakęs 
poetas: 


Lyg vynas jo seilės, lyg muskusas — dvelksmas 
Kvėpavimo, tartumei kamparas — žvelgsmas. 


Ridvanas pro rojaus vartus jį išleido, 
Kad hurijos nepasigvieštų jo veido. 


Jį už išdidumą ne vienas jau teisė, 
Bet argi mėnuliui didžiuotis neleisi? 


Jo plaukai garbanoti, skruostai rausvi, žvilgsnis kerintis, tai 
apie jį pasakė poetas: 


Žadėjo mane jis mylėti, lankyti, 
Ir siela nerimsta, ir akys man švyti. 


Širdis mano tiki, kad jis nemelavo, 
Tačiau ar išpildys jis pažadą savo? 


Išgirdęs, kokias eiles apie Alio Šaro grožį pasakė mergina, 
pardavėjas labai nustebo dėl tokios gražbylystės ir mokėjimo, 
o šeimininkas tarė: 

— Nesistebėk jos spindesiu, kuris sugėdija dienos šviesulį, ir 
tuo, kad laiko atminty tick eilių! Dar ji skaito didįjį Koraną sep- 
tyniais skaitymais*!, pasakoja taurių padavimų teisingiausią 
variantą, rašo septyniomis rašysenomis ir nusimano moksluose 
tiek, kiek nenusimano nė pats didžiausias mokslininkas. Jos ran- 
kos vertesnės nei auksas ir sidabras — ji siuvinėja šilko užuolaidas 
ir parduoda jas, ir uždirba už kiekvieną po penkiasdešimt dinarų, 
o padaro užuolaidą per aštuonias dienas. 

— Laimė tam, kuris parsives ją į savo namus! — sušuko par- 
davėjas. 

— Tad parduok ją tam, kurio ji pati panorės! 


*! Septyni skaitymai — tie Korano skaitymo 
variantai, kuriuos leidžia septynios kanoniš- 
kos skaitovų mokyklos. 

Pardavėjas priėjo prie Alio Šaro, pabučiavo jam rankas ir 
tarė: 

— O pone, pirk šitą vergę — ji išsirinko tave! — Ir papasakojęs 
apie jos savybes ir žinias, pridūrė: — Atėjusi į tavo namus, ji 
atneš tau laimę — apdovanojo tave tas, kuris negaili dovanų. 

Alis Šaras patylėjo kurį laiką, juokdamasis pats iš savęs ir 
sakydamas sau: “Aš neturiu už ką nė valgyti, bet bijau, kad 
pirkliai ko pikto nepadarytų, jei pasakysiu, jog neturiu pinigų 
merginai nusipirkti". 

Mergina pamatė, kad Alis Šaras nuleido galvą, ir tarė par- 
davėjui: 

— Paimk mane už rankos ir vesk pas jį; aš pasirodysiu jam 
ir sugundysiu jį pirkti mane. 

Pardavėjas privedė merginą prie Alio Šaro ir paklausė: 

— Na, kaip tu manai, pone? 

Bet Alis Šaras tylėjo. 

— O mano pone, o mano širdies išrinktasai, kodėl gi tu ne- 
perki manęs? — paklausė mergina. — Pirk, aš atnešiu tau laimę. 

Alis Šaras pažvelgė į merginą ir paklausė: 

— Argi galima pirkti per prievartą? Tu brangiai kainuoji, už 
tave prašo tūkstančio dinarų. 

— O pone, pirk mane už devynis šimtus. 

— Ne, — atsakė Alis Šaras. 

— Už aštuonis šimtus. 

—- Ne; 

Ir ji tol mušė kainą, kol nuleido iki šimto dinarų. Tada jis 
tarė: 

— Neturiu viso šimto. 

Mergina nusijuokė ir paklausė: 

— O kiek tau trūksta iki šimto? 

— Aš neturiu ne tik šimto, nė kiek neturiu! Prisiekiu Alachu, 
neturiu nei balto, nei raudono dirhemo ar dinaro. Pasiieškok 
kito pirkėjo! 

Ir kai mergina suprato, kad jis plikas kaip tilvikas, tarė jam: 

— Paimk mane už rankos, tarytum norėtum apžiūrėti skers- 
gatvyje. 

Alis Šaras taip ir padarė, tada mergina išsitraukė iš užančio 
kapšelį su tūkstančiu dinarų ir tarė: 

— Sumokėk už mane devynis šimtus, o šimtą pasilik — jų mu- 
dviem dar prireiks. 

Šitaip Alis Šaras nusipirko merginą ir parsivedė namo, o ten 
ji pamatė, kad tie namai — lyg tyrai, nėra nei baldų, nei kilimų, 
nei indų. Ji davė jam dar tūkstantį dinarų, liepė nueiti į turgų 
ir už tris šimtus nupirkti kilimų, indų, valgių ir gėrimų... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvyliktoji naktis 


Kai atėjo trys šimtai dvyliktoji naktis, Šachrazada tęsė: 

Pasakojama, o laimingasai karaliau, kad mergina liepė Aliui 
Šarui nupirkti valgių ir gėrimų, o paskui, kai šitai buvo padaryta, 
ji pasiuntė jį nupirkti užuolaidos dydžio atraižą, aukso ir sidabro 
siūlų ir septynių atspalvių siuvinėjimo siūlų. Kai Alis Šaras par- 
nešė viską, ko buvo prašyta, mergina patiesė kilimus, uždegė 
žvakes, paruošė valgyti ir gerti, o paskui jie nuėjo į patalą ir pa- 
tenkino savo geismą. Jie visą naktį praleido apsikabinę, ir buvo 
tokie, Kaip pasakė poetas: 


Eik pas mylimą - tegu sau pavyduoliai bars ir keiks! 
Juk aistringosios jaunystės bavyduoliai neįvei ks. 


Šviesiame sapne regėjau, kad guli su manimi, 
Kad raudonos vėsios lūbos mane girdo medumi. 


Visa tai, ką aš regėjau, išsipildys iš tiesų, 
Nes nebijo jaunos širdys bavyduolių šnibždesių. 


Ir gražiausia, ką Alachas davė mums galų gale, 
Tai tie mylintys, kur dviese guli šilko palale. 


Skraistė santarvės juos gaubia, susiglaudusius gražiai, 
Ir pagalvę jiems atstoja jų pečiai ir jų riešai. 


Kai su meile susijungia mūsų širdys amžinai, 
Šaltą geležį įkaitint jos galėtų, kaip žinai. 


O tie, barantys už meilę mylimuosius, argi jie 
Nusiplaus nuo rankų purvą, kai vien purvas širdyje? 

Kai tave pasauly myli nors viena karšta širdis, 
Būk su ja — ir niekas žemėj laimės tos nebražudys! 


Ir jų širdyse apsigyveno meilė vienas kitam. O rytą mergina 
paėmė užuolaidą ir išsiuvinėjo ją spalvotais šilko siūlais, papuošė 
aukso siūlais ir apsiuvo kaspinu su paukščių atvaizdais, o pakraš- 
čiuose buvo išsiuvinėti Žvėrių atvaizdai, ir pasaulyje neliko nė 
vieno gyvūno, kuris nebūtų atvaizduotas ant tos užuolaidos. Ji 
dirbo aštuonias dienas, o kai užuolaida buvo baigta, padavė ją 
savo ponui ir tarė: 

— Eik į turgų ir parduok ją pirkliui už penkiasdešimt dinarų, 
tik saugokis parduoti kokiam nors prašalaičiui — tai gali tapti 
mūsų išsiskyrimo priežastimi. Turime priešų, kurie nepamiršta 
musų. 

Ir Alis Šaras nuėjo į turgų ir pardavė užuolaidą pirkliui už 
penkiasdešimt dinarų, grįždamas namo nupirko šilko, siūlų ir val- 
gių, o likusius pinigus atidavė merginai. 

Ir kas aštuntą dieną mergina paduodavo jam išsiuvinėtą užuo- 
laidą, o Alis Šaras už ją gaudavo penkiasdešimt dinarų“ — taip 
jie pragyveno ištisus metus. O po metų Alis Šaras nuėjo į pre- 
kyvietę ir, kaip paprastai, atidavė užuolaidą tarpininkui, o tas 
susitiko krikščionį, kuris pasiūlė jam penkiasdešimt dinarų, bet 
tarpininkas atsisakė, tada krikščionis vis kėlė kainą, kol pasiekė 
šimtą dinarų, ir dar dešimt pažadėjo tarpininkui, o tas nuėjo pas 
Alį Šarą ir ėmė visaip įkalbinėti parduoti tą užuolaidą krikš- 
čioniui. Tam pritarė ir pirkliai, tad jis nusileido, nors širdyje 
nebuvo ramu. Kai pačmęs pinigus ėjo namo, Alis Šaras pamatė, 
kad krikščionis seka jam iš paskos. 

— O krikščioni, ko tu eini man iš paskos? — paklausė Alis 
Šaras. 

— Aš turiu reikalą šitos gatvės gale, o pone! — atsakė tas. 

Nespėjo Alis Šaras dar prieiti savo namų, ir pavijo jį tas krikš- 
čionis. 

— O prakeiktasai, ko tu seki man iš paskos?! — sušuko Alis 
Šaras. 

— Duok man nors gurkšnelį vandens, o pone, aš mirštu iš 
troškulio, o didysis Alachas tau atlygins. 

Alis Šaras pagalvojo: “Tai apsaugotas? žmogus, ir jis atėjo 
pas mane vandens, negaliu jo išvaryti..." 
Tuo tarpu išaušo rytas, ir Šachrazada nutraukė pasakojimą. 


Trys šimtai tryliktoji naktis 


Kai atėjo trys šimtai tryliktoji naktis, Šachrazada tęsė: 

Pasakojama, o laimingasai karaliau, kad Alis Šaras pamanė: 
“Tai apsaugotas žmogus, ir jis atėjo pas mane vandens, negaliu 
jo išvaryti!" Jis įėjo į namus ir paėmė ąsotį vandens, o Zumurudė 
paklausė: 

— O mylimasai, ar pardavei užuolaidą? 

— Taip. 

— Pirkliui ar atsitiktiniam praeiviui? Mano širdis jaučia 
išsiskyrimą! 

— Pardaviau pirkliui, — atsakė Alis Šaras. 

— Pasakyk man teisybę, kad galėčiau ištaisyti padėtį, jei tu 
suklydai! Kam tu paėmei ąsotį su vandeniu? 

— Duosiu tarpininkui atsigerti. 

— Nėra jėgos ir galybės, didesnės už visagalį Alachą! — 
sušuko Zumurudė ir pasakė tokias eiles: 


Palauk, neskubėki palikt meilę jauną! 
Dažnai ir karščiausios glamonės apgauna. 


Palauk! Juk likimas nuo amžių beširdis: 
Kai baigias draugystė, visad reikia skirtis. 


Kai Alis išėjo su vandeniu, pamatė, kad krikščionis žengia 
į kiemą. 

— Kaip tu drįsti, šunie? — sušuko Alis Šaras. — Kaip drįsti 
eiti į mano namus be mano leidimo? 

— O pone, — atsakė tas, — koks skirtumas, kur stovėti — 
anoje ar šioje vartų pusėje? Aš pajudėsiu iš šitos vietos tik tada, 
kai eisiu namo, tau nėra ko bijoti! 


2 Apsaugotais žmonėmis, arba sutarties žmonėmis, 
musulmonai vadino kitatikius. 

Ir paėmė jis ąsotį, ir išgėrė visą vandenį, paskui tuščią grąžino 
Aliui Šarui, bet nė nesiruošė eiti. 

— Kodėl tu atsigėręs neini savo keliu? — paklausė Alis. 

— O pone, nebūk iš tų, kurie padaro gerą darbą, o paskui 
priekaištauja! Arba iš tų, apie kuriuos poetai taip pasakė: 


Nebėr jau tų, kurie, kai brie jų durų tyliai 
Stovėjai, dovanom brangiausiom apipylė. 


Prie durų jau kilų sustojai tu bo kelio, 
Ir nieks nesiūlo tau net ir vandens šlakelio. 


Aš atsigėriau, o dabar noriu, kad duotum man ko nors 
užvalgyti, nesvarbu ko, ką rasi namie, tas bus gerai — duonos 
kriaukšlys, džiūvėsis ar svogūnas. 

— Nešdinkis ir neieškok priekabių; namie nėra nieko val- 
gomo! 

— Jei tikrai nėra, tai imk šimtą dinarų ir parnešk ko nors 
iš turgaus — nors vieną paplotį, — paprašė krikščionis. 

“Šitas krikščionis — tikras beprotis! — pamanė Alis. — Aš 
paimsiu tuos šimtą dinarų ir atnešiu ko nors už du dirhemus, 
o paskui pasijuoksiu iš jo". 

— O pone, aš noriu tik numalšinti alkį, — tęsė krikščionis, 
— tegu sausu papločiu su svogūnu. Geriausias valgis tas, kuris 
numalšina alkį, o ne prabangūs patiekalai, kaip teisingai pasakė 
poctas: 


Nuo bado mus gina paplotis sudžiuvęs, 
Tai argi jį beikt apsiverstų liežuvis? 


Teisi ir mirtis — ji vienodai sutinka 
Kalifą galingą ir bėdžių vargingą. 


— Palauk manęs čia, kol nueisiu į turgų, — tarė Alis Šaras 
ir užrakino kambarius, pakabinęs didelę spyną. 

Turguje jis nupirko kepinto sūrio, baltojo medaus, bananų 
ir duonos. Pamatęs tiek valgio, krikščionis sušuko: 

— Kiek daug nupirkai! Čia užteks dešimčiai žmonių, o aš 
vienas! Gal tu valgysi su manim? 

— Valgyk vienas, aš nesu alkanas, — atsakė Alis. 

— Išminčiai pasakė: “Kas nevalgo su savo svečiu, tas yra 
paleistuvavimo vaisius". 

Alis Šaras buvo priverstas užvalgyti kartu su juo, o paskui... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturioliktoji naktis 


Kai atėjo trys šimtai keturioliktoji naktis, Šachrazada tęsė: 

Pasakojama, o laimingasai karaliau, kad Alis Šaras sėdo ir 
užvalgė su krikščioniu, o paskui tas paėmė bananą, nulupo jį, 
perlaužė pusiau ir į vieną pusę įkišo gabalėlį bandžo, sumaišyto 
su opiumu, kurio drachma išverstų ir dramblį iš kojų, padažė 
tą pusę į medų ir ištiesė ją Aliui sakydamas: 

— O valdove, užkeikiu tave tavo tikėjimu, suvalgyk šitai! 

Aliui Šarui pasidarė gėda, kad per jį krikščionis turės sulau- 
žyti savo priesaiką, tad paėmė tą pusę ir suvalgė. Vos tik bananas 
nuslinko į skrandį, jis griuvo lyg pakirstas ir giliai užmigo. Tada 
krikščionis pašoko ant kojų, nukabino raktus nuo jo diržo ir nu- 
skubėjo pas savo brolį. O jo brolis buvo tas sukriošęs senis, kuris 
norėjo pirkti Zumurudę už tūkstantį dinarų ir kurį ji išjuokė 
cilėmis. Tas senis buvo tikras netikėlis, jis tik vaizdavo musul- 
moną ir todėl pasivadino Rašid ad Dinu““, ir jis papasakojo viską 
savo broliui Barsumui, krikščioniui, kuris pažadėjo pagrobti mer- 
giną, nesumokėjęs už ją nei dinaro, nei dirhemo, nes buvo 
burtininkas, apgavikas ir paleistuvis. Ir Barsumas tol rezgė klastas, 
kol pagaliau pasiekė savo tikslą, ir su namų raktais nuskubėjo 
pas brolį. 

Viską papasakojęs, Barsumas sėdo ant mulo, pasišaukė tarnus, 
paėmė kapšą su tūkstančiu dinarų, kad galėtų esant reikalui pa- 
pirkti valį, ir nujojo į Alio Šaro namus. 

Barsumas atrakino kambarius, jo žmonės puolė Zumurudę 
ir išsivedė jėga, prigrasinę mirtimi, jei tik ji suriksianti, o iš namų 
nieko nepaėmė, paliko viską kaip buvę. Barsumas numetė raktus 
prie gulinčio Ali Šaro ir išėjo. Senis krikščionis nusivedė merginą 


3 Rašid ad Dinas — pažodžiui: einantis tiesiu keliu į 
tikėjimą (islamą). 

į savo rūmus, apgyvendino ją su savo vergėmis ir sugulovėmis 
ir tarė: 

— O paleistuve, aš esu tas senis, kurio tu nepanorai ir išjuokei 
eilėmis, o štai dabar tu priklausai man, ir nesumokėjau už tave 
nei dinaro, nei dirhemo! 

— Nubaus tave Alachas, piktas seni, kad išskyrei mane su 
mano ponu! — atsakė Zumurudė, ir jos akys prisipildė ašarų. 

— O paleistuve, o meiluže, pamatysi, kokių kančių aš tau 
suteiksiu! — sušuko senis. — Prisiekiu mesiju ir mergele, jei tu 
nepaklausysi manęs ir neperimsi mano tikėjimo, aš kankinsiu tave 
kaip išmanydamas! 

— Prisiekiu Alachu, net jeigu tu sukaposi mano kūną į ga- 
balėlius, aš neišsižadėsiu islamo, ir galbūt Alachas netrukus atsiųs 
man pagalbą — jo rankose visų mūsų likimas, — atšovė mergina. 
— Išminčiai pasakė: “Geriau tegu kankinasi kūnas, bet ne tikė- 
jimas". 

Tada senis šūktelėjo tarnus ir verges ir paliepė parversti ją 
ant žemės, o paskui ėmė pliekti rimbu, ji šaukėsi pagalbos, bet 
niekas jai nepadėjo. Paskui ji nustojo šaukti ir tik kartojo: “Mūsų 
visų likimas Alacho rankose!“ O tada nutilo ir aimanos, ir kvė- 
pavimas. Kai įniršis atlėgo, senis tarė: 

— Nuvilkite ją už kojų į virtuvę, numeskite ten ir neduokite 
valgyti! 

Rytą tas prakeiktasis liepė vėl ją atvesti ir vėl pliekė, o paskui 
numetė virtuvėje. Ji sušuko: 

— Nėra kito dievo, išskyrus Alachą, o Mahometas — Alacho 
pranašas! 

Ir ji ėmė šauktis Mahometo pagalbos... 

Tuo tarpu išaušo rytas, ir Šachrazada nutraukė pasakojimą. 


Tys šimtai penkioliktoji naktis 


Kai atėjo trys šimtai penkioliktoji naktis, Šachrazada tęsė: 

Pasakojama, o laimingasai karaliau, kad Zumurudė ėmė 
šauktis Mahometo, Alacho pranašo, pagalbos — štai kaip buvo 
su ja. 

O Alis Šaras pratysojo iki kitos dienos, kol bandžas išgaravo 
jam iš galvos, paskui atsimerkė ir pirmiausia pašaukė: “Zumu- 

rude!* Niekas jam neatsakė, ir jis nuėjo į kambarius, ir pamatė, 
kad ten tuščia, kad apsilankymų vieta toli?*, ir suprato, jog 
nelaimė atsitiko per tą krikščionį. Jis ėmė dejuoti, verkti, aima- 
nuoti ir skųstis, iš akių pasipylė ašaros, ir pasakė jis tokias eiles: 


Negailestinga, alšiauri tu man, lemtie manoji, 
Vaitoja siela nuskausta, nualinta pavojų. 


Pasigailėkit išdidžių, kuriuos aistra užpuolė, 
Pasigailėkit turčių tų, kurie dabar varguoliai, 


Ką veikti šauliui, jeigu jo tėvynėj priešai trankos 
Ir strėlę nori jis paleist, tačiau neklauso rankos? 


Ir kur pabėgti man jaunam nuo savojo likimo, 
Nuo savo negandų juodų, nuo pikto brakeikimo? 


Kad išsiskirt su ja reikės, ne vienas buvo sakęs, 
Bet tik bo nuosprendžio lemties ablemo mano akys. 


O paskui, sunkiai atsidusęs, pasakė dar tokias eiles: 


Paliko ji palapines gimtajame krašte 
Ir nuolat dairosi atgal, savyjų pamiršta. 


Gimtųjų vietų ilgis ji ir palapinių tų, 
Kurių nė ženklo nebėra, nė pelenų baltų. 


Ir stovi vieniša jinai, ir kužda jai šiaurys: 
“Nelauki savo mylimo, jis niekad nebegrįs. 


Jisai kaib žaibas — vienąsyk badangėj sužydės 
Ir vėl branyks, ir niekada jau tau nebespindės". 


Alis Šaras ėmė apgailestauti, bet tai niekuo nebegalėjo jam 
padėti, ir pakilo raudoti, ir persiplėšė drabužius, ir paėmė į 
rankas akmenį, ir patraukė aplink miestą, mušdamasis akmeniu 


* Frazė, dažnai vartojama kalbant apie patalpą, kurią 
netikėtai paliko mylimasis ar mylimoji. 

per krūtinę ir šaukdamas: “O Zumurude!" Berniūkščiai bėgo jam 
iš paskos ir rėkavo: “ Apsėstasis! Apsėstasis!" Visi, kurie pažinojo 
ji, verkė drauge ir klausinėjo vienas kitą, kas gi atsitiko. Tą naktį 
Alis Šaras miegojo kažkokiame skersgatvyje, kitą dieną vėl klai- 
džiojo po miestą su akmenimis rankose, o vakare parėjo namo 
ir susitiko kaimynę — seną geraširdę moterį. Ji paklausė: 

— O vaike mano, kada gi tau galvoj pasimaišė? 

Alis Šaras atsakė jai tokiomis eilėmis: 


Pasakė man: “Dėl meilės tu kraustaisi iš proto“. 
Tariau: “Tiktai bepročiams būtis saldi atrodo. 


Nelieskite bepročio, grąžinkite tą veidą, 
Kuris iš proto veda ir kliedesį vėl sklaido". 


Ir kaimynė suprato, kad jį paliko mylimoji, ir tarė: 

— Nėra jėgos ir galybės, didesnės už visagalį Alachą! Papa- 
sakok, vaike, man visą savo istoriją, galbūt Alachas suteiks man 
jėgos padėti tau! 

Ir Alis Šaras papasakojo, kas jam atsitiko su krikščioniu Bar- 
sumu, burtininko, pasivadinusio Rašid ad Dinu, broliu, o senutė, 
viską išklausiusi, sušuko: 

— "Tada tau atleistina, vaike mano! 

Ir ji pravirko, o paskui pasakė tokias eiles: 


Kurie šiame gyvenime kentės, 
Tų pragaro kančia nepalytės. 


Jie mirs, baslėbę meilę širdyje, 
Tyri išlikę, rojum džiaugsis jie. 


Dabar eik ir nupirk pintinę — tokią, kokią nešiojasi juvelyrai. 
Ir nupirk apyrankių, žiedų ir papuošalų, tinkamų gražiai moteriai, 
tik nepagailėk pinigų. O aš eisiu su ta pintine per visus namus, 
neva pardavinėdama, kol užtiksiu jos pėdsakus, jei tik panorės 
Alachas. 

Alis Šaras nudžiugo, padėkojo senutei už pagalbą ir pabu- 
čiavo ranką, o paskui nubėgo ir nupirko viską, ką ji buvo liepusi. 
Tada senutė apsivilko sulopytą drabužį, apsigobė medaus spalvos 

skarele, užsikėlė tą pintinę ant galvos ir ėjo iš gatvės į gatvę, 
iš namo į namą, ir priėjo ji Rašid ad Dino rūmus. Senutė išgirdo 
aimanas, sklindančias iš vidaus, ir pasibeldė į vartus... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešioliktoji naktis 


Kai atėjo trys šimtai šešioliktoji naktis, Šachrazada tęsė: 

Pasakojama, o laimingasai karaliau, kad senutė, išgirdusi 
aimanas, sklindančias iš namo, pasibeldė į vartus, ir jai atidarė 
vergė. Senutė tarė: 

— Turiu parduoti šį bei tą gražaus. Ar šiuose namuose yra 
žmonių, kurie galėtų tai pirkti? 

Vergė įleido senutę vidun, pasodino ją, ir netrukus susirinko 
merginos, ir kiekviena ką nors išsirinko. Senutė ėmė meiliai jas 
kalbinti, truputį nuleido kainą, vis dairydamasi, kurgi toji, kuri 
aimanavo. Ir pamatė ji gulinčią Žumurudę, surištą virvėmis. Pa- 
žinusi ją, senutė pravirko ir paklausė: 

— O vaikeliai mano, kodėl su šia mergina taip pasielgėte? 

Vergės papasakojo jai visą istoriją ir pridūrė: 

— Tai ne mūsų kaltė, taip įsakė mūsų ponas, o dabar jis išvy- 
kęs. 

— Turiu į jus prašymą, — tarė tada senutė, — ir štai kokį: 
atriškite tai vargšelei virves, kol pono nėra namie, o paskui vėl 
ją surišite, už tai atlygins jums Alachas! 

Vergės pakluso senutės prašymui: atrišo Žumurudę, pagirdė 
ir pamaitino, o tada priėjo senė ir pasakė, kad atėjusi nuo Alio 
Šaro, ir susitarė, kad toji ryt vakare būtų pasiruošusi ir klausytų 
kiekvieno šnaresio, o kai jos ponas sušvilps, sušvilptų ir ji, taip 
duotų ženklą, ir nusilcistų pro langą virve, o ten jos lauks Alis 
Šaras. 

Zumurudė padėkojo senutei, ši nuskubėjo pas Alį Šarą ir 
apsakė, kad tokioje ir tokioje gatvėje yra to prakeiktojo rūmai, 
atrodo jie taip ir taip, ir vidurnaktį reikia ten nueiti ir sušvilpti, 
o Zumurudė tada nusileis pro langą. Alis Šaras net pravirko iš 
džiaugsmo ir pasakė tokias eiles: 


Kas man piklžodžiautojų kalbos nešvankios, 
Kai siela paliegus ir kūnas sumenkęs? 

Ir ašaros tartum karoliai koralo — 
Čia tvenkiasi sunkiai, čia plūsta be galo. 


O tu, kurs manųjų kančių nesuprasi, 
Paliauk klausinėti, duok atvangą dvasiai. 


Žinoki, grakšti ir švelni tamsiaplaukė 
Tarytum medus avily mane traukia. 


Ir akys neminga, ir siela nerimsta, 
Ir vėl iš vilčių nieko doro negimsta. 


Aš įkaitas, jausmo nelaisvėn bapuolęs, 
Išjuoks mane priešas, bpasmerks bavyduolis. 


Ir niekas manęs nebegali paguosti, 
Tik tu dar bandai mano ašaras šluostyt. 


Sulaukęs nakties, Alis Šaras nuskubėjo į tą gatvę, prie tų 
rūmų, kur jam sakė senutė, atpažino juos ir, laukdamas sutarto 
laiko, atsisėdo ant suolelio po langu. Ir jį nulenkė miegas, mat 
iš sielvarto jis buvo nemiegojęs daugel naktų, vaikščiojo kaip 
girtas. Ir kol jis miegojo... 

Tuo tarpu išaušo rytas, ir Šachrazada nutraukė pasakojimą. 


Trys šimtai septynioliktoji naktis 


Kai atėjo trys šimtai septynioliktoji naktis, Šachrazada tęsė: 

Pasakojama, o laimingasai karaliau, kad Alis Šaras užmigo, 
o vienas vagis slankiojo po miestą ieškodamas, ką čia nugvelbus, 
ir likimas jį atvedė prie to krikščionio rūmų. Jis apėjo rūmus, 
bet nerado vietos, pro kur galėtų įsibrauti vidun, o čia pamatė 
miegantį All Šarą, tai nutraukė jam nuo galvos turbaną ir 
užsimovė sau. Ir kaip tik tada Zumurudė pažvelgė pro langą, 
pamatė vagį, stovintį šešėlyje, ir palaikė jį savo ponu, ir švilptelėjo 
jam, o tas sušvilpė jai, ir ji nusileido pas jį virve — su pilnu maišu 
aukso. Pamatęs merginą, vagis nustebo ir pamanė: “Čia bus 
nepaprastas dalykas, ir aš nežinau jo priežasties!“ 

O paskui jis užsivertė ant nugaros merginą su aukso maišu 

ir pradingo tamsoje. Mergina jam tarė: 

— Senutė sakė, kad tu nusilpai, netekęs manęs, o tu, žiūriu, 
stipresnis už arklį. 

Vagis nieko neatsakė, tada ji apčiupinėjo jo veidą ir paaiškėjo, 
kad jo barzda lyg pinties vanta, o jis pats — lyg šernas, prarijęs 
plunksnas, kurių galai dar kyšo iš burnos. Mergina išsigando ir 
sušuko: 

— Kas tu toks? 

— O paleistuve, — atsakė vagis, — aš esu mitruolis kurdas 
Dževanas iš Achmedo ad Danafo“ gaujos, mūsų yra keturias- 
dešimt mitruolių, ir visi mes šiąnakt per naktį maigysim tave. 

Ir Zumurudė pravirko, ir ėmė mušti sau per veidą, ir suprato, 
jog likimas nugalėjo ją ir nėra tokios gudrybės, kad galėtų 
išsigelbėti, belieka tik pasikliauti Alacliu. 

O Dževanas štai kaip atsidūrė toje vietoje. Prieš tai jis tarė 
Achmedui ad Danafui: 

— O mitruoli, aš jau anksčiau esu buvęs šitame mieste ir 
žinau vieną olą už miesto, kur laisvai sutilpsime visi keturias- 
dešimt. Aš eisiu ten pirmas ir nuvesiu į tą olą savo motiną, o 
paskui mieste pavogsiu ką nors, kad turėčiau kuo jus pavaišinti, 
kai ateisite. 

Ad Danafas leido, ir Dževanas nuvedė į olą savo motiną, 
o išėjęs iš jos pamatė miegantį kareivį, prie kurio stovėjo pririštas 
arklys. Mitruolis nudobė kareivį, paėmė jo rūbus, ginklus ir arklį 
ir paslėpė oloje, o paskui nuėjo į miestą ir atklydo prie krikš- 
čionio rūmų, ir atsitiko tai, kas atsitiko. Ir Dževanas, atnešęs 
merginą su auksu į olą, tarė savo motinai: 

— Saugok ją, aš grįšiu rytoj rytą! 

Ir jis išėjo... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuonioliktoji naktis 


Kai atėjo trys šimtai aštuonioliktoji naktis, Šachrazada tęsė: 
Pasakojama, o laimingasai karaliau, kad Dževanas liepė 


* Achmedas ad Danafas — populiarus arabų pa- 
sakojamojoje literatūroje sukčius ir vagis, greičiausiai 
istorinė asmenybė. 

motinai saugoti merginą, o pats nuėjo į miestą. Zumurudė tarė 
pati sau: “Kas mano per aplaidumas? Kodėl gi nepabandžius 
išsigelbėti gudrumu? Negi lauksiu, kol ateis tie keturiasdešimt 
vyrų ir ims gultis ant manęs vienas po kito, kol aš tapsiu panaši 
į nuskendusį jūroje laivą?" 

Ir ji pasisuko į senę, kurdo Dževano motiną, ir tarė: 

— O tetule, gal išeikime iš tos olos, aš saulėkaitoje paieškosiu 
tau galvą. 

— Gerai sugalvojai, dukra, — atsakė senė, — aš kada jau be- 
buvus pirty, mat šitie šernai laksto iš vienos vietos į kitą ir mane 
kartu vedžiojasi. 

Ir Zumurudė išėjo su ja, ėmė ieškoti jai galvą ir gaudyti 
utėles, kol senė iš malonumo apspango ir užsnūdo. Tada Zumu- 
rudė greit persirengė to kareivio, kurį buvo užmušęs kurdas 
Dževanas, rūbais, apsijuosė jo kardu, sėdo ant žirgo, užsimetė 
maišą aukso ir nujojo, tarusi sau: “O globėjau, gelbėk mane var- 
dan pranašo Mahometo — telaimina jį Alachas!" Ir dar ji 
pagalvojo: “Jei nujosiu į miestą, mane gali pamatyti kas nors iš 
užmuštojo kareivio giminių, o tada man bus riesta!" Ir Zumurudė 
pasuko į bevandenę dykumą ir jojo, misdama žolelėmis ir ger- 
dama pasitaikančių šaltinių vandenį, o dešimtą kelionės dieną 
pamatė ji miestą, puikų ir saugų, pilną visokio gero, mat nuo 
jo buvo nusisukusi žiema su savo šalčiais, jam visą laiką šypsojosi 
pavasaris, žydėjo gėlės, čiurleno upeliai, čiulbėjo paukščiai. Kai 
Žumurudė prijojo prie miesto vartų, pamatė susirinkusius miesto 
gyventojus — karius, emyrus ir didikus. Ji nustebo ir nesuprato, 
kas čia dedasi. Ir staiga kariai vienas per kitą metėsi prie jos, 
nušoko nuo žirgų, nusilenkė ir sušuko: 

— Teneša Alachas tau pergales, o mūsų valdove sultone! 

Prieš ją išsirikiavo pareigūnai pagal rangą, sustojo žmonės, 
ir visi šaukė: “Teneša Alachas tau pergales! Tenceša tavo atėjimas 
musulmonams malones, o pasaulio sultone! Tesustiprina tave 
Alachas, o laiko valdove, o vieninteli per visus amžius!“ 

Zumurudė paklausė: 

— Kas čia atsitiko, o žmonės? 

— Apdovanojo tave tas, kuris nesigaili dovanų, — atsakė dva- 
riškis, — ir padarė tave šio miesto sultonu ir valdovu visų, kurie 
čia gyvena. Žinok, kad čia gyvuoja toks paprotys: kai numiršta 

karalius, nepalikęs po savęs sūnaus, jo kariuomenė išeina pro 
vartus ir laukia tris dienas ant šito kelio. Pirmąjį, kuris ateina 
keliu, jie išrenka sultonu. Garbė Alachui, kuris atvedė pas mus 
gražiaveidį žmogų iš turkų, — net jei būtų atėjęs ir kur kas men- 
kesnis žmogus, vis tiek būtų tapęs sultonu. 

O Zumurudė buvo pastabaus žvilgsnio ir guvaus proto, todėl 
tarė: 

— Nemanykite, kad aš esu paprasto turko sūnus, ne, aš esu 
didžiūno vaikas, tik supykau ant giminių ir išėjau iš namų. 
Pažvelkite į šitą maišą, pilną aukso, kurį atsivežiau, kad elgetoms 
ir neturtėliams galėčiau dalyti išmaldą. 

Ir visi nepaprastai apsidžiaugė, išgirdę tokius žodžius, ir Zu- 
murudė nudžiugusi tarė sau: “Dabar, kai aš tiek pasiekiau..." 

Tuo tarpu išaušo rytas, ir Šachrazada nutraukė pasakojimą. 


Trys šimtai devynioliktoji naktis 


Kai atėjo trys šimtai devynioliktoji naktis, Šachrazada tęsė: 

Pasakojama, o laimingasai karaliau, kad Zumurudė tarė sau: 
“Dabar, kai aš jau tiek pasiekiau, galbūt Alachas suves čia mane 
su mano ponu. Juk tik jis gali padaryti tą, ką nori!" 

Ir ji įjojo pro vartus, o visi ėjo pirma jos ir nuvedė ją į 
rūmus. Emyrai ir didikai pasodino merginą į sostą ir pabučiavo 
žemę prie jos kojų. Tada Zumurudė liepė atverti iždą ir apdo- 
vanojo visus karius, o tie palinkėjo jai valdyti per amžius, pakluso 
jai vergai ir visi šalies žmonės. Ir kurį laiką ji valdė, drausdama 
ir leisdama, ir žmonės ėmė ją gerbti už kilnumą ir dorumą. Ji 
sumažino mokesčius, išleido visus iš kalėjimo ir panaikino ne- 
teisybes, todėl pamilo ją visi žmonės. Tik kiekvieną kartą, kai 
ji prisimindavo savo poną, pravirkdavo ir maldaudavo Alachą, 
kad suvestų juodu. Vieną naktį ji prisiminė dienas, praleistas su 
Aliu Šaru, ir ėmė raudoti, ir pasakė tokias eiles: 


Aš myliu taip pat, nors prabėgo tiek laiko, 
Nors žvilgsnis manasis nuo skausmo paklaiko. 


Kai raudu, tai raudu iš meilės kas dieną, 
Nes meilė paliko čionai mane vieną. 

Paskui ji nusišluostė ašaras, pakilo į rūmus ir nuėjo į haremą, 
paskyrė vergėms ir sugulovėms kambarius, algą ir išlaikymą ir 
pasakė, kad ji bus viena ir saugos savo dorą. Ir ji ėmė pasnin- 
kauti ir melstis, o emyrai sakė: “Štai kur dievobaimingas 
sultonas!" Zumurudė atsisakė visų tarnų, pasiliko tik du mažus 
eunuchus. Taip ji karaliavo ištisus metus, bet apie savo poną 
negavo jokios žinios, neužtiko jokio pėdsako — ir sunerimo dėl 
to. Tada ji pasikvietė vizirius ir didikus ir liepė jiems, atvedus 
matininkus ir statybininkus, padaryti farsacho““ ilgio ir farsacho 
pločio varžybų aikštę, ir tie labai greitai įvykdė jos paliepimą, 
pasistengė padaryti lygiai taip, kaip ji norėjo. Kai aikštė buvo 
įrengta, ji liepė pastatyti ten. didelę palapinę, kur ketino sėdėti 
pati, ir padėti suolus emyrams, o visą aikštę nustatyti stalais su 
puikiausiais valgiais. Tada ji liepė didžiūnams sėsti ir valgyti, o 
paskui emyrams taip pasakė: 

— Kai pasirodys jaunaties pjautuvas, noriu, kad jūs visuomet 
ateitumėt prie šito stalo, ir tebus paskelbta mieste, kad tą dieną 
niekas nedrįstų atidaryti savo krautuvės — visi privalo ateiti ir 
valgyti prie karališkojo stalo, o kas nepaklausys, tas bus pakartas 
ant savo namų vartų. 

Kai patekėjo jaunatis, buvo padaryta taip, kaip norėjo Zumu- 
rudė. Minios žmonių plaukė į įrengtą aikštę, sėdo prie stalų ir 
valgė iki soties, o Zumurudė sėdėjo ir žiūrėjo, ir kiekvienas sės- 
damas prie stalo galvojo: “Karalius žiūri tik į mane, į nieką 
daugiau!" Jie valgė, o emyrai vis kartojo: “Valgykit ir nesigėdykit! 
Karalius šitai mėgsta!" Ir sotūs žmonės išsivaikščiojo, laimindami 
karalių ir sakydami vienas kitam: “Dar nebuvo sultono, geresnio 
vargšui žmogui nei šis!" Vakare Zumurudė grįžo į rūmus... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimtoji naktis 


Kai atėjo trys šimtai dvidešimtoji naktis, Šachrazada tęsė: 

Pasakojama, o laimingasai karaliau, kad Zumurudė grįžo į 
rūmus galvodama: “Jei panorės Alachas, tokiu būdu sužinosiu 
ką nors apie Alį Šarą!" 


* Farsachas — atstumas, Arabijoje lygus maždaug 
5,5 km. 

Ateinantį mėnesį ji padarė tą pat: atsisėdo stalo gale ir liepė 
visiems sėsti ir valgyti. Ir būrys alkanų keitė būrį sočiųjų, tik 
staiga Žumurudė pastebėjo krikščionį Barsumą, nupirkusį iš jos 
pono užuolaidą. Ir ji pamanė: “Štai ir prasideda Alacho pagalba, 
šitaip aš pasieksiu geidžiamą tikslą!“ O Barsumas su kitais žmo- 
nėmis atsisėdo prie stalo ir pamatė dubenį saldžių ryžių, 
pabarstytų cukrumi, tik jis stovėjo kiek tolėliau nuo jo, tad Bar- 
sumas prisitraukė dubenį prie pat. Vienas žmogus, sėdintis šalia 
jo, tarė: 

— Kodėl nevalgai to, kas padėta šalia? Argi tau ne gėda? 

— Aš valgysiu tik šituos saldžius ryžius, — atšovė Barsumas. 

— Tegu valgo, — įsiterpė vienas hašišo mėgėjas, — ir aš pri- 
sidėsiu prie jo! 

— O tu, bjauriausias iš visų hašišo mėgėjų! — sušuko tas 
žmogus. — Tai ne jūsų maistas, tokius ryžius tik emyrams valgyt! 
Palik dubenį, tegu iš jo kabina tie, kuriems tai pritinka! 

Tačiau Barsumas neklausė jo, pasėmė saują ryžių iš dubens, 
suvalgė ir norėjo pasisemti dar vieną, o karalienė žiūrėjo žiūrėjo 
i jį, paskui šūktelėjo kareiviams: 

— Atveskite man tą, prieš kurį stovi dubuo su saldžiais ryžiais, 
ir neleiskite jam suvalgyti to, ką turi saujoje — išmuškite ryžius 
jam iš rankos. 

Keturi kareiviai prišoko prie Barsumo, išmušė jam iš saujos 
ryžius ir nutempė pas Zumurudę. Žmonės nustojo valgę. 

— Prisiekiu Alachu, jis yra nusikaltėlis, nes nevalgė to, kas 
jam pridera, — tarė vienas. 

— Aš pasitenkinsiu ta koše, kuri stovi prieš mane, — atsiliepė 
kitas. 

O hašišo mėgėjas sušuko: 

— Garbė Alachui, kuris neleido man paragauti tų saldžių ry- 
žių! Aš laukiau, kad pirmas paragautų tas žmogus ir pasakytų, 
ar skanu, bet jį ištiko tai, ką jūs matėte! 

Ir visi sužiuro, kas dabar bus tam žmogui. Kai Barsumą at- 
vedė prie sultono, Žumurudė paklausė: 

— Vargas tau tarp mėlynakių! Kuo tu vardu ir ko atėjai į 
mūsų kraštą? 

O tas prakeiktasis pakeitė savo vardą (dabar jis dėvėjo baltą 

turbaną)*? ir tarė: 

— O karaliau, aš vardu Alis, esu audėjas ir atėjau į šitą kraštą 
prekiauti. 

— Paduokite man lentelę su smėliu ir varinį kalamą! — pa- 
reikalavo Zumurudė. 

Kai viskas buvo atnešta, ji ėmė burti su tuo kalamu ir nu- 
braižė ant lentelės atvaizdą, panašų į beždžionės, o paskui pakėlė 
galvą, ilgokai žiūrėjo į Barsumą ir pagaliau tarė: 

— O šunie, kaip tu drįsti meluoti karaliams? Argi tu ne krikš- 
čionis, argi tu ne Barsumas vardu? Tu čia kažko ieškai! Tad 
sakyk tiesą, antraip nukirsiu galvą! 

Krikščionis ėmė kažką lementi, o emyrai ir visi kiti tarė: 
“Šitas sultonas moka burti! Šlovė tam, kuris suteikė jam šitą su- 
gebėjimą!“ O Zumurudė kad suriks: 

— Pasakyk teisybę, antraip nužudysiu tave! 

— Atleisk man, o laiko valdove! — sušuko Barsumas. — Tu 
teisingai išbūrei, aš — tolimasis““... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt pirmoji naktis 


Kai atėjo trys šimtai dvidešimt pirmoji naktis, Šachrazada tęsė: 

Pasakojama, o laimingasai karaliau, jog Barsumas prisipažino 
esąs krikščionis, ir visi, tai girdėję, nustebo, kad sultonas sugebėjo 
tai atspėti. Paskui Žumurudė liepė nudirti krikščioniui odą, iš- 
kimšti ją šiaudais ir pakabinti ant aikštės vartų, o už miesto iškasti 
duobę, sudeginti joje Barsumo mėsą ir kaulus, užberti purvu ir 
nešvarumais. Ir visa tai buvo padaryta. 

Pamatę, kas ištiko krikščionį, žmonės ėmė kuždėtis. 

— Taip jam ir reikia! Bus jam griebti tą dubenį! — tarė vienas. 


* Turbano spalva nurodo jo savininko priklausomybę 
vienai ar kitai religijai. Nurodymai nemusulmonams 
nešioti kitokius drabužius nei musulmonams buvo 
išleidžiami dažnai, bet greitai užmirštami. * Musulmo- 
nai, nenorėdami ištarti kai kurių žodžių ir frazių, iš 
prietaringos baimės vartoja metaforas ar apibūdinimus. 
Kad pasakotojui nereikėtų ištarti frazės “ Aš 
krikščionis", čia pavartotas neapibrėžtas, 
bespalvis žodis “tolimasis". 

— Aš daugiau niekada nevalgysiu tų saldžių ryžių! — pridūrė 
kitas. 

— Garbė Alachui, kuris išgelbėjo mane nuo to, kas ištiko tą 
netikėlį, ir nedavė suvalgyti tų ryžių! — sušuko hašišo mėgėjas. 

Ir visi žmonės išsiskirstė paskelbę, kad niekam negalima sėstis 
prie saldžiųjų ryžių dubens, ten, kur sėdėjo krikščionis. Kitą mė- 
nesį vėl viskas buvo kaip anksčiau — sustatyti stalai, išdėlioti 
valgiai, Zumurudė atsisėdo soste, apsupta emyrų ir didikų, žmo- 
nės iš miesto rinkosi į aikštę, vaikštinėjo aplink stalus, rodydami 
vienas kitam krikščionio vietą ir įspėdami visus, kad tas, kuris 
čia atsisės, bus pakartas. O paskui visi susėdo ir ėmė valgyti, 
tik staiga ZŽumurudė regi skubantį pro vartus žmogų, įdėmiai 
pažvelgė į jį ir pažino, kad tai kurdas Dževanas, — vagis, kuris 
užmušė kareivį. 

O štai kaip jis pateko čionai. Palikęs savo motiną, Dževanas 
nuėjo pas draugus ir tarė: 

— Vakar nustvėriau gerą grobį! Užmušiau kareivį ir paėmiau 
jo arklį, dar tą vakarą į mano rankas pateko maišas, pilnas aukso, 
ir moteris, verta daugiau nei tas auksas, ir viską aš sudėjau oloje, 
pas savo motiną. 

Jo draugai nudžiugo ir vakarop nuskubėjo į olą, o Dževanas 
vedė juos ir nuėjęs pamatė, kad ten tuščia, grobis dingęs, ir jo 
motina papasakojo, kaip čia viskas buvo. Kurdas iš piktumo ėmė 
kramtyti lūpas ir sušuko: 

— Prisiekiu Alachu, aš žūtbūt surasiu tą pasileidėlę ir paimsiu 
ją ten, kur sutiksiu, nors ji lindėtų riešuto kevale, ir išgiešiu ant 
jos savo pyktį! 

Ir jis išėjo ieškoti merginos, ir išvaikščiojo visas šalis, ir atėjo 
galų gale į miestą, kurį valdė Zumurudė, tačiau miestas buvo 
tuščias, ir jis paklausė kažkokias moteris, žvelgiančias pro langą, 
kur dingo žmonės, ir tos paaiškino, kad pirmąją mėnesio dieną 
sultonas vaišina viso miesto gyventojus, ir parodė, kur tas yra. 
Ir kurdas nuskubėjo į aikštę, ir vienintelė laisva vieta buvo prieš 
dubenį su saldžiais ryžiais. Jis atsisėdo ir ištiesė ranką į valgį, 
o žmonės staiga sušuko: 

— O mūsų broli, ką tu ruošiesi daryti? 

— Aš noriu valgyti iš šito dubens! 

— Jei iš jo paragausi, tave pakars, — tarė jam vienas žmogus. 

— Tylėk ir nedrįsk daugiau to sakyti! — suriko kurdas. 

Ir jis prisitraukė dubenį, o hašišo mėgėjas, sėdėjęs šalia, 
pabėgo nuo jo iš baimės, atsisėdo kitoj vietoj, murmėdamas sau: 
“Nenoriu nė žiūrėt į tą valgį" O Dževanas ištiesė ranką, panašią 
į varnos koją, pasėmė pilną saują ryžių, ir tada jo ranka tapo 
panaši į kupranugario kanopą... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt antroji 
naktis 


Kai atėjo trys šimtai dvidešimt antroji naktis, Šachrazada tęsė: 

Pasakojama, o laimingasai karaliau, kad Dževanas pakabino 
saują ryžių, sumaigė juos į apelsino didumo kamuolį ir įsimetė 
burnon. Tas kamuolys nuslinko gerkle dundėdamas lyg griaus- 
tinis. Ir tas, kuris sėdėjo šalia jo, sušuko: 

— Garbė Alachui, kad jis nepadarė manęs tavo valgymu — 
būtum prarijęs mane vienu kąsniu! 

— Tegu valgo, aš jau matau jį kadaruojantį kartuvėse! — tarė 
hašišo mėgėjas. 

Kai kurdas ištiesė ranką antrojo kąsnio, Žumurudė įsakė savo 
kariams: 

— Greičiau atveskite man tą žmogų ir neleiskite suvalgyti jam 
ryžių, kuriuos laiko saujoje! 

Kariai pribėgo prie kurdo, griebė jį ir nuvilko pas Zumurudę. 
Visi žmonės ėmė piktdžiugiškai šaipytis ir sakė: “Jis to nusipelnė, 
mes juk perspėjome, bet jis nepaklausė. Šitoji vieta lemia mirtį 
tam, kuris čia atsisėda, o šitie ryžiai atneša nelaimę tam, kuris 
juos valgo!" 

Zumurudė paklausė kurdo: 

— Kuo tu vardu, kokį amatą moki ir ko čia atėjai? 

— O sultone, — atsakė tas, — aš vardu Osmanas, esu sodinin- 
kas. O atėjau ieškodamas vieno prapuolusio daikto. 

Zumurudė pareikalavo smėlio ir kalamo, pabraižė ten kažką, 
paskui pakėlė galvą ir tarė: 

— Vargas tau, bjaurybe! Kaip tu drįsti meluoti karaliams? 
Šitas smėlis sako man, kad tavo vardas — kurdas Dževanas, tu 
esi vagis — pagrobi Žmonių turtą, užmuši juos, nors Alachas 


uždraudė užmušinėti kitaip, kaip tiktai dėl to, už ką priklauso...?? 
— O paskui ji kad suriks: — O šerne, pasakyk visą teisybę, 
antraip nukirsiu tau galvą! 

Kurdas net pagelto iš baimės ir pamanė, kad gal iš tikro tei- 
sybė jį išgelbės, tad prisipažino: 

— Esi teisus, o karaliau, dabar tu mane sugėdijai, ir aš labai 
apgailestauju, aš vėl klausysiu Alacho... 

— Negaliu palikt tokio kliuvinio ant musulmonų kelio, — at- 
sakė Zumurudė ir liepė savo žmonėms padaryti jam tą patį, ką 
Barsumui. 

Hašišo mėgėjas, pamatęs, kad kareiviai sučiupo kurdą, atsuko 
nugarą į dubenį su ryžiais ir pamanė: “Man nevalia pasisukti į 
jį veidu!" 

Naujo mėnesio pirmą dieną, kaip įprasta, į aikštę ėmė rinktis 
žmonės, susėdo prie stalų ir ėmė laukti ženklo, leidžiančio pradėti 
valgyti. Staiga pasirodė Zumurudė, apžvelgė visus susirinkusius 
ir pamatė, kad aikštėn pro vartus atskubėjo žmogus ir atsisėdo 
vienintelėj laisvoj vietoj — prie saldžių ryžių dubens, kur galėjo 
atsisėsti keturi žmonės. Žumurudė pažvelgė įdėmiau ir pažino, 
kad tai prakeiktasis krikščionis, pasivadinęs Rašid ad Dinu, ir 
pagalvojo: “Tebūnie palaimintas tas vagis, kuris priviliojo šitą 
begėdį!" O atsidūrė jis tame mieste nepaprastai: kai grįžo iš 
kelionės... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt trečioji naktis 


Kai atėjo trys šimtai dvidešimt trečioji naktis, Šachrazada tęsė: 

Pasakojama, o laimingasai karaliau, kad grįžusiam iš kelionės 
Rašid ad Dinui šeimynykščiai papasakojo, jog Zumurudė dingo, 
o su ja — ir maišas aukso. Jis persiplėšė drabužius iš to pykčio, 
ėmė mušti sau per veidą ir išsipešiojo barzdą. O paskui pasiuntė 
savo brolį Barsumą ieškoti jos, tačiau, ilgai negaudamas jokios 
žinios, pats iškeliavo ieškoti brolio ir Žumurudės ir atkako į šitą 
miestą, ir pataikė atkeliauti kaip tik mėnesio pirmą dieną, tad 


* Truputį pakeista citata iš Korano (XVII skyrius, 
35 eilutė). 

miestą rado tuščią, visas krautuves uždarytas, ir jis pasiteiravo 
moteris, sėdinčias prie lango, kaip čia yra. Tos viską ir apsakė 
— kad sultonas šiandien vaišina visą miestą ir kur reikia eiti. 
Rašid ad Dinas ir nuskubėjo ten, o nuėjęs rado visus jau sėdin- 
čius prie stalo, o laisva vieta buvo tik prie dubens su saldžiais 
ryžiais. Jis atsisėdo ir ištiesė ranką į valgį, tik staiga ZŽumurudė 
liepė kariams atvesti jai tą Žmogų. 

— Vargas tau, kuo tu vardu, kokį amatą moki ir ko atėjai 
į mūsų miestą? — paklausė Zumurudė, kai krikščionis atsistojo 
priešais ją. 

— O laiko valdove, aš vardu Rustumas, o amato nemoku jo- 
kio, nes esu vargšas dervišas, — atsakė tas. 

Zumurudė vėl pabūrė su smėliu ir kalamu ir sušuko: 

— O šunie, kaip drįsti meluoti karaliui? Tavo vardas — krikš- 
čionis Rašid ad Dinas, o užsiimi štai kuo — rezgi pinkles 
musulmonų vergėms ir grobi jas. Iš išvaizdos tu musulmonas, 
bet iš tikrųjų esi krikščionis. Sakyk teisybę, nes nukirsiu tau galvą! 

Krikščionis ėmė kažką lementi ir pagaliau tarė: 

— "Tu teisus, valdove! 

Ir Zumurudė įsakė paguldyti jį ant žemės ir plakti rimbu: 
po šimtą kirčių per kojas ir tūkstantį — per nugarą, o paskui 
nulupti jam odą ir iškimšti ją pakulomis, tada už miesto iškasti 
duobę, sudeginti jį ten ir užberti duobę purvu ir nešvarumais. 
Kai viskas buvo padaryta, ji leido žmonėms pavalgyti, ir tie pa- 
sisotinę išsivaikščiojo. 

Grįžusi į rūmus, Zumurudė tarė sau: “Garbė Alachui, kuris 
leido man atsikratyti savo priešų!“ Padėkojusi dangaus valdovui, 
ji pasakė tokias eiles: 


Valdydami žemes, tironai žiaurūs buvo, 
Tačiau žiauri valdžia jų nelauktai pražuvo. 


Tiktai teisių širdžių teisi lemtis neskriaudžia, 
O tironus žiaurius negailestingai baudžia. 


Nekeik lemties! Jinai nekeičia žodžio savo: 
Kiekvienas gauna tai, ką jis užsitarnavo. 


Tada ir prisiminė savo poną Alį Šarą ir ėmė gailiai verkti, 

o kai truputį aprimo, pamanė: “Galbūt Alachas atsiųs man ir 
mylimąjį!" Ir ėmė melstis... 
Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt ketvirtoji naktis 


Kai atėjo trys šimtai dvidešimt ketvirtoji naktis, Šachrazada 
tęsė: 

Pasakojama, o laimingasai karaliau, kad Zumurudė ėmė 
melstis ir pamanė: “Galbūt Alachas atsiųs man ir mylimąjį!" Ji 
šlovino Alachą, prašė jo atleidimo ir suvokė, kad po kiekvienos 
pradžios ateina pabaiga, ir pasakė tokias eiles: 


Likimo bijantis, bamirški dalią niūrią, 
Pasitikėk tuo, kas basaulį kūrė. 


Tai, kas Alacho duota, amžiams lieka, 
O visa kila greit pavirs į nieką. 


Paskui dar tokias: 


Suvyniok dienų klostes — teišsivynioja, 
Juodo rūpesčio naman tenežengia koja. 


Daug dalykų, dėl kurių skaudžiai širdį gėlė, 
Bet ateina juk bo jų laimės valandėlė. 


Ir dar tokias: 


Buk romus, kai bykčiu tave bando, 
Buk kantrus, kai nelaimė suranda. 


Mus gyvenimo naktys kankina, 
Betgi kartais ir džiaugsmą grąžina. 


Ir ji visą mėnesį dienomis teisė žmones, leido ir draudė, o 
naktimis raudojo dėl išsiskyrimo su savo ponu Aliu Šaru. Kai 
patekėjo jaunas mėnulis, ji vėl padengė stalus, žmonės susėdo, 
o vieta prie ryžių dubens liko tuščia. Zumurudė sėdėjo gale stalo, 
įdėmiai žiūrėdama į vartus, ir kalbėjo sau: “O tu, kursai grąžinai 


124 


324 nakts 


Jusufą Jakubui ir palengvinai Ajubo kančias“, susimylėk ir 
grąžink man mano poną Alį Šarą! Tu juk esi visagalis, o pasaulių 
valdove, o paklydusiųjų gelbėtojau, o išklausantis prašymus! 
Atsakyk man, o pasaulių valdove!“ Tik staiga pro aikštės vartus 
įėjo Žmogus, iš stuomens lyg žilvičio šakelė, tik jis buvo labai 
sulysęs ir pageltęs, bet vis tiek puikesnis už visus susirinkusius 
jaunikaičius, nepaprasto proto ir išsilavinimo. Ir jis nerado laisvos 
vietos kitur, kaip tik prie ryžių dubens, ir atsisėdo ten, ir 
Zumurudė tuoj atpažino, kad tai jos ponas Alis Šaras, ir jos širdis 
ėmė smarkiai plakti, ir panoro ji sušukti iš džiaugsmo, tačiau pa- 
bijojo apsijuokti prieš žmones ir susilaikė, tik viskas viduj jai 
spurdėjo iš nekantrumo. 

O štai kaip Alis Šaras atsidūrė šitame mieste. Kai Zumurudė 
nusileido žemyn ir kurdas Dževanas ją pagrobė, Alis Šaras nu- 
budo ir pamatė, kad nebeturi ant galvos turbano. Jis suprato, 
jog kažkas jam padarė pikta, ir pasakė tuos žodžius, kuriuos ga- 
lima sakyti nesumišus, o būtent: “Iš tikro mes priklausome 
Alachui ir grįžtame pas jį!" Ir tada jis nuėjo pas senutę, kuri jam 
patarė, kaip išvaduoti Zumurudę, ir pasibeldė į jos duris, o kai 
ši išėjo, jis verkė tol, kol nualpo. Atsipeikėjęs papasakojo senutei 
viską, kas jam atsitiko, o toji ėmė jį barti: 

— Iš tikro dėl savo bėdos ir nelaimės kaltas tik tu pats! 

Ir ji tol priekaištavo, kol jam iš šnervių pasipylė kraujas ir 
jis krito be sąmonės, o kai atsipeikėjo... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt penktoji naktis 


Kai atėjo trys šimtai dvidešimt penktoji naktis, Šachrazada 
tęsė: 

Pasakojama, o laimingasai karaliau, kad Alis Šaras, atsigai- 
velėjęs iš nuoalpio, pamatė senutę, liejančią dėl jo ašaras. Jis ėmė 
sielvartauti ir pasakė tokias eiles: 


“ Jusufas ir Jakubas (bibliniai Juozapas ir Jokūbas) 
jau ne kartą buvo minėti “1001 nakties" puslapiuose. 
Ajubas — vardo Jova arabiška forma; apie jo kančias 

kalbama Korane. Legendos, paimtos iš Biblijos ir 
Talmudo, gerokai papildė Koraną. 

Kaib liūdna bamilusiems skirtis, 
Kaib gera sujungti vėl širdis! 


Alachai, suvesk tuos, kas myli, — 
"Pajusk mano sopulio gylį. 


Senutci pagailo Alio Šaro ir ji tarė: 

— Tu pabūk čia, o aš einu, pabandysiu ką nors sužinoti apie 
tavo reikalą. 

Ji užtruko iki vidurdienio, o grįžusi paaimanavo ir pasakė 
Aliui Šarui: 

— Bijau, kad tu mirsi iš sielvarto, nes savo mylimąją pamatysi 
nebent aname pasaulyje. Rūmų gyventojai, nubudę rytą, pamatė, 
kad langas į sodą išdaužtas, Zumurudė dingusi, o su ja — ir mai- 
šas aukso. Ten nuėjusi pamačiau valį, stovintį su savo žmonėmis. 
Nėra jėgos ir galybės, didesnės už visagalį Alachą! 

Aliui Šarui aptemo akyse, pasaulis jam pasidarė nebemielas, 
jis prarado bet kokią viltį ir ėmė raudoti taip, kad prarado są- 
monę. Atsipeikėjęs taip ilgėjosi ir sielvartavo, kad sunkiai susirgo. 
Senutė vedė jam gydytojus, girdė visokiais nuovirais, ir taip truko 
ištisus metus, kol siela pagaliau sugrįžo į jo kūną. Tada jis vėl 
prisiminė, ką praradęs, ir pasakė tokias eiles: 


Užklupbo negandos, o mylimi apleido, 
Nedžiūsta ašaros ant mano jauno veido. 


Kas myli iš tiesų, tas ramumos neranda, 
To širdį ilgesys ir skausmas žiauriai bando. 


O Viešpatie! Jei kas dar gali man padėti, 
Atsiųski tai greičiau, kol įmanau kentėti. 


Kai užstojo antri metai, senutė tarė: 

— Vaike mano, tavo liūdesys ir sielvartas negrąžins mylimo- 
sios. Suimk save į rankas ir keliauk ieškoti Zumurudės — gal kur 
išgirsi apie ją. 

Ir ji tol įkalbinėjo ir įrodinėjo jam, kol Alis Šaras atsigavo 
ir pralinksmėjo, o tada senutė išmaudė jį pirtyje ir visą mėnesį 
valgydino vištiena ir girdė stiprinančiais gėrimais. Tada Alis Šaras 
pasijuto tvirtas ir iškeliavo, ir ėjo tol, kol atėjo į Zumurudės 

miestą. Kai jis atsisėdo prie stalo ir ištiesė ranką į valgį, žmonės 
jo pagailėjo, ir vienas tarė: 

— O jaunikaiti, neimk iš šito dubens! Visiems, kas paragavo 
iš jo, atsitiko nelaimė! 

— Leiskit man pavalgyti, o paskui kas bus, tas bus — gal 
pagaliau pailsėsiu nuo gyvenimo vargų, — atsakė Alis Šaras ir 
suvalgė pirmą kąsnį. 

Zumurudė jau norėjo sakyti, kad jį atvestų, bet paskui pa- 
galvojo, gal jis alkanas, ir tarė sau: “Reikėtų leisti jam pasisotinti". 

Alis Šaras ėmė valgyti, o žmonės žiūrėjo į jį ir stebėjosi, ir 
laukė, kada jį ištiks bėda. O paskui Zumurudė liepė eunuchams 
atvesti tą jaunikaitį, kuris valgė ryžius, tik švelniai ir mandagiai. 
Eunuchai priėjo ir tarė: 

— O pone, prašom pasikalbėti su mūsų karalium, ir tenu- 
rimsta tavo širdis. 

Ir Alis Šaras atsikėlė ir nuėjo... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt šeštoji naktis 


Kai atėjo trys šimtai dvidešimt šeštoji naktis, Šachrazada tęsė: 

Pasakojama, o laimingasai karaliau, kad Alis Šaras atsikėlė 
ir nuėjo su eunuchais, o žmonės kalbėjo: “Nėra jėgos ir galybės, 
didesnės už visagalį Alachą! Pažiūrėsim, ką sultonas darys jam!" 
O vienas Žmogus tarė: 

— Iš sultono jis susilauks tik gero, antraip nebūtų jam leidęs 
valgyti iki soties! 

Alis Šaras priėjo prie Zumurudės, pasveikino ją ir pabučiavo 
žemę prie jos kojų, o toji pagarbiai paklausė: 

— Kuo tu vardu, koks tavo amatas ir ko atėjai į šį miestą? 

— O karaliau, — atsakė tas, — mano vardas Alis Šaras, mano 
tėvas pirklys, mano šalis — Chorasanas, o atėjau į šį miestą ieš- 
kodamas savo prapuolusios vergės, kuri buvo man brangesnė 
už regėjimą ir klausą. Aš ir dabar negaliu jos pamiršti. Štai mano 
istorija. 

Ir jis taip pravirko, kad nualpo, ir Zumurudė liepė apšlakstyti 
jam veidą rožių vandeniu, o kai jis atsipeikėjo, ji pabūrė su 
smėliu ir kalamu ir tarė: 

— Tu pasakei teisybę. Ir nesijaudink — Alachas netrukus jus 
suvės. 

Ir ji liepė dvariškiui nuvesti Alį Šarą į pirtį, aprengti drabu- 
žiais, tinkančiais tik karaliui, duoti jam grynakraujį žirgą ir 
palydėti į rūmus. 

Visi žmonės be galo nustebo, kad karalius taip maloniai 
pasielgė su jaunikaičiu. O vienas Žmogus tarė: 

— Ar aš nesakiau, kad taip ir bus? Supratau šitai tuomet, kai 
karalius leido jam valgyti iki soties. 

Ir kiekvienas žmogus sakė, ką manąs apie tai, o paskui visi 
išsivaikščiojo savo keliais. O Zumurudė tiesiog negalėjo sulaukti 
nakties, kada jie liks vienudu. Vakare ji pasakė labai norinti 
miego (o jos miegamajame būdavo tik du maži eunuchai) ir pa- 
siuntė atvesti savo mylimąjį Alį Šarą, o pati atsisėdo guolyje, 
galvūgalyje degė žvakės, ir aukso lempos apšvietė visą kambarį. 

Kai visi sužinojo, jog Alį Šarą kviečiasi karalius, labai nustebo 
ir ėmė visaip spėlioti, o kažkas pasakė: “Karalius labai prisirišo 
prie to jaunikaičio ir rytoj paskirs jį emyru". 

Alis Šaras, atėjęs pas Zumurudę, pabučiavo žemę prie jos 
kojų ir mandagiai ją pasveikino, o ji tarė sau: “Aš pavedžiosiu 
jį už nosies ir nesakysiu iš karto, kas esu". 

— O Ali, tu buvai pirtyje? — paklausė ji paskui. 

— Taip, valdove, — atsakė tas. 

— Štai, užvalgyk vištienos ir atsigerk saldyto vandens — tu 
juk nuvargęs, o paskui prieik arčiau. 

Kai Alis Šaras pavalgė, Zumurudė tarė jam: 

— Eikš pas mane ir ištrink man kūną. 

Alis Šaras paklausė ir ėmė trinti jai blauzdas ir kelius ir pa- 
matė, kad jie švelnesni už šilką, o Zumurudė liepė trinti aukščiau. 

— Atleiskite man, valdove, bet aukščiau kelio nepakilsiu! 

— Tu man prieštarauji? — suraukė antakius Zumurudė. — Blo- 
ga bus tau ši naktis... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt septintoji naktis 


Kai atėjo trys šimtai dvidešimt septintoji naktis, Šachrazada 
tęsė: 

Pasakojama, o laimingasai karaliau, kad Zumurudė sušuko 
savo ponui Aliui Šarui: 

— Tu man prieštarauji? Tada bloga bus tau ši naktis! Klausyk 
manęs, neprieštarauk — ir tapsi artimu man žmogumi, paskirsiu 
tave visų emyrų emyru! 

— O laiko valdove, kam aš turėčiau neprieštarauti? 

— Atsirišk diržą ir gulkis kniūbsčias! — atsakė ji. 

— To dar niekada nesu daręs. Ir jei tu mane priversi, aš ap- 
kaltinsiu tave prisikėlimo dieną, — atsakė Alis Šaras verkdamas. 
— Pasiimk viską, ką man davei, ir leisk man eiti savo keliu. 

— Atsirišk diržą ir gulkis kniūbsčias, jei ne — nukirsiu tau 
galvą! — sušuko Zumurudė. 

Alis Šaras pakluso, ir ji atsigulė jam ant nugaros, o paskui 
nusirito žemyn, ir jis pamanė: “Šlovė Alachui! Jis, atrodo, toks 
koks buvo!" 

— O Ali, — tarė Zumurudė, — jis įpratęs prabusti tik tuomet, 
kai jį lieti. Tad paliesk jį, kad taip atsitiktų, o antraip aš nukirsiu 
tau galvą! 

Ir ji atsigulė, uždėjo jo ranką ant savęs, ir jis pajuto kažką 
švelnesnio už šilką, savo karščiu panėšinčio į pirtį ar įsimylėjėlio 
širdį, iškankintą aistros. Ir Alis Šaras pamanė: “Karalius turi šitai! 
O stebuklai!" Ir jį apėmė aistra, jis nepaprastai susijaudino, o 
Žumurudė, tai pamačiusi, garsiai nusijuokė ir sušuko: 

— O mano pone, pagaliau tai įvyko, bet negi tu manęs 
nepažinai? 

— Kas gi tu esi, o karaliau? — paklausė Alis Šaras. 

— Aš tavo vergė Zumurudė, — atsakė ji. 

Tada jis apkabino ją ir pabučiavo, ir metėsi ant jos nelyg 
liūtas ant avies, ir įsitikino, kad tai iš tikrųjų jo vergė. Ir jis visą 
laiką buvo jos vartininku ir imamu jos mihrabe, o ji drauge su 
juo lankstėsi iki žemės, stojosi ir sėdosi, garbinimą palydėdama 
judesiais ir šūksniais. Išgirdę tai, atėjo eunuchai ir pažvelgę pro 
užuolaidas pamatė, kad karalius guli, Alis Šaras irgi, vienas juda, 
o kitas dūsauja ir meilinasi, ir eunuchai pamanė: “Vyrai šitaip 
nesimeilina. Galbūt šitas karalius — moteris?" Tačiau jie niekam 
nieko nesakė. O rytą Zumurudė sušaukė visus savo karalystės 
karius ir didžiūnus ir tarė jiems: 

— Aš noriu išvykti į štai šito Žmogaus miestą. Tad išsirinkite 
vietininką, kuris teis jus, kol grįšiu. 

Visi sutiko ją išleisti, ir Zumurudė suskato ruoštis į kelionę 
— pasiėmė maisto, pinigų, atsargų, dovanų, kupranugarius ir 
mulus, ir jie išvyko į Alio Šaro miestą. Ir įėjo į savo namus, ir 
Alis Šaras apdovanojo visus žmones, davė daug išmaldos, padarė 
daug gerų darbų. Ir Zumurudė pagimdė jam vaikų, ir gyveno 
jie džiaugsme ir laimėje, kol atėjo pas juos Malonumų Griovėja. 
Tebūnie pašlovintas gyvenantis per amžius ir pagarbintas tei- 
kiantis dovanas! 


Pasakojimas apie 
Džubeirą ibn Umeirą ir Budurę 


Dar pasakojama, kad sykį tikratikių valdovą Harūną ar Rašidą 
kankino nerimas, neėmė miegas, ir jis vartėsi nuo vieno šono 
ant kito. Netekęs jėgų pasišaukė jis Masrūrą ir tarė: 

— O Masrūrai, sugalvok, kaip man prasiblaškyti šią bemiegę 
naktį. 

— O valdove, gal nori išeiti į sodą? Pažiūrėsi, kaip žydi gėlės, 
kaip pabertos žvaigždės danguje, kaip mėnulis atsispindi vandeny, 
— atsakė Masrūras. 

— Mano siela nenori nieko to! 

— O valdove, tavo rūmuose yra trys šimtai sugulovių, įsakyk 
visoms išsiskirstyti į savo kambarius, o tu vaikščiok ir žiūrėk į 
jas, kai jos nė nenumanys apie tai. 

— Rūmai — mano rūmai, sugulovės — mano nuosavybė, 
tačiau mano siela nenori nieko to! 

— O valdove, sušauk mokslininkus, išminčius ir poetus ir 
liepk jiems svarstyti visokius klausimus, deklamuoti eiles, pasakoti 
legendas. 

— Mano siela nenori nieko to! 

— O valdove, sušauk tarnus, stalabendrius ir pokštininkus, 
tegu jie linksmina. tave visokiais juokais. 

— Mano siela nenori nieko to! 

— O valdove, — sušuko Masrūras, — tada liepk nukirsti man 


galvą... 
Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt aštuntoji naktis 


Kai atėjo trys šimtai dvidešimt aštuntoji naktis, Šachrazada 
tęsė: 

Pasakojama, o laimingasai karaliau, kad Masrūras sušuko: 

— O valdove, tada nukirsk man galvą — galbūt šitai pralinks- 
mins tave ir nuvis nemigą! 

Ar Rašidas nusijuokė, išgirdęs tuos žodžius, ir tarė: 

— Geriau pažiūrėk, kas iš stalabendrių yra dabar už durų. 

Masrūras išėjo pažiūrėti ir netrukus grįžo. 

— O valdove, — tarė jis, — prie durų sėdi Alis ibn Mansūras 
al Chalijus ad Dimaškis. 

— Čionai jį! — sušuko kalifas. 

Kai Masrūras atvedė stalabendrį, tas gražiais žodžiais pasi- 
sveikino, ir kalifas tarė: 

— O ibn Mansūrai, papasakok man ką nors įdomaus. 

— "O tikratikių valdove, ar tau papasakoti tai, ką girdėjau iš 
kitų, ar tai, ką mačiau pats? — paklausė ibn Mansūras. 

— Jei tu matei ką nors iš tikro įdomaus, tai papasakok man, 
nes matyti ne tas pats, kas girdėti, — atsakė kalifas. 

— Tad klausyk manęs ausimis ir širdimi! 

— O ibn Mansūrai, aš klausau tavęs ausimis, žiūriu akimis, 
ir mano širdis atvira tavo pasakojimui. 

Tada Alis ibn Mansūras ėmė pasakoti: 

— O tikratikių valdove, žinok, kad kasmet aš gaunu atly- 
ginimą iš Basros sultono Muchamedo ibn Suleimano al 
Chašimio, ir aš nukeliavau pas jį, kaip paprastai, o nuvykęs pa- 
mačiau, kad jis ruošiasi į medžioklę. Jis pakvietė ir mane kartu, 
bet aš atsakiau: 

— O valdove, neturiu jėgų jodinėti raitas. Apgyvendink mane 
svečių rūmuose ir liepk dvariškiams manimi pasirūpinti. 

Jis taip ir padarė. Paskui aš tariau sau: “Keista, aš dažnai 
atkeliauju iš Bagdado į Basrą, bet šito miesto visai nepažįstu, 
Išskyrus kelią iš rūmų į sodą ir iš sodo į rūmus. Kada gi, jei 

ne dabar, pats tinkamiausias laikas pasivaikštinėti po Basrą! 
Tuojau pat atsistoju ir einu!" Aš apsirengiau prabangiausiais rū- 
bais ir išėjau į miestą, o tu juk žinai, tikratikių valdove, kad jame 
yra septyniasdešimt gatvių, o kiekviena jų — septyniasdešimties 
irakietiškų farsachų ilgio, ir aš pasiklydau skersgatviuose ir pajutau 
troškulį. Aš einu, tik staiga matau dideles duris su dviem geltono 
vario žiedais, o ant durų užleista raudono brokato užuolaida, 
šalia jų stovi du suolai, virš jų padarytos grotelės vynuogienojams, 
kurie sakytum rėmina tas duris. Aš sustojau apžiūrinėdamas visa 
tai, tik staiga girdžiu aimanas ir balsą, einantį iš liūdesio apimtos 
širdies, ir tas balsas dainuodamas sakė tokias eiles: 


Suvargęs mano kūnas ir šypsena gaili. 
Dėl to kalta gazelė, kuri dabar toli. 


O vėjai, kai nuo jūsų man daros vis liūdniau, 
Užsukite į namą, kur andai gyvenau. 


Suminkštinkite širdį jos briekaištu švelniu, 
Kai ji klausysis jūsų niuniuojamų dainų. 


Prabilkit apie meilę tarytum nejučia, 
Kad aš už gerą širdį jums badėkočiau čia. 


Priminkite mane jai, baklauskit atvirai: 
“Kodėl tu savo vergą klajoti išvarei? 


Juk jis nenusikaltęs tau niekuo iš liesų, 
Tave tiktai mylėjo, brangiausią iš visų. 


Juk priesaikų nelaužė, nebuvo Lau žiaurus". 
Ir jei nusišybsos ji, ištarkit švelniai jūs: 


"Geriausia būtų vėlei tau jį susigrąžint, 
Juk jis lig šiolei myli ir geidžia apbkabint. 


Juk jis lig šiolei rauda, nemiega ber naktis". 
Ir jeigu ji pritars jums — nudžiugs mana širdis. 


O jeigu užsirūstins ir piktą žodį mes, 
Tai galit išsiginti: “Nematėme jo mes." 

Aš pamaniau: “Jei sakiusysis šias eiles yra gražus, tai jame 
bus susilieję grožis, iškalba ir nuostabus balsas". Priėjęs prie durų, 
truputį kilstelėjau užuolaidą ir pamačiau baltą merginą, tarytum 
mėnulį keturioliktąją dieną — į vieną liniją suaugę antakiai, ilge- 
singos akys, krūtys lyg du granatai, lūpos, švelnios lyg ramunės 
žiedlapiai, burna — tarsi Suleimano antspaudas, baltų dantų eilė 
galėjo išvesti iš proto kiekvieną. Žodžiu, ji buvo sukaupusi visą 
grožį ir tapusi tikra pagunda moterims ir vyrams; žiūrintis į ją 
negalėjo atsižiūrėti, tai apie ją pasakė vienas poetas: 


O deimantai tarb lūpų! Vilioja jos mane. 
Kas jas vynu suvilgė, kas puošė ramune? 


Kas jas rausvai nudažė Lyg rytmečio žaras? 
Kas už dantų koralų paslėbtą meilę ras? 


Juk vien tave išvydus, tuoj šypsosi visi. 
O kas tave bučiuoja - linksmesnis šimtąsyk. 


Ir kai aš žiūrėjau praskleidęs užuolaidą, ji staiga atsisuko, 
pamatė kažką stovint ir liepė vergei pažiūrėti, kas ten prie durų. 
Vergė priėjo prie manęs ir paklausė: 

— O seneli, ar tu gėdos neturi, o gal tavo galvą ne žilė, o 
sarmata dengia? 

— O ponia, — atsakiau aš, — apie žilę aš ir pats žinau, o 
sarmatos neturiu nė lašelio. 

— Tai negi ne sarmata įsiveržti į svetimus namus ir paslap- 
čiom žiūrėti į svetimo haremo moterį? — paklausė gražuolė. 

— Aš galiu pasiteisinti — esu svetimšalis, kankinamas troškulio. 

— Tavo pasiteisinimas rimtas... 

Tuo tarpu išaušo rytas, ir Šachrazada nutraukė pasakojimą. 


Trys šimtai dvidešimt devintoji naktis 


Kai atėjo trys šimtai dvidešimt devintoji naktis, Šachrazada 
tęsė: 

Pasakojama, o laimingasai karaliau, kad merginai tiko tas 
pasiteisinimas, ir ji liepė vergei paduoti vandens aukso ąsotyje. 
Vergė atnešė man raudonojo aukso ąsotį, papuoštą perlais ir 

visokiais akmenimis, jis buvo pilnas vandens, sumaišyto su 
kvapiuoju muskusu, ir uždengtas žalio šilko skarele. Aš ėmiau 
gerti iš lėto, po gurkšnį, ir vis žvilgčiojau į merginą, o išgėręs 
visą vandenį, atidaviau ąsotį vergei, bet iš vietos nepajudėjau. 

— O seneli, eik savo keliu, — tarė mergina. 

— Mano galva užimta kuo kitu, — atsakiau. 

— O kuo? 

— Aš galvoju apie likimo permainingumą ir nepastovumą. 

— Gali apie tai galvoti, nes likimas iš tikro nenuspėjamas, 
— tarė mergina. — Tačiau kas mano namuose tau šitai priminė? 

— Aš galvoju apie šių namų šeimininką — būdamas gyvas, 
jis buvo mano draugas. 

— O kuo jis vardu? 

— Muchamedas ibn Alis, juvelyras. Jis buvo labai turtingas. 
Ar jis paliko po savęs vaikų? — paklausiau. 

— Taip, — nusijuokė mergina, o paskui pridūrė: — Seneli, 
tu pernelyg ilgai šneki, eik gi savo keliu. 

— Išeiti, be abejo, turėsiu, tik matau, kad tau liūdna. Papa- 
sakok man viską, gal Alachas per mano rankas pasiųs tau 
pagalbą. 

— O seneli, gal ir atskleisiu tau savo paslaptį, bet pirma pa- 
sakyk, kas tu esi, ar galima tau patikėti paslaptis. Poetas pasakė: 


Tas paslaptį išsaugos, kas ištikimas liks, 
Kilnios širdies bedugnėj be ženklo ji išnyks. 


Lyg užrakintuos rūmuos aš saugau ją širdy, 
Kur antspaudas ant durų, o raktai pamesti. 


— Aš esu Alis ibn Mansūras al Chalijus, tikratikių valdovo 
Harūno ar Rašido stalabendris. 

Mergina, išgirdusi mano vardą, pakilo iš krėslo, pasveikino 
mane ir tarė: 

— Būk pasveikintas, o ibn Mansūrai. Tau patikėsiu savo pa- 
slaptį ir papasakosiu viską. Aš esu įsimylėjusi, bet išskirta su 
mylimuoju. 

— O ponia, — pasakiau aš, — tu pati esi graži ir gali mylėti 
tik gražuolį. Ir ką gi tu myli? 

— Džubeirą ibn Umeirą aš Šeibanį, Šeibanio genties emyrą, 
— atsakė mergina ir apsakė man tą jaunikaitį, ir gražesnio už 
jį nebuvo visoje Basroje. 

— Jūs buvot suartėję ar susirašinėjot? 

— Jis mylėjo mane kalbomis, o ne širdimi ir siela, nes 
neįvykdė savo pažado ir nesilaikė susitarimo, — tarė mergina. 

— Ir dėl ko gi judu išsiskyrėte? 

— Ogi štai dėl ko. Sykį aš sėdėjau, o šita štai vergė šukavo 
man plaukus. Iššukavusi supynė kasas, ir aš jai pasirodžiau labai 
graži, ir ji pabučiavo man į skruostą. O jis tuo metu nepaste- 
bimai įėjo ir pamatė tai, o pamatęs labai supyko, apsisuko 
nutaręs niekada nebegrįžti ir pasakė tokius dvieilius: 


Jei prie kito skruosto meilė plaus blakstienas, 
Tai aš ją paliksiu ir gyvensiu vienas. 


Ar gali iš meilės laukti ko nors gero, 
Jei tavęs nepaiso ir savaip vis daro? 


Ir nuo to laiko nėra iš jo nei laiško, nei atsakymo, o ibn 
Mansūrai. 

— Ir ko gi tu norėtum? — paklausiau aš. 

— Norėčiau, kad tu perduotum jam mano laišką, ir jei tu at- 
neši jo atsakymą, duosiu penkis šimtus dinarų, o jei neatneši, 
gausi šimtą dinarų už tai, kad ėjai. 

— Daryk, kaip tau atrodo geriau, — tariau aš. 

Tada mergina pareikalavo popieriaus, rašalo ir plunksnos ir 
parašė tokias eiles: 


Mielasis, ko tavo širdis surūstėjo, 
Kur jos atlaidumas šveluus basidėjo? 


Kodėl tu išeidamas nugręžei veidą ? 
Dabar jis manęs nebetraukia, tik baido. 


Taip, ilgaliežuviai mane apmelavo, 
Patiklų tave be sarmatos apgavo. 


Kodėl jais tikėt tavo siela banūdo? 
Nejau nežinai tu klastingo jų būdo? 

Maldauju, sakyk, ką negero girdėjęs, 
Tikiu, jog man būsi teisingas teisėjas. 


O jei ką netyčia esu prasitarus, 
Atleisk, juk išsbrūsta ir žodis negeras. 


Alachas vien žino mūs tikrąjį norą, 
O žmonės iškreipia net šventąją Torą. 


Nuo seno ne vienas bakenkt broliui skuba, 
Net Juozapą šmeižė piktai prieš Jokūbą. 


Tačiau ir tave, ir mane, ir šmeižėją 
Baus teismas rūstus — jo diena jau artėja. 


Paėmęs užantspauduotą voką, aš nuėjau prie Džubeiro ibn 
Umeiro aš Šeibanio namų, bet jis buvo išvykęs į medžioklę, tad 
atsisėdau prie jo namų ir laukiu. Netrukus jis parjojo, ir kai jį 
pamačiau, o tikratikių valdove, man tiesiog galva apsisuko nuo 
jo grožio. Džubeiras pamatė mane, sėdintį prie jo durų, tad greit 
nušoko nuo žirgo, priėjęs pasveikino mane ir apkabino, o man 
pasirodė, kad aš apkabinau visą pasaulį su viskuo, kas jame yra. 
Paskui jis įsivedė mane į vidų, pasodino ir liepė atnešti stalelį 
su vaišėmis. Vergai atnešė chorasaniškojo klevo stalelį su aukso 
kojomis, o jis buvo nukrautas visokiausiais valgymais. Atsisėdęs 
aš apžiūrėjau tą stalelį ir pamačiau, kad ant jo parašytos tokios 
eilės... 

Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimtoji 
naktis 


Kai atėjo trys šimtai trisdešimtoji naktis, Šachrazada tęsė: 

Pasakojama, o laimingasai karaliau, kad Alis ibn Mansūras 
sekė tokią istoriją: 

— Atsisėdęs Džubeiro ibn Umeiro aš Šeibanio namuose prie 
stalelio, pamačiau, kad ant jo užrašytos tokios eilės“!: 


“! Šitos eilės — kasidų, klasikinių poemų, parodija. 

Prie puodų tuščių gedulingai sustoki, 
Pražuvusį kebsnį liūdnai apraudo ki. 


Apverki kurabką, - visad man jos gaila! — 
Ir kebtą vištelę minėki su meile. 


Ir aš dėl žuvų juk prisiverkiau sočiai, 
Kai valgiau, uždėjęs ant storo bapločio. 


Kaip gera Alachą girt, kepsnio sulaukus, 
Kada tu dažai jį į actą ir taukus. 


Prie ryžių su pienu avių alkis rimsta, 
Kai rankos į juos lig apyrankių grimzta. 


Neliusk, mano siela! Pamiršk dieną juodą. 
Lemtis kartais ima, o kartais ir duoda. 


Paskui Džubeiras tarė: 

— Ištiesk ranką į mano vaišes ir užgydyk man širdį, ragauda- 
mas jas. 

— Prisiekiu Alachu, — atsakiau aš, — nenurysiu nė kąsnelio, 
kol neišpildysi mano prašymo! 

— O koks tavo prašymas? 

Ir aš padaviau Džubeirui laišką, o jisai, perskaitęs jį, suplėšė 
į smulkius skutelius, metė žemėn ir tarė: 

— O ibn Mansūrai, kad ir kokie būtų tavo prašymai, aš iš- 
pildysiu visus, išskyrus šitą, tai, kuri parašė šį laišką, neturiu ką 
atsakyti. 

Aš supykęs atsistojau, o jis įsikibo man į skverną ir tarė: 

— Nori, aš pakartosiu jos žodžius, nors ir nebuvau šalia? 

— Noriu. Ką gi ji man sakė? 

— Parašiusi šį laišką, štai ką. pasakė: “Jei atneši nuo jo at- 
sakymą, gausi penkis šimtus dinarų, o jei neatneši — gausi šimtą 
dinarų už tai, kad ėjai". Teisybė? 

— Taip. 

— Lik šiandien pas mane, — tarė jaunikaitis, — valgyk, gerk, 
linksminkis, ir dar gausi penkis šimtus dinarų. 

Ir aš pasilikau pas jį, valgiau, gėriau, ir mudu linksminome 
vienas kitą visokiomis istorijomis, o paskui aš paklausiau: 

— O pone, ar tavo namuose nėra muzikos? 

— Seniai mes nebesiklausom jos, — atsakė Džubeiras, bet 
paskui šūktelėjo: — Šedžeret ad Dure! 

Iš savo kambario išėjo vergė su liutnia žalio šilko apvalkale, 
atsisėdo, užgavo visas liutnios stygas ir sudainavo: 


Kas laimingos nei graudingos meilės nepažino, 
Neskiria tasai vienatvės nuo susitikimo. 


Ir tik tas, kas meilės šauksmo iki šiol negirdi, 
Negalės klaidaus jos kelio nuo tiesaus atskirti. 


Iki šiolei tik juokiausi aš iš meilės jausmo, 
Kol patirt neteko bačiai džiugesio ir skausmo. 


Iš pradžių taurės karčiosios aš nepalytėjau 
Ir nei vergui, nei karaliui lenklis nenorėjau. 


Kiek naktų su mylimuoju širdį man svaigino, 
Iš jo lubų seiles gėriau tartum saldų vyną. 


Tik tos trumpos meilės naktys neilgai viešėjo, 
Vieną sykį, rytui auštant, vakaras atėjo. 


Atšiauri lemtis grasino mus abu išskirti 
Ir grasinimą įvykdė, ir pražudė širdį. 


Laiko nuosprendžių atšaukti niekas neįstengia. 
Kas gi žemėj šeimininkui savo nesilenkia ? 


Kai vergė nutilo, jos šeimininkas staiga baisiai suriko ir krito 
be sąmonės, o vergė tarė man: 

— Tenebaudžia tavęs Alachas, o seneli! Mes jau seniai links- 
minamės be muzikos, bijodami štai tokių savo šeimininko 
priepuolių. Eik dabar miegoti į savo kambarį. 

Ir aš nuėjau miegoti, o rytą atėjo tarnas, padavė man kapšį 
su penkiais šimtais dinarų ir tarė: 

— Imk tai, ką tau žadėjo mano ponas, tik negrįžk pas tą mer- 
giną, kuri parašė laišką, tegu būna taip, tarytum nei tu, nei mes 
nieko apie.jį nežinome. 

— Klausau ir vykdau, — atsakiau aš, o pats pamaniau: “Mer- 
gina nuo vakar manęs laukia. Prisiekiu Alachu, aš grįšiu pas ją 
ir papasakosiu, kaip čia viskas buvo, antraip ji greičiausiai ims 
keikti ir barti mane, o kartu ir visus tuos, kurie atvyko iš mano 
šalies". 

Ir aš, nuskubėjęs pas merginą, radau ją laukiančią prie durų, 
ir ji tarė: 

— O ibn Mansūrai, juk tu nieko man neparneši! 

— Iš kur tu žinai? 

— Aš žinau ir dar kai ką. Kai tu padavei popierių, jis suplėšė 
ji, metė žemėn ir pasakė, kad išpildys bet kokį tavo prašymą, 
tik ne šitą, o kai tu supykai ir atsistojai, jis įsikibo tau į skverną 
ir pakvietė pasisvečiuoti, ir tu likai pas jį, valgei, gėrei, gavai 
penkis šimtus dinarų, o kai vergė sudainavo tokią ir tokią dainą, 
jis krito be sąmonės. 

Ir aš, o tikratikių valdove, paklausiau: 

— Negi tu buvai šalia? 

— O ibn Mansūrai, negi tu negirdėjai poeto žodžių: 


Gal akis bamilę širdys iš tikrųjų turi, 
Kad jos mato tai, ko žemėj niekas neįžiūri? 


Tik nebūna taip, kad, keičiantis dienai ir nakčiai, niekas 
daugiau nesikeistų... 
Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt pirmoji 
naktis 


Kai atėjo trys šimtai trisdešimt pirmoji naktis, Šachrazada tęsė: 

Pasakojama, o laimingasai karaliau, kad mergina tarė: 

— Tik nebūna taip, kad, keičiantis dienai ir nakčiai, niekas 
daugiau nesikeistų. — Paskui ji pakėlė akis į dangų ir pridūrė: 
— O mano Dieve ir valdove, tu išbandei mane meile Džubeirui 
ibn Umeirui, tai išbandyk ir jį meile man, net jeigu meilė iš 
mano širdies pereitų į jo širdį. 

Ir ji davė man šimtą dinarų už tai, kad aš ėjau ten, ir aš 
patraukiau pas Basros sultoną, o tas jau buvo grįžęs iš me- 

džioklės. Tad aš paėmiau iš jo, kas man priklausė, ir iškeliavau 
į Bagdadą. 

Praėjus metams, aš vėl atvykau į Basrą paimti atlyginimo, 
ir sultonas tuojau pat man viską sumokėjo. Jau susiruošiau grįžti 
namo, bet prisiminiau Budurę ir tariau sau: “Prisiekiu Alachu, 
būtinai turiu nueiti pas ją ir pažiūrėti, kaip klostosi jai reikalai 
su mylimuoju". 

Nuėjau prie jos namų ir pamačiau, kad prie vartų pašluota 
ir palieta vandeniu, stovi tarnai ir patarnautojai, ir aš pamaniau: 
“Galbūt sielvartas jos širdyje išsiliejo per kraštus ir ji mirė, o jos 
namuose apsigyveno emyras?" Tada aš nuėjau prie Džubeiro ibn 
Umeiro namų ir pamačiau, kad suolelis prie durų apgriuvęs, nėra 
nė vieno tarno, ir pamaniau, gal ir jis miręs. Man iš akių pasipylė 
ašaros ir pasakiau tokias eiles: 


Valdovai išėję, jus mano širdis vis dar seka, 
Grąžinkit man šventę, sugrįžę į paliktą taką. 


Ties vartais prie jūsų namų dabar aš toks vienas, 
Ir ašaros krinta, ir vilgo manąsias Dlakstienas. 


To būsto, kurs šiandien toks tuščias, raudodamas klausiu: 
Tai kurgi ieškoti man jų - meilingiausių, dosniausių? 


Ženk savo keliu, — duris mylimiausi užvėrė, 
Paliko namus. Gal žemė šalta juos užbėrė? 


Alache, vis tiek aš tikiuos juos dar gyvus matyti. 
Apsaugok jų sielas, kurios iki šiolei man švyti. 


Ir kol aš tokiomis eilėmis minėjau šito namo gyventojus, o 
tikratikių valdove, staiga išpuolė juodas vergas ir sušuko: 

— O seneli, nutilk! Kodėl gi tu tokiomis eilėmis apverki gy- 
venančius šiame name? 

— Čia gyveno vienas iš mano draugų, — atsakiau aš. 

— O kuo jis vardu? 

— Džubeiras ibn Umeiras aš Šeibanis. 

— Tai kad nieko blogo jam neatsitiko! — sušuko negras. — 
Garbė Alachui, antai jis — turtingas ir klestintis, tik Alachas iš- 

bandė jį meile vienai merginai, vardu Sit Budurė, ir jis kaip akis 
pilnas meilės jai, ir nuo didelės aistros ir kančios jis dabar lyg 
numestas akmuo. Jei išalksta, nesako — pamaitinkit mane, jei iš- 
trokšta, nesako — pagirdykit mane. 

— Eik ir paklausk, ar aš galiu užeiti pas jį, — paprašiau. 

— O pone, ar tu eisi pas tą, kuris supranta, ar pas tą, kuris 
nesupranta? 

— Bet kokiu atveju aš eisiu pas jį! 

Ir negras netrukus atnešė man leidimą užeiti, ir aš pamačiau, 
kad Džubeiras pasidaręs nelyg numestas akmuo: nebesupranta 
nei Ženklo, nei žodžio. Aš užkalbinau jį, bet jis nieko man ne- 
atsakė, ir vienas tarnas tarė man: 

— O pone, jei žinai, pasakyk jam garsiai kokias nors eiles, 
tada jis atsipeikės ir pašnekės su tavim. 

Ir aš pasakiau tokias eiles: 


Ar tebemyli tu Budurę, ar tau jinai meili? 
Ar per naktis neužsimerki, užmigti negali? 


Jei iki, šiolei neatpratęs nuo ašarų karštų, 
Tai bo mirties, žinoki, rojuj gyvensi amžiais tu. 


Tada Džubeiras atmerkė akis ir tarė: 

— Sveikas atvykęs, ibn Mansūrai! Pramoga tapo rimtu dalyku. 

— O pone, — paklausiau aš, — gal turi man kokį prašymą? 

— Taip, aš noriu parašyti jai laišką ir pasiųsti jį per tave. Jei 
atneši man atsakymą, gausi iš manęs tūkstantį dinarų, o jei ne- 
atneši, gausi du šimtus dinarų už tai, kad ėjai. 

— Daryk kaip išmanai, — tariau aš... 

Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt antroji naktis 


Kai atėjo trys šimtai trisdešimt antroji naktis, Šachrazada tęsė: 

Pasakojama, o laimingasai karaliau, kad ibn Mansūras tarė: 

— Daryk kaip išmanai. 

— Ir Džubeiras pareikalavo popieriaus ir plunksnos ir parašė 
tokias eiles: 

Valdove, Alacho vardu jus maldauju, 
Švelnesnė man būkit, neaudrinkit kraujo. 


Aš myliu karštai jus, aistra begalinė 
Mane jau sugniuždė, į purvą įmynė. 


Anksčiau aš neigiau meilės žudančią jėgą, 
Laikiau ją niekinga, pašiepti ją mėgau. 


Tačiau kai užplūdo jos bangos galingos, 
Atleidau aš dainiams aistros nelaimingos. 


Jei galit atleisti — mane bamylėkit, 
Jei žadat nuteisti - dar pasigailėkit. 


Paskui jis užantspaudavo laišką ir padavė man, o aš nunešiau 
jį Budurei. Kaip ir anąsyk, truputį praskleidžiau užuolaidą ir pa- 
mačiau dešimt vergių, aukštakrūčių merginų, o Budurė sėdėjo 
tarp jų, tarytum mėnuo tarp žvaigždžių arba saulė, kai išsklaido 
debesų ūkus, ir jos veide nesimatė nei sielvarto, nei kančių. Kol 
aš žiūrėjau į ją ir stebėjausi, ji staiga pakėlė galvą, pamatė mane 
ir pakvietė vidun. Aš padaviau jai laišką, o ji viską perskaičiusi 
nusijuokė ir tarė: 

— O ibn Mansūrai, nesuklydo poetas pasakęs: 


Išsaugos tau meilę manoji širdis, 
Kol tavo žyginas mane aplankys. 


Ir aš parašysiu tam Žmogui atsakymą, o ibn Mansūrai, kad 
tu gautum tai, ką jis tau žadėjo. 
Ir mergina parašė Džubeirui tokias eiles: 


Kodėl aš priesaikos laikiaus, o lu nesilaikei? 
Kodėl, kai tiesą tau sakiau, netiesą man sakei? 


Bandei nesantaiką pasėt tarp mūsų pirmas tu 
Ir pirmas išdavei mane burnojimu biktu. 


Kartojau priesaikos žodžius kaitrioj dykumoje 
Ir tavo garbę saugojau, ir teisinau tave. 

Tačiau tavas nedorybes pati aš pamačiau, 
Nors negerų žinių buvau girdėjus ir anksčiau. 


Ar savo vardą teršti man, kad liktum tu teisus? 
Prisiekiu, gerbčiau ir tave, jei gerbtum Lu visus. 


Bet nusigręšiu nuo tavęs, ir liks vien užmarštis, 
Kai nusiplausiu aš rankas, praradusi viltis. 


— Prisiekiu Alachu, o ponia, — sušukau aš, — jis bus gyvas 
tik tol, kol perskaitys tavo laišką! — ir, suplėšęs popierių, tariau: 
— Parašyk jam ką kita! 

Tada Budurė parašė štai ką: 


Aš nurimau ir jau saldžiai kasnakt užmigt galiu. 
Prisiklausiau apie tave baisiausių paskalų. 


Tave pamiršti aš geidžiu, ir pritaria širdis, 
Ir akys merkias, nors tavęs šalimais nematys. 


Meluoja tie, kas tvirtina, jog tolis — tai kančia, 
Nutolus nuo tavęs, būtis saldi lyg cukrus Čia. 


Jei kas man pamini tave, aš užrinku rūsti, 
Kad nesivargintų jisai, kad viskas praeity. 


Aš pamiršau tave seniai, seniai esu rami. 
Tegu šmeižikai žino tai, liežuviais blakdami. 


— Prisiekiu Alachu, o ponia, jis dar nespės baigti skaityti šito 
popieriaus, o jau kris negyvas! — sušukau aš. 

— Negi jo aistra iš tikro tokia beribė, kad tu taip pasakei? 
— nustebo Budurė. 

— Jei aš būčiau pasakęs dar daugiau, ir tai būtų buvusi tei- 
sybė. Nepamiršk, kad atlaidumas — kilniųjų savybė. 

Išgirdus tai, Budurės akys paplūdo ašaromis, ir ji parašė to- 
kias eiles: 


Kiek laiko mes dar byksimės keistai? 
Nutilo bavydžių žmonių šmeižtai. 

Gal aš tave netyčia užgavau, 
Sakyki man, kur neteisi buvau. 


Norėčiau, kad budėtum čia nūnai, 
Kad grįžtų mus jaunų dienų sapnai. 


Aš taurę gėriau karčią iš tiesų, 
Nesmerki, kad abgirtusi esu. 


Baigusi rašyti... 
Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt trečioji naktis 


Kai atėjo trys šimtai trisdešimt trečioji naktis, Šachrazada tęsė: 

Pasakojama, o laimingasai karaliau, kad Mansūras toliau sekė 
savo istoriją: 

Baigusi rašyti ir užantspaudavusi laišką, padavė jį man, o aš 
tariau: 

— Šitas laiškas išgydys ligonį ir numalšins troškulį! 

Aš paėmiau laišką ir išėjau, o mergina dar šūktelėjo man pa- 
vymui: 

— O ibn Mansūrai, dar štai ką pasakyk jam: “Šį vakarą ji 
bus tavo viešnia". 

Mane nudžiugino tie žodžiai, ir aš su laišku nuskubėjau pas 
Džubeirą, o nuėjęs pamačiau, kad jis laukia įbedęs žvilgsnį į du- 
ris. Kai perskaitė merginos laišką, garsiai suriko ir krito nualpęs, 
o atsipeikėjęs paklausė: 

— Ar ji parašė tai savo ranka, šitą popierių lietė jos piršteliai? 

— O pone, — atsakiau aš, — negi žmonės rašo kojomis? 

Ir prisiekiu Alachu, o tikratikių valdove, kad nebaigėm mes 
dar šito pokalbio, ir pasigirdo prie durų jos apyrankių skimb- 
čiojimas. Pamatęs ją, Džubeiras pašoko, nebūtum pasakęs, kad 
tai silpnas ligonis, ir apglėbė ją lyg lamas elifą“*. Paskui jis atsi- 
sėdo, bet ji liko stovėti, ir aš paklausiau: 


“2 Lamas ir elifas — arabiškos abėcėlės raidės. Čia kal- 
bama apie paskutiniąją abėcėlės raidę, kurią sudaro 
tų dviejų ženklų ligatūra. 

— O ponia, kodėl tu stovi? 

— Aš atsisėsiu tik tada, kai išpildysi vieną sąlygą. 

— Kokią? 

— Įsimylėjėlių paslapties te niekas nežino! — ir, pasilenkusi 
prie Džubeiro, pašnibždėjo jam į ausį. 

Džubeiras linktelėjo, atsikėlė ir ėmė šnibždėtis su vienu vergu, 
ir tas atvedė kadį ir du liudininkus. Džubeiras atnešė maišą, 
kuriame buvo šimtas tūkstančių dinarų, ir tarė kadžiui: 

— Surašyk mūsų vedybų sutartį su šia moterimi, o kraitis yra 
toks ir toks. 

— Pasakyk: “Aš sutinku", — liepė kadis merginai. 

— Aš sutinku, — pakartojo ji. 

Ir sutartis buvo surašyta. 

Tada mergina atrišo maišą ir, pasėmusi saują pinigų, davė 
kadžiui ir liudininkams, ir jie išėjo, o aš prasėdėjau su jais kal- 
bėdamasis ir linksmindamasis iki gilios nakties ir tada tariau sau: 
“Jie įsimylėję, ilgai nesimatę — reikia palikti juos vienus ir eiti 
miegoti". Ir aš atsistojau, tačiau Budurė įsitvėrė man į skverną 
ir paklausė: 

— Ką tau liepė tavoji siela? 

— "Tą ir tą, — atsakiau aš. 

— Sėdėk, kai mes panorėsim, kad išeitum, pasakysim tau, — 
tarė ji. 

Ir aš prasėdėjau su jais iki paryčių, o tada ji tarė: 

— O ibn Mansūrai, eik dabar į aną kambarį, ten bus tau pa- 
klota lova. 

Kai išsimiegojęs nubudau, tarnas atnešė vandens ąsotį, aš nu- 
siprausiau ir sukalbėjau rytines maldas. Paskui atsisėdau pasėdėti 
ir pamačiau, kad Džubeiras ir Budurė išcina iš pirties, kuri buvo 
namuose. Aš palinkėjau jiems labo ryto, pasveikinau sėkmingai 
susijungus ir tariau: 

— Tai prasideda nuo sąlygos, o baigiasi sutarimu. 

— Tu teisus, ir tave reikia deramai pagerbti, — atsakė Džubei- 
ras ir liepė iždininkui atnešti man tris tūkstančius dinarų. 

— Neimsiu tų pinigų, kol nepapasakosi, kaip meilė iš Budurės 
širdies perėjo į tavo, — tariau aš. 

— Žinok, — pradėjo pasakoti Džubeiras, — kad mes švenčiam 
šventę, kurią vadinam naujamečio švente — tą dieną visi žmonės 

sėda į valtis ir plaukioja upe. Ir kai plaukiau su draugais, 
pamačiau valtį su dešimčia vergių, panašių į mėnulius, o tarp 
jų sėdėjo Budurė su liutnia ant kelių. Skambindama liutnia, ji 
dainavo tokias eiles: 


Šaltesnė ugnis negu liepsnos manojoj širdy, 
Minkštesnė uola negu žodžiai valdovo kieti. 


Stebiuosi, iš ko jį sukūrė Alacho valia? 
Jo kūnas — vanduo, o širdis jo tarytum uola. 


Ir aš paprašiau jos sudainuoti dar kartą... 
Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt ketvirtoji naktis 


Kai atėjo trys šimtai trisdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad Džubeiras ibn Umei- 
ras taip kalbėjo: 

— Ir aš paprašiau sudainuoti dar kartą, bet ji atsisakė, ir aš 
liepiau jūreiviams apmėtyti ją, ir jie ėmė svaidyti apelsinus su 
tokiu įkarščiu, kad mes išsigandome, jog jų valtis nuskęs. Ir ji 
nuplaukė sau, o aš pajutau, kad meilė iš jos širdies perėjo į 
manąją. 

Aš dar kartą pasveikinau juos abu, paėmiau maišelį su pi- 
nigais ir iškeliavau į Bagdadą. 

Pralinksmėjo kalifas, išgirdęs tokią įdomią istoriją, išsisklaidė 
jo nerimas, baigėsi nemiga. 


Pasakojimas apie šešias verges 


Dar pasakojama, kad tikratikių valdovas al Mamūnas vieną 
dieną sukvietė į savo rūmus visus karalystės didikus, visus pa- 
reigūnus, eiliuotojus ir stalabendrius. Al Mamūnas tarė vienam 
stalabendriui, vardu Muchamedas al Basris: 

— Papasakok man ką nors, ko niekada nesu girdėjęs. 

— Ar nori, kad papasakočiau tai, ką girdėjau savo ausimis, 
ar tai, ką mačiau savo akimis? 

— Papasakok, o Muchamedai, pačią įstabiausią istoriją. 

— Žinok, o tikratikių valdove, — pradėjo Muchamedas, — kaž- 
kada Jemene gyveno pasiturintis žmogus, kuris paskui išvyko į 
Bagdadą, ir čia jam labai patiko, todėl jis atsivežė čia savo šeimą, 
gimines ir visą turtą. O jis turėjo šešias verges lyg mėnuliai: pir- 
ma buvo baltoji, antra rudoji, trečia apkūni, ketvirta liesa, penkta 
geltonoji, šešta juodoji, ir visos jos buvo gražiaveidės, puikiai 
išsilavinusios, mokėjo dainuoti ir groti visokiais muzikos instru- 
mentais. Ir vieną sykį jis pasikvietė jas visas, pareikalavo valgymų 
ir vyno, ir ėmė jie valgyti, gerti, džiūgauti ir linksmintis, ir ponas, 
prisipylęs taurę vyno, tarė baltajai vergei: 

— O mėnulio pilnatie, leisk mums išgirsti tavo saldžias dainas! 

Ji suderino liutnią ir išbandė visas melodijas, net kambarys 
ėmė šokti, o paskui sudainavo tokias eiles: 


Svajonėje mielas kas dieną arti. 
Jo vardas įrėžias mauojoj širdy. 


Prisimenu jį — ir suvirpu visa, 
O kai bamatau jį — vien jis akyse. 


“Pamirši!" — karlojo man žmonės pikti. 
Atlšaudavau jiems: “Taip negali nutikt!" 


Sakydavau: “Dinkit iš mano akių, 
Nemenkinkit didžio, kuriuo aš tikiu“. 


Ponas buvo sužavėtas. Jis išgėrė savo taurę ir davė išgerti 
vergėms, o paskui prisipylė taurę ir, laikydamas ją rankoje, davė 
ženklą rudajai vergei ir tarė: 

— O saldžiai kvepianti deglo šviesa, leisk mums išgirsti tavo 
nuostabų balsą, kurio klausydamasis kiekvienas susigundo! 

Ji paėmė liutnią ir ėmė rinkti melodijas, kol viskas kambaryje 
pradžiugo, o paskui uždainavo: 


Prisiekiu, kitų niekada nemyluosiu, 
Lig karsto lentos aš tavęs neišduosiu. 

Skaistusis mėnuli, badangėj sužiuręs, 
Po vėliavom tavo gražiausieji burias. 


O tu tarb gražiausių esi bals švelniausias, 
Tu tas, kurį myli ir Viešpats aukščiausias! 


Jų ponas buvo sužavėtas, išgėrė savo taurę ir pavaišino ver- 
ges, o paskui, laikydamas rankoje pilną taurę, liepė padainuoti 
apkūniajai vergei. Ir toji, pačmusi liutnią, uždainavo balsu, nu- 
vejančiu liūdesį: 


Jei šiandien atleidai tu man iš Liesų, 
Man nieko pasauly dabar nebaisu. 


Juk tavojo veido skaisčiam sbindesy 
Nublauksta pasaulio karaliai visi. 


Atstot tavo meilės negali man nieks, 
Žavus palikuoni garsios giminės. 


Jų ponas buvo sužavėtas, tada davė ženklą liesajai vergei ir 
tarė: 


— O sodų hurija, leisk mums pasiklausyti tavo nuostabaus 
balso! 


Ir ji paėmė liutnią ir uždainavo: 


Prisiekiu, tave išlydėjus keliu, 
Nė mirksnio gyvent be tavęs negaliu. 


Te Viešpats teisingai tą bylą išspręs, 
Atlygius už tai, kad kenčiu be tavęs. 


Jų ponas buvo sužavėtas. Jis išgėrė savo vyną ir pavaišino 
verges, o paskui, prisipylęs taurę, davė ženklą geltonajai vergei 
ir tarė: 


— O dienos saule, leisk mums pasiklausyti tavo švelnių eilių! 
Ji paėmė liutnią, užgavo stygas ir sudainavo: 


Kai mylimą savo lankau aš, kas kartas 
Sutinka jo žvilgsnis, aštrus tartum kardas. 

Tegu tą jo rūstį Alachas numaldo, 
Juk jis mano dvasią vis viena užvaldo. 


Pamiršti jį sielai aš siuūliau ne sykį, 
Bel siela vis viena nenori klausyti. 


Tik vieną jį meilė sutinka ir lydi, 
Bet piktas likimas, matyt, man pavydi. 


Jų ponas buvo sužavėtas. Jis išgėrė savo taurę, pavaišino 
verges ir tarė juodajai: 

— O akių tamsybe, leisk mums išgirsti nors porą tavo ištartų 
žodžių. 

Ji paėmė liutnią, suderino ją, įtempė stygas ir sudainavo: 


0 akys, le ašarų jums nepristinga! 
Pamilo širdis, ir tapau nelaiminga. 


Galbūt nereikėjo tos meilės žiauruolės, 
Bet myliu, ir džiaugias piktai bavyduolis. 


Šmeižikas pavydi man didžio jo grožio, 
O siela manoji taip geidžia lų rožių. 


Čia kupinos taurės aplinkui keliavo, 
Čia liutnios skambėjo ir žmonės dainavo. 


Tada mylimasis į puotą atėjo, 
Ir laimės žvaigždynai mums skaisčiai švylėjo. 


Tačiau netikėtai mane jis paliko, 
Ir siela manoji iš skausmo sukliko. 


Jo skruostai — tarytumei atimtos rožės, 
Prisiekiu Dievu, tebetraukia jų grožis! 


Ir šiandien — ne taip, kaip Koranas įsako, — 
Parpulčiau prieš jį, ne prieš veidą Alacho. 


Tada visos vergės atsistojo, pabučiavo žemę prie jo kojų ir 
paprašė nuspręsti, kuri jų gražiausia. 

Šeimininkas peržvelgė visas savo gražuoles, skirtingą jų odos 
spalvą, pagarbino didįjį Alachą ir tarė: 

— Kiekviena iš jūsų skaito Koraną, moka dainuoti, žino pa- 
davimus apie senovę ir jos istoriją, ir aš noriu, kad kiekviena 
iš jūsų atsistotų, parodytų ranka į savo varžovę — baltoji į rudąją, 
apkūnioji į liesąją, geltonoji į juodąją — ir imtų girti save ir peikti 
kitą, o paskui — priešingai. Aš noriu, kad jūsų žodžiuose būtų 
minčių ir iš Korano, ir iš padavimų — žodžiu, parodykit savo 
išsimokslinimą ir iškalbą. 

Vergės atsakė: “Klausome ir vykdome!..? 

Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt penktoji naktis 


Kai atėjo trys šimtai trisdešimt penktoji naktis, Šachrazada 
tęsė: 

Pasakojama, o laimingasai karaliau, kad vergės vienu balsu 
tarė: “Klausome ir vykdome!" O paskui pirmoji iš jų (o tai buvo 
baltoji) parodė ranka į juodąją ir tarė: 

— Vargas tau, o juodoji! Girdėjau, kad baltumas sakė: “ Aš 
spindinti šviesa, aš tekantis mėnulis, kakta mano švyti, apie mano 
grožį taip pasakė poetas: 


Balta ji, o skruostai jos lygis ir švelnūs, 
Tarytumei deimantus liečia juos delnas. 


Liemuo — kaip elifas, lūpos — kaibp mimas, 
Kaip nunai tas antakių jos išlenkimas. 


Jos žvilgsniai lyg strėlės, o antakiai — lankas, 
Kas žūti nenori, iš tolo jai lenkias. 


Mes regim jos veidą, poetų išgirtą, 
Tarytumei rožę, erškėtį ir mirtą. 


Nors šaką augina baunksnėje sodo, 
Liemens jos šakoj - šimtas sodų, atrodo! 


Mano spalva primena laimės dieną, nuskintą gėlę, žibančią 
žvaigždę. 

Pasakė Alachas savo šlovingoje knygoje pranašui savo, Musai 
(ramybė jam!): “Kišk ranką į užantį, ir ištrauksi ją baltą"““. Ir 
tarė didysis Alachas: “O tie, kurių veidai pabals“*, yra Alacho 
malonėje, ir bus joje amžinai". Spalva mano — stebuklinga, ža- 
vumas mano — begalinis, o grožis mano apvainikuoja viską, ir 
tokiai kaip aš tinka visokie drabužiai, ir į mane linksta visų širdys. 
Baltumas turi daugybę privalumų, juk iš dangaus krenta baltas 
sniegas, ir sakoma, kad iš visų spalvų geriausia yra balta, ir 
musulmonai didžiuojasi baltais turbanais, ir jei aš dabar prisi- 
minčiau viską, kas pasakyta šlovinant baltiumą, mano kalba 
niekada nesibaigtų. Geriau, kai ko nors yra mažai, bet pakan- 
kamai, negu kad daug, bet nepakankamai. Bet aš tuojau imsiu 
peikti tave, o juodoji, o rašalo ir kalvio suodžių spalva, o varno, 
išskiriančio mylimuosius, juodybe! Pasakė poetas, girdamas bal- 
tumą ir peikdamas juodumą: 


Deimantai baltieji iš visų brangiausi, 
O anglies juodosios už dirhkemą gausi, 


Taip veidai baltieji tiesiai rojun žengia, 
O veidai juodieji — bragaran prasmenga. 


O viename padavime, kurį girdėjau iš geriausiųjų žmonių lū- 
pų, pasakojama, kad sykį dieną Nuchas — ramybė jam! — 
užmigo, o jo vaikai — Samas ir Chamas — sėdėjo jo galvūgaly. 
Pūstelėjo vėjas, ir atmetė jo drabužių skverną, apnuogindamas 
gėdą. Chamas pasižiūrėjo ir nusijuokė, bet nepridengė jo gėdos, 
o Samas atsikėlė ir pridengė. Tėvas atsibudo ir sužinojo, kaip 
pasielgė jo sūnūs, ir tada palaimino Samą ir prakeikė Chamą. 
Ir Samo veidas nubalo, o Chamo veidas pajuodo, jis pabėgo 
į abisinų žemes, ir visi jo ainiai buvo tamsiaodžiai. Visi žmonės 


8 Žodžiai iš Korano (XXVIII skyrius, 32 eilutė). Ten pa- 
sakojama apie Alacho pokalbį su Moze, kada Alachas 
"išmokė jį stebuklų su lazda ir pakeisti rankos odos spalvą 
(pagal musulmoniškas legendas Mozė buvo negrės sūnus, 
tamsiaodis). Šitie stebuklai turėjo įtikinti faraoną, kad 
Mozė atėjo su pranašiška misija. “* Citata iš Korano 
(III skyrius, 103 eilutė). Kalbama apie teisuolius 
paskutiniojo teismo dieną. 

sutinka, kad juodaodžiai mažai turi proto, ir sako viena patarlė: 
“Argi surasi protingą juodaodį?" 

Jų ponas tarė vergei: 

— Sėskis, gana! Ir taip jau persūdei! 

Ir jis davė ženklą juodajai vergei, toji atsistojo, parodė ranka 
į baltąją ir tarė: 

— Negi tu nežinai, kad Korane užrašyti Alacho žodžiai: “Pri- 
siekiu naktimi, kai ji mus uždengia, ir diena, kai ji mums 
nušvinta!" Ir jei naktis nebūtų svarbesnė, Alachas nebūtų ja pri- 
siekęs ir paminėjęs pirmiau nei dieną — su tuo sutinka visi 
įžvalgūs žmonės. Negi tu nežinai, kad juodumas — jaunystės puoš- 
mena, o kai galvą nuberia sidabras, ateina galas pasimėgavimams 
ir ima artintis mirtis! Ir jei jaodumas nebūtų vertesnis, Alachas 
nebūtų įdėjęs jo į širdies ir akių gelmes. Kaip puikiai pasakė 
poetas: 


Rusvaveides aš myliu, jos — jaunumės žiedai, 
Jose dažniausiai slypi švelnių jausmų grūdai. 


Aš ne blyškaus baltumo ieškoti atėjau, 
Lyg įkapių ir žilės iš tolo jų bijau. 


Be to, įsimylėjusiems geriausia susitikti naktį. Tai, ko gero, 
yra svarbiausias juodumo privalumas ir didžiausia jo teikiama 
nauda. Niekas taip rūpestingai nepaslepia įsimylėjėlių nuo ap- 
kalbinėtojų piktų liežuvių, kaip juodos nakties skraistė, ir niekas 
taip negrasina jiems negarbe, kaip ryto skaistumas. Kiek daug 
privalumų turi juodumas ir kokie puikūs poeto žodžiai: 


Einu pas ją — nakties tamsa nelyg kvieslė gera, 
Einu nuo jos — išduos mane išbalusi aušra. 


O kitas štai kaip pasakė: 


Mylimas mane aplankė, 
Glamonėjomės ber naktį 


Ir užmigom. Betgi rylas 
Už langų pradėjo degti. 

Ir prašau Alachą: “Dieve, 
Užgesink tą aušrą toly. 


Te naktis nepasibaigia, 
Kol mielasis mano guoly!“ 


O jei aš dabar pradėčiau sakyti visus žodžius, kuriais giriamas 
juodumas, mano kalba labai prailgtų, tačiau tai, ko nedaug ir 
pakankamai, yra geriau nei tai, ko yra apsčiai ir nepakankamai. 
Ir nepamiršk, o baltoji, kad tavo spalva — raupsų spalva, ir pri- 
siartinti prie tavęs — prisiartinti prie sielvarto, ir netgi kalbama, 
kad balta spalva — pragaro kruša ir šaltis, kuriais kankinami blogi 
žmonės. O vienas iš juodumo privalumų tas, kad iš jo daromas 
rašalas, kuriuo užrašomi Alacho žodžiai. Ir jei ne muskuso ir 
ambros juodumas, tie smilkalai nelinksmintų valdovų širdžių. 
Kiek daug privalumų turi juodumas ir kaip gražiai pasakė poetas: 


Ar tu nežinai, kad brangiai už muskusą moka, 
O kalkių baltų gali įsigyt už varioką? 


Giedravalkis akiai jaunuolio visai nepritinka, 
O juodos jo akys lyg strėlės į taikinį sminga. 


Jų ponas tarė: 
— Sėskis, gana! — ir davė ženklą apkūniajai... 
Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt šeštoji 
naktis 


Kai atėjo trys šimtai trisdešimt šeštoji naktis, Šachrazada tęsė: 

Pasakojama, o laimingasai karaliau, kad jemenietis, šešių ver- 
gių ponas, davė ženklą apkūniajai, ir ta atsistojo, parodė ranka 
į liesąją, apnuogino savo blauzdas, rankų riešus ir pilvą, net pa- 
simatė jo raukšlės ir bambos apvalumas. O paskui ji apsivilko 
plonyčius marškinius, pro kuriuos persišvietė kūnas, ir tarė: 

— Garbė Alachui, kuris sukūrė mane ir suteikė man grožį, 
apdovanojęs mane riebalais ir nuostabiu apkūnumu! Garbė jam 
už tai, ką jis dovanojo man, ir už tai, kad pagerbė mane, pami- 

nėdamas savo didžiojoje knygoje ir atvesdamas atšertą jautį“. 
Ir jis padarė mane tarytum sodą, kur auga slyvos ir granatai. 
O miestų gyventojai trokšta riebių paukščių, kad būtų skanu 
valgyti, ir nė nežiūri į liesus paukščius, o Adomo sūnūs nori val- 
gyti tik riebią mėsą. Kiek daug privalumų turi apkūnumas, o 
poetas pasakė: 


Su mylima tu atsisveikink — išvyksta keleiviai — 
Bet argi gali atsisveikint su mylima blaiviai? 


Šiai vaikšto jinai bo pavėsį prie gretimo namo 
Tarytum vištelė minkštutė — mieliausioji mano. 


Aš dar nesu mačiusi, kad kas nors ateitų pas mėsininką ir 
nepareikalautų riebios mėsos. Išminčiai yra pasakę: “Mėgautis 
galima tik trimis dalykais: valgant mėsą, jojant ant mėsos ir įstu- 
miant mėsą į mėsą". O tu, liesoji? Tavo kojos — tarytum žvirblio 
stibinai ar žarstekliai, tu esi nukryžiuotojo kryžialentė ir ištvirkėlio 
mėsa, žiūrint į tave, nesidžiaugia nei akys, nei širdis, kaip pasakė 
apie tave poetas: 


Apsaugok Alachai, gulėt negaliu, nors tu ką, 
Su boba sausa lyg su džiūstančia palmės šaka. 


Per miegą jos kaulai baksnoja mane lyg ragai, 
Pabudęs kasryt negaliu atsipeikėt ilgai. 


Jos ponas tarė: 

— Sėskis, gana! 

Tada atsistojo liesoji, tarytum gluosnio šakelė arba bambuko 
stiebas, arba baziliko stiebas, ir tarė: 

— Garbė Alachui, kuris sukūrė mane nuostabaus grožio ir 
artumą su manim padarė troškimų riba, ir esu aš tarytum šakelė, 
į kurią linksta visų širdys! Kai stojuosi — tai lengvai, kai sėduosi 
— tai grakščiai; aš mėgstu lengvabūdiškus pokštus ir linksmybę. 

65 Žodžiai iš Korano (I skyrius, 6 eilutė). Kalbama apie 
jautį, kurį Ibrahimas (Abraomas) pasiūlė Alacho 


pasiuntiniams už tai, kad tas pranešė, jog jam 
dovanojamas kūdikis. 

Ir nesu girdėjusi, kad kas nors būtų pasakęs: “Mano mylimasis 
lyg dramblys". Ir niekada nesako: “Jis lyg kalnas, platus ir ilgas". 
O sako šitaip: “Mano mylimasis lieknas ir aukštas". Nedaug mais- 
to man tereikia, troškulį mano numalšina lašelis vandens. Mano 
žaidimai lengvi, pokštai malonūs, aš vikresnė nei žvirblis ir leng- 
vesnė nei varnėnas, artumas su manim — trokštančiojo svajonė 
ir ieškančiojo saldybė, mano ūgis nuostabus, šypsena — žavi, aš 
lyg gluosnio šakelė arba bambuko stiebas, arba baziliko stiebas, 
ir nėra nuostabesnės už mane, tai apie mane buvo pasakyta: 


Tavo liemenį lyginau su lanksčia šakele, 
Vadinau tavo veidą aš savąja dalia. 


Lyg beprotis sekiojau diengnakt iš baskos, 
Vis bijojau, kad kitas čia tave suieškos. 


Dėl tokių kaip aš pameta galvas įsimylėjėliai ir sutrinka be- 
siilgintys, ir jei mano mylimasis traukia mane prie savęs, aš 
glaudžiuosi ir linkstu prie jo, bet ne griūnu ant jo. O tu, kuri 
riebi kūnu, tu šlemšti lyg dramblys, tu niekaip negali pasisotinti, 
ir tavo draugas nepailsi su tavim, jis nepajunta džiaugsmo, tavo 
storas pilvas trukdo jam pažinti tave, o riebios kulšys — suartėti 
su tavim. Storumas nėra gražu, nedailiam tavo kūnui trūksta 
grakštumo. Riebi mėsa tik skersti tinka, o girti jos nėra už ką. 
Jei kas nors su tavim juokauja, tu pyksti, jei žaidžia — liūdi; koke- 
tuodama tu švokšti, o vaikščiodama išleidi liežuvį, o kai valgai 
— negali pasisotinti. Tu sunkesnė už kalną, bjauresnė už žūtį ir 
sielvartą, tu neturi palaiminimo, galvoji tik apie tai, kaip čia 
pavalgius ir pamiegojus. Tu tarytum pilnas burdiukas ar mėsingas 
dramblys, ir kai eini į “atsikvėpimo kambarį", nori, kad kas nors 
numazgotų tave ir nupešiotų nuo kūno plaukus — o tai jau pati 
didžiausia tinginystė ir dykinėjimo pavyzdys. Trumpai šnekant, 
nerandu ką tavyje pagirti, o štai kaip pasakė apie tave poetas: 


Ji stora — lyg šlapimo pūslė išsipitus, 
Tartum kalno atšlaitės kėbso kojos jos drūtos. 


Kai jinai vakaruos pliurbdama vaikštinėja, 
Į žemes rytines jos nesąmonės skrieja. 

Ir jos ponas tarė: 

— (Gana, sėskis! 

Tada, gavusi ženklą, atsistojo geltonoji vergė, pagarbino Ala- 
chą, sukalbėjo maldą ir pasveikinimą išrinktajam tarp jo kūrinių, 
o paskui parodė ranka į rudąją vergę ir tarė... 

Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt septintoji naktis 


Kai atėjo trys šimtai trisdešimt septintoji naktis, Šachrazada 
tęsė: 

Pasakojama, o laimingasai karaliau, kad atsistojo geltonoji ver- 
gė, pagarbino Alachą ir, parodžiusi ranka į rudąją, tarė: 

— Aš pagirta Korane, mano spalvą aprašė mielaširdingasis 
ir suteikė jai pirmenybę, savo šventoje knygoje sakydamas: 
“Geltonoji, skaisti jos spalva džiugina žvelgiančius..."“ Mano spal- 
va — tikras stebuklas, mano grožis — beribis, žavumas mano — 
tobulas, nes mano spalva — dinaro spalva, žvaigždžių ir šviesulių 
spalva, obuolio spalva, mano išvaizda — nuostabiųjų išvaizda su 
šafrano spalva, nuostabiausia spalva iš visų, nepaprasčiausia spal- 
va iš visų. Aš švelnaus kūno ir brangiai kainuoju, nes mano 
spalva — aukso spalva. Tai apie tokią kaip aš pasakė poetas: 


Lyg saulė geltona ji — žvelgt į ją gera, 
Gražesuė jinai už auksinį dinarą. 


Grožybe net buošnų šafraną pralenkia, 
Nušviečia gyvenimo pilką padangę. 


O tavo, rudoji, spalva — buivolų spalva, bjauri visiems žmo- 
nėms, ir jei koks daiktas yra tokios spalvos — niekas neima jo 
į rankas, o jei maistas — tai žinok, kad jis apnuodytas. Tavo spal- 
va — musių spalva, šlykšti lyg šuva. Tarp kitų spalvų ruda yra 
pati menkiausia, aš niekad nesu girdėjusi apie rudą auksą, rudą 
perlą ar rubiną. Tu esi nei juodaodė, nei baltaodė, tu neturi jo- 
kių privalumų, kaip yra pasakęs poetas: 


6 Žodžiai iš Korano. Kalbama apie telyčią, pasmerktą 
paaukoti. 

Ji dulkių sbalvos, veidas jos nenušvinta, 
Lyg kelias, kur dulkės mums kojas apkrinta. 


Kai manosios akys išvysta tą spalvą, 
Man darosi liūdna, skaudėt ima galvą. 


Jos ponas tarė: 

— (Gana, sėskis! 

Tada atsistojo rudoji vergė. O ji buvo graži, aukšta, puikiai 
sudėta, jos kūnas buvo švelnus, plaukai juodi kaip anglys. Ji buvo 
liekna, rausvų, apvalių skruostų, pajuodintomis akimis, nuostabaus 
veido ir iškalbi. Ir ji tarė: 

— Garbė Alachui, kuris nesukūrė manęs nei riebios, nei lie- 
sos, nei baltos lyg raupsai, nei geltonos, lyg iškankintos dieglių, 
nei juodos — suodžių spalvos, o sukūrė mane rudą, kurią mėgsta 
visi protingi žmonės. Visi poetai visomis kalbomis giria rudą spal- 
vą ir iš visų labiausiai vertina kaip tik ją. Ruda spalva turi 
pagirtinų savybių, ir Alachas įkvėpė tą, kuris pasakė: 


Savybių gerų rudaodžiams pakanka, 
Raudonus ir baltus dažnai jie pralenkia. 


Jų žodžiai įtaigis, jų žvilgsniai slaptingi, 
Harutas iš jų basimokyt netingi. 


Mano išvaizda puiki, liemuo lieknas, mano spalvą mėgsta visi 
— ir karaliai, ir vargšai. Aš lengvutė, nuostabi ir grakšti, švelnaus 
kūno ir brangi pirkti, aš esu graži, išsilavinusi ir iškalbi. O tu, 
tu panaši į dedešvą prie al Luko vartų“ — geltona ir dulkėta. 
Geriau tu išnyktum, o mėsininko katile, o vario rūdys, o tu, pa- 
naši į apuoką! Tam, kuris guli šalia tavęs, sunku kvėpuoti, jis 
jaučiasi lyg kape, ir apie tokias kaip tu pasakė poetas: 


Geltona jinai, nors visai ne ligonė, 
Ir širdį man graužia tik jos nemalonė. 


Kai meilė manoji ją kartais abgauna, 
Bučiuoju aš ją, ir dantis ji man rauna. 


“ Al Luko vartai — viduramžių Kairo vakariniai 
vartai. 

Ir tada jų ponas tarė: 

— (Gana, sėskis! 

O paskui... 

Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt aštuntoji 
naktis 


Kai atėjo trys šimtai trisdešimt aštuntoji naktis, Šachrazada 
tęsė: 

Pasakojama, o laimingasai karaliau, kad baigus vergei sakyti 
eiles, jos ponas liepė jai sėstis, o paskui sutaikė visas verges, ap- 
rengė jas puošniais rūbais, padovanojo visokių brangiųjų akmenų, 
ir niekada niekur, o tikratikių valdove, aš nesu matęs nieko nuos- 
tabesnio už tas šešias verges. 

Kai Muchamedas al Basris baigė savo pasakojimą, al Mamū- 
nas tarė: 

— O Muchamedai, ar tu žinai, kur gyvena tas Žmogus su še- 
šiomis vergėmis? Gal galėtum man jas nupirkti? 

— O tikratikių valdove, girdėjau, kad ponas myli jas ir negali 
su jomis išsiskirti. 

— Paimk po dešimt tūkstančių dinarų už kiekvieną vergę ir 
eik nupirk man jas! — liepė al Mamūnas. 

Muchamedas su pinigais nuėjo pas tą jemenietį ir pasakė, 
kad tikratikių valdovas būtinai norįs nusipirkti verges. Tas sutiko 
patenkinti valdovo norą ir, paėmęs pinigus, nusiuntė moteris 
kalifui. Rūmuose joms buvo paruošti puikūs kambariai, ir valdo- 
vas daug laiko praleisdavo su jomis, gėrėdamasis jų grožiu, 
iškalba ir skirtingomis odos spalvomis. Taip praėjo kiek laiko, 
ir ankstesnis tų vergių ponas pajuto, kad nebegali ilgiau tverti 
išsiskyrimo. Pasiuntė jis al Mamūnui laišką, kuriame aprašė savo 
meilę toms vergėms, ir ten dar buvo tokios eilės: 


Šešetas gražuolių pavergė man sielą, 
Šešelą gražuolių sveikinti man miela. 


Jos juk mano akys, jos juk mano ausys, 
Jos juk mano valgis, gėrimas saldžiausias. 

Kerinčio jų grožio nepamiršiu niekad 
Ir naktų bemiegių, kada jos palieka. 


Ak, kaip buvo liūdna, buvo man ilgu ia, 
Gal verčiau negimęs šiam pasauly būčiau. 


Ak, tos gražios akys, antakiai lenktieji! 
Lyg lankai - jų strėlės man į širdį skrieja. 


Perskaitęs tą laišką, kalifas aprengė merginas prabangiais dra- 
bužiais, davė joms šešiasdešimt tūkstančių dinarų ir grąžino jas 
jemeniečiui. Pamatęs jas, tas žmogus nepaprastai nudžiugo, kur 
kas labiau nei dėl pinigų, kuriuos jos parsinešė. Ir gyveno jie 
visi kartu linksmai ir laimingai, kol atėjo Malonumų Griovėja. 


Pasakojimas apie 
Harūną ar Rašidą ir vergę 


Dar pasakojama, kad kalifą Harūną ar Rašidą, tikratikių val- 
dovą, vieną naktį ėmė kamuoti nerimas, ir jis giliai susimąstė. 
Atsikėlęs iš patalo, kalifas ėmė vaikštinėti po rūmus ir priėjo 
kambarį su nuleista užuolaida, ir pakėlė ją, o viduje pamatė ant 
paaukštinimo guolį. Jame gulėjo kažkas juoda, tarytum miegantis 
žmogus, o iš kairės ir dešinės degė po žvakę. Kalifas nustebo. 
Ir staiga jis pamatė butelį vyno ir taurę šalia, ir vis labiau ste- 
bėdamasis kalifas manė sau: “Negi tokių juodų vergų kambariai 
taip puošniai įrengiami?" "Tada jis priėjo prie guolio ir pamatė 
miegančią moterį, užsidengusią plaukais. Jis atmetė plaukus jai 
nuo veido ir pamatė, kad ji — tarytum mėnulio pilnatis. "Tada 
kalifas prisipylė taurę vyno ir išgėrė už moters skruostų rožes, 
ir jo širdis palinko prie jos, ir jis pabučiavo apgamėlį ant jos 
veido. Moteris pakirdo iš miego ir tarė: 

— Alacho drauge, pasakyk, kas čia atsitiko? 

— Tai beldžiasi svečias, norintis pabūti čia iki aušros, — atsakė 
kalifas. 

— Gerai, mano klausa ir regėjimas — tavo! — atsakė mergina. 

Paskui ji padavė vyno, ir jie drauge išgėrė, ir mergina paėmė 


159 


338 naktis 


liutnią, suderino stygas, užgavo jas visas iškart ir užtraukė: 


Meilė vien tik tau prabyla šiandien mano širdyje 
Ir visam pasauliui skelbia, kad vien tu — mana svaja. 


Ji paliudija, kad puola nepagydoma Liga, 


Sužeista manoji siela virba vėjyje nuoga. 


Aš nemoku slėpti meilės, kai širdy baisi kančia, 
Nuo aistros neapsigynus, lieju ašaras slapčia. 


Kol tavęs buvau nemačius, nemylėjau niekada, 
Bet užklumpa vieną sykį Dievo teismo valanda. 


Baigusi eiles, mergina tarė: 
— Aš nuskriausta, o tikratikių valdove... 
Tuo tarpu išaušo rytas, ir Šachrazada nutraukė pasakojimą. 


Trys šimtai trisdešimt devintoji naktis 


Kai atėjo trys šimtai trisdešimt devintoji naktis, Šachrazada 
tęsė: 

Pasakojama, o laimingasai karaliau, kad mergina tarė: 

— Aš nuskriausta, o tikratikių valdove! 

— Kas gi tave nuskriaudė? — paklausė kalifas. 

— Tavo sūnus jau seniai nupirko mane už dešimt tūkstančių 
dinarų ir norėjo padovanoti tau, tačiau tavo žmona grąžino jam 
tuos pinigus ir liepė uždaryti mane šitam kambary, kad tu ne- 
pamatytum. 

— Gal turi kokį norą? Sakyk! 

— Norėčiau, kad ryt vakare būtum pas mane, — atsakė vergė. 

— Jei tik panorės Alachas! — tarė kalifas ir paliko ją. 

Rytą jis nuėjo į savo priėmimo salę ir pasiuntė pakviesti Abu 
Nuvasą““, tačiau jo nebuvo namie, tad kalifas pasiuntė vieną 
dvariškį paieškoti jo. Dvariškis surado Abu Nuvasą vienoje vyno 
krautuvėlėje, tas buvo sulaikytas už tai, kad neturėjo kuo sumo- 


“* Abu Nuvasas — vienas iš žymiausių arabų kalifato 
klestėjimo epochos poetų (nužudytas 
apie 810 m. e. m.). 

kėti šeimininkui, o skolingas jis buvo tūkstantį dirhemų, kuriuos 
išleido dėl vieno bebarzdžio. Abu Nuvasas papasakojo dvariškiui 
visą istoriją, ir tas tarė: 

— Parodyk man tą bebarzdį, ir jei jis vertas tų pinigų, tau 
bus atleista. 

— Luktelėk, jis tuoj ateis, — atsakė Abu Nuvasas. 

Jiems besikalbant, į krautuvėlę įėjo tas bebarzdis. Jis buvo 
apsirengęs baltais rūbais, o po jais buvo raudoni, o dar po jais 
— juodi, ir Abu Nuvasas, pamatęs jaunikaitį, ėmė dūsauti ir pa- 
sakė tokias eiles: 


Baltai apsirengęs atėjo jisai, 
Ir ilgesį skleidė akių jo vyzdžiai. 


Tariau: “Ko džiugiai nesisveikini tu? 
Pakaktų man keleto žodžių šiltų. 


Šlovė tam, kas davė tau skruostus rausvus, — 
Juk viską jis gali, Kūrėjas dosnus!" 


Jis tarė: “Nepurkštauk! Juk Viešpals visiems 
Dosnus — ir nėr galo basauliams šviesiems. 


Štai rūbai manieji kaip džiaugsmas širdy 
Tau švyti balti, tau švyti balti“. 


Bebarzdis, išgirdęs šitas eiles, nusirengė baltą drabužį, o Abu 
Nuvasas nustebo ir pasakė tokias eiles: 


O štai jis su rūbais aguonų spalvos, 
Jis priešas, nors kraustaus dėl jo iš galvos. 


Tariau jam nustebęs: “Lyg mėnuo švieli, 
Puošnus aplankai tu mane nevilty. 


Ar rūbai nuo skruostų baraudo gražiai, 
Ar savo raudonu krauju juos dažai?" 


Atsakė: “Rūbus dovanojo man saulė, 
Kai vakaro žaros nudažė pasaulį. 

Tie rubai lyg vyno taurė kupina, — 
Skaisti aguona, skaisti aguona". 


Tada bebarzdis nusimetė raudoną drabužį, liko tik su juodais 
marškiniais, o Abu Nuvasas tiesiog negalėjo atitraukti nuo jo akių 
ir pasakė tokias eiles: 


Atėjo jisai apsirengęs juodai, 
Jį juodą lyg šmėklą išvydo vergai. 


Tariau: “Su manim nesisveikini Lu, 
Nėr galo džiaugsmams mano priešų piktų. 


Tie rūbai kaib skausmas manojoj širdy 
Per amžius juodi, ber amžius juodi“. 


Ir dvariškis suprato, kas dedasi Abu Nuvaso širdyje ir kokia 
karšta jo aistra, tad grįžęs pas kalifą papasakojo jam, kaip yra. 
Kalifas davė dvariškiui tūkstantį dirhemų, kad sumokėtų už Abu 
Nuvasą ir atvestų jį čia. Kai poetas atėjo į salę, kalifas jam tarė: 

— Pasakyk man eiles, kuriose būtų žodžiai: “Kas dedasi šičia, 
kas vaikšto bo rūmus?" 

Abu Nuvasas kiek patylėjo... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimtoji naktis 


Kai atėjo trys šimtai keturiasdešimtoji naktis, Šachrazada tęsė: 
Pasakojama, o laimingasai karaliau, kad Abu Nuvasas kiek 
patylėjęs pasakė tokias eiles: 


Per naktį nuo rūpesčių aš nemiegojau, 
Ilgai kankinausi, vienatvėj galvojau. 


Ir kėlė iš guolio mane neramumas, 
Ir klaidžiojau vienas bo miegančius rūmus. 


Prie juodo kažko netikėtai užklydau 
Ir, plaukus pbraskleidęs, ją baltą išvydau. 

Lyg pilnatis man tamsoje suspindėjo, 
Lyg gluosnio šakelė jauna suvirpėjo. 


Išgėriau aš vyną raudoną lig lašo, 
Ir lūpos prigludo brie apgamo mažo. 


Pabudo jinai ir manęs dar drovėjos 
Tarytum šakelė, kai lenkia ją vėjas. 


Po to atsikėlė, paklausė suglumus: 
“Kas dedasi šičia? Kas vaikšto o rūmus?" 


Ir aš atsakiau jai: “Tai svečias užklydo, 
Jis tikis čia prieglobstį rasti lig ryto“. 


Ir ji man sušuko nudžiugus: “O pone, 
Parodysiu svečiui aš savo malonę!" 


— Tenubaudžia tave Alachas, tu tarytum buvai drauge su mu- 
mis! — sušuko kalifas. 

Tada al Mamūnas paėmė poetą už rankos ir nusivedė pas 
tą vergę (o ji buvo apsirengusi žydrai), ir Abu Nuvasas, ją pa- 
matęs, be galo nustebo ir pasakė tokias eiles: 


Sakyki gražuolei su žydru rūbu. 
“Del Dievo, mieloji, švelnesnė jam buk! 


Kai mylima savo bičiuliui rūsti, 
Jam tik neramumas, jam sielvartas tik. 


Vardan to žavumo, kuris jam spindės, 
Neskaudinki savo bičiuliui širdies. 


Paguoski jo meilę, bpadėki jam tu, 
Kalbų neklausyki kvailų ir piktų". 


Vergė padavė kalifui vyno, paskui paėmė liutnią ir sudainavo 
tokias eiles: 


Ar tu teisus kiliems, jei man nepakantus? 
Mane tu atstumi, briglausdamas kitus. 

Jei būtų mylinčių teisėjas, skųsčiaus jam, 
Kad bausmę skirtų tau — žiauriam, neatlaidžiam. 


Bet savo vartelius užšovei tu skląsčiu, 
Ir sveikinimą tau iš tolo aš siunčiu. 


Paskui kalifas liepė vis pilti Abu Nuvasui į taurę vyno, tas 
vis išgerdavo, kol pagaliau viską aplinkui jam apgaubė migla. 
Ir kalifas padavė Abu Nuvasui pilną taurę, tas nugėrė gurkšnį 
ir laikė taurę rankoje, o kalifas liepė paimti taurę iš Abu Nuvaso 
rankos ir paslėpti ją, pastačius tarp kojų, o tada al Mamūnas 
išsitraukė kardą, palinko virš poeto ir bakstelėjo jį kardu. Abu 
Nuvasas atsipeikėjo, pamatė kardą, įremtą į krūtinę, ir čia pat 
išsiblaivė. 

— Pasakyk eiles, papasakok man jose apie savo taurę, antraip 
aš nukirsiu tau galvą! — sušuko kalifas. 

Ir Abu Nuvasas pasakė: 


Ką pasakoti man galų gale? 
Gal kaip gazelė tapo vagile? 


Man taurę vyno pavogė jinai — 
Geriausias mano gėrimas tenai. 


Be jo vien maudulys širdy manoj, 
Jis paslėptas vietelėje vienoj - 


Man gėda net įvardint vietą tą, 
Bet ir kalifui ten dalia skirta. 


— Tenubaudžia tave Alachas! Iš kur tu šitai sužinojai? — 
nustebo kalifas ir liepė apdovanoti jį prabangiais rūbais bei 
tūkstančiu dinarų, ir Abu Nuvasas nudžiugęs išėjo. 


Pasakojimas apie vargšą ir šunį 
Dar pasakojama, kad vieno žmogaus skolos vis augo, jo 
padėtis vis blogėjo, pagaliau jis paliko savo šeimą ir artimuosius 

ir išėjo kur akys veda. Po kiek laiko jis priėjo miestą su aukš- 
tomis sienomis ir dideliais namais, ir nusprendė Žmogus pailsėti 
čia, nes buvo nuvargęs ir alkanas. Perėjęs aikštę, jis pamatė būrį 
jojančių didikų ir patraukė jiems iš paskos, o jie įėjo į patalpą, 
atrodančią lyg karališka menė, ir tas žmogus jiems iš paskos. Ir 
jie ėjo, kol pamatė žmogų, sėdintį ant paaukštinimo, ir buvo jis 
nuostabus ir aukštos kilmės, supo jį tarnai ir eunuchai, tarytum 
jis būtų vizirio sūnus. Pamatęs atėjusius, tas žmogus atsistojo ir 
pasveikino juos, o vargšas, sekęs iš paskos, nustebo ir sutriko 
pamatęs... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt pirmoji naktis 


Kai atėjo trys šimtai keturiasdešimt pirmoji naktis, Šachrazada 
tęsė: 

Pasakojama, o laimingasai karaliau, kad vargšas, sekęs iš pas- 
kos, nustebo ir sutriko pamatęs prabangą ir tarnus. Ir jis ėmė 
trauktis atatupstas, bijodamas dėl savo gyvybės, ir atsisėdo nuo- 
šaly, kur niekas jo negalėjo matyti. Tik staiga pasirodė žmogus, 
vedinas keturiais medžiokliniais šunimis, ant jų buvo šilkai ir 
brokatai, o ant kaklų — aukso antkakliai su sidabro grandinė- 
lėmis. Žmogus pririšo kiekvieną šunį atskirai ir trumpam išėjo, 
o grįžęs pastatė prieš juos po aukso dubenį su puikiais valgymais 
ir išėjo. O vargšas buvo toks alkanas, kad negalėjo akių atitraukti 
nuo šunų ėdalo, labai norėjo prieiti ir pavalgyti su jais, bet bijojo. 
O paskui vienas šuo pažvelgė į vargšą, ir didysis Alachas įkvėpė 
jam supratimą, kas darosi vargšo širdyje, tad šuo atsitraukė nuo 
dubens ir davė vargšui ženklą, tada tas priėjo ir iš šuns dubens 
privalgė iki soties. Jis jau norėjo eiti, bet šuo davė jam ženklą, 
kad pasiimtų ir aukso dubenį su maisto likučiais, ir pastūmė jo 
dubenį letena. Tada žmogus paėmė dubenį ir dingo, ir niekas 
jo nepamatė. Ir tas vargšas nukeliavo į kitą miestą, pardavė ten 
aukso dubenį, už tuos pinigus nusipirko prekių, kurias pardavė 
savo šalyje ir uždirbo tiek pinigų, kad išmokėjo visas skolas ir 
dar pačiam liko. Ir jo turtas vis augo, gerovė ilgam apsigyveno 
jo namuose. 

Taip praėjo kiek laiko, ir vieną sykį jis tarė sau: “Būtinai turiu 

nukeliauti į tą miestą ir susirasti to aukso dubens savininką! 
Nuvešiu jam puikių dovanų ir sumokėsiu už dubenį, kurį pado- 
vanojo man jo šuo!" 

Ir jis pririnko tinkamų tam žmogui dovanų, pasiėmė tiek 
pinigų, kiek kainavo aukso dubuo, ir nukeliavo į tą miestą. 
Perėjęs aikštę, vietoj anksčiau stovėjusių rūmų jis pamatė tik griu- 
vėsius, virš kurių skraidė juodi varnai, skelbdami pražūtį. Jo širdis 
ir protas sunerimo, ir jis pasakė tokias eiles: 


Šiandieną nebėra jau turtų namuose, 
Ir pamaldumo jau neliko žmonėse. 


Ir slėnis nebe toks, ir tos gazelės va 
Ne tokios, ir kalva — nebe tokia kalva. 


Ir dar tokias: 


Mylimosios vėlė auštant beldės, bijojau 
Jos, kai aš dykumoj su bičiuliais miegojau. 


Kai babudom visi ir vėlė ta išnyko, 
Pamačiau aš, kaip tuščia vidur smėlžemio pliko. 


Tada nusigrįžo nuo griuvėsių, paliestų likimo rankos, ir pa- 
matė vargšą žmogų, kurį išvydus suminkštėtų ir pati kiečiausia 
širdis. 

— Ei tu, pasakyk man, ką likimas ir laikas padarė su šių 
rūmų šeimininku? Kur jo spindintys mėnuliai ir žaižaruojančios 
žvaigždės? Kas čia atsitiko, kodėl iš rūmų beliko tik sienos? — 
paklausė atvykėlis. 

— Šių rūmų šeimininkas — tas vargšas, kurį tu matai prieš 
save, ir jis aimanuoja prisiminęs tai, kas jį ištiko. Iš tikro didysis 
Alachas šiame gyvenime išaukština tam, kad paskui nužemintų. 
Kodėl tu klausi, kas atsitiko? Juk likimo permainingumas nieko 
nestebina. Aš šitų rūmų šeimininkas, aš juos pastačiau, išpuošiau, 
gėrėjausi spindinčiais mėnuliais ir žaižaruojančiomis žvaigždėmis, 
bet laimė nusisuko nuo manęs, nusinešė turtą, tarnus ir draugus 
ir likau aš, bejėgis vargšas, vienui vienas. Bet kodėl tu klausi, 
papasakok man viską ir nesistebėk! 

Ir tas žmogus papasakojo visą istoriją ir pridūrė: 

— Aš atnešiau tau dovanų, malonių širdžiai, ir pinigus už 
aukso dubenį, kurį tada paėmiau, — šitai lėmė man turtingą gy- 
venimą po vargano, mano būstas iš skurdaus tapo prašmatnus, 
pasibaigė mano rūpesčiai ir nerimas. 

Tačiau vargšas ėmė purtyti galvą, aimanuoti, skųstis ir galop 
tarė: 

— O žmogau, man atrodo, kad tau ne visi namie, nes sveiko 
proto vyras nesakytų tokių žodžių! Kaip gali būti, kad mano šuo 
padovanojo tau aukso dubenį, o aš jį dabar imsiu atgal?! Paimti 
atgal tai, ką dovanojo mano šuo — tai negirdėta! Aš nė men- 
kiausio daiktelio neimsiu iš tavęs, nors tai kainuotų man gyvybę! 
Tad grįžk iš kur atėjęs, ir tenurimsta tavo širdis! 

Ir tas buvęs vargšas pabučiavo buvusiam turtuoliui kojas ir 
iškeliavo namo, aukštindamas jį, o atsisveikindamas pasakė tokias 
eiles: 


Nei žmonių, nei šunų tuos griuvėsiuos graudinguos, 
Būk, Alachai, žmonėms ir šunims gailestingas. 


Pasakojimas 
apie valį Chusam ad Diną 


Dar pasakojama, kad al Iskandarijos“ tvirtovėje gyveno valis, 
vardu Chusam ad Dinas, ir vieną sykį, kai jis sėdėjo savo 
menėje, atėjo kareivis ir tarė: 

— Žinok, o garbingasai vali, kad aš atėjau į jūsų miestą šį 
vakarą ir apsinakvojau tokiame ir tokiame chane, ir pramiegojau 
ten trečdalį nakties, o nubudęs pamačiau, kad mano maišas per- 
pjautas ir iš jo pavogtas kapšas su tūkstančiu dinarų. 

Dar kareivis nebaigė pasakoti, o valis jau pasiuntė kareivius 
į tą chaną, liepęs suimti ir atvesti visus, kuriuos ten ras, ir už- 
daryti juos iki ryto. 

Kai išaušo rytas, jis liepė atnešti kankinimo įrankius, pašaukė 

žmones ir, dalyvaujant pasiskundusiam kareiviui, pasiruošė juos 
kankinti, tik staiga atėjo kažkoks žmogus, prasibrovė per minią 
ir stojo priešais valį... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt antroji naktis 


Kai atėjo trys šimtai keturiasdešimt antroji naktis, Šachrazada 
tęsė: 

Pasakojama, o laimingasai karaliau, kad tuomet, kai valis jau 
susiruošė suimtuosius kankinti, staiga atėjo kažkoks žmogus, stojo 
prieš valį ir kareivį ir tarė: 

— O emyre, paleisk visus tuos žmones — jie neteisingai ap- 
kaltinti! Tai aš paėmiau kareivio pinigus iš maišo, štai tas kapšas! 

Ir jis ištraukė kapšą iš rankovės ir padėjo prieš valį. Tas ka- 
reiviui tarė: 

— Pasiimk pinigus ir eik savo keliu. 

Visi susirinkusieji ėmė girti ir laiminti vagį, o tas tarė: 

— O emyre, tai ne miklumas, kad aš pats atėjau pas tave 
ir atnešiau pinigus, miklumas bus tuomet, kai aš antrą kartą juos 
pavogsiu iš kareivio. 

— O kaip tu juos pavogei, apsukruoli? — paklausė valis. 

— Kairo turguje aš pamačiau šitą kareivį, kai jis keitė auksą 
ir dėjo į kapšą. Sekiau paskui jį iš vieno skersgatvio į kitą, bet 
niekaip nepasitaikė tinkama proga nugvelbti pinigus. Paskui jis 
iškeliavo, o aš sekiau jį iš vieno miesto į kitą, krėsdamas visokias 
gudrybes, bet aukso pavogti niekaip negalėjau. O kai jis įžengė 
į šitą miestą, kai apsistojo chane, o aš įsitaisiau greta jo ir 
laukiau, kol jis užmigs, ir kai išgirdau jį knarkiant, pagaliau per- 
pjoviau jo maišą šituo peiliu ir ištraukiau kapšą su pinigais. 

Žmogus ištiesė ranką ir paėmė kapšą, gulintį prieš valį ir ka- 
reivį, ir žengtelėjo atgal. Žmonės, valis ir kareivis manė, kad jis 
rodo jiems, kaip pavogęs pinigus. Tik staiga žmogus pasileido 
bėgti ir puolė į tvenkinį, o valis šūktelėjo savo žmonėms sugauti 
jį. Visi metėsi gaudyti vagį, bet nespėjo dar nusimesti rūbų, o 
apsukruolis dingo iš akių. Jo taip ir nesurado (o todėl taip 
atsitiko, kad al Iskandarijoje visi skersgatviai susieina), ir žmonės 
grįžo atgal. Tada valis tarė kareiviui: 

— Žmonės tau nieko neskolingi: dabar žinai, kas tavo skriau- 
dikas, atgavai savo pinigus, bet neišsaugojai jų. 

Ir kareivis išėjo savo keliais, ir prapuolė jo pinigai, ir žmonės 
išsilaisvino iš valio rankų, ir visa tai atsitiko per didžiojo Alacho 
malonę. 


Pasakojimas apie an Nasyrą ir tris valius 


Dar pasakojama, kad al Malikas an Nasyras“ vieną dieną pa- 
sikvietė tris valius — Kairo valį, Bulako valį ir Senojo Misro?! 
valį — ir tarė jiems: 

— Aš noriu, kad kiekvienas papasakotumėt nuostabiausią da- 
lyką, atsitikusį jums būnant valiais... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt trečioji 
naktis 


Kai atėjo trys šimtai keturiasdešimt trečioji naktis, Šachrazada 
tęsė: 

Pasakojama, o laimingasai karaliau, kad al Malikas an Na- 
syras tarė trims valiams: “Papasakokit nuostabiausią dalyką, 
atsitikusį jums būnant valiais". 

Jie pakluso, ir Kairo valis tarė: 

— Žinok, o valdove, kad šiame mieste buvo du teisėti liu- 
dininkai"?, liudiję, kai būdavo praliejamas kraujas. O jie mėgo 
gražias moteris, ištvirkavo su jomis, gėrė vyną. Bet man nepavyko 


" Al Malikas an Nasyras (“Pergalingasis karalius") — 
kelių Egipto sultonų pravardė, pradedant įžymiuoju kry- 
žininkų priešu Salach ad Dinu (Saladinu) (1169—1193) ir 
baigiant an Nasyru Chasanu (1354—1361). " Kairas, 
Bulakas ir Senasis Misras — taip viduramžiais vadi- 
nosi įvairios Egipto sostinės dalys. " Pagal musulmonų 
įstatymus nusikaltimą turi paliudyti du vyrai arba vienas 
vyras ir dvi moterys. Tikrais laikomi tik tie liudijimai, 
kuriuos davė “teisėti" liudininkai, t.y. asmenys, 
turintys dorybingų, padorių 
žmonių reputaciją. 

jų sugauti nusikaltimo vietoje, kad galėčiau apkaltinti, aš buvau 
bejėgis. Tada liepiau vyno, džiovintų ir šviežių vaisių, žvakių pirk- 
liams ir paleistuvystės namų šeimininkams, kad jie man viską 
pasakotų apie tuos liudininkus — jeigu jie kur nors gers ar iš- 
tvirkaus kartu arba po vieną, jeigu jie pirks ką nors iš gėrimų. 
Pirkliai sutiko. 

Ir vieną naktį atėjo pas mane žmogus ir tarė: 

— O valdove, žinok, kad liudininkai užklupti tokioj ir tokioj 
gatvėj, tokioj ir tokioj vietoj, tokio ir tokio žmogaus namuose, 
darant bjaurų darbą! 

Aš atsikėliau, persirengiau ir nuėjau į tuos namus, o su 
manim buvo tik tarnas. Priėjęs vartus pabeldžiau, man atidarė 
vergė ir paklausė: “Kas tu?" 

Nieko nesakydamas aš įėjau ir pamačiau abu liudininkus ir 
šeimininką, o aplink juos sėdėjo netikusios moterys, stovėjo daug 
vyno. Pamatę mane jie pakilo, pasodino į garbingą vietą ir tarė: 

— Sveikas atvykęs, brangus svety ir sąmojingas stalabendri! 

Jie nė kiek neišsigando, kai aš įėjau, o netrukus namų šei- 
mininkas trumpam išėjo, atnešė tris šimtus dinarų ir, duodami 
man tuos pinigus, jie tarė: 

— O vali, mūsų valdove, žinok, kad tavo valdžioje yra dau- 
giau nei mūsų garbė, tavo valdžioje yra ir bausmė, bet ji slėgs 
tave, jei tu mus nubausi, ir kur kas geriau būtų, jei paimtum 
dabar tuos pinigus ir nuslėptum mūsų gėdą; juk ir didysis Ala- 
chas nuslepia kitų nuodėmes, mėgsta jis tuos, kurie nuslepia, jis 
tau atlygins! 

Ir aš tariau sau: “Paimk iš jų tą auksą ir šį sykį nuslėpk jų 
nuodėmę, bet jei dar kartą juos užtiksi — atkeršyk!" Tad aš su- 
sigundžiau auksu, paėmiau monetas ir išėjau, ir niekas nieko 
nesužinojo. Tačiau kitą dieną, iš pat ryto, atėjo pas mane kadžio 
pasiuntinys ir tarė: 

— O vali, kadis tave kviečia — eik, pasikalbėk su juo! 

Aš nuėjau nesuprasdamas, ko mane kviečia, o nuėjęs pa- 
mačiau sėdinčius prie kadžio tuos du liudininkus ir namų 
šeimininką, kuris atsistojo ir pareikalavo, kad grąžinčiau jam tris 
šimtus dinarų, ir aš negalėjau paneigti tos skolos, o paskui šei- 
mininkas išsitraukė užrašą, ir tiedu teisėti liudininkai paliudijo, 
kad aš skolingas tris šimtus dinarų. Kadis patikėjo jų liudijimu, 

ir aš buvau priverstas tučtuojau atiduoti pinigus. Aš supykau, 
ėmiau labai apgailestauti, kad anąsyk nenubaudžiau jų, ir sugal- 
vojau visokių dalykų jiems atkeršyti. Štai toks keisčiausias dalykas, 
atsitikęs man, kai buvau valis! 

Tada atsistojo Bulako valis ir tarė: 

— O man, sultone, štai kas buvo nutikę. Sykį suskaičiavau, 
kad turiu tris šimtus tūkstančių dinarų skolos, ir tai nedavė man 
ramybės. Aš pardaviau viską, ką tik dar buvo galima parduoti, 
bet tesurinkau šimtą tūkstančių dinarų... 

Tuo tarpu išaušo rytas, ir Šachrazada nutraukė sasškojiinią) 


Trys šimtai keturiasdešimt ketvirtoji 
naktis 


Kai atėjo trys šimtai keturiasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad Bulako valis sakė: 

— Aš pardaviau viską, ką tik dar buvo galima parduoti, bet 
tesurinkau šimtą tūkstančių dinarų. Ir kai vieną naktį susikrimtęs 
sėdėjau namie nebežinodamas, ką daryti, staiga išgirdau beldimą 
į vartus ir pasiunčiau tarną pažiūrėti, kas ten. Tarnas grįžo išbalęs 
iš baimės, drebančiais pakinkliais ir tarė: 

— Už vartų stovi būrys pusnuogių žmonių, tik su odos marš- 
kiniais, su kardais rankose ir peiliais už diržų, ir jie reikalauja 
tavęs. 

Aš čiupau savo kardą ir nuėjau pažiūrėti, ir viskas ten buvo 
taip, kaip sakė tarnas. 

— Ko jums reikia? — paklausiau. 

— Mes esame vagys; šiandien sučiupome didžiulį grobį ir at- 
nešėme jį tau, kad išmokėtum savo skolas, — atsakė jie ir atnešė 
man didelę skrynią, pilną aukso ir sidabro indų. 

Aš supratau, kad ne tik skolą grąžinsiu, bet dar man pačiam 
tick pat liks, ir labai nudžiugęs pamaniau: “Būtų negražu, jei leis- 
čiau jiems išeiti dabar tuščiomis!“ Paėmęs kapšelį su šimtu 
tūkstančių dinarų, atidaviau vagims, ir tie patraukė savo keliais, 
ir niekas apie juos nieko nesužinojo. O kai išaušo rytas, žiūriu, 
kad visa, kas guli skrynioje, tėra vario indai, padengti auksu ir 
alavu, kainuojantys kokius penkis šimtus dirhemų. Man pasidarė 

graudu, kad praradau ir tuos šimtą tūkstančių dinarų. Štai koks 
keistas dalykas atsitiko man! 

Tada atsistojo Senojo Misro valis ir tarė: 

— O man štai kaip buvo, o valdove! Sykį aš pakoriau dešimt 
vagių, kiekvieną atskirose kartuvėse, ir įsakiau pastatyti prie jų 
sargus, kad žmonės nenuimtų kurio nors ir nepalaidotų. Kitą die- 
ną nuėjau pažiūrėti ir matau — vienose kartuvėse kabo du 
pakaruokliai. Aš ėmiau klausinėti apie tai. sargus, bet tie neva 
nieko nežiną, ir tik tuomet, kai aš pagrasiau prilupsiąs, vienas 
tarė: 

— Žinok, emyre, kad vakar vakare mes užsnūdom, o nubudę 
žiūrim — trūksta vieno pakaruoklio su visom kartuvėm. Mes 
išsigandome tavęs, tik žiūrim — joja felachas"?, tad mes jį sučiu- 
pom, užmušėm ir pakabinom vietoj to pavogto pakaruoklio. 

Aš nustebęs paklausiau: 

— Ar felachas vežėsi ką nors? 

— Taip, ant asilo buvo maišas. 

— O kas tame maiše? 

— Nežinom. 

— Šen tą maišą! — sušukau. 

Kai atrišo maišą, radom jame žmogų, užmuštą ir sukapotą. 
Pamatęs tai, aš baisiai nustebau ir sušukau: 

— Garbė Alachui! Felachas buvo pakartas todėl, kad buvo 
nusikaltęs tam užmuštajam, ir tavo Viešpats nėra vergų skriau- 
dėjas?*! 


Pasakojimas apie vagį ir pinigų keitėją 


Dar pasakojama, kad vienas pinigų keitėjas turėjo pilną kapšą 
aukso. Sykį ėjo jis pro vagis, ir vienas jų tarė: 

— Aš galiu paimti šitą kapšą. 

— O kaip tu tą padarysi? 

— Pažiūrėkit! — atsakė vagis. 

Ir jis nusekė keitėją iki pat namų, o tas įėjo pro vartus ir 
numetė kapšą ant suolo. Tada keitėjas užsimanė nusilengvinti 


* Felachas (žemdirbys) — Egipto valstietis. “ Frazė, 
dažnai pasitaikanti Korane. 

ir nuėjo į “atsikvėpimo kambarį" atlikti savo reikalo, šūktelėjęs 
vergei: “Atnešk ąsotį vandens!" Vergė nunešė ąsotį ir paliko pra- 
viras duris, o vagis tuo metu įslinko, čiupo kapšą su auksu, nuėjo 
pas bendrus ir papasakojo, kaip jam pavyko... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt penktoji 
naktis 


Kai atėjo trys šimtai keturiasdešimt penktoji naktis, Šachrazada 
tęsė: 

Pasakojama, o laimingasai karaliau, kad vagis čiupo kapšą 
su auksu ir, grįžęs pas savo bendrus, apsakė jiems, kaip lengvai 
jam pavyko pavogti. 

— Prisiekiam Alachu, — atsakė jam vagys, — tu labai mikliai 
apsisukai, ką ir sakyti, tik keitėjas netrukus išeis iš “atsikvėpimo 
kambario", pasiges kapšo ir apkaltins savo vergę jį nugvelbus, 
ims ją mušti ir žiauriai kankinti, kad toji atiduotų auksą; taigi 
tu šiandien nepadarei nieko tokio, už ką būtų galima pagirti. 
Kad toks miklus, apsaugok merginą nuo mušimo ir kankinimų. 

— Jei panorės didysis Alachas, išgelbėsiu merginą ir nepra- 
rasiu kapšo, — atsakė jiems tas vagis. 

Ir jis vėl nuėjo prie keitėjo namų ir pamatė, kad tas žiauriai 
muša vergę. Vagis pasibeldė į vartus ir pasisakė esąs jo kaimyno 
prekyvietėje tarnas. 

— Ko tau reikia? — paklausė keitėjas atidaręs vartus. 

— Mano ponas, — tarė vagis, — siunčia tau sveikinimus ir 
klausia: “Kas per nauji tavo įpročiai? Kodėl gi tu numeti savo 
kapšą su auksu prie krautuvės ir palieki? Jeigu jį būtų radęs kas 
nors svetimas, būtų pasiėmęs ir nuėjęs savo keliais!“ 

Vagis išsitraukė kapšą ir parodė keitėjui, o tas sušuko: 

— Iš tikro tai mano kapšas! — ir jau ištiesė ranką imti. 

— Prisiekiu Alachu, — sušuko tada vagis, — aš tau jo neati- 
duosiu, kol neparašysi mano ponui raštelio, kad tikrai atidaviau 
tau auksą. Bijau, kitaip jis manim nepatikės. 

Keitėjas nuskubėjo į namus rašyti raštelio, o vagis kuo ra- 
miausiai nuėjo ir nusinešė kapšą, ir vergė buvo išgelbėta nuo 
bausmės. 

Pasakojimas 
apie valį ir darbininką 


Dar pasakojama, kad Ala ad Dinas, Kuso“ valis, sykį naktį 
sėdėjo savo namuose, ir staiga atėjo pas jį nepaprasto grožio 
žmogus, o su juo buvo tarnas, nešantis ant galvos skrynią. Tas 
žmogus sustojo prie vartų ir tarė vienam iš emyro tarnų: 

— Pranešk emyrui, kad noriu jį pamatyti vienu reikalu. 

Emyras liepė jį pakviesti, ir kai tas žmogus atėjo, pamatė jį 
labai gražų esant, pasisodino šalia savęs ir paklausė, kas per rei- 
kalas. Atvykėlis atsakė: 

— Aš iš tų, kurie vaikšto keliais; noriu dabar atlikti atgailą 
ir grįžti prie Alacho per tavo rankas, ir norėčiau, kad tu man 
padėtum. Štai skrynia, o joje yra visokių daiktų už keturiasdešimt 
tūkstančių dinarų. Tu labiausiai esi jų nusipelnęs. Duok man 
tūkstantį dinarų pinigais — jie padės man atlikti atgailą ir apsau- 
gos nuo skurdo, o didysis Alachas tau atlygins. 

Ir jis atvožė skrynios dangtį, kad valis pamatytų, kas viduje, 
o ten buvo aukso dirbiniai, brangieji akmenys, metalai, žiedai 
ir perlai. Valis buvo tiesiog pritrenktas, jis nepaprastai nudžiugo 
ir liepė savo iždininkui atnešti kapšelį su tūkstančiu dinarų... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt šeštoji naktis 


Kai atėjo trys šimtai keturiasdešimt šeštoji naktis, Šachrazada 
tarė: 

Pasakojama, o laimingasai karaliau, kad valis nudžiugęs liepė 
savo iždininkui atnešti kapšelį su tūkstančiu dinarų ir atidavė jį 
atgailautojui, 0 tas paėmė jį ir išėjo savais keliais, prisidengęs 
nakties tamsa. O rytą valis pasišaukė auksakalių seniūną ir pa- 
rodė jam skrynią ir papuošalus, ir tada paaiškėjo, kad visi 
papuošalai — variniai ir alaviniai, o akmenys, žiedai ir perlai — 
stikliniai, ir valiui suspaudė širdį, ir išsiuntinėjo jis į visas puses 
savo žmones ieškoti to žmogaus, bet tas dingo kaip į vandenį. 


* Kusas — Egipto miestas, įsikūręs rytiniame 
Nilo krante. 

Pasakojimas 
apie Ibrahimą ir vergę 


Dar pasakojama, kad al Mamūnas, tikratikių valdovas, sykį 
tarė Ibrahimui ibn al Mahdžiui: 

— Papasakok patį keisčiausią dalyką, atsitikusį tau! 

— Klausau ir vykdau, o tikratikių valdove, — atsakė Ibrahi- 
mas. — Žinok, sykį aš išėjau pasivaikščioti, ir kojos nuvedė mane 
į tokią vietą, kur kvepėjo valgymu. O aš buvau praalkęs, tad 
sustojau prie tų namų ir negaliu nei vidun žengti, nei toliau ke- 
liauti. Aš pakėliau akis ir staiga regiu langą, o jame — moters 
plaštaką ir riešą, nuostabesnių nebuvau matęs. Aš visai pamečiau 
galvą, pamiršau tuos gardžius kvapus, tik stengiausi sugalvoti 
kokią gudrybę ir patekti vidun. Staiga netoliese pamačiau siuvėją, 
priėjau prie jo, mes ėmėm šnekučiuotis, ir aš paklausiau: 

— Kieno šitie namai? 

— Vieno pirklio. 

— O kuo jis vardu? 

— Jo vardas toks ir toks, jis yra tokio ir tokio sūnus ir vaka- 
rieniauja tik su pirkliais. 

Ir kai mes taip kalbėjom, staiga pasirodė du garbūs, malonios 
išvaizdos raiti vyrai, ir siuvėjas pasakė man jų vardus ir kad jie 
yra geri to pirklio draugai. Tada aš paraginau savo žirgą, pa- 
sivijau tuodu ir tariau: 

— Tebūsiu aš išpirka už jus! Toks ir toks jau seniai jūsų 
laukia! | 

Ir aš nujojau drauge su jais, drauge įėjau pro vartus, o šei- 
mininkas pamanė, kad aš jų draugas, ir meiliai pasveikino mane, 
o tiedu buvo tikri, kad aš šeimininko draugas. Pasodino mane 
garbingoje vietoje, o tada atnešė stalelį su valgymais, ir aš tariau 
sau: “Alachas pasiuntė man šitas vaišes, bet dar liko plaštaka 
ir riešas". O paskui mes perėjome į kitą kambarį, pilną retenybių, 
ten šnekučiavomės, išgėrėme po keletą taurių, ir tada įėjo vergė, 
nepaprastai grakšti ir žavi. Ji paėmė liutnią ir sudainavo tokias 
eiles: 


Stebuklinga, kad mes esam šičia suvesti, 
Bet bijaisi tu prieiti brie manęs arti. 

Vien tik akys mums išsako paslaptis širdžių, 
Skaudžiai primena, kiek teko iškentėt kančių. 


Duoda ženklus vien tik žvilgsniai, antakių lankai, 
Vien tik sveikinančios rankos mosteli slaptai. 


Žiūrėdamas į ją, o tikratikių valdove, aš susijaudinau, mane 
pakerėjo jos grožis ir eilės, ir tariau: 

— O verge, tu dar likai mums skolinga! 

Tada ji supykusi trenkė liutnią į žemę ir sušuko: 

— Iki šiol jūsų susiėjimuose nebūdavo kvailių! 

Aš ėmiau apgailestauti, kad taip atsitiko, pagavau smerkiamus 
aplinkinių žvilgsnius ir tariau: 

— Aplenkė mane visa tai, ko tikėjausi! — Ir sugalvojęs, kaip 
išvengti priekaištų, pridūriau: — Aš paaiškinsiu, ką ji praleido 
toje dainoje, kurią dainavo! 

Paėmiau liutnią, sustygavau ją ir padainavau tokias eiles: 


Štai tas, kurs bpamilęs tave nuolat liūdi, 
Kai ašaros graudžios neliauna jam srūti. 


Ir viena ranka laimės prašo jis graudžiai, 
O kilą prie savo širdies liūdnas spaudžia. 


Kiek žemėj tokių, kuriems meilė pabudo, 
Kuriuos mielos akys ir rankos pražudo. 


Vergė pašoko ir nusilenkė man, bučiuodama mano kojas, 
ir sušuko: 

— Prašau man atleisti, o pone! Prisiekiu Alachu, aš nežinojau 
tavo užimamos padėties ir nebuvau girdėjusi apie tavo meną! 

Ir visi svečiai, susižavėję mano muzika, ėmė prašyti pa- 
dainuoti. Aš sudainavau jiems jaudulingą dainą, ir nuo jos svečiai 
apgirto, jų protas aptemo, ir tarnai išnešiojo juos po namus, ir 
likome mes su namų šeimininku ir verge. Jis išgėrė su manim 
keletą taurių ir paskui tarė: 

— O pone, aš nugyvenau veltui, jei iki šiol nieko nežinojau 
apie tokį kaip tu! Vardan Alacho, o pone, pasakyk, kas esi, kad 
žinočiau, kokį svečią man šią naktį atsiuntė Alachas! 

Aš ėmiau kalbėti dviprasmiškai, nenorėdamas pasakyti savo 
vardo, bet jis maldaute maldavo, ir tada aš pasakiau, o sužinojęs 
jis pašoko ant kojų... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt septintoji 
naktis 


Kai atėjo trys šimtai keturiasdešimt septintoji naktis, Šachra- 
zada tęsė: 

Pasakojama, o laimingasai karaliau, kad Ibrahimas ibn al 
Mahdis toliau sekė savo istoriją: 

Sužinojęs mano vardą, namų šeimininkas pašoko ant kojų 
ir sušuko: 

— Aš stebėjausi — negi toks nuostabus gali būti kas nors kitas, 
be tavęs, ir likimas suteikė man malonę, už kurią niekada ne- 
galėsiu atsidėkoti! Galbūt tai sapnas, o jei ne, tai kaip patikėti, 
kad mane aplankė kalifas ir buvo mano svečias! 

Aš priprašiau jį atsisėsti, ir jis ėmė mane klausinėti, kaip pa- 
tekau pas jį; aš papasakojau viską, nieko neslėpdamas, ir dar 
pridūriau: 

— Pavalgyti aš pavalgiau, bet taip ir nesuradau tos, kuriai 
priklauso mano matyta plaštaka ir riešas! 

— Ir plaštaką, ir riešą — viską gausi, jei tik panorės didysis 
Alachas! — sušuko šeimininkas, ir pagal paliepimą viena po kitos 
ėmė eiti prie manęs jo vergės, bet aš taip ir nesuradau tarp jų 
tos, kurios ranką buvau matęs pro langą. 

— Prisiekiu Alachu, pone, — galop sušuko šeimininkas, — ne- 
parodytos šiuose namuose liko tik dvi moterys — mano motina 
ir mano sesuo, bet ir jos tučtuojau ateis, kad galėtum į jas pa- 
sižiūrėti! 

Mane nustebino jo kilnumas ir širdies gerumas ir sušukau: 

— Tebūsiu aš išpirka už tave! Pradėk nuo sesers! 

Ir nusileido jo sesuo, ir jis parodė man jos ranką, ir staiga 
matau — tai toji plaštaka, kurią regėjau ant palangės! 

— Tebūsiu aš išpirka už tave! Tai toji mergina, kurios ranką 
aš mačiau! — tariau aš. 

Ir šeimininkas liepė tarnams tučtuojau atvesti liudininkus, at- 

nešė du kapšus aukso ir tarė liudininkams: 

— Štai mūsų valdovas Sidis Ibrahimas ibn al Mahdis, tikra- 
tikių valdovo dėdė, peršasi mano seseriai, ir aš kviečiu jus 
paliudyti, kad atiduodu jam seserį į žmonas. 

Ir jis davė jai kraičio kapšą aukso ir tarė man: 

— Aš išleidau už tavęs savo seserį ir daviau jai tokį ir tokį 
kraitį! 

— Priimu ir sutinku! — atsakiau. 

— O valdove, — tarė jis, įdavęs vieną kapšą seseriai, kitą — 
liudininkams, — aš noriu paruošti tau vieną iš kambarių, kad ga- 
lėtum miegoti ten su savo žmona. 

Aš net sutrikau nuo jo kilniaširdiškumo ir pasigėdijau gulti 
su jo seseria jo paties namuose, tad paprašiau kitą dieną atsiųsti 
ją man. Ir prisiekiu tavimi, o tikratikių valdove, jis kartu su 
seseria atsiuntė tokį didelį kraitį, kad vos sutilpo mūsų kamba- 
riuose. O paskui ji pagimdė man štai šį berniuką, kuris stovi 
priešais tave. 

Al Mamūnas labai nustebo, sužinojęs apie tokį kilniaširdiš- 
kumą, ir sušuko: 

— Jo malonės iš Alacho! Aš niekada nebuvau girdėjęs apie 
tokį kaip jis! 

Ir jis liepė Ibrahimui ibn al Mahdžiui pakviesti tą žmogų, 
kad galėtų pasižiūrėti į jį. Kai Ibrahimas atvedė jį, al Mamūnas 
paklausinėjo tą žmogų, ir patiko kalifui jo sąmojingumas ir iš- 
silavinimas. Ir al Mamūnas padarė jį vienu iš savo artimųjų, ir 
Alachas yra tas, kuris daro ir apdovanoja. 


Pasakojimas 
apie moterį nukirstomis rankomis 


Dar pasakojama, kad vienas karalius sykį tarė savo karalystės 
žmonėms: 

— Jei kuris nors duos kam nors išmaldą, nukirsiu tam ranką! 

Ir visi bijojo dalyti išmaldą, ir niekam nieko nedavė. Atsitiko, 
kad vienas elgeta, o jis buvo labai alkanas, atėjo pas tokią moterį 
ir paprašė, kad ši duotų jam ko nors... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt aštuntoji 
naktis 


Kai atėjo trys šimtai keturiasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad elgeta paprašė moters 
duoti jam ko nors, o toji atsakė: 

— Negaliu duoti, nes karalius nukirs man ranką! 

— Prašau tavęs, vardan Alacho, duok man valgyti! — sušuko 
elgeta. 

Ir kai jis paminėjo Alachą, moteriškei labai jo pagailo, ir ji 
davė jam du papločius. O karalius sužinojęs, kad moteris jo ne- 
paklausė, liepė nukirsti jai abi rankas. Po kurio laiko karalius 
tarė savo motinai: 

— Aš noriu vesti, surask man gražią moterį. 

— Kaimynystėje gyvena moteris, geresnės už ją niekur nerasi, 
tik ji turi vieną trūkumą, — atsakė motina. 

— Kokį? 

— Jai nukirstos rankos, — paaiškino motina. 

— Aš noriu pamatyti ją, — pasakė karalius. 

Motina atvedė tą moteriškę, jam labai patiko, ir jis vedė ją. 
O tai buvo toji pati moteris, kuriai jis buvo liepęs nukirsti rankas. 
Kai karalius paėmė ją į žmonas, kitos žmonos ėmė jai pavydėti 
ir parašė karaliui laišką, apšmeižė ją ir išvadino paleistuve (o 
ji buvo pagimdžiusi sūnų). Ir karalius parašė motinai laišką ir 
įsakė jai išvežti tą moterį į dykumą ir palikti ten. Motina taip 
ir padarė. Palikta moteriškė ėmė gailiai verkti ir patraukė per 
dykumą, o vaikas kabojo jai ant kaklo. Ir priėjo ji upę, ir pa- 
silenkė atsigerti, nes buvo labai ištroškusi nuo karščio, ėjimo ir 
sielvarto. O kai ji pasilenkė, vaikas ėmė ir įkrito į vandenį. Mo- 
teris atsisėdo ir balsu pravirko. Kai ji verkė, ėjo pro šalį du vyrai 
ir pamatę ją klausia: 

— Ko gi tu verki? 

— Ant mano kaklo kabojo vaikas, jis įkrito į vandenį. 

— Ar nori, kad ištrauktume? — paklausė tie vyrai. 

— Taip, labai! — sušuko moteris. 

Jie pasimeldė didžiajam Alachui, ir iš vandens išlipo vaikas, 
gyvas ir sveikas. 

— Ar nori, kad Alachas grąžintų tau rankas? — vėl paklausė 
tie vyrai. 

— Taip, labai! — sušuko moteris. 

Jie vėl pasimeldė Alachui — jis didis ir šlovingas! — ir jos 
rankos ataugo. O paskui tie vyrai paklausė: 

— Ar tu žinai, kas mes tokie? 

— Alachas geriau žino, — atsakė moteris. 

— Mes esame tie du papločiai, kuriuos tu davei elgetai ir dėl 
kurių tau nukirto rankas. Tad dėkok didžiajam Alachui, kuris 
grąžino tau ir sūnų, ir rankas! 

Ir moteris pagarbino didįjį Alachą. 


Pasakojimas 
apie vargšą ir moterį 


Dar pasakojama, kad tarp Izraelio sūnų buvo vienas dievobai- 
mingas žmogus, ir turėjo jis žmoną, medvilnės verpėją. Kasdien 
jis parduodavo verpalus ir nupirkdavo medvilnės, o iš gaunamo 
pelno pirkdavo maisto visai šeimai, kurį suvalgydavo per dieną. 
Ir vieną dieną, pardavęs verpalus, susitiko jis savo draugą, o tas 
pasiskundė, kad jam labai reikia pinigų, tad žmogus ir atidavė 
jam viską, ką turėjo, ir grįžo namo be pinigų ir be medvilnės. 

Žmona labai nusiminė sužinojusi, kas nutiko, ir paklausė: 

— Tai ką dabar mums daryti, jei neturim daugiau ką par- 
duoti? 

Ir turėjo jie dar nuskilusį puodelį ir ąsotį, tai vyras nunešė 
juos į turgų, bet niekas nepirko. Tik staiga eina pro šalį žmogus, 
žuvimi nešinas... 

Tuo tarpu išaušo rytas, ir Šachrazada nutraukė pasakojimą. 


Trys šimtai keturiasdešimt devintoji 
naktis 


Kai atėjo trys šimtai keturiasdešimt devintoji naktis, Šachra- 
Zada tęsė: 

Pasakojama, o laimingasai karaliau, kad nuskilusio puodelio 
ir ąsočio turguje niekas nepirko, tik staiga vyras mato — eina 
pro šalį žmogus, pašvinkusia žuvimi nešinas, nes jos niekas 
nepirko. Žmogus su ąsočiu ir sako: 

— Keičiam tavo šlamštą į mano šlamštą! 

Tas sutiko, ir jie apsikeitė daiktais. Vyras parnešė žuvį namo, 
o žmona ir klausia: 

— Ką gi daryti su ta žuvim? 

— Žuvį išsikepsim ir suvalgysim, o paskui Alachas gal atsiųs 
mums pagalbą. 

Žmona prapjovė žuvies pilvą ir rado ten perlą. Vyras tarė: 

— Pažiūrėk, jei tas perlas pragręžtas, tai jis priklauso kokiam 
nors žmogui, o jei ne, tai jis — dovana mums iš Alacho rankų. 

Perlas pasirodė esąs nepragręžtas, tad vyras nuėjo pas vieną 
žmogų, nusimanantį apie brangenybes, o tas ir klausia: 

— Iš kur gavai tą perlą? 

— Jį mums padovanojo Alachas. 

— Perlas kainuoja tūkstantį dirhemų, bet dar nueik su juo 
pas tokį ir tokį — jis geriau nusimano ir turi daugiau pinigų. 

Vyras ir nuėjo, o tas sako: 

— Šitas perlas kainuoja septyniasdešimt tūkstančių dirhemų, 
— ir pašaukė tarnus, kad padėtų nunešti tuos pinigus vyrui į 
namus. | 

Taip jie atlydėjo jį iki namų vartų, tik staiga priėjo elgeta 
ir paprašė: 

— Duok man ką nors iš to, kuo tave apdovanojo Alachas! 

— Vakar mes buvom tokie pat vargšai kaip tu, tad imk pusę 
šitų pinigų! — atsakė vyras. 

Kai jis padalijo pinigus į dvi dalis ir vieną dalį padavė elgetai, 
tas tarė: 

— Turėk savo pinigus, nereikia man jų, telaimina tave Ala- 
chas! Mane pasiuntė tavo Viešpats, kad išbandyčiau tave! 

Ir vyras sušuko: 

— Alacho rankose šlovė ir geradarystė! 

Ir iki pat mirties jis pasiturimai gyveno su visa savo šeima. 

Pasakojimas 


apie Abu Hasaną az Zijadį 


Dar pasakojama, kad Abu Hasanas az Zijadis sekė istoriją: 

Vieną sykį atsitiko taip, kad išseko visi mano pinigai, net ne- 
turėjau kuo sumokėti daržovių ir duonos pardavėjams, o ir 
kitiems tiekėjams, ir negalėjau sugalvoti jokios gudrybės, kaip 
išsisukus iš tokios padėties. Ir kai sėdėjau galvodamas apie tai, 
staiga įėjo mano tarnas ir tarė: 

— Prie vartų stovi žmogus, keliaujantis į šventąsias vietas, jis 
nori pasikalbėti su tavim. 

— Kviesk jį, — tariau aš. 

Netrukus įėjo tas žmogus, ir aš pažinau, kad jis yra iš Chora- 
sano. Jis pasveikino mane ir paklausė: 

— Ar tu Abu Hasanas az Zijadis? 

— Taip. Ko tau reikia? 

— Aš esu svetimšalis, — atsakė tas žmogus, — ir keliauju į 
šventąsias vietas, o turiu su savim daug pinigų, kuriuos man 
sunku nešioti. Norėčiau palikti pas tave dešimt tūkstančių dirhe- 
mų, kol sugrįšiu, o jei karavanas grįš, bet manęs nebus, tai žinok, 
kad nebėr manęs gyvo, ir šitie pinigai tavo, o jei grįšiu gyvas 
— pasiimsiu juos. 

— Tebūnie kaip tu nori! — sutikau aš. 

Jis išsitraukė kapšą su pinigais, aš liepiau tarnui atnešti svars- 
tykles, tas žmogus atsvėrė žadėtą sumą ir nuėjo savo keliais. O 
aš pasikviečiau visus savo tiekėjus ir sumokėjau jiems... 

Tuo tarpu išaušo rytas, ir Šachrazada nutraukė pasakojimą. 


Trys šimtai penkiasdešimtoji naktis 


Kai atėjo trys šimtai penkiasdešimtoji naktis, Šachrazada tęsė: 

Pasakojama, o laimingasai karaliau, kad Abu Hasanas az 
Žijadis sakė: 

— Aš sukviečiau savo tiekėjus ir sumokėjau jiems skolą, leidau 
pinigus negailėdamas, maniau, kad turėsiu ką atiduoti, kai tas 
žmogus kada nors grįš. O kitą dieną atėjo mano tarnas ir tarė: 

— Prie vartų stovi tavo draugas chorasanietis! 

— Kviesk jį! — atsakiau aš. 

Chorasanietis įėjo ir tarė: 

— Aš ruošiausi aplankyti šventąsias vietas, bet sužinojau, kad 
mirė mano tėvas, ir nusprendžiau grįžti namo. Atiduok mano 
pinigus, kuriuos palikau vakar! 

Kai išgirdau tuos žodžius, prislėgė mane didžiulis rūpestis — 
iš tikro daugiau niekas nėra patyręs ko nors panašaus, ir aš 
sutrikęs nežinojau, ką ir sakyti. Jei išsiginsiu tų pinigų, jei pri- 
sieksiu, kad jų neėmiau, po mirties nueisiu tiesiai į pragarą, o 
jei pasakysiu, kad išleidau juos, jis nuplėš man garbę. Ir aš pa- 
sakiau: 

— Te Alachas duoda tau sveikatos! Mano būste pinigams 
nėra saugu, tai netikusi saugykla. Aš tavo pinigus pasiunčiau į 
vieną vietą, ten jie dabar ir yra. Ateik rytoj! 

Tas žmogus išėjo, o aš kiaurą naktį negalėjau iš nerimo su- 
merkti akių. Liepiau tarnui pabalnoti mulą, bet jis atsakė: 

— O pone, tik neseniai sutemo, naktis jau, dabar ne laikas 
joti iš namų! 

Aš vėl atsiguliau, bet miegas neėmė, vis budinau tarną, o 
jis vis prieštaravo man, ir tik tuomet, kai prašvito aušra, jis pa- 
balnojo mulą. Sėdau ant jo, bet nežinojau, kur joti, tad mečiau 
pavadžius jam ant nugaros, o pats paskendau liūdnuose apmąs- 
tymuose. Mulas nunešė mane į rytinę Bagdado dalį. Staiga aš 
pamačiau žmones, kuriuos buvau pastebėjęs anksčiau ir išsilenkęs 
jų, pasukdamas į kitą gatvę, bet jie sekė man iš paskos. Pamatę, 
kad aš dėviu tailasaną““, jie atskubėjo prie manęs ir paklausė: 

— Gal tu žinai, kur gyvena Abu Hasanas az Zijadis? 

— Aš ir esu Abu Hasanas, — atsakiau. 

— Tavęs ieško tikratikių valdovas, — tarė tada jie ir nuvedė 
mane pas al Mamūną. 

— Kas tu toks? — paklausė jis. 

— Vienas iš kadžio Abu Jusufo bendražygių, fakihas, legendų 
pasakotojas. 

— Dėstyk man savo reikalą. 


* Tailasanas — iškrakmolyta audinio atraiža, vyniojama 

ant turbano taip, kad galai kristų ant pečių. Iš pradžių jį 

nešiodavo tik teisėjai ir teologai, vėliau jis tapo Mameliu- 
ko dvaro aukšto rango pareigūnų aprangos detale. 

Kai aš viską papasakojau, al Mamūnas garsiai pravirko ir su- 
šuko: 

— Vargas tau! Dėl tavęs Alacho pasiuntinys neleido man šią- 
nakt užmigti! Kai tik užsnūdau, jis tarė: “Padėk Abu Hasanui 
az Žijadžiui!" Aš nubudau, bet kad nepažinojau tavęs, tai nieko 
ir nedariau. Paskui vėl užsnūdau, ir vėl jis man pasakė tą patį, 
ir trečią kartą buvo taip pat. Daugiau nė nebandžiau užmigti, 
pažadinau savo žmones ir išsiuntinėjau į visas puses ieškoti tavęs! 

Paskui kalifas davė man dešimt tūkstančių dirhemų ir tarė: 

— Tai chorasaniečiui! — Tada pridėjo dar dešimt tūkstančių: 
— O šitie pinigai tau, leisk juos kaip tinkamas! — Paskui pridėjo 
dar trisdešimt tūkstančių dirhemų: — Už šituos pinigus susiruošk 
ir ateik pas mane išvykimo dieną — aš duosiu tau tarnybą. 

Rytą su pinigais parėjau namo, sukalbėjau rytines maldas, 
ir tada atėjo chorasanietis. Aš įsivedžiau jį į namus, atidaviau 
jam kapšą ir tariau: 

— Štai tavo pinigai! 

— Bet čia ne tie pinigai! — atsakė jis pažiūrėjęs. 

— Taip, ne tie! 

— O kodėl? 

Ir tada aš jam viską papasakojau. Chorasanietis pravirko ir 
sušuko: 

— Prisiekiu Alachu, jei tu man vakar būtum šitai pasakęs, 
aš nebūčiau reikalavęs pinigų, o ir dabar nieko iš tavęs neimsiu... 

Tuo tarpu išaušo rytas, ir Šachrazada nutraukė pasakojimą. 


Trys šimtai penkiasdešimt pirmoji naktis 


Kai atėjo trys šimtai penkiasdešimt pirmoji naktis, Šachrazada 
tęsė: 

Pasakojama, o laimingasai karaliau, kad chorasanietis tarė az 
Žijadžiui: 

— Prisiekiu Alachu, jei tu man vakar būtum šitai pasakęs, 
aš nebūčiau reikalavęs pinigų, o ir dabar nieko iš tavęs neimsiu 
— tau jų labiau reikia! 

Ir chorasanietis išėjo. Aš sutvarkiau visus savo reikalus ir iš- 
vykimo dieną nuėjau prie al Mamūno vartų. Pamatęs mane jis 
iš po maldos kilimėlio ištraukė ritinėlį popieriaus ir tarė: 

— Štai tau paskyrimas teisėjauti garbinamoje Medinoje, 
vakarinėje pusėje nuo Pasaulio vartų iki begalybės. Aš skiriu tau 
tiek ir tiek per mėnesį. Bijok didžiojo, galingojo Alacho ir pri- 
simink, kad jo pranašas — telaimina jį Alachas! — pasirūpino 
tavim. 

Visi aplink didžiai nustebo, išgirdę tokius al Mamūno žodžius, 
ir paklausė manęs, ką jie galėtų reikšti, ir aš viską, nuo pradžios 
iki galo, jiems papasakojau, ir ta istorija plačiai pasklido. 

Ir Abu Ilasanas buvo teisėju garbinamoje Medinoje, kol nu- 
mirė al Mamūno laikais. 


Pasakojimas 
apie juvelyrą ir tris nepažįstamuosius 


Dar pasakojama, kad vienas žmogus turėjo daug pinigų, bet 
jie dingo, ir nieko jam nebeliko. Žmona patarė jam eiti pas 
draugus, gal tie galės kuo padėti. Tad žmogus nuėjo pas bičiulį, 
papasakojo apie savo rūpestį, ir tas paskolino jam penkis šimtus 
dinarų, kad jis galėtų pradėti prekiauti. Ir tas žmogus nusprendė 
tapti juvelyru, nuėjo į brangenybių turgų ir atidarė krautuvėlę, 
kad galėtų pirkti ir parduoti. Ir kai jis sėdėjo savo krautuvėje, 
atėjo pas jį trys vyrai ir ėmė teirautis apie tėvą. Tas Žmogus pa- 
sakė, kad jo tėvas miręs, ir tada vyrai paklausė: 

— Ar jis turėjo palikuonių? - 

— Jis paliko vergą, kuris sėdi prieš jus! 

— O kas žino, kad tu jo sūnus? — paklausė atėjusieji. 

— Visi žmonės prekyvietėje, — atsakė juvelyras. 

— Sukviesk juos, kad paliudytų, jog tu esi jo sūnus! 

Ir kai susirinkę Žmonės tai paliudijo, tie trys vyrai ištraukė 
kapšą, kuriame buvo trisdešimt tūkstančių dinarų, brangiųjų ak- 
menų ir metalų, ir tarė: 

— Šitai buvo patikėjęs mums tavo tėvas! — ir jie išėjo. 

O pas juvelyrą atėjo moteris ir paprašė parduoti keletą bran- 
giųjų akmenų, kainuojančių po penkis šimtus dinarų, ir sumokėjo 
už juos tris tūkstančius dinarų. O paskui jis paėmė penkis šimtus 
dinarų ir nunešė juos draugui: 

— Štai grąžinu tau skolą. Alachas padėjo man, mano reikalai 
pasitaisė. 

Bet draugas atsakė: 

— Aš daviau tau juos vardan Alacho ir neimsiu atgal. Duodu 
tau šitą popierių, tik neskaityk jo anksčiau, nei pareisi namo, ir 
paskui daryk taip, kaip ten pasakyta. 

Juvelyras paėmė pinigus, popierėlį ir parėjo namo, o išvy- 
niojęs popierėlį štai ką perskaitė: 


Trys vyrai, kuriuos tau, rods, atsiuntė Dievas, 
Iš mano šeimos — brolis, dėdė ir Lėvas. 


Ir tai, ką tu pardavei motinai mano, 
Iš mano namų jie tada atgabeno. 


Tikėki, bažemint tavęs nenorėjau, 
Tiktai už drovumą tau taip atmokėjau. 


Pasakojimas 
apie bagdadietį, kuris sapnavo sapną 


Dar pasakojama, kad gyveno sykį Bagdade labai turtingas 
žmogus, bet jis prarado visus pinigus, nusmuko, duonai užsidirb- 
davo su dideliu vargu. Sykį jis miegojo, nuvargęs ir nusiminęs, 
ir susapnavo žmogų, kuris jam pasakė: “Tavo laimė ir turtas 
Kaire, eik ten jo ieškoti". Ir tas žmogus nukeliavo į Kairą. Į mies- 
tą įžengė vakare ir apsinakvojo mečetėje. O šalia mečetės stovėjo 
namas, ir Alachas lėmė, kad plėšikų gauja įėjo į mečetę ir iš 
ten įsibrovė į tuos namus. Žmonės ten nubudo ir pakėlė triukš- 
mą, atskubėjo valis su savo žmonėmis, ir vagys pabėgo, o 
bagdadietis buvo palaikytas plėšiku, smarkiai išplaktas ir trims 
dienoms įmestas į kalėjimą. O paskui valis jį pasikvietė ir 
paklausė: 

— Iš kokio tu miesto? 

— Iš Bagdado, — atsakė žmogus. 

— O kodėl tu atkeliavai į Kairą? 

— Aš susapnavau žmogų, kuris man pasakė, kad mano laimė 

ir turtas yra Kaire. O atėjęs čia pamačiau, kad visas turtas, apie 
kurį jis man kalbėjo, tėra rimbo kirčiai. 

Valis taip ėmė kvatotis, kad vos neišgriuvo, ir tarė: 

— O pusproti! Aš tris kartus mačiau sapne žmogų, sakiusį 
man: “Bagdade, tokiame ir tokiame kvartale, yra toks ir toks na- 
mas, Oo jo kieme yra baseinas, o po juo užkasta daugybė pinigų; 
eik ten ir paimk pinigus". Bet aš nė nesiruošiu jų ieškoti; o tu 
per nežmonišką kvailumą eini iš miesto į miestą dėl kažkokio 
sapno. Štai tau pinigų kelionei — ir skubėk namo... 

Tuo tarpu išaušo rytas, ir Šachrazada nutraukė pasakojimą. 


Trys šimtai penkiasdešimt antroji naktis 


Kai atėjo trys šimtai penkiasdešimt antroji naktis, Šachrazada 
tęsė: 

Pasakojama, o laimingasai karaliau, kad valis davė bagda- 
diečiui pinigų kelionei ir liepė skubėti namo. 

Žmogus grįžo į Bagdadą. O namas, kurį apsakė jam valis, 
buvo jo paties namas, tad jis, grįžęs į Bagdadą, ėmė kasti po 
baseinu savo kieme ir surado daugybę pinigų. Štai kokių nuos- 
tabių sutapimų būna. 


Pasakojimas 
apie al Mutevakilį ir jo vergę 


Dar pasakojama, kad tikratikių valdovo al Mutevakilio rū- 
muose gyveno keturi šimtai sugulovių: du šimtai ramių, du šimtai 
abisinių ir vietinių gražuolių. Ir tarp jų buvo vergė, vardu 
Machbubė, kilusi iš Basros, ji buvo nepaprastai graži ir Žavi, 
grakšti ir švelni, grojo liutnia, puikiai dainavo ir dailiai rašė. Al 
Mutevakilis buvo taip ja susižavėjęs, kad nė valandėlės negalė- 
davo tverti be jos. O vergė, pajutusi jo palankumą, pasikėlė į 
puikybę ir nebuvo dėkinga už teikiamas malones. Al Mutevakilis, 
tai pamatęs, nepaprastai supyko ir paliko ją, ir uždraudė rūmų 
gyventojams kalbėti su ja. Taip praėjo keletas dienų. Tačiau al 
Mutevakilis negalėjo visai jos pamiršti ir vieną rytą tarė savo 
pašnekovams: 

— Šią naktį aš sapnavau, kad susitaikiau su Machbube. 

— Mes laukiame, kad Alachas sutaikytų jus ne tik sapne, — 
atsakė tie. 

Ir tuomet, kai jie šitaip kalbėjosi, priėjo viena tarnaitė ir kažką 
tyliai pasakė al Mutevakiliui, ir tas atsikėlęs nuėjo į moterų kam- 
barius. O tarnaitė štai ką jam pasakė: “Iš Machbubės kambario 
sklinda dainos ir liutnios garsai, o mes nežinome kodėl". 

Al Mutevakilis, priėjęs prie jos kambario durų, išgirdo, kad 
ji skambina liutnia ir dainuoja tokias eiles: 


Aš vaikštau bo rūmus viena vienutėlė, 
Nėr kam pasiskysti, kad širdį sugėlė. 


Esu nusikaltus aš savo karaliui, 
Ir niekas išgelbėt manęs nebegali. 


Ar gali užtart kas prieš tą, kurs mylėjo, 
Kurs taikytis šiąnakt ber sapną alėjo? 


Tačiau kai nušvito padangė prieš dieną, 
Jis vėlei paliko liūdėt mane vieną. 


Al Mutevakilis labai nustebo dėl tokio sutapimo, kad Mach- 
bubė sapnavo tą patį kaip ir jis. O kai ji pamatė jį įeinant, 
atsistojo, nusilenkė jam iki žemės, pabučiavo jam kojas ir tarė: 

— Prisiekiu Alachu, pone, aš tikrai visa tai sapnavau, o nu- 
budusi sudėjau šias eiles. 

— Prisiekiu Alachu, — atsakė al Mutevakilis, — ir aš sapnavau 
tokį pat sapną. 

Ir jie apsikabino ir susitaikė, ir al Mutevakilis praleido su ja 
septynias dienas ir naktis. Machbubė muskusu ant savo skruosto 
išrašė jo vardą (jis buvo vardu Džafaras), o jis, tai pamatęs, 
pasakė: 


O! Ta, kuri rašo ant skruosto “Džafaras", 
Brangesnė nei siela, nei rytmečio žaros. 


Tik vardą jinai parašyti suspėjo, 
Tačiau daug daugiau man į širdį įdėjo. 

O tu, su kuria čia Džafarui taib gera, 
Te tavo vynu Viešpats girdo Džafarą! 


Kai al Mutevakilis mirė, jį užmiršo visos sugulovės, išskyrus 
Machbubę... 


Tuo tarpu išaušo rytas, ir Šachrazada nutraukė pasakojimą. 
Trys šimtai penkiasdešimt trečioji naktis 


Kai atėjo trys šimtai penkiasdešimt trečioji naktis, Šachrazada 
tęsė: 

Pasakojama, o laimingasai karaliau, kad al Mutevakiliui mirus, 
visos sugulovės jį užmiršo, tik Machbubė ne — ji nepaliovė siel- 
vartauti dėl jo mirties, kol pati numirė, ir ją palaidojo šalia jo, 
telaimina juos Alachas! 


Pasakojimas 
apie moterį ir lokį 


Dar pasakojama, kad al Chakimo biamr Alacho“? laikais gy- 
veno Kaire vienas žmogus, vardu Vardanas, ir prekiavo jis 
aviena. Viena moteris kas dieną atnešdavo jam dinarą tokio svo- 
rio kaip du su puse egiptietiški dinarai ir sakydavo jam: “Duok 
man ėriuką!" Ir ji paimdavo ėriuką, dėdavo jį nešiko krepšin ir 
išeidavo, o kitą rytą vėl ateidavo. Ir tai truko ilgą laiką. Vieną 
sykį mėsininkas Vardanas susimąstė: “Ši moteris kiekvieną dieną 
perka iš manęs mėsą už vieną dinarą ir visada sumoka. Keistas 
dalykas!" Ir nutaikęs progą jis paklausė nešiką: 

— Kur tu eini su ta moterimi kiekvieną dieną? 

— Aš labai stebiuosi, — atsakė nešikas, — jos elgesiu. Kiek- 
vieną dieną ji perka iš tavęs už dinarą ėriuką, iš vieno krikščionio 
perka už dinarą du butelius vyno ir dar už dinarą kitokio val- 
gymo — žalumynų ir vaisių, ir dar žvakių, o aš visa tai nešioju. 


7" Al Chakimas biamr Alachas (“Teisiantis Alacho 
paliepimu") — Fatimidų dinastijos kalifas, 
valdė 996—1021 m. 

Tada mes pasukam link Vizirio Sodų, o paskui ji užriša man 
akis, paima už rankos ir veda, o kur — nežinau. Tada ji man 
sako: “Pastatyk krepšį čia!“ Aš pastatau, ji paduoda man tuščią 
krepšį (ji turi jų du) ir nuveda į tą vietą, kur užrišo man akis, 
o dabar nuriša ir duoda man dešimt dirhemų. 

Mėsininkas nepaprastai nustebo ir dar daugiau ėmė galvoti 
apie tą reikalą, visai sunerimo, ir kiaurą naktį negalėjo užmigti. 
Vėliau mėsininkas Vardanas pasakojo: 

— Kitą rytą, kaip paprastai, ji atėjo pas mane, už dinarą nu- 
pirko ėriuką ir įdėjo jį nešiko krepšin. Kai tik ji išėjo, aš palikau 
berniukui prižiūrėti krautuvę, o pats paslapčia nusekiau paskui 
ją... 

Tuo tarpu išaušo rytas, ir Šachrazada nutraukė pasakojimą. 


Trys šimtai penkiasdešimt ketvirtoji 
naktis 


Kai atėjo trys šimtai penkiasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad mėsininkas Vardanas 
vėliau štai ką kalbėjo: 

Ir aš paslapčia nusekiau paskui moterį, o ji, nusipirkusi viską, 
ko reikėjo, išėjo iš Kairo ir pasuko link Vizirio Sodų, ir aš sėlinau 
jai iš paskos. Moteris užrišo nešikui akis, o aš ėjau kartu su jais, 
ir ji priėjo prie kalno. Ten buvo toks didelis akmuo, ji nustūmė 
akmenį nuo angos ir įlindo vidun su krepšiu, netrukus išnešė 
tuščią krepšį, nuvedė nešiką atgal ir vėl įlindo į kalną. Kiek 
luktelėjęs aš nustūmiau tą akmenį ir įlindęs pamačiau atdaras 
nuleidžiamąsias duris ir vario laiptelius, vedančius žemyn. Lėtai 
ir atsargiai ėmiau leistis tais laipteliais ir atsidūriau ilgame, gerai 
apšviestame koridoriuje, kuris atvedė mane prie durų į kambarį. 
Šalia durų pamačiau laiptelius, vedančius į viršų, ir užlipęs pa- 
mačiau mažą nišą su langeliu į tą kambarį. Aš pažvelgiau pro 
jį ir pamačiau, kad moteris, išpjovusi geriausius ėriuko gabalus, 
verda juos ant ugnies, o visa, kas liko, numetė dideliam galingam 
lokiui, kuris suėdė visą ėriuką, kol virė mėsa. Paskui moteris pa- 
valgė pati, išdėliojo vaisius, pastatė vyną ir ėmė gerti pati ir 
girdyti lokį. Apsvaigusi nuo vyno, moteris nusivilko apatinius 

rūbus ir atsigulė, o lokys atsistojo ir krito ant jos, ir ji davė jam 
geriausia, ką turi Adomo palikuonys, kol jis baigė ir atsisėdo. 
Bet paskui jis vėl pašoko ir krito ant jos, o baigęs atsisėdo pailsėti 
— taip lokys darė dešimt kartų. O paskui jie abu krito iš nuo- 
vargio ir nebejudėjo. Ir tada aš tariau sau: “Štai palanki proga!" 
O aš buvau pasiėmęs peilį, ilgą ir aštrų, kuriuo pjaustydavau kau- 
lus, ir įėjęs į kambarį pamačiau, kad jie abu guli lyg negyvi, 
nuvargę nuo to darbo, kurį dirbo. Ir prisitaikęs nušniojau lokiui 
galvą, tik kaulai sutraškėjo. Moteris išsigandusi nubudo ir, pa- 
mačiusi negyvą lokį ir mane su peiliu rankoje, sušuko tokiu 
baisiu balsu, jog aš pamaniau, kad išleido paskutinį kvapą. 

— O Vardanai, ar tai šitaip tu atsilygini už malonę? 

— O pati sau prieše, — atsakiau aš, — negi nebėr nė vieno 
vyro, kad tu užsiimi tokiais gėdingais dalykais? 

Ji nuleido galvą ir nutilo žiūrėdama į nukirstą lokio galvą, 
o paskui tarė: 

— O Vardanai, kas tau geriau — ar išklausyti mane, kas atneš 
tau išsigelbėjimą... 

Tuo tarpu išaušo rytas, ir Šachrazada nutraukė pasakojimą. 


Trys šimtai penkiasdešimt penktoji 
naktis 


Kai atėjo trys šimtai penkiasdešimt penktoji naktis, Šachrazada 
tęsė: 

Pasakojama, o laimingasai karaliau, kad mėsininkas Vardanas 
vėliau pasakojo: 

Ir moteris man tarė: 

— (O Vardanai, kas tau geriau — ar išklausyti mane, kas atneš 
tau išsigelbėjimą ir turtą, ar neklausyti manęs, kas lems tau 
pražūtį? 

— Aš išklausysiu visa, ką nori man pasakyti, — tariau aš. 

— Nužudyk ir mane, kaip nužudei lokį! O paskui paimk iš 
šitų turtų tai, ko tau reikia, ir eik savo keliu! 

— Aš geresnis nei šitas lokys, — atsakiau jai. — Grįžk prie 
didžiojo Alacho ir atlik atgailą, tai aš vesiu tave, ir mudu, 
pasiėmę šituos turtus, puikiai gyvensim. 

— O Vardanai, tai neįmanoma! — sušuko moteris. — Kaipgi 

aš gyvensiu be jo? Prisiekiu Alachu, jei tu manęs nepapjausi, 
aš pražudysiu tavo sielą! 

Tada aš supykęs prišokau ir nukirtau jai galvą, ir jos siela 
nuėjo tiesiai į pragarą. Apsidairęs suradau tiek aukso ir brangiųjų 
akmenų, kiek neturi joks pasaulio karalius. Paėmęs nešiko krepšį 
ir prikrovęs pilną jį turtų, užmečiau ant viršaus kažką iš savo 
rūbų ir išėjau. Kai priėjau prie Kairo vartų, staiga prisiartino prie 
manęs dešimt žmonių iš al Chakimo biamr Alacho artimųjų, ir 
tarp jų buvo pats al Chakimas. 

— Ei, Vardanai! — šūktelėjo jis man. 

— Aš tavo paslaugoms, karaliau! — atsakiau. 

— "Tu užmušei moterį ir lokį? 

— Taip. 

— Pastatyk savo pintinę ant žemės ir nurimk — turtas, kurį 
tu turi, — tavo, ir niekas nebandys jo atimti! 

Ir aš pastačiau pintinę ant Žemės, o jis atidengė ją ir apžiū- 
rėjęs, kas ten yra, tarė man: 

— Papasakok man visą istoriją, nors žinau ją taip, lyg pats 
ten būčiau buvęs. 

Ir aš ėmiau pasakoti, o jis vis kartodavo: “Tu pasakei tiesą!" 
Paskui mes nuėjome ten pasižiūrėti turtų, bet priėję pamatėme, 
kad nuleidžiamosios durys užrakintos, ir al Chakimas tarė: 

— Pakelk jas, Vardanai, šitą lobį gali paimti tik tu — jis sau- 
gomas tavo vardu ir tavo išvaizda. 

— Prisiekiu Alachu, aš negaliu jų atidaryti! — sušukau. 

Bet al Chakimas tarė: 

— Pricik su Alacho palaiminimu! 

Ir aš priėjau prie nuleidžiamųjų durų, ištiesiau ranką, ištariau 
didžiojo Alacho vardą — ir jos pačios pasikėlė, tarytum būtų 
lengvesnės už pūką. 

— Nusileisk ir atnešk viską, kas ten yra, — nuo to laiko, kai 
buvo sukrauti tie turtai, niekas nebuvo ten įėjęs, tik tas, kuris 
turi tavo vardą, tavo išvaizdą ir tavo savybes. Moterį ir lokį irgi 
užmušci tu. Taip buvo seniai užrašyta, aš laukiau, kad tai įvyktų 
— štai ir įvyko. 

Ir aš nusileidau žemyn ir išnešiau visus turtus, kurie ten buvo 
suslėpti, o tada valdovas pareikalavo nešulinių gyvulių ir sukrovė 
viską ant jų, o man atidavė mano pintinę ir visa tai, kas ten buvo 

sukrauta, ir aš grįžau namo, ir atidariau turgavietėje krautuvę. 
Toji turgavietė ir dabar tebeveikia, ir vadinasi jį Vardano 
turgavietę“. 


Pasakojimas 
apie merginą ir beždžionę 


Dar pasakojama, kad vienas sultonas turėjo dukterį, kurios 
širdį užvaldė meilė vienam juodaodžiui vergui, ir tas atėmė jai 
nekaltybę. O sultonaitei taip patiko mylėtis, kad ji nė minutės 
negalėdavo tverti be šito. Ji pasiskundė dėl to vienai senei, ir 
toji papasakojo, kad niekas negali taip dažnai mylėtis, kaip 
beždžionė. Ir atsitiko taip, kad ėjo pro šalį žmogus, vedinas 
didele beždžione, ir sultonaitė atidengė savo veidą, meiliai 
pažvelgė į beždžionę ir mirktelėjo jai, o toji vienu trūktelėjimu 
nutraukė virves, kuriomis buvo surišta, ir nubėgo pas sultonaitę. 
Mergina paslėpė ją pas save, ir beždžionė per dienas tik valgė, 
gėrė ir mylėjosi. Merginos tėvas sužinojo apie tai ir nusprendė 
ją nužudyti... 

Tuo tarpu išaušo rytas, ir Šachrazada nutraukė pasakojimą. 


Trys šimtai penkiasdešimt šeštoji naktis 


Kai atėjo trys šimtai penkiasdešimt šeštoji naktis, Šachrazada 
tęsė: 

Pasakojama, o laimingasai karaliau, kad sultonas, patyręs apie 
dukters išdaigas, nutarė užmušti ją, bet sultonaitė, viską sužinojusi, 
persirengė vergo rūbais, sėdo ant žirgo, ant mulo sukrovė tiek 
aukso, audinių ir akmenų, kad ir aprašyti sunku, pasiėmė 
beždžionę ir pabėgo į Kairą. Ji apsigyveno viename name, ir 
kickvicną dieną pirkdavo mėsą iš to paties mėsininko, tačiau 
ateidavo ji pageltusiu veidu tik po pietų ir jaunuolis sakė sau: 
“Šito vergo istorija turėtų būti nepaprasta!" 


* Vardano turgavietė buvo senajame Kaire. Geogra- 
finėje arabų literatūroje šitas pavadinimas siejamas su 
kažkokiu Vardanu — graiku, dalyvavusiu 
arabams nukariaujant Egiptą. 

Ir vieną dieną jaunuolis neišlaikė ir paslapčiom nusekė 
sultonaitę, persirengusią vergu. 

Vėliau jis pasakojo: 

— Ir aš vis sekiau paskui, kol jis įėjo į savo namus. Paskui 
pamačiau, kad jis užkūrė ugnį, išvirė mėsos ir sočiai pavalgė, 
o kas liko, atidavė beždžionei. Tada vergas nusimetė drabužius 
ir apsivilko prašmatnius moteriškus rūbus, ir tada aš supratau, 
kad tai moteris. Paskui ji atnešė vyno, išgėrė pati ir pagirdė bež- 
džionę, o paskui beždžionė krito ant jos kokį dešimtį kartų, kol 
moteris iš nuovargio apalpo, o tada užklojo ją šilko apsiaustu 
ir nuėjo į savo kampą. Ir tada aš įšokau į tą kambarį, o bež- 
džionė, mane pajutusi, puolė manęs draskyti, bet aš išsitraukiau 
peilį, kurį buvau pasiėmęs iš namų, ir smeigiau jai į pilvą. Mo- 
teris nuo triukšmo nubudo, pamatė nebegyvą beždžionę ir suriko 
taip baisiai, kad vos neišleido paskutinio kvapo, ir neteko są- 
monės. Atsipeikėjusi tarė: 

— Kodėl tu šitaip padarei? Vardan Alacho, nužudyk ir mane! 

Ir aš tol įkalbinėjau ją ir tikinau, kad puikiai susidorosiu su 
tuo darbu, kurį atlikdavo beždžionė, kol moteris nurimo. Aš ve- 
džiau ją, bet paaiškėjo, kad esu per silpnas, ir negalėjau šito kęsti, 
ir pasiskundžiau vienai senei, papasakojau viską apie tą moterį. 
Toji pažadėjo sutvarkyti man tą reikalą ir tarė: 

— Pirmiausia atnešk man katilėlį ir pripilk jį stipraus acto, 
ir dar atnešk ritlį jauno alavijo. 

Aš atnešiau viską, ko toji prašė, ir senė pakabino katilėlį ant 
ugnies, o kai jis užvirė, liepė man mylėtis su moterimi, kol ta 
apalpo iš nuovargio. Tada senė prie jos angos prinešė verdantį 
katilėlį, ir kai į angą pateko dūmai, iš ten kažkas išlindo. Aš įsi- 
žiūrėjau geriau — tik staiga matau, kad tai dvi kirmėlaitės — 
juoda ir geltona. Senė tarė: 

— Pirmoji išaugo nuo mylėjimosi su negru, antroji — nuo my- 
lėjimosi su beždžione. 

Kai moteris atsipeikėjo, mes kurį laiką buvome kartu, bet 
ji nereikalavo meilės, ir aš supratau, kad Alachas nukreipė nuo 
jos tą nelaimę, ir labai nustebau... 

Tuo tarpu išaušo rytas, ir Šachrazada nutraukė pasakojimą. 

Trys šimtai penkiasdešimt septintoji 
naktis 


Kai atėjo trys šimtai penkiasdešimt septintoji naktis, Šachra- 
zada tęsė: 

Pasakojama, o laimingasai karaliau, kad vėliau jaunuolis pa- 
sakojo: 

— Ir aš supratau, kad Alachas nukreipė nuo jos šitą nelaimę 
ir labai nustebau, ir viską jai apsakiau. 

Toji moteris ilgai gyveno su jaunuoliu, buvo su juo laiminga 
ir pasiėmė tą senę vietoj motinos. Ir visi trys jie gyveno sau 
džiaugsme ir ramybėje, kol aplankė juos Malonumų Griovėja. 
Tebūnie pagarbintas gyvasis, kuris nemiršta ir kuris valdo ma- 
tomą ir nematomą pasaulį! 


Pasakojimas 
apie juodmedžio žirgą 


Pasakojama, kad senais laikais gyveno galingas karalius, turėjo 
jis tris dukteris, gražias lyg pilnatys ir žydintys sodai, ir sūnų, 
tarytum mėnulį. Vieną dieną sėdėjo karalius soste, tik staiga įėjo 
trys išminčiai, vienas turėjo aukso povą, kitas — varinę triūbą, 
o trečias — dramblio kaulo ir ebeno medžio"? žirgą. 

— Kas čia per daiktai ir kokia iš jų nauda? — paklausė ka- 
ralius. 

Povo šeimininkas tarė: 

— Nauda iš jo tokia, kad kas valandą, dieną ir naktį, jis su- 
mosuoja sparnais ir suūbauja. 

— Jei šitą triūbą pastatysi prie miesto vartų, ji bus tarytum 
sargas, ir jei pro vartus eis vagis, ji sugriaudės, vagis bus atpa- 
žintas ir sugautas, — paaiškino triūbos savininkas. 

O žirgo savininkas štai ką pasakė: 

— Jei užsėstum ant šito žirgo, jis kaipmat nulakintų tave į 
kokią nori šalį. 


* Ebeno (arba juodasis) medis iš seno yra žinomas 
arabams. Iš jo buvo daromi papuošalai, šachmatų figūros; 
manyta, kad jis turi ir gydomųjų savybių. 

— Neapdovanosiu jūsų, — tarė tada karalius, — kol nejįsiti- 
kinsiu, kad sakot tiesą. 

Karalius išbandė povą ir triūbą ir įsitikino, kad išminčiai tei- 
singai nusakė jų savybes, o tada tarė: 

— Prašykite iš manęs, ko norite! 

— Leisk už mūsų savo dukteris! — vienu balsu sušuko išmin- 
čiai. 

Tada žengtelėjo į priekį trečiasis išminčius ir tarė: 

— O laiko valdove, apdovanok ir mane, kaip apdovanojai 
mano draugus! 

— Pirma išbandysiu tavo žirgą! — atsakė karalius. 

Tuo metu atėjo karalaitis ir tarė: 

— O tėve, aš užsėsiu ant žirgo ir išbandysiu jį! 

— Bandyk, sūnau, kaip tik išmanai, — leido tėvas. 

Karalaitis sėdo ir suragino žirgą, bet tas nė krust. 

— O išminčiau, kurgi to žirgo nepaprastas greitumas, apie 
kurį tu kalbėjai? — pasiteiravo karalaitis. 

Išminčius priėjo prie karalaičio, parodė jam pakilimo sraigtą 
ir liepė jį pasukti. Karalaitis paklausė, tik staiga žirgas sujudėjo, 
pakilo su raiteliu iki debesų ir nuskrido. Karalaitis sutriko, pa- 
sigailėjo, kad sėdo ant to žirgo, ir pamanė: “Iš tikro išminčius 
sugalvojo gudrybę, kad pražudytų mane! Nėra jėgos ir galybės, 
didesnės už visagalį Alachą!“ 

Ir jis ėmė apžiūrinėti, čiupinėti žirgą, tik staiga ant dešiniojo 
peties pamatė kažką panašaus į gaidžio galvą, ir tokį patį daik- 
čiuką ant kairiojo peties. Karalaitis pamanė: “Aš čia daugiau 
nieko nematau, tik šitas dvi svirteles. Reikia jas išbandyti". Ir 
pasuko svirtelę ant dešiniojo peties, bet žirgas tik dar aukščiau 
pakilo, dar greičiau nuskriejo, ir karalaitis atitraukė ranką. Tada 
jis pasuko kairiąją svirtelę. Skridimas sulėtėjo, žirgas atsargiai, 
palengva ėmė leistis žemyn... 

Tuo tarpu išaušo rytas, ir Šachrazada nutraukė pasakojimą. 


Trys šimtai penkiasdešimt aštuntoji 
naktis 


Kai atėjo trys šimtai penkiasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad pasukęs kairiąją svir- 
telę, karalaitis atsargiai, palengva ėmė leistis žemyn. Jis labai 
nudžiugo, padėkojo gailestingajam Alachui už suteiktą malonę 
— už išsaugotą gyvybę. Jis leidosi žemyn visą dieną, nes buvo 
nepaprastai aukštai pakilęs, sukinėjo žirgą į visas puses, vis pa- 
kildavo aukštyn ir vėl leisdavosi žemyn, — taip išmoko tą žirgą 
puikiai valdyti. 

Tada karalaitis ėmė dairytis žemyn, stebėti šalis ir miestus, 
plaukiančius Žemai, kurių jis nepažinojo, nes niekada ten nebuvo 
lankęsis. Ir pamatė jis nuostabų miestą, apsuptą žalių, klestinčių 
žemių, ten augo žydintys medžiai, švytuliavo kanalai, ir karalaitis 
tarė sau: “O, kad aš žinočiau, kaip šitas miestas vadinasi ir kokioj 
šaly jis yra!" Jis ėmė skraidyti virš miesto, apžiūrinėdamas jį iš 
visų pusių. Saulė pasuko link laidos, ir karalaitis pamanė: “Ne- 
rasiu geresnės vietos pernakvoti nei šitas miestas. Aš čia praleisiu 
naktį, o kitą dieną grįšiu į savo karalystę ir papasakosiu tėvui 
visa, ką mačiau ir patyriau". 

Ir ėmė jis dairytis vietos, kur negrėstų pavojus nei jam, nei 
žirgui, kur jų niekas neužtiktų, ir staiga pamatė vidury miesto 
aukštus rūmus, o juos supo stora mūro siena su šaudymo ango- 
mis. Karalaitis nudžiugo suradęs tokią puikią vietą, ėmė judinti 
tą svirtelę, kuri nukreipia žemyn, ir nusileido tiesiai ant rūmų 
stogo. Jis nulipo nuo žirgo, dar kartą padėkojo Alachui už 
išgelbėjimą ir ėmė vaikštinėti aplink žirgą murmėdamas: “Iš tikro 
tas, kuris tave sugalvojo ir padarė, yra didis išminčius! Jei Ala- 
chas leis man gyvam ir sveikam sugrįžti namo, aš jį gausiai 
apdovanosiu ir apipilsiu malonėmis!" Ir jis prasėdėjo ant stogo 
iki vėlyvo vakaro, kol visi sumigo, o kamavo jį alkis ir troškulys, 
nes nuo tada, kai pakilo į orą, nieko nebuvo burnoje turėjęs. 
Jis pamanė, kad tokiuose puikiuose rūmuose neturėtų trūkti mais- 
to, tad pamatęs laiptus, nusileido žemyn ir priėjo kiemą su 
marmuro grindiniu. Nustebo karalaitis dėl tos vietos gražumo, 
tik neišgirdo jis jokio garso, nepamatė jokio žmogaus. 

Sutrikęs sustojo ir ėmė dairytis nežinodamas, kurlink sukti, 
o paskui tarė sau: “Geriausia būtų grįžti prie savo žirgo, pernak- 
voti ten; o kai patekės aušra, sėsiu ant jo ir lėksiu..." 

Tuo tarpu išaušo rytas, ir Šachrazada nutraukė pasakojimą. 


199 


358 naktis 


Trys šimtai penkiasdešimt devintoji 
naktis 


Kai atėjo trys šimtai penkiasdešimt devintoji naktis, Šachra- 
zada tęsė: 

Pasakojama, o laimingasai karaliau, kad karalaitis nusprendė 
grįžti prie savo žirgo, pernakvoti ten, o rytą, kai patekės aušra, 
sėsti ant jo ir lėkti namo. 

Ir kai jis stovėjo taip galvodamas, staiga išvydo švieselę, artė- 
jančią link jo. Pažvelgęs įdėmiau karalaitis pamatė, kad švieselė 
juda su būriu vergių, o tarp jų žengia neregėto gražumo mergina, 
jos liemuo lyg elifo raidė, veidas lyg mėnulio pilnatis, kaip yra 
pasakęs poetas: 


Iš anksto nežadėjusi, vidurnaktį atėjo, 
Tarytum pilnatis tamsioj badangėj suspindėjo. 


Grakščioji! Jos su kitomis net lygint nenorėčiau, 
Jos grožis skleidžia spindulius, visa ji tartum šviečia. 


Ir sušukau, išvydęs ją, altgimdamas iš naujo: 
“Šlovė Kūrėjui, kūrusiam tave iš tiršto kraujo!" 


Ją nuo žmonių akių slepiu, jai dienąnakt kartoju: 
“Sakyk: “Pasaulio Viešpalie, abpsaugok nuo pavojų!" 


Mergina buvo to miesto karaliaus duktė, tėvas ją nepaprastai 
mylėjo ir iš tos meilės buvo pastatęs jai šiuos rūmus, o karalaitė, 
kai užpuldavo ją liūdesys, ateidavo čia kelioms dienoms su savo 
vergėmis, o paskui vėl grįždavo pas tėvą. Ir atsitiko, kad kaip 
tik tą vakarą ji atėjo čia pasilinksminti, o kartu buvo eunuchas, 
prisisegęs kardą. Kai karalaitė įėjo, tučtuojau buvo patiesti kilimai, 
uždegti smilkalai, suskambo muzika. Kai prasidėjo žaidimai ir 
linksmybės, karalaitis staiga šoko ant eunucho, partrenkė jį smū- 
giu į veidą, čiupo kardą ir išvaikė visas verges. 

Karalaitė, pamačiusi, kad sąmyšį sukėlė neregėto grožio jau- 
nikaitis, tarė: 

— Gal tu tas, kuris vakar prašė mano rankos, bet tėvas ne- 
sutiko ir pasakė, kad esi pasibaisėtinai negražus? Prisiekiu Alachu, 

mano tėvas suklydo taip sakydamas, nes tu gražuolių gražuolis! 

O vakar karalaitei tikrai buvo piršęsis Indijos princas, pasibai- 
sėtinai bjaurus. Šitą karalaitį ji apkabino, pabučiavo ir atsigulė 
greta, 0 vergės tarė: 

— O ponia, čia kitas jaunikaitis! Anas, kur vakar piršosi, iš 
tikro bjaurus ir nė į tarnus netinka šitam, kuris, be abejonės, 
yra kilmingas! 

Paskui vergės priėjo prie gulinčio eunucho, atgaivino jį, o 
tas išsigandęs pašoko ir ėmė dairytis savo kardo, bet niekur ne- 
rado, o vergės paaiškino: 

— Tas, kuris partrenkė tave ir paėmė kardą, dabar sėdi su 
karalaite. 

O karalius buvo liepęs šitam eunuchui saugoti dukterį, bi- 
jodamas likimo smūgių ir jo permainingumo. 

Eunuchas priėjo prie užuolaidos, pakėlė ją ir regi, kad ka- 
ralaitė su jaunikaičiu sėdi greta ir šnekučiuojasi. Eunuchas tarė 
karalaičiui: 

— O pone, tu žmogus ar džinas? 

— Vargas tau, o bjaurus verge! — sušuko tas. — Kaip drįsti 
Chosrovų karalių vaiką vadinti nelabuoju? — Jis paėmė į rankas 
kardą ir pridūrė: — Aš karaliaus žentas. Jis apvesdino mane su 
savo dukteria ir liepė eiti pas ją. 

Eunuchas, išgirdęs tokius žodžius, tarė: 

— O pone, jei tu tikrai žmogus, kaip sakai, tai ji tik tau ir 
tinka, tu turi į ją daugiau teisių nei kas kitas! 

Ir eunuchas nuskubėjo pas karalių šaukdamas (eidamas per- 
siplėšė rūbus ir pasibarstė galvą žemėmis). O karalius, išgirdęs 
jo balsą, pašoko ir paklausė: 

— Kas atsitiko? Man ant širdies neramu! Pasakok greičiau, 
tik trumpai. 

— O karaliau, — atsakė eunuchas, — gelbėk savo dukterį: ji 
pateko į šaitano iš džinų, pasivertusio žmogumi, pinkles! Tas 
žmogus panašus į karaliaus sūnų, sučiupk jį! 

Išgirdus tokius žodžius, karaliui pašoko baisus pyktis, jis užsi- 
mojo eunuchui ir sušuko: 

— Kaip?! Tu nesugebėjai apsaugoti mano dukters nuo šitos 
negandos? 

Ir karalius nuskubėjo pas dukterį, o įėjęs į rūmus rado visas 
verges stovinčias. 

— Kas atsitiko mano dukteriai? — sušuko jis. 

— O karaliau, — atsakė tos, — mes sėdėjome su ja ir nespė- 
jome nė apsidairyti, kaip puolė mus tas jaunikaitis, panašus į 
mėnulio pilnatį (nesame mačiusios gražesnio veido), su aštriu kar- 
du rankoje. Mes paklausėme, kas jis toks, o jis tvirtino, kad tu 
ji apvesdinai su savo dukteria. Ir mes nieko daugiau nežinom, 
neatpažįstam, džinas jis ar žmogus, tačiau jis elgiasi mandagiai 
ir padoriai, nedaro nieko blogo. 

Karaliaus piktumas kick atvėso, jis iš lėto, po trupučiuką ėmė 
kelti užuolaidą — ir pamatė karalaitį, kuris sėdėjo ir šnekučiavosi 
su jo dukteria, o išvaizda karalaičio tikrai buvo nuostabi, veidas 
lyg šviečiantis mėnulis. 

Karaliui vėl pašoko pyktis ir pavydas, įėjo jis su kardu ran- 
koje ir puolė karalaitį lyg gulis, o tas pan 

— Ar tai tavo tėvas? 

— Taip, — atsakė karalaitė... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimtoji naktis 


Kai atėjo trys šimtai šešiasdešimtoji naktis, Šachrazada tęsė: 

Pasakojama, o laimingasai karaliau, kad karalius užpuolė juos 
su kardu rankoje lyg gulis, o karalaitis, sužinojęs, kad tai jo my- 
limosios tėvas, pašoko ant kojų, čiupo kardą ir surikęs baisiu 
balsu jau ketino pulti atėjusįjį. Tada karalius, pamatęs, kad jau- 
nikaitis vikresnis, įkišo savo kardą į makštis ir ėmė laukti, kol 
tas prieis, o paskui maloniai paklausė: 

— O jaunikaiti, tu žmogus ar džinas? 

— Jei ne pareiga tau ir pagarba tavo dukteriai, praliečiau tavo 
kraują! Kaip tu drįsti vadinti mane šaitanu, kai esu Chosrovų 
valdovų sūnus, o jiems vienas juokas atimti iš tavęs karalystę, 
valdžią, didybę ir visus turtus! 

— Jei tu tikrai valdovų vaikas, — tarė išsigandęs karalius, — 
tai kaip tu patekai į šiuos rūmus be mano leidimo ir užtraukei 
man gėdą, įeidamas pas mano dukterį? Tu sakai, kad esi jos 
vyras ir kad aš jus apvesdinau, o juk aš nužudydavau karalius 

ir jų sūnus, pasipiršusius jai. Kas apsaugos tave nuo mano įniršio? 
Man bereikia tik šūktelėti, tuoj subėgs minia tarnų ir vergų ir 
užmuš tave. Kas išlaisvins tave iš mano rankų? 

— Aš tik stebiuosi tavo neįžvalgumu! — atsakė karalaitis. — 
Negi tu tikiesi savo dukteriai vyro, geresnio už mane? Nėgi tu 
esi matęs tvirtesnės sielos, dosnesnės širdies, stipresnės valdžios 
vyrą! 

— Ne, prisiekiu Alachu, — tarė karalius, — bet aš norėčiau, 
kad pasipirštum jai girdint liudininkams, nes abu su dukteria užsi- 
trauksim gėdą, jei apvesdinsiu jus paslapčia. 

— Teisingai pasakei, — tarė karalaitis, — tik jeigu sušauksi 
tarnus ir vergus, o karaliau, ir jie mane užmuš, tai tikrai užsi- 
trauksi gėdą, nes Žmonės tavim tikės ir netikės. Man atrodo, 
turėtum pasielgti taip, kaip aš pasakysiu. 

— Na, sakyk, aš klausau. 

— Štai ką aš manau: arba mes su tavim susikausim vienas 
prieš vieną ir tas, kuris liks gyvas, elgsis kaip tinkamas, arba naktį 
aš praleisiu čia, 0 rytą tu atvesi karių ir tarnų būrius kautis su 
manim. Kiek tu jų turi? 

— Čia turiu keturis tūkstančius raitelių, neskaitant vergų ir 
jų tarnų, o tai būtų dar tiek pat, — atsakė karalius. 

— Kai patekės aušra, atvesk juos pas mane ir pasakyk... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt pirmoji naktis 


Kai atėjo trys šimtai šešiasdešimt pirmoji naktis, Šachrazada 
tęsė: 

Pasakojama, o laimingasai karaliau, kad karalaitis tarė ka- 
raliui: 

— Kai patekės aušra, atvesk juos visus pas mane ir pasakyk: 
“Šis jaunikaitis peršasi mano dukteriai su sąlyga, kad kausis su 
jumis visais. Jis tvirtina nugalėsiąs ir jūs esą neįstengsite jo įveikti". 
Jeigu būsiu užmuštas, tai šitai kuo puikiausiai paslėps jūsų pa- 
slaptį ir apsaugos jūsų garbę, o jeigu juos įveiksiu — bet kuris 
karalius norėtų manęs per žentą. 

Karalius pritarė jaunikaičio žodžiams, nors šie keisti jam pa- 
sirodė, o sumanymas kautis su visa kariuomene sukėlė siaubą. 

Paskui jie pasėdėjo, pasišnekėjo, ir karalius liepė eunuchui 

Eunuchas nuskubėjo pas vizirį, o tas, išgirdęs įsakymą, sušau- 
kė visus kariuomenės vadus ir didžiūnus ir liepė jiems užsidėti 
šarvus, sėsti ant žirgų ir joti į imtynių lauką. O karalius vis šne- 
kučiavosi su jaunikaičiu, nes labai patiko jo iškalba, protas ir 
mandagumas. 

Kai patekėjo aušra, karalius sėdo į sostą ir liepė kariams sėsti 
ant žirgų. Karalaičiui jis atvedė puikiausią žirgą iš savo arklidžių, 
tačiau jaunikaitis tarė: 

— Aš nesėsiu ant žirgo, kol neapžiūrėsiu kariuomenės. 

— Tebūnie kaip tu nori, — atsakė karalius, ir jiedu nuėjo į 
aikštę, ir karalaitis išvydo daugybę rūsčių karių. 

Karalius garsiai, kad visi girdėtų, sušuko: 

— O žmonės, atvyko jaunikaitis pirštis mano dukteriai, ir nesu 
matęs gražesnio už jį, narsesnio už jį, rūstesnio už jį. Jis tvirtina, 
kad vienas įveiks jus visus, ir net jei jūsų būtų šimtas tūkstančių, 
tai nebūtų daug. Kai kausitės, persmeikite jį ietimis ar kardu — 
iš tikro jis sumanė didelį dalyką! 

O paskui karalaičiui tarė: 

— Štai jie, sūnau mano, daryk su jais, ką nori. 

— Betgi karaliau, — tarė jaunikaitis, — tai neteisinga — jie ant 
žirgų, O aš pėsčias. 

— Aš buvau atvedęs tau žirgą, bet tu nepanorai joti. Štai žir- 
gai, rinkis, kurį nori. 

— Man nepatinka nė vienas tavo žirgas, aš sėsiu tik ant to, 
kuriuo atjojau čia, — tarė karalaitis. 

— O kurgi tavo žirgas? — nustebo karalius. 

— Virš tavo rūmų. 

— Kurioje vietoje? 

— Ant tavo rūmų stogo, — paaiškino karalaitis. 

— Štai pirmasis sutrikusio proto požymis! — sušuko karalius. 
— Vargas tau! Kaipgi žirgas galėjo atsidurti ant stogo? Bet 
netrukus išaiškės, kur teisybė, o kur melas! — ir pasisukęs į ar- 
čiausiai stovintį tarną liepė: — Skubėk į mano rūmus ir atgabenk 
čionai tai, ką rasi ant stogo! 

Žmonės stebėjosi neatsistebėdami tokiais jaunikaičio žodžiais 
ir sakė vienas kitam: “Kaipgi tas žirgas nusileis laiptais nuo stogo? 

Tikrai nesam girdėję nieko panašaus". 

O tas, kurį pasiuntė karalius, užlipo ant rūmų stogo ir pamatė 
stovintį žirgą, už kurį nuostabesnio nebuvo regėjęs. Tada jis 
priėjo arčiau ir pamatė, kad žirgas padarytas iš juodmedžio ir 
dramblio kaulo. O su pasiųstuoju atėjo dar vienas žmogus, ir 
jie abu ėmė juoktis iš tokio žirgo ir kalbėti: “Na žinoma, tik su 
tokiu žirgu ir tegalima nugalėti visą kariuomenę! Jis, atrodo, yra 
velnio apsėstas! Tačiau tai netrukus paaiškės..." 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt antroji naktis 


Kai atėjo trys šimtai šešiasdešimt antroji naktis, Šachrazada 
tęsė: 

Pasakojama, o laimingasai karaliau, kad pasiųsti žmonės, radę 
ant rūmų stogo juodmedžio žirgą, ėmė šaipytis ir sakė vienas 
kitam: “Tik su tokiu žirgu ir tegalima nugalėti visą kariuomenę! 
Jis, atrodo, yra velnio apsėstas, tačiau netrukus viskas išaiškės 
— O gal jis iš tikro didis karžygys!" 

Ir jie nugabeno tą žirgą karaliui ir pastatė ant žemės. Aplink 
susibūrė minia žmonių, besigėrinčių puikiu žirgu, prašmatniai 
išpuoštu balnu ir kamanomis. Karaliui žirgas irgi patiko, jis ne- 
paprastai nustebo ir paklausė: 

— O jaunikaiti, ar šitas žirgas tavo? 

— Taip, karaliau, ir tu netrukus pamatysi nuostabių dalykų. 

— Tad sėsk ant jo, — paragino karalius. 

— Tegu pirma kariai pasitraukia, — atsakė jaunikaitis. 

Karalius liepė visiems pasitraukti nuo žirgo per nuotolį, kurį 
gali nulėkti strėlė, ir tada jaunikaitis tarė: 

— O karaliau, dabar aš sėsiu ant žirgo, pulsiu tavo kariuo- 
menę ir išvaikysiu ją. 

— Daryk kaip išmanai ir negailėk jų, nes ir jie tavęs negailės, 
— atsakė karalius. 

Karalaitis sėdo ant žirgo, kariai išsirikiavo priešais jį, sakydami 
vienas kitam: 

— Kai jis atsidurs tarp mūsų eilių, persmeigsim ietimis ir 
kardais! 

O kažkuris sušuko: 

— Blogai bus, prisiekiu Alachu! Kaipgi galima užmušti tokio 
gražaus veido ir tokio liekno stuomens jaunikaitį! 

Kitas taip sakė: 

— Nemanau, kad lengva bus jį persmeigti! Jaunikaitis todėl 
sutiko kautis, kad jaučia turįs jėgų nugalėti! 

Kai tik karalaitis užšoko ant juodmedžio žirgo, pasuko pa- 
kilimo sraigtą, visų žvilgsniai buvo įbesti į jį. Žirgas sukruto, ėmė 
keistai judėti, viduriai prisipildė oro, jis pakilo ir nulėkė aukštyn. 
Kai karalius pamatė skrendantį jaunikaitį, sušuko savo kariams: 

— Vargas jums, čiupkit, kol jis dar nenuskrido! 

Viziriai ir vietininkai tarė jam: 

— O karaliau, negi kas gali pavyti skrendantį paukštį? Jis tur- 
būt didis burtininkas, džiaukis ir dėkok Alachui, kad apsaugojo 
tave nuo jo pinklių! 

Tada karalius grįžo į savo rūmus, nuėjo pas dukterį ir pa- 
pasakojo, kaip buvo su karalaičiu, tačiau princesė, užuot 
apsidžiaugusi, labai susikrimto, kad daugiau jo nebematys. O pas- 
kui ji apsirgo ir atgulė. Tėvas, pamatęs ją sergančią, apkabino, 
pabučiavo į kaktą ir tarė: 

— Dukra mano, dėkok mielaširdingajam Alachui, kad išgel- 
bėjo mus iš to baisingo burtininko nagų! 

Ir kelintą jau sykį ėmė pasakoti, kaip jaunikaitis pakilo į orą. 
Bet karalaitė nekreipė dėmesio į tėvo žodžius, ji vis gausiau liejo 
ašaras, vis graudžiau verkė ir galop tarė sau: “Prisiekiu Alachu, 
aš nevalgysiu ir negersiu tol, kol Alachas nesuves mūsų!" O jos 
tėvas labai susirūpino, jam širdį gėlė dėl dukters ligos, tačiau 
kiekvieną sykį, kai jis bandydavo ją perkalbėti, jos meilė kara- 
laičiui tik sustiprėdavo... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt trečioji 
naktis 


Kai atėjo trys šimtai šešiasdešimt trečioji naktis, Šachrazada 
tęsė: 

Pasakojama, o laimingasai karaliau, kad tėvui gėlė širdį dėl 
dukters ligos, tačiau kiekvieną sykį, kai jis bandydavo ją perkal- 
bėti, jos meilė karalaičiui tik sustiprėdavo. 

Štai kaip buvo karaliui ir jo dukteriai. O karalaitis, kai pakilo 
į orą ir liko vienas, prisiminė merginos grožį, jos Žavumą ir 
grakštumą. Iš dvariškių jis buvo sužinojęs merginos vardą ir 
miesto pavadinimą — tai buvo Sana“. 

Karalaitis paleido žirgą greičiau ir netrukus atlėkė į savo gim- 
tąjį miestą, apskrido jį ir nusileido ant tėvo rūmų stogo. Palikęs 
žirgą ten, karalaitis nusileido laiptais ir nuėjo pas tėvą. Tas sėdėjo 
nuleidęs galvą, susikrimtęs, kad neteko sūnaus, o kai pamatė jį 
šalia, pašoko ir apkabino nepaprastai nudžiugęs. Paskui karalaitis 
paklausė tėvą, kur dabar išminčius, padirbęs juodmedžio žirgą. 

— Tenelaimina jo Alachas ir tos minutės, kuomet aš jį 
pamačiau! Juk tik per jį aš turėjau kentėti, kai tu nuskridai! Da- 
bar jis uždarytas kalėjime, vaike mano, ir sėdi ten nuo tos 
akimirkos, kai tu pradingai man iš akių. 

Karalaitis tuojau pat liepė išlaisvinti ir atvesti pas jį išminčių, 
apdovanojo jį puikiais drabužiais ir apipylė malonėmis, tik kara- 
lius vis tiek neišleido už jo dukters. Todėl išminčius baisiai 
supyko ir pasigailėjo atgabenęs čia juodmedžio žirgą, nes suprato, 
jog karalaitis žino, kaip ir kokiu būdu tas žirgas skraido. 

Paskui karalius tarė sūnui: 

— Geriausia, mano galva, kad tu niekad nė neprisiartintum 
prie to žirgo, kad niekad daugiau nesėstum ant jo, nes nežinai 
jo savybių ir klysti manydamas, jog perkandai jo paslaptis. 

O karalaitis papasakojo tėvui, kaip jis pamatė karalaitę, to 
miesto valdovo dukterį, kaip jam buvo su jos tėvu, ir karalius 
nusprendė, kad anas tikrai galėjo jį užmušti, jei tik būtų pano- 
rėjęs. Karalaitis taip' ryškiai prisiminė visa, kas jam buvo atsitikę, 
prisiminė merginą ir pasijuto mylįs ją, pasijuto pasiilgęs Sanos 
valdovo dukters, todėl nuskubėjo pas juodmedžio žirgą, šoko ant 
jo, pasuko pakilimo sraigtą ir netrukus pakilo aukščiau debesų. 
O rytą jaunikaičio tėvas puolė jo ieškoti, bet nerado, tad užlipo 
ant rūmų stogo ir pamatė savo sūnų, kylantį į padebesius. 

Nuliūdo karalius ir ėmė apgailestauti, kad nepaslėpė žirgo, 
ir tarė sau: “Prisiekiu Alachu, jei mano sūnus grįš, aš nelaikysiu 
to žirgo nė akimirkos daugiau!" Ir jis pravirko, ir sudejavo... 

Tuo tarpu išaušo rytas, ir Šachrazada nutraukė pasakojimą. 


* Sana — senovinis miestas Arabijos pietuose. 

Trys šimtai šešiasdešimt ketvirtoji 
naktis 


Kai atėjo trys šimtai šešiasdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad karalius pravirko ir 
ėmė aimanuoti. Štai kaip buvo jam. 

O) karalaitis skrido, kol atsidūrė virš Sanos miesto. Nusileido 
jis toje pačioje vietoje kur anąsyk ir patyliukais nuėjo į karalaitės 
kambarius, bet nerado nei jos, nei vergių, nei ją saugančio eunu- 
cho, ir jo širdis nuliūdo. Jis ėmė vaikštinėti po rūmus ieškodamas 
karalaitės ir galų gale surado ją kituose kambariuose, gulinčią 
lovoje, o aplink stovėjo vergės ir auklės. Karalaitis įėjęs pasi- 
sveikino, ir išgirdusi jo balsą karalaitė atsikėlė, apkabino jį ir 
pabučiavo į kaktą. 

— O ponia, — tarė karalaitis, — visą tą laiką aš ilgėjausi tavęs. 

— Ir aš tavęs be galo ilgėjausi, — sušuko mergina, — ir jei 
nebūtum aplankęs manęs, netrukus būčiau mirusi! 

— O ponia, — paklausė jaunikaitis, — ar nepyksti dėl to, kas 
man atsitiko su tavo tėvu? Jei ne meilė tau, įsiliepsnojusi širdyje, 
tikriausiai būčiau jį užmušęs, kad pamokyčiau visus. Bet jei myliu 
tave, tai myliu ir jį. 

— Kaip tu galėjai mane palikti? Man be tavęs gyvenimas ne- 
mielas! 

— Ar klausysi manęs rimtai, ką aš sakysiu? 

— Sakyk ką nori, aš sutiksiu su viskuo, neprieštarausiu nė 
žodeliu. 

— Vykime dabar į mano karalystę! — tarė tada karalaitis. 

— Su mielu noru! — atsakė mergina. 

Karalaitis labai nudžiugo, išgirdęs tuos žodžius, paėmė ka- 
ralaitę už rankos ir privertė prisiekti Alacho vardu, kad ji 
neišduosianti jo. Tada jie užlipo ant stogo, jaunikaitis šoko į bal: 
ną, pasisodino merginą už savęs ir stipriai pririšo prie žirgo, kad 
skrendant nenukristų, pasuko pakilimo sraigtą, ir žirgas pakilo 
į orą. Pamačiusios tai, vergės sukliko ir nubėgusios pranešė ka- 
raliui su karaliene, kas atsitiko jų dukteriai. Merginos tėvai 
nuskubėjo ant stogo ir pamatę dukterį, skrendančią oru, labai 
sunerimo ir susirūpino. Karalius sušuko: 

— O jaunikaiti, vardan Alacho, pagailėk manęs ir mano 
žmonos — grąžink mums dukterį! 

Karalaitis nieko neatsakė, bet paskui pagalvojo, kad mergina 
gal gailisi palikusi savuosius, ir paklausė: 

— O laiko pagunda, jei nori, aš grąžinsiu tave tėvams! 

— O pone, — atsakė toji, — prisiekiu Alachu, aš nenoriu grįžti 
namo! Aš noriu būti ten kur ir tu, nes meilė tau privertė mane 
pamiršti viską, netgi tėvą ir motiną! 

Karalaitis labai nudžiugo ir lėtai, nenorėdamas bauginti mer- 
ginos, nuskrido, o po kurio laiko, pamatęs apačioje žalią lanką 
su trykštančiu šaltinėliu, nusileido pailsėti. Pavalgę ir atsigėrę jie 
nuskrido toliau, ir pagaliau karalaitis pamatė savo tėvo miestą. 
Jis panoro pasipuikuoti prieš karalaitę, parodyti, kad jo tėvo ka- 
ralystė didesnė negu jos tėvo, parodyti savo galią, tad nusileidęs 
puikiame sode, kur mėgdavo vaikštinėti jo tėvas, nuvedė ją į pa- 
vėnę, prie jos durų pastatė juodmedžio žirgą ir tarė: 

— Pabūk čia, kol atsiųsiu ką atvesti tave, o pats einu pas tėvą, 
kad paruoščiau tau rūmus ir parodyčiau savo galybę. 

Nudžiugusi mergina tarė: 

— Daryk, kaip išmanai!.. 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt penktoji naktis 


Kai atėjo trys šimtai šešiasdešimt penktoji naktis, Šachrazada 
tęsė: 

Pasakojama, o laimingasai karaliau, kad mergina, išgirdusi 
karalaičio žodžius, nudžiugo ir tarė: 

— Daryk, kaip išmanai! — Ji suvokė, kad įžengs į miestą su 
derama jai, karaliaus dukteriai, pagarba ir prašmatnumu. 

Karalaitis nuskubėjo į miestą, pas savo tėvą, kuris jį pamatęs 
labai nudžiugo, ir tarė jam: 

— Žinok, kad aš atgabenau karalaitę, apie kurią esu pasa- 
kojęs, palikau ją už miesto viename sode ir atėjau prašyti, kad 
sušauktum visus dvariškius ir eitum jos pasitikti, parodytum savo 
galią, karius ir sargybinius. 

— Su mielu noru! — atsakė karalius ir liepė gyventojams pa- 
puošti miestą visokiais gražumynais, įrengė viešniai kambarius, 

puoštus žaliu, raudonu ir geltonu brokatu, pasodino tuose kam- 
bariuose vergės — indes, rumes ir abisines, išdėliojo neregėtus 
turtus. 

O karalaitis, aplenkęs visus, pirmas nuskubėjo į sodą, įėjo 
į pavėnę, bet nerado nei merginos, nei žirgo. Jis ėmė mušti sau 
per veidą, persiplėšė rūbus ir puolė blaškytis po sodą, visai pa- 
metęs galvą, bet paskui atsipeikėjo ir tarė sau: “Kaip ji sužinojo 
šito žirgo paslaptį, jei aš nieko nerodžiau ir neaiškinau? O gal 
persų išminčius, kuris padarė žirgą, užpuolė ją ir nulakino atsi- 
keršydamas už skriaudą?" 

Tada karalaitis pasikvietė sodo sargus ir paklausė, kas buvo 
įėjęs į sodą. 

— Tik vienas persų išminčius buvo įėjęs į sodą, jis sakė norįs 
pasirinkti vaistingųjų žolių, — atsakė tie jam. 

Taip karalaitis įsitikino, kad iš tikro mergina yra pagrobta, 
o jos grobikas — persų išminčius... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt šeštoji naktis 


Kai atėjo trys šimtai šešiasdešimt šeštoji naktis, Šachrazada 
tęsė: 

Pasakojama, o laimingasai karaliau, kad karalaitis įsitikino, 
jog mergina iš tikro yra pagrobta, o jos grobikas — persų išmin- 
čius. Taip buvo lemta, kad tuo metu, kai karalaitis paliko 
merginą pavėnėje ir nuėjo pas tėvą, į sodą atėjo persų išminčius 
pasirinkti vaistingųjų žolių ir pajuto muskuso ir kvepalų aromatą, 
kuris visuomet gaubė karalaitę. Kvapas išminčių atvedė prie pavė- 
nės, o prie įėjimo stovėjo juodmedžio žirgas, kurį jis buvo 
padaręs savo rankomis. Pamačius jį, išminčiaus širdis prisipildė 
džiaugsmo ir linksmybės, nes jis baisiai gailėjosi praradęs žirgą. 
Jis priėjo arčiau, apžiūrėjo jį ir pamatė, kad viskas gerai, arklio 
mechanizmas nesugedęs. Išminčius jau buvo benorįs sėsti ant 
žirgo ir lėkti, tačiau dar pagalvojo: “Reikėtų pažiūrėti, kas pa- 
vėnėje, gal karalaitis atsivežė ką nepaprasto ir paliko čia su 
žirgu". Jis įėjo vidun ir pamatė karalaitę, gražią lyg saulė danguje, 
o tada suprato, kad ši mergina yra aukštos kilmės, ir karalaitis, 
atgabenęs ją čia, bus nuėjęs į miestą atvesti garbingos palydos. 

Ir išminčius pabučiavo žemę prie jos kojų, o mergina pakėlusi 
akis pamatė, kad jis baisiai bjaurus. 

— Kas tu? — paklausė mergina. 

— O ponia, — atsakė tas, — aš esu karalaičio siųstas. Jis liepė 
man nuvesti tave į kitą sodą, arčiau miesto. 

Mergina, išgirdusi tokius žodžius, paklausė: 

— O kur karalaitis? 

— Jis savo tėvo mieste ir netrukus ateis tavęs pasitikti su di- 
džiule palyda. 

— Nejau karalaitis nerado nieko kito pasiųsti pas mane? 

Išminčius nusijuokė ir atsakė: 

— O ponia, tegu tavęs neapgauna mano bjauri išvaizda! Jei 
žinotum, kiek gero esu padaręs karalaičiui, tikrai pamėgtum ma- 
ne. Karalaitis todėl ir pasiuntė mane, kad esu bjaurus, juk jis 
tave myli ir pavyduliauja, o vergų, tarnų, eunuchų jis turi per 
akis. 

Mergina patikėjo jo žodžiais ir atsistojo... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt septintoji 
naktis 


Kai atėjo trys šimtai šešiasdešimt septintoji naktis, Šachrazada 
tęsė: 

Pasakojama, o laimingasai karaliau, kad mergina, išklausiusi 
išminčiaus žodžius, patikėjo jais, atsistojo, padavė išminčiui ranką 
ir paklausė: 

— O tėve, ar atsigabenai ką nors, kur galėčiau sėsti ir vykti? 

— O ponia, štai žirgas, kuriuo atvykai. 

— Bet aš negaliu sėsti ant jo viena, — tarė mergina. 

Tada išminčius suprato, kad turi ją savo rankose. 

— Aš sėsiu ant žirgo kartu su tavim, — tarė jis, užšoko ant 
jo ir pasisodino merginą už savęs, o ji nė nenumanė, ką jis yra 
sugalvojęs. 

Išminčius pajudino pakilimo sraigtą, žirgo vidus prisipildė oro, 
jis sujudėjo, suvirpo, pakilo į orą ir nuskrido. Lėkė jie ilgai, ir 
miestas dingo jiems iš akių. Mergina sušuko: 

— Ei, tu man melavai sakydamas, kad tave siuntė karalaitis! 

— Tesuteikia Alachas jam šlykštūno išvaizdą! — atsakė išmin- 
čius. — Jis bjaurus ir piktas! 

— Vargas tau! Kaip drįsti neklausyti savo pono? 

— Jis man visai ne ponas. O tu žinai, kas aš toks? 

— Ne, aš žinau tik tai, ką tu esi pasakęs, — atitarė mergina, 
ir išminčius sušuko: 

— Tai, ką aš tau sakiau, buvo tik gudrybė! Aš baisiai krim- 
tausi dėl šito žirgo, kurį padariau savo rankomis ir kurį karalaitis 
pasisavino; o dabar aš jį atgavau ir pagrobiau tave — tuo 
sudeginau jo širdį, kaip kad jis buvo sudeginęs manąją. 
Tenurimsta tavo širdis ir tenudžiūsta ašaros — aš būsiu tau nau- 
dingesnis už jį! 

Karalaitė ėmė mušti sau per veidą ir šaukti: 

— O varge! Aš palikau savo tėvą ir motiną ir praradau my- 
limąjį! 

Ir ji graudžiai verkė, o išminčius skrido su ja į rumų žemę, 
paskui, pamatęs apačioje gražią žalią lanką su šaltiniu ir augan- 
čiais medžiais, nusileido pailsėti. Ta lanka buvo šalia miesto, 
kuriame gyveno galingas karalius. 

Atsitiko taip, kad tą dieną karalius nusprendė išvykti iš miesto 
— pamedžioti, pasivaikščioti, ir traukė jis pro tą pievą. Pamatęs 
išminčių, merginą ir žirgą, karalius liepė savo vergams atgabenti 
visus tris pas jį. Išminčius nespėjo nė apsidairyti, ir jau stovėjo 
prieš karalių. O tas, pamatęs senio bjaurumą ir merginos grožį, 
tarė jai: 

— O ponia, kas tu esi tam seniui ir kas jis tau? 

Išminčius pasiskubino atsakyti: 

— Ji mano žmona, mano pusseserė. 

Tačiau mergina pavadino jį melagiu ir tarė: 

— O karaliau, prisiekiu Alachu, aš jo nepažįstu, jis ne vyras 
man, jis pagrobė mane gudrumu ir jėga. 

Tada karalius liepė prilupti išminčių, ir vergai pričaižė jį kone 
iki mirties, o paskui nugabeno į miestą ir įmetė į kalėjimą. Mer- 
giną ir žirgą karalius pasiėmė sau, tačiau žirgo paslapties jis 
nežinojo. 

Štai kaip buvo išminčiui ir merginai. O karalaitis, netekęs 
mylimosios, apsirengė kelionės drabužiais, pasiėmė pinigų, kiek 
jam atrodė reikės, ir apimtas nevilties iškeliavo. Jis ėjo iš vienos 

šalies į kitą ieškodamas jos, klausinėdamas visų, ar nematė 
juodmedžio žirgo, ir kiekvienas paklaustasis nustebdavo ir pa- 
vadindavo jo istoriją nepaprasta. 

Ilgai karalaitis keliavo, bet neužėjo jokių žirgo ir merginos 
pėdsakų. Paskui jis nukako į jos tėvo miestą ir pasiteiravo apie 
ją, bet merginos ten nebuvo, tik liūdnas jos tėvas, praradęs 
dukterį. Tada karalaitis pasuko į rumų žemes, pakeliui visus klau- 
sinėdamas apie žirgą ir merginą... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt aštuntoji naktis 


Kai atėjo trys šimtai šešiasdešimt aštuntoji naktis, Šachrazada 
tęsė: 

Pasakojama, o laimingasai karaliau, kad karalaitis pasuko į 
rumų žemes, visų klausinėdamas apie žirgą ir merginą. Atsitiko 
taip, kad jis apsistojo viename chane ir, pamatęs būrelį besikal- 
bančių pirklių, atsisėdo netoliese ir išgirdo, kaip vienas jų sako: 

— (O mano bičiuliai, aš esu matęs tikrą stebuklą. 

— Kokį? Papasakok! — paprašė jį draugai. 

— Buvau vienoje šalyje, tokiame ir tokiame mieste (ir jis 
paminėjo miestą, kuriame dabar buvo mergina), ir girdėjau jo 
gyventojus pasakojant nepaprastą istoriją. Kartą to miesto karalius 
išjojo pamedžioti, o jį lydėjo gausus būrys didikų ir dvariškių, 
ir jodami per žalią lanką pamatė jie žmogų, o šalia jo stovėjo 
mergina ir juodmedžio žirgas. Tas vyriškis buvo labai bjaurus, 
o mergina — nepaprastai graži ir Žavi, spindinti ir grakšti. Na, 
o juodmedžio žirgas — tikras stebuklas, niekas nebuvo regėjęs 
puikesnio ir geriau padaryto žirgo. 

— Ir ką karalius su jais padarė? — paklausė susirinkusieji. 

— Vyriškį karalius paklausė apie merginą, ir tas pareiškė, kad 
tai jo žmona, jo pusseserė, bet mergina apkaltino jį meluojant. 
Tada karalius liepė jį išplakti ir įmesti į kalėjimą, merginą atėmė, 
o apie juodmedžio žirgą aš nieko nežinau. 

Išgirdęs tuos žodžius, karalaitis priėjo prie to pirklio ir tyliai, 
atsargiai ėmė jį klausinėti, ir tas pasakė jam miesto pavadinimą 
ir karaliaus vardą. Džiaugdamasis ir svajodamas praleido kara- 
laitis tą naktį, o rytą iškeliavo, bet kai norėjo įeiti pro vartus į 

tą miestą, sučiupo jį vartų sargai ir norėjo nuvesti pas karalių, 
kad tas paklaustų, kas jis toks, ko čia atėjo, koks jo amatas. 

Tačiau karalaitis įėjo į miestą vėlyvą vakarą, jau netiko truk- 
dyti karalių, tad vartų sargai nakčiai nuvedė jį į belangę. Bet 
prižiūrėtojai, pamatę karalaičio grožį ir puikias manieras, nevedė 
jo į belangę, leido nakvoti šalia savęs, davė vakarienės. O paskui 
jie ėmė šnekučiuotis, ir prižiūrėtojai paklausė karalaitį: 

— Iš kur tu atkeliavai? 

— Aš iš Farso šalies?!:, Chosrovų krašto, — atsakė tas. 

Visi nusijuokė, o vienas prižiūrėtojas tarė: 

— O chosrovieti, aš mačiau daug žmonių, girdėjau daug 
kalbų ir pasakojimų, bet nesu sutikęs didesnio melagio nei chos- 
rovietis, sėdintis mūsų kalėjime. 

— O aš dar nesu matęs bjauresnio žmogaus, — pridūrė kitas. 

— Ką jis yra primelavęs? — paklausė karalaitis, ir prižiūrėtojai 
atsakė: 

— Jis tvirtina esąs išminčius. Karalius pamatė jį jodamas me- 
džioti, o šalia to senio stovėjo neregėto grožio ir žavumo moteris, 
visais atžvilgiais tobula, ir juodmedžio žirgas (niekas nėra matęs 
puikesnio žirgo). Merginą pasiėmė karalius, jis ją myli, tik kad 
ji yra nelabojo apsėsta, o jei tas bjaurus senis būtų išminčius, 
kaip tvirtina, išgydytų ją. Juk karalius visomis jėgomis stengiasi 
ją išgydyti, o tas juodmedžio žirgas yra ižde. O buvęs su ta mo- 
terim senis sėdi mūsų kalėjime, ir kai nusileidžia sutemos, ima 
verkti raudoti, gailėdamasis savęs, ir mes negalime miegoti... 

Tuo tarpu išaušo rytas, ir Šachrazada nutraukė pasakojimą. 


Trys šimtai šešiasdešimt devintoji naktis 


Kai atėjo trys šimtai šešiasdešimt devintoji naktis, Šachrazada 
tęsė: 

Pasakojama, o laimingasai karaliau, kad kalėjimo prižiūrėtojai 
papasakojo karalaičiui apie persų išminčių, per naktis verkiantį 
jų kalėjime. Ir karalaitis nusprendė sugalvoti kokią gudrybę, kad 
pasiektų tikslą. Kai prižiūrėtojai užsimanė gulti, nuvedė karalaitį 
į kalėjimą, ir tas išgirdo išminčių verkiant ir aimanuojant. 


* Farso šalis — taip arabai vadino Persiją. 

— Vargas man, nuskriaudžiau ir save, ir karalaitį, ir tą 
merginą, kurią pagrobiau, bet savo tikslo nepasiekiau. Ir vien 
per tai, kad sumaniau piktą dalyką: ieškojau sau to, ko neužsi- 
tarnavau ir kas netinka tokiam kaip aš; o tas, kas ieško to, ko 
neužsitarnavo, patenka ten, kur patekau aš. 

Kai karalaitis išgirdo tuos žodžius, tarė jam persiškai: 

— Ar ilgai dar tu verksi ir aimanuosi? Negi tave ištiko tai, 
kas nėra ištikę nieko kito? 

Ir persas ėmė jam skųstis sunkumais ir vargais, kuriuos turi 
kentėti. O rytą prižiūrėtojai nuvedė karalaitį pas savo karalių ir 
paaiškino, kad jaunikaitis atėjo į miestą vėlai vakare, kai jau 
netiko trukdyti valdovą. Karalius ėmė klausinėti: 

— Iš kokios tu šalies, kuo vardu, kokį amatą moki ir ko atėjai 
į mūsų miestą? 

— Aš atėjau iš Farso šalies, vardu aš Chardžis, esu iš mokslo 
žmonių, geriausiai išmanau gydymo mokslą. Gydau ligonius ir 
apsėstuosius, vaikštau po visas šalis ir miestus, norėdamas įgyti 
dar daugiau išminties, ir kai pamatau ligonį, išgydau jį. Štai koks 
mano amatas. 

Išgirdęs tuos žodžius, karalius labai nudžiugo ir sušuko: 

— O išminčiau, tu atėjai labai laiku! — Ir papasakojo jam mer- 
ginos istoriją. — Jei tu ją išgydysi ir išvarysi nelabąjį, gausi viską, 
ko tik panorėsi. 

— T'eišaukština tave Alachas! — atsakė karalaitis. — Papasakok 
man smulkiai, kaip elgiasi ta apsėstoji mergina, prieš kiek dienų 
tai su ja atsitiko ir kaip tu užtikai ją, išminčių ir žirgą. — Išklausęs 
pasakojimą, karalaitis dar paklausė: — O laimingasai karaliau, 
kur tu dėjai žirgą, paimtą kartu su mergina? 

— Jis stovi mano ižde, — atsakė karalius. 

"Tada karalaitis pamanė: “Geriausia būtų dabar apžiūrėti žirgą. 
Jei jis nesugadintas, viskas puiku. O jeigu jis nebeskraido, aš su- 
galvosiu kokią gudrybę, kad išsilaisvinčiau". Ir jis taip pasakė 
karaliui: 

— Norėčiau apžiūrėti tą žirgą, gal surasiu ką nors, kas padės 
man išgydyti merginą. 

Karalius su džiaugsmu sutiko ir nuvedė jį ten, kur buvo žir- 
gas. Jaunikaitis apžiūrėjo jį iš visų pusių, išbandė ir įsitikino, kad 
žirgas nepagadintas. Nudžiugęs sušuko: 

— Teišaukština tave Alachas! Dabar aš einu pas merginą, pa- 
sižiūrėsiu, kas jai; prašau Alachą ir tikiuosi, kad sveikata jai grįš 
iš mano rankų ir iš šio žirgo. — Ir liepė rūpestingai tą žirgą 
saugoti. 

Karalius su jaunikaičiu nuėjo pas merginą ir pamatė, kad ši 
daužosi, blaškosi ir krenta, kaip visuomet, tačiau ji nebuvo 
apsėsta, ji tik vaizdavo tokią, kad niekas prie jos nesiartintų. 
Karalaitis tarė jai: 

— "Tau neatsitiks nieko blogo, o laiko pagunda! — ir ėmė 
kalbėti su ja švelniai, atsargiai, leido jai save atpažinti. O at- 
pažinusi jį karalaitė baisiai sušuko ir apalpo — toks didelis buvo 
jos džiaugsmas. Karalius pamanė, kad ji nualpo iš išgąsčio, jį 
pamačiusi. Karalaitis prikišo lūpas prie jos ausies ir tyliai tarė: 

— O žmonių pagunda, išsaugok nepralietą savo ir mano 
kraują, būk tvirta ir kantri. Štai vieta, kur labiausiai reikia kant- 
rybės ir sugebėjimo regzti gudrybes, kad galėtume išsivaduoti 
iš karaliaus. O gudrybė ta, kad aš dabar pasakysiu jam: “Ją yra 
apsėdęs džinas, bet aš išgydysiu". Ir pareikalausiu, kad nuimtų 
tas grandines, antraip džinas nepaliks tavęs. "Tuomet, kai karalius 
ateis tavęs aplankyti, maloniai su juo kalbėkis, kad įsitikintų, jog 
aš tave išgydžiau, ir tada mūsų norai išsipildys. 

Mergina sutiko, ir jaunikaitis grįžęs pas karalių linksmai tarė: 

— (O laimingasai karaliau, tos merginos liga pasitraukė, aš 
išgydžiau ją. Eik dabar pas ją, tik kalbėk su ja švelniai ir ma- 
loniai, pažadėk jai visa, kas ją nudžiugintų, — tada turėsi iš jos 
tai, ko nori... 

Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimtoji naktis 


Kai atėjo trys šimtai septyniasdešimtoji naktis, Šachrazada 
tęsė: 

Pasakojama, o laimingasai karaliau, kad karalaitis, apsimetęs 
išminčium, nuėjo pas merginą ir išdėstė jai išlaisvinimo planą, 
o paskui leido karaliui užeiti pas ją, tik liepė elgtis švelniai. 

Kai karalius įėjo į merginos kambarį, toji pabučiavo žemę 
prie jo kojų ir maloniai jį pasveikino. Jis nepaprastai nudžiugo, 
paskyrė jai vergių ir eunuchų, liepė jiems nuvesti ją į pirtį ir 
paruošti puikius drabužius ir papuošalus. Vergės nuėjo pas 

karalaitę ir pasveikino ją, o toji atsakė švelniu balsu ir puikiais 
žodžiais. 

Karalaitė buvo nuvesta į pirtį, jai buvo mandagiai patar- 
naujama, o išėjo ji iš ten spindinti lyg pilnatis. Atėjusi pas karalių, 
pasveikino jį ir pabučiavo žemę prie jo kojų. Karalius dar labiau 
nudžiugo ir tarė karalaičiui: 

— Tai vis tavo dėka, telaimina tave Alachas! 

— Ji visiškai pagis, — atsakė karalaitis, — jei tu su visais kariais 
ir sargybiniais nueisi į tą vietą, kur ją radai, ir tegu nugabena 
ten juodmedžio žirgą: aš užkalbėsiu apsėdusį ją džiną, uždarysiu 
ji į žirgą ir užmušiu, tad jis niekados daugiau pas ją negrįš. 

Karalius taip ir padarė — sukvietė visus karius ir tuos, kurie 
buvo anąsyk su juo, paėmė merginą, žirgą ir nuvyko į tą gražią 
lanką. Karalaitis liepė žirgą ir merginą pastatyti toli nuo visų 
žmonių, kiek siekia žvilgsnis, ir tarė karaliui: 

— Dabar aš uždegsiu smilkalus ir žoles, perskaitysiu užkei- 
kimus ir taip įkalinsiu džiną, kad jis niekad daugiau negrįžtų pas 
tą merginą. Po to sėsiu ant juodmedžio žirgo, ją pasisodinsiu 
už savęs — ir tuomet žirgas sujudės, ims eiti, ir aš prijosiu prie 
tavęs, ir bus viskas. "Tuomet galėsi daryti su ja, ką nori. 

Karalius su džiaugsmu leido jam daryti, kas jam atrodo rei- 
kalinga, tad karalaitis šoko ant žirgo, pasisodino už savęs merginą 
(o karalius ir visi kariai žiūrėjo į juos), pasuko pakilimo sraigtą 
— ir žirgas pakilo į orą, o kariai žiūrėjo į juos, kol tie dingo iš 
akių. 

Pusę dienos karalius laukė jų sugrįžtant, bet taip ir nesulaukęs 
parjojo į miestą, praradęs viltį pamatyti merginą ir labai dėl to 
krimsdamasis. 

Šiai kaip jam buvo. O karalaitis, nepaprastai laimingas, pa- 
suko tiesiai į tėvo karalystę ir nesustodamas skrido tol, kol 
pamatė savo rūmus, ir nusileido ant stogo. Jis nuvedė karalaitę 
į kambarius, įkurdino ją ten, o tada nuėjo pas tėvą ir motiną, 
pasveikino juos ir pasakė, kad merginą jis surado ir parsivežė. 
"Tėvai nepaprastai nudžiugo; tai štai kaip buvo karalaičiui, žirgui 
ir merginai. 

O rumų karalius, grįžęs į miestą, užsidarė rūmuose ir liūdėjo. 
Jo viziriai ramino jį sakydami: “Tas, kuris pagrobė merginą, 
burtininkas; garbė Alachui, apsaugojusiam tave nuo jo klastų ir 
kerų". Jie buvo šalia karaliaus, kol tas pamiršo belaisvę. O 


217 


370 naktis 


karalaitis suruošė didžiulį pokylį miesto gyventojams... 
Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt pirmoji 
naktis 


Kai atėjo trys šimtai septyniasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad karalaitis suruošė 
didžiulį pokylį miesto gyventojams, ir šventė tęsėsi visą mėnesį, 
o paskui karalaitis įėjo pas merginą, ir abu be galo džiaugėsi 
vienas kitu. Štai kaip jiems buvo. O karalaičio tėvas sulaužė juod- 
medžio žirgą, kad vėl per jį neatsitiktų kas bloga. 

Paskui karalaitis parašė laišką merginos tėvui, papasakojo 
viską, kas buvo įvykę, pasakė, kad vedė ją ir jiedu puikiai gy- 
vena. Kartu su laišku jis pasiuntė daug brangių dovanų ir 
retenybių. Ir pasiuntinys viską nugabeno merginos tėvui į Saną 
Jemeno žemėse. T'as, perskaitęs laišką, labai nudžiugo, mielai 
priėmė dovanas ir pagerbė pasiuntinį, o paskui paruošė savo 
žentui puikią dovaną. Pasiuntinys atvežė tą dovaną karalaičiui 
ir papasakojo, kad merginos tėvas buvo labai patenkintas dukters 
likimu. 

Ir jie — karalaitis ir merginos tėvas — kasmet rašydavo vienas 
kitam ir siųsdavo dovanas, o paskui, tėvui mirus, karalaitis sėdo 
į sostą ir ėmė valdyti karalystę. Jis buvo teisingas valdiniams ir 
ėjo kartu su jais taku, palaimintu Alacho. Ir pakluso jam šalys 
ir tautos, ir gyveno jie ilgai ir laimingai, kol atėjo pas juos 
Malonumų Griovėja, suardanti rūmus ir užpildanti kapus. Tebū- 
nie pagarbintas gyvasis, niekad nemirštantis, valdantis matomą 
ir nematomą pasaulį! 


Pasakojimas apie 
Uns al Vudžudą ir al Vard fil Akmamę 


Dar pasakojama, kad gyveno kadaise galingas karalius, didis 


ir stiprus, ir turėjo jis vizirį, vardu Ibrahimas, o tas viziris augino 

dukterį, neregėto grožio ir žavumo, savo spindesiu ir tobulumu 
nustelbiančią visas kitas merginas, nepaprastai protingą ir išsila- 
vinusią. Ji mėgo užstalės šnekas ir vyną, gražius veidus, švelnias 
eiles ir nepaprastus pasakojimus, ir kiekvienas, ją pamatęs, 
įsimylėdavo. 

Vardu ji buvo al Vard fi'1 Akmamė, o šitokį vardą jai davė 
todėl, kad buvo ji labai švelni ir nuostabi, ir karalius dažnai 
kviesdavosi ją prie stalo, nes ji buvo puiki pašnekovė. O karalius 
mėgdavo žaist kamuoliu su didikais. Ir kartą, kai susirinko žmo- 
nės žaisti su karaliumi, vizirio duktė atsisėdo prie lango pažiūrėti. 
Ji žvilgtelėjo pro langą ir staiga tarp karių regi jaunikaitį, už kurį 
puikesnio nebuvo regėjusi — švytinčio veido, šypsančių lūpų, ilgų 
rankų ir plačių pečių. Mergina vis pažvelgdavo į jį, bet jos akys 
niekaip negalėjo pasisotinti jo grožiu, ir ji paklausė auklę: 

— Kuo vardu tas gražusis jaunikaitis, kur stovi tarp karių? 

— Vaike mano, visi jie gražūs, apie kurį gi tu klausi? 

— Palauk, tuoj aš tau parodysiu, — tarė mergina, paėmė 
obuolį ir metė į jaunikaitį, o tas pakėlė akis ir pamatė vizirio 
dukterį, tarytum mėnulį tamsoje, ir dar nespėjo jis atitraukti 
žvilgsnio, o meilė tai merginai užvaldė jo širdį ir protą. Ir jis 
pasakė tokias eiles: 


Ar šaulys mane pašovė, ar blakstienos tavo, 
Į tave užsižiurėjus, širdį man užgavo? 


Ar strėlė į širdį lekia iš kareivių būrio, 
Ar iš tavojo langelio, kur dvi akys žiūri? 


Tada mergina vėl paklausė auklę: 

— Kuo vardu tas jaunikaitis, kurį aš tau parodžiau? 

— Uns al Vudžudas, — atsakė auklė. 

Kai mergina atsigulė miegoti, jos mintys įsiaudrino, ir ji 
atsidususi pasakė tokias eiles: 


O taip, neapsiriko gimdytojai tą kartą, 
Parinkę iš visų tau Uns al Vudžudo vardą. 


Nelyg skaistus mėnulis tu apšvieti čia viską, 
Ir tos šviesos užlietas pasaulis visas tviska. 


219 


371 naktis 


Taip, tarp visų būtybių šioj. žemėj iš tikrųjų 
Esi sultonas grožio ir džiaugsmas artimųjų. 


Lankstus liemuo tarytum šaka svyruoklio gluosnio, 
Kurion tik pusėn lenksi, jisai palinksta dosniai. 


Iš karžygių visų Čia esi tu narsingiausias, 
Šzelniausias ir gražiausias, dosniausias ir smagiausias. 


Paskui ji šitą eilėraštį užrašė ant popieriaus ir, suvyniojusi į 
auksu apsiūtą šilko atraižą, pasikišo po pagalve. O viena auklė, 
tai pamačiusi, priėjo prie merginos ir ėmė pasakoti visokias isto- 
rijas, kol ta užmigo, o paskui ištraukė popierėlį, perskaitė jį ir 
suprato, kad mergina įsimylėjo Uns al Vudžudą. Auklė vėl pakišo 
popierėlį po pagalve, o kai mergina nubudo, tarė jai: 

— O ponia, aš esu gera patarėja ir rūpinuosi tavim. Žinok, 
kad meilė labai galinga; užslėpta meilė net geležį lydo, užtraukia 
visokias ligas ir negandas, ir negalima priekaištauti tam, kuris 
atskleidžia savo meilę. 

Al Vard fi 1 Akmamė paklausė: 

— O aukle, ar yra koks vaistas nuo aistros? 

— Yra, mieloji. Tai susiliejimas. 

— O kurgi jį, (ą susiliejimą, rasti? 

— Jį gali rasti, — atsakė auklė, — rašydama savo mylimajam 
švelnius žodžius, sveikinimus ir linkėjimus. Šitai sujungia įsimylė- 
jėlius ir padeda įveikti sunkumus. Jei tu norėtum man ką 
papasakoti, tai žinok, kad aš puikiai moku slėpti paslaptis, nešioti 
laiškus ir šiaip daug kam tinku. 

Mergina labai nudžiugo tai išgirdusi, bet nepasakė auklei nė 
žodžio, tik pamanė: “Aš dar niekam nesu prasitarusi apie savo 
meilę, ir šitai moteriai pasakysiu tik išbandžiusi ją". O auklė tęsė: 

— O ponia, šią naktį sapnavau, kad atėjo pas mane toks žmo- 
gus ir tarė: “Tavo ponia ir Uns al Vudžudas myli vienas kitą, 
tad padėk jiems, nešiok jų laiškus ir laikyk visa tai paslaptyje, 
tau bus atlyginta". Aš papasakojau, ką mačiau, o dabar daryk, 
kaip išmanai. 

Al Vard fi'1 Akmamė, įdėmiai išklausiusi auklės sapną, 
paklausė... 

Tuo tarpu išaušo rytas, ir Šachrazada nutraukė pasakojimą. 

Trys šimtai septyniasdešimt antroji 
naktis 


Kai atėjo trys šimtai septyniasdešimt antroji naktis, Šachrazada 
tęsė: 

Pasakojama, o laimingasai karaliau, kad al Vard fi 1 Akmamė, 
įdėmiai išklausiusi auklės sapną, paklausė: 

— Ar moki laikyti liežuvį už dantų? 

— Žinoma, juk aš esu geriausia tarp laisvųjų! 

Tada mergina išsitraukė tą lapelį su eilėmis ir tarė: 

— Nunešk šį laišką Uns al Vudžudui ir parnešk atsakymą. 

Auklė nuskubėjo pas Uns al Vudžudą, pabučiavo jam rankas, 
pasveikino gražiausiais žodžiais ir padavė laišką, o tas, perskaitęs 
ir supratęs jo prasmę, kitoje lapelio pusėje parašė tokias eiles: 


$lepbiu nuo visų meilės sielvartą juodą, 
Belt išvaizda mano tą aistrą išduoda. 


Verkiu ir sakau, kad akis susižeidęs 
Esu. Tegu tyli liežuvis palaidas. 


Laimingas buvau aš, kai dar nemylėjau, 
Dabar pamilau ir liūdėti pradėjau. 


Aš jums išdrįsau savo skausmą išlieti, 
Gal teiksitės meilės manos bagailėti? 


Rašau apie ją jums aš pasaką savo, 
Tikiu, kad suprasit, kas širdį kamavo. 


Alachas tegu jūsų veidą apsergės, 
Mėnulis — jo tarnas, o žvaigždės — jo vergės. 


Nėra kito tokio kaib jūsų gražumo, 
Net šakos pavydi jums kuno lankstumo. 


Prašau, jei nebūtų sunku jums, šiandieną 
Mane aplankykit — aš myliu jus vieną. 


Esu savo širdį aš jums paaukojęs, 
Vienatvė man pragaras, meilė man rojus. 

Paskui jis susuko laišką, pabučiavo jį ir padavė auklei saky- 
damas: 

— Skubėk nuraminti savo ponios širdį! 

Auklė parnešė prirašytą lapelį al Vard fi'1 Akmamei, toji pa- 
bučiavo jį, išvyniojo ir, perskaičiusi parašytas eiles, apačioje 
prirašė štai ką: 


O tu, kurs esi baaukojęs man širdį, 
Palauki, gal teks dar tau džiaugsmą patirti. 


Jei žodžiai tavieji tikrai nemeluoja, 
Jei jausmas tas bals mus abudu kamuoja, - 


Aš leisiu pajusti tau savo artumą, 
Bet saugo sargyba tarb mūsų atstumą. 


Kai bus jau naktis ant namų nusileidus, 
Žvaigždynai nušvies mūsų mylinčius veidus. 


Ir mes negalėsime guoly užmigti, 
Kančia nenorės mūsų kūnų palikti. 


Toks meilės įstatymas - slėptis ir laukti, 
Kol kas neskubėkime skraislę nulraukti. 


Pamilo karštai savo draugą gazelė, - 
Kad tik iš jos lauko nedinglų jis vėlei! 


Tada ji vėl suvyniojo popierėlį ir davė auklei, kad nuneštų 
Uns al Vudžudui. Toji tučtuojau išskubėjo, tačiau sutiko rūmi- 
ninką, o tas paklausė, kur ji einanti. Senė pasakė, kad į pirtį, 
bet jau einant pro duris, iš baimės iškrito jai tas raštelis. 

Štai kaip jai buvo. O tą laiškelį pamatė eidamas pro šalį eu- 
nuchas ir pakėlė. Paskui viziris išėjo iš haremo ir atsisėdo savo 
krėslan, tik staiga priėjo prie jo eunuchas ir padavė rastą po- 
pierių. Viziris išvyniojo jį, perskaitė parašytas eiles ir įdėmiau 
pažvelgęs atpažino savo dukters rašyseną. Ir jis nuskubėjo pas 
žmoną taip verkdamas, kad net barzda sudrėko, o žmona pa- 
klausė: 

— Ko gi tu verki, mano pone? 

— Štai perskaityk, kas parašyta šiame popieriaus lapelyje, tai 
suprasi! 

Vizirio žmona žvilgtelėjo ir pamatė, kad ten jos dukters eilės 
Uns al Vudžudui. Ir jos akyse ėmė tvenktis ašaros, bet ji susi- 
tvardė ir tarė: 

— O pone, rauda neduos jokios naudos, reikia sugalvoti, kaip 
čia apgynus tavo garbę ir nuslėpus tai, kas atsitiko tavo dukteriai. 

Ji ėmė raminti jį ir guosti, ir viziris tarė: 

— Man baisu, kad duktė pamilo Uns al Vudžudą. Tu juk ži- 
nai, kad sultonas jį didžiai myli, ir aš bijau dviejų dalykų. Pirma 
— bijau dėl savęs paties, nes juk tai mano duktė, antra — bijau 
dėl sultono, nes tas jaunikaitis — jo numylėtinis, ir daug visokių 
dalykų gali dėl to atsitikti. Ką tu manai?.. 

Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt trečioji 
naktis 


Kai atėjo trys šimtai septyniasdešimt trečioji naktis, Šachra- 
zada tęsė: 

Pasakojama, o laimingasai karaliau, kad viziris žmonai papa- 
sakojo apie dukters meilę ir paklausė jos patarimo. 

— Luktelėk, kol sukalbėsiu patarimo maldą“?, — ir ji ėmė 
kalbėti dviejų rakatų maldą, o paskui tarė vyrui: — Vidury Lobių 
jūros stūkso kalnas, vadinamas Netckusios kūdikio kalnu (o iš 
kur atsirado toks pavadinimas, bus papasakota vėliau), ir prieiti 
prie jo yra labai sunku. Įrenk ant to kalno būstą mūsų dukteriai. 
pastatyti ant to kalno savo dukteriai neprieinamą tvirtovę. Ji ten 
gyvens, jai kasmet pristatys valgio, kartu gyvens ir žmonės, kurie 
tarnaus ir linksmins ją. Netrukus vizirio sukviesti dailidės pastatė 
ant to kalno rūmus — ir nieko panašaus žmonės dar nebuvo 
regėję. Tada viziris suruošė maisto atsargas, atvedė kupranu- 
garius, naktį nuėjo pas dukterį ir liepė jai ruoštis į kelią. 


* Patarimo malda yra kalbama norint gauti neva 
Alacho patarimą, užpuolus abejonėms ar neryž- 
tingumui. Dažnai ta malda sujungiama 
su būrimu pagal Koraną. 

Merginos širdis pajuto išsiskyrimą. Kai ji išėjo ir pamatė žmones 
su kelionės drabužiais, balsiai pravirko ir ėmė rašyti ant durų, 
taip pranešdama Uns al Vudžudui apie savo išgyvenimus — o 
nuo jų pasišiaušia odos plaukai, tirpsta kiečiausi akmenys ir teka 
ašaros. O parašė ji tokias eiles: 


Alacho vardu aš maldauju, o name, 
Kai eis jis brošal ryto valandą ramią, 


Linkėjimus mano jam berduok, brangusis, 
Juk rylą nežinom, kur naktį mes būsim. 


Kas žino, kur vežti mane jie sumanė, 
Skubiai, slapčiomis iš namų išgabenę? 


Tik paukščiai tarb medžių tankių suplasnojo, 
Patamsy sukliko, mane apraudojo. 


Ir tarė lemtis už mane: “Tepražūsta 
Kas išskiria mylinčius, meilę jų plūsta“. 


Pamačiusi, kad tolių taurę man duoda 
Likimas ir liepia išgerti ją juodą, 


Į ją aš įbėriau kantrybės grūdelį, 
Bet meilės bamiršt ir kantrybė negali. 


Ir ji iškeliavo su savo žmonėmis; jojo jie per dykumas, stepes, 
lygumas ir pakriūtes, kol pasiekė Lobių jūrą. Tada buvo pasta- 
tytas didelis laivas, mergina ir ją lydinčios moterys buvo 
nuplukdytos į salą, o paskui, grįžus atgal, vizirio įsakymu laivas 
buvo sulaužytas. 

Štai kaip jiems buvo. O Uns al Vudžudas, rytą nubudęs ir 
sukalbėjęs maldas, sėdo ant žirgo ir nuskubėjo pas sultoną. Kaip 
visuomet, jis jojo pro vizirio vartus, tikėdamasis pamatyti ką nors 
iš vizirio artimųjų, žvilgtelėjo į vartus ir pamatė užrašytąsias eiles. 

Perskaičius jas, akyse jam aptemo, krūtinėje užsidegė liepsna, 
jis grįžo namo praradęs ramybę ir visą dieną iki nakties jaudinosi 
ir išgyveno, apimtas baisaus nekantrumo. Ir niekam nieko 
nepasakęs Uns al Vudžudas persirengė ir išėjo į nakties tamsą, 

ir klaidžiojo be kelio nežinodamas, kur eina. Ėjo jis visą naktį 
ir dieną, kol vidurdienio saulė taip užkepino, kad net kalnai ėmė 
lydytis, ir pajuto baisų troškulį. Pamatęs žaliuojantį medį ir šal- 
tinėlį po juo, jaunikaitis pasuko į tą pusę ir netrukus jau sėdėjo 
ant šaltinio krašto. Jis pasilenkė atsigerti, bet vanduo jam pasirodė 
beskonis; veidas pagelto, kojos ištino iš nuovargio, ir Uns al 
Vudžudas garsiai pravirkęs pasakė tokias eiles: 


Pamilęs jaunuolis nuo meilės abgirsta, 
Ir visas pasaulis džiaugsmu jam pavirsta. 


Klajoja toksai išsiblaškęs, net keista. 
Nereikia jam stogo, nereikia jam maisto. 


Bet argi gyvenimas mylinčiam švyti, 
Kai jis nebegali mielosios matyti? 


Štai aš sielvartauju, praradęs ją jauną, 
Ir ašaros skruostus be perstojo plauna. 


Ar rasiu, į platų pasaulį išklydęs, 
Aš žmogų, kuris mano širdį išgydys? 


Jis taip liejo ašaras, net žemė aplinkui sudrėko, o paskui 
atsistojo ir vėl patraukė kur akys veda. Ir kai jis šitaip ėjo, staiga 
kelią jam pastojo liūtas su ilgiausiais karčiais, galva jo buvo 
kupolo dydžio, nasrai platesni už vartus, o iltys tarytum dramblio. 
Jaunikaitis suprato, kad išmušė paskutinė jo valanda, tad 
pasisukęs veidu į kiblą?* pasakė tikėjimo išpažinimą ir pasiruošė 
mirti. O iš knygų jis žinojo, kad nuolankumas sutramdo žvėrį, 
nes jam malonu klausytis švelnios kalbos ir pagyrimų. Tad jis 
pradėjo: 

— O tankumynų liūte, o dykumų narsuoli, o karžygy, o 
šaunuolių tėve, o žvėrių sultone, aš esu sielvartaujantis įsimylėjėlis, 
pražudė mane meilė ir išsiskyrimas su mylimąja, nebežinau, kur 
eiti ir ką daryti. Išklausyk manęs ir pasigailėk mano meilės ir 
aistros. 


“ Kibla — kryptis (į Mekos pusę), į kurią besimeldžian- 
čiam musulmonui reikia atsigręžti veidu. 

Liūtas, išgirdęs jo Žodžius, atsitraukė atgal ir atsisėdo, min- 
džikuodamas priekinėmis letenomis ir krutindamas uodegą. Tada 
Uns al Vudžudas pasakė tokias eiles: 


Smėlynų liūte, ar mane prarysi 
Prieš tai, kol aš mieluosius bamalysiu? 


Ne grobis aš, regi, neįsiganęs, 
Nuo sielvarto sumeukęs ir pasenęs. 


Praradus mylimuosius, siela dusta, 
Ir kunas tartum įkapėse džiūsta. 


Nejaugi trokšti, liūte, kad šiuos tyruos 
Manieji priešai džiaugltųs, man numirus? 


Įsimylėjęs dieną naktį raudu, 
Netekus mylimųjų, širdį skauda. 


Nakties tamsybėj apie juos galvoju, 
Seniai pamiršęs būtį be pavojų. 


Baigus jam deklamuoti, liūtas atsistojo ir priėjo prie jau- 
nikaičio... 
Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt ketvirtoji 
naktis 


Kai atėjo trys šimtai septyniasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad Uns al Vudžudui bai- 
gus sakyti eiles, liūtas atsistojo ir priėjo, o jo akys buvo pilnos 
ašarų, priėjęs jis lyžtelėjo jaunikaitį liežuviu ir nuėjo, davęs ženklą 
sekti jam iš paskos. 

Jaunikaitis nusekė paskui liūtą. Jie pakilo į kalną, paskui nu- 
sileido į slėnį, ir Uns al Vudžudas, pamatęs ryškius pėdsakus, 
suprato, kad tai pėdsakai tų, kurie vedė al Vard fi 1 Akmamę. 

Ir jis nusekė tomis pėdomis. O kai liūtas pamatė, kad jaunikaitis 
viską suprato ir eina tais pėdsakais, apsisuko ir nuėjo savo keliais. 

Uns al Vudžudas daug dienų ir naktų sekė tomis pėdomis, 
kol priėjo jūrą, plakančią krantą bangomis, ir čia pėdsakas 
nutrūko. Suprato jaunikaitis, kad toliau kelias eina vandeniu, tad 
žlugo jo viltys, ir pravirkęs pasakė tokias eiles: 


Pavargęs esu, kurgi galas kelionės? 
Gal juros gelmėj mano mylimi žmonės? 


Ir kaip aš ištversiu, kai siela vis verkia, 
Kai miegas per naktį akių neužmerkia? 


Kai mano mieloji toli nuo gimtinės, 
Liebsnoja širdy ilgesys begalinis. 


Seichūną, Džeichūną ir netgi Eufratą 
Užtviudysiu ašarom aš, Viešbals mato. 


Nuo ašarų mano vokai jau suskirdę, 
Išdegino sielvarto žiežirbos širdį. 


Kai meilės žiaurieji pulkai rodo jėgą, 
Kantrybės pulkai nugalėti pabėga. 


Pamilusiai sielai daugybė pavojų, 
Tačiau be dvejonių ją meilei aukoju. 


Alachai, nebausk tų akių, kur žiūrėjo 
Meilingai, lyg pilnatys skaisčiai spindėjo! 


Užburė tų žvilgsnių galia stebuklinga, 
Tarytumei strėlės į širdį jie sminga. 


Jos kuno švelnumas mane paviliojo, 
Kai linko it gluosnio šakelė žalioji. 


Geidžiau jos artumo, kad laimę Lytėčiau, 
Kad meilės kartumą pamiršti galėčiau. 


Bet vėlei aš liūdnas, ir skausmas vėl bunda, 
Ir viskas, kas buvo, — vien meilės pagunda. 

O paskui taip ėmė raudoti, kad net sąmonė aptemo, parkritęs 
ilgai gulėjo be judesio, o kai pagaliau atsipeikėjęs apsidairė ap- 
linkui, nepamatė nė gyvos dvasios. 

Tada Uns al Vudžudas, bijodamas laukinių žvėrių, užsilipo 
ant aukšto kalno ir stovėdamas pačioje viršūnėje staiga išgirdo 
žmogaus balsą, sklindantį iš olos. Tai kalbėjo atsiskyrėlis, palikęs 
pasaulio malonumus ir pasiaukojęs Dievui. Jaunikaitis tris kartus 
pasibeldė į jo olą, bet atsiskyrėlis nieko jam neatsakė ir neišėjo. 
Tada Uns al Vudžudas giliai atsidusęs pasakė tokias eiles: 


0, kaip aš svajotąją laimę patirsiu, 
Kaip rupestį savo ir gėlą bamiršiu? 


Kamuojamas baimės, prarasdamas viltį, 
Jaunystėj gražiausioj aš sbėjau pražilti. 


Pamilusio niekas dabar nebeguodžia, 
Draugai nesuranda raminančio žodžio. 


Norėčiau aš meilės kerus nugalėti, 
Bet piktas likimas man lemia kentėti. 


O! Pasigailėkite mano jaunatvės! 
Išgėrė lig duguo ji taurę vienatvės. 


Ugnis mano sieloj liebsnoti baliovė, 
Sugriuvo nuo skausmo net proto šventovė. 


Lig šiolei prisimenu rytmelį niurų, 
Kai užrašą jos bamačiau aš ant durų. 


Nuo ašarų žemė įmirko tą dieną, 
Nors paslaptį savo slėbiau nuo kiekvieno. 


Meldiesi oloj, nuo visų atsiskyręs, 
O aš, nuo aistros šiliek skausmo patyręs, 


Viliuos, kad bo to, kai esu tiek pakėlęs, 
Bus lemta sulaukti šviesios valandėlės. 


Vos tik nutilo paskutinis žodis, staiga olos durys atsidarė ir 
pasigirdo Žmogaus balsas: 

— Eikš į vidų! 

Uns al Vudžudas įėjęs pasveikino atsiskyrėlį, o tas paklausė: 

— Kuo tu vardu? 

— Uns al Vudžudas. 

— Ko tu čionai atėjai? — vėl paklausė atsiskyrėlis, ir jaunikaitis 
papasakojo jam visą savo istoriją, o tada atsiskyrėlis pravirko ir 
tarė: — O Uns al Vudžudai, aš čia gyvenu jau dvi dešimtis metų, 
bet tik vakar pirmą sykį pamačiau žmones. Išgirdęs triukšmą ir 
raudą, pažvelgiau į tą pusę ir išvydau ant jūros kranto daug pa- 
lapinių, žmonės statė laivą, o kai jis buvo baigtas, sėdo ten 
keliese ir nuplaukė. Netrukus laivas grįžo, bet žmonės buvo ne 
visi, tik kai kurie iš tų, kur išplaukė. Tada jie sulaužė laivą ir 
nuėjo sau. Manau, kad išplaukusieji laivu ir negrįžę — tai tie, 
kurių tu ieškai. Jeigu taip, tai didelis tavo rūpestis, suprantamas 
tavo nerimas. Tačiau juk nėra mylinčio, nepatyrusio skausmo. 

Paskui atsiskyrėlis pasakė tokias eiles: 


Manai, kad aš laisvas, kad maldos ramina, 
Bet ir atsiskyrėlį meilė kankina. 


Auksti ji atėjo į manąją būtį, 
Kai mažas buvau, žindau motinos krūtį. 


Po to daugel metų vien meilės ilgėjaus, 
Nereikia nė klausti, kur šiandien ji dėjos. 


Išgėriau lig dugno jos karčiąją taurę, 
Mane, minkštakunį, kankino ji žiauriai. 


Buvau aš stiprus, bet pražudė ji jėgą, 
Kantrybės pulkai nugalėti pabėgo. 


Jei meilės geidauji, tai lauk jos rūstybės, 
Nuo amžių, žinok, susieina briešybės. 


Kas myli, tas nuosprendį meilės išgirsta, 
Eretikas tas, kas šią tiesą pamiršta. 


Paskui atsiskyrėlis priėjo prie Uns al Vudžudo ir apkabino 
ji... 

Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt penktoji 
naktis 


Kai atėjo trys šimtai septyniasdešimt penktoji naktis, Šachra- 
zada tęsė: 

Pasakojama, o laimingasai karaliau, kad atsiskyrėlis, pasakęs 
eiles, priėjo prie Uns al Vudžudo ir apkabino jį, ir abu ėmė taip 
verkti, net kalnai gaudė. Beraudodami jie apalpo, o atsipeikėję 
prisiekė Alacho vardu būti vienas kitam broliais. 

Paskui atsiskyrėlis tarė: 

— Šią naktį aš pasimelsiu ir paprašysiu Alachą patarimo tau! 

Štai kaip buvo Uns al Vudžudui. O al Vard fi“*1 Akmamė, 
atplaukusi į salą ir išvydusi rūmus, apsipylė ašaromis ir tarė: 
“Prisiekiu Alachu, tai nuostabi vieta, tik trūksta čia mylimojo!" 

O pamačiusi skraidančius virš salos paukščius, liepė vienam 
tarnui statyti kilpas ir pagautus paukščius uždaryti į narvelius. 
Taip ir buvo padaryta. 

Mergina atsisėdo prie lango ir prisiminė visa, kas atsitiko, 
jos meilė ir susijaudinimas sustiprėjo, ir ji pravirkusi pasakė tokias 
eiles: 


Kam aš basiguosiu, kad meilė kamuoja, 
Kad siela be mylimo graudžiai vaitoja, 


Kad dega širdis? Negaliu to dalyko 
Išduoti, - bijau basalūno šmeiži ko. 


Išdžiūvus esu kaib dantų šepetėlis, 
Nualino skausmas vienatvės pašėlęs. 


Nėr mielo šalia, kurs pajusti galėtų, 
Kaip aš išprotėti baigiu čia iš Lėto. 


Uždarė mane jie, ištrėmę į šalį, 
Kur mylimos rankos pasiekti negali, 


Aš tūkstantį kartų prašiau, jog tą bėdą 
Praneštų jam saulė, kai teka ar sėda. 

Praneštų mielajam, kuris sbindulingas 
Kaip mėnuo, kaip gluosnio šaka liemeningas. 


Tik 1024 dar primena veidą jo skaistų, 
Bet ne, netgi rožė man jo nepakeistų. 


Jo seilės tarytum upelis gaivingas 
Užlietų liepsnas tos aistros bragaištingos. 


Kaib aš jį bamiršiu, kai jis — mano siela? 
Jis myli ir žeidžia, ir gydo vėl gėlą. 


Kai žemę apgaubė sutemos, ji dar ryškiau prisiminė savo my- 
limąjį ir pasakė tokias eiles: 


Naktis gaubia žemę, ir aistros vėl gundo, 
Ir mano krūtinėje skausmas pabunda. 


Vienatvėj gyventi man liūdna be galo, 
Kai meilė į nebūtį eiti privalo. 


Nuo ilgesio manosios dienos pajuodo, 
Vien ašaros tai, ką slepiu aš, parodo. 


Jokios išeities man, atrodo, neliko, 
Kas dieną silpstu, netgi kaulai sunyko. 


Baisus ilgesys sielą degina, žeidžia, 
Lyg pragaro liepsnos praryt mane geidžia. 


$u mylimu net atsisveikinti neleido, 
Ir sielvartas amžiams paženklino veidą. 


O kas gi praneš jam, kaip aš Cia laikausi, 
Iškęst pasiryžusi naštą sunkiausią? 


Prisiekiu aš meile kentėti, ištverti, 
Nieks priesaikų mūsų negali nuvertint! 


Naktie, tiems, kas meilės šioj žemėj nesmerkia, 
Paliudyk, kad šiąnakt akių nesumerkiau. 

Tuo tarpu atsiskyrėlis tarė Uns al Vudžudui: 

— Nusileisk į slėnį ir atnešk man palmės karnų. — Kai tas 
atnešė, atsiskyrėlis nupynė iš jų didelį tinklą ir vėl liepė: — Vidury 
slėnio yra nudžiūvusių krūmų giraitė. Nueik ten ir prikrauk pilną 
tinklą tų sausuolių, o surišęs mesk į jūrą ir pats sėsk ant viršaus 
— gal bangos nuplukdys tave ten, kur nori. Kas bijo pavojų, tas 
niekada nepasieks savo tikslo. 

Jaunikaitis taip ir padarė, o tada, atsiskyrėlio palaimintas, sėdo 
ant to tinklo, o vėjas ir bangos greitai jį nuplukdė taip toli, kad 
krantas dingo iš akių. Taip jis ir plaukė — viena banga jį iškel- 
davo, kita nuleisdavo žemyn — matė visokių keistenybių, patyrė 
siaubų, kol galų gale po trijų dienų bangos išmetė jį į salą, 
vadinamą Netekusios kūdikio kalnu. Išlipo jaunikaitis į krantą 
leisgyvis iš alkio ir troškulio ir apsidairęs pamatė sruvenančius 
upelius, čiulbančius medžiuose paukščius, puikius vaismedžius, 
augančius poromis ir po vieną. Jis užvalgė vaisių, atsigėrė tyro 
vandens ir kiek paėjėjęs pakrante išvydo tolumoje kažką boluo- 
jant. Priėjęs arčiau, Uns al Vudžudas pamatė rūmus, puikiai 
įtvirtintus, nepasiekiamus. Rūmų vartai buvo uždaryti, ir jis pra- 
sėdėjo prie jų tris dienas. Tik staiga vartai atsidarė, išėjo 
eunuchas ir nustebęs paklausė Uns al Vudžudą: 

— Iš kur tu ir kaip čia atsiradai? 

— Aš esu iš Isfahano. Laivas, kuriuo plaukiau, sudužo, ir ban- 
gos išmetė mane į šį krantą. 

Eunuchas pravirko, apkabino jaunikaitį ir tarė: 

— Teprailgina Alachas tavo gyvenimą! Isfahanas — mano tė- 
vynė, ten gyvena mano pusseserė, kurią aš mylėjau, kai buvau 
jaunas. Bet paskui užpuolė mus stipresni žmonės, sučiupo mane 
ir kitus (aš dar buvau mažas) ir iškastravo mane, o paskui par- 
davė, štai taip aš ir gyvenu... 

Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt šeštoji 
naktis 


Kai atėjo trys šimtai septyniasdešimt šeštoji naktis, Šachrazada 
tęsė: 
Pasakojama, o laimingasai karaliau, kad išėjęs iš al Vard fi'l 

Akmamės rūmų eunuchas sutiko Uns al Vudžudą ir apsakė jam 
savo istoriją, o paskui nusivedė į rūmų kiemą. Jaunikaitis pamatė 
ten didelį tvenkinį, kurio krantai buvo apaugę medžiais ir 
krūmais, ant šakų kabojo sidabro narveliai su aukso durelėmis, 
o juose tupėjo giesmininkai paukščiai ir garbino Viešpatį. Uns 
al Vudžudas priėjo prie pirmojo paukščio ir pažvelgė į jį, o tai 
buvo purplelis. Paukštis, pamatęs jaunikaitį, garsiai tarė: 

— O papaikėli! 

Jaunikaitis krito apalpęs, o atsipeikėjęs ėmė dūsauti ir pasakė 
tokias eiles: 


Purpleli, gal tau, kaib ir man, liūdna daros? 
Prašyki Alachą, kad būtų mums geras. 


Kas žino — iš džiaugsmo giesmė tau užgimsta 
Ar tavo krūtinėje aistros nerimsta? 


O gal tyliai raudi netekęs bičiulių, 
Gal jie tau paliko tik skausmą didžiulį? 


Gal tu, kaip ir aš, netekai mylimosios, 
Ir siela be meilės ilgai dar kamuosis? 


Apsaugok, Alachai, bamilusią širdį! 
Aš jos nepamiršiu, nors teklų numirti. 


Ir jis ėmė taip raudoti, kad net nualpo, o atsipeikėjęs nuėjo 
prie kito narvelio, kur buvo balandis; tik pamatęs jaunikaitį, tas 
suburkavo: 

— Dėkoju tau, o amžinasai! 

Uns al Vudžudas giliai atsidusęs pasakė tokias eiles: 


Balandi, tu švelniai man šiandien burkuoji: 
“Buk sveikas, kuris viską meilei aukoji!" 


Galbūt, jei suteiks man Alachas malonę, 
Prie durų mielosios užbaigsiu kelionę. 


Tarytum medus buvo saldžios jos lūpos, 
Nuo jų dar labiau man pakildavo upas. 

Sakau (o širdy mano meilė liebsnoja, 
Ir meilės kentėjimai sielą kamuoja, 


Ir ašarų upės lyg kraujas sruvena 
Iš mano akių, iš nuliudusių mano): 


“Nėra sutvėrimų, kur skausmo nejaučia, 
Bet aš iškentėsiu tą dalią, tą graudžią. 


Kai Viešpats — prisiekti galiu jo galybe! — 
Suves su valdovais, kur myli teisybę, 


Priminsiu jiems protėvių paprotį seną, 
Kad puotą iškeltų jie mylimiems mano, 


Kad juos iš tamsiųjų vienučių išleistų, 
Kad nuiauriąją gėlą į džiaugsmą iškeistų“. 


Trečiajame narvelyje jis pamatė lakštingalą, kuri, pamačiusi 
jaunikaitį, ėmė suokti, o tas atsidusęs pasakė tokias eiles: 


Aš mėgstu lakštingalos giesmę meilingą, 
Kaip mylimas balsas į širdį ji sminga. 


Gailėkitės mylinčių! Jie neužmiega, 
Kai aistros užklumpa, kai laimė pabėga. 


Visa jų esybė — vien meilės pasaulis, 
Ir dieną, ir naktį jie ilgisi saulės. 


Kai tik pamilau, mane meilė brikaustė 
Prie sielos mielosios, gėla ėmė spausti 


Tarytum grandinėm. Tariau: “Kokios ilgos 
Grandinės tų ašarų — sunkios ir pilkos. 


Toli mylimoji, ir sielvartas auga, 
Auksinės kantrybės širdis neišsaugo. 


Ir jeigu lemtis dar išvysti ją leistų, 
Jei vėlei abgaubtų mus Viešpaties skraistė, 

Nuogai nusirengčiau, kad ji pamatytų, 
Kaip kinas nuo skausmo vienatvėj sukrito". 


Ketvirtame narvelyje jis pamatė kitos rūšies lakštingalą, kuri 
suaimanavo ir ėmė suokti, pamačiusi Uns al Vudžudą, o tas pra- 
virko ir pasakė tokias eiles: 


Lakštingalos balsas bro ryto šakas 
Prabyla skambiau už skambiausias stygas. 


Bet Uns al Vudžudas jai skundžias liūdnai, 
Kad amžiams bradingo jo meilės sapnai. 


Kadaise mes klausėmės meilės dainų, 
Jos minkštino širdis net ir akmenų. 


Ir nešė mums rylmečio vėjas smagus 
Pražydusio sodo saldžiausius kvapus. 


Ir batekant saulei, nestigo džiaugsmų, 
Kai klausėmės vėjo ir paukščių giesmių. 


Tačiau mylimieji dabar jau toli, 
Ir rylmečiais ašara krinta gaili. 


Ir sieloje blieskias liebsna netekties 
Iš mažo anglelio, menkos kibirkšties. 


Sukliudė Alachas mums laimę patirt, 
Staiga su mielaisiais nusbrendęs išskirt. 


Bet mylinčiai širdžiai net skausmas brangus, 
Suprasti tai gali žmogus įžvalgus. 


O žengęs kelis žingsnius, jis pamatė dar vieną nepaprasto gra- 
žumo narvelį, kuriame tupėjo miško balandis (jis vadinamas 
keršuliu), čiulbaudamas iš aistros, o jam ant kaklo buvo užnertas 
brangiųjų akmenų vėrinys. Uns al Vudžudas pažvelgė įdėmiau 
ir pamatė, kad keršulis tam narvelyje pastiręs, tarytum būtų pra- 
radęs protą, ir jaunikaitis pravirkęs pasakė tokias eiles: 

Buk sveikas, balandi žaliųjų miškų, 
Tu draugas bamilusių žemės vaikų. 


Palsai aš gazelę mylėjau kadai, 
Žvilgėjo jos akys Lyg aštrūs kardai. 


Bet širdį išdegino meilės gaisai, 
Dabar aš ligonis, nusilpęs visai. 


Net valgis gardžiausias dabar neskanus, 
Pamiršęs aš miegą, pamiršęs sapnus. 


Nebežada sielai paguodos diena, 
O meilė - nutolusi draugė liūdna. 


Ar gali be jos nuskaidrėti būtis? 
Tik ji — mano tikslas, šviesa ir viltis. 


Kai Uns al Vudžudas baigė eiles... 
Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt septintoji 
naktis 


Kai atėjo trys šimtai septyniasdešimt septintoji naktis, Šachra- 
zada tęsė: 

Pasakojama, o laimingasai karaliau, kad Uns al Vudžudui bai- 
gus sakyti eiles, miško balandis nubudo iš sustingimo, ėmė plakti 
sparnais, dejuoti ir kliegti — rodės, tuoj prakalbės žmogaus balsu, 
ir susiklosčiusios aplinkybės už jį pasakė tokias eiles: 


Pamilęs žmogau, aš prisimenu savo 
Jaunystę, kuri jau seniai iškeliavo. 


Prisimenu mylimą draugę šiandieną, 
Jos grožio kerai traukė širdį kiekvieną. 


Tyra jos giesmė sodo medžiuos aidėjo, 
Jos balso švaraus net fleita pavydėjo. 


Tačiau pbaukštgaudys vienąsyk ją sugavo 
Ir tarė: “Pamirški tu mylimą savo“. 

O aš dar maniau: galgi bus jis suklydęs, 
Gal pasigailės, mano meilę išvydęs. 


Tačiau jis sumindė grasiai mano svają, 
Išskyrė be gailesčio su mylimąja. 


O sieloje meilė karščiau dar liebsnoja, 
Lyg tolimas laužas palamsy plėvoja. 


Tesaugo Alachas kiekvieną, kas myli, 
Kas aistrą patyrė ir nuoskaudą gilią. 


Tik mylintis, šičia pasukęs iš kelio, 
Manęs bagailės ir išleis iš narvelio. 


Paskui Uns al Vudžudas paklausė savo draugą eunuchą: 

— Kas čia per rūmai? Kas juose gyvena, kas juos pastatė? 

— Pastatė juos tokio ir tokio karaliaus viziris savo dukteriai, 
bijodamas atsitiktinumų ir likimo smūgių. Gyvena ji čia su savo 
žmonėmis, ir mes atidarome vartus tik vieną kartą per metus 
— kai atgabena maisto. 

Štai kaip buvo Uns al Vudžudui. O al Vard fi“ 1 Akmamė, 
atskirta nuo mylimojo, negalėjo nei gerti, nei valgyti, nei sėdėti, 
nei miegoti. Ji apėjo visus rūmus, apžiūrėjo kiekvieną kampelį, 
bet nerado nusiraminimo, tik graudžiai verkė ir sakė tokias eiles: 


Uždarė mane čia, kad jo neregėčiau, 
Kad meilę kalėjimo gidy minėečiau. 


Išdegino aistros bpamilusią sielą, 
Žiūrėt į pasaulį akims nebemiela. 


Dabar kalinė aš lų rūmų didžiulių, 
Tarytumei juros gelmėj — be bičiulių. 


Norėjo, kad aš jį paliaučiau minėti, 
Tačiau ir čionai negaliu nemylėti. 


Ne, aš nepamiršiu, aš vėl išsiilgsiu 
To mylimo veido, tų kerinčių žvilgsnių. 

Vien meile karčia gyvenu visą dieną, 
Vien meilę man brimena ir mėnesiena. 


Vienalvėje, jį prisiminus, dejuoju: 
Nejau nebeteks susitikt su mieluoju? 


O kad aš žinočiau, ar dings brakeikimas, 
Ar bus gailestingas mūs meilei likimas! 


O paskui ji užlipo ant stogo, suplėšė savo puikiuosius rūbus, 
nusivijo iš jų virvę ir nusileido ant žemės. Priėjusi jūros krantą, 
mergina pamatė žvejį, sėdintį valtyje ir žuvaujantį, o vėjas jį buvo 
priplakęs prie kranto. Žvejys atsigrįžo ir, pamatęs toje negyve- 
namoje saloje al Vard fi 1 Akmamę, išsigandęs puolė irtis šalin. 
Mergina ėmė šaukti ir mojuoti, kviesdama grįžti, ir pasakė tokias 
eiles: 


Žvejų, nebijok, aš nenoriu tau blogo, 
Aš moteris, tad ir briimki kaib žmogų. 


Tik vieno geidžiu: supratingai sutiki 
Ir pasaką mano kančių išklausyki. 


0! Pasigailėki tos meilės, kur dingo, 
Pamatęs pajūryje bėglę graudingą. 


Mylėjau jaunuolį gražiausią pasauly, 
Jo veidas užtemdė mėnulį ir saulę. 


Gazelė, pamačius jo žvilgsnį bent kartą, 
"Aš vergė Lavoji'", — jam romiai ištartų. 


Dažais užrašyta ant skruosto jo sbindi 
Eilutė trumputė, tačiau giliamintė: 


“Kas meilės švytėjimą regi, neklysta, 
O kas jo nemato, tiesos nepažįsta", 


Te mylimo meilė kankins mane jauną! 
Pakanka išvyst jį — lyg dovaną gaunu, 


Lyg vėrinį perlų, raudonų rubinų, 
Smaragdų žalių ir kitų brangumynų. 

Jei mielas išbildys tą mano svajonę, 
Nudžiugs mano siela, pamiršus dejonę. 


Išgirdęs tas eiles, žvejys pravirko, ėmė dūsauti ir aimanuoti, 
prisiminė savo jaunystę, kai buvo jį užvaldžiusi karšta meilė ir 
aistra, kai degino jį meilės ugnis. Ir jis pasakė tokias eiles: 


Prisiekiu aistra, ir aš juk mylėjau, 
Ir aš juk lig šiol meilės ašaras lieju. 


Nemingančios akys. vidurnaktį kelia, 
Širdis tartum titnagas kibirkštis skelia. 


Seniai, dar jaunystėje, meilę patyriau, 
Kai gera nuo bloga be vargo dar skyriau. 


Aš pardaviau mylimai kūną ir sielą, 
Geidžiau jos artumo, praradęs ją mielą, 


Veržiaus į pavojus, maniau: kas parduota, 
Veliau atsipirks man kaip meilės paguoda. 


Juk tas, kas už meilę mokėti nevengia, 
Prekiauja pelningai, nors berka ją brangiai. 


Paskui žvejys priplaukė artyn ir tarė merginai: 

— Sėsk į valtį, aš nuplukdysiu tave, kur tik nori. 

Mergina sėdo, ir valtis nusiyrė nuo kranto. Netrukus kilo pa- 
lankus vėjas, ir valtis skriete skriejo bangomis. Vėjas vis stiprėjo, 
netrukus žvejys jau nežinojo, kur plaukia. Tai truko tris dienas, 
o paskui visagalio Alacho paliepimu vėjas nutilo, ir valtis pri- 
plaukė miestą, stovintį ant jūros kranto... 

Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt aštuntoji 
naktis 


Kai atėjo trys šimtai septyniasdešimt aštuntoji naktis, Šachra- 
zada tęsė: 
Pasakojama, o laimingasai karaliau, kad nurimus vėjui, valtis 

priplaukė miestą, kurį valdė karalius Dirbasas, baisus savo nuož- 
mumu. Tuo metu jis su sūnumi sėdėjo rūmuose ir žvelgė į jūrą. 
Pastebėję valtį, jie pažvelgė įdėmiau ir pamatė joje moterį, lyg 
pilnatį danguje. Jos ausyse karojo auskarai iš brangių Badachšano 
rubinų, kaklą juosė brangiųjų akmenų vėrinys. Karalius suprato, 
kad tai bus didžiūno ar karaliaus duktė, ir išėjęs iš rūmų nu- 
sileido į pakrantę. Žvejys rišo valtį prie kuolo, o mergina 
miegojo. Karalius ją pabudino ir paklausė: 

— Kas tu esi, kieno duktė? Ko atplaukei čia? 

— Aš Ibrahimo, karaliaus Šamicho vizirio, duktė, — atsakė 
mergina. — O pasakojimas, kodėl aš čia atplaukiau, yra nepa- 
prastas. 

Ir ji papasakojo jam savo istoriją nuo pradžios iki galo, visai 
jo nebijodama, paskui atsiduso ir pasakė tokias eiles: 


Pro ašaras vos bematau savo taką, 
Kas dieną liūdniau, kai tos ašaros teka. 


Tai mylimas mano tą skausmą sukėlė, 
Kai nesuartėjome bent valandėlei. 


Jo veidas šviesus lyg pavasario spurgas, 
Prilygt jam negali arabas nei turkas. 


Ir saulė, ir mėnuo prieš veidą jo blausias, 
Ir jie pripažįsta, kad jis pats gražiausias. 


Akių jo galia iš tiesų stebuklinga, 
Jų žvilgsniai lyg strėlės iš lanko įsminga. 


O tu, kuriam viską esu aš išsakius, 
Bik man atlaidus, kai prapuolė tos akys. 


Esu ištremta aš į tolimą šalį, 
Tik tavo ranka dar padėti man gali. 


Kilnieji visi, paprašyti padėti, 
Greit skuba bagalbon, neleidžia kentėti. 


Padėk tam, ką skriaudžia tužmingieji žmonės, 
Liūduus mylimuosius suvesk po klajonės. 

Karaliui pagailo jos, ir jis tarė: 

— Nieko daugiau nebijok — geroj vietoj išlipai į krantą. Aš 
būtinai išpildysiu tavo norą ir atvesiu tą, kurį tu myli. Paklausyk, 
ką sugalvojau: 


Kilmingoji, pildosi tavo svajonė, 
Pakanka liūdėti, bpažink džiaugsmo skonį. 


Pririnksiu Šamichui aš savojo gėrio 
Ir raitelių vilkstinę siųsiu jam spėriai. 


Nusiųsiu jam muskuso, šilko, brokato 
Ir aukso, sidabro, ir gėrimo reto. 


Nusiųsiu laiške savo vyrišką žodį, 
Kad noriu su juo aš susigiminiuoti. 


Prisiekiu, jokių pastangų negailėsiu, 
Kad viskas įvyktų, kaib tu banorėsi. 


Aš meilės ragavęs, žinau aš jos kartį, 
Gailiuos tų, kam teko tą taurę išgerti. 


Ir karalius pasišaukė vizirį, liepė jam surišti brangių, neregėtų 
dovanų ryšulius ir keliauti pas karalių Šamichą. Ir pridūrė: 

— Atvežk čionai žmogų, vardu Uns al Vudžudas, ir karaliui 
Šamichui taip pasakyk: “Karalius Dirbasas nori susigiminiuoti su 
tavim ir išleisti savo dukterį už UŪns al Vudžudo, tavo favorito. 
Tegu jis dabar vyksta su manim, surašysime karalaitės vedybų 
popierius jos tėvo šalyje". — Paskui karalius Dirbasas padavė vi- 
ziriui laišką Šamichui, kur buvo išdėstytas prašymas atsiųsti Uns 
al Vudžudą, ir pridūrė: — Jei neatgabensi man jo, išvarysiu tave 
kaip šunį! 

Viziris tučtuojau iškeliavo ir nuvykęs pas karalių Šamichą 
perdavė jam linkėjimus nuo karaliaus Dirbaso, padavė jam laišką 
ir atvežtąsias dovanas. Šamichas, perskaitęs laišką, garsiai pravirko 
ir tarė atvykusiam viziriui: 

— Uns al Vudžudas išėjo, ir mes nieko apie jį nežinome. Su- 
rask man jį, ir gausi iš manęs kur kas puikesnių dovanų, nei 
atvežei. 

Paskui karalius ėmė dūsauti, aimanuoti ir pasakė tokias eiles: 


„Grąžinkit jį mielą! 
Nereikia man aukso! 


Rubinais nei perlais 
Širdies nepalrauksit. 


Lyg jaunas mėnulis 
Gražus jis be galo. 


Ir jam nusilenkti 
Gazelės privalo. 


Liemuo — lyg šakelė 
Su sirbstančiom uogom. 


Tačiau ar šakelė 
Vilioja taib žmogų? 


Glaudžiau aš kadaise 
Jo mažą galvelę. 


Dabar jo ilgiuosi, 
Del jo širdį gelia. 


— Grįžk dabar pas savo poną, — tęsė Šamichas, — ir pasakyk 
jam, kad štai jau bus metai, kai Uns al Vudžudas paliko mus, 
ir neturime apie jį jokios žinelės. 

— O valdove, — atsakė viziris, — mano ponas, jei neparvešiu 
Uns al Vudžudo, išvarys mane kaip šunį. Aš negaliu grįžti tuš- 
čiomis! 

Tada Šamichas tarė savo viziriui Ibrahimui: 

— Pasiimk būrį žmonių ir eikite abu ieškoti Uns al Vudžudo! 

— Klausau ir vykdau! — atsakė Ibrahimas, ir abu viziriai, bū- 
rio karių lydimi, iškeliavo ieškoti jaunikaičio... 

Tuo tarpu išaušo rytas, ir Šachrazada nutraukė pasakojimą. 


Trys šimtai septyniasdešimt devintoji 
naktis 


Kai atėjo trys šimtai septyniasdešimt devintoji naktis, Šachra- 
Zada tęsė: 

Pasakojama, o laimingasai karaliau, kad abu — karaliaus 
Šamicho ir karaliaus Dirbaso — viziriai, būrio karių lydimi, iš- 
keliavo ieškoti jaunikaičio. Ir kiekvieną sykį, pamatę klajoklius 
arabus ar sėslią gentį, klausdavo: “Ar nepraėjo čia žmogus, tokiu 
ir tokiu vardu, tokios ir tokios išvaizdos?" Ir kiekvieną sykį iš- 
girsdavo atsakymą, kad tokio žmogaus niekas nematęs. 

Jie klausinėjo visuose miestuose ir kaimuose, ieškojo jo ly- 
gumose ir kalnuose, stepėse ir dykumose, kol priėjo jūros krantą. 
Čia jie sėdo į valtį ir plaukia, ir galų gale pasiekė Netekusios 
kūdikio kalną. Karaliaus Dirbaso viziris paklausė karaliaus Ša- 
micho vizirį: 

— Kodėl šitas kalnas taip vadinasi? 

— Todėl, kad senų senovėje čia gyveno džinė, ji buvo iš Ki- 
nijos džinų. Ir pamilo ji vieną Žmogų, pajuto jam didelę aistrą, 
tačiau bijojo savo artimųjų. Ir kai nebepajėgė daugiau kovoti su 
savo aistra, ėmė žemėje ieškoti vietos, kur galėtų paslėpti my- 
limąjį nuo svetimų akių. Surado ji šį kalną, o kelio čionai 
nežinojo niekas — nei žmogus, nei džinas. Ji pagrobė savo 
mylimąjį ir atgabeno čia, ir dažnai jį paslapčia lankydavo. Tai 
truko ilgai, ir ji pagimdė ant šito kalno daug vaikų. O pirkliai, 
plaukiantys pro šalį, girdėdavo vaikų verksmą, primenantį moti- 
nos, netekusios kūdikio, raudą, ir stebėdavosi: “Negi čia gyvena 
netekusioji kūdikio?" 

Nustebo karaliaus Dirbaso viziris, išgirdęs tokią istoriją. Ne- 
trukus jie priėjo rūmus ir pasibeldė. Vartai atsidarė, išėjo 
eunuchas ir, pažinęs vizirį Ibrahimą, pabučiavo jam rankas. Visi 
suėjo į rūmų kiemą, ir čia Ibrahimas tarp eunuchų pamatė vieną 
fakyrą. O tai buvo Uns al Vudžudas. 

— Kas čia per žmogus? — paklausė viziris Ibrahimas. 

— Tai pirklys, kurio turtas nuskendo, o pats išsigelbėjo. Jis 
apsėstasis, — išgirdo atsakymą. 

Viziris paliko jį ramybėje ir nuėjo į rūmus, bet savo dukters 
ten nerado. Jis ėmė teirautis verges, o tos atsakė: 

— Mes nežinom, kur ji ir kaip išėjo, neilgai ji čia tepabuvo. 

Viziris pravirko ir pasakė tokias eiles: 


Štai rūmai, kur paukščiai aplinkui čiulbėjo, 
Kur šviesūs gėlynai prie slenksčio žydėjo. 

Bet kai iš kelionės grįžau aš paniuręs, 
Išvydau, kad atlapos šiandien jų durys. 


Ir siela manoji iš skausmo sukliko 
Prie rūmų, kuriuos šeimininkai paliko. 


Juose puošniuose juokės žmonės laimingi, 
Net vartų sargai čia atrodė kilmingi. 


Atrodė tada jie visai nevargingai, 
0, kad aš žinočiau, kur jų šeimininkai! 


Ir viziris ėmė lieti graudžias ašaras, aimanuoti ir šaukti: 

— Niekaip nepabėgsi, jokia gudrybė neapsaugos nuo to, ką 
lėmė Alachas! 

O paskui jis užlipo ant rūmų stogo ir pamatė virvę, vienu 
galu pririštą prie šaudymo angos, o kitu siekiančią žemę. Ir su- 
prato viziris, kad mergina nusileido šita virve ir nuėjo sužeista 
širdimi, užklupta bėdos. Jis atsigrįžo ir pamatęs šalia du paukščius 
— varną ir pelėdą — palaikė tai pikta lemiančiu ženklu, giliai at- 
siduso ir pasakė tokias eiles: 


Į mylinčių būstą atėjęs tikėjaus, 
Kad grįšiu iš jo bo vargų pralinksmėjęs. 


Tikėjaus išvysti čia mylinčių darną, 
Tačiau teišvydau belėdą ir varną. 


Ir tarė lemtis man: “Buvai tu žiauruolis, 
Kai mylinčias širdis išskyrei bribuolęs. 


Dabar ir patsai baragauki to jausmo, 
Gyvenki vienatvėj tarp meilės ir skausmo", 


Viziris verkdamas nulipo ir liepė eunuchams apieškoti salą, 
gal rasią kur savo ponią. Tie pakluso įsakymui, bet nieko nerado. 
O Uns al Vudžudas, sužinojęs, kad al Vard fi'1 Akmamė din- 
go, suriko baisiu balsu ir krito nualpęs. Jis taip ilgai gulėjo be 
judesio, jog niekas jau netikėjo, kad atsigaus. Viziris Ibrahimas 
ėmė sukti galvą, kur ir kaip ieškoti dukters, o karaliaus Dirbaso 

viziris nusprendė grįžti namo, praradęs viltį pasiekti tikslą, ir tarė 
Ibrahimui: 

— Aš norėčiau pasiimti tą fakyrą: galbūt mielaširdingasis 
Alachas suminkštins mano pono širdį, nes šitas fakyras yra ap- 
žavėtas Alacho. O paskui išsiųsiu jį namo, į Isfahano žemes, juk 
jos netoli nuo mūsų šalies. 

— Daryk, kaip išmanai, — atsakė Ibrahimas, ir jiedu iškeliavo 
katras savais keliais. 

Tad karaliaus Dirbaso viziris pasiėmė Uns al Vudžudą... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimtoji naktis 


Kai atėjo trys šimtai aštuoniasdešimtoji naktis, Šachrazada 
tęsė: 

Pasakojama, o laimingasai karaliau, kad karaliaus Dirbaso 
viziris pasiėmė dar neatsipeikėjusį, be sąmonės gulintį Uns al 
Vudžudą, ir keliavo jie tris dienas; jaunikaitį gabeno ant mulų, 
bet jis nieko nejautė. 

O po trijų dienų jis atsipeikėjo iš alpulio ir paklausė: 

— Kur aš esu? 

— Tu keliauji su karaliaus Dirbaso viziriu, — buvo jam 
atsakyta. 

Sužinojęs, kad jaunikaitis atsipeikėjo, viziris pasiuntė jam rožių 
vandens ir cukraus, rūpinosi juo, ir jie atkeliavo prie karaliaus 
Dirbaso miesto. O tas pasiuntė žygūną taip pasakyti viziriui: “Jei 
su tavim nėra Uns al Vudžudo, nesirodyk man akyse!“ Viziris 
labai susikrimto; jis nežinojo, kad al Vard fi! Akmamė yra pas 
jo poną, nežinojo, kodėl jį pasiuntė surasti Uns al Vudžudą, ne- 
žinojo, kodėl karalius Dirbasas nusprendė susigiminiuoti su 
karalium Šamichu. 

Ir Uns al Vudžudas nenumanė, kur jį veža, nenumanė, kad 
viziris pasiųstas ieškoti jo. O viziris nė nenujautė, kad tas ir yra 
Uns al Vudžudas. Kai Uns al Vudžudas atsipeikėjo, viziris jam 
tarė: | 

— Karalius pasiuntė mane su viena užduotim, bet man ne- 
pavyko įvykdyti jo įsakymo, todėl jis uždraudė man įžengti į 
miestą. 

— Ko gi karaliui reikėjo? — pasiteiravo jaunikaitis, o kai viziris 
papasakojo jam visą istoriją, tarė: — Tenurimsta tavo siela! Eik 
pas karalių ir pasiimk mane kartu, aš duodu žodį, kad Uns al 
Vudžudas irgi ateis. 

— Ar tikrai?! — sušuko nudžiugęs viziris. 

— Taip! — atsakė jaunikaitis. 

Ir jie sėdo ant žirgų ir nujojo pas karalių. O tas tučtuojau 
paklausė: 

— Kurgi Uns al Vudžudas? 

— O karaliau, — atsiliepė jaunikaitis, — aš žinau, kur jis yra. 

— Tai kur jis? — vėl paklausė karalius, pakvietęs jį prieiti 
artyn. 

— Visai čia pat, bet pirma pasakyk, ko tau iš jo reikia, ir 
tada atvesiu jį pas tave. 

— Su mielu noru, bet tik mes turim likti vienudu. 

Karalius liepė visiems išeiti iš menės ir tada papasakojo visą 
istoriją nuo pradžios iki galo. Ir Uns al Vudžudas tarė: 

— Atnešk man prašmatnius drabužius ir aprenk, ir aš tuoj 
pat atvesiu Uns al Vudžudą! — O kai apsirengė karaliaus dova- 
notais drabužiais, pasakė: — Tai aš esu Uns al Vudžudas! 

Jis pervėrė žvilgsniu visų širdis ir pasakė tokias eiles: 


Mieliausiąją mini manoji vienatvė, 
Nudažo ji ilgesiu liūdną jaunatvę. 


Sudrėksta man akys, ir išsiraudoti 
Aš trokštu, kad butų lengviau man kvėpuoti. 


Baisus ilgesys tik į neviltį veda, 
Širdis nebežino, ką meilė jai žada. 


Per naktį akių nesumerkia man skausmas, 
Tarp rojaus ir pragaro blaškosi jausmas. 


Ir kūnas išseko visai nuo vienatvės, 
Ir aistros išblukino veidą jaunatvės. 


Ir akys dabar tik nuo ašarų švyti, 
Kai niekaib aš jų negaliu sulaikyti. 

Ir brotas baliego, ir apmirė siela. 
Kiek laiko reiks kęsti nežmonišką gėlą? 


Širdis ir galva man vienodai pražilo, 
Kai mylimas balsas tolybėj nutilo. 


Seniai išskirti mes, nors to nenorėjom, 
Nors myli lig šiolei jinai kaib mylėjo. 


Bet kas pasakys man, ar dings tie atstumai, 
Ar vėlei bajusiu mielosios artumą? 


Ar kas man sulrumpins tą tolimą kelią, 
Nelaimes sutrins ir grąžins šviesią dalią? 


Ar aš su mieląja namie vėl buotausiu 
Ir, skausmą pamiršęs, vien džiugesį jausiu? 


Tada karalius tarė: 

— Prisiekiu Alachu, iš tikro jūs esate ištikimi įsimylėjėliai, 
tarytum dvi žvaigždės, spindinčios juodame danguje, o istorija 
jūsų įstabi ir nepaprasta! 

Ir jis papasakojo Uns al Vudžudui viską, ką žinojo apie al 
Vard fi1 Akmamę. 

— Kurgi ji dabar, o laiko valdove? — paklausė jaunikaitis. 

— Ji dabar pas mane, — atsakė tas. 

Karalius Dirbasas pakvietė teisėjus ir liudininkus, ir tie surašė 
merginos ir Uns al Vudžudo vedybų popierius, karalius deramai 
juos pagerbė ir apipylė malonėmis, o paskui karalius pasiuntė 
Šamichui laišką, kuriame aprašė, kas atsitiko Uns al Vudžudui 
ir al Vard fil Akmamei. 

Karalius Šamichas nepaprastai nudžiugo, tai sužinojęs, ir 
parašė Dirbasui atsakymą: “Vedybų sutartis buvo surašyta pas 
tave, o visos iškilmės ir vyro įžengimas pas žmoną turėtų įvykti 
pas mane". Ir Šamichas pasiuntė turtingą karavaną atvežti Uns 
al Vudžudą ir al Vard fil Akmamę. Dirbasas gausiai apdova- 
nojęs išleido jaunuosius kelionėn, ir netrukus jie pasiekė Šamicho 
miestą, ir tapo ta diena neregėtų iškilmių ir nepaprastų pasi- 
linksminimų pradžia. Karalius sušaukė visas dainininkes su 

instrumentais, kėlė puotas, ir taip prabėgo septynios dienos. 
Kiekvieną dieną karalius Šamichas apdovanodavo žmones pra- 
bangiais drabužiais ir apipildavo malonėmis. O paskui Uns al 
Vudžudas įžengė pas al Vard fi 1 Akmamę, apkabino ją, ir taip 
jie sėdėjo verkdami iš neapsakomos laimės, ir al Vard fi'] 
Akmamė pasakė tokias eiles: 


Sugrįžo linksmybė, nelaimės pranyko. 
Piktųjų bavydui mes vėl susitikom. 


Mums dvelkia švelnus suartėjimo vėjas, 
Atgijo širdis ir dvasia nuskaidrėjus. 


Draugystės šviesa vėl užlieja mus šiandie, 
Ir bugnas džiugiai skelbia mudviejų šventę. 


Mes verkiam dabar ne iš skausmo ir baimės, 
Tos ašaros mūsų — Lai ašaros laimės. 


Kiek matėm baisumų, bet viskas pradingo, 
Nebėr nė šešėlio to laiko graudingo. 


Šviesus suartėjimo mirksnis alėjo, 
Ir aš pamiršau jau, kaip siela kentėjo. 


Paskui jiedu apsikabino ir sėdėjo taip, kol krito apalpę... 
Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt pirmoji 
naktis 


Kai atėjo trys šimtai aštuoniasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad Uns al Vudžudas ir 
al Vard fi'1 Akmamė susitikę apsikabino ir nualpo iš pasimatymo 


saldumo, o kai atsipeikėjo, jaunikaitis pasakė tokias eiles: 


Kokios saldžios tos naktys, kaib linksma, 
Kai mieloji prie veido palinksta! 

Nuolatos aš juntu jos artumą, 
Lyg nebuvę vienatvės kartumo. 


Ir lemtis palanki mums be galo, 
Nors nuo jos mūsų galvos pabalo. 


Laimės vėliavos mus pasitinka. 
Mes be jų gėrėm taurę nuodingą. 


Susitikę minėjome gėlą 
Ir naktis, kai raudodavo siela. 


O dabar visa tai jau praėjo. 
Gailestingasis Viešpats padėjo. 


Koks saldus mums pasaulis šią naktį! 
Dar karščiau širdis verčia jis plakti. 


Po šitų eilių jie apsikabino, atsigulė vienumoje ir leido laiką 
sakydami eiles, sekdami nepaprastas istorijas ir nutikimus, kol 
nuskendo aistros jūroje. Praėjo septynios dienos, kupinos pasimė- 
gavimų ir džiaugsmo, laimės ir linksmybės, ir šitos septynios 
dienos buvo tarytum viena diena, o kad užstojo septintoji diena, 
jie suprato tik iš to, jog atėjo dainininkės su instrumentais“*. Al 
Vard fi1 Akmamė labai nustebo ir pasakė tokias eiles: 


Mes vėl susitikome bykčiui šmeiži ko, 
Džiaugiuos su mieluoju: ko geidėm — įvyko! 


Atėjo šviesus suartėjimo metas, 
Ir švyti mums šilkas, ir žvilga brokatas 


Ant patalo minkšto, kurs, prikimštas dailiai 
Pūkų ir blunksnelių, priglaudžia mūs meilę. 


Nereikia man vyno, nemirsiu iš bado, 
Kai mylimos lūpos saldesnės už medų. 


*“ Septintą dieną po vestuvių pagal musulmonų paprotį 
žmoną aplanko draugės, vyrą — draugai. O dainininkės 
su instrumentais eina ir pas vieną, ir pas kitą. 

Toks džiaugsmas širdy, kai mielasis bučiuoja, 
Kad mes valandų jau seniai neskaičiuojam. 


Nežinom, kai liečiasi mūsų kritinės, 
Kad šitaip jau pralėkė naktys septynios. 


Pasveikinkit mus su ta meilės savaite, 
Kad leistų Alachas nesyk dar sueiti! 


O Uns al Vudžudas pabučiavo ją šimtą kartų ir pasakė tokias 
eiles: 


Išaušo diena man šviesi ir laiminga, 
Sugrįžo mieloji, kur andai pradingo. 


Arti prie manęs ji džiaugsmingai prigludo, 
Ir meiliai ber dieną šnekėjomės mudu. 


Draugystės vynu ji mane taip nugirdė, 
Kad aš panorėjau iš laimės numirti. 


Lig patalo minkšto linksmi nusigavom 
Ir kėlėme vyno taures, ir dainavom. 


Iš didelio džiaugsmo, užplūdusio širdį, 
Dienos nuo nakties negalėjom atskirti. 


Su meilės balaima aš sveikinu mielą, 
Tegu ta linksmybė jai džiugina sielą. 


Te niekad negrįžta tas skausmas praėjęs, 
Tesveikina ją, kaib ir aš, mus Kurėjas. 


Paskui jie išėjo iš savo kambarių ir apdovanojo žmones 
pinigais ir drabužiais, o al Vard fi'1 Akmamė liepė paruošti pirtį 
ir tarė Uns al Vudžudui: 

— O mano akių šviesa, aš norėčiu matyti tave pirtyje, mes 
ten būsime vieni. | 

Uns al Vudžudas mielai sutiko, ir al Vard fi1 Akmamė iš 
to džiaugsmo pasakė tokias eiles: 

O tu, kuris esi valdovas mano 
Seniai (nors naujo neskiriam nuo seno), 


O tu, kurio jau niekuo nepakeisiu, 
Kitų draugų artyn neprisileisiu, 


Eime į pirtį, bo visų pavojų 
Ten pragare surasime mes rojų. 


Paimkim alavijų puokštę žalią, 
Tegu jų kvapas nuotaiką mums kelia. 


Atleiskim lemčiai už skausmus ir baimę 
Ir badėkokim Viešpačiui už laimę. 


Nuvilksiu tau aš marškinius brokato: 
“Mielasis mano, perkis į sveikatą!" 


Paskui jie nuėjo į pirtį, patyrė ten daug malonumų, o tada 
grįžo į savo rūmus, ir jų gyvenimas buvo kupinas saldybės, kol 
aplankė juos Malonumų Griovėja. Garbė tam, kuris nesikeičia, 
kuriam nėra pabaigos ir pas kurį grįžta visi žemės reikalai! 


Pasakojimas 
apie Abu Nuvasą ir tris jaunikaičius 


Dar pasakojama, o laimingasai karaliau, kad sykį Abu Nuva- 
sas liko vienas ir įruošė prabangų kambarį, o jame išdėliojo 
visokiausius valgymus, ir ten buvo visko, ko tik širdis geidžia. 
O paskui jis išėjo pasivaikščioti — gal sutiks tą, kurį galima mylėti 
ir kuriam tiktų būti tokiame puikiame kambaryje. Abu Nuvasas 
išeidamas tarė: 

— Mano vienatini Dieve, pone mano ir valdove, prašau, at- 
siųsk man ką nors, tinkantį būti tokiame kambaryje, su kuriuo 
šiandien galėčiau pasidalyti vakariene. 

Dar nebaigė jis tų žodžių, ir pamatė tris beūsius gražuolius, 
tarytum išėjusius iš rojaus sodo; jų odos spalva buvo skirtinga, 
bet gražumo jie buvo vienodo. Jų grakštumas ir lankstumas ža- 

dino viltį, kaip yra pasakyta: 


Pamačiau tarb žalumynų aš tris jaunuolius 
Ir tariau, nelaukęs nieko: “Pamilau aš jus", 


“Pinigų turi?" — paklausė. Atsakiau: “Yra! 
Ir tada jie man pasakė: “Tai žinia gera!“ 


Abu Nuvasas taip ir darė — linksminosi ir mėgavosi su gra- 
žiais jaunikaičiais, skynė rožes nuo kiekvieno žydinčio skruosto, 
kaip pasakė poetas: 


Štai senis didingas, jis myli dailius, 
Jis renkasi meilei gražius jaunuolius. 


Nors jis iš Mosulo, tenai šaknimis, 
Bet vien tik Chalebą prisimena jis. 


Tad Abu Nuvasas priėjo prie jaunikaičių, pasveikino juos ma- 
loniais žodžiais, tie mandagiai, deramai atsakė jam ir jau norėjo 
eiti šalin, tačiau Abu Nuvasas sulaikė juos ir pasakė tokias eiles: 


Nebėkit bas kitą, 
Mielieji jaunuoliai. 
Turiu gero vyno — 


Jį sunkė vienuoliai. 


Turiu avinėlių 
Ir paukščių daugylę. 


Tik valgykit, gerkit 
Už savo stiprybę. 


Viens kitą mylėkit 
Ir man negailėkit. 


Kai jis apgavo jaunikaičius savo eilėmis, tie nusprendė pa- 
tenkinti... 


Tuo tarpu išaušo rytas, ir Šachrazada nutraukė pasakojimą. 

Trys šimtai aštuoniasdešimt antroji 
naktis 


Kai atėjo trys šimtai aštuoniasdešimt antroji naktis, Šachrazada 
tęsė: 

Pasakojama, o laimingasai karaliau, kad Abu Nuvasas apgavo 
jaunikaičius savo eilėmis, ir tie nusprendė patenkinti jo prašymą. 
Nuėję į Abu Nuvaso namus pamatė, kad visa, apie ką buvo kal- 
bama eilėse, iš tikro yra išdėliota, tad visi susėdo ir ėmė valgyti 
ir gerti, mėgautis ir linksmintis. O paskui jaunikaičiai paprašė 
Abu Nuvasą nuspręsti, kuris iš jų yra gražiausias ir dailiausias. 
Ir Abu Nuvasas parodė į vieną jaunikaitį, pabučiavo jį du kartus 
ir pasakė tokias eiles: 


Už abgamą tą atiduočiau aš sielą, 
Ne aukso negaila už abgamą mielą. 


Šlovė Sutvėrėjui bebarzdžio vaikino, 
Kurs abgamu skruostą gražiai badabino! 


O paskui parodė į kitą, pabučiavo jį į lūpas ir pasakė: 


Mielasis! Apbgamas iš tolo kviečia, 
Lyg muskusas ant kamparo jis šviečia. 


Iš karto jis patraukė mano akį. 
“Ne! Pasimelsk tu pranašui!" — pasakė. 


Tada parodė į trečiąjį, pabučiavo jį dešimt kartų ir pasakė: 


Sidabro taurėj auksą jis Lirpina, 
Jaunuolis, kurs nešioja saldų vyną. 


Su kupina taure jis vaikštinėja. 
Ir akys su kitom dviem susilieja. 


Gražuolis turkas suka senių galvas, 
Jo šonai traukia lyg Honeino kalvos, 


Jaunikaičiai jau buvo išlenkę po dvi taures, o kai atėjo Abu 

Nuvaso eilė, jis paėmė taurę ir pasakė tokias eiles: 


Patiriu aš malonumą tik su jaunuoliu, 
Kurs pats geria, tik su juo aš linksmas būt galiu. 


Vienas geria, o antrasis, kai jį vakare 
Iš miegų pabando kelti, sveikina taure. 


Ir kas kartą, kai pristinga man švelnių jausmų, 
Aš bučiuoju mielo draugo lūpas su džiaugsmu. 


Tegyvuoja jis! Miela man kiekviena diena, 
Papuošta saldžia jo meile ir skambia daina. 


Grynas nei almieštas vynas niekur neprapuls, 
Kol mylėsiu aš kiekvieną, kas šalia priguls! 


Jis išgėrė savo taurę, ir toji ėjo ratu, o kai vėl atėjo eilė išgerti 
Abu Nuvasui, užplūdo jį džiaugsmas. 

Kai Abu Nuvasas tiek apgirto, kad nebeskyrė, kur ranka, o 
kur galva, ėmė glaustytis prie jaunikaičių, bučiuoti ir glamonėti 
juos, pamiršęs nuodėmę ir gėdą. 

Ir kai jie taip leido laiką, staiga pasigirdo beldimas į duris 
ir įėjo tikratikių valdovas Harūnas ar Rašidas. Visi atsistojo, jį 
pamatę, pabučiavo žemę prie jo kojų, o Abu Nuvasas net pra- 
blaivėjo iš baimės. Ir valdovas tarė: 

— Ei, Abu Nuvasai! 

— Aš čia, o tikratikių valdove, tepadeda tau Alachas! 

— Ką tu čia darai? 

— O valdove, mestas žvilgsnis atleidžia nuo būtinybės klau- 
sinėti. 

— O Abu Nuvasai, — tarė kalifas, — aš paklausiau galingojo 
Alacho patarimo ir paskyriau tave sąvadautojų kadžiu. 

— Ar su džiaugsmu mane paskyrci į tą vietą, o valdove? 

— Taip. 

— O tikratikių valdove, tai gal jau turi kokį prašymą? — pa- 
klausė Abu Nuvasas. 

Kalifas užsirūstinęs tuoj pat išėjo ir kiaurą naktį iš to pykčio 
negalėjo sumerkti akių, o tuo tarpu Abu Nuvasas praleido naktį 

nepaprastai maloniai, džiaugdamasis ir linksmindamasis. 

Kai nušvito rytas, Abu Nuvaso svečiai išėjo, o jis apsivilko 
iškilmių drabužiais ir patraukė pas tikratikių valdovą. O tas kas- 
dien, paleidęs divaną, eidavo į didžiąją menę, sukviesdavo ten 
stalabendrius, poetus ir muzikantus, ir kiekvienas iš jų turėjo savo 
nuolatinę vietą. Taip buvo ir tą dieną. O kai atėjo Abu Nuvasas 
ir norėjo sėstis savo vieton, kalifas pašaukė Masrūrą ir liepė iš- 
rengti Abu Nuvasą, uždėti ant nugaros asilo balną, ant galvos 
užmauti pavadį, ant užpakalio — šorus ir vedžioti jį po vergių 
kambarius... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt trečioji 
naktis 


Kai atėjo trys šimtai aštuoniasdešimt trečioji naktis, Šachra- 
zada tęsė: 

Pasakojama, o laimingasai karaliau. kad kalifas liepė Masrūrui 
išrengti Abu Nuvasą, pabalnoti jį ir vedžioti po vergių ir kitų 
moterų kambarius, kad iš jo visi juoktųsi, o paskui nukirsti galvą 
ir atnešti jam. Masrūras tarė: “Klausau ir vykdau!" Ir darė taip, 
kaip buvo liepęs valdovas, ir nuvedė Abu Nuvasą per kambarius 
(o jų buvo tiek, kiek metuose dienų), ir visi juokėsi iš jo ir mėtė 
jam pinigus. Tik staiga pas kalifą užėjo Džafaras Barmakidas (o 
tikratikių valdovas buvo jį pasiuntęs kažkokiu svarbiu reikalu), 
pamatė Abu Nuvasą, pažino jį ir tarė: 

— Ei, Abu Nuvasai! 

— Aš čia, mano pone! 

— Kokią nuodėmę tu padarei, kad susilaukei tokios bausmės? 

— Aš nepadariau jokios nuodėmės, — atsakė Abu Nuvasas, 
— aš padovanojau kalifui savo puikiausias eiles, o jis padovanojo 
man savo puikiausius drabužius. 

Išgirdęs tokį atsakymą, tikratikių valdovas iš širdies nusikva- 
tojo, ir juokas išsklaidė rūstybę, ir jis atleido Abu Nuvasui, ir 
liepė duoti jam kapšelį pinigų. 

Pasakojimas 


apie Abd Alachą ibn Mamarą 


Dar pasakojama, kad vienas Basros gyventojas, nusipirkęs 
vergę, puikiai ją išauklėjo ir išmokslino. Jis didžiai pamilo tą 
vergę ir linksmindamasis bei pramogaudamas su ja išleido visus 
pinigus, nieko nebeliko, ir ėmė jį kamuoti žiaurus skurdas. Tada 
vergė tarė jam: 

— O pone, parduok mane — juk per mane užpuolė tave 
skurdas, ir man dėl to skauda širdį. Tau geriau turėti pinigus 
už mane negu mane pačią. Galbūt galingasis Alachas pagausins 
tavo išteklių. 

Vergės šeimininkas sutiko ir nuvedė ją į turgų. Tarpininkas 
pasiūlė tą merginą Basros emyrui (o jis buvo vardu Abd Alachas 
ibn Mamaras at Taimis), ir tas mielai ją nupirko, sumokėjęs pen- 
kis šimtus dinarų. O kai vergės šeimininkas, paėmęs pinigus, 
pasisuko eiti, mergina pravirko ir pasakė tokias eiles: 


Gal padės tau pinigai tie, už mane gauti, 
Betgi man vien verksmas lieka, vien gėla širdy. 


Ir byloja mano sielai ilgesys kraupus: 
“Ar tu verksi, ar neverksi — mielo nebebus". 


Vergės šeimininkas, išgirdęs tuos žodžius, ėmė dūsauti ir pa- 
sakė tokias eiles: 


Kai negalėsi basiguost darbais nei reikalais, 
Kai tau beliks tiktai mirtis — man, mylima, atleisk. 


O aš rytais ir vakarais minėsiu lik tave, 
Gyvensi mano širdyje su mano vienatve. 


Nebegalėsime jau mes viens kito aplankyt, 
Tik ibh Mamaras, jei norės, leis mums pasimalyt. 


Kai Abd Alachas ibn Mamaras išklausė jų sakomas eiles ir 
pamatė jų sielvartą, sušuko: 

— Prisiekiu Alachu, negaliu jūsų išskirti, matau, kad jūs mylite 
vienas kitą. Imk pinigus ir merginą, žmogau, telaimina tave 
Alachas! Įsimylėjėliams sunku skirtis!.. 

Jie pabučiavo Basros emyrui rankas ir nuėjo, ir gyveno kartu, 
kol išskyrė mirtis. Garbė tam, kuris niekada nepražūsta! 


Pasakojimas 
apie uzritą ir jo mylimąją 


Dar pasakojama, kad gyveno kartą Benu Uzros gentyje 
išsilavinęs žmogus, kuris nė dienos nepraleisdavo be meilės. 
Atsitiko taip, kad krito į širdį jam viena nuostabi moteris. Keletą 
dienų jis siuntinėjo jai meilės laiškus, tačiau toji buvo rūsti ir 
šalta, kol pagaliau aistra, meilė ir jaudulys pribaigė jį. Jis sunkiai 
susirgęs atgulė ir nemiegodavo per naktis, o žmonės sužinojo 
apie tai, ir nuvilnijo kalbos apie jo meilę... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt ketvirtoji 
naktis 


Kai atėjo trys šimtai aštuoniasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad įsimylėjėlis sunkiai 
susirgo ir atgulė, ir nuvilnijo kalbos apie jo meilę. Jo liga vis 
sunkėjo, ir jis kankinosi taip, kad vos nenumirė. Jo giminės ir 
tos moters giminaičiai įkalbinėjo ją aplankyti ligonį, bet ji vis 
atsisakinėjo, kol tas jau atsidūrė ant mirties slenksčio. Sužinojusi 
tai, moteris susigraudino ir nuėjo jo aplankyti. Ligoniui, pamačius 
savo mylimąją, iš akių pasipylė ašaros, ir jis pasakė tokias eiles: 


Gyvybės vardu aš prašau: baklausyki manęs, 
Kai ketvertas vyrų neštuvais brošal mane neš, 


Ar tu palydėsi, maldingai sudėjus rankas, 
Pagerbsi tą kapą, kur manąjį kūną užkas? 

Moteris, išgirdusi tas eiles, garsiai pravirko ir sušuko: 

— Prisiekiu Alachu, aš nežinojau, kad meilė man gali tave 
pražudyti! Jei būčiau žinojusi, tikrai būčiau pagelbėjus ir pasisma- 
ginusi su tavim! 

Tam žmogui iš akių pasipylė ašaros lyg iš debesies, ir jis pa- 
kartojo poeto žodžius: 


Atėjo jinai, bet skiria mus šmėkla mirties, 
Norėjo padėti, bet žino, kad jau nepadės. 


O paskui jis garsiai sukliko ir numirė, moteris krito ant jo 
bučiuodama ir verkdama, kol nualpo, o atsipeikėjusi prisakė savo 
artimiesiems palaidoti ją viename kape su tuo žmogum. Ir ji 
pasakė tokias eiles: 


Lyg kaluo viršunėj mes šviesiai gyvenome ramūs, 
Didžiavos mumis ir tėvynė, ir tėviškas namas. 


Bet laikas beširdis išskyrė, pagrobęs gyvylę, 
Ir šiandien tik įkapės sieja mus žemės gilybėj. 


Baigusi ėmė baisiausiai verkti ir tol raudojo, kol nualpo. Ji 
tris dienas neatsipeikėjo, taip ir numirė, ir palaidojo ją viename 
kape su tuo žmogum. Štai koks nepaprastas sutapimas! 


Pasakojimas 
apie vizirį Bedr ad Diną 


Dar pasakojama, kad valdovas Bedr ad Dinas, Jemeno viziris, 
turėjo nepaprasto gražumo brolį, kuriuo labai rūpinosi. Jis ėmė 
ieškoti žmogaus, galinčio išmokslinti brolį, ir užėjo senį, garbingą, 
dorą ir dievobaimingą, ir apgyvendino jį šalia savo namų. Tas 
senis kas rytą ateidavo pas valdovą Bedr ad Diną mokyti jo bro- 
lio, o vakare grįždavo namo. O paskui senio širdyje įsidegė meilė 
tam jaunikaičiui, sujudo aistra, ir kartą jis pasiskundė jam, kas 
su juo darosi, ir tas atsakė: 

— O ką gi daryti, jei brolis nei dieną, nei naktį nė akimirkos 
nepaleidžia nuo savęs, pats matai! 

— Aš gyvenu šalia tavo namų, tai naktį tu nueik į “atsikvė- 
pimo kambarį" ir palauk ten, kol brolis užmigs, paskui užsilipk 
ant stogo, o aš lauksiu savo sode ir padėsiu tau nulipti. Pabūsi 
pas mane valandėlę ir grįši, tad tavo brolis nieko nesužinos. 

Taip jie ir sutarė. Jaunikaitis nuėjo į “atsikvėpimo kambarį" 
ir palaukė, kol brolis užmigo, tada užlipo viršun ir priėjo prie 
sienos. Senis jau laukė, ištiesė jam ranką ir nusivedė į savo na- 
mus. O tą naktį skaisčiai švietė mėnulio pilnatis. Jie sėdo 
vakarieniauti ir siuntė vienas kitam vyno taurę. Senis uždainavo, 
o mėnulis liejo ant jų sidabrą. Kol jie leido laiką linksmindamiesi 
ir džiaugdamiesi, nuskendę palaimoje, kurios ir aprašyti neįma- 
noma, valdovas Bedr ad Dinas prabudo ir išsigando neradęs 
brolio, pašoko ant kojų ir pamatė, kad durys atdaros. Išėjęs jis 
išgirdo balsus, tada užsilipęs ant stogo pamatė šviesą name ir 
tuos du, ragaujančius vyną. 

Senis išgirdo jį (o vyno taurė buvo jo rankoje) ir pasakė 
tokias eiles: 


Tarytumei vyną aš gėriau jo seiles, 
Jis buvo švelnus, negailėjo man meilės. 


Miegojo jisai su manim naktį ramią, 
Gražuolis, kokių neregėjo ši žemė. 


Ir pilnas mėnulis žiūrėjo iš tolo, 
Neklauski tu jo — neišduos tavo brolio, 


Bedr ad Dinas buvo lėtaširdis žmogus ir, išgirdęs tas eiles, 
sušuko: 

— Prisiekiu Alachu, aš neišduosiu jūsų! 

Ir jis nuėjo, palikęs tuodu linksmintis, kaip išmano. 


Pasakojimas apie mokinį ir mokinę 


Dar pasakojama, kad berniukas ir mergaitė mokėsi mokykloje 
skaityti, ir berniuko širdyje įsiliepsnojo meilė mergaitei... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt penktoji 
naktis 


Kai atėjo trys šimtai aštuoniasdešimt penktoji naktis, Šachra- 
zada tęsė: 

Pasakojama, o laimingasai karaliau, kad berniuko širdyje įsi- 
liepsnojo meilė mergaitei. Ir vieną dieną, kai kiti vaikai nematė, 
berniukas paėmė mergaitės lentelę ir parašė tokius du dvieilius: 


Ką tarsi tai širdžiai, kuri taib suglumo? 
Negali įveikti jis meilės drovumo. 


Jis keikia tą meilę, tą jausmą bedalį 
Ir tai, kas širdy jo, paslėpti negali. 


Kai mergaitė perskaitė tas eiles ir suprato jų prasmę, pravirko 
iš gailesčio ir apačioje parašė tokias eiles: 


Jei liūdintį savo bičiulį regėsiu, 
Pati jį baguosiu, pati bpamylėsiu. 


Tegu jo svajonė drovi išsipildo, 
Nors visas pasaulis prieš meilę sukiltų. 


Atsitiko taip, kad nepastebėtas įėjo mokytojas, pamatė tą lentą 
ir perskaitė eiles. Ir pagailo jam berniuko ir mergaitės, ir apačioje 
jis parašė tokias eiles: 


Bausmės nebijoki, švelni buk mielajam, — 
Regi, kaip jis drovis, kaip slepia tą svają. 


Ir mokytojo nesibaimink, mieloji, 


Ir jis juk mylėjo, ir jis juk svajojo. 


Atsitiko taip, kad vienos vergės ponas tuo metu atėjo į 
mokyklą, rado tą lentelę ir perskaitė visas eiles — berniuko, 
mergaitės ir mokytojo. Tada ir jis apačioje parašė tokias eiles: 

Tegu jus sujungia Alachas galingas, 
Tegu nesidžiaugia šmeižikas niekingas. 


O mokytojas — liudyk tu, Sutvėrėjau, 
Kad šitokio piršlio lig šiol neregėjau! 


Paskui jis pasiuntė teisėjo ir liudininkų ir surašė to jaunuolio 
ir merginos vedybų popierius, ir tam pačiam kambary iškėlė 
pokylį ir apipylė juos malonėmis. Taip jie ir gyveno kartu, mė- 
gaudamiesi ir džiaugdamiesi, kol atėjo Malonumų Griovėja. 


Pasakojimas 
apie al Mutalamisą 


Dar pasakojama, kad al Mutalamisas“* pabėgo nuo An Numa- 
no ibn al Munzyro, ir jo taip ilgai nebuvo, jog visi manė jį mirus. 
O jis turėjo gražią žmoną, vardu Umeima, ir jos giminės įkal- 
binėjo ją dar kartą ištekėti, tačiau ji vis atsisakinėjo. Giminės 
neatstojo, vertė ją tekėti, nes daug kas jai piršosi. Galų gale ji 
nusileido, nors bjaurėjosi naujomis vedybomis. O ją išleido už 
tos pačios genties vyro, nors ji labai mylėjo al Mutalamisą. 

Atėjo ta naktis, kai ją nuvedė pas žmogų, už kurio privertė 
ištekėti. O tą naktį grįžo al Mutalamisas, jos vyras. Stovykloje 
jis išgirdo dūdelių ir būgnų garsus, pamatė ruošiantis iškilmėms 
ir vieną vaikigalį paklausė, kas čia per šventė. Jam buvo atsakyta: 

— Umeimą, al Mutalamiso žmoną, ištekino už tokio ir tokio, 
ir šią naktį jis įžengia pas ją. 

Sužinojęs tai, al Mutalamisas įsigudrino įeiti pas nuotaką kartu 
su kitomis moterimis ir pamatė, kad jaunikis ir nuotaka guolyje, 
ir jaunikis jau pričjęs prie jos. Tada nuotaka giliai atsiduso, pra- 
virko ir pasakė tokį dvieilį: 


0, kad aš žinočiau, kai mus žiauriai skiria, 
Kur šiandien esi Lu, o mylimas vyre! 


“ Al Mutalamisas — žymus ikiislamiškosios epochos 
poetas, gyveno antroje VI a. pusėje. 

O jos vyras al Mutalamisas buvo garsus poetas ir atsakė jai 
tokiais žodžiais: 


Šalia aš esu, Umeima mylimoji, 
Tavęs basiilgęs šaly tolimojoj. 


Kai jaunikis viską suprato, tučtuojau išėjo sakydamas tokius 
žodžius: 


Aš geras buvau, o dabar — negerumas. 
Sugrįžkite judu į laukiančius rūmus. 


Ir liko su moterimi al Mutalamisas, jos vyras, ir gyveno jie 
laimingai, šviesiai ir maloniai, kol išskyrė juos mirtis. Garbė tam, 
kieno paliepimu stovi žemė ir dangus! 


Pasakojimas 
apie Harūną ar Rašidą ir Sit Zubeidą 


Dar pasakojama, kad kalifas Harūnas ar Rašidas labai mylėjo 
Sit Zubeidą. Jis įrengė jai pasivaikščiojimo taką, apsodino me- 
džiais, lyg gyvatvore, o tako gale iškasė tvenkinį ir atvedė į jį 
tyrą vandenį; per kiek laiko medžiai išaugo ir virš tvenkinio su- 
sijungė į žalią skliautą, ir kiekvieną atėjusį prie tvenkinio 
rūpestingai paslėpdavo nuo smalsaus žvilgsnio. Ir vieną kartą Sit 
Zubeida atėjo prie tvenkinio... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt šeštoji 
naktis 


Kai atėjo trys šimtai aštuoniasdešimt šeštoji naktis, Šachrazada 
tęsė: 

Pasakojama, o laimingasai karaliau, kad sykį Sit Zubeida 
nuėjo prie tvenkinio ir ėmė gėrėtis saulės atspindžiais vandeny, 
žaliu skliautu ir ramybe. Tą dieną buvo labai karšta, tad Sit 
Zubeida nusimetė rūbus ir įbrido į tvenkinį (o jis buvo seklus), 

ėmė samstyti sidabro ąsočiu vandenį ir pilti ant savęs. Tai su- 
žinojęs, kalifas išėjo iš rūmų, norėdamas paslapčiom pasižiūrėti 
į ją, ir pamatė ją nuogą, ir buvo matyti visa tai, kas šiaip būna 
uždengta. Sit Zubeida, išgirdusi šlamesį, pasuko galvą ir pamatė 
tikratikių valdovą, stovintį už medžių ir žiūrintį į ją, susigėdo ir 
prisidengė rankomis, bet nedaug ką tegalėjo paslėpti. Kalifas nu- 
stebęs nusisuko ir pasakė tokį dvieilį: 


Pamačiau aš savo žūtį, 
Siela ilgisi ir mini... 


Ir nežinojo, ką toliau sakyti, tad pasiuntė Abu Nuvaso. Poetui 
atvykus, kalifas tarė: 
— Pasakyk eilėraštį, kuris prasideda tokiu dvieiliu: 


Pamačiau aš savo Žūlį, 
Siela ilgisi ir mini... 


Abu Nuvasas akimirksniu sukūrė ir pasakė tokias eiles: 


Pamačiau aš savo žūtį, 
Siela ilgisi ir mini 


Tą, kur širdį apbžavėjo 
Tarp šakų pavasarinių, 


Tą, kur vandeniu čia laistės 
Iš ąsočių sidabrinių. 


Prisidengti ji norėjo, 
Bet išvydau jos krūtinę 


0, kad aš prie jos briglusčiau 
Kokią valandą naktinę! 


Kalifas nusišypsojo patenkintas ir apdovanojo Abu Nuvasą, 
ir tas laimingas išėjo. 

Pasakojimas 
apie kalifą, vergę ir Abu Nuvasą 


Dar pasakojama, kad tikratikių valdovą Harūną ar Rašidą 
kartą kamavo nemiga. Vaikštinėjo jis po savo rūmus ir pamatė 
vergę, svyrinėjančią nuo vyno (o kalifas buvo labai ją įsimylėjęs). 
Ir ėmė jis kalbinti ją, apkabino, ir nuo jos pečių nuslydo ap- 
siaustas, 0 izaras atsirišo. Kalifas ėmė prašyti susiliejimo, bet vergė 
"atsakė: 

— Atidėkim tai ryt vakarui, o tikratikių valdove, — aš nepa- 
siruošusi, nes nežinojau, jog ateisi. 

Ir kalifas palikęs ją nuėjo sau. 

Kai atėjo diena ir danguje suliepsnojo saulė, jis pasiuntė tarną 
pranešti vergei, jog kalifas ateina, tačiau vergė perdavė tokius 
žodžius: “Nakties žodžius dienos šviesa atšaukia". 

Ir ar Rašidas tarė savo stalabendriams: 

— Pasakykite man eilėraštį, kur būtų tokie žodžiai: 


Nakties žodžius dienos šviesa atšaukia... 
Pirmasis atsistojo ar Rakašis ir pasakė tokias eiles: 


Jei tu žinotum, kaib man gelia širdį, 
Galėtum man paguodos žodį skirti. 


Juk ir tave jinai paliko vieną, 
Nelanko ir nepriima kas dieną. 


Nors pažadėjo, sako, kad nelaukia: 
“Nakties žodžius dienos šviesa atšaukia“, 


Paskui į priekį žengė Abu Musabas ir pasakė tokias eiles: 


Atrodo rytą, kad širdis sustojo 
Po tos nakties, kai akys nemiegojo. 


Nejau tau maža, kad neliauja degti 
Aistra krūtinėj ir verkiu ber naktį? 

Tačiau girdžiu atsakant mielą draugę: 
“Nakties žodžius dienos šviesa atšaukia“. 


O paskui atsistojo Abu Nuvasas ir pasakė tokias eiles: 


Seniai aš laukiu to, ką pažadėjo. 
Net prašymas karščiausias nepadėjo. 


Apgirtusi jinai atėjo naktį 
Ir ėmė gražią pasaką man sekti. 


Nuo jos baltų pečių nuslydo skraistė, 
Vejelis bandė drabužius praskleisti. 


Aplink šlaunis sujudino jis orą 
Ir ant šakos mažų granatų porą. 


Tariau: “Man tavo meilės truksta baisiai“, 
Atsakė: “Ryt aš pas tave ateisiu". 


O rytą lūpas alžariai vėl raukia: 
“Nakties žodžius dienos šviesa atšaukia!" 


Kalifas visiems poctams liepė duoti po kapšelį pinigų, visiems, 
išskyrus Abu Nuvasą. Jam liepė nukirsti galvą ir tarė: 

— Tu buvai naktį su mumis rūmuose! 

— Prisiekiu Alachu, — atsakė Abu Nuvasas, — aš miegojau 
savo namuose, o tas eiles aš perskaičiau tavo akyse. Didysis 
Alachas yra pasakęs: “Eilėraščiai blogiau nei apgavikai, negi ne- 
žinai, kad jie klaidžioja po visus slėnius ir kalba apie tai, ko 
niekada nėra darę!“ 

Kalifas atleido jam ir liepė duoti du kapšelius pinigų, o pas- 
kui poetai išėjo sau. | 


Pasakojimas 
apie Musabą inb az Zubeirą ir Aišę 
Dar pasakojama apie Musabą ibn az Zubeirą, kad al Medi- 
noje jis rado Azą (o ji buvo labai protinga moteris) ir tarė jai: 

— Aš noriu vesti Aišeę, Talchos dukterį, ir noriu, kad tu nu- 
eitum pas ją ir pažiūrėtum, kaip ji atrodo. 

Aza nuėjo ir grįžusi taip pasakė Musabui: 

— Aš mačiau veidą, puikesnį nei sveikata. Didelės akys, po 
jomis daili nosis su kuprele, apvalūs skruostai ir burna lyg gra- 
nato vaisius, kaklas lyg sidabro ąsotis, o po visu šituo — krūtys 
su speneliais lyg granato vaisiais, o dar žemiau plokščias pilvas 
su bamba, kuri nelyginant dramblio kaulo skrynelė, o sėdynė 
— lyg smėlio kalnelis, strėnos tvirtos, o blauzdos tarytum dvi mar- 
muro kolonos, tačiau aš pastebėjau, kad jos kojos didelės. Tu 
leisi su ja laiką tik reikalo spiriamas. 

Išklausęs Azos žodžius, Musabas vedė Aišę ir įžengė pas ją... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt septintoji 
naktis 


Kai atėjo trys šimtai aštuoniasdešimt septintoji naktis, Šachra- 
zada tęsė: 

Pasakojama, o laimingasai karaliau, kad Musabas, išklausęs 
Azos žodžius apie Aišę, Talchos dukterį, vedė ją ir įžengė pas 
ją. O paskui Aza pasikvietė Aišę ir kuraišites““ moteris ir sudai- 
navo (o Musabas stovėjo šalia) tokias eiles: 


Mūs moterų lupos — medaus šulinys. 
Saldus jų šybsnys ir saldus bučinys. 


Svajonėj tik skyriau jam savo jausmus, 
Bet ir už svajonę nuleisia pas mus. 


Tą naktį, įžengęs pas savo žmoną, Musabas išėjo iš jos tik 
po septynių kartų, o tada prie jo priėjo viena jo atleistinė ir tarė: 

— Aš išpirka už tave! Tu tobulas visur, netgi šitame dalyke! 

O kita moteris taip pasakė: 

— Aš buvau pas Aišę, Talchos dukterį, ir įėjo jos vyras. Aišė 
pajuto potraukį, jis krito ant jos, ir ji ėmė šnopšti ir daryti keistus, 


*“ Kuraišitai — arabų gentis, gyvenanti netoli Mekos. 
Pranašas Malhiometas buvo kilęs iš kuraišitų. 

nematytus judesius, o aš viską girdėjau. Kai vyras išėjo, aš ir 
klausiu: “Kaip tu, tokia kilminga ir kukli, gali taip daryti, kai 
žinai mane esant netoliese?" O ji atsakė: “Moteris dėl savo vyro 
daro visokius jaudinančius, keistus judesius, tad kas gi čia 
smerktino?" — “Geriau tai būtų daryti naktį". O ji taip atsakė: 
“Šitai p būna dieną, o naktį aš dar ne taip darau, ir kai mano 
vyras pažiūri į mane, jo aistra sukrunta, kyla geiduliai, ir jis 
linksta prie manęs, o aš jam paklūstu, ir įvyksta tai, ką tu matei". 
Pasakojama, kad Abu'l Asvadas pirko Žvairą vergę iš vietinių 
ir buvo ja patenkintas. Jo giminės ėmė tą vergę peikti, o Abu'l 
Asvadas labai nustebęs iškėlė rankas ir pasakė tokias eiles: 


Visi man ją peikia, nors ji ir gražutė, 
Tik akys tarytum žvairuoja trupulį. 


Kam akys, kai kūnas toksai stamantvus, 
Grakštus iki pusės, nuo pusės — svarus? 


Pasakojimas 
apie Harūną ar Rašidą ir verges 


Dar pasakojama, kad vieną naktį tikratikių valdovas Harūnas 
ar Rašidas buvo su dviem vergėm — mediniete ir kufiete. Kufietė 
trynė jam rankas, o medinietė — kojas ir ištiesė ranką į jo kūną, 
tada kulietė tarė: 

— Matau, tu pati pirmoji suėmei kapitalą į savo rankas. 

— Malikas yra man pakartojęs Hišamo ibn Urvos žodžius, 
kad pranašas taip sakęs: “Kas atgaivins negyvą daiktą, tam jis 
ir priklausys". 

Tada kufietė šyptelėjusi nustūmė medinietę ir, apėmusi jį 
abiem rankom, taip pasakė: 

— Al Amašas yra man pakartojęs Chaisamos žodžius, kad 
Abd Alachas ibn Masudas taip sakęs: “Grobis priklauso tam, kas 
ji pagavo, o ne tam, kas išbaidė". 

Dar pasakojama, kad sykį Harūnas ar Rašidas gulėjo su trimis 
vergėmis — mekiete, mediniete ir irakiete. Medinietė ištiesė ranką 
į jo prekę, o mekietė kad pašoks ir trūktelėjo jį į save, tada 


268 


387 naktis 


medinietė tarė: 

— Kaip tu drįsti? Pakartojo man Malikas az Zuchros žodžius, 
kuriuos girdėjo iš Abd Alacho ibn Salimo, o tas — iš Saido ibn 
Zeido, kad pranašas — telaimina jį Alachas! — sakė: “Kas atgai- 
vins bevaisę žemę, tam ji ir priklausys!" 

O mekietė tarė: 

— Pakartojo man Sufjanas Abu'z Zinado žodžius, kuriuos 
girdėjo iš al Aradžo, o tas — iš Abu Chureiros, kad Alacho pa- 
siuntinys — telaimina jį Alachas! — sakė: “Grobis priklauso tam, 
kas jį pagavo, o ne tam, kas išbaidė". 

O irakietė nustūmė jas abi ir sušuko: 

— Šitai bus mano, kol pasibaigs jūsų ginčas! 


Pasakojimas 
apie malūnininką ir jo pačią 


Dar pasakojama, kad vienas žmogus turėjo malūną ir asilą, 
kuris malė grūdus. Ir dar turėjo jis pačią, kurią labai mylėjo, 
o jinai jo negalėjo pakęsti, nes mylėjo kaimyną, o tas nė žiūrėti 
nenorėjo jos pusėn. Ir jos vyras susapnavo, kad kažkas jam sako: 
“Kask tokioj ir tokioj vietoj, ant tako, kur ištrypė asilas, ratu suk- 
damas girnas, — rasi lobį". 

Rytą jis tą sapną papasakojo pačiai, tik liepė laikyti liežuvį 
už dantų, o ji ėmė ir išplepėjo kaimynui... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt aštuntoji 
naktis 


Kai atėjo trys šimtai aštuoniasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad malūnininko pati 
viską išplepėjo kaimynui, kurį mylėjo, norėdama tuo pelnyti jo 
palankumą, ir tas pažadėjo naktį ateiti pas ją. Naktį jie abu nuėjo 
į nurodytą vietą ir kick pakasę rado lobį. Kaimynas ir klausia 
moterį: 

— Ką mes veiksim su juo? 

— Padalysim lobį į dvi lygias dalis, — atsakė moteris, — tu 
išsiskirsi su savo pačia, aš irgi pasistengsiu atsikratyti savuoju, 
o kai mes susijungsim, sudėsim pinigus į vieną krūvą ir turėsim 
juos visus. 

— Na jau ne, bijau, kad šėtonas išves tave iš tiesaus kelio 
ir tu ištekėsi už kito, juk auksas troboj — tas pat kas saulė danguj. 
Visi pinigai tegul būna pas mane, o tu greičiau atsikratyk savuoju 
ir ateik pas mane. 

— Aš bijau to paties, ko ir tu, ir neatiduosiu tau savosios 
pinigų dalies — juk aš tau pasakiau apie juos.. 

Kaimynas pamatė, kad moters neapgaus, ir nusprendė ją už- 
mušti. Jis taip ir padarė, ir įmetė ją ten, kur buvo lobis, bet čia 
išaušo rytas, ir jis nespėjo moters paslėpti, tad čiupo pinigus ir 
nuėjo. Nubudęs malūnininkas nerado šalia pačios, bet ramiai 
nuėjo sau į malūną, pririšo asilą prie girnų ir niūktelėjo jį. Asilas 
žengė kelis žingsnius ir sustojo. Kad ir kaip malūnininkas lupo 
asilą, tas nė krust, nes bijojo negyvos moters. Malūnininkas, 
nežinodamas viso šito, ėmė badyti asilą peiliu, tačiau tas vis tiek 
nejudėjo iš vietos, tad įniršęs malūnininkas smeigė peiliu, ir asilas 
krito negyvas. 

Kai nušvito skaisti diena, malūnininkas pamatė, kad jo asilas 
negyvas ir pati negyva, ir guli ji ten, kur turėjo būti lobis, o lobio 
nebėr. Susikrimto žmogus, o visa tai atsitiko todėl, kad jis atvėrė 
pačiai paslaptį, užuot ją saugojęs. 


Pasakojimas apie vagį ir prastuolį 


Dar pasakojama, kad sykį ėjo prastuolis, vesdamasis už apy- 
nasrio asilą, ir pamatė jį du mitrūs ilgapirščiai. Vienas jų tarė: 

— Aš pavogsiu iš to Žmogaus asilą. 

— Kaip tu šitai padarysi? — paklausė antrasis. 

— Pasižiūrėk, jei nežinai. 

Jie patyliukais pasivijo tą žmogų, ir vienas priėjo prie asilo, 
atrišo pavadį ir padavė draugui, o tas užsimovė jį ir eina paskui 
prastuolį, kol įsitikino, kad jo draugas su asilu jau toli nudrožė. 
Tada jis sustojo, prastuolis truktelėjo už pavadžio, bet žmogus 

nė krust, prastuolis atsigrįžo ir mato — veda jis už pavadžio 
žmogų. 

— Kas tu esi? — klausia jį prastuolis. 

— Aš tavo asilas, ir mano istorija nepaprasta. Turėjau motiną, 
dievobaimingą senutę, ir vieną dieną grįžau namo girtas, o ji 
tarė: “Vaike mano, atgailauk už padarytą nuodėmę". Aš paėmiau 
pagalį ir prilupau ją, o ji prakeikė mane, ir didysis Alachas 
pavertė mane asilu ir atidavė tau. O šiandien mano motina pri- 
siminė mane, Alachas suminkštino jos širdį, ir ji pasimeldė už 
mane — štai aš ir vėl žmogus! 

— Nėra jėgos ir galybės, didesnės už visagalį Alachą! — su- 
šuko prastuolis. — Vardan Alacho, broli mano, nepyk, jei nelabai 
gerai su tavim elgiausi — jojau, mušiau ir kitką dariau! 

Prastuolis paleido jį eiti savais keliais ir labai susikrimtęs grįžo 
namo. Žmona ir klausia: 

— Kas tau atsitiko ir kur tavo asilas? 

— Argi tu nežinai asilo istorijos? Tuoj papasakosiu. 

Ir prastuolis viską žmonai apsakė. Toji sušuko: 

— Vargas mums! Kaipgi galėjo atsitikti taip, kad mums tar- 
navo vienas iš Adomo sūnų? 

Ji ėmė dalyti išmaldą ir prašyti Alachą atleisti jiems už nuo- 
dėmę, o prastuolis kurį laiką negalėjo dirbti, nes neturėjo asilo. 
Galų gale žmona tarė: 

— Ar ilgai dar sėdėsi namie be darbo? Eik į turgų, nusipirk 
kitą asilą ir dirbk. 

Prastuolis nuėjo į turgų, sustojo prie asilų, tik staiga žiūri — 
parduodamas jo asilas! Žmogus priėjo prie jo, prikišo burną prie 
ausies ir tarė: 

— Vargas tau, nelaimingasai! Gal tu vėl ėmei gerti ar pri- 
mušei savo motiną? Prisiekiu Alachu, aš jokiu būdu tavęs 
nepirksiu! — Ir nuėjo sau. 


Pasakojimas apie Sit Zubeidą ir Abu Jusufą 


Dar pasakojama, kad tikratikių valdovas Harūnas ar Rašidas 
vidurdienį nuėjo pailsėti į miegamąjį, o nubudęs ant savo pa- 
klodės pamatė šviežiai išsiliejusią sėklą. Jis pakraupo, nuotaika 

jam sugedo, užgriuvo rūpestis. Kalifas pasišaukė.Sit Zubeidą ir 
paklausė: 

— Kas čia ant paklodės? 

— Sėkla, o tikratikių valdove. 

— Sakyk tiesą — iš kur ji čia atsirado, antraip bus tau blogai! 

— Prisiekiu Alachu, o tikratikių valdove, — atsakė Sit Zubeida, 
— aš nežinau ir nepadariau to, kuo tu mane įtari! 

Tada kalifas pasikvietė teisėją Abu Jusufą, papasakojo jam 
viską, parodė sėklą, o teisėjas pakėlė galvą, pažvelgė į lubas ir 
pamatęs plyšį tarė: 

— Šikšnosparnio tokia pat sėkla kaip ir žmogaus, taigi ši sėkla 
bus šikšnosparnio. | 

Paėmęs ietį, dūrė jis plyšin, ir šikšnosparnis nukrito. Harūnas 
ar Rašidas išsivadavo nuo įtarimų... 

Tuo tarpu išaušo rytas, ir Šachrazada nutraukė pasakojimą. 


Trys šimtai aštuoniasdešimt devintoji 
naktis 


Kai atėjo trys šimtai aštuoniasdešimt devintoji naktis, Šachra- 
zada tęsė: 

Pasakojama, o laimingasai karaliau, kad teisėjui Abu Jusufui 
smeigus ietimi į plyšį, šikšnosparnis nukrito, ir Harūnas ar Ra- 
šidas išsivadavo nuo įtarimų. Sit Zubeida net pliaukštelėjo liežuviu 
iš džiaugsmo, kad išaiškėjo jos nekaltumas, ir pažadėjo Abu 
Jusufui gausiai atsilyginti. O jai buvo atnešę puikų sunokusį vai- 
sių, ir ji žinojo, kad dar vienas toks pat yra sode, ir paklausė: 

— O tikėjimo imamai, kokio vaisiaus labiau nori — esančio 
ar nesančio? 

— Pagal mūsų įstatymus nesantysis neteisiamas. Bus teisiamas 
tik tuomet, kai ateis. 

Ir Zubeida liepė atnešti abu vaisius. Kai Abu Jusufas para- 
gavo vieno ir kito, Zubeida paklausė: 

— Koks tarp jų skirtumas? 

— Kiekvieną kartą, kai noriu pagirti vieną, kitas stoja su įro- 
dymais. 

Išgirdęs tuos žodžius, kalifas nusijuokė ir apdovanojo Abu 
Jusufą, Zubeida irgi davė žadėtąją dovaną, ir teisėjas išėjo didžiai 

patenkintas. Pažvelk, kokie šito imamo privalumai ir kaip iš jo 
rankų atėjo Žubeidos nekaltumas. 


Pasakojimas 


apie al Chakimą ir pirklį 


Dar pasakojama, kad al Chakimas biamr Alachas vieną dieną 
su dvariškiais jojo pro tokį sodą ir pamatė tam sode žmogų, ap- 
suptą vergų ir tarnų, ir paprašė vandens atsigerti. Žmogus atnešė 
jam vandens ir tarė: 

— Gal tikratikių valdovas suteiks man garbę ir pailsės mano 
sode? 

Karalius ir jo dvariškiai nušoko nuo žirgų, o žmogus išnešė 
į sodą šimtą austų kilimų, šimtą odos kilimėlių, šimtą pagalvėlių, 
šimtą padėklų su vaisiais, šimtą indų su saldumynais ir šimtą du- 
benėlių šerbeto. 

Karalius buvo tiesiog priblokštas tokių gausių vaišių ir sušuko: 

— O žmogau, tai iš tikro įstabu! Negi tu žinojai, jog čia už- 
suksime, kad pasiruošei mus sutikti? 

— Ne, prisiekiu Alachu, o tikratikių valdove, — atsakė tas, 
— nežinojau, kad jūs atvyksit, aš esu tik paprastas pirklys. Tačiau 
aš turiu šimtą sugulovių, o kai karalius suteikė man garbę su- 
stodamas čia, pasiunčiau žmogų pas kiekvieną jų prašydamas 
atsiųsti man pietus į sodą, ir kiekviena atsiuntė man šį tą nuo 
savo kilimo iš pertekliaus. Aš kasdien gaunu iš jų po padėklą 
valgių, padėklą gaivinamųjų gėrimų, padėklą vaisių ir indą su 
saldumynais. Tai mano kasdieniniai pietūs, aš tau nieko nepri- 
dėjau nuo savęs. 

Ir tikratikių valdovas al Chakimas biamr Alachas krito kniūbs- 
čias dėkodamas Alachui ir sušuko: 

— Garbė Alachui, kuris vienam mano valdiniui suteikė tokius 
išteklius, kad jis vaišina kalifą ir jo dvariškius nesiruošdamas iš 
anksto — vaišina tuo, kas lieka nuo jo stalo! 

O paskui liepė duoti jam visus dirhemus, esančius ižde, nu- 
kaltus tais metais (o jų buvo trys tūkstančiai tūkstančių ir septyni 
šimtai tūkstančių), ir nesėdo ant žirgo, kol jų neatnešė. Karalius 

atidavė žmogui tuos pinigus sakydamas: 

— Naudokis jais, kaip išmanai — tavo kilnumas brangesnis 
nei šitie pinigai. 

O paskui jis sėdo ant žirgo ir nujojo. 


Pasakojimas 
apie Anuširvaną ir moterį 


Dar pasakojama, kad teisingasis karalius Kisras Anuširvanas*? 
išvyko kartą medžioklėn ir vienas, palikęs dvariškius, nusivijo ga- 
zelę. O pamatęs netoliese kaimą, panoro atsigerti, pasuko link 
vieno namo vartų ir ten paprašė vandens. Išėjo moteris, pasi- 
žiūrėjo į jį ir namuose išspaudė vieną cukranendrę, įbėrė 
prieskonių, panėšinčių į dulkes ar šiukšles, ir padavė taurę Anu- 
širvanui. Karalius pažvelgė į taurę, pamatė lyg ir šiukšles ir po 
truputį išgėrė viską iki dugno. Atiduodamas taurę tarė: 

— Moterie, gardus tavo vanduo, tik kad ne tos dulkės, su- 
drumstusios gėrimą! 

— O svety, — atsakė moteris, — aš tyčia įbėriau tų dulkių. 

— Kodėl tu taip padarei? 

— Mačiau, kad tu sukaitęs ir labai ištroškęs, tad pabijojau, 
kad išgersi gėrimą vienu mauku. Jei nebūtų jis sudrumstas, taip 
ir būtum padaręs. 

Teisingasis karalius Anuširvanas nustebo, išgirdęs tokius žo- 
džius, ir suprato, kad toji moteriškė guvaus proto ir labai sumani. 

— Kiek cukranendrių tu išsunkei į taurę? — paklausė karalius. 

— Vieną. 

Anuširvanas nustebo, pareikalavo kaimo žemės duoklės sąrašų 
ir pamatė, kad duoklė nedidelė. Tad nusprendė sugrįžęs į sostinę 
padidinti duoklę ir tarė: 

— Kaip gali mokėti tokią mažą duoklę kaimas, kur iš vienos 
cukranendrės prisunkiama tiek sulčių? 

Ir jis nujojo toliau medžioti, o vakarop grįžo ir vėl prie tų 


“ Kisras (Chosrovas) Anuširvanas — vienas 
iš Sasanidų dinastijos karalių 
(valdė 531—579 metais). 

pačių vartų paprašė vandens. Išėjo ta pati moteris, pažino jį ir 
nuėjo vidun vandens, bet užtruko. Anuširvanas paskubino ją... 
Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimtoji naktis 


Kai atėjo trys šimtai devyniasdešimtoji naktis, Šachrazada tęsė: 

Pasakojama, o laimingasai karaliau, kad karalius Anuširvanas 
paskubino moterį, o ta atsakė: 

— Iš vienos cukranendrės negalėjau prisunkti pilnos taurės, 
net ir iš trijų cukranendrių neišėjo tiek gėrimo, kiek anksčiau 
iš vienos. 

— O kodėl gi taip? — nustebo karalius. 

— Todėl, kad pasikeitė sultono ketinimai. 

— O kaip tu sužinojai? 

— Protingi žmonės sako, kad pasikeitus sultono ketinimams, 
žmonių gerovė smukteli, ištekliai susitraukia. 

Nusijuokė Anuširvanas ir atsisakė minties padidinti šiam 
kaimui duoklę. Ir jis paėmė tą moterį per žmoną, nes jam labai 
patiko jos proto guvumas ir sumanumas. 


Pasakojimas 
apie vandennešį ir juvelyro žmoną 


Dar pasakojama, kad gyveno kartą Bucharoje vandennešys, 
kuris trisdešimt metų nešiojo vandenį į vieno juvelyro namus. 
O tas juvelyras turėjo žmoną — neapsakomai gražią ir puikią, 
kuklią ir dorą. Ir vieną dieną, kaip paprastai, atėjo vandennešys, 
o moteris stovėjo vidury kiemo, tai jis priėjo, paėmė jos ranką 
ir ėmė ją glostyti ir gniaužyti, o paskui išėjo. Kai vyras grįžo na- 
mo, ji tarė: 

— Papasakok, ką šiandien prekyvietėje padarei, kad užrūstinai 
galingąjį Alachą. 

— Aš nepadariau nieko, kas galėtų užrūstinti Alachą! 

— Prisiekiu Alachu, — sušuko moteris, — tu padarei kažką, 
kas užrūstino Alachą! Jei nepasakysi, aš paliksiu tave ir niekada 
negrįšiu! 

— Gerai, tada papasakosiu, ką padariau, — atsakė vyras. — 
Sėdėjau, kaip paprastai, savo krautuvėlėje, atėjo moteris ir pa- 
prašė nukalti jai aukso apyrankę, o paskui išėjo. Aš nukaliau. 
Kai ji vėl atėjo, iškišo ranką ir užsisegė apyrankę, o man net 
akyse aptemo, pamačius jos baltos rankos dailumą, ir prisiminiau 
aš poeto žodžius: 


Su apyrankėm jos ranka jauna, 
Tartum virš vandens žėrinti liepsna. 


Jos ranka graži, auksu apriesta, 
Tartumei vanduo aplink liebsną tą. 


Ir suėmiau jos plaštaką, paglosčiau ir pagniaužiau. 

— Kam gi tu tai padarei?! — sušuko juvelyro žmona. — Van- 
dennešys, kuris jau trisdešmt metų sąžiningai mums nešioja 
vandenį, paėmė šiandien mane už rankos ir ėmė ją glostyti ir 
gniaužyti. 

— Paprašykim Alachą pasigailėjimo, o moterie! Aš apgailes- 
tauju, kad atsitiko tai, kas atsitiko, o tu paprašyk atleidimo man! 

— Teatleidžia Alachas tau ir mums ir teapdovanoja mus 
stipria sveikata... 

Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt pirmoji 
naktis 


Kai atėjo trys šimtai devyniasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad juvelyro žmona pa- 
prašė Alachą atleisti jiems ir apdovanoti stipria sveikata. 

O kitą rytą atėjo vandennešys, krito prieš juvelyro žmoną, 
ėmė voliotis dulkėse ir tarė: 

— O ponia, atleisk man už tai, ką padariau šėtono sugun- 
dytas! 

— Kelkis ir eik savo keliu. Dėl tokios klaidos ne tu kaltas, 
o mano vyras, kuris krautuvėje padarė tą patį su tavo žmona, 
ir Alachas atmokėjo jam už tai. 

Pasakojama, kad juvelyras viską sužinojęs sušuko: 

— Smūgis už smūgį! Jei aš būčiau padauginęs, būtų padau- 
ginęs ir vandennešys! 

Šitie žodžiai tapo priežodžiu. Moteriai reikia eiti išvien su savo 
vyru tiek atviruose, tiek slaptuose dalykuose, tenkintis mažu, jei 
jis negali daug, ir sekti teisingosios Aišės ir skaisčiaveidės 
Fatimos“ — tebūnie Alachas jomis patenkintas! — pavyzdžiu, kad 
būtų dievobaimingų protėvių sekėja. 


Pasakojimas apie Sirinę ir Žvejį 


Dar pasakojama, kad Chosrus“ (o tai visų karalių karalius) 
labai mėgo žuvį. Sykį, kai jis sėdėjo savo kambariuose su žmona 
Širine, atėjo žvejys ir atnešė karaliui didelę žuvį. Patiko jam žuvis, 
ir liepė jis duoti Žvejui už tą žuvį keturis tūkstančius dirhemų. 
Širinė tarė: 

— Tu negerai padarei. 

— Kodėl? 

— Todėl, kad jei vėliau duosi kokiam tarnui tiek pat, tam 
pasirodys maža ir jis sakys: “Jis davė man tiek pat kiek ir žvejui". 
O jei duosi mažiau, sakys: “Jis mane niekina, nes davė mažiau 
nei žvejui". 

— Tu teisi, — tarė karalius, — tačiau blogai, jei karalius at- 
siima savo žodžius. 

— Galiu patarti, kaip susigrąžinti pinigus. 

— Nagi kaip? 

— Pašauk žvejį ir paklausk: “Ši žuvis patinėlis ar patelė?" Jei 
jis atsakys, kad patinėlis, tu sakyk, kad norėjai tik patelės, ir 
priešingai. 


* Aišė — mylimoji Mahometo žmona, jo įpėdinio, kalifo 
Abu Bekro, duktė. Fatima — Mahometo duktė, ištekė- 
jusi už ketvirtojo kalifo Alio (valdė 656—661 metais), jo 
sūnų al Ilasano ir al Huseino motina. " Chosrus — 
Sasanidų dinastijos persų karalius Chosrovas II (valdė 
590—628 metais). Pagal pasakojimą apie jo meilę 
Širinei buvo parašyta daug 
poetinių kūrinių. 

Karalius pasiuntė žvejo, tas grįžo (tai buvo guvaus proto ir 
nuovokus žmogus), o karalius ir klausia: 

— Ši žuvis patinėlis ar patelė? 

Žvejys pabučiavo žemę prie jo kojų ir atsakė: 

— Ši žuvis dvilytė — ir patinėlis, ir patelė. 

Karalius nusijuokė ir liepė jam duoti dar keturis tūkstančius 
dirhemų. Iždininkas išmokėjo žvejui pinigus, o tas susižėrė juos 
į maišą, užsimetė ant nugaros ir jau eis, bet vienas pinigėlis ėmė 
ir iškrito. Žvejys nusimetė maišą ir pasilenkė pinigo, o karalius 
ir Širinė matė šitai. Tada Širinė ir sako: 

— O karaliau, ar esi matęs kada tokį šykštuolį: jam sunku 
palikti vieną pinigėlį, kad nepasiimtų kuris iš tavo tarnų. 

Karalius, išgirdęs tokius žodžius, pasibjaurėjo žvejo elgesiu 
ir sušuko: “Tu teisi, o Širine!" Paskui liepė pašaukti žvejį ir tarė: 

— Tu žemas žmogus! Nešdamasis visą maišą pinigų, pagailėjai 
palikti vieną nukritusį dirhemą! 

Žvejys pabučiavo žemę prie jo kojų ir atsakė: 

— Teprailgina Alachas tavo gyvenimą! Aš pakėliau dirhemą 
nuo Žemės ne iš gobšumo, bet dėl to, kad vienoje jo pusėje yra 
karaliaus atvaizdas, o kitoje — vardas. Kas nors nežinodamas 
galėjo užminti pinigą, o tai jau būtų karaliaus vardo ir atvaizdo 
įžeidimas, ir aš būčiau turėjęs atsakyti už šitą nuodėmę. 

Karalius nustebo išgirdęs tokius Žvejo žodžius, patiko jam ta 
kalba, ir jis liepė duoti jam dar keturis tūkstančius dirhemų, ir 
įsakė šaukliui skelbti visoje karalystėje: “Niekam nedera klausti 
moterų nuomonės; kas jų klausys, su kiekvienu dirhemu praras 
dar du dirhemus“". 


Pasakojimas 
apie Jachją ibn Chalidą ir jo svečią 


Dar pasakojama, kad Jachja ibn Chalidas al Barmakis, išėjęs 
iš kalifo rūmų, pasuko namo ir prie savo vartų pamatė žmogų. 
Kai Jachja priėjo, žmogus atsistojo ir pasveikinęs jį tarė: 

— (O Jachja, man reikia to, ką turi rankoje, ir aš prašysiu 
Alachą būti mudviejų tarpininku! 

Jachja įsivedė tą žmogų į namus, paskyrė jam puikius kam- 
barius, liepė iždininkui duoti jam kas dieną po tūkstantį dirhemų 
ir maitinti valgiais nuo jo paties stalo. Ir tas žmogus pragyveno 
šitaip visą mėnesį. O paskui jis išsigando, kad Jachja gali atimti 
tuos pinigus — trisdešimt tūkstančių dirhemų, ir paslapčia išėjo... 

Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt antroji naktis 


Kai atėjo trys šimtai devyniasdešimt antroji naktis, Šachrazada 
tęsė: 

Pasakojama, o laimingasai karaliau, kad tas žmogus pasiėmęs 
pinigus slapčia išėjo. Sužinojęs Jachja sušuko: 

— Prisiekiu Alachu, net jeigu jis būtų gyvenęs pas mane iki 
mirties, aš niekada jam nebūčiau pasakęs blogo žodžio, turėtų 
jis iš manęs pagarbą ir svetingumą! Barmakidų malonės nesu- 
skaičiuojamos, dorybės beribės, o ypač Jachjos ibn Chalido: jis 
kupinas įstabių savybių, kaip pasakė apie jį poetas: 


Dosnumą paklausiau: “Tu laisvas?" “O ne! — 
Atsakė. — Aš vergas Chalido name“. 


“Tu pirktas?" — paklausiau. “O ne! Iš tiesų 
Senolių, tėvų palikimas esu". 


Pasakojimas 
apie al Aminą ir vergę 


Dar pasakojama, kad Džafaras, Musos al Hadijaus“? sūnus, 
turėjo vergę liutnistę, vardu al Bedr al Kebirė. Ir nebuvo mer- 
ginos gražesnio veido, grakštesnio liemens, malonesnio elgesio 
ir skambesnio balso. Ji buvo neapsakomo grožio, tobula visais 
atžvilgiais. Apie ją sužinojo Muchamedas al Aminas?!', Zubeidos 


* Musa al Hadijus — ketvirtasis Abasidų dinastijos 
kalifas. ??! Muchamedas al Aminas — kalifo Harūno 
ar Rašido ir jo mylimos žmonos 
Sit Zubeidos sūnus. 

sūnus, ir ėmė prašyti Džafarą parduoti jam tą vergę, bet Džafaras 
atsakė: 

— Tu žinai, kad tokiems kaip aš netinka pardavinėti verges 
ir nustatinėti sugulovių kainą, ir jei toji mergina nebūtų išaugusi 
mano namuose, aš tikrai padovanočiau ją tau. 

Ir vieną sykį Muchamedas al Aminas nuėjo aplankyti Dža- 
faro, ir tas liepė tarnams sunešti tai, ko reikia maloniam 
pokalbiui, o al Bedr al Kebirei — padainuoti al Aminui. Mergina 
suderino instrumentus ir ėmė dainuoti gražiausias dainas. Al 
Aminas ėmė valgyti ir gerti, liepęs vyno pilstytojams kuo dažniau 
ir daugiau pilti į Džafaro taurę, nes norėjo jį nugirdyti. Paskui 
jis nusivedė merginą į savo namus ir neištiesė rankos į ją, o rytą 
liepė pakviesti Džafarą. Kai tas atėjo, pavaišino jį vynu, o vergei 
liepė dainuoti už užuolaidos. Džafaras pažino jos balsą ir įniršo, 
tačiau susitvardė, iš kilniaširdiškumo neparodė savo įniršio. O 
Muchamedas al Aminas, Zubeidos sūnus, savo žmonėms liepė 
prikrauti laivelį, kuriuo atplaukė Džafaras, dirhemų, dinarų ir 
nematytų brangenybių. Tie sukrovė į laivelį tūkstantį kapšelių 
ir tūkstantį perlų, o kiekvienas perlas kainavo dvidešimt tūks- 
tančių dirhemų, ir krovė visokias retenybes, kol jūreiviai ėmė 
šaukti, kad jau gana, antraip laivelis nuskęs. 

Ir visa tai buvo nugabenta į Džafaro namus. Štai kokie 
didžiūnų ketinimai, telaimina juos Alachas! 


Pasakojimas 
apie Saidą ibn Salimą al Bachilį 


Dar pasakojama, kad Saidas ibn Salimas al Bachilis yra sakęs: 

Harūno ar Rašido laikais mano padėtis pablogėjo, mane slėgė 
didelės skolos, ir aš niekaip neįstengiau jų grąžinti. Negalėjau 
sugalvoti jokios gudrybės, buvau visai sutrikęs, nes skolintojai 
beldėsi į mano vartus, būriavosi mano kieme, reikalaudami 
pinigų. Ir kai visai nebetekau vilties, susiruošiau pas Abd Alachą 
ibn Maliką al Chuzajį ir paprašiau jo patarimo ir pagalbos, nes 
tai buvo sumanus ir nuovokus žmogus. Al Chuzajis tarė man: 

— Tik Barmakidai gali išgelbėti tave nuo šitų rūpesčių. 

— Kas gali pakęsti jų pasipūtimą ir savivalę? 
— Pakęsk tai, jei nori pataisyti savo padėtį... 
Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt trečioji 
naktis 


Kai atėjo trys šimtai devyniasdešimt trečioji naktis, Šachrazada 
tęsė: 

Pasakojama, o laimingasai karaliau, jog Abd Alachas ibn 
Malikas al Chuzajis patarė Saidui ibn Salimui pakęsti tai, jei nori 
pataisyti savo padėtį. 

Ir aš nuėjau pas al Fadlą ir Džafarą, Jachjos ibn Chalido sū- 
nus, ir išpasakojau savo bėdas, o jie tarė man: 

— Tepadeda tau mielaširdingasis Alachas, teapsaugo jis tave 
nuo rūpesčių ir vargų, tepasirūpina tavo ištekliumi — jis gali pa- 
daryti viską, ką tik panori, ir yra mielaširdingas savo vergams! 

Nusivylęs ir susikrimtęs aš grįžau pas Abd Alachą ibn Maliką 
ir persakiau brolių žodžius, o jis tarė: 

— Pabūk šiandien pas mus, pažiūrėsim, ką skyrė. tau didysis 
Alachas. 

Aš likau pas jį, tik staiga ateina mano tarnas ir sako: 

— O pone, prie mūsų vartų stovi daug mulų su nešuliais, o 
juos atvaręs žmogus sakosi esąs al Fadlo ir Džafaro, Jachjos sūnų, 
patikėtinis. 

Aš nuskubėjau namo, ir žmogus, atvaręs mulus, padavė man 
laišką, o jame štai kas buvo parašyta: “Tu prašei mūsų pagalbos, 
ir mes nuėjome pas kalifą ir apsakėme jam, kad gyvenimas pri- 
vertė tave nusižeminti iki prašymo, tad kalifas liepė nugabenti 
tau tūkstantį tūkstančių dirhemų, paimtų iš iždo. Tada mes pa- 
sakėme, kad visus tuos pinigus tu atiduosi skolintojams, o tau 
išlaidoms neliks nieko. Ir kalifas liepė pridėti dar tris šimtus 
tūkstančių dirhemų, ir mes pridėjome nuo savęs po tūkstantį dir- 
hemų, ir iš viso dabar yra trys tūkstančiai tūkstančių ir trys šimtai 
tūkstančių dirhemų, ir visa tai yra tavo". 

Tik pažvelk, koks šių kilniaširdžių — telaimina juos Alachas! 
— kilniaširdiškumas! 

Pasakojimas 
apie moterį ir Žuvį 


Dar pasakojama, kad viena moteris apgavo savo vyrą. Štai 
kaip ji padarė: penktadienį vyras parnešė žuvį, liepė ją išvirti ir 
parduoti po penktadienio maldos, o pats išėjo savo reikalais. O 
pas moterį atėjo jos draugas ir pakvietė į vestuves, tad moteris 
įleido tą žuvį į ąsotį su vandeniu ir išėjo su savo draugu iki kito 
penktadienio, o vyras jos visur ieškojo, klausinėjo kaimynus, bet 
niekas nežinojo, kur ji. O kitą penktadienį ji grįžo namo, ištraukė 
dar gyvą žuvį, sušaukė kaimynus ir papasakojo viską... 

Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt ketvirtoji 
naktis 


Kai atėjo trys šimtai devyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad moteris grįžo kitą 
penktadienį, ištraukė iš ąsočio gyvą žuvį, sušaukė kaimynus ir 
papasakojo šią istoriją, o žmonės apšaukė jos vyrą melagiu ir 
tarė: | 

— Negali būti, kad žuvis išliktų gyva šitiek laiko! 

Ir jie patvirtino, kad jis pamišėlis, uždarė jį į kalėjimą ir 
šaipėsi iš jo, o vyras tada pravirko ir pasakė tokias eiles: 


Be nuodėmės jinai dienelės nepraleido, 
Kokia ji nedora, matyti iš jos veido. 


Kai kraujas — sąvadauja, kai nėr jo — ištvirkauja, 
Nuo seno ištvirkauja, nuo seno sąvadauja. 


Pasakojimas 
apie moterį ir melagius senius 


Dar pasakojama, kad senų senovėje gyveno kartą dora ir die- 
vobaiminga moteris, kiekvieną dieną ji eidavo melstis į šventyklą. 

O šalia tos šventyklos buvo sodas, ir prieš įeidama šventyklon 
ji apsilankydavo tam sode. Sodą saugojo du seniai, jie abu įsi- 
mylėjo tą moterį ir bandė ją sugundyti, bet ji nepasidavė, tada 
seniai tarė: 

— Jei nepatenkinsi mūsų norų, liudysim, kad tu ištvirkavai. 

— Alachas apsaugos mane nuo jūsų kėslų, — atsakė moteris. 

Tada seniai atkėlė sodo vartus ir ėmė šaukti, o kai subėgo 
žmonės, pasakė: 

— Mes užtikome šitą moterį ištvirkaujant su jaunuoliu, bet 
jis pabėgo. 

Ir pagal tų laikų papročius žmonės tris dienas šaukė ir vi- 
siems pasakojo, kad ji svetimavo, o seniai kasdien prieidavo prie 
tos moters, uždėdavo rankas jai ant galvos ir sakydavo: 

— Garbė Alachui už tai, kad leido atkeršyti tau! 

O po trijų dienų visi susirinko apmėtyti ją akmenimis, atėjo 
ir Danijalis?? (jam tebuvo dvylika metų, ir tai buvo jo pirmasis 
stebuklas) ir tarė: 

— Neskubėkit apmėtyti jos akmenimis, pirma aš noriu kai ko 
paklausti. 

Jam pastatė suolelį, ir jis atsisėdęs pirmiausia išskyrė senius 
(to anksčiau niekas nebuvo daręs) ir vieną jų paklausė, ką tas 
matęs. Senis papasakojo, o Danijalis klausia: 

— Kokioj sodo vietoj tai įvyko? 

— Rytų pusėje, po kriauše. 

Paskui antrasis senis papasakojo, ką matęs, o į Danijalio klau- 
simą, kokioj sodo vietoj tai vyko, taip atsakė: 

— Vakarų pusėje, po obelimi. 

O visą tą laiką moteris stovėjo pakėlusi galvą ir rankas į 
dangų ir prašė Alachą pagalbos. Ir galingasis Alachas metė į 
senius baudžiantį žaibą ir sudegino juos abu, ir paaiškėjo, kad 
moteris nekalta. Tai buvo pirmasis Danijalio, Alacho pranašo, 
stebuklas. 


* Danijalis — biblinis Danielius. 

Pasakojimas apie 
Džafarą Barmakidą ir sergantį senį 


Dar pasakojama, kad sykį tikratikių valdovas Harūnas ar 
Rašidas su stalabendriais Abu Jakubu“*, Džafaru Barmakidu ir 
Abu Nuvasu išėjo pasivaikščioti ir dykumoje pamatė senį, 
atsirėmusį į asilą. 

— Paklausk, iš kur jis atvyko, — liepė kalifas. 

Džafaras paklausė, ir senis atsakė, kad iš Basros... 

Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt penktoji 
naktis 


Kai atėjo trys šimtai devyniasdešimt penktoji naktis, Šachra- 
zada tęsė: 

Pasakojama, o laimingasai karaliau, kad Džafaras Barmakidas 
paklausė senį: 

— Iš kur keliauji? 

— Iš Basros, — atsakė tas. 

— O kur keliauji? 

— Į Bagdadą. 

— Ką ten veiksi? 

— Ieškosiu vaistų akims, nes skauda. 

Tada kalifas tarė: 

— (O Džafarai, pasišaipyk iš jo! 

— Bet tuomet išgirsiu iš jo nemalonių žodžių, — atsakė Dža- 
faras. 

— Na ir kas, — sušuko kalifas, — pasišaipyk iš jo! 

Tada Džafaras paklausė senį: 

— Jei aš nurodysiu tau gerą vaistą, kaip man atsimokėsi? 

— Didysis Alachas tau atmokės geriau nei aš, — atsakė senis. 

— Tai klausyk, aš tik tau nurodysiu puikų vaistą, ir niekam 


“ Abu Jakubas, pravarde an Nadimas (sėdintis 
užstalėje), vienas iš mėgstamiausių kalifo Harūno ar 
Rašido stalabendrių; jo vardas dažnai 
minimas šiose pasakose. 

kitam. Paimk tris uncijas vėjo pūstelėjimo, tris uncijas saulės spin- 
dulių, tris uncijas mėnulio atšvaitų ir tris uncijas žvakės liepsnos, 
sumaišyk viską ir padėk trims mėnesiams ant vėjo, o paskui su- 
dėk į grūstuvę be dugno ir grūsk tris mėnesius, kai sugrūsi, 
sudėk viską į sudužusį puodelį ir pastatyk trims mėnesiams ant 
vėjo, o po to jau vartok kiekvieną dieną po tris drachmas, daryk 
taip tris mėnesius — ir pasveiksi, jei panorės didysis Alachas. 

Išgirdęs tokius Džafaro žodžius, senis prigulė ant asilo spran- 
do, garsiai išleido vėjus, net pasmirdo viskas aplinkui, ir tarė: 

— Paimk šituos vėjus kaip atlyginimą už nurodytus vaistus. 
Jei aš tais vaistais išgydysiu savo ligą, padovanosiu tau vergę, 
kuri tarnaus taip ištikimai, kad greitai pakratysi kojas, o kai 
Alachas nutrenks tavo sielą ugnin, toji vergė išterlios tau veidą 
savo išmatomis gedėdama tavęs, raudos, muš sau per veidą ir 
apverkdama tave sakys: “O šaltabarzdi, kokia šalta tavo barzda!" 

Harūnas ar Rašidas ėmė taip juoktis, kad net parvirto, ir liepė 
duoti tam žmogui tris tūkstančius dirhemų. 


Pasakojimas apie sąžiningą jaunikaitį 


Šerifas Huseinas ibn Rajanas pasakojo, kad sykį tikratikių 
valdovas Omaras ibn al Chatabas sėdo teisti žmones, savo val- 
dinius, o aplink jį stovėjo didžiūnai, protingi ir nuovokūs. Staiga 
įėjo trys puikūs jaunikaičiai: du laikė sukibę trečiąjį ir vilko jį 
vilkte. Kalifas pažiūrėjo į juos, liepė paleisti trečiąjį jaunikaitį ir 
papasakoti savo istoriją. 

— Mes esame tikri broliai, — ėmė pasakoti jie, — ir apsakysim 
tau gryną tiesą. Turėjome seną tėvą, labai išmintingą, visų genčių 
gerbiamą, dorą ir garbingą. Jis puikiai mus išmokslino ir iš- 
auklėjo... 

Tuo tarpu išaušo rytas, ir Šachrazada nutraukė pasakojimą. 
Trys šimtai devyniasdešimt šeštoji naktis 

Kai atėjo trys šimtai devyniasdešimt šeštoji naktis, Šachrazada 
tęsė: 

Pasakojama, o laimingasai karaliau, kad jaunikaičiai tikratikių 

valdovui Omarui ibn al Chatabui pasakojo: 

— Mūsų tėvą gerbė visos gentys, jis buvo doras ir garbingas. 

Sykį jis išėjo pasivaikščioti po giraitę, nusiskinti nuo medžių 
prinokusių vaisių, o šitas jaunuolis, išklydęs iš tiesaus kelio, 
užmušė jį. Mes prašome atpildo už piktą darbą ir nuosprendžio, 
kaip liepta Alacho. 

Omaras pažvelgė į jaunikaitį baisingu žvilgsniu ir tarė: 

— Žinai, kuo esi kaltinamas, ar gali apsiginti? 

O tas jaunikaitis buvo tvirtos dvasios ir turėjo drąsų liežuvį, 
tad nusimetė nerimo apsiaustą ir baimės drabužius. Jis nusišyp- 
sojo, iškalbingai ir meiliai pasveikino tikratikių valdovą, o po to 
tarė: 

— Prisiekiu Alachu, o tikratikių valdove, aš žinau, kuo esu 
kaltinamas, ir jie teisingai viską nupasakojo, tačiau tai, kas at- 
sitiko, jau seniai buvo nulemta Alacho. Aš papasakosiu tau savo 
istoriją, o paskui spręsk, kaip išmanai. 

Žinok, o tikratikių valdove, kad esu grynakraujis arabas, 
kilmingiausias iš visų, tačiau mano gentį parbloškė juodi nesan- 
taikos metai, ir atkeliavau aš į šio miesto apylinkes su žmona, 
vaikais ir gyvuliais. Ėjau aš keliu, vedžiausi puikias kupranugares, 
ir buvo su jomis kilmingas kupranugaris, gražus ir vislus, vaikš- 
tinėjo jis tarp patelių lyg karalius su karūna. Ir viena kupranugarė 
pribėgo prie šitų jaunikaičių tėvo sodo (o per tvorą sviro medžių 
šakos) ir norėjo paskabyti lapų, bet aš nuvijau ją. Staiga pama- 
čiau atskubant senį, iš jo rūstybės laužo skrido kibirkštys, dešinėj 
rankoj jis laikė akmenį, o pats siūbavo tarsi liūtas, ruošdamasis 
šuoliui. Užsimojęs jis metė akmenį į kupranugarę ir užmušė ją, 
pataikęs į jautrią vietą. Tada aš pajutau, kaip mano širdyje įsi- 
liepsnoja įniršio ugnis, čiupau tą patį akmenį ir sviedžiau seniui. 
Nuo mano smūgio jis mirė, ir gavo tai, ką pats buvo padaręs. 
Pamatęs, kad senis krito, aš garsiai surikau ir norėjau bėgti iš 
tos vietos, bet štai šitie jaunikaičiai sučiupo mane ir atvedė čionai, 
ir štai aš stoviu priešais tave. 

— Tebūnie Alachas juo patenkintas! Tu prisipažinai nusikaltęs, 
ir nėra tau išsigelbėjimo! — tarė Omaras. 

— Neprieštarauju tavo sprendimui ir sutinku su tuo, ko rei- 
kalauja islamo įstatymas! Tačiau turiu aš mažą brolį, kuriam tėvas 
mirdamas paliko didelius pinigus ir daug aukso, ir pakvietęs 

Alachą į liudininkus perdavė tuos pinigus man ir pasakė: “Tai 
bus tavo rankose, bet priklauso broliui; saugok tą turtą, kaip iš- 
manai". Aš užkasiau tuos pinigus, ir, be manęs, niekas nežino 
kur. Jei tu dabar nuteisi mane myriop, pinigai prapuls, ir tu būsi 
dėl to kaltas, todėl mažėlis pareikalaus, kad atsakytum tą dieną, 
kai Alachas teis visas būtybes. O jei duotum man tris dienas, 
aš pavesčiau kam nors saugoti brolio pinigus ir grįžčiau atlikti 
savo pareigos, ir turiu žmogų, kuris laiduos už mane. 

Kalifas nuleido galvą, o paskui peržvelgė susirinkusius ir 
paklausė: 

— Kas laiduos, kad tas jaunikaitis sugrįš? 

Jaunikaitis perbėgo žvilgsniu visus veidus ir, parodęs į Abu 
Zarą“*, tarė: 

— Štai šitas laiduos ir atsakys už mane... 

Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt septintoji 
naktis 


Kai atėjo trys šimtai devyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad jaunikaitis parodė 
į Abu Zarą ir pasakė, jog tas laiduosiąs už jį, ir Omaras išleido 
jį trims dienoms. 

Kai tos dienos ėjo į pabaigą ar net praėjo, o jaunikaitis vis 
negrįžo, aplink kalifą susirinko didžiūnai, tarytum žvaigždės aplink 
mėnulį, atėjo ir Abu Zaras. Abų jaunikaičio priešai paklausė: 

— Kurgi mūsų skriaudėjas, o Abu Zarai? Ar grįš tas, kuris 
pabėgo? Mes nepajudėsim iš vietos, kol neatkeršysim jam. 

— Prisiekiu žemės ir dangaus valdovu, jei trys dienos praeis, 
o jaunikaitis negrįš, aš atiduosiu savo sielą imamui, nes laidavau 
už jį, — atsakė Abu Zaras. 

— Prisiekiu Alachu, — tarė Omaras, — jei jaunikaitis pavėluos, 
aš pasielgsiu su Abu Zaru taip, kaip reikalauja islamo įstatymai! 

Visi pravirko, ėmė aimanuoti ir pasiūlė nukentėjusiems išpirką 
pinigais, bet tie atsisakė trokšdami keršto. Visi labai gailėjo Abu 
Zaro, tik staiga įėjo tas jaunikaitis ir pasveikino imamą maloniais 


* Abu Zaras — vienas iš Mahometo bendražygių. 

žodžiais, o jo veidas žvilgėjo nuo prakaito. Ir jis tarė kalifui: 

— Aš nuvedžiau berniuką pas motinos brolius, paaiškinau 
jiems viską, ką reikėjo paaiškinti, ir skubėjau grįžti, nes buvau 
davęs žodį. 

Nustebo žmonės, patyrę tokį sąžiningą ir drąsų poelgį — juk 
jaunuolis išlaikė žodį ir nepabūgo mirties. Kažkuris tarė jam: 

— Koks tu kilnus, jaunikaiti, koks tu sąžiningas ir pareigingas! 

— Negi jūs nežinote, — atsakė tas, — kad nė vienas neišveng- 
sime mirties, kai ateis laikas, o sąžiningas buvau todėl, kad kas 
nepasakytų: “Nebėr sąžiningų žmonių!“ 

Abu Zaras tada tarė: 

— Prisiekiu Alachu, o tikratikių valdove, aš laidavau už šį 
jaunikaitį nežinodamas, kas jis ir iš kur, bet kai jis pasisuko į 
mane ir tarė: “Štai šis laiduos už mane!" — pasijutau negalįs at- 
stumti jo, kad kas nepasakytų: “Nebėr garbingų žmonių!" 

Tada abu nukentėjusieji tarė: 

— O tikratikių valdove, šis jaunikaitis privertė mus pamiršti 
kerštą, mes dovanojam jam bausmę, kad kas nepasakytų: “Nebėr 
maloningų žmonių!" 

Nudžiugo imamas, kad jaunikaitis išlaikė duotą žodį, kad Abu 
Zaras pasirodė esąs drąsus ir garbingas, kad tiedu jaunikaičiai 
dovanojo trečiajam kaltę, pagyrė juos ir pasakė tokius poeto 
žodžius: 


Kas gera darys, tam allyginta bus, 
Tam rodys malonę Alachas didus. 
4 
O paskui jis pasiūlė, kad tiedviem išpirka už tėvą būtų iš- 
mokėta iš iždo, tačiau jie atsakė: 
— Mes atleidome jam vardan Alacho, ir nereikia mums jokių 
pinigų, o iš mūsų nebus jokio priekaišto ar skriaudos. 


Pasakojimas apie al Mamūną ir piramides 


Pasakojama, kad al Mamūnas, HMarūno ar Rašido sūnus, 
įžengęs į dievų saugomą Kairą, užsimanė sugriauti piramides, 
kad galėtų paimti tai, kas jose, tačiau nesugebėjo, nors ir labai 
stengėsi, daug pinigų tam paklojo... 

Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt aštuntoji 
naktis 


Kai atėjo trys šimtai devyniasdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad al Mamūnas norėjo 
sugriauti piramides ir paklojo tam reikalui daug pinigų, tačiau 
nieko negalėjo padaryti, tik vienoje piramidėje pramušė nedidelę 
angą. Ir pasakojama, kad toje angoje al Mamūnas rado pinigų 
— lygiai tiek, kiek buvo išleista pramušant tą angą. Nustebo al 
Mamūnas, o paskui paėmė tuos pinigus ir atsisakė savo ketinimo, 
o tų piramidžių buvo trys, jos yra vienas iš pasaulio stebuklų, 
ir nėra Žemėje nieko stipresnio, aukštesnio ir išmoningesnio už 
jas. Piramidės pastatytos iš didžiulių akmenų, o statę jas žmonės 
pragręždavo akmenį iš abiejų pusių ir įstatydavo geležinius stry- 
pus, tada pragręždavo kitą akmenį ir užmaudavo ant pirmojo, 
o paskui tuos tuščiavidurius strypus pripildavo lydyto švino. Kiek- 
vienos piramidės aukštis siekia šimtą uolekčių — tokių, kokiomis 
buvo matuojama tais laikais. Piramidė turi keturias briaunas, po 
vieną iš kiekvienos pusės, siaurėjančias į viršų, o kiekvienos briau- 
nos ilgis — trys šimtai uolekčių. 

Sakoma, kad vakarinės piramidės viduje yra trisdešimt įvairia- 
spalvio titnago podėlių, kuriuose sukrauti brangieji akmenys, 
neregėti turtai, nematyti atvaizdai ir nuostabūs ginklai, sutepti 
tokiais taukais, kad nesurūdys iki prisikėlimo dienos. Ir yra ten 
stiklas, kurį gali vynioti, o jis nelūžta, yra visokiausių apdarų ir 
gydomųjų vandenų. O antroje piramidėje — pasakojimai apie žy- 
nius, surašyti ant titnago lentų, ir kiekvienam žyniui skirta vis 
kita lenta, ant kurios iškalti visi jo įstabūs stebuklai ir poelgiai, 
o sienos išpieštos Žmonių atvaizdais, ir panašūs jie į dievus, dir- 
bančius įvairiausius darbus, ir sėdi jie ant suoliukų. 

Visos piramidės turi sargus, kurie saugo jas nuo atsitiktinumo 
smūgių. 

Keistosios piramidės visąlaik domino įžvalgius protus, ir 
daugybė eilių yra prirašyta apie jas. Štai kaip pasakė vienas 
poetas: 

Karalių prakilnių didybė nesudyla, 
Kai statinių didžių kalbėjimu prabyla. 


Nejaugi nematai? Štai piramidės stovi, 
Likimo smugiai jų lig šiolei nesugriovė. 


O kitas taip pasakė: 


Žvelk į piramides, klausyk, ką jos tau sako 
Apie senus žygius ant didžio amžių tako. 


Jei prakalbėtų jos, tikriausiai pasakytų, 
Kiek buvo čia gyvų, kiek buvo nužudytų. 


O dar kitas sueiliavo: 


O drauge, ar yra bo dangumi toks didis, 
Toks tvirtas statinys kaip šiltos piramidės? 


Likimas bijos jų, o tai, ką šiandien statom, 
Likimo bijosi ir griuna greit, kaip matom. 


Ir stebisi akis, didybę jų pamačius. 
Bet kam gi mintys tos, kai tu Čionai tik svečias? 


Ir dar kitas: 


O kas statytojas tų piramidžių buvo, 
Kokios jisai genties, kur kovėsi, kur žuvo? 


Išlieka pėdsakai tų, kas juos čia palieka, 
O palys miršta jie, pavirsdami į nieką. 


Pasakojimas 
apie vagį, apvogusį vagį 
Dar pasakojama, kad gyveno kartą vagis, kuris ėmė nuošir- 
džiai atgailauti ir metė tą amatą. Jis įsigijo krautuvėlę, kur 


prekiavo audiniais, ir taip gyveno kurį laiką. Vieną dieną jis už- 
rakino krautuvėlę ir nuėjo namo. Ir atsirado gudrus vagis, kuris, 

apsirengęs šeimininko rūbais ir žvangindamas raktais (o tai buvo 
naktį), tarė prekyvietės sargui: | 

— Uždek man šitą žvakę. 

Sargas paėmė žvakę ir nuėjo prie ugnies... 

Tuo tarpu išaušo rytas, ir Šachrazada nutraukė pasakojimą. 


Trys šimtai devyniasdešimt devintoji 
naktis 


Kai atėjo trys šimtai devyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad sargas nuėjo uždegti 
žvakės, o vagis, užsidegęs kitą žvakę, atsirakino krautuvėlę, ir 
kai sargas grįžo, rado vagį sėdintį viduj su sąsiuviniu ant kelių 
ir kažką ant pirštų skaičiuojantį. Rytą vagis tarė sargui: 

— Pakviesk man kupranugarių varovą, kuris galėtų nugabenti 
mano prekes. 

Kai varovas atėjo, vagis padavė jam keturis rietimus audinių, 
kuriuos tas sukrovė ant kupranugario, o vagis užrakino krautu- 
vėlę, davė sargui du dirhemus ir nuėjo. Sargas manė, kad tai 
krautuvėlės šeimininkas. 

Kai patekėjo saulė, atėjo tikrasis šeimininkas, ir sargas ėmė 
dėkoti už gautus dirhemus, o tas viską neigė ir labai stebėjosi. 
Įėjęs į krautuvėlę, jis pastebėjo numestą sąsiuvinį ir prilašėjusio 
vaško, o apsižiūrėjęs pamatė, kad dingę keturi rietimai audinių. 

— Kaip čia buvo? — paklausė jis sargą, ir tas papasakojo, ką 
vagis darė naktį ir kaip jis tarėsi su varovu dėl audinių perga- 
benimo, tada krautuvininkas paprašė: — Atvesk man varovą, su 
kuriuo naktį nešiojai rietimus. 

— Klausau ir vykdau! — atsakė sargas ir nuskubėjo. 

Kai varovas atėjo, krautuvininkas ir klausia: 

— Kur tu rytą nugabenai audinius? 

— Į tokią ir tokią valtį. 

— Nuvesk mane ir parodyk tą valtį, — paprašė krautuvininkas, 
ir varovas, nuvedęs jį į prieplauką, tarė: 

— Štai ta valtis ir jos savininkas! 

Krautuvininkas priėjo prie valtininko ir klausia: 

— Kur tu nuplukdei pirklį su audiniais? 

— Į tokią ir tokią vietą, — atsakė tas, — o jis sukrovė rietimus 
ant kupranugario, bet aš nežinau, kur juos nugabeno. 

— Atvesk man tą varovą, — paprašė krautuvininkas, o kai tas 
atėjo, klausia: — Kur tu nugabenai audinius iš valties? Parodyk 
man tą vietą. 

Varovas nuvedė krautuvininką toli nuo upės kranto ir parodė 
chaną, kur sudėjo rietimus. Krautuvininkas priėjo prie sandėlio, 
atidarė duris, surado keturis savo rietimus dar neišvyniotus, kaip 
buvo, ir perdavė juos varovui. O ant rietimų buvo užmestas va- 
gies apsiaustas, tad krautuvininkas paėmė ir jį, ir abu su varovų 
pasuko upės link. 

Juos pamatė vagis ir nusekė iš paskos, o kai krautuvininkas 
krovė audinius į valtį, priėjęs tarė: 

— O broli, tu pasikliovei Alachu ir atgavai savo turtą, tad 
atiduok mano apsiaustą. 

Nusijuokė pirklys, atidavė apsiaustą ir nedarė jam nieko 
blogo, o tada kiekvienas patraukė savais keliais. 


Pasakojimas apie Masrūrą ir ibn al Karibį 


Dar pasakojama, kad sykį tikratikių valdovą Harūną ar Rašidą 
kamavo nemiga, ir tarė jis savo viziriui Džafarui ibn Jachjai 
Barmakidui: 

— Negaliu šią naktį miegoti, neramu man ant širdies ir 
nežinau, ką daryti. 

Tik staiga stovėjęs šalia eunuchas Masrūras garsiai nusijuokė. 

— Ko juokiesi? — paklausė kalifas. — Ar kad niekini mane, 
ar kad esi apsėstasis? 

Masrūras atsakė: 

— O tikratikių valdove... 

Tuo tarpu išaušo rytas, ir Šachrazada nutraukė pasakojimą. 


Keturi šimtoji naktis 


Kai atėjo keturi šimtoji naktis, Šachrazada tęsė: 
Pasakojama, o laimingasai karaliau, kad į kalifo klausimą, 
kodėl juokiąsis, Masrūras taip atsakė: 

— Prisiekiu Alachu, juokiuosi ne iš paniekos tau ir ne sava 
valia. Vakar, išėjęs iš rūmų, patraukiau prie Tigro upės ir, 
pamatęs besibūriuojančius žmones, priėjau artyn. O ten žmogus, 
vardu ibn al Karibis, juokino minią. Dabar, prisiminęs jo žodžius, 
nusijuokiau ir nuolankiai prašau man atleisti, o tikratikių valdove. 

— Tučtuojau atveskite jį pas mane! — sušuko kalifas. 

Masrūras nuskubėjo pas ibn al Karibį ir tarė: 

— Tikratikių valdovas tave kviečia! — o kai tas pašoko eiti, 
pridūrė: — Tik štai mano sąlyga: kai tu pralinksminsi valdovą 
ir jis tave apdovanos, ketvirtis liks tau, o tris ketvirčius atiduosi 
man! 

— Ne, tau pusė ir man pusė! 

— Ne, — paprieštaravo Masrūras. 

— "Tau du trečdaliai, o man trečdalis, — tarė tada ibn al 
Karibis. 

Masrūras gerokai padvejojęs sutiko, ir jie nuėjo į rūmus. Ten 
ibn al Karibis deramai pasveikino kalifą, o tas tarė: 

— Jei neprajuokinsi manęs, triskart užtvosiu tau šituo maišu. 

Ibn al Karibis pamanė: “Koks menkas niekas yra trys smūgiai 
maišu, palyginus su rimbo kirčiais, nors ir tų aš nelabai bijau". 
(O jis manė, kad maišas tuščias.) 

Ir ėmė pasakoti visokius juokingus nutikimus, kurie galėtų 
net įniršusį prajuokinti, bet kalifas nesijuokė, net nenusišypsojo. 
Ir ibn al Karibis nustebo ir išsigando, o kalifas tarė: 

— "Tu užsitarnavai tik smūgius! — ir paėmęs maišą tvojo jam 
(o maiše buvo keturi rieduliai, kurių kiekvienas svėrė du ritlius) 
per sprandą, o tas suriko nesavu balsu ir, prisiminęs susitarimą 
su Masrūru, sušuko: 

— Atleisk man, o tikratikių valdove, ir išklausyk mane! 

— Sakyk! — leido kalifas. 

— Masrūras iškėlė man sąlygą, ir mudu sutarėme, kad tik 
trečdalis to, ką valdovas malonės man duoti, teks man, o du 
trečdaliai — jam, ir jis sutiko su tuo po didelių dvejonių, nes 
norėjo dar daugiau. Tu apdovanojai mane tik smūgiais, ir šitas, 
kurį jau gavau, — mano dalis, o kiti du — jo dalis. Savo jau aš 
atsiėmiau, o Masrūras stovi štai ten, o tikratikių valdove, tad 
atiduok ir jam, kas priklauso. 

Ir kalifas ėmė kvatoti, net parvirto aukštielninkas, o paskui 

pasišaukęs Masrūrą sudavė jam, ir tas surikęs tarė: 

— O valdove, gana man ir vieno trečdalio, o antrąjį atiduok 
jam... 

Tuo tarpu išaušo rytas, ir Šachrazada nutraukė pasakojimą. 


Keturi šimtai pirmoji naktis 


Kai atėjo keturi šimtai pirmoji naktis, Šachrazada tęsė: 

Pasakojama, o laimingasai karaliau, kad Masrūras ėmė 
atsisakinėti savo dalies ir norėjo grąžinti ją ibn al Karibiui. 

Kalifas vėl iš širdies nusikvatojo, davė abiems po tūkstantį 
dinarų ir tie išėjo, patenkinti kalifo dosnumu. 


Pasakojimas apie dievobaimingą karalaitį 


Dar pasakojama, kad tikratikių valdovas Harūnas ar Rašidas 
turėjo sūnų, kuris sulaukė šešiolikos metų, tačiau pasaulietinis 
gyvenimas jam nerūpėjo, jis tik pasninkavo ir meldėsi. Nuėjęs 
į kapines sakydavo: 

— Jūs valdėt pasaulį, tačiau šitai nė vieno neišgelbėjo, ir jūsų 
kelio galas — kapai. O, kad galėčiau sužinoti, ką jūs pasakėte 
ir kas jums buvo pasakyta“*! 

Ir jis išsigandęs pravirkdavo, ir pakartodavo žodžius to, kuris 
pasakė: 


Kai matau tuos liūdnus neštuvus, širdį skauda, 
Ir graudu man girdėti gedėtojų raudą. 


Atsitiko taip, kad jo tėvas jojo pro šalį su prašmatnia palyda, 
valdovo sūnų, apsirengusį vilnoniu kaftanu, galvą užsidengusį 
paprastu apsiaustu, ir ėmė sakyti vienas kitam: 

— Šis jaunikaitis užtraukė gėdą ant savo tėvo galvos. Jei 
kalifas pabartų, jis greičiausiai atsisakytų tokio gyvenimo. 


5 Užuomina į tai, kad, pasak musulmonų padavimo, du 
angelai, Munkaras ir Nakyras, nusileidžia pas 
velionį į kapą ir tardo jį. 

Kalifas išgirdo tuos žodžius ir tarė savo sūnui: 

— O sūnau, savo elgesiu tu darai man gėdą. 

Jaunikaitis nieko neatsakė, o apsižvalgęs pamatė paukštį, tu- 
pintį ant šaudymo angos, ir tarė: 

— O paukšti, užkeikiu sukūrusio tave vardu, tūpk ant mano 
rankos! — Kai paukštis nutūpė, jis tarė: — Dabar grįžk į savo 
vietą! — Tas nuskrido, o karalaitis vėl tarė: — Tūpk ant tikratikių 
valdovo rankos! — Tačiau paukštis nė nepajudėjo, ir jaunikaitis 
taip pasakė savo tėvui: — Tai tu užtraukei man gėdą Alacho 
draugų akyse savo meile žemiškajam gyvenimui, ir aš nuspren- 
džiau visam laikui palikti tave, grįšiu tik paskutiniame gyvenime. 

O paskui nukeliavo į Basrą ir dirbo ten su paprastais dar- 
bininkais — minkė molį, ir uždirbdavo jis per dieną tik dirhemą 
ir daniką““, už daniką pavalgydavo, o dirhemą išdalydavo elge- 
toms. 

Abu Amyras al Basras pasakojo: 

Mano namuose nugriuvo siena, ir aš nuėjau į darbininkų sto- 
vyklą ieškoti žmogaus, galinčio pas mane padirbėti. Pamatęs 
nepaprastą, šviesaus veido jaunikaitį, priėjau prie jo ir tariau: 

— O mielasai, ar nori padirbėti? 

— Taip, — atsakė jis. 

— Eime, dirbsi mano namuose. 

— Tik noriu išdėstyti savo sąlygas, — tarė jis. 

— O mielasai, kokios gi tavo sąlygos? 

— Mokėsi man per dieną dirhemą ir daniką, o kai sušuks 
muedzinas, išleisi mane pasimelsti. 

— Sutinku, — tariau aš. 

Aš parsivedžiau jį namo, ir ėmė jis dirbti nepaprastai nuošir- 
džiai ir gerai. Pakviečiau jį pietų, bet jis atsisakė, tada aš 
supratau, kad jis pasninkauja; išgirdęs muedzino balsą, jis atsirišo 
diržą, apsiplovė ir nuėjo melstis su kitais, o paskui grįžęs triūsė 
toliau. Kai pasigirdo kvietimas vakarinei maldai, jis apsiplovė ir 
nuėjo melstis, o grįžęs vėl stojo prie darbo. Aš pasakiau: 

— Gana, juk sulig vakarine malda darbas baigiasi. 

Bet jis sušuko: 


* Danikas — smulki varinė moneta, 
1/6 dirhemo dalis. 

— Garbė Alachui! Aš dirbu iki nakties! 

Aš padaviau jam du dirhemus, ir jis paklausė: 

— Kas gi tai? 

— Tai dalis užmokesčio už puikų šios dienos triūsą! 

— Nereikia man daugiau, nei buvo sutarta! — atsakė jis ir 
metė man monetą atgal. 

Aš bandžiau jį įkalbėti, bet veltui, tad daviau jam dirhemą 
ir daniką, ir jis išėjo. Rytą vėl nuėjau į stovyklą ir ėmiau jo dai- 
rytis, bet nepamačiau, o pasiklausęs sužinojau, kad jis ateina čia 
tik šeštadieniais. Tad kitą šeštadienį aš jį suradau ir parsivedžiau 
namo, 0 jis man iškėlė tas pačias sąlygas kaip ir anąsyk. Jauni- 
kaitis ėmėsi darbo, o aš paslapčiom žiūrėjau. Paėmė molio ir 
uždėjo ant sienos, tik staiga akmenys patys ėmė kilti ir sugulė 
vienas ant kito, o aš sušukau: “Štai kokie Alacho draugai!" 

Jaunikaitis dirbo visą dieną, padarė dar daugiau nei anąsyk, 
o kai atėjo naktis, pasiėmė užmokestį ir išėjo. 

Trečią šeštadienį aš vėl nuėjau į stovyklą, bet to jaunikaičio 
niekur neradau, o kai pasiteiravau apie jį, man buvo atsakyta: 
— Jis susirgo ir guli tokios ir tokios moters palapinėje. 

O ta moteris buvo nepaprasto dorybingumo senė, turėjo 
nendrių palapinę kapinėse. Nuėjęs ten įžengiau į palapinę ir pa- 
mačiau, kad jis guli ant plikos žemės, pasidėjęs po galva akmenį, 
o veidas švieste šviečia. Aš pasveikinau jį ir atsisėdau galvūgaly 
verkdamas, kad jis, svetimšalis, toks jaunas, dėl savo Viešpaties 
visko atsisako. Paskui paklausiau: 

— Gal galėčiau tau kuo padėti? 

— Taip, — atsakė jaunikaitis. — Ateik pas mane ankstų rytą, 
o atėjęs rasi mane mirusį, tai apiplauk mane ir iškask duobę, 
tačiau niekam neprasitark apie mane nė žodeliu. Suvyniok mane 
į šitą kaltaną, tik pirma praardyk kišenę ir išimk tai, ką ten rasi, 
ir saugok, o kai palaidosi ir pasimelsi už mano sielą, keliauk į 
Bagdadą, palauk, kol kalifas Ilarūnas ar Rašidas išcis iš rūmų, 
ir atiduok jam tai, ką rasi kišenėje. 

Paskui jis pasakė tikėjimo išpažinimą, puikiausiais žodžiais pa- 
garbino savo Viešpatį ir pasakė tokias ciles: 


Aš mirsiu greit, nėra ko abejoti, 
Bet ar Rašidui berduok mano žodį. 

Sakyki: “Jis tave matyt norėjo, 
Nors ir ilgam paliko, bet mylėjo. 


Jis nenorėjo tau biktai įkąsti, 
Tiktai Alachui geidė pasišvęsti. 


Ir tik todėl užgavo tavo sielą, 
Kad viskas, kas nešventa, jam nemiela". 


O tada jis ėmė melsti Alachą atleidimo... 
Tuo tarpu išaušo rytas, ir Šachrazada nutraukė pasakojimą. 


Keturi šimtai antroji naktis 


Kai atėjo keturi šimtai antroji naktis, Šachrazada tęsė: 

Pasakojama, o laimingasai karaliau, kad paskui jaunikaitis ėmė 
prašyti Alachą atleidimo ir skaityti Koraną, o tada pasakė tokias 
eiles: 


O tėve, te laime širdis netikės: 
Gyvenimas baigsis — ir jos nereikės. 


O jeigu bent vienas šalia sielvartaus, 
Žinok, apie jį tave Viešpats paklaus. 


Ir nešdamas kitą prie kapo duobės, 
Žinok: ir tave kada nors ten padės. 


Abu Amyras al Basris pasakojo toliau: 

Kai jaunikaitis baigė eiles, aš atsikėliau ir išėjau namo, o 
ankstų rytą vėl buvau čia ir pamačiau, kad jis iš tikro miręs — 
tebūnie Alachas jam maloningas! Ir aš padariau viską, ko jis 
buvo prašęs; praardęs kišenę suradau nuostabų safyrą, kainuojantį 
daug tūkstančių dinarų, ir sušukau: “Prisiekiu Alachu, šitas jau- 
nikaitis buvo nepaprastai santūrus ir iš tikro tenkinosi mažu!" 
Palaidojęs jį nukeliavau į Bagdadą ir ėmiau laukti, kada kalifas 
Harūnas ar Rašidas išcis iš rūmų. Sulaukęs priėjau prie jo ir iš- 
tiesiau salyrą, O jis, pažinęs akmenį, krito nualpęs. Tarnai sučiupo 
mane, tačiau atsipeikėjęs kalifas liepė mane paleisti ir su pagarba 
nulydėti į rūmus. 

O rūmuose kalifas pasišaukė mane ir paklausė: 

— Ką veikia šio safyro savininkas? 

— Jis mirė, — atsakiau aš ir viską papasakojau. 

Kalifas ėmė verkti ir sušuko: 

— Sūnus pasinaudojo, o tėvas apsigavo! — o paskui liepė at- 
vesti tokią ir tokią moterį. 

Toji atėjo, tačiau pamačiusi mane, norėjo eiti šalin, bet kalifas 
nuramino ją ir parodė safyrą, o moteris garsiai suriko ir nualpo. 
Atsipeikėjusi paklausė: 

— O tikratikių valdove, ką Alachas padarė su mano sūnum? 

— Papasakok ir jai, — liepė man kalifas, o jį patį smaugė 
ašaros, ir kol aš pasakojau, moteris vis kartojo: “Kaip trokštu 
susitikti tave, o mano akių vėsa! O, kad būčiau galėjusi pagirdyti 
tave, kai troškai! O, kad būčiau galėjusi paguosti tave, kai 
raudojai!" O paskui ji pravirko ir pasakė tokias eiles: 


Apraudu aš tremtinį, kurs numirė vienas, 
Kurs draugo nerado, kai baigės jo dienos. 


Nors buvo kilmingas, nors jį ir mylėjo, 
Bet vienišas mirtį sutikti Lurėjo, 


Kokia apgaulinga kasdienė ramybė! 
Juk žino kiekvienas: ne amžiams gyvybė. 


Alacho valia pasirinko jis tremtį, 
Toli nuo manęs panorėjęs gyventi. 


Dabar jau negrįši, sūnau, į gimtinę, 
Bet vėl susitiksim Teisme Paskutiniam. 


Aš paklausiau: 

— O tikratikių valdove, negi tai buvo tavo sūnus? 

— Taip, — atsakė kalifas. — Anksčiau, kol dar neturėjau šitos 
valdžios, jis mėgo bendrauti su mokslininkais ir teisuoliais, o kai 
tapau kalifu, ėmė manęs vengti ir galų gale paliko mane. Aš jo 
motinai pasakiau: “Šitas vaikas atsidavė didžiajam Alachui, ir jį 
galbūt ištiks bėdos ir vargai, turės kovoti su išbandymais. Duok 
jam šitą salyrą, kad būtų ką rasti, bėdai prispyrus". Jis pasiėmė 

šitą akmenį ir išėjo, ir nuo to laiko mes nematėme jo, ir sutiko 
jis didįjį, garbingąjį Alachą, būdamas tyras ir dievobaimingas! 
— Kiek patylėjęs kalifas pridūrė: — O dabar nuvesk mane prie 
jo kapo! 

Mes atsistojome ir ėjome, kol priėjome tą .vietą, kur buvo 
palaidotas kalifo sūnus, ir valdovas ėmė taip raudoti, kad nualpo, 
o atsipeikėjęs paprašė Alacho atleidimo ir sušuko: 

— Iš tikro mes priklausome Alachui ir grįžtame pas jį! 

O pasimeldęs už sūnų paprašė mano draugystės. Aš tariau: 

— O tikratikių valdove, juk per tavo sūnų aš gavau didžiausią 
pamokymą! — Ir pasakiau tokias eiles: 


Aš tremtinys, ir prieglobsčio man niekur jau nėra. 
Aš tremtinys, man nebešvis gimtinėje aušra. 


Aš tremtinys ir nei žmonos, nei vaiko neturiu, 
Ir niekas grįžtančio nelauks iš tolių atšiaurių. 


Mečetė mano prieglauda — ne, man ji lyg namai, 
Dabar joje mana širdis gyvens jau amžinai. 


Šlovė Alachui, Viešpačiui pasaulių amžinam, 
Kad buvo gailestingas jis, kad sielą davė man. 


Pasakojimas 
apie įsimylėjus; mokytoją 


Vienas garbingas žmogus pasakojo: 

Sykį aš ėjau pro mokyklą, kur mokytojas mokė vaikus rašyti, 
ir pamačiau, kad tas mokytojas gražus ir gerai apsirengęs. Aš 
atsisčdau šalia ir ėmiau kalbėtis su juo, klausinėti apie gramatiką, 
poeziją, kalbą ir skaitymą ir pamačiau, kad jis tobulai išmano 
viską, ko galima reikalauti iš mokytojo. Ir ėmiau su juo drau- 
gauti, ir kiekvieną dieną atrasdavau ką nors gero. Aš tariau sau: 
“Iš tikro sunku surasti kitą tokį mokytoją, nors protingi žmonės 
sako, kad tam, kuris moko vaikus, ne visi namie". Aš vis užeidi- 
nėjau pas jį, o vieną sykį pamačiau, kad mokykla uždaryta. 

Kaimynai man pasakė, jog mirė kažkas iš mokytojo artimųjų, 
tad aš pamaniau: “Reikėtų jį paguosti". Nuėjęs pas jį pabeldžiau 
į vartus, o išėjusi vergė ir klausia: 

— Ko tau reikia? 

— Noriu pakalbėti su tavo ponu. 

— Jis sėdi vienas ir sielvartauja. 

— Tu taip jam pasakyk: tavo draugas, toks ir toks, prašosi 
įleidžiamas, nes nori paguosti tave. 

Gavusi pono leidimą, vergė nuvedė mane į jo kambarį, ir 
pamatęs jį sėdintį aprišta galva ir sielvartaujantį, tariau: 

— Tepadidina Alachas tau atlygį! Šitai gali ištikti kiekvieną, 
ir tau reikia būti tvirtam. Kas gi tau mirė? 

— Pats brangiausias ir pats mylimiausias žmogus, — atsakė 
jis. 

— Ar tai tavo tėvas? 

— Ne. 

— Motina? 

— Ne. 

— Brolis? 

— Ne. 

— Tai gal kas iš tavo artimųjų? 

— Ne. 

— Tai kas gi mirė? — paklausiau aš. 

— Mano mylimoji, — atsakė mokytojas, o aš pamaniau: “Štai 
pirmas įrodymas, kad jis ne viso proto!" O garsiai pasakiau: 

— Nesielvartauk, susirasi kitą, geresnę už aną. 

— Aš nesu jos matęs, todėl nežinau, ar gali būti geresnė, ar 
ne, — atsakė mokytojas. 

“Štai ir antras įrodymas", — tariau sau ir paklausiau: 

— Kaipgi tu įsimylėjai tą, kurios nesi matęs? 

— Buvo taip, — atsakė mokytojas, — sėdėjau aš prie lango, 
tik staiga eina keliu žmogus ir dainuoja: 


Um Amra (te Viešpats bus tau palankus amžinai), 
Grąžiuk mano sielą, kai bando pabėgti jinai... 


Tuo tarpu išaušo rytas, ir Šachrazada nutraukė pasakojimą. 

Keturi šimtai trečioji naktis 


Kai atėjo keturi šimtai trečioji naktis, Šachrazada tęsė: 

Pasakojama, o laimingasai karaliau, kad mokytojas taip sakė 
savo draugui: 

— Kai išgirdau tas eiles, pamaniau sau: “Toji moteris turbūt 
yra nepaprasto grožio, jei poetai ją apdainuoja". Ir mane užvaldė 
meilė. O po dviejų dienų tas pats žmogus vėl ėjo keliu sakyda- 
mas tokias eiles: 


Su asilu mano mieloji kažkur išskubėjo, 
Negrįžo jinai, ir asilas tas neparėjo. 


Ir aš supratau, kad ji mirė, ir nuliūdau, ir štai jau trys dienos, 
kai sielvartauju. 
Tada aš atsistojau ir išėjau įsitikinęs, kad jam ne visi namie. 


Pasakojimas apie kvailą mokytoją 


Dar štai kas yra pasakojama apie mokytojų begalviškumą. 
Pas vieną mokytoją atėjo išmanantis žmogus, ėmė jį klausinėti 
ir pamatė, kad tas išmano teisę ir gramatiką, moka kalbų ir geba 
eiliuoti, yra išsilavinęs, nuovokus ir malonaus elgesio. Žmogus 
nustebęs pamanė: “Tie, kurie mokyklose moko vaikus, paprastai 
tokiu protu nepasižymi!" 

Mokytojas tą žmogų pasikvietė į svečius, jie valgė, gėrė ir 
maloniai šnekučiavosi, kol praėjo trečdalis nakties, tada mokytojas 
paklojo svečiui patalą, o pats pasišalino į savo kambarius. Svečias 
jau buvo besnaudžiąs, tik kad pakilo riksmas! Kai paklausė, kas 
yra, išgirdo atsakymą: 

— Šeichui atsitiko baisus dalykas, jis prie mirties! 

— Nuveskite mane pas jį, — paprašė svečias, o nuėjęs pamatė, 
kad mokytojas guli nualpęs ir jam bėga kraujas. Tada svečias 
apšlakstė jį vandeniu, ir kai tas atsipeikėjo, paklausė: 

— Kas tau atsitiko? Nuėjai miegoti visiškai sveikas ir paten- 
kintas gyvenimu, tai kas gi nutiko? 

— O broli mano, atėjęs į savo kambarius prisiminiau visa, 

ką sukūrė didysis Alachas, ir pamaniau: “Alachas viską sukūrė 
žmogaus naudai: rankas — kad imtų, kojas — kad vaikščiotų, akis 
— kad matytų, ausis — kad girdėtų, ir taip toliau, tik va šie 
branduoliai neduoda jokios naudos". Tad aš paėmęs skustuvą 
nupjoviau juos, ir štai kas man atsitiko. 

Svečias išėjo namo mintydamas sau: “Teisus yra tas, kuris 
pasakė, kad mokytojui, kuris moko vaikus, ne visi namie, nors 
išmano jis visus mokslus". 


Pasakojimas apie neraštingą mokytoją 


Dar pasakojama, kad vienas mečetės patarnautojas nemokėjo 
nei rašyti, nei skaityti, o pragyvenimui užsidirbdavo apgavystėmis. 
Ir vieną dieną jam atėjo į galvą atidaryti vaikams mokyklą, tad 
jis prisirinko lentelių, prirašytų lapų, sukabino juos vienoj vietoj, 
pasididino turbaną“ ir atsisėdo prie mokyklos vartų. O žmonės 
ėjo pro šalį, žiūrėjo į jo turbaną, prirašytus lapus ir manė, kad 
jis geras mokytojas, tai ir ėmė vesti pas jį savo vaikus. O 
mokytojas vienam vaikui liepė skaityti, kitam — rašyti, taip vaikai 
ir mokė vienas kitą. O sykį, kai tas žmogus, kaip paprastai, 
sėdėjo prie vartų, staiga pamatė ateinančią moterį su laišku 
rankoje. Jis pamanė: “Greičiausiai ji ateina pas mane, kad per- 
skaityčiau laišką! Kas dabar bus, juk aš nemoku skaityti!“ 

Ir jis norėjo pasislėpti, bet toji moteris priėjo anksčiau, nei 
jis spėjo atsistoti, ir paklausė: 

— Kur skubi)? 

— Einu sukalbėsiu vidurdienio maldą ir grįšiu, — atsakė tas. 

— Vidurdienis dar toli! Perskaityk pirma šitą lašką! 

Mokytojas paėmė laišką, laikydamas jį aukštyn kojom, ir įsi- 
spitrijo į jį, čia purtydamas turbaną, čia raukdamas antakius, lyg 
būtų supykęs. 

O tos moters vyras buvo iškeliavęs, ir tas laiškas buvo nuo 
jo. Moteris, pamačiusi surauktus mokytojo antakius, pamanė, kad 
jos vyras mirė, o tas nedrįsta jai pasakyti. 


* Kuo didesnis turbanas, tuo labiau gerbiamas nešiojantis 
jį. Didelis turbanas — skiriamasis 
mokslininkų ženklas. 

— O pone, jeigu jis mirė, tai pasakyk man, — tarė pagaliau 
moteris, bet mokytojas tik papurtė galvą ir nutylėjo. 

— Ar man persiplėšti rūbus? — paklausė moteris. 

— Persiplėšk, — atsakė tas. 

— Mušti sau per veidą? 

— Mušk! 

Ir tada moteris pačmė iš jo rankų laišką, parėjo namo ir ėmė 
verkti apsikabinusi vaikus. Kaimynai išgirdo verksmą ir paklausė, 
kas atsitiko, ir jiems buvo pasakyta: “Ji gavo laišką apie vyro 
mirtį". Tada vienas žmogus tarė: 

— Tai neteisybė, nes ir aš gavau laišką nuo jos vyro, o ten 
jis rašo, kad yra gyvas ir sveikas ir kad po dešimties dienų jau 
bus su mumis. — Ir jis tarė moteriai: — Kur tas laiškas, kurį ga- 
vai? — ir paėmęs laišką perskaitė, kad vyras rašo, jog esąs gyvas 
ir sveikas, o po dešimties dienų būsiąs namie ir pasiuntęs jiems 
apklotą ir gorę. 

Tada moteris paėmė laišką, nuėjo pas mokytoją ir klausia: 

— Kodėl tu mane apgavai? — ir išklojo, ką sakęs vyro drau- 
gas. 

— Tavo teisybė! — atsakė mokytojas. — Atleisk man, o mo- 
terie, aš buvau piktas tą valandėlę... 

Tuo tarpu išaušo rytas, ir Šachrazada nutraukė pasakojimą. 


Keturi šimtai ketvirtoji naktis 


Kai atėjo keturi šimtai ketvirtoji naktis, Šachrazada tęsė: 

Pasakojama, o laimingasai karaliau, kad į moters klausimą, 
kodėl apgavęs, mokytojas taip atsakė: 

— Aš buvau piktas tą valandėlę ir mąsčiau apie kitus dalykus, 
o perskaitęs “gorė, suvyniota į apklotą" nusprendžiau, kad jis 
mirė ir yra palaidotas. 

Moteris nesuprato apgaulės, atleido jam ir nuėjo savo keliu. 


Pasakojimas apie karalių ir moterį 


Dar pasakojama, kad vienas galingas karalius persirengęs išėjo 
pasižiūrėti, kaip gyvena jo valdiniai. Priėjo jis kaimą ir pasibeldė 

į vienus vartus prašydamas gerti. Išėjo graži moteris su ąsočiu 
ir davė jam atsigerti, o karaliui ji labai patiko ir jis ėmė ją gun- 
dyti. Toji moteris pažino karalių, įsivedė į namus, pasodino, 
atnešė jam tokią knygą ir tarė: 

— Pavartyk ją, kol aš apsiruošiu ir ateisiu pas tave. 

Karalius atsivertė knygą ir mato, kad ten parašytas įspėjimas 
neištvirkauti ir atpasakotos kančios, kurias Alachas skiria sveti- 
moteriautojams. Karalius pašiurpo, ėmė atgailauti, pasišaukė 
moterį ir atidavęs jai knygą išėjo sau. 

Kai grįžo tos moters vyras ir sužinojo, kas įvyko, labai sutriko 
ir tarė sau: “Bijau, kad karalius įsigeidė mano pačios". Ir po to 
jis nebedrįso jos liesti. Kai praėjo šitaip kiek laiko, moteris 
papasakojo apie tai savo artimiesiems, o tie nuvedė jos vyrą pas 
karalių ir tarė: 

— Teišaukština tave Alachas! Štai šis žmogus išsinuomojo iš 
mūsų žemę pasėliams ir dirbo ją kurį laiką, o paskui paliko ją 
įdirbtą, bet nenueina nuo jos ir pats nesėja, ir mes negalime per- 
leisti jos kitiems, kad užsėtų; bijome, kad dyka žemė pages, nes 
visuomet jau taip būna. 

— Kas trukdo tau užsėti žemę? — paklausė karalius. 

— Aš sužinojau, kad į tą žemę įžengė liūtas, ir bijau net 
prisiartinti prie savo. sklypo — juk su liūtu niekaip neįstengsiu 
susidoroti. 

Karalius suprato, koks čia reikalas, ir tarė: 

— O žmogau, liūtas nesutrypė suartos dirvos, ji puikiai tinka 
sėjai. Tad ramiai dirbk ją, nes liūtas niekados nesigvieš jos! 

O paskui karalius liepė vyrą ir žmoną apdovanoti ir leido 
jiems eiti. 


Pasakojimas apie paukščio roko kiaušinį 


Dar pasakojama, kad vienas Magribo“ gyventojas keliavo per 
visas šalis, per dykumas ir jūras. Likimas jį buvo nuvedęs į vieną 
salą ir parsivežė jis namo, be kitų retenybių, plunksną iš roko“? 

* Magribas (vakarai) — taip arabai vadino vakarų 


Afrikos šalių gyventojus. * Rokas — 
didžiulis pasakų paukštis. 

jauniklio sparno, o tas jauniklis taip ir neišsirito iš kiaušinio, 
neišvydo pasaulio. Į tą plunksną tilpdavo vynmaišis vandens, ir 
kalbama, kad tik prasikalusio roko jauniklio sparno ilgis — tūks- 
tantis sieksnių. Žmonės stebėjosi, pamatę tokią plunksną. O tas 
žmogus buvo vardu Abd ar Rachmanas al Magribis, bet visi jį 
vadino pravarde — Kiniečiu, nes jis ilgai buvo gyvenęs Kinijoje. 
Tas žmogus mėgo sekti visokias nepaprastas istorijas ir kartą ėmė 
pasakoti, kad plaukė jis Kinų jūra... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penktoji naktis 


Kai atėjo keturi šimtai penktoji naktis, Šachrazada tęsė: 

Pasakojama, o laimingasai karaliau, kad Abd ar Rachmanas 
al Magribis, pravarde Kinietis, pasakojo, jog sykį jis plaukė Kinų 
jūra su kitais žmonėmis ir pamatė salą. Laivas priplaukė prie 
kranto, ir žmonės išlipo į salą vandens ir malkų, pasiėmę kirvius, 
virves ir vynmaišius. "Tolumoje jie išvydo didelį baltą ir spindintį 
kupolą šimto uolekčių ilgio. Priėję arčiau suprato, kad tai paukš- 
čio roko kiaušinis, ir ėmė kapoti jį kirviais ir daužyti pagaliais, 
o kai pagaliau pramušė kevalą, surado viduje jauniklį, lyg akmens 
kalną, ir ištraukė jam iš sparno plunksną (o buvo nelengva, tai 
padaryti galėjo tik keletas vyrų kartu, nors jauniklio plunksnos 
dar nebuvo susiformavusios). O paskui jie išsipjovė to jauniklio 
mėsos, kiek galėjo pakelti. Nuskubėję į laivą tuojau pat pakėlė 
bures ir, pučiant palankiam vėjui, plaukė visą naktį iki aušros. 
Tik staiga atskrido tarytum didžiulis debesis paukštis rokas, na- 
guose jis laikė kalno didumo akmenį, didesnį net už laivą. Pavijęs 
laivą, rokas metė į jį tą akmenį, bet, laimė, nepataikė, ir akmuo 
tėškėsi į jūrą, sukeldamas pūrslų debesį. O žmonės laive, padė- 
koję Alachui už išgelbėjimą, išvirė atsineštą roko jauniklio mėsą 
ir suvalgė. Tarp keliautojų buvo žilabarzdžių senių, ir rytą jie 
pamatė, kad jų barzdos patamsėjusios, pasidariusios juodos lyg 
jaunystėje; ir paskui nė vienas jų nepražilo. Vieni sakė, jog jau- 
nystė jiems sugrįžo todėl, kad lazda, kuria jie maišė puode mėsą, 
buvo iš strėlinio medžio, o kiti tvirtino, kad tai padarė roko 
jauniklio mėsa, ir visa tai yra įstabus dalykas. 

Pasakojimas 


apie Adijų ibn Zeidą ir Mariją 


Dar pasakojama, kad arabų karalius an Numanas ibn al 
Munzyras turėjo dukterį, vardu Chindė, ir ji Velykų dieną (o 
tai krikščioniška šventė) nuėjo komunijos į Baltąją bažnyčią; tuo 
metu ji turėjo vienuolika metų ir buvo pati gražiausia ir puikiau- 
sia mergina savo krašte. O tą dieną į al Chyrą pas An Numaną 
su dovanomis nuo Kisro atvyko Adijus ibn Zeidas!'“ ir nuėjo 
komunijos į Baltąją bažnyčią. Jis buvo aukštas, švelnių veido 
bruožų ir spindinčių akių. Kartu su juo buvo vergė, vardu 
Marija, o Marija mylėjo Adijų, tik negalėjo su juo suartėti. 

Pamačiusi jį, Marija tarė Chindei: 

— Pažvelk į tą jaunikaitį! Prisiekiu Alachu, gražesnio tu nesi 
mačiusi. 

— O kas jis? — paklausė Chindė. 

— Adijus ibn Zeidas. 

— Tačiau jei aš prieisiu iš arčiau pasižiūrėti, jis gali mane 
pažinti. 

— Kaipgi pažins, jei niekada nėra tavęs matęs! — sušuko 
Marija. 

Tada Chindė priėjo prie Adijaus, o jis juokavo su draugais 
ir buvo gerokai pranašesnis už juos iškalba ir drabužių praš- 
matnumu. Ir Chindė, priblokšta jo grožio, susigundė juo, jos 
veido spalva pasikeitė. Kai Marija pastebėjo Chindės potraukį 
prie jo, tarė: 

— Pasikalbėk su juo. 

Chindė pasikalbėjo su juo ir nuėjo. O Adijus, vos išvydęs, 
susigundė ja, jo širdis suvirpo, veido spalva pasikeitė. Adijus 
pašnibždomis paprašė vieną savo draugą pasekti merginą ir su- 
žinoti, kas ji tokia, ir tas grįžęs pasakė, kad tai Chindė, an 
Numano duktė. 

Ir Adijus išėjo iš bažnyčios, nė kelio nematydamas iš tos mei- 
lės, ir pasakė tokius du dvieilius: 


0 bičiuliai, padėkit, jei galit, 
Nukeliaukit į tolimą šalį. 


10 Adijus ibn Zeidas — poetas, kilęs iš krikščionių. 
604 m. an Numanas jį kalėjime nužudė. 

Mano Chindės žemes aplankykit, 
Kaip aš čia gyvenu, pasakykit. 


Parėjęs namo jis atsigulė, bet per naktį taip ir nesumerkė 
akių... 


Tuo tarpu išaušo rytas, ir Šachrazada nutraukė pasakojimą. 
Keturi šimtai šeštoji naktis 


Kai atėjo keturi šimtai šeštoji naktis, Šachrazada tęsė: 

Pasakojama, o laimingasai karaliau, kad Adijus praleido visą 
naktį be miego, o rytą sutiko Mariją, draugiškai jai nusišypsojo 
(anksčiau nė nepažvelgdavo į ją) ir paklausė: 

— Tau ko nors reikia? 

— Taip, turiu į tave prašymą, — atsakė Marija. 

— Sakyk! Prisiekiu Alachu, nėra tokio dalyko, kurį man būtų 
gaila tau duoti! 

Ir Marija papasakojo, kad ji labai jį myli ir nori pabūti kur 
vienudu. Adijus sutiko, bet su sąlyga, kad ji sugalvos kokią gud- 
rybę ir suves jį su Chinde. 

Tada Adijus nusivedė Mariją į vyno krautuvėlę ir krito ant 
jos, o grįžusi Marija paklausė Chindę: 

— Ar nenorėtum pamatyti Adijų? 

— Negi tai įmanoma? — sušuko Chindė. — Aš degu aistra, 
nuo vakar dienos nebeturiu ramybės! 

— Paskirk jam ateiti į tokią ir tokią vietą ir pamatysi jį pro 
rūmų langą, — patarė Marija, ir Chindė sutiko. 

Kai Chindė pamatė Adijų, vos neiškrito pro langą, o paskui 
tarė: 

— O Marija, jei tu neatvesi jo man šią naktį, aš mirsiu. 

Ir ji nualpo, tarnaitės pakėlusios nunešė į jos kambarius, o 
tuo tarpu Marija nuskubėjo pas an Numaną ir papasakojo jam 
apie Chindės meilę Adijui ir pridūrė, kad reikia ištekinti Chindę 
už jo, antraip ji mirs, o šitai užtrauks nešlovę ant karaliaus galvos, 
ir nėra jokios kitos gudrybės, tik atiduoti Chindę Adijui į žmonas. 
An Numanas nuleido galvą ir susimąstė, o paskui tarė: 

— Iš tikro mes priklausome Alachui ir grįžtame pas jį! Bet 
kaip čia įsigudrinus ištekinti dukterį už jo? Man nesinorėtų pir- 
mam pradėti apie tai kalbą. 

— Adijus nori jos dar labiau nei jinai jo, ir aš pasistengsiu, 
kad jam nepaaiškėtų, jog tu ką nors apie tai žinai, — atsakė Ma- 
rija ir, nuėjusi pas Adijų, viską jam papasakojo ir pridūrė: — 
Paruošk visokių valgymų ir pakviesk karalių, o kai jis apgirs — 
prašyk Chindės į žmonas, ir jis sutiks. 

— Bijau, kad karalius labai supyks! 

— Aš atėjau čia, pirma pasikalbėjusi su juo, — nuramino jį 
Marija. 

Paskui ji grįžo pas an Numaną ir tarė: 

— Pareikalauk, kad Adijus pasikviestų tave į namus! 

— Na ką gi, čia nėra nieko blogo! — tarė an Numanas ir po 
trijų dienų pasakė Adijui norįs su savo dvariškiais papietauti 
pas jį. 

Adijus su džiaugsmu sutiko, ir an Numanas nuėjo pas jį. Kai 
karalius apgirto, Adijus atsistojo ir paprašė Chindės į žmonas, 
ir an Numanas sutiko, tad Adijus dar po trijų dienų jau glaudė 
ją prie savo krūtinės. Chindė pragyveno su juo trejus metus, ir 
buvo tie metai jiems malonūs ir laimingi... 

Tuo tarpu išaušo rytas, ir Šachrazada nutraukė pasakojimą. 


Keturi šimtai septintoji naktis 


Kai atėjo keturi šimtai septintoji naktis, Šachrazada tęsė: 

Pasakojama, o laimingasai karaliau, kad Adijus trejus metus 
laimingai pragyveno su savo žmona Chinde, karaliaus an Numa- 
no ibn al Munzyro dukteria, o paskui an Numanas supyko ant 
Adijaus ir užmušė jį. Chindė nepaprastai sielvartavo, o paskui 
al Chyros apylinkėse pasistatė vienuolyną, tapo vienuole ir gy- 
veno ten, apraudodama Adijų, kol numirė. O tas vienuolynas 
ir dabar tebestovi. 


Pasakojimas apie 
Dibilį ir Muslimą ibn al Validą 


Dibilis al Chuzajis'“! yra papasakojęs tokią istoriją: 
Sėdėjau kartą aš prie al Karcho kvartalo vartų, ir pro mane 


'! Dibilis (“senoji kupranugarė") — abasidiškojo perio- 
do poeto Muchamedo al Chuzajo pravardė (765—860 m.). 

praėjo vergė, graži ir tokia grakšti, kad visi į ją atsisukdavo. Aš 
susigundžiau ja, mano siela suvirpo, pajutau, kad širdis nori iš- 
šokti man iš krūtinės, ir žiūrėdamas į ją pasakiau tokias eiles: 


Net ir ber sapną aš tavęs ilgiuosi, 
Ir ašarų karčių upes išliejau. 


Mergina pažvelgė į mane, nusuko veidą ir atsakė man tokiu 
dvieiliu: 


To nepakanka tam, kuris pamilo, 
Kurį dvi kitos akys bakerėjo. 


Aš nustebau, kad ji atsakė taip greitai ir gražiai, ir pasakiau 
tokį dvieilį: 


Tačiau ar karalaitė bus meilinga 
Tam, kurs dėl jos raudojo ir kentėjo? 


O mergina tučtuojau, net nepamąsčiusi, atsakė man tokiu 
dvieiliu: 


Jei iš tiesų tu mano meilės lrokšti, 
Žinok, ir man taip pat tavęs reikėjo. 


Aš nebuvau girdėjęs saldesnio balso, nebuvau matęs skais- 
tesnio veido. Norėdamas ją išbandyti, pakeičiau eilių rimą ir 
pasakiau: 


Ką tu manai, ar greit nudžiugins laikas, 
Ar greit galės mūs aistros susilieti? 


Mergina nusišypsojo (o jos šypsena buvo nuostabi) ir nedels- 
dama atsakė: 


Nejaugi laikui musų bėdos rūpi? 
Juk pats tu laikas, tad skubėk mylėti. 


Tada aš greit atsistojau, ėmiau bučiuoti jai rankas ir tariau: 

— Nemaniau, kad likimas mane taip apdovanos. Tad eik 
paskui mane ne įsakymo verčiama, o iš savo maloningumo ir 
gailesčio! 

Ir aš ėjau, o ji sekė man iš paskos, bet tuo metu aš neturėjau 
tokių namų, kur būčiau galėjęs ją nusivesti. O Muslimas ibn al 
Validas'“* buvo mano draugas, turėjo puikius namus, tad patrau- 
kiau pas jį. Pasibeldęs į jo vartus, taip tariau: | 

— Draugų pagalbos reikia ir tokiuose reikaluose! 

Jis įsileido mus, tačiau jam buvo striuka su pinigais, tad jis 
padavė man skepetaitę ir tarė: 

— Imk ir parduok ją turguje, o paskui nupirk valgymų ir 
visko, ko reikia! 

Aš padariau, kaip buvau prašytas, o grįžęs pamačiau, kad 
Muslimas jau nusivedęs tą moterį į rūsį. Išgirdęs mane atėjus, 
jis prišoko ir sušuko: 

— Teatlygina tau Alachas tuo pačiu už malonę, kurią man 
padarei, ir teįtraukia tai į tavo gerus darbus, kurie bus skaičiuo- 
jami prisikėlimo dieną! 

O paskui jis paėmė iš mano rankų valgymus ir gėrimus ir 
uždarė man prieš nosį vartus. Aš stovėjau supykęs, nežinodamas 
ką daryti, o jis stovėjo kitoje vartų pusėje ir net virpėjo iš 
džiaugsmo. Pamatęs mane tokį sutrikusį, jis tarė: 

— O Abu Ali, kas gi pasakė tokias eiles: 


$u ja miegojau aš, o draugas — užu durų. 
Nors tyras kūnas jo, tačiau širdis subjuro. 


Aš dar labiau supykau ir atsakiau: 
— "Tas, kuris pasakė tokį dvicilį: 


Tai laimė šimtuxyk raguoto vyro, 
Kurio ragai tarytum bokštai styro. 


Ir ėmiau jį keikti paskutiniais žodžiais už tokį negražų poelgį, 
o jis nieko nesakė, tačiau man nutilus nusišypsojo ir tarė: 
— Vargas tau, kvaily! Tu įėjai į mano namus, pardavei mano 


'* Muslimas ibn al Validas — žymus poetas, 
al Chuzajo amžininkas. 

skepetaitę ir išleidai mano pinigus. Tai ant ko gi tu pyksti, o 
niekingas sąvadautojau? 

Ir jis apsisukęs nuėjo pas moterį, o aš pamaniau: “Tu teisus, 
prisiekiu Alachu, laikydamas mane kvailiu ir sąvadautoju!" Su- 
sikrimtęs nuėjau sau, o jos pėdsakas mano sieloje liko iki šiol. 
Ir aš negavau tos moters, ir nieko daugiau apie ją negirdėjau. 


Pasakojimas 
apie Ischaką Mosulietį ir merginą 


Ischakas, Ibrahimo Mosuliečio sūnus, pasakojo: 

Nusibodo man visąlaik sėdėti kalifo rūmuose ir tarnauti jam, 
tad vieną rytą išjojau į tyrus, norėdamas prasiblaškyti, o tarnams 
liepiau, jei manęs ieškotų kalifo pasiuntinys, pasakyti, kad esu 
išvykęs svarbiais reikalais ir nežinia kada grįšiu. 

Jojau neskubėdamas per miestą, o diena buvo karšta, ir 
sustojau al Charamo gatvėje... 

Tuo tarpu išaušo rytas, ir Šachrazada nutraukė pasakojimą. 


Keturi šimtai aštuntoji naktis 


Kai atėjo keturi šimtai aštuntoji naktis, Šachrazada tęsė: 

Pasakojama, o laimingasai karaliau, kad Ischakas, Ibrahimo 
Mosuliečio sūnus, tęsė: | 

Kai pakilo karštis, sustojau al Charamo gatvėje atsipūsti pa- 
vėsyje. O čia beateinąs juodas eunuchas, vedinas asilu, ir jojo 
ant jo mergina. Sėdėjo ji ant skepetos, apkraštuotos perlais, ap- 
sivilkusi buvo neregėto prašmatnumo drabužiais. Man krito į akį 
lieknas jos liemuo, ilgesingas žvilgsnis, dailūs veido bruožai; aš 
paklausiau praeivį, kas ji tokia, ir tas man atsakė, kad tai dai- 
nininkė. Meilė jai tučtuojau įsiskverbė į mano širdį, aš tiesiog 
negalėjau nusėdėti ant žirgo ir ėmiau galvoti, kaip čia man 
susiėjus su ja. Mergina įjojo į kiemą pro vartus, kur aš stovėjau, 
ir netrukus atjojo du puikūs jaunikaičiai ir pasiprašė įleidžiami, 
o šeimininkui leidus, nušoko nuo žirgų, aš padariau tą patį ir 
įėjau vidun kartu su jais, o jaunikaičiai manė, kad mane buvo 

kvietęs šeimininkas. Buvo atnešti valgymai ir vynas, paskui atėjo 
dainininkė ir ėmė dainuoti, o man prireikė pasišalinti savo 
reikalu. Tada šeimininkas pasiteiravo apie mane tuodu jauni- 
kaičiu, bet jie pasisakė nepažįstą manęs ir šeimininkas sušuko: 

— Tai prisitrynėlis, bet malonus pažiūrėti! Elkitės su juo 
mandagiai! 

Kai grįžau ir atsisėdau savo vieton, vergė uždainavo švelnią 
dainą: 


Įtikiuk gazelę, kad ji ne gazelė, 
Kad jis ne veršelis, įtikink veršelį. 


Ne moteris, jei lovoj vyro neliečia, 
Ne vyras, jei klubais praeinančius kviečia. 


Dainavo ji puikiai, jos balsas visiems labai patiko. Paskui ji 
sudainavo dar kelias dainas, ir tarp jų buvo viena mano sukurta: 


Stovyklavietėj tuščia — 
Ją mielasis paliko. 


Ji be jo greit atšalo, 
Sumenkėjo, sunyko. 


Ji ir toliau dainavo, ir vėl nuskambėjo mano sukurta daina: 


Sakyki tam, kas šiandien keikia, 
Kam tavo meilės nebereikia: 


“Gavai tu viską, ko norėjai, 
Nors lik juokais mane mylėjai!" 


Aš paprašiau pakartoti ją, norėdamas šį bei tą pataisyti, bet 
priėjo prie manęs vienas iš tų jaunikaičių ir tarė: 

— Nesu matęs begėdiškesnio prisitrynėlio už tave! Maža to, 
kad ateini neprašytas, o dar lendi su prašymais! Teisybę sako 
priežodis: “Jis prisitrynėlis ir lenda su prašymais!" 

Aš nuleidau galvą iš gėdos ir nieko neatsakiau, o jo draugas 
bandė jį nuraminti, bet tas nepaliko manęs ramybėje. 


314 


408 naktis 


Paskui visi sustojo melstis, o aš žengtelėjau į šalį ir paėmęs 
liutnią labiau įtempiau stygas ir suderinau ją, o paskui pasimel- 
džiau kartu su visais. Po maldos tas jaunikaitis vėl ėmė man 
priekaištauti, kibte kibo prie manęs, bet aš tylėjau. Vėl atėjo dai- 
nininkė, paėmė liutnią ir ėmė ją derinti, bet kažkas jai pasirodė 
įtartina. 

— Kas suderino mano liutnią? — paklausė ji. 

— Niekas jos nelietė, — buvo jai atsakyta. 

— Ne, prisiekiu Alachu, — sušuko ji, — ją suderino žmogus 
išmanantis, garsus, daug pasiekęs šitame mene! 

— Tai aš ją suderinau, — atsakiau vergei. 

— Vardan Alacho, paimk ją ir sugrok ką nors! — paprašė ji. 

Paėmęs liutnią, sugrojau painią, negirdėtą melodiją ir sudai- 
navau tokias eiles: 


Turėjau aš širdį, ji blakė jauna, 
Tačiau ją sudegino meilės liepsna. 


Neteko jai laimės saldžios baragaut — 
Juk vergas iš tikro privalo vergaut. 


Jei tai, kas ragauta, aistra iš tiesų, 
Kažin ar patinka ji skoniui visų... 


Tuo tarpu išaušo rytas, ir Šachrazada nutraukė pasakojimą. 
Keturi šimtai devintoji naktis 


Kai atėjo keturi šimtai devintoji naktis, Šachrazada tęsė: 

Pasakojama, o laimingasai karaliau, kad Ischakas, Ibrahimo 
Mosuliečio sūnus, tęsė savo istoriją: 

Paskui jie paprašė padainuoti dar vieną dainą, ir aš nė kiek 
nesispyriodamas sudainavau tokias eiles: 


0, kas padėtų širdžiai, kai nyksta nuo bėdų? 
Gėlos kupranugariai apstoja ją ratu. 


Tarp šonkaulių ji taiko į širdį man strėle, 
Nors žino — mano kraujo bralieti nevalia. 

Dabar jau supratau aš, kad ji labai toli, 
Kad nėr ko nė svajoti mums dviese pasilikt. 


Praliejo mano kraują mylėdama jinai, 
Ar verta jai atkeršyt, širdie, nebežinai. 


Kai nutilau, susirinkusieji visi iki vieno pašoko ant kojų, o 
paskui krito ant žemės iš neapsakomo susižavėjimo. 

Aš mečiau liutnią, bet žmonės ėmė prašyti: 

— Vardan Alacho, sudainuok mums dar vieną dainą! 

— O žmonės, — atsakiau, — geriau aš jums pasakysiu, kas 
esu. Aš — Ischakas, Ibrahimo Mosuliečio sūnus, kuris net su 
kalifu laikosi išdidžiai, bet jūs privertėt mane šiandien išklausyti 
daug šiurkščių žodžių, o to labai nemėgstu. Prisiekiu Alachu, 
aš neištarsiu daugiau nė garso ir nebūsiu su jumis, kol jūs ne- 
išvesite iš čia šito storžievio! 

Kai jį pačmė už rankų ir išvedė iš kambario, aš vėl pradėjau 
dainuoti ir, pasitelkęs visus savo gabumus, sudainavau visas 
dainas, kurias anksčiau atliko vergė. O paskui pašnibždomis pa- 
sakiau šeimininkui, kad šitoji vergė krito man į širdį ir aš negaliu 
be jos. 

— Ji tavo, bet su viena sąlyga, — atsakė šeimininkas. 

— Su kokia gi? 

— Svečiuokis pas mane ištisą mėnesį, o tada vergė su visais 
papuošalais ir rūbais — tavo. 

Aš sutikau ir gyvenau pas jį visą mėnesį, ir niekas nežinojo, 
kur esu, net kalifas, kuris visur manęs veltui ieškojo. Kai mėnuo 
praėjo, šeimininkas atidavė man vergę, jai priklausančius brangius 
daiktus ir eunuchą, ir aš parsivedžiau juos namo, ir iš to džiaugs- 
mo man atrodė, jog visas pasaulis yra mano. 

Nedelsdamas nuvykau pas kalifą al Mamūną, ir jis sušuko: 

— Vargas tau, o Ischakai, kurgi tu buvai pradingęs? 

Išgirdęs mano istoriją, kalifas liepė atvesti jam tą Žmogų ir 
paklausė jį, kaip ten viskas buvo. Tas viską papasakojo, ir tada 
kalifas sušuko: 

— Tu kilnus žmogus, ir už tą kilnumą tau reikia atmokėti! 
— Ir liepė duoti jam šimtą tūkstančių dirhemų, o man tarė: — 
Atvesk tą vergę! 

Aš atvedžiau vergę, ji ėmė dainuoti kalifui, ir jam labai patiko 
jos menas, tad liepė ateidinėti jai kiekvieną ketvirtadienį į rūmus 
ir dainuoti už užuolaidos, ir dar liepė duoti jai penkiasdešimt 
tūkstančių dirhemų. Prisiekiu Alachu, aš gerai uždirbau per šitą 
istoriją ir leidau uždirbti kitiems. 


Pasakojimas 
apie jaunikaitį, dainininkę ir merginą 


Dar pasakojama, kad al Utbis sakė: 

Sykį pasikviečiau į svečius išsilavinusius žmones, ir mes sė- 
dėjom šnekučiuodamiesi apie šį bei tą, ir prakalbome apie 
mylinčiuosius. Kiekvienas mūsų papasakojo kokią istoriją, ir pa- 
galiau prabilo toks senis, iki šiol tylėjęs: 

— Ar papasakoti jums istoriją, kokios niekada nesate girdėję? 
— Ir, mums pritarus, senis pradėjo: — Žinokite, turėjau aš dukterį, 
kuri mylėjo vieną jaunikaitį, bet mes nežinojom apie tai, tas my- 
lėjo dainininkę, o toji mylėjo mano dukterį. Ir kartą vienoje 
draugijoje aš sutikau tą jaunikaitį... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dešimtoji naktis 


Kai atėjo keturi šimtai dešimtoji naktis, Šachrazada tęsė: 

Pasakojama, o laimingasai karaliau, kad senis tęsė savo is- 
toriją: 

Kartą vienoje draugijoje aš sutikau tą jaunikaitį ir dainininkę, 
ir ji sudainavo tokius du dvieilius: 


Kai meilę žemina visi, 
Rauda bamilusių baisi. 


Pratruksta jie verksmu gūdžiu, 
Kai nėr kas guodžia jų širdžių. 


Jaunikaitis sušuko: 

— Prisiekiu Alachu, puikiai sudainavai, o ponia! Ar tu leisi 
man numirti? 

— Taip, jei tu įsimylėjęs, — atsakė ji sėdėdama už užuolaidos. 

Jaunikaitis padėjo galvą ant pagalvės ir užsimerkė. Kai taurė 
atėjo prie jo, mes ėmėme jį žadinti, tik staiga matome — jis 
nebegyvas. Susikrimtę apspitome jį, mūsų džiaugsmas susidrums- 
tė, ir mes išsiskirstėme. Kai parėjau, namiškiai nustebo, nes taip 
anksti niekad negrįždavau, ir paklausė, kas atsitiko. Aš papa- 
sakojau jiems, kaip buvo tam jaunikaičiui. Mano duktė, išklausiusi 
pasakojimą, išėjo į kitą kambarį, o netrukus, nusekęs jai iš 
paskos, pamačiau, kad ji prigulusi ant pagalvės kaip tas jauni- 
kaitis. Aš pajudinau ją, tik staiga matau — ji nebegyva. Mes 
apraudojom ją ir rytą einam laidoti, o jaunikaitį irgi neša į 
kapines. Einame keliu ir staiga matome — neša trečius neštuvus, 
o tai buvo toji dainininkė: sužinojusi apie mano dukters mirtį, 
ji padarė tą patį, ką ir toji, ir mirė. Visus tris mes palaidojom 
tą pačią dieną, tai ir yra pati keisčiausia istorija, kurią girdėjau 
apie mylinčiuosius. 


Pasakojimas 
apie įsimylėjėlius, mirusius iš meilės 


Dar pasakojama, kad al Kasimas ibn Adijus pasekė tokią 
istoriją, girdėtą iš tokio Benu T'emimo genties žmogaus: 

Sykį aš išėjau ieškoti nuklydusios kupranugarės ir priėjau prie 
Benu Tajo genties vandenų, o ten pamačiau du būrius žmonių, 
ir abu būriai kalbėjo apie tą patį. Viename būryje pamačiau jau- 
nikaitį, iškankintą ligos, panašų į seną vynmaišį. Ir staiga jis 
pasakė tokias eiles: 


Kodėl mieloji vis neatsiranda — 
Negrįsš ji ar tiktai kantrybę bando? 


Aš susirgau, draugai lankyt atėjo, 
Kodėl tavęs tarb jų nepastebėjau? 


Jei sirglum tu, atlėkčiau aš iš karto, 
Didžiausios kliūtys kelio neužtvertų. 

Tavęs nebėr — mane vienatvė smaugia. 
Sunku gyvent, praradus mielą draugę. 


Jo žodžius išgirdo mergina iš kito būrio ir puolė jam priešais. 
Jos artimieji bandė ją sulaikyti, bet ji priešinosi, o tada jaunikaitis 
puolė prie jos, žmonės bandė laikyti ir jį, tačiau abu ištrūko iš 
kibių rankų, susitiko tarp tų dviejų būrių, apsikabino ir krito 
negyvi... 

Tuo tarpu išaušo rytas, ir Šachrazada nutraukė pasakojimą. 


Keturi šimtai vienuoliktoji naktis 


Kai atėjo keturi šimtai vienuoliktoji naktis, Šachrazada tęsė: 

Pasakojama, o laimingasai karaliau, kad jaunikaitis ir mergina 
ištrūko iš savųjų, susitikę apsikabino ir krito negyvi. Priėjo prie 
jų toks senolis ir tarė: 

— Iš tikro mes priklausome Alachui ir grįžtame pas jį! — 
Paskui garsiai pravirko ir sušuko: — Tepasigaili jūsų Alachas! 
Gyvi jūs buvote išskirti, tad aš sujungsiu jus po mirties! 

Ir jis liepė pašarvoti juos abu kartu, paskui suvyniojo juos 
į vieną drobulę ir palaidojo viename kape, ir nė viename būryje 
aš nemačiau žmogaus, kuris nebūtų raudojęs ir gailėjęs jų. Aš 
paklausiau apie juos senolį, ir jis tarė: 

— Ji — mano duktė, o jis — mano brolio sūnus, ir štai prie 
ko privedė juos meilė! 

— Kodėl gi tu neapvesdinai jų? — nustebau aš. 

— Nenorėjau gėdos, bet dabar ji krito ant mano galvos! 

Tai vienas iš nuostabesnių pasakojimų apie įsimylėjėlius. 


Pasakojimas apie al Mubaradą ir apsėstąjį 


Abu'1 Abasas al Mubaradas!“* papasakojo tokią istoriją: 

Kartą keliavau su keliais žmonėmis į al Beridą ir sustojome 
pailsėti prie Ezekulio vienuolyno. Priėjo prie mūsų vienas žmogus 
ir tarė: 


18 Al Mubaradas — žymus IX a. filologas. 

— Šiame vienuolyne yra apsėstųjų, ir vienas jų kalba labai 
išmintingai. Tikrai nustebtumėt, pasiklausę jo kalbų. 

Nuėję į vienuolyną mes pamatėme žmogų, sėdintį kambaryje 
ant odos kilimėlio, plika galva, įsmeigusį žvilgsnį į sieną. Jis 
atsakė į mūsų pasveikinimą, bet pažvelgti nepažvelgė. Vienas 
žmogus tarė: 

— Jis prabyla išgirdęs kokias nors eiles. 

Tada aš pasakiau: 


Tu gražiausias esi iš Ievos palikuonių, 
Be tavęs blaunktų grožis kalnynų ir klonių. 


Kam parodys Alachas tavo veido šviesybę, 
To galva nepražils, tas bajus amžinybę. 


Išgirdęs tas eiles, apsėstasis atsisuko į mus ir pasakė: 


Alachas tik žino, ką vienas jaučiu, 
Neatveriu niekam aš savo minčių. 


Dvi sielos many — viena šiam mieste, 
Į tolimą šalį kita ištremta. 


Jos balsą taip bat kaip ir savo girdžiu, 
Ji jaučia tą palį, ką aš čia jaučiu. 


Paskui paklausė: 

— Ar aš gerai pasakiau? 

— Puikiai, — atsakėme mes, o apsėstasis ištiesė ranką ir 
paėmė akmenį, gulintį šalia, ir mes atsitraukėme išsigandę, kad 
jis tą akmenį paleis į mus. Tačiau jis ėmė mušti akmeniu sau 
į krūtinę sakydamas: 

— Nebijokite! Prieikit arčiau, klausykite, ką jums pasakysiu! 

Kai priėjome, jis pasakė tokias eiles: 


Kupranugarių vilkstinę atsivedė jie čia, 
Pagrobę mauo mylimą, išvyko paslapčia. 


Bejėgis iš kalėjimo į mylimą žvelgiau 
Ir, ašaromis blusdamas, bavymui sušukau: 


“Varove! Kupranugarius nors mirksniui sulurėk, 
Leisk atsisveikinti su ja, manęs pasigailėk. 

Aš savo meilės priesaikų nelaužiau niekada, 
Ir kas gi manė, kad užklubs mus šitokia bėda!" 


Paskui apsėstasis pažvelgė į mane ir paklausė: 

— Ar žinai, ką jie padarė? 

— Taip. Jie mirė, tepasigaili jų Alachas! — atsakiau aš. 

"To žmogaus veidas pasikeitė, jis pašoko ant kojų ir sušuko: 

— Iš kur žinai, kad jie mirė? 

— Jei būtų gyvi, neleistų tau šitaip kankintis! 

— Teisybę pasakei, — tarė apsėstasis, — bet ir man po jų 
mirties gyvenimas nemielas! 

Jo keliai sulinko, ir jis krito kniūbsčias. Mes pripuolėme, 
ėmėme purtyti jį, bet tas jau buvo miręs. Mes labai gailėjomės 
jo, nuoširdžiai sielvartavom, o paskui palaidojom... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvyliktoji naktis 


Kai atėjo keturi šimtai dvyliktoji naktis, Šachrazada tęsė: 

Pasakojama, o laimingasai karaliau, kad al Mubaradas toliau 
pasakojo: 

Kai tas žmogus krito negyvas, mes apraudojom ir palaidojom 
jį. Grįžęs į Bagdadą, nuėjau pas al Mutavakilį, o tas, pamatęs 
ant mano veido ašarų pėdsakus, paklausė: 

— Kas gi tau? — Išklausęs mano pasakojimą, jis susikrimto 
ir tarė: — Kodėl tu taip pasakei? Jei nematyčiau, kad sielvartauji, 
skaudžiai nubausčiau tave dėl jo mirties. 

Ir paskui jis visą dieną buvo liūdnas. 


Pasakojimas 
apie musulmoną ir krikščionę 
Abu Bekras ibn Muchamedas ibn al Anbaris!“* papasakojo 


tokią istoriją: 


14 Abu Bekras ibn Muchamedas ibn al Anbaris 
— filologas, legendų pasakotojas (mirė 939 arba 940 m.). 

Kartą aš iškeliavau iš al Anbaro į Amoriją!“, į rumų žemes, 
ir sustojau poilsio Žėrinčiajame vienuolyne, kaime netoli Amo- 
rijos, ir manęs pasitikti išėjo vienuolyno vyriausiasis, vardu Abd 
al Masichas!“, ir nusivedė mane į vienuolyną, o jame gyveno 
keturiasdešimt vienuolių. Jie pavaišino mane skania vakariene, 
ir aš pamačiau, kad tai labai uolūs ir dorybingi vienuoliai, kokių 
dar nebuvau matęs. Rytą iškeliavau į Amoriją, o atlikęs visus 
reikalus, grįžau namo. Kitais metais aš nukeliavau į Meką ir ten, 
eidamas aplink šventyklą, staiga pamačiau Abd al Masichą, vie- 
nuolį, kuris irgi ėjo aplink šventyklą su penkiais vienuoliais 
bendražygiais. Kai įsitikinau, jog tai jis, priėjau ir paklausiau: 

— Ar tu Abd al Masichas Bailusis? 

— Ne, aš Abd Alachas Veržlusis!“, — atsakė jis. 

Aš pravirkau, pabučiavau žilą jo galvą ir pasivedęs į šalį pa- 
klausiau: 

— Papasakok man, kodėl priėmei islamą. 

— Tai nepaprastas dalykas, — atsakė jis. — Klausyk. Keletas 
musulmonų pasišventėlių keliavo per tą kaimą, kur stovi vienuo- 
lynas, ir vieną jaunikaitį jie pasiuntė nupirkti valgyti. Turguje 
vaikinas pamatė krikščionę merginą, pardavinėjančią duoną, iš 
tikro nepaprastai gražią, ir įsimylėjo ją taip, kad net nualpo. 
Atsipeikėjęs grįžo pas savo draugus ir viską papasakojęs tarė: 

— Eikite savo keliu, o aš pasilieku čia! 

Tie gėdijo ir įkalbinėjo jį, bet jaunuolis nė galvos į jų pusę 
nepasuko, ir jo draugai patraukė savo keliais. Tada jis nuėjo į 
kaimą ir atsisėdo prie tos merginos krautuvėlės durų, o kai toji 
paklausė, ko jam reikia, pasisakė mylįs ją, tačiau ji nusisuko. O 
jaunikaitis tris dienas nejudėdamas iš vietos išsėdėjo prie tos 
krautuvėlės, neatitraukdamas akių nuo merginos veido. Tada toji 
pasiskundė artimiesiems, ir jie ant jaunikaičio užsiundė kaimo 
vaikus. Vaikai apmėtė jį akmenimis, praskėlė jam galvą, sulaužė 


1“ Amorija (Amoriumas) — bizantiškasis senovės Fri- 
gijos miestas, stovintis ant kelio iš Konstantinopolio į 
Kilikiją, arabų kariai ne kartą buvo apgulę jį, ir 838 m. 
arabai jį užėmė ir sulygino su žeme. '“ Abd al Masi- 
chas — “mesijo vergas". 97 Žodžių žaismas: arabiškas 
žodis “arabich" turi dvi reikšmes — “bailusis" 
ir “vienuolis". Abd Alachas — 

“Alacho vergas". 

šonkaulius, tačiau jaunikaitis nė nesiruošė eiti šalin. Tada kaimie- 
čiai nusprendė jį užmušti, o vienas jų atėjo pas mane ir viską 
papasakojo. Aš nuskubėjau pas tą jaunikaitį, pamačiau jį gulintį, 
nušluosčiau kraują nuo veido ir parsinešiau į vienuolyną. Jis 
išgulėjo pas mus keturiolika dienų, o aš jį gydžiau, ir kai tik 
galėjo vaikščioti, jaunikaitis išėjo... 

Tuo tarpu išaušo rytas, ir Šachrazada nutraukė pasakojimą. 


Keturi šimtai tryliktoji naktis 


Kai atėjo keturi šimtai tryliktoji naktis, Šachrazada tęsė: 

Pasakojama, o laimingasai karaliau, kad vos tik atsistojęs ant 
kojų, jaunikaitis išėjo iš vienuolyno, vėl patraukė prie tos mer- 
ginos krautuvėlės ir sėdėjo žiūrėdamas į ją. Pamačiusi jį mergina 
išėjo ir tarė: 

— Prisiekiu Alachu, man pagailo tavęs! Priimk mano tikėjimą, 
tai tekėsiu už tavęs! 

— Apsaugok Alachai, kad atsisakyčiau viendieviško tikėjimo 
ir priimčiau daugiadievišką! 

— Tada užeik pas mane, patenkink su manim savo norą ir 
eik savo keliu! 

— Ne, aš ne toks, kad dėl akimirkos aistros paaukočiau dvy- 
lika dievobaimingų metų! 

— Tada eik sau, — tarė mergina. 

— Mano širdis neklauso manęs, — atsakė jaunikaitis. 

Mergina nusisuko nuo jo, o kaimo vaikai, pamatę, kad jis 
vėl čia sėdi, apmėtė jį akmenimis, ir tas parkrito. 

Sužinojęs apie tai, aš nuskubėjau pas jį, nuvijau vaikus ir pa- 
kėlęs galvą išgirdau šnibždant: “Vienatinis Dieve, sujunk mane 
su ja rojuje". Aš paėmiau jį ant rankų ir nešu į vienuolyną, bet 
jis pakeliui mirė, tai tą pačią dieną jį ir palaidojau. O kai praėjo 
pusė nakties, toji mergina (o ji miegojo savo lovoje) garsiai su- 
šuko ir subėgusiems kaimynams štai ką papasakojo: 

— Kai miegojau, staiga atėjo pas mane tas žmogus, musul|- 
monas, paėmė mane už rankos ir nusivedė į rojų, bet sargas 
neleido manęs vidun sakydamas: “Netikėliams nevalia čia įženg- 
ti". Tada aš priėmiau islamą, ir mes abu įžengėme į rojų, o ten 
mačiau visokių nuostabiausių dalykų. Paskui jis nuvedė mane 

prie tokių rūmų iš brangiųjų akmenų ir tarė: “Tai mano ir tavo 
rūmai, ir po penkių dienų tu ateisi pas mane, jei bus tokia 
Alacho valia". Paskui jis ištiesė ranką į šalia augantį medį, nu- 
skynė du obuolius ir padavė man sakydamas: “Vieną suvalgyk, 
o kitą nunešk vienuoliams". Ir aš suvalgiau obuolį, ir nieko 
skanesnio gyvenime nebuvau ragavus... 

Tuo tarpu išaušo rytas, ir Šachrazada nutraukė pasakojimą. 


Keturi šimtai keturioliktoji 
naktis 


Kai atėjo keturi šimtai keturioliktoji naktis, Šachrazada tęsė: 

Pasakojama, o laimingasai karaliau, kad mergina pasakojo 
savo sapną: 

— Jis nuskynė du obuolius ir padavė man sakydamas: “Vieną 
suvalgyk, o kitą nunešk vienuoliams". Aš suvalgiau obuolį, ir nie- 
ko skanesnio gyvenime nesu ragavus. Ir dabar dar jaučiu jo skonį 
burnoje. Antrasis obuolys štai kur, — ir ji parodė obuolį, kuris 
lyg ryški žvaigždė sušvito tamsoje. 

Paskui ji atėjo pas mus, papasakojo savo sapną ir parodė 
obuolį, o jis nebuvo panašus į jokį pasaulio vaisių. Mergina pa- 
ėmė peilį ir supjaustė obuolį į tiek dalių, kiek buvo mūsų, ir 
suvalgę supratome, kad jis nuostabaus skonio, ir vienas mūsų 
tarė: 

— Gal ten šėtonas buvo jai pasirodęs, kad nugręžtų ją nuo 
tikėjimo! 

Paskui atėjo giminės ir ją išsivedė, ir netrukus mergina nu- 
stojo valgyti ir gerti, o penktąją naktį ji išėjo iš namų, patraukė 
prie to musulmono kapo, krito ant jo ir mirė, o jos artimieji 
nieko nežinojo. Rytą į kaimą atėjo du musulmonai senukai, 
apsivilkę ašutiniais drabužiais, ir dvi taip pat apsirengusios mo- 
teriškės, ir seniai tarė: 

— Jūsų kaime yra galingojo Alacho šventoji, ji mirė būdama 
musulmonė. ja pasirūpinsim mes, o ne jūs. 

Kaimo gyventojai rado tą merginą kapinėse jau mirusią ir 
tarė: 

— Tai mūsų tikėjimo draugė, ja pasirūpinsim mes. 

Ir jie susiginčijo, tada vienas senis tarė: 

— Štai kaip padarykime. Tegu ateina čia visi keturiasdešimt 
krikščionių vienuolių ir pabando ją pakelti nuo kapo. Jei galės 
pakelti ir nunešti, vadinasi, ji krikščionė, o jei nesugebės to pa- 
daryti, pabandysime mes, ir jeigu mes ją pakelsime, vadinasi, 
ji musulmonė. 

Kaimiečiai sutiko. Tuoj atėjo keturiasdešimt vienuolių ir, 
drąsindami vienas kitą, priėjo prie merginos, bet niekaip neį- 
stengė jos pakelti nuo žemės. Tada jie atnešė storą virvę, 
apvyniojo jai aplink liemenį ir patraukė, bet mergina nė nepa- 
judėjo, tik virvė nutrūko. Puolė į pagalbą ir kaimiečiai, bet irgi 
nieko nepadarė. Kai įsitikinom, kad tikrai jos nepajudinsim iš 
vietos, vienam seniui tarėm: 

— Tai tu ją pakelk, kad gudrus. 

Jis priėjo, suvyniojo ją į savo apsiaustą ir tarė: 

— Vardan Alacho, mielaširdingojo ir maloningojo, ir vardan 
Alacho pranašo tikėjimo! — o tada lengvai pakėlė ją ant rankų 
ir nunešė į netoliese esančią olą, ir tos dvi moterys numazgojo 
ją ir suvyniojo į drobulę, o paskui seniai palaidojo merginą greta 
to musulmono, ir visi nuėjo savais keliais, o mes visa tai matėm. 

Likę vieni nusprendėme, kad jeigu jau einanie, tai eikime 
teisingu keliu, ir kad nėra teisingesnio kelio už islamą, šituo mes 
įsitikinome savo akimis. Tada priėmiau islamą aš, visi mano vie- 
nuoliai ir visi to kaimo gyventojai. Paskui pasikvietėme islamo 
įstatymų mokovą, kuris mus išmokė visko, ką turi mokėti tikras 
musulmonas, ir gyvename dabar, globojami didžiojo Alacho. 


Pasakojimas 
apie Abu Isą ir Kurat al Ainą 


Amras ibn Masadas pasakojo: 

Abu Isas, ar Rašido sūnus, Al Mamūno brolis, buvo įsimy- 
lėjęs Kurat al Ainą, Alio ibn Chišamo vergę, o ir ji buvo 
įsimylėjusi jį. Bet Abu Isas niekam nepasakojo apie savo meilę, 
niekam nesiskundė, laikė tai paslapty, nes buvo išdidus ir vy- 
riškas. Jis stengėsi išpirkti Kurat al Ainą iš jos šeimininko 
visokiomis gudrybėmis, bet nieko jam neišėjo. Ir kai kantrybė 

išseko, o aistra patvino, Abu Isas nuėjo šventės dieną pas al 
Mamūną, palaukė, kol jie liko vienudu, ir tarė: 

— O tikratikių valdove, jei tu savo vadus išbandytum šian- 
dien, kai jie to visai nelaukia, sužinotum, kurie iš jų yra kilnūs 
ir tyrų ketinimų. — (O šitais žodžiais Abu Isas norėjo įgyti ga- 
limybę pabūti su Kurat al Aina jos pono namuose.) 

Al Mamūnas pritarė tam sumanymui ir liepė paruošti laivę, 
kurią vadino “Sparnuotąja", o paskui sėdo į ją su būriu dvariškių. 
Pirmieji rūmai, į kuriuos jis įžengė, priklausė Chumeidui Ilgšiui 
iš Tuso. Kalifas netikėtai įėjo ir rado jį sėdintį... 

Tuo tarpu išaušo rytas, ir Šachrazada nutraukė pasakojimą. 


Keturi šimtai penkioliktoji naktis 


Kai atėjo keturi šimtai penkioliktoji naktis, Šachrazada tęsė: 

Pasakojama, o laimingasai karaliau, kad kalifas al Mamūnas, 
netikėtai įžengęs į Chumeido Ilgšio iš Tuso rūmus, surado jį sė- 
dintį ant demblio, o priešais stovėjo dainininkės su muzikos 
instrumentais rankose. 

Al Mamūnui buvo atneštos vaišės, bet nebuvo nė vieno 
paukštienos patiekalo, mėsa vien tik nešulinių gyvulių, ir kalifas 
nieko nepalietė. 

— O tikratikių valdove, — tarė Abu Isas, — mes netikėtai čia 
atėjome, šeimininkas nebuvo pasiruošęs. Eime kitur! 

Kalifas ir visi dvariškiai atsistojo ir patraukė pas Alį ibn 
Chišamą. O tas, sužinojęs juos atvykus, sutiko kaip pridera, 
atrakino duris ir pakvietė į nuostabiausias menes, kokias tik yra 
regėjusios žmogaus akys: jų sienos, grindys ir kolonos buvo iš 
įvairiaspalvio marmuro, išpiešto rumiškais piešiniais, grindys buvo 
išklotos Sindo!“ dembliais, uždengtos menės dydžio Basros 
kilimais. 

Al Mamūnas, viską apžiūrėjęs, tarė: 

— Pavaišink mus kuo nors! 

Ir Alis ibn Chišamas tą pat akimirką liepė atnešti per šimtą 
patiekalų iš vištienos, neminint kitų paukščių, karštų ir gaivinamų 
sriubų. Ir buvo atnešta nepaprasto vyno: nuvirintas iki trečdalio 


Ke Sindas — arabišas Indo upės slėnio pavadinimas. 

su vaisiais ir puikiais prieskoniais, aukso, sidabro ir krištolo 
induose, o tą vyną atnešė jaunikaičiai, lyg spindintys mėnuliai, 
apsirengę aleksandrietiškais drabužiais, siuvinėtais auksu, o ant 
kaklų jiems kabojo krištolo gertuvės, pilnos rožių vandens su 
muskusu. 

Išvydęs visa tai, al Mamūnas labai stebėjosi, o paskui panoro 
pasiklausyti jaudinančių dainų. Ir netrukus įžengė dešimt eunu- 
chų, nešini dešimčia aukso suolelių, o kai pastatė juos, įėjo 
dešimt vergių, lyg neuždengtos pilnatys ar žydintys sodai, apsiren- 
gusios juodo brokato rūbais, su aukso vainikais ant galvų, ir 
atsisėdo ant tų suolelių. Al Mamūnas pažvelgė į jas, ir krito jam 
į akį viena vergė, ir jis paklausė: 

— Kuo tu vardu? 

— Aš vardu Sadžachė, o tikratikių valdove, — atsakė toji. 

— Padainuok mums, Sadžache, — paprašė kalifas, ir mergina 
sudainavo tokias eiles: 


Einu savo mielą aplankęs, baikštus, 
Lyg būčiau pamatęs kely du liūtus. 


Nepadeda kardas, širdy — baisulys, 
Lyg sektų mūs meilę kerštingas seklys. 


Bet vėlei pas mylimą savo suku. 
Jai liūdna lyg stirnai, netekus vaikų. 


— Puikiai sudainavai! — tarė kalifas. — Kieno čia eilės? 

— Eilės Amro ibn Madikaribo az Zubeidžio, o gaida — 
Mabado!“, — atsakė vergė. 

Paskui šitos vergės išėjo, o įžengė dešimt kitų, apsirengusių 
jemeniško šilko drabužiais, ataustais auksu. Kalifui krito į akį 
viena vergė, lyg smėlynų gazelė, ir jis paklausė: 

— Kuo tu vardu? 

— Aš vardu Zabija, o tikratikių valdove, — atsakė toji. 

— Padainuok mums, o Zabija, — paprašė kalifas, ir mergina 
sudainavo tokias eiles: 


*W“* Amras ibn Madikaribas az Zubeidis (pasak 
padavimo, mirė 643 m.) — islamo pradžios poetas. 
Mabadas — garsus dainininkas. 

Tos mergaitės nuolatos mylimuosius skriaudžia, 
Bet lyg Mekoj gazelės gaudyti jas draudžia. 


Šneka žmonės: linksmos jos ir nedoro būdo, 
Bet tikėjimas gilus nusidėt joms kliudo. 


Ir Mamūnas tarė: 
— Alachas tave apdovanojo puikiu balsu... 
Tuo tarpu išaušo rytas, ir Šachrazada nutraukė pasakojimą. 


Keturi šimtai šešioliktoji naktis 


Kai atėjo keturi šimtai šešioliktoji naktis, Šachrazada tęsė: 

Pasakojama, o laimingasai karaliau, kad vergei sudainavus, 
al Mamūnas tarė: 

— Alachas tave apdovanojo puikiu balsu! Kieno tai eilės? 

— Džaryro, — atsakė vergė, — o gaida — ibn Sureidžo!!“, 

Tos vergės išėjo, ir įžengė dešimt kitų, spindinčių lyg bran- 
gieji akmenys, ir buvo jos apsitaisiusios raudono brokato rūbais, 
siuvinėtais auksu, perlais ir brangiaisiais akmenimis, ir ėjo jos 
neuždengtomis galvomis. Al Mamūnui viena jų krito į akį, graži 
lyg dienos saulė, ir jis paklausė: 

— Kuo tu vardu? 

— Aš vardu Fatinė, o tikratikių valdove. 

— Padainuok mums, Fatine, — paprašė kalifas, ir ji sudainavo 
tokias eiles: 


Dovanoki man artumą - jam dabar pats laikas, 
Įkyrėjo man vienatvės valandos tos klaikios. 


Kas nežino tavo veido dieviškos grožybės, 
Bet tuščiai į jį žiurėti truksta man kantrybės. 


Pražudžiau jaunystę savo aš, tave bamilus. 
0, kad meilės aš sulaukčiau, kol dar nebražilus! 


— Alachas apdovanojo tave puikiu balsu, — tarė kalifas. — 
Kieno tai eilės? 


"“ Džaryras — Žymus rūmų poetas, garsėjęs savo saty- 
romis. Ibn Sureidžas — garsus dainininkas. 

— Adijaus ibn Zeido, o gaida — senovinė, — atsakė vergė. 

Paskui šitos vergės išėjo, ir atėjo dešimt kitų, panašių į perlus, 
pasipuošusių rūbais, siuvinėtais raudonuoju auksu, susijuosusių 
diržais, nusagstytais brangiaisiais akmenimis. Al Mamūnui krito 
į akį viena vergė, lyg gluosnio šakelė, ir jis paklausė: 

— Kuo tu vardu? 

— Aš vardu Raša, o tikratikių valdove, — atsakė toji. 


— Padainuok mums, Raša, — paprašė kalifas, ir vergė sudai- 
navo tokias eiles: 


Jo tamsiosios akys malšina skausmus. 
Jis žvelgia tarytum danielius romus. 


Jo garbei aš taurę bakėliau mielai 
Ir gėriau, kol pakvietė mus patalai. 


Mylėjo jisai, kol nušvito aušra, 
Ir aš pasakiau: “Stai ta laimė tikra!“ 


— Puikiai sudainavai! — sušuko kalifas. — Dar! 
Vergė atsistojo, nusilenkė ir sudainavo tokį dvieilį: 


Pažvelgti į ajerą tyliai ji ėjo, 
Ir lengvas drabužis jos ambra kvepėjo. 


Al Mamūnas buvo sužavėtas to dvieilio, o vergė, tai paste- 
bėjusi, dar sykį sudainavo. Tada al Mamūnas liepė paruošti 
“Sparnuotąją" plaukti toliau, bet Alis ibn Chišamas tarė: 

— O tikratikių valdove, aš turiu vergę, už kurią mokėjau 
dešimt tūkstančių dinarų, ir ji miela mano širdžiai. Aš noriu ją 
parodyti. Jei tau ji patiks, imk ją, jei ne — pasiklausyk jos 
dainavimo! 

— Čionai ją! — sušuko kalifas. 

Ir įėjo mergina lyg žilvičio šakelė, jos akys spindėjo tarsi 
žvaigždutės, antakiai panėšėjo į du lankus, o galvą puošė rau- 
donojo aukso vainikas, nusagstytas perlais ir brangiaisiais 


akmenimis, po juo buvo raištis, ant kurio topazais buvo išrašytas 
dvieilis: 

Štai džinė, ją džinas kas vakarą lanko 
Ir moko, kaip širdį pašauti be lanko. 


Vergė ėjo lengvu lyg vėjelio dvelksmas žingsniu ir galėjo 
sugundyti didžiausią šventuolį. Ji atsisėdo ant suolelio... 
Tuo tarpu išaušo rytas, ir Šachrazada nutraukė pasakojimą. 


Keturi šimtai septynioliktoji naktis 


Kai atėjo keturi šimtai septynioliktoji naktis, Šachrazada tęsė: 

Pasakojama, o laimingasai karaliau, kad toji vergė galėjo su- 
gundyti ir didžiausią šventuolį. Ji atsisėdo ant suolelio; al 
Mamūnas, ją pamatęs, buvo priblokštas jos grožio ir grakštumo, 
o Abu Isui suskaudo krūtinėje, jo veidas pagelto, visas jis pa- 
sikeitė. 

— O Abu Isai, — tarė jam al Mamūnas, — tu išėjai iš veido. 

— Kalta liga, retsykiais mane užpuolanti, o tikratikių valdove, 
— atsakė jis. 

— Ar tu pažinojai anksčiau šitą vergę? — vėl paklausė kalifas. 

— Taip. Negi galima paslėpti mėnulį? 

— Kuo tu vardu, verge? 

— Aš vardu Kurat al Aina, o tikratikių valdove, — atsakė toji. 

— Padainuok mums, o Kurat al Aina! — paprašė kalifas, ir 
mergina sudainavo tokias eiles: 


Paliko mielieji apylinkę šitą, 
Bury maldininkų išvyko prieš rytą. 


Ir balapines jau kitur šiandien stato, 
Užtraukia užuolaidas margo brokato. 


— Alachas tave apdovanojo puikiu balsu! — tarė jai kalifas. 
— Kieno šios eilės? 

— Dibilio al Chuzajo, o gaida — Zarzūro Jaunesniojo, — 
atsakė mergina. 

Abu Isas pažvelgė į ją, ir ašaros ėmė jį smaugti, net žmonės, 
sėdėję aplinkui, nustebo, o mergina pasisuko į kalifą ir tarė: 

— O valdove, gal man dar padainuoti? 

— Dainuok, — sutiko kalifas, ir vergė sudainavo tokias eiles: 


Kai reikia tavęs, draugas šypsos šiltai, 
Tačiau tu mylėti išmok ir slaptai. 


Liežuvių piktų nebijok, juk žinai: 
Jie mylinčius baudžias išskirt amžinai. 


Sakyta: “Kai tavo mielasis arti — 
Įgrysta, kai nėr jo — vien gėlą jauti“. 


Mes gydytis bandėm, bet sergam vis tiek. 
Geriau, kad gyventum šalia, patikėk. 


Tačiau neišgelbsti namai gretimi, 
Jei jis nebamilsta visa širdimi. 


Kai ji nutilo, Abu Isas tarė: 
— O tikratikių valdove... 
Tuo tarpu išaušo rytas, ir Šachrazada nutraukė pasakojimą. 


Keturi šimtai aštuonioliktoji naktis 


Kai atėjo keturi šimtai aštuonioliktoji naktis, Šachrazada tęsė: 

Pasakojama, o laimingasai karaliau, kad Kurat al Ainai 
sudainavus eiles, Abu Isas tarė: 

— O tikratikių valdove, išdavę save mes nurimstame! Ar leisi 
man atsakyti jai? 

— Taip, sakyk jai, ką nori, — leido kalifas, ir Abu Isas, 
sulaikęs ašaras, pasakė tokias eiles: 


Tau meilės aš neišsakiau, 
Net nuo savęs aš ją slėpiau. 


Jei švies ji mano akyse, 
Sakysiu — mėnesio šviesa. 


Kurat al Aina paėmė liutnią ir sudainavo: 


Jei tiesą šiandien man sakai, 
Tai nesielgtum taib baikai 

Ir nesišalintum mielos, 
Tokios gražios, tokios dailios. 


O tai, ką šiandien išgirdau, 
Tik žodžiai, žodžiai — ne daugiau. 


O Abu Isas kad pradės verkti, raudoti, skųstis ir virpėti, pas- 
kui pažvelgė į ją ir pasakė tokias eiles: 


Sumenko mano kūnas bo drabužiais, 
Ir mano siela jau seniai balužus. 


Ji nuo sunkios ligos kasdien silpnėja, 
Ir akys ašaras upeliais lieja. 


Kai sutinku bažįstamą protingą, 
Už aistrą barti jis mane įninka. 


O Viešpatie, nebegaliu kentėti! 
Atsiųski mirtį ar skubėk padėti. 


Kai Abu Isas nutilo, prišoko prie jo Alis ibn Chišamas ir tarė: 

— O pone, Alachas išklausė tavo maldas ir sutinka, kad tu 
pasiimtum ją su visomis retenybėmis ir dovanomis, kurias ji turi, 
jei tik tikratikių valdovas jos nenori. 

— Jei ir norėčiau jos, — tarė kalifas, — atsisakyčiau to noro 
dėl Abu Iso. | 

Ir al Mamūnas sėdo į savo valtį, o Abu Isas liko, pasiėmė 
Kurat al Ainą ir parsivežė ją į savo namus, ir širdis jo nudžiugo. 

Tik pažvelk, koks Alio ibn Chišamo kilnumas! 


Pasakojimas 
apie al Aminą ir vergę 
Dar pasakojama, kad al Aminas, al Mamūno brolis, atėjo pas 


savo dėdę Ibrahimą ibn al Mahdį ir pamatė ten vergę, grojančią 
liutnia. O tai buvo graži moteris. Palinko prie jos al Amino širdis, 

o dėdė Ibrahimas suprato šitai ir dar tą pačią dieną pasiuntė 
jam merginą, prabangiai aprengtą ir išpuoštą. Pamatęs ją, al 
Aminas pamanė, kad dėdė Ibrahimas buvo įžengęs pas ją, ir dėl 
to negalėjo nė pagalvoti apie susiliejimą su ja, tad priėmė 
dovanas, atsiųstas kartu su mergina, o ją pačią grąžino. 

Ibrahimas, sužinojęs apie tai, paėmė siuvinėtus marškinius 
ir apačioje auksu parašė tokias eiles: 


Galiu prisiekti Viešpaties galybe, 
Kad nežinau, kas bo jos rūbais slypi. 


Ir lubų net minty nepalytėjau, 
Tik, į akis žiūrėdamas, kalbėjau. 


Paskui aprengė tais marškiniais merginą, įdavė jai liutnią ir 
antrąkart pasiuntė al Aminui, o mergina įėjusi pabučiavo žemę 
prie jo kojų ir sudainavo tokias eiles: 


Atstūmęs mane, tu išsidavei, mielas, 
Kad tau nebereikia drovios mano sielos. 


Bel jei praeities nebenori atminti, 
Galėtum ir ją kalifatui grąžinti. 


O paskui al Aminas pamatė, kas parašyta ant marškinių, ir 
nebegalėjo suvaldyti savo širdies... 
Tuo tarpu išaušo rytas, ir Šachrazada nutraukė pasakojimą. 


Keturi šimtai devynioliktoji 
naktis 


Kai atėjo keturi šimtai devynioliktoji naktis, Šachrazada 
tęsė: 

Pasakojama, o laimingasai karaliau, kad al Aminas, pamatęs, 
kas parašyta ant marškinių, nebegalėjo suvaldyti savo širdies, 
priglaudė merginą prie krūtinės, pabučiavo ją, paskyrė jai 
kambarius ir vergių ir, padėkojęs dėdei Ibrahimui, paskyrė jį ar 
Rėjaus vietininku. 

Pasakojimas 
apie al Mutevakilį ir ibn Hakaną 


Dar pasakojama, kad al Mutevakilis išgėrė vaistų, ir žmonės 
ėmė jam nešti dovanų visokius nuostabius daiktus ir retenybes, 
ir al Fatchas ibn Hakanas padovanojo jam skaisčią aukštakrūtę 
vergę, nepaprastai gražią, o kartu su ja ir krištolinį indą su rau- 
donu gėrimu ir raudoną puodelį, ant kurio juodomis raidėmis 
buvo parašytos tokios eilės: 


Kai vaistus baigs gerti imamas mūs didis, 
Kai jis nuo visų negalių išsigydys, 


Tegu jis kaip vaistą tada bamėgina 
Iš Silos taurės gert svaiginantį vyną. 


Te antspaudą jos laužia jis be dvejonių, 
Jei geidžia bo vaistų didžiausių malonių. 


Kai dovanotoji vergė su tuo indu įėjo pas kalifą, ten sėdėjo 
Juchana, gydytojas!!!. Perskaitęs eiles, gydytojas nusišypsojęs tarė: 

— Prisiekiu Alachu, o tikratikių valdove, iš tikro al Fatchas 
geriau už mane išmano gydymo meną! Tad vartok tuos vaistus, 
kuriuos jis tau paskyrė. 

Kalifas sutiko su gydytojo nuomone ir išgėrė vaistus, kaip 
reikalavo eilės, ir Alachas atsiuntė jam sveikatą. 


Pasakojimas 
apie mokytą moterį 


Vienas garbingas žmogus pasakojo: 
Nesu matęs guvesnio proto, kilnesnės prigimties ir nuovo- 
kesnio Žmogaus nei viena moteriškė iš Bagdado, duodanti 


"! Juchana ibn Bachtišu — vienas iš siriečių gy- 
dytojų šeimos narių, kurie buvo labai garsūs 
pirmųjų Abasidų kalifų epochoje. 

patarimus, vardu Sit al Mašajichė. 

Atsitiko taip, kad ji atėjo į Chamos miestą penki šimtai še- 
šiasdešimt pirmaisiais metais!'!? ir visiems norintiems duodavo 
puikių patarimų; pas ją užeidavo daugelis fikcho!!? mokovų, daug 
išsilavinusių Žmonių, išmanančių visokius mokslus, ir kalbėdavo 
su ja apie teisę, ginčydavosi įvairiais klausimais. Nuėjau pas ją 
ir aš, o su manim buvo vienas apsišvietęs žmogus, ir ji pastatė 
prieš mus padėklą su vaisiais, o pati atsisėdo už užuolaidos. Ji 
turėjo brolį, labai gražų, kuris patarnavo mums. Pasivaišinę 
ėmėme kalbėtis apie teisę, ir aš uždaviau jai klausimą apie 
imamų sprendimų prieštaravimus, ji ėmė man aiškinti, aš klau- 
siau, 0 mano draugas žiūrėjo į gražų jos brolio veidą, 
negirdėdamas nė vieno jos žodžio. O ji pastebėjo šitai ir, baigusi 
man aiškinti, tarė jam: 

— Aš manau, kad tu esi iš tų, kurie vyrus myli labiau nei 
moteris. 

— "Taip, — atsakė tas. 

— O kodėl? 

— Todėl, kad Alacho valia vyras yra viršesnis už moterį... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimtoji 
naktis 


Kai atėjo keturi šimtai dvidešimtoji naktis, Šachrazada tęsė: 

Pasakojama, o laimingasai karaliau, kad šeichas tai moteriškei 
atsakė: 

— Todėl, kad Alacho valia vyras yra viršesnis už moterį, o 
aš labiau mėgstu viršesnį negu menkesnį. 

Nusijuokusi moteris paklausė: 

— Ar prisipažinsi klydęs, jei nuginčysiu tave šiuo klausimu? 

— Taip. 

— Tai pasakyk, kokie gi vyro viršenybės įrodymai? 

— Įrodymai visokiausi: ką mums pasako kiti ir ką mes suži- 
nome patys, — atsakė šeichas. — Kiti mums kalba Knygoje ir 


"2 Chama — Sirijos miestas. 561 metai truko nuo 
1162 m. spalio iki 1166 m. lapkričio mėnesio. 
"5 Fikchas — teisės mokslai. 


335 


420 naktis 


Nuostatose!!*; Knygoje jis sako: tegu vyrai išlaiko moteris!!š tuo, 
ką Alachas jiems davė daugiau nei joms. Ir štai dar jo žodžiai: 
jei nebus dviejų vyrų, tai bus vienas vyras ir dvi moterys. O štai 
ką jis pasakė apie palikimą: jei yra broliai ir seserys, tai vyrui 
skiriama tiek, kiek dviems moterims. Alachas — tebūnie jis pa- 
garbintas! — padarė vyrą viršesnį už moterį ir pasakė, kad 
moteris — tik pusė vyro, nes vyras turi daugiau privalumų. O 
Nuostatose, kurios perpasakoja pranašo žodžius — telaimina jį 
Alachas! — jis nustatė piniginę baudą už moters nužudymą ir 
pusę baudos už vyro nužudymą. O mes patys žinome štai ką: 
vyras — veikiantysis, o moteris — jo veiklos sritis. 

— Tu puikiai pasakei, — tarė moteriškė, — bet, prisiekiu 
Alachu, išdėstei įrodymus prieš save, o ne už save! Klausyk, 
Alachas — tebūnie jis pagarbintas! — padarė vyrą viršesnį už mo- 
terį, bet tik vyriškuose dalykuose, dėl to nėra ko ginčytis. Bet 
tais dalykais visi lygūs — ir kūdikis, ir berniukas, ir jaunuolis, 
ir suaugęs Žmogus, ir senis. Tačiau jei vyriškuose dalykuose nėra 
tarp jų jokio skirtumo, tai ir tau turėtų būti vienodai malonu 
leisti laiką su jaunuoliu ir su seniu — juk jie abu vyriškos lyties. 
O juk mes ginčijomės dėl draugystės ir smagybių: kas jų daugiau 
suteikia — jaunuolis ar moteris, ir čia tu nepateikei man nė vieno 
įrodymo. 

— O ponia, negi tu nežinai, kad jaunuoliai pasižymi lieknumu, 
rausvais skruostais, nuostabia šypsena ir maloniomis kalbomis. 
O įrodymas štai koks. Pranašas — telaimina jį Alachas! — sakė: 
“Nežiūrėkite ilgai į bebarzdžius, žvilgsnis į juos — žvilgsnis į 
didžiaakes hurijas"“. Berniuko privalumai, lyginant su mergaite, 
niekam ne paslaptis, ir kaip puikiai pasakė Abu Nuvasas: 


Mažiausia iš visų dorybių jų, 
Kad niekad neužkrės tavęs krauju. 


O štai kito poeto žodžiai: 


"* Knyga — Koranas; Nuostatos — Suna (elgesio tai- 
syklės, sudarytos remiantis padavimais apie pranašo 
Mahometo žodžius ir darbus). '5 Korano 
žodžiai, kurie kelis kartus 
pasitaiko šioje knygoje. 

Juk ir balsai žinai tu, ką Abu Nuvasas sako 
(O jo saldžiaisiais šunkeliais lig šiol ne vienas seka): 


“Žmogau, jų pūką mėgstantis, smagumą tu patirsi, 
Net rojuj tokio bomėgio nerasi, kai numirsi!" 


Ir jei kas nori greičiau parduoti vergę ir giria jos grožį, 
būtinai palygina ją su jaunuoliu... 
Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt pirmoji naktis 


Kai atėjo keturi šimtai dvidešimt pirmoji naktis, Šachrazada 
tęsė: 

Pasakojama, o laimingasai karaliau, kad šeichas sakė mo- 
teriškei: 

— Ir jei kas nori greičiau parduoti vergę ir giria jos grožį, 
būtinai palygina ją su jaunuoliu, kaip yra pasakęs poetas: 


Jos šlaunys kaip vyro. Kai myli — siūbuoja 
Lyg šakos, kai jas šiaurės vėjas šukuoja. 


Ir dar žinok, kad jaunuolį lengva nusivesti, jis paklūsta tavo 
norams, su juo malonu bendrauti, jis linkęs ne prieštarauti, o 
sutikti, ypač jei jam želia ūseliai ir skruostus dažo jaunystės rau- 
donis, ir jis panašus į mėnulio pilnatį. Kaip puikiai pasakė al 
Charirijus!!*: 


Pasakė peikėjai: “Paliki tą draugą! 
Matai, ant jo skruosto gyvaplaukiai auga". 


Tariau: “Alachu aš prisiekiu, beikėjas 
Pradėtų dvejoti, kitaip pažiūrėjęs. 


Kam žemė, kur niekas negali išdygti? 
Išaušus pavasariui, reiks ją palikti“. 


"* Al Charirijus (1054—1122) — žymaus novelių 
rinkinio “Makamos" (“Pokalbiai", 
“Rinktinė") autorius. 

Ir dar kito poeto žodžiai: 


Pasakė peikėjai: “Tu sotus!" Jie klysta! 
Ką aistros užpuolė, tas atmena viską. 


Aš jo nebamirščiau, jei būtų jis rožė, 
Tai kaibgi bamiršiu baziliko grožį? 


Štai kokie jaunuolių privalumai, kurių neturi moterys. 

— Tesuteikia Alachas tau sveikatos! — tarė moteriškė. — Tu 
pateikei daug įrodymų, bet jie kalba prieš tave, o ne už tave. 
Klausyk! Kaip galima jaunuolį lyginti su mergina — juk tai tas 
pat, kas ėriuką palyginti su antilope! Mergina kalba švelniai, jos 
liemuo lyg bazilikas, šypsena tarytum ramunės žiedas, plaukai 
lyg kamanos. Jos skruostai tarytum anemonės, veidas tarytum 
obuolys, lūpos tarytum vyšnios, o krūtinė tarytum granatai. Kai 
ji kalba, vėsūs perlai byra jai iš burnos, o kai šypsosi — mėnulis 
sušvinta jai tarp lūpų, o jei pažvelgia — nelyginant kardu perveria 
širdį. Trokšta jos klajoklis ir sėslusis, jos lūpos švelnesnės už 
sviestą ir saldesnės už medų... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt antroji naktis 


Kai atėjo keturi šimtai dvidešimt antroji naktis, Šachrazada 
tęsė: 

Pasakojama, o laimingasai karaliau, kad moteriškė tokiais 
žodžiais įrodinėjo merginos privalumus: 

— Jos lūpos švelnesnės už sviestą ir saldesnės už medų, o 
krūtinė — tarytum platus kelias tarp kalnų, o speneliai lyg 
dramblio kaulo dėželės, o pilvas panėši į besiskleidžiantį žiedą, 
su raukšlėmis, krintančiomis viena ant kitos, šlaunys jos lyg nu- 
tekintos iš perlų, sėdmenys virpčioja tarytum krištolo jūra ar 
šviesos kalnai, o rankos lyg aukso grynuoliai. Argi nežinai, kad 
valdovai visada paklūsta moterims ir nenusivilia jų teikiamais ma- 
lonumais? Moterys šitiek turtuolių yra pavertusios vargšais, šitiek 
didžiūnų nužeminusios, šitiek kilmingųjų pavertusios tarnais! 
Moterys suvilioja mokslinguosius, sugėdija dievobaiminguosius, 

nuskurdina turtinguosius, nelaimingus padaro laiminguosius, 
tačiau kas turi nors kiek proto, vis tiek jas myli ir gerbia, ne- 
laikydami to pažeminimu. Šitick vergų nepakluso dėl jų savo 
aukščiausiajam ponui, supykdė savo tėvą ir motiną, ir visa tai 
dėl to, kad viršų paėmė aistra. Negi tu, vargšeli, nežinai, kad 
moterims statomi rūmai ir prieš jas nuleidžiamos užuolaidos; joms 
perkamos vergės, dėl jų liejamos ašaros, joms ruošiamas kvap- 
nusis muskusas, ambra ir visokiausios brangenybės. Dėl jų 
sušaukiama kariuomenė ir sodinami sodai, dėl jų kaupiamas tur- 
tas ir nukertamos galvos, ir teisus tas, kuris pasakė: “Žemiškasis 
gyvenimas reiškia: moterys". O senieji padavimai, kuriuos tu 
priminei, liudija prieš tave, nes pranašo žodžiai “Nežiūrėkite ilgai 
į bebarzdžius, žvilgsnis į juos — Žvilgsnis į didžiaakes hurijas" 
reiškia, kad hurijos, arba moterys, yra viršesnės čia už jaunuolius, 
nes juos sulygino su moterimis, o juk tas, su kuriuo lyginama, 
yra viršesnis už tą, kuris lyginamas. Ir tavo žodžiai, kad par- 
duodama mergina prilyginama jaunuoliui, nėra teisingi, priešingai, 
tai jaunuolis lyginamas su mergina ir sakoma: “Šitas jaunikaitis 
tarytum mergina". O eilės, kurias tu čia pasakei, kilo iš iškreiptų 
potraukių. Juk nusikaltėlius, Loto!!? palikuonis, ir neklusnius 
ištvirkėlius Alachas pasmerkė savo knygoje tokiais žodžiais: “Negi 
jūs žiūrėsite tik į vyrus, palikę savo moteris, kurias aukštybių 
viešpats yra jums sukūręs? Jei taip, jūs — nusikaltėliška gentis". 
Taip pasakyta apie tuos, kurie merginą lygina su jaunuoliu, nes 
jie yra ištvirkėliai, klauso savo sielos ir šėtono ir netgi sako, kad 
moteris tinka abiem dalykams iškart, kaip yra pasakęs Abu 
Nuvasas: 


Tarytumei berniukas ji stolinga, 
Ir Loto sūnui, ir blevėsai tinka. 


Ir neteisingai pasakei, kad besikalantys ūsiukai ir želianti 
barzda suteikia jaunuoliui grožio, nes iš tikrųjų yra priešingai. 
Paskui ji pasakė tokias eiles: 


Prasikalė pūkas ant skruostų — regiu 
Tuos, kur jis mylėjo ir skriaudė sykiu. 


"7? Biblinis Lotas, Abraomo sūnėnas. Viena iš Loto 
genties ydų -- pederastija. 

Kai kalas jaunuoliui bo sbaiglio spaiglys, 
Jo veidas pajuosta tarytum anglis. 


O jeigu tas popierius juodas visai, 
Ant ko gi lada savo laišką rašai? 


Ir tokį laikyt už kitus vertesniu 
Tegali kvailybė begalvių žmonių. 


Ir tada ji tam žmogui taip pasakė: 
— Garbė Alachui... 


Tuo tarpu išaušo rytas, ir Šachrazada nutraukė pasakojimą. 
Keturi šimtai dvidešimt trečioji naktis 


Kai atėjo keturi šimtai dvidešimt trečioji naktis, Šachrazada 
tęsė: 

Pasakojama, o laimingasai karaliau, kad toji moteriškė toliau 
aiškino šeichui: 

— Garbė Alachui! Kaip tu negali suprasti, kad tikrąjį malo- 
numą gali duoti tik moteris, kad tik ji suteikia amžiną laimę? 
Juk pats Alachas pranašams ir šventiesiems prižadėjo, kad rojuje 
jų lauks didžiaakės hurijos, kaip atlyginimas už gerus darbus, 
o jei didysis Alachas žinotų, kad malonumą teikia kas kita, jis 
tikrai būtų apdovanojęs juos kuo kitu. Pranašas yra pasakęs: 
“Jūsų gyvenime man teikia malonumą trys dalykai — moterys, 
kvepalai ir mano akių vėsa — malda". Alachas jaunuolius paskyrė 
būti tik pranašų ir rojaus šventųjų tarnais, juk rojus — malonumų 
ir laimės vieta, o be jaunuolių paslaugų ta laimė būtų netikra. 
Norėti iš jų ko kito — beprotybė ir pragaištis, ir kaip puikiai pa- 
sakė poetas: 


Jei vyrui reikia vyro, tai didelė bėda. 
Kas nori būti laisvas, tas laisvas visada. 


Jei tu ber visą naktį buvai su berniuku, 
Tau, lyg purvu prekiavus, bus rytą nesmagu. 


Kas kita, jei miegojai bernakt su gražuole, 
Kuri tave užbūrė juodąja akele. 

Pabudusi bašlaksto tave ji kvaptimis, 
Ir kvepia visas namas lyg švenčių dienomis. 


Paskui ji pridūrė: 

— O žmonės, jūs išvedėt mane iš kelio, per jus aš nusižengiau 
padorumo įstatymams, ėmiau tuščiažodžiauti ir kalbėti nešvan- 
kybes. Bet laisvųjų širdys — paslapčių kapinės, ir aš prašau didįjį 
Alachą atleisti man, jums ir visiems musulmonams — juk jis 
atlaidus ir maloningas! 

Ji nutilo ir nieko daugiau mums nepasakė, ir mes išėjome 
džiaugdamiesi tuo, ką naudingo sužinojome iš pokalbio su ja, 
ir gailėdamiesi, kad turėjome su ja išsiskirti. 


Pasakojimas 
apie Abu Suveidą ir senę 


Abu Suveidas pasakojo: 

Atsitiko taip, kad aš su būriu draugų nuėjau į sodą nusipirkti 
vaisių, ir pamatėme mes senę; jos veidas buvo nuostabus, tik 
plaukai visai žili, ir ji šukavo juos dramblio kaulo šukomis. Mes 
atsistojome šalia, bet ji nekreipė į mus jokio dėmesio, net galvos 
neužsidengė, ir aš tariau jai: 

— O sene, jei tavo plaukai būtų juodi, būtum gražesnė už 
merginą; kodėl gi tu nenusidažai jų? 

Senė pakėlė galvą... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt ketvirtoji 
naktis 


Kai atėjo keturi šimtai dvidešimt ketvirtoji naktis, Šachrazada 
tęsė: 

Pasakojama, o laimingasai karaliau, kad pakėlusi galvą senė 
atsakė dviem dvieiliais: 


Jaunystė mane dažė, ir ta spalva man tiko. 
Nors ji dabar pradingo, spalvingos dienos liko. 

Menu, kad šviesią suknią jaunystėje turėjau, 
Visi mane mylėjo ir į mane žiurėjo. 


Ir aš atsakiau: 

— Alachas apdovanojo tave lanksčiu liežuviu, o sene! Kokia 
tų atrodai teisinga, kai pasiduodi uždraustam, ir kaip tu meluoji 
sakydama, kad atgailauji! 


Pasakojimas apie ibn Tahyrą ir Munisę 


Dar pasakojama, kad Aliui ibn Muchamedui ibn Abd Ala- 
chui ibn Tahyrui buvo parodyta vergė, vardu Munisė, kurią 
norėjo parduoti, o ji buvo graži ir išsilavinusi, mokėjo eiliuoti. 

— Kuo tu vardu? — pakausė Alis. 

— Teišaukština Alachas emyrą! Aš vardu Munisė. 

Emyras jau anksčiau žinojo jos vardą, tai dabar nuleido galvą, 
o pakėlęs pasakė merginai tokį dvieilį: 


Ką tarsi tu tam, kurį meilė kankina, 
Kurs kelio į tavąją širdį nežino? 


O Munisė jam taip atsakė: 


Kai mylintį regim, kai girdim dejonę 
Jo meilės, suteikiam jam savo malonę. 


Patiko vergė emyrui, jis nupirko ją už septyniasdešimt tūks: 
tančių dirhemų, ir tapo ji Ubeid Alacho ibn Muchamedo motina. 


Pasakojimas 
apie Abul Ainą ir dvi moteris 
Abu! Ainas pasakojo: 


Mūsų gatvėje gyveno dvi moterys, ir viena mylėjo vyriškį, 
o kita — bebarzdį jaunuolį. Vieną vakarą jos susitiko ant namo 

stogo netoli mano namų (o jos manęs nepastebėjo), ir bebarzdžio 
bičiulė tarė kitai: 

— O sesute, kaip tu gali pakęsti šiurkščią saviškio barzdą, kai 
jis krinta ant tavęs bučiuodamas ir ūsai kutena tau lūpas ir 
skruostus? 

— Kvailute, — atsakė toji, — argi medį puošia kas nors kita, 
išskyrus lapus, o agurką kas nors, išskyrus pūkelį? Ar tu matei 
pasaulyje ką bjauresnio už plikšį, už nupešiotą? Argi nežinai, kad 
barzda vyrui tas pat, kas garbanos moteriai? Negi nežinai, koks 
skirtumas tarp barzdos ir skruosto? Negi nežinai, kad didysis 
Alachas sukūrė angelą, kuris sako: “Garbė Alachui, papuošusiam 
vyrą barzda, o moterį — garbanomis!" Ir jei barzda savo gražumu 
neprilygtų garbanoms, jis nebūtų jų sujungęs, kvailute! 

Jaunuolio bičiulė labai rimtai išklausė draugės žodžius ir 
sušuko: 

— Prisiekiu Kaabos ponu, aš jau išmečiau iš galvos savo 
bičiulį! 


Pasakojimas apie Alį Egiptietį 


Dar pasakojama, kad gyveno kartą Kaire toks pirklys, turėjo 
jis daug turto, ir grynų pinigų, ir brangiųjų akmenų, ir metalų, 
ir daug Žemės, ir jis buvo vardu Hasanas Juvelyras iš Bagdado. 
Apdovanojo jį Alachas nuostabaus grožio sūnumi, ir pavadino 
jį tėvas Aliu Egiptiečiu, išmokė skaityti Koraną, išmokė iškalbos 
ir malonių manierų, ir visiems mokslams berniukas buvo gabus, 
o netrukus tapo tėvo pagalbininku prekyboje. 

Sykį jo tėvas susirgo ir sulig kiekviena diena ėjo blogyn, ir 
pagaliau suprato, jog netrukus mirs, tad pasikvietė sūnų... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt penktoji 
naktis 


Kai atėjo keturi šimtai dvidešimt penktoji naktis, Šachrazada 
tęsė: 
Pasakojama, o laimingasai karaliau, kad pirklys Juvelyras iš 

Bagdado, kai susirgo ir suprato mirsiąs, pasikvietė sūnų, vardu 
Alis Egiptietis, ir tarė jam: 

— O mano vaike, iš tikro žemiškasis gyvenimas laikinas, o 
dangiškasis amžinas, visi turėsime mirti. Noriu pasakyti tau savo 
priesakus — jei laikysies jų, būsi saugus ir laimingas, kol susitiksi 
su didžiuoju Alachu, o jei nepaklausysi manęs, užgrius tave di- 
džiuliai rūpesčiai, skaudžiai gailėsies nepaklausęs manęs. 

— O tėve, dėmesingai išklausysiu tave ir viską vykdysiu, juk 
klausyti tavęs — mano pareiga. 

— O mano vaike, palieku didelius turtus, juos net suskaičiuoti 
sunku, ir jei tu kas dieną išleistum po penkis šimtus dinarų, di- 
delio nuostolio neturėtum. Tačiau vis tiek tau reikia gyventi 
dorai, dievobaimingai, klausyti Alacho. Daryk gerus darbus, būk 
maloningas, rūpinkis vargšais, venk piktų Žmonių, užsiimančių 
neaiškiais darbais. Maloniai elkis su tarnais ir savo žmona, nes 
ji didžiūno duktė ir laukiasi nuo tavęs — galbūt Alachas apdo- 
vanos tave garbingais palikuonimis. 

Ir tėvas mokė jį verkdamas, pravirko ir Alis, o paskui sušuko: 

— O tėve, aš ištirpau nuo tavo kalbų! Tu tarytum kalbi at- 
sisveikinančiojo žodžiais! 

— Taip, vaike mano, aš žinau, kad nebeilgai man liko gyven- 
ti, tad nepamiršk mano pamokymų. 

O paskui pirklys pasakė tikėjimo išpažinimą ir ėmė skaityti 
Koraną, ir kai pajuto artėjant mirtį, pasišaukė sūnų arčiau, 
pabučiavo jį, sušuko, ir jo siela paliko kūną. Sūnus ėmė raudoti, 
susirinko velionio draugai, pašarvojo jį, pasimeldė ir, paguldę 
ant neštuvų, nunešė į kapines. Palaidoję draugai paskaitė prie 
kapo Koraną ir, paguodę sielvartaujantį sūnų, išsivaikščiojo. O 
sūnus kas penktadienį rengė atminų apeigas, keturiasdešimt dienų 
skaitė Koraną ir išeidavo iš namų tik pasimelsti ar aplankyti tėvo 
kapo. Po kurio laiko atėjo pas jį pirklių sūnūs, jo bendraamžiai, 
ir tarė: 

— Ar dar ilgai gedėsi, nematydamas pasaulio? Prekyba su- 
stojo, su bičiuliais nebesusitinki — toks gyvenimas žalingas. 

O kartu su draugais įžengė į namus prakeiktasis Iblis'!'Š, kuž- 
dėdamas jiems į ausį, ir tie ėmė įkalbinėti Alį eiti su jais į 

turgavietę. Iblis jį irgi puolė pašnibždomis įkalbinėti, ir jaunuolis 
sutiko... 
Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt šeštoji naktis 


Kai atėjo keturi šimtai dvidešimt šeštoji naktis, Šachrazada 
tęsė: 

Pasakojama, o laimingasai karaliau, kad pirklių sūnūs įkalbėjo 
Alį Egiptietį, Hasano Juvelyro sūnų, eiti su jais į turgavietę, o 
išėję į kiemą tarė: 

— Sėsk ant mulo ir jojam į tokį ir tokį sodą. Pasilinksminsim 
ten, ir tavo liūdesys ir sielvartas išsisklaidys. 

Alis sutiko, ir jie nujojo, o vienas paruošė pietus ir atgabeno 
juos į sodą, ir jie valgė, gėrė, sėdėjo šnekučiuodamiesi iki vakaro, 
o paskui išsivaikščiojo į namus. Kitą rytą pas Alį vėl atėjo draugai 
ir pakvietė kartu, o tas paklausė: 

— Kur jūs einate? 

— Į tokį ir tokį sodą — jis dar gražesnis nei vakarykštis. 

Alis išjojo kartu su jais. Dabar kitas atgabeno į sodą puikius 
pietus ir dar atnešė svaiginančio vyno. Pavalgę draugai ėmė įkal- 
binėti Alį išgerti vyno, ir tas sutiko, nors nenorom. Taip jie 
sėdėjo gerdami ir kalbėdamiesi iki vakaro, o paskui nuėjo namo. 
Aliui Egiptiečiui smarkiai svaigo galva, ir kai parėjo namo, žmona 
paklausė: 

— Ko tu toks pasikeitęs? 

— Šiandien mes linksminomės ir pramogavome, ir vienas 
draugas atnešė tokio vandens, jį gėrė visi, aš taip pat, štai nuo 
jo man ir apsvaigo galva. 

— Negi tu pamiršai tėvo priesakus? Juk jis uždraudė tau drau- 
gauti su abejotinais žmonėmis! 

— Tai ne abejotini žmonės, o pirklių vaikai! — atsakė Alis. 
— Tai malonumų ir linksmybės žmonės! 

Taip Alis kiekvieną dieną jodavo su draugais į vis puikesnę 
vietą ir pramogaudavo, ir vieną dieną jie tarė: 

— Dabar tavo eilė vaišinti mus pietumis! 

Ir kitą dieną Alis paruošė visko dukart daugiau nei jie, pa- 
siėmė virėjus, tarnus ir kavavirius, ir nuvyko jie į ar Raudo salą, 

ir išbuvo ten visą mėnesį valgydami, gerdami ir pramogaudami. 

Kai praėjo mėnuo, Alis apsižiūrėjo išleidęs nemažai pinigų, 
tačiau prakeiktasis Iblis sukuždėjo jam: “Net jei tu kasdien 
išleistum tiek kiek dabar per mėnesį, vis tiek pinigų tavo ižde 
nesumažėtų". Ir Alis išmetė iš galvos taupumą, ir gyveno šitaip 
trejus metus, o žmona kartkartėmis primindavo jam tėvo prie- 
sakus, bet Alis neklausydavo jos, kol pagaliau baigėsi paskutinės 
monetos. Tada jis ėmė pardavinėti brangiuosius akmenis ir leido 
tuos pinigus, kol nieko nebeliko. Paskui jis pardavė visus namus, 
paskui kaimus ir sodus, kol galų gale nieko nebeliko, tik tas 
namas, kur jis su šeima gyveno. Tada jis išlaužė marmurą, kuriuo 
buvo išpuoštas namas, ir iš to gyveno, ir vieną dieną Alis ap- 
sižvalgė ir pamatė, kad parduoti daugiau nebėr ko. Tada jis 
pardavė namą ir išleido visus pinigus. 

Ir atėjo pas jį tas žmogus, kuris nupirko jo namą, ir tarė: 

— Pasiieškok kito būsto, man reikalingas mano namas! 

Alis su žmona ir dviem vaikais — sūnum ir dukra — persi- 
kraustė į mažą kambarėlį, ir iš tokios prabangos ir prašmatnumo 
jis krito į juodžiausią skurdą: tą dieną neturėjo už ką nusipirkti 
valgyti. Žmona tarė: 

— Aš ne kartą įspėjau tave, prašiau laikytis tėvo priesakų, 
bet tu neklausei. Nėra jėgos ir galybės, didesnės už visagalį 
Alachą! Kuo aš šiandien pamaitinsiu mažus vaikelius? Eik pas 
savo draugus, pirklių sūnus, galbūt jie duos nors vieną monetą. 

Alis pakilo ir apėjo visus savo draugus, bet tie nusisuko nuo 
jo, sakydami nemalonius, skaudžius žodžius, ir nė vienas jam 
nieko nedavė. 

Alis grįžo namo ir pasakė nieko negavęs, tada jo žmona 
nuėjo pas kaimynes prašyti valgymo nors šiai dienai... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt septintoji naktis 


Kai atėjo keturi šimtai dvidešimt septintoji naktis, Šachrazada 
tęsė: 

Pasakojama, o laimingasai karaliau, kad Alio Egiptiečio 
žmona, kai jos vyras grįžo tuščiomis, nutarė eiti pas kaimynus 
ir paprašyti valgymo nors šiai dienai. Ir pasibeldė ji pas vieną 

seną pažįstamą, o toji, pamačiusi moteriškę tokioje apverktinoje 
padėtyje, sušuko: 

— Kas atsitiko? 

Kai Alio žmona viską papasakojo, ši tarė: 

— Sveika atvykus! Duosiu tau visko, ko tik paprašysi! 

Ir kaimynė davė jai tiek, kad užtektų mėnesiui visai šeimai. 
Alio žmona parėjo namo, o vyras, ją pamatęs, pravirko ir 
paklausė: 

— Iš kur visa tai gavai? 

— Davė tokia ir tokia. Kai išgirdo mano pasakojimą, iš karto 
pasiūlė pagalbą. 

— Jei dabar šitiek turi, — tarė vyras, — aš keliauju į vieną 
tokią vietą, galbūt Alachas mums padės. 

Jis atsisveikino su žmona ir vaikais ir išėjo, pats nežinodamas 
kur, ir nukeliavo į Bulako miestą. Pamatė jis ten laivą, besi- 
ruošiantį į Dumjatą, o jį atpažino vienas tėvo draugas ir paklausė: 

— Kur tu nori keliauti? 

— Į Dumjatą. Noriu aplankyti senus draugus, — atsakė Alis. 

Ir tas žmogus parsivedė jį į savo namus, parodė jam deramą 
pagarbą, o paskui suruošė jam maisto, davė keletą dinarų ir 
įsodino į laivą. Dumjatoje Alis išlipo iš laivo ir vėl nebežinojo, 
kur eiti. Vienas pirklys pasigailėjo jo ir parsivedė į savo namus. 
Alis pagyveno ten kurį laiką, o paskui tarė sau: “Kiekgi galima 
gyventi svetimuose namuose?" — ir išėjo. Uoste pamatė jis laivą, 
plaukiantį į Damaską, ir jį priglaudęs pirklys suruošė jam maisto, 
davė truputį pinigų ir įsodino į tą laivą. 

Taip Alis atsidūrė Damaske, ir sutiko jis ten gerą žmogų, 
kuris priglaudė jį ir maitino. Vieną dieną Alis pamatė karavaną, 
susiruošusį į Bagdadą, ir panoro keliauti kartu, tad atsisveikino 
su priglaudusiu jį pirkliu ir išvyko. O Alachas vienam su kara- 
vanu keliaujančiam pirkliui įkvėpė gailestį Aliui, ir tas pasiėmė 
ji pas save. Kai iki Bagdado liko viena diena kelio, karavaną 
užpuolė gauja plėšikų, atėmė viską, kas tik buvo, ir gyvų išliko 
mažai žmonių, užsislėpusių atkampiose vietose nuo tų galva- 
žudžių. 

Alis Egiptietis, apiplėšus karavaną, patraukė link Bagdado ir 
pasiekė jį saulei leidžiantis, kai vartų sargai jau ruošėsi užkelti 
vartus, bet Alis iš tolo suriko: 

— Palaukit, aš noriu įeiti į miestą! 

Vartų sargai įsileido jį į savo kambarius ir paklausė, iš kur 
jis ateinąs. 

— Aš iš Kairo, — atsakė Alis, — atkeliauju su prekėmis, mu- 
lais, ryšuliais, vergais ir tarnais. Aš nuskubėjau pirmas, kad 
parinkčiau vietą, kur būtų galima sukrauti prekes, tačiau užpuolė 
plėšikų gauja, atėmė mulą ir viską, ką turėjau, vos išnešiau sveiką 
kailį. 

Vartų sargai tarė jam: 

— Jeigu taip, nakvok pas mus, o rytą mes tau padėsim surasti 
vietą prekėms. | 

Tada Alis išvertė kišenes ir surado dinarą, kurį buvo gavęs 
iš pirklio Bulake, padavė jį vienam vartų sargui ir tarė: 

— Iškeisk jį ir nupirk mums ko nors valgyti. 

Rytą vartų sargas nuvedė jį pas vieną pirklį, ir Alis vėl pa- 
pasakojo tą išgalvotą istoriją, o pirklys patikėjo, kad jo prekės 
netrukus atkeliaus, tad nusivedė Alį į savo krautuvę, parodė jam 
deramą pagarbą, padovanojo prašmatnius drabužius ir nuvedė 
į pirtį. 

Ir aš nuėjau į pirtį, — pasakojo Alis Egiptietis, — o kai išėjau, 
pirklys parsivedė mane namo, pavaišino puikiais pietumis, o 
paskui tarė vienam vergui: 

— O Masudai, parodyk šitam ponui du namus ten ir ten. Ati- 
duok jam raktus nuo to namo, kuris jam patiks, ir grįžk namo. 

Ir vergas nuvedė mane į tokią gatvę, kur stovėjo trys namai, 
nauji ir gražūs, atrakino vieną namą, kad galėčiau jį apžiūrėti, 
paskui kitą ir paklausė: 

— Nuo kurio namo tau duoti raktus? 

— O kieno tas trečiasis namas? — paklausiau aš. 

— Mūsų. 

— Atrakink, aš noriu jį apžiūrėti. 

— Netinka jis tau. 

— Kodėl? 

— Todėl, kad jame gyvena džinai, ir kiekvieną, likusį jame 
nakvoti, rytą randame negyvą. Mes niekada neatrakiname to 
namo vartų, net kai reikia išnešti mirusįjį, mes užlipame ant stogo 
ir iškeliame jį. Ir mano ponas niekam to namo nerodo. 

— Atrakink, noriu jį apžiūrėti, — tariau aš, o pats pamaniau: 

“Štai kaip tik tai, ko aš ieškau. Liksiu ten nakvoti ir mirsiu, taip 
pagaliau išsilaisvinsiu iš tokios pasibaisėtinos padėties". 

Vergas atrakino vartus, ir aš apžiūrėjau namą, o jis buvo erd- 
vus ir puikus, ir tariau: 

— Man reikia tik šito namo, duok raktą. 

— Negaliu, kol negausiu savo pono leidimo... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt aštuntoji 
naktis 


Kai atėjo keturi šimtai dvidešimt aštuntoji naktis, Šachrazada 
tęsė: 

Pasakojama, o laimingasai karaliau, kad vergas pasakė negalįs 
duoti jam to namo raktų, kol negavo savo pono leidimo. O 
pirklys, tai sužinojęs, tarė Aliui: 

— O pone, mesk iš galvos tą namą! 

— Aš apsistosiu tik jame, — atsakė Alis, — ir nereikia manęs 
atkalbinėti. 

— Tada parašyk popierių, jog nekaltinsi manęs, kad ir kas 
tau atsitiktų! 

Alis parašė tokį popierių ir, paėmęs iš pirklio raktus, nuėjo 
į tą namą, o vergas jam atnešė patalą ir paklojo ant suolo tuoj 
už vartų. Alis įėjo, o pamatęs kieme šulinį ir kibirą prie jo, pa- 
sisėmė vandens, apsiplovė ir sukalbėjo maldas, ir pirklio siųstas 
vergas atnešė jam vakarienę, žibintą, žvakę, dubenį, ąsotį ir puo- 
delį ir greitai išėjo. Likęs vienas Alis ramiai pavakarieniavo, 
sukalbėjo vakarines maldas ir tarė sau: “Paimk patalą ir nešk 
jį viršun, geriau miegok kambary, o ne čia". 

Jis taip ir padarė, ir surado viršuje didelį kambarį paauk- 
suotomis lubomis, grindys ir lubos buvo išklotos įvairiaspalviu 
marmuru. Pasitaisęs patalą jis nusprendė paskaityti Koraną, tik 
staiga girdi balsą: 

— O Ali, o ibn Hasanai, ar nuleisti auksą? 

— O kur tas auksas, kurį nori nuleisti? — paklausė Alis. 

Dar jis nebaigė sakyti, tik kad pasipils auksas nuo lubų, lyg 
lietus prapliupo, ir kambarys prisipildė aukso. O paskui balsas 
tarė: 

— Paleisk dabar mane, nes mano tarnyba baigėsi: tu gavai 
tai, kas tau priklauso. 

— Vardan didžiojo Alacho, — sušuko Alis, — pasakyk man, 
iš kur čia tas auksas? 

— Tas auksas buvo užburtas tavo vardu nuo senų laikų. Mes 
aplankydavom kiekvieną, čia apsistojusį, ir klausdavom: “O Ali, 
o ibn Hasanai, ar nuleisti auksą?" Tas išsigąsdavo mūsų balso 
ir surikdavo, o tada mes nusukdavom jam sprandą. O tu mums 
į klausimą atsakei: “O kur tas auksas?" Mes supratome, kad tu 
esi to aukso šeimininkas, atidavėm jį tau. O dar tau priklauso 
lobis, gulintis Jemeno žemėje, ir būtų gerai, kad nuvyktum jo 
pasiimti. Tad dabar paleisk mane, ir aš eisiu savo keliu. 

— Prisiekiu Alachu, nepaleisiu tavęs, kol neatneši man to, kas 
guli Jemeno žemėje. 

— Jei atnešiu, ar paleisi mane ir to lobio sargą? 

— Taip. 

— Prisick, — paprašė balsas, ir Alis prisiekė, o paskui pridūrė: 

— Turiu dar į tave prašymą. Kaire liko mano žmona ir vaikai, 
tad atgabenk juos man gyvus ir sveikus. 

Džinas prižadėjo viską padaryti per tris dienas ir išnyko. Rytą 
Alis ėmė dairytis, kur būtų galima paslėpti auksą, ir pamatė tokią 
marmuro lentą su sraigtu. Kai jis pasuko sraigtą, lenta staiga pa- 
sislinko ir atidengė duris. Už jų Alis surado didelę kamarą, o 
ten gulėjo daugybė maišų. Supilstęs auksą į maišus, Alis sunešiojo 
juos į kamarą, pasuko sraigtą, ir lenta stojo į vietą. 

Paskui Alis atsisėdo ant suolo prie vartų, tik staiga kažkas 
pasibeldė. O tai buvo namo šeimininko vergas. Pamatęs Allį 
gyvą, vergas nubėgo pasakyti savo ponui... 

Tuo tarpu išaušo rytas, ir Šachrazada nutraukė pasakojimą. 


Keturi šimtai dvidešimt devintoji naktis 


Kai atėjo keturi šimtai dvidešimt devintoji naktis, Šachrazada 
tęsė: 

Pasakojama, o laimingasai karaliau, kad namo šeimininko 
vergas, pamatęs Alį gyvą, nubėgo pasakyti savo ponui. Tas labai 
nudžiugo ir, paėmęs puikius pusryčius, nuėjo pas Alį, apkabino 
ji, pabučiavo ir paklausė: 

— Kaip laikaisi? 

— Gerai. O miegojau aš viršuje, kambary, išklotame mar- 
muru. 

— Ar matei ką naktį, ar girdėjai? 

— Ne, — atsakė Alis, — aš paskaičiau Koraną ir ramiai 
išmiegojau iki ryto, nubudęs apsiploviau, pasimeldžiau ir nusi- 
leidęs žemyn atsisėdau ant suolo. 

— Garbė Alachui už suteiktą gerą! — sušuko pirklys ir nuėjęs 
atsiuntė vergų ir vergių, kurie iššlavė namus, viską sutvarkė ir 
išklojo kilimais, trys vergai ir trys vergės liko patarnauti, o kiti 
grįžo pas poną. Pirkliai, sužinoję apie Alį, atsiuntė jam visokiausių 
dovanų — drabužių, valgių ir gėrimų, pasikvietė į turgavietę ir 
paklausė: 

— Kada atkeliaus tavo manta? 

— Po trijų dienų,— atsakė Alis. 

O po trijų dienų atėjo pas jį džinas, saugojęs auksą, ir tarė: 

— Eik pasitikti lobių, kuriuos tau atgabenau iš Jemeno, ir savo 
šeimos, ir dar daugybės turtų — puikiausių prekių, ir žinok, kad 
mulai, žirgai, kupranugariai, tarnai ir vergai — tai pasivertę džinai. 

O šitas džinas, nukeliavęs į Kairą, pamatė, kad Alio žmona 
ir vaikai pusnuogiai ir alkani, tad aprengė juos prašmatniais 
rūbais iš Jemeno turtų. O Alis, išgirdęs šitą malonią žinią, nuėjo 
pas pirklius ir tarė: 

— Eime drauge pasitikti karavano, gabenančio mano prekes, 
ir te jūsų moterys eina kartu ir susipažįsta su mūsų moterimis. 

Ir visi pirkliai su Žmonomis nuėjo į sodą prie miesto vartų 
ir sėdėjo ten šnekučiuodamiesi. Tik staiga dykumoje pakilo dul- 
kių debesys, ir iš jų išniro mulai, žmonės, varovai, tarnai ir 
žibintininkai. Jie ėjo dainuodami ir šokdami, kol pasiekė miesto 
vartus. Varovų šeimininkas priėjo prie Alio Egiptiečio ir tarė: 

— O pone, mes užtrukome, nes keturias dienas stovėjome 
vienoje vietoje laukdami, kol pasitrauks plėšikų gauja. 

Visi pirkliai sėdo ant mulų ir nujojo kartu su karavanu, o 
jų moterys ėjo iš paskos kartu su Alio Egiptiečio moterimis. 
Pirklių žmonos gėrėjosi Alio žmonos ir vaikų drabužiais ir sakė: 
“Iš tikro tokių rūbų neturi nei Bagdado, nei koks kitas karalius". 
Ir taip jie atkeliavo prie Alio namų... 

Tuo tarpu išaušo rytas, ir Šachrazada nutraukė pasakojimą. 

Keturi šimtai trisdešimtoji naktis 


Kai atėjo keturi šimtai trisdešimtoji naktis, Šachrazada tęsė: 

Pasakojama, o laimingasai karaliau, kad karavanas pagaliau 
priėjo prie Alio namų, nuo mulų ir kupranugarių buvo nukrauti 
visi nešuliai ir sunešti į kamaras, o moterys su Alio žmona pakilo 
į savo kambarius, išklotus puikiausiais kilimais, susėdo ten ir 
linksmai šnekučiavosi, kol atėjo pietų metas, o tada joms buvo 
atnešti nuostabiausi pietūs, daugybė valgymų ir saldumynų, ir 
moterys pasisotino, atsigėrė puikiausių gėrimų, pasikvėpino rožių 
vandeniu, o paskui visi išsivaikščiojo sau — ir vyrai, ir moterys. 

Grįžę pirkliai ėmė siųsti pagal išgales dovanas Aliui, o jų 
žmonos — Alio žmonai, tad pas juos atsirado galybė vergų, ver- 
gių ir visokiausių atsargų — kruopų, cukraus ir kitko, ko ir 
išvardyti neįmanoma. Pas Alį užtruko tik vienas žmogus — 
pirklys, šito namo šeimininkas, ir tarė: 

— Dabar liepk tarnams nuvesti gyvulius į kokį nors namą, 
kad pailsėtų. 

— Nereikia, — atsakė Alis, — šią naktį jie iškeliauja ten ir ten. 

Ir vos tik džinai suprato, kad Alis juos paleidžia, tučtuojau 
paliko miestą ir nuskrido kiekvienas savo keliu. Alis dar kiek 
pasišnekėjo su namo šeimininku, ir tas išėjo, o tada Alis nuėjo 
pas žmoną. 

— Kaip jūs gyvenote man iškeliavus? — paklausė jis. 

mona papasakojo, kick vargo jie iškentėjo, o paskui ėmė 
kalbėti apie savo kelionę. 

— Naktį aš su vaikais miegojau, tik staiga mus kažkas pakėlė 
nuo Žemės, ir mes nuskridome oru, tačiau nieko blogo neatsitiko. 
Nusileidome kažkokioje vietoje, tarytum klajoklių arabų stovyk- 
loje, ir pamatėme mulus su nešuliais ir didelius neštuvus, o aplink 
buvo pilna tarnų. Aš paklausiau, kas jie tokie ir kur mes esame, 
ir jie atsakė: “Mes esame Alio Egiptiečio, Hasano Juvelyro sū- 
naus, tarnai, ir jis pasiuntė mus atgabenti tave ir vaikus pas jį 
į Bagdadą". Ir dar pasakė, kad iki Bagdado tėra viena naktis 
kelio, ir iš tikro rytą aš pamačiau tave, ir nieko blogo mums 
nenutiko. 

-- O kas jums davė šituos drabužius? — paklausė Alis. 

— Karavano vyresnysis atidarė vieną mulų gabenamą skrynią, 

išėmė rūbus ir aprengė vaikus ir mane. O paskui jis užrakino 
tą skrynią ir padavė man raktą sakydamas: “Saugok jį ir atiduok 
tik savo vyrui". 

Ir žmona išsitraukusi padavė jam raktą, o Alis paklausė: 

— Ar tu pažintum tą skrynią? 

— "Taip, — atsakė žmona ir, nusivedusi jį į kamarą, kur buvo 
viskas sukrauta, parodė ją. 

Alis ją atrakino, atkėlė dangtį ir mato — pilna nuostabiausių 
drabužių ir dar guli ryšulys raktų nuo kitų srynių. Ir ėmė jiedu 
žiūrinėti, kas sudėta skryniose — brangiuosius akmenis ir tau- 
riuosius metalus, kokių neturi joks pasaulio karalius, o paskui 
grįžo į savo kambarius, ir Alis tarė Žmonai: 

— Tai vis per didžiojo Alacho malonę. 

O paskui jis nusivedė žmoną prie tos marmuro lentos su 
sraigtu, pasuko jį, įėjo į slaptą kamarą ir parodė jai ten gulintį 
auksą. Žmona nustebusi paklausė: 

— Iš kur visa tai? 

— Tai vis per didžiojo Alacho malonę, — atsakė Alis. — Kai 
palikęs tave iškeliavau iš Kairo... 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt pirmoji naktis 


Kai atėjo keturi šimtai trisdešimt pirmoji naktis, Šachrazada 
tęsė: 

Pasakojama, o laimingasai karaliau, kad žmonai paklausus, 
iš kur atsirado auksas ir visa kita, Alis papasakojo, kas nutiko, 
kai jis išvyko iš Kairo. Tada žmona tarė: 

— O pone, laimė tau nusišypsojo tik per laiminančias tavo 
tėvo maldas! Prieš mirtį jis prašė Alachą neįstumti tavęs į didelį 
vargą, neparuošus greitos pagalbos. Tebūnie pagarbintas Alachas, 
atėjęs tau į pagalbą ir davęs daugiau, nei praradai! Vardan 
Alacho, o pone, neatgaivink draugystės su abejotinais žmonėmis 
ir vykdyk didžiojo Alacho valią! 

— Aš išklausiau tavo žodžius, — atsakė Alis, — ir prašau vi- 
sagalį Alachą nuvyti nuo mano slenksčio piktus žmones ir suteikti 
stiprybės vykdant visus pranašo — telaimina jį Alachas! — rei- 
kalavimus! 

Ir ėmė jie gyventi puikiai ir laimingai. Alis įsigijo krautuvę 
prekyvietėje, sudėjo ten šį tą iš brangiųjų akmenų ir kitų prekių, 
šalia jo sėdėjo jo vaikai ir vergai, ir netrukus Alis tapo gerbia- 
miausiu Bagdado pirkliu. 

Sužinojo apie jį Bagdado karalius ir panoro pamatyti, tad 
pasiuntė žmogų, kad pakviestų Alį. Tas paruošė karaliui dovanas: 
paėmė keturis raudonojo aukso dubenis, prikrovė juos kupinus 
brangiųjų akmenų ir nematytų metalų ir nuėjo. Alis pabučiavo 
žemę prie karaliaus kojų, pasveikino jį gražiausiais žodžiais, ir 
karalius tarė: 

— O pirkly, tu pagerbei mūsų šalį apsistodamas čia. 

— O karaliau, — atsakė Alis, — tavo vergas atnešė tau dovaną 
ir tikisi, kad tu maloningai ją priimsi, — ir pastatė prieš valdovą 
visus keturis dubenis. Tas atidengė juos ir pamatė tokių akmenų, 
kokių neturi joks pasaulio karalius ir kurių vertė neįkainojama. 

— Tavo dovana priimta, o pirkly, ir jei panorės visagalis 
Alachas, mes atsilyginsim tau tuo pačiu, — tarė karalius, ir Alis 
išėjo, pabučiavęs jam ranką. 

O paskui karalius sušaukė visus didžiūnus ir paklausė: 

— Kiek karalių piršosi mano dukteriai? 

— Daug! — atsakė tie. 

— Ar nors vienas iš jų padovanojo man ką nors panašaus? 

— Ne, nes nė vienas neturi nieko panašaus. 

— Aš prašysiu didžiojo Alacho patarimo — gal man išleisti 
savo dukterį už to pirklio. Kaip jūs manote? 

— Tik tavo sprendimas bus teisingas, — atsakė didžiūnai. 

O paskui karalius liepė eunuchams nunešti tuos keturis du- 
benis pas jo žmoną. Toji atidengusi juos pamatė tai, ko niekad 
jos akys nebuvo regėjusios, ir paklausė: 

— Koks karalius tai padovanojo? Gal vienas iš tų, kurie pir- 
šosi tavo dukteriai? 

— Ne, — atsakė jai karalius, — ta dovana nuo vieno Kairo 
pirklio, kuris apsistojo mūsų mieste. Išgirdęs apie jį, panorau pa- 
matyti ir pagalvojau, gal jis turi kokių nepaprastų brangiųjų 
akmenų, kuriuos galėčiau nupirkti dukters kraičiui, tad pasiunčiau 
žmogų jo pakviesti. Jis tučtuojau atėjo ir atnešė šiuos keturis du- 
benis dovanų, ir aš pamačiau, kad tai gražus vyras, garbingas 
ir protingas — beveik karaliaus sūnus. Mano širdis palinko prie 

jo, ir aš užsimaniau mūsų dukterį ištekinti už jo. Mano karalystės 
didžiūnai neprieštarautų tokiam dalykui, o ką pasakysi tu?.. 
Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt antroji naktis 


Kai atėjo keturi šimtai trisdešimt antroji naktis, Šachrazada 
tęsė: 

Pasakojama, o laimingasai karaliau, kad Bagdado valdovas 
parodė Alio dovanas žmonai, papasakojo apie puikias to pirklio 
savybes, pasakė norįs išleisti už jo savo dukterį ir paklausė, ką 
ji apie tai mananti. Žmona atsakė: 

— Valdžia yra Alacho ir tavo, o laiko valdove, rankose, tad 
kaip Alachas panorės, taip ir bus. 

Kitą rytą karalius nuėjo į divaną ir liepė pakviesti Alį Egiptietį 
ir visus Bagdado pirklius, ir tie tučtuojau atskubėjo. Paskui jis 
pakvietė divano teisėją ir tarė: 

— Teisėjau, parašyk mano dukters ir pirklio Alio vedybų 
sutartį. 

— O valdove, — sušuko Alis,— netinka, kad karaliaus žentu 
taptų pirklys! 

— Aš skiriu tave viziriu, — atsakė jam karalius, ir čia pat ap- 
vilko jį vizirio rūbais. Tada Alis sėdo į vizirio krėslą ir tarė: 

— O laiko valdove, tu per savo malonę didžiai mane apdo- 
vanojai, o dabar išklausyk mano žodžius! 

— Sakyk be baimės! 

— Jeigu nusprendei ištekinti savo dukterį, tai būtų teisinga 
išleisti ją už mano sūnaus. 

— Argi tu turi sūnų? — paklausė karalius. 

— Taip, — atsakė Alis. 

— Tučtuojau atveskite jį čionai! — sušuko karalius. 

Alis pasiuntė vergą atvesti sūnaus, ir tas atskubėjęs pabučiavo 
žemę prie karaliaus kojų ir atsistojo, laikydamasis kuo manda- 
giausiai, ir karalius pažvelgęs pamatė, kad jaunuolis gražesnis ir 
geriau sudėtas nei jo duktė. 

— Kuo tu vardu, vaike mano? — paklausė karalius. 

— O valdove, aš vardu Hasanas, — atsakė tas (o jam buvo 
tuomet keturiolika metų). 

Tada karalius paliepė teisėjui surašyti jo dukters Husn al 
Vudžudės ir egiptiečio Alio sūnaus Hasano vedybų sutartį, ir 
šitaip viskas kuo puikiausiai išsisprendė. Karalius paleido divaną, 
ir pirkliai nulydėjo vizirį Alį iki namų, sveikindami su tokia 
sėkme. Alis parėjęs namo viską papasakojo žmonai, ir toji 
nepaprastai apsidžiaugė. Kitą rytą Alis nuėjo į divaną, ir karalius 
ji pasitiko maloniais žodžiais, pasisodino šalia ir tarė: 

— O viziri, aš ketinu surengti iškilmes ir įvesti tavo sūnų pas 
savo dukterį. 

— Kaip pasakysi, taip ir bus, o valdove, — atsakė Alis, ir ka- 
ralius liepė -puošti miestą ir ruoštis iškilmėms, ir visi šventė ir 
linksminosi trisdešimt dienų, o paskui Hasanas, pirklio Alio 
sūnus, įžengė pas karaliaus dukterį ir pasimėgavo jos grožiu ir 
jaunyste. O karaliaus žmona, pamačiusi žentą, pamilo jį motiniška 
meile ir susidraugavo su jo motina. Paskui karalius liepė pastatyti 
Hasanui, vizirio sūnui, rūmus, ir jie buvo greitai pastatyti, ir Ha- 
sanas su Žmona persikraustė į juos, o jo motina, išbuvusi pas 
jį keletą dienų, paskui grįždavo į savo namus. 

Kartą karaliaus žmona tarė vyrui: 

— O laiko valdove, Hasano motina negali gyventi pas sūnų, 
palikusi vyrą, ir negali gyventi pas vyrą, palikusi sūnų. 

— Tu teisi, — atsakė karalius ir liepė pastatyti dar vienerius 
rūmus viziriui šalia Hasano rūmų. 

O visi treji rūmai — paties karaliaus, Hasano ir Alio — 
jungėsi, ir jei karalius norėdavo pasikalbėti su Aliu, nueidavo 
vakare pas jį ar pasikviesdavo. Taip jie laimingai ir maloniai 
gyveno... 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt trečioji naktis 


Kai atėjo keturi šimtai trisdešimt trečioji naktis, Šachrazada 
tęsė: 

Pasakojama, o laimingasai karaliau, kad karalius, viziris ir jo 
sūnus kurį laiką gyveno laimingai ir maloniai, o paskui karalių 
užpuolė liga, jis sušaukė visos karalystės didžiūnus ir tarė: 

— Sunki liga mane kankina, galbūt mirtis jau sėlina, todėl 
sukviečiau jus, nes noriu pasitarti. Dėl ligos nebeįstengiu valdyti 

savo šalies, o paskui gali kilti neramumai, tad išrinkite naują 
valdovą, kuriam aš dar gyvas būdamas užrašyčiau karalystę, o 
jūs prisiektumėt ištikimybę, ir būtų tvarka. 

Visi didžiūnai vienu balsu atsakė: 

— Mes norime karaliumi tavo žento Hasano, vizirio Alio 
sūnaus. Jis protingas, nuovokus ir sumanus, mažam ir dideliam 
nurodo tinkamą vietą. 

— Gal jūs taip kalbate norėdami man įsiteikti, o iš tikrųjų 
manote visai kitaip? — paklausė karalius. 

— Prisiekiam Alacho vardu, kad sakome gryniausią tiesą, ir 
tau į akis, ir už akių kalbame tą patį — seniai jau nusprendėme 
rinkti karalium Hasaną! — atsakė visi didžiūnai. 

— Jeigu taip, — nudžiugo karalius, — atveskite rytoj šventojo 
įstatymo teisėją ir visus dvariškius, vietininkus ir didžiūnus, ir 
mes tą reikalą sutvarkysim tuojau pat. 

Didžiūnai pranešė apie karaliaus norą visiems mokslo vyrams 
ir emyrams, kitą rytą į divaną susirinko žymūs žmonės iš visos 
karalystės ir, nuėję pas sergantį karalių, pasveikino jį ir tarė: 

— O valdove, štai mes visi prieš tavo akis! 

— O Bagdado emyrai, — paklausė karalius, — ką jūs norite 
turėti nauju karalium po mano mirties? Aš noriu savo akimis 
matyti, kaip jūs prisiekiat jam ištikimybę! 

— Karaliumi mes norime Hasano, vizirio Alio sūnaus ir tavo 
dukters vyro, — atsakė tie. 

— Jei taip, — tarė karalius, — atveskite jį čia. 

Dvariškiai nuėjo pas Hasaną ir tarė: 

— Eime pas karalių. 

— Kokiu reikalu jis mane kviečia? 

— Tokiu reikalu, kuris bus malonus tau ir mums visiems, — 
atsakė tie. 

Atėjęs pas karalių, Hasanas pabučiavo žemę prie jo kojų, 
atsisėdo, karaliui leidus, ir tada karalius jam tarė: 

— O Hasanai, visi emyrai nusprendė po mano mirties išsi- 
rinkti tave karaliumi, ir aš noriu matyti, kaip jie prisiekia tau 
ištikimybę. 

Tada Hasanas atsistojo ir tarė: 

— O mūsų valdove karaliau, yra emyrų, vyresnių už mane 
ir aukštesnės kilmės, tad atleisk mane nuo šito! 

— Mes tik tavęs norime karaliumi! — sušuko emyrai. 

— Mano tėvas vyresnis už mane, 0 mes su juo — viena, ir 
netinka jį aplenkti, — tarė Hasanas. 

— Aš sutiksiu su tuo, — tarė jo tėvas, — su kuo sutinka mano 
broliai, o jie susitarė rinkti valdovu tave, tad neprieštarauk 
karaliaus ir savo brolių norui. 

Hasanas susigėdęs nuleido galvą, ir karalius dar kartą pa- 
klausė emyrus: 

— Ar jis tinka jums? 

— Tinka! 

Tai buvo pakartota septynis kartus, ir pagaliau karalius tarė: 

— O kadi, surašyk liudijimą, kad emyrai sutiko turėti kara- 
liumi Hasaną, mano žentą. 

Kadis surašė tokį liudijimą, ir visi prisiekė Hasanui ištikimybę, 
o tada karalius liepė jam sėsti į sostą. Jis sėdo, visi emyrai pa- 
bučiavo jam ranką, rodydami paklusnumą, ir Hasanas tą dieną 
apdovanojo visus didžiūnus prašmatniausiais drabužiais. Paskui 
divanas buvo paleistas, ir Hasanas, nuėjęs pas savo žmonos tėvą, 
pabučiavo jam rankas, o tas tarė: 

— O Hasanai, valdydamas karalystę, bijok ir klausyk Alacho... 

Tuo tarpu išaušo rytas, ir Šachrazada nutraukė pasakojimą. 


Keturi šimtai trisdešimt ketvirtoji naktis 


Kai atėjo keturi šimtai trisdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad paleidęs divaną 
Hasanas nuėjo pas savo žmonos tėvą, o tas tarė: 

— O Hasanai, valdydamas karalystę, bijok ir klausyk Alacho. 

— Per tavo maldas ateis man pagalba iš aukštybių! — atsakė 
tas, paskui nuėjo į savo rūmus, o ten jį pasitiko žmona su savo 
motina ir tarnaitėmis ir pasveikino jį su karališka valdžia. 

Tuo labai džiaugėsi ir Hasano tėvas ir pamokė jį klausyti 
Alacho ir būti nuolaidų valdiniams. Hasanas negalėjo užmigti 
iš džiaugsmo, o rytą jis sukalbėjo maldas, perskaitė kiek reikia 
Korano ir nuėjo į divaną, o ten jau buvo susirinkę visi kariai 
ir pareigūnai. Ir Hasanas pakvietė juos daryti gera ir vengti visko, 
kas bloga, atleido vienus iš pareigų, paskyrė kitus, teisė taip visus 


359 


———> 


434 naktis 


iki vakaro, ir divanas pasibaigė kuo puikiausiai, visi liko paten- 
kinti. Tada Hasanas nuėjo pas savo uošvį ir pamatė, kad tam 
pasidarę blogiau. 

— O Hasanai! — pašaukė jį buvęs karalius. 

— Aš čia, o pone! — atsakė tas. 

— Mano laikas baigiasi, — tarė senis. — Tad dabar tu rūpinkis 
savo žmona ir jos motina, būk dievobaimingas, gerbk savo tėvą 
ir motiną. Bijok teisiančiojo karaliaus didybės ir žinok, kad 
Alachas padeda teisingiesiems ir maloningiesiems! 

O po trijų dienų buvęs karalius iškeliavo pas Alachą. Arti- 
mieji jį pašarvojo, suvyniojo į drobulę, ir keturiasdešimt dienų 
skaitė Koraną prie jo kapo. O karalius Hasanas, vizirio sūnus, 
teisingai valdė karalystę, ir visi buvo juo patenkinti, jo tėvas tapo 
dešiniuoju viziriu, ir Hasanas pasiėmė dar kairįjį vizirį, ir reikalai 
pasitaisė. 

Hasanas ilgai karaliavo Bagdade, ir karaliaus duktė pagimdė 
jam tris sūnus, kurie paveldėjo sostą po tėvo mirties. Ir gyveno 
jie puikiai ir maloniai, kol atėjo Malonumų Griovėja. Tebūnie 
pagarbintas tasai, kuriam priklauso amžinybė ir kuris gali skirti 
ir atšaukti! 

